Лекцыянарый

Том 7. Звычайны перыяд

Чытанні для года II

Лекцыянарый. Том 7. Звычайны перыяд: чытанні для года II. — Мінск, 2015.

© 2015 Канферэнцыя Каталіцкіх Біскупаў Беларусі

Адрас для прапановаў, каментароў і заўваг: lectionary.by@gmail.com.

Змест

Агульная інфармацыя

Першы тыдзень звычайнага перыяду

Пн, Ат, Ср, Чц, Пт, Сб

Другі тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Трэці тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Чацвёрты тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Пяты тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Шосты тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Сёмы тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Восьмы тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Дзевяты тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Дзесяты тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Адзінаццаты тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Дванаццаты тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Трынаццаты тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Чатырнаццаты тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Пятнаццаты тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Шаснаццаты тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Сямнаццаты тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Васемнаццаты тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Дзевятнаццаты тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Дваццаты тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Дваццаць першы тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Дваццаць другі тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Дваццаць трэці тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Дваццаць чацвёрты тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Дваццаць пяты тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Дваццаць шосты тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Дваццаць сёмы тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Дваццаць восьмы тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Дваццаць дзевяты тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Трыццаты тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Трыццаць першы тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Трыццаць другі тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Трыццаць трэці тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Трыццаць чацвёрты тыдзень звычайнага перыяду

Хрыста, Валадара Сусвету, год А

Хрыста, Валадара Сусвету, год B

Хрыста, Валадара Сусвету, год C

Пн, Ат, Ср, Чц, Пт, Сб

Урачыстасць Найсвяцейшай Тройцы:

год А, год В, год С

Урачыстасць Найсвяцейшага Цела і Крыві Хрыста:

год А, год В, год С

Урачыстасць Найсвяцейшага Сэрца Езуса:

год А, год В, год С

Агульная інфармацыя

1. Асаблівасці літургічнага календара

ЗВЫЧАЙНЫ ПЕРЫЯД пачынаецца ў панядзелак пасля свята Хросту Пана, якое святкуецца ў нядзелю пасля 6 студзеня, і заканчваецца аўторкам перад Папяльцовай серадой, якая можа прыпадаць на час ад 4 лютага да 10 сакавіка. Затым звычайны перыяд зноў пачынаецца ў панядзелак пасля Пяцідзесятніцы і заканчваецца напрыканцы літургічнага года — у суботу перад першай нядзеляй Адвэнту. Першая і другая часткі звычайнага перыяду маюць розную даўжыню ў розныя гады, але агульная працягласць гэтага перыяду складае да трыццаці чатырох тыдняў.

Першая нядзеля звычайнага перыяду замяняецца святам Хросту Пана, таму чытанні звычайнага перыяду пачынаюцца ад панядзелка першага тыдня. Нядзеля, якая ідзе за святам Хросту Пана, з'яўляецца другой нядзеляй звычайнага перыяду. Усе наступныя нядзелі атрымліваюць паслядоўныя нумары аж да нядзелі перад Папяльцовай серадой. У гэтым месцы звычайны перыяд перапыняецца на аўторку. Пасля Пяцідзесятніцы звычайны перыяд аднаўляецца, прычым нумар тыдня выбіраецца ў залежнасці ад таго, колькі нядзеляў прыпадае на звычайны перыяд у бягучым літургічным годзе. Калі іх трыццаць чатыры, то чытанні працягваюцца тыднем, наступным за тым, на якім звычайны перыяд перарваўся Вялікім постам. Калі нядзеляў толькі трыццаць тры, то адзін тыдзень прапускаецца, каб на канец літургічнага года прыпадалі тэксты эсхаталагічнага характару, якія чытаюцца на 33 і 34 тыднях.

2. Падбор чытанняў у звычайным перыядзе

КОЖНАЯ НЯДЗЕЛЯ мае тры чытанні: першае — са Старога Запавету, другое — з Новага Запавету (пераважна з пасланняў апостала Паўла, але таксама з іншых новазапаветных пасланняў і кнігі Апакаліпсісу), трэцяе — з Евангелля. Цыкл збудаваны такім чынам, што, пачынаючы з трэцяй нядзелі звычайнага перыяду, адбываецца паслядоўнае чытанне аднаго з сінаптычных Евангелляў. У год А чытаецца Евангелле паводле Мацвея, у год В — Евангелле паводле Марка, у год С — Евангелле паводле Лукі. Пасля гэты трохгадовы цыкл паўтараецца зноў. Першае чытанне для кожнай нядзелі падабрана так, што яно тэматычна падыходзіць да ўрыўка Евангелля з таго ж дня. Гэта дапамагае пазбегнуць непатрэбнай разнастайнасці чытанняў і паказаць сувязь паміж Старым і Новым Запаветам. Другое чытанне зазвычай не звязанае з іншымі, таму што пасланні апосталаў Паўла і Якуба таксама чытаюцца сістэматычна на працягу трохгадовага цыклу.

БУДНІЯ ДНІ звычайнага перыяду маюць толькі па два чытанні. Евангеллі размеркаваныя такім чынам, што спачатку чытаецца Марк (I—IX тыдні), затым Мацвей (X—XXI тыдні), потым Лука (XXII—XXXIV тыдні). З Евангелля паводле Марка цалкам чытаюцца раздзелы 1—12 (за выключэннем двух урыўкаў, якія чытаюцца ў іншыя літургічныя перыяды), а чытанні з Мацвея і Лукі ўтрымліваюць увесь матэрыял, якога няма ў Евангеллі ад Марка. Урыўкі, яскрава прадстаўленыя ў кожным Евангеллі, чытаюцца адпаведна два альбо тры разы. Будні цыкл Евангелляў паўтараецца кожны год. Першыя чытанні ў буднія дні скампанаваныя такім чынам, што Стары і Новы Запавет чытаюцца блокамі з некалькіх тыдняў наперамен. Колькасць тыдняў у кожным блоку залежыць ад даўжыні той ці іншай кнігі. Асабліва даўгія фрагменты ўзятыя з новазапаветных пасланняў. Кнігі Старога Запавету чытаюцца ў тым аб'ёме, які дазваляе адчуць характар той ці іншай кнігі. Цыкл першых чытанняў займае два гады, гэта значыць, кожнае чытанне гучыць зноў і зноў кожны другі год. Няцотныя гады (2015, 2017, ...) маюць нумар I, а цотныя (2014, 2016, ...) — нумар II. Разам з тым, і год I, і год II маюць аднолькавы цыкл Евангелляў, як было сказана вышэй.

Для зручнасці ў томе 7 пададзеныя толькі чытанні для года II.

3. Урачыстасці, святы і ўспаміны

У НЕКАТОРЫЯ ДНІ на цэлебрацыі звычайнага перыяду прыпадаюць таксама цэлебрацыі святых: урачыстасці, святы, успаміны і неабавязковыя ўспаміны. Для большасці з гэтых дзён прадугледжаныя ўласныя чытанні, адпаведна ступені дня. Існуюць таксама так званыя агульныя чытанні, якія могуць выбірацца ў дзень святога пры адсутнасці ўласных тэкстаў. Гэта больш шырокі набор чытанняў, якія адпавядаюць цэлым групам святых (мучанікі, пастыры, дзевы і г. д.). Неабходна ўлічваць, што ва ўрачыстасці і святы заўсёды выкарыстоўваюцца ўласныя чытанні, а пры святкаванні ўспамінаў цэлебрант можа выбіраць паміж уласнымі чытаннямі пра святога і чытаннямі звычайнага перыяду ў будні дзень.

Для зручнасці ўласныя чытанні пра святых адасобленыя ў том 8.

Панядзелак (I)

ПЕРШАЕ ЧЫТАННЕ (1 Сам 1, 1–8)

Саперніца ж дакучала Ганне з-за таго, што Пан замкнуў яе ўлонне

Пачатак Першай кнігі Самуэля.

Быў адзін чалавек па імені Элькан з Раматаім-Цафіма, з узгор’я Эфраіма. Ён быў сынам Ерахама, сына Элігу, сына Тоху, сына Цуф Эфрата. Было ў яго дзве жонкі: адна па імені Ганна, а другая — Феніна. У Феніны былі дзеці, а ў Ганны дзяцей не было.

Штогод гэты чалавек хадзіў са свайго горада пакланіцца і прынесці ахвяру Пану Магуццяў у Сілом. Там былі два сыны Элія: Офні і Фінхас, святары Пана.

У той дзень, калі Элькана прыносіў ахвяру, ён даваў Феніне, сваёй жонцы, і ўсім яе сынам і дочкам па частцы. Ганне даваў падвойную частку, бо любіў Ганну, хоць Пан і замкнуў яе ўлонне. Саперніца ж яе засмучала яе моцна, бо дакучала ёй з-за таго, што Пан замкнуў яе ўлонне. І так рабіў ён з году ў год, калі яна ўваходзіла ў дом Пана. А Феніна так насміхалася з яе, што Гана плакала і не ела. Тады сказаў ёй Элькана, муж яе: Ганна, чаму ты плачаш і чаму не ясі? Чаму смуткуе сэрца тваё? Ці ж я не лепшы для цябе, чым дзесяць сыноў?

Гэта слова Божае.

РЭСПАНСАРЫЙНЫ ПСАЛЬМ (Пс 116B (115), 12–13. 14 і 17. 18–19, Р.: 17а)

Рэфрэн: Прынясу Табе, Пане, ахвяру хвалы.

Або: Аллелюя.

12. Чым аддзячу я Пану *

за ўсе Яго дабрадзействы для мяне?

13. Келіх збаўлення ўзніму *

і буду заклікаць імя Пана.

Рэфрэн: Прынясу Табе, Пане, ахвяру хвалы.

Або: Аллелюя.

14. Выканаю абяцанні свае, дадзеныя Пану, *

перад усім народам Яго.

17. Я прынясу Табе ахвяру хвалы *

і буду заклікаць імя Пана.

Рэфрэн: Прынясу Табе, Пане, ахвяру хвалы.

Або: Аллелюя.

18. Выканаю свае абяцанні для Пана *

перад усім Яго народам.

19. У дварах дому Пана, *

сярод цябе, Ерузалем.

Рэфрэн: Прынясу Табе, Пане, ахвяру хвалы.

Або: Аллелюя.

СПЕЎ ПЕРАД ЕВАНГЕЛЛЕМ (Мк 1, 15)

Акламацыя: Аллелюя, аллелюя, аллелюя.

Наблізілася Валадарства Божае, — кажа Пан, —

кайцеся і верце ў Евангелле.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 1, 14–20)

Кайцеся і верце ў Евангелле

+ Чытанне святога Евангелля паводле Марка.

Пасля таго, як выдалі Яна, прыйшоў Езус у Галілею, прапаведуючы Евангелле Божае і кажучы, што настаў час і наблізілася Валадарства Божае: кайцеся і верце ў Евангелле.

Праходзячы ж каля Галілейскага мора, убачыў Сымона і Андрэя, брата Сымона, якія закідалі сеткі ў мора, бо яны былі рыбакамі. І сказаў ім Езус: Ідзіце за Мною, і Я зраблю вас рыбакамі людзей. І, адразу пакінуўшы сеткі, яны пайшлі за Ім.

Адышоўшы крыху далей, Ён убачыў Якуба Зэбэдэевага і Яна, брата ягонага, якія таксама сядзелі ў чаўне і ладзілі сеткі. І адразу паклікаў іх. І, пакінуўшы бацьку свайго Зэбэдэя ў чаўне з работнікамі, яны пайшлі за Ім.

Гэта слова Пана.

Аўторак (I)

ПЕРШАЕ ЧЫТАННЕ (1 Сам 1, 9–20)

Пан успомніў пра Ганну, і нарадзіла яна Самуэля

Чытанне Першай кнігі Самуэля.

У тыя дні:

Устала Ганна пасля таго, як елі і пілі яны ў Сілом, а святар Элія сядзеў у крэсле пры дзвярах святыні Пана. Яна ж у глыбокім суме малілася да Пана і горка плакала. І дала такое абяцанне, кажучы: Пане Магуццяў, калі Ты сапраўды паглядзіш на гора Тваёй слугі і ўспомніш мяне, і не забудзеш слугі Тваёй, і дасі слузе сваёй дзіця мужчынскага полу, я аддам яго Пану на ўсе дні жыцця ягонага і брытва не дакранецца да ягонай галавы.

А калі яна доўга малілася перад абліччам Пана, Элія назіраў за яе вуснамі. Ганна ж казала ў сэрцы сваім; хоць яе вусны варушыліся, голасу яе не было чуваць. Таму Элія думаў, што яна п’яная. І сказаў ёй Элія: Колькі ты будзеш п’янай? Працверазей ад віна.

Ганна сказала ў адказ: Не, спадар мой, я – няшчасная жанчына, і не піла я ні віна, ні хмяльнога напою, але выліла душу сваю перад Панам. Не лічы слугу сваю дачкой Бэліаля, бо ад вялікага болю і смутку майго я казала ўвесь гэты час.

Тады Элія сказаў ёй: Ідзі ў спакоі, і няхай Бог Ізраэля дасць табе тое, аб чым ты Яго прасіла. Яна адказала: Няхай знойдзе слуга твая прыхільнасць у вачах тваіх. І пашла тая жанчына сваёй дарогаю, і ела, і твар яе ўжо не быў такі сумны, як раней.

Усталі яны рана і пакланіліся перад абліччам Пана, вярнуліся і прыйшлі ў дом свой ў Раму. І зблізіўся Элькана да сваёй жонкі Ганны, і Пан успомніў пра яе. І зачала Ганна, і праз пэўны час нарадзіла сына, якому дала імя Самуэль, бо казала: Я выпрасіла яго ў Пана.

Гэта слова Божае.

РЭСПАНСАРЫЙНЫ ПСАЛЬМ (1 Сам 2, 1. 4–5. 6–7. 8аbcd, Р.: пар. 1а)

Рэфрэн: Усім сваім сэрцам радуюся ў Пану.

1. Узрадавалася маё сэрца ў Пану, *

узнялася моц мая ў Пану маім,

раскрыліся вусны мае на ворагаў маіх, *

бо радуюся я Тваёй дапамозе.

Рэфрэн: Усім сваім сэрцам радуюся ў Пану.

4. Лук моцных ламаецца, *

а слабыя падпярэзваюцца сілаю.

5. Сытыя наймаюцца за хлеб, а галодныя адпачываюць; *

бясплодная семярых нараджае, а  шматдзетная знемагае.

Рэфрэн: Усім сваім сэрцам радуюся ў Пану.

6. Пан забівае і ажыўляе, *

кідае ў адхлань і адтуль выводзіць.

7. Пан робіць бедным і багатым, *

прыніжае і ўзвялічвае.

Рэфрэн: Усім сваім сэрцам радуюся ў Пану.

8. З пылу падымае беднага, *

са смецця ўзнімае ўбогага,

каб пасадзіць яго з вяльможамі, *

і даць яму ў спадчыну трон хвалы.

Рэфрэн: Усім сваім сэрцам радуюся ў Пану.

СПЕЎ ПЕРАД ЕВАНГЕЛЛЕМ (пар. 1 Тэс 2, 13)

Акламацыя: Аллелюя, аллелюя, аллелюя.

Прыміце слова Божае не як чалавечае слова,

але як сапраўднае слова Божае.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 1, 21–28)

Ён вучыў іх як той, хто мае ўладу

+ Чытанне святога Евангелля паводле Марка.

У горадзе Кафарнауме Езус увайшоў у шабат у сінагогу і навучаў. І здзіўляліся вучэнню Ягонаму, бо Ён вучыў іх як той, хто мае ўладу, а не як кніжнікі.

І быў тады ў сінагозе чалавек, апанаваны нячыстым духам, які закрычаў: Што Табе да нас, Езус Назаранін? Ты прыйшоў загубіць нас? Ведаю Цябе, хто Ты, Святы Божы. Але Езус забараніў яму, кажучы: Змоўкні і выйдзі з яго. Тады дух нячысты, таргануўшы яго і закрычаўшы моцным голасам, выйшаў з яго. І здзівіліся ўсе, так што пыталіся адзін у аднаго, кажучы: Што гэта? Новае вучэнне, якое мае моц? Ён і духам нячыстым загадвае, і яны слухаюцца Яго.

І адразу разышлася пра Яго чутка па ўсёй ваколіцы Галілеі.

Гэта слова Пана.

Серада (I)

ПЕРШАЕ ЧЫТАННЕ (1 Сам 3, 1–10. 19–20)

Кажы, Пане, бо слухае слуга Твой

Чытанне Першай кнігі Самуэля.

У тыя дні:

Малады Самуэль служыў Пану пад наглядам Элія. У тыя дні рэдка прамаўляў Пан, аб’яўленні не былі частыя. І сталася ў пэўны дзень, калі Элій спаў на сваім месцы, – вочы яго пачалі ўжо заплюшчвацца, і не мог бачыць, — і светач Божы яшчэ не пагас. Самуэль жа спаў у святыні Пана, дзе знаходзіўся каўчэг запавету. І паклікаў Пан Самуэля, а той адказаў: Вось я. І пабег да Элія і сказаў: Вось я, ты мяне клікаў. Элі адказаў: Я не клікаў цябе, вярніся і спі. Ён пайшоў і лёг. Але Пан паклікаў зноў: Самуэль!

Устаў Самуэль і пайшоў да Элія, і сказаў: Вось я, бо ты мяне клікаў. Той адказаў: Я не клікаў цябе, сыне. Вярніся і спі. Самуэль яшчэ не пазнаў Пана, і слова Пана яшчэ не адкрылася яму. Тады Пан паўтарыў трэці раз свой заклік: Самуэль! Ён устаў і пайшоў да Элія, і сказаў: Вось я, бо ты мяне клікаў. Элі зразумеў, што гэта Пан кліча хлопца. І сказаў Элі Самуэлю: Ідзі спаць! А калі зноў цябе пакліча, адкажы: Гавары, Пане, бо слухае слуга Твой. Пайшоў Самуэль і лёг спаць на сваім месцы. Прыйшоў Пан і стаў, і паклікаў, як перад гэтым: Самуэль, Самуэль! Самуэль адказаў: Кажы, бо слухае слуга Твой.

Самуэль рос, а Пан быў з ім. Не дазволіў Самуэль ніводнаму Яго слову ўпасці на зямлю. І ўвесь Ізраэль ад Дана да Бээр-Шэбы даведаўся, што Самуэль быў устаноўлены прарокам Пана.

Гэта слова Божае.

РЭСПАНСАРЫЙНЫ ПСАЛЬМ (Пс 40 (39), 2 і 5. 7–8а. 8b–10, Р.: пар. 8а і 9а)

Рэфрэн: Прыходжу, Пане, споўніць Тваю волю.

2. Я цвёрда спадзяваўся на Пана, *

і Ён схіліўся нада мною, і пачуў мой крык.

5. Шчаслівы чалавек, які спадзяецца на Пана, *

і не звяртаецца да ганарыстых і схільных да маны.

Рэфрэн: Прыходжу, Пане, споўніць Тваю волю.

7. Ахвяры і прынашэння Ты не пажадаў, *

але Ты адкрыў мне вушы.

Усеспалення і ахвяры за грэх Ты не патрабуеш. *

8. Тады сказаў я: Вось іду.

Рэфрэн: Прыходжу, Пане, споўніць Тваю волю.

У пачатку кнігі напісана пра мяне: *

9. Я пажадаў спаўняць Тваю волю,

і Твае законы *

жывуць у сэрцы маім.

Рэфрэн: Прыходжу, Пане, споўніць Тваю волю.

10. Я абвяшчаў Тваю справядлівасць *

на вялікім сходзе,

і не закрываў вуснаў сваіх, *

Ты гэта ведаеш, о Пане.

Рэфрэн: Прыходжу, Пане, споўніць Тваю волю.

СПЕЎ ПЕРАД ЕВАНГЕЛЛЕМ (Ян 10, 27)

Акламацыя: Аллелюя, аллелюя, аллелюя.

Авечкі Мае слухаюць голас Мой, — кажа Пан, —

і Я ведаю іх, і яны ідуць за Мною.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 1, 29–39)

Аздаравіў многіх, якія цярпелі на розныя хваробы

+ Чытанне святога Евангелля паводле Марка.

У той час:

Езус, выйшаўшы з сінагогі, прыйшоў з Якубам і Янам у дом Сымона і Андрэя. Цешча ж Сымона ляжала ў гарачцы, і адразу сказалі Езусу пра яе. Ён падышоў і падняў яе, узяўшы за руку. І прайшла ў яе гарачка; і яна пачала служыць ім.

Калі ж настаў вечар і калі зайшло сонца, прынослі да Яго ўсіх нядужых і апантаных злымі духамі. І ўвесь горад сабраўся перад дзвярыма. Ён жа аздаравіў многіх, якія цярпелі на розныя хваробы, і выгнаў многіх злых духаў; і не дазваляў злым духам казаць, што яны ведалі Яго. А раніцай, устаўшы вельмі рана, выйшаў і пайшоў у пустыннае месца і там маліўся. Сымон і тыя, хто быў разам з ім, пайшлі за Ім. І, калі знайшлі Яго, кажуць Яму: Усе шукаюць Цябе. Ён кажа ім: Пойдзем куды-небудзь у бліжэйшыя мястэчкі, каб і там прапаведаваць, бо Я дзеля гэтага прыйшоў.

І прапаведаваў Ён у сінагогах іхніх па ўсёй Галілеі, і выганяў злых духаў.

Гэта слова Пана.

Чацвер (I)

ПЕРШАЕ ЧЫТАННЕ (1 Сам 4, 1–11)

Разбілі Ізраэль, і захоплены быў каўчэг запавету

Чытанне Першай кнігі Самуэля.

Сталася ў тыя дні:

Філістымляне сабраліся на вайну супраць Ізраэля. Ізраэль таксама вырушыў на бітву супраць філістымлянаў. І размясцілі стан каля Абэнэцэра. Тымчасам філістымляне прыбылі ў Афэк і выстраіліся супраць Ізраэля. І разгарнулася бітва, і быў разбіты Ізраэль філістымлянамі, якія забілі на полі бітвы каля чатырох тысяч чалавек.

Калі вярнуліся людзі ў лагер, старэйшыя Ізраэля казалі: Чаму Пан дазволіў разбіць нас сёння перад філістымлянамі? Возьмем да сябе з Сілома каўчэг запавету Пана, каб ішоў сярод нас і вызваліў нас ад рукі непрыяцеляў нашых. І паслаў народ у Сілом, і прынеслі адтуль каўчэг запавету Пана Магуццяў, які сядзіць на Хэрубінах. І былі з каўчэгам запавету Пана два сыны Элія, Офні і Фінхас.

Калі прынеслі каўчэг запавету Пана ў стан, увесь Ізраэль ўзняў вялікі крык і задрыжэла зямля. І пачулі філістымляне шум крыку, і казалі: Што гэта за шум моцнага крыку ў лагеры габрэяў?  І даведаліся, што каўчэг запавету прыбыў у стан. І спалохаліся філістымляне, кажучы: Бог наведаў стан! І бедавалі са словамі: Гора нам! Бо не здаралася такога ні ўчора, ні яшчэ раней. Гора нам! Хто ж выратуе нас ад рукі гэтых магутных багоў? Гэта багі, якія спаслалі на Егіпет ўсялякую пошасць у пустыні. Мацуйцеся і будзьце мужнымі, філістымляне, каб не служыць габрэям, як і яны служылі нам. Будзьце адважнымі і змагайцеся.

І змагаліся  філістымляне, і разбілі Ізраэль, і кожны ўцякаў да палаткі сваёй. І параза іх была вельмі вялікая: з ізраэльцян палегла трыццаць тысяч пяхоты. І захоплены быў каўчэг запавету, а два сыны Элія, Офні і Фінхас, загінулі.

Гэта слова Божае.

РЭСПАНСАРЫЙНЫ ПСАЛЬМ (Пс 44 (43), 10–11. 14–15. 24–25, Р.: 26d)

Рэфрэн: Адкупі нас, Пане, у сваёй міласэрнасці.

10. Адкінуў Ты нас і пасароміў, *

і не выходзіш з нашымі войскамі.

11. Прымусіў нас уцякаць ад ворага, *

а ненавіснікі нашыя нас абкрадаюць.

Рэфрэн: Адкупі нас, Пане, у сваёй міласэрнасці.

14. Ты аддаў нас на знявагу нашым суседзям, *

на асмяянне і пагарду тых, хто нас атачае.

15. Ты зрабіў нас прыказкаю для язычнікаў, *

і галавою ківаюць над намі народы.

Рэфрэн: Адкупі нас, Пане, у сваёй міласэрнасці.

24. Абудзіся, чаму спіш Ты, Пане? *

Прачніся і не адкідай нас назаўсёды.

25. Чаму хаваеш Ты сваё аблічча *

і забываеш пра нашую нядолю і пра наш уціск.

Рэфрэн: Адкупі нас, Пане, у сваёй міласэрнасці.

СПЕЎ ПЕРАД ЕВАНГЕЛЛЕМ (пар. Мц 4, 23)

Акламацыя: Аллелюя, аллелюя, аллелюя.

Езус абвяшчаў Евангелле аб Валадарстве

і лячыў усялякую немач у людзей.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 1, 40–45)

Праказа сышла з яго, і ён стаў чысты

+ Чытанне святога Евангелля паводле Марка.

У той час:

Прыйшоў да Езуса пракажоны і, упаўшы на калені, прасіў Яго: Калі хочаш, можаш мяне ачысціць. Езус, злітаваўшыся над ім, працягнуў руку, дакрануўся да яго і сказаў яму: Хачу, будзь ачышчаны. І адразу ж праказа сышла з яго, і ён стаў чысты.

Езус строга перасцярог яго і адразу адправіў, кажучы: Глядзі, нікому нічога не кажы; але ідзі, пакажыся святару і дай ахвяру за ачышчэнне сваё, як загадаў Майсей, для сведчання ім.

Але ён, выйшаўшы, пачаў абвяшчаць і шмат расказваць пра падзею, так што Езус не мог ужо адкрыта ўвайсці ў горад, але быў здалёк, у пустэльных мясцінах. І прыходзілі да Яго адусюль.

Гэта слова Пана.

Пятніца (I)

ПЕРШАЕ ЧЫТАННЕ (1 Сам 8, 4–7. 10–22а)

І будзеце наракаць на караля, якога сабе выбралі, але не пачуе вас Пан

Чытанне Першай кнігі Самуэля.

У тыя дні:

Сабраліся ўсе старэйшыны Ізраэля, прыйшлі да Самуэля ў Раму і сказалі яму: Вось ты састарэў, а сыны твае не ходзяць шляхамі тваімі. Таму пастаў цяпер над намі караля, каб судзіў нас, як ёсць ва ўсіх народаў.

Не спадабалася сказанае Самуэлю, таму што казалі: Дай нам караля, каб судзіў нас. І маліўся Самуэль да  Пана. А Пан адказаў Самуэлю: Слухай голас народа ва ўсім, што кажа табе, бо не цябе адкінулі, але Мяне адкінулі, каб Я не валадарыў над імі.

Тады ўсе словы Пана Самуэль перадаў народу, які прасіў у яго караля. І прамовіў ён: Такое будзе права караля, які стане валадарыць над вамі. Ён забярэ сыноў вашых, паставіць іх на калясніцы свае і зробіць іх сваімі вершнікамі, і будуць бегаць перад калясніцамі ягонымі. І прызначыць іх сабе тысячнікамі і сотнікамі, аратаямі палёў сваіх і жняцамі пасеваў. Каб рабілі для яго ваенную зброю і прылады для ягоных калясніц. Дачок вашых таксама возьме, каб намашчалі яго, былі кухаркамі і пекарамі. Палі вашыя, і вінаграднікі, і аліўкі найлепшыя забярэ і дасць слугам сваім. Але і з пасеваў вашых, і з вінаграднікаў будзе браць дзесяціну, каб аддаваць еўнухам і слугам сваім. А вашых слуг, і служанак, і найлепшых валоў забярэ і паставіць на сваю працу. Статкі вашыя абкладзе дзесяцінаю, а вы станеце яго слугамі. І будзеце наракаць ў той дзень на караля, якога сабе выбралі, але не пачуе вас Пан у дзень той.

Аднак народ не хацеў слухаць Самуэля і казаў: Не, няхай кароль будзе над намі, і мы станем, як усе народы; і будзе нас судзіць кароль наш, і выходзіць перад намі, і весці нашыя войны. І выслухаў Самуэль усе словы народа, і паўтарыў іх перад Панам. А Пан сказаў Самуэлю: Паслухай іх голас і пастаў над імі караля.

Гэта слова Божае.

РЭСПАНСАРЫЙНЫ ПСАЛЬМ (Пс 89 (88), 16–17. 18–19, Р.: пар. 2а)

Рэфрэн: Буду славіць вечна міласэрнасць Пана.

16. Шчаслівы народ, які ведае радасны вокліч*

і ходзіць у святле аблічча Твайго, Пане.

17. Радуюцца імені Твайму ўвесь дзень *

і ўзвышаюцца ў Тваёй справядлівасці.

Рэфрэн: Буду славіць вечна міласэрнасць Пана.

18. Бо Ты хараство іхняй сілы, *

і з Тваёй прыхільнасці ўзвышаецца нашая моц.

19. Бо Пан — наш шчыт, *

і Святы Ізраэля наш кароль.

Рэфрэн: Буду славіць вечна міласэрнасць Пана.

СПЕЎ ПЕРАД ЕВАНГЕЛЛЕМ (Лк 7, 16)

Акламацыя: Аллелюя, аллелюя, аллелюя.

Вялікі прарок паўстаў сярод нас,

і Бог наведаў свой народ.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 2, 1–12)

Сын Чалавечы мае на зямлі ўладу дараваць грахі

+ Чытанне святога Евангелля паводле Марка.

Праз некалькі дзён Езус зноў прыйшоў у Кафарнаум, і разышлася вестка, што Ён у доме. Адразу сабралася столькі народу, што ўжо не было месца каля дзвярэй. І Ён прамаўляў да іх.

Прыйшлі да Яго чацвёра, якія неслі спаралізаванага. Не маючы магчымасці прынесці яго да Езуса з-за натоўпу, разабралі страху, дзе Ён быў, і, зрабіўшы дзіру, спусцілі насілкі, на якіх ляжаў спаралізаваны. Езус, убачыўшы веру іх, сказаў паралізаванаму: Дзіця, даруюцца табе грахі твае.

Там жа сядзелі некаторыя з кніжнікаў і разважалі ў сэрцах сваіх: Чаму ён так гаворыць? Ён блюзнерыць: хто можа дараваць грахі, калі не сам Бог? Езус, адразу ж даведаўшыся ў духу сваім, што яны так думаюць, сказаў ім: Чаму так думаеце ў сэрцах вашых? Што лягчэй: ці сказаць паралізаванаму «даруюцца табе грахі твае», ці сказаць «устань, вазьмі насілкі свае і хадзі?» Але, каб вы ведалі, што Сын Чалавечы мае на зямлі ўладу дараваць грахі, — і кажа паралізаванаму: Табе кажу: устань, вазьмі насілкі свае ды ідзі да дому свайго. Той адразу ж устаў і, узяўшы насілкі, выйшаў перад усімі, так што ўсе дзівіліся і славілі Бога, кажучы, што ніколі такога не бачылі.

Гэта слова Пана.

Субота (I)

ПЕРШАЕ ЧЫТАННЕ (1 Сам 9, 1–4. 17–19; 10, 1а)

Вось чалавек, пра якога казаў Пан. Саўл будзе панаваць над народам

Чытанне Першай кнігі Самуэля.

Быў адзін чалавек з роду Бэньяміна па імені Кіш, сын Абіэля, сына Цэрора, сына Бэхарата, сына Афія, сына чалавека мужнага і доблеснага. Меў ён сына па імені Саўл, маладога і прыгожага, і не было сярод сыноў ізраэльскіх прыгажэйшага за яго; на галаву ён быў вышэйшы за ўвесь народ.

І згубіліся асліцы Кіша, бацькі Саўла. І сказаў Кіш свайму сыну Саўлу: Вазьмі з сабой аднаго са слуг і ідзі пашукай асліц. І прайшоў ён гару Эфраіма, прайшоў праз зямлю Шаліша, але нічога не знайшоў. Затым прайшоў зямлю Шаалім, і там іх не было. Прайшоў праз зямлю Бэньяміна, і там іх не знайшоў.

Калі Самуэль убачыў Саўла, Пан сказаў яму: Вось чалавек, пра якога Я казаў табе, ён будзе валадарыць над Маім народам. У той час Саўл наблізіўся да Самуэля ў браме і сказаў: Скажы мне, прашу цябе, дзе дом празорцы? Самуэль адказаў Саўлу: Я празорца. Узыдзі перада мною на ўзвышша. Сёння ты будзеш есці са мною, а раніцай я адпушчу цябе і скажу табе ўсё, што ў цябе на сэрцы.

І ўзяў Самуэль пасудзіну з алеем, і выліў яго Саўлу на галаву, пацалаваў яго і сказаў: Пан намасціў цябе кіраўніком над сваёй спадчынай, над Ізраэлем. Ты будзеш панаваць над народам і вызваліш яго ад рук непрыяцеляў ягоных, якія атачаюць яго.

Гэта слова Божае.

РЭСПАНСАРЫЙНЫ ПСАЛЬМ (Пс 21 (20), 2–3. 4–5. 6–7, Р.: 2а)

Рэфрэн: Пане, Тваёй сілай цешыцца кароль.

2. Пане, Тваёй сілай цешыцца кароль, *

і вельмі радуецца Тваёй дапамозе.

3. Ты выканаў жаданне ягонага сэрца, *

і просьбы вуснаў яго не адкінуў.

Рэфрэн: Пане, Тваёй сілай цешыцца кароль.

4. Бо Ты сустрэў яго жаданымі благаслаўленнямі, *

на яго галаву ўсклаў вянок з чыстага золата.

5. Ён прасіў у Цябе жыцця, *

і Ты даў яму даўгалецце на вечныя вякі.

Рэфрэн: Пане, Тваёй сілай цешыцца кароль.

6. Вялікая слава яго пры Тваёй дапамозе, *

Ты ўсклаў на яго веліч і гонар.

7. Благаслаўленне даў яму навекі, *

усцешыў яго радасцю перад Тваім абліччам.

Рэфрэн: Пане, Тваёй сілай цешыцца кароль.

СПЕЎ ПЕРАД ЕВАНГЕЛЛЕМ (Лк 4, 18)

Акламацыя: Аллелюя, аллелюя, аллелюя.

Пан намасціў Мяне абвяшчаць добрую навіну ўбогім,

паслаў Мяне абвяшчаць вызваленне палонным.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 2, 13–17)

Я не прыйшоў клікаць справядлівых, але грэшнікаў

+ Чытанне святога Евангелля паводле Марка.

У той час:

Езус зноў выйшаў да мора. І ўсе людзі прыходзілі да Яго, а Ён навучаў іх. Праходзячы, убачыў Ён Левія, сына Алфея, які сядзеў каля мытні, і сказаў яму: Ідзі за Мною. Той устаў і пайшоў за Ім.

Калі Езус узлягаў за сталом у ягоным доме, шмат мытнікаў і грэшнікаў былі разам з Езусам і Ягонымі вучнямі. Бо шмат было тых, хто ішоў следам за Ім. Кніжнікі і фарысеі, убачыўшы, што Ён есць з мытнікамі і грэшнікамі, казалі вучням Ягоным: Чаму Ён есць і п’е з мытнікамі і грэшнікамі?

Пачуўшы гэта, Езус сказаў ім: Не здаровыя патрабуюць лекара, але хворыя; Я не прыйшоў клікаць справядлівых, але грэшнікаў.

Гэта слова Пана.

ІІ ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Іс 49, 3. 5–6)

Зраблю цябе святлом народаў, каб збаўленне Маё дасягнула аж да краю зямлі

Чытанне кнігі прарока Ісаі.

Пан сказаў Мне: Ты слуга Мой,

Ізраэль, у табе Я праслаўлюся.

А цяпер кажа Пан,

які стварыў мяне ўжо ад улоння маці слугой сваім,

каб вярнуў для Яго Якуба

і сабраў для Яго Ізраэль.

І я праславіўся ў вачах Пана,

а мой Бог стаў маёй сілай.

Ён сказаў:

Таго мала, каб ты быў слугой Маім,

каб аднавіў патомства Якуба,

каб вярнуў рэшту Ізраэля.

Я зраблю цябе святлом народаў,

каб збаўленне Маё дасягнула аж да краю зямлі.

Гэта слова Божае.

РЭСПАНСАРЫЙНЫ ПСАЛЬМ (Пс 40 (39), 2 і 4аb. 7–8а. 8b–9. 10, Р.: 8а і 9а)

Рэфрэн: Прыходжу, Божа, споўніць Тваю волю.

2. Я цвёрда спадзяваўся на Пана, *

і Ён схіліўся нада мною, і пачуў мой крык.

4. І паклаў у мае вусны новую песню, *

спеў хвалы нашаму Богу.

Рэфрэн: Прыходжу, Божа, споўніць Тваю волю.

7. Ахвяры і прынашэння Ты не пажадаў, *

але Ты адкрыў мне вушы.

Усеспалення і ахвяры за грэх Ты не патрабуеш. *

8. Тады сказаў я: Вось іду.

Рэфрэн: Прыходжу, Божа, споўніць Тваю волю.

У пачатку кнігі напісана пра мяне. †

9. Я пажадаў спаўняць Тваю волю; *

і Твае законы жывуць у сэрцы маім.

10. Я абвяшчаў Тваю справядлівасць на вялікім сходзе *

і не закрываў вуснаў сваіх, Ты гэта ведаеш, о Пане.

Рэфрэн: Прыходжу, Божа, споўніць Тваю волю.

ДРУГОЕ ЧЫТАННЕ (1 Кар 1, 1–3)

Ласка вам і спакой ад Бога Айца нашага і Пана Езуса Хрыста

Пачатак Першага паслання святога апостала Паўла да Карынцянаў.

Павел, воляй Божай пакліканы быць апосталам Езуса Хрыста, і брат Састэн — Касцёлу Божаму ў Карынце, тым, хто асвячаны ў Хрысце Езусе, пакліканым святым разам з усімі, хто ў кожным месцы заклікае імя Пана нашага Езуса Хрыста, іхняга і нашага.

Ласка вам і спакой ад Бога Айца нашага і Пана Езуса Хрыста.

Гэта слова Божае.

СПЕЎ ПЕРАД ЕВАНГЕЛЛЕМ (Ян 1, 14а. 12а)

Акламацыя: Аллелюя, аллелюя, аллелюя.

Слова сталася целам і пасялілася між намі,

а тым, хто прыняў Яго, дало ўладу стаць Божымі дзецьмі.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 1, 29–34)

Вось Ягнё Божае, якое бярэ на сябе грэх свету

+ Чытанне святога Евангелля паводле Яна.

У той час:

Ян убачыў Езуса, які ішоў да яго, і сказаў: Вось Ягнё Божае, якое бярэ на сябе грэх свету. Гэта той, пра якога я казаў: Пасля мяне ідзе Муж, які апярэдзіў мяне, бо Ён быў раней за мяне. І я не ведаў Яго, але для таго прыйшоў я хрысціць вадою, каб Ён аб’явіўся Ізраэлю.

І сведчыў Ян, кажучы: Я бачыў Духа, які сыходзіў з неба, як голуб, і спачываў на Ім. Я не ведаў Яго, але той, хто паслаў мяне хрысціць вадою, сказаў мне: Над кім убачыш Духа, які сыходзіць і застаецца на Ім, той ёсць тым, хто хрысціць Духам Святым. І я бачыў і засведчыў, што Ён Сын Божы.

Гэта слова Пана.

ІІ ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (1 Сам 3, 3b–10. 19)

Кажы, Пане, бо слухае слуга Твой

Чытанне Першай кнігі Самуэля.

У тыя дні:

Самуэль спаў у святыні Пана, дзе знаходзіўся каўчэг запавету. І паклікаў Пан Самуэля, а той адказаў: Вось я. І пабег да Элія, і сказаў: Вось я, ты мяне клікаў. Элі адказаў: Я не клікаў цябе, вярніся і спі. Ён пайшоў і лёг. Але Пан паклікаў зноў: Самуэль!

Устаў Самуэль і пайшоў да Элія, і сказаў: Вось я, бо ты мяне клікаў. Той адказаў: Я не клікаў цябе, сыне. Вярніся і спі. Самуэль яшчэ не пазнаў Пана, і слова Пана яшчэ не адкрылася яму. Тады Пан паўтарыў трэці раз свой заклік: Самуэль! Ён устаў і пайшоў да Элія, і сказаў: Вось я, бо ты мяне клікаў. Элі зразумеў, што гэта Пан кліча хлопца. І сказаў Элі Самуэлю: Ідзі спаць. А калі зноў цябе пакліча, адкажы: Кажы, Пане, бо слухае слуга Твой. Пайшоў Самуэль і лёг спаць на сваім месцы. Прыйшоў Пан і стаў, і паклікаў, як перад гэтым: Самуэль, Самуэль! Самуэль адказаў: Кажы, бо слухае слуга Твой.

Самуэль рос, а Пан быў з ім. Не дазволіў Самуэль ніводнаму Яго слову ўпасці на зямлю.

Гэта слова Божае.

РЭСПАНСАРЫЙНЫ ПСАЛЬМ (Пс 40 (39), 2 і 4аb. 7–8а. 8b–9. 10, Р.: 8а і 9а)

Рэфрэн: Прыходжу, Божа, споўніць Тваю волю.

2. Я цвёрда спадзяваўся на Пана, *

і Ён схіліўся нада мною, і пачуў мой крык.

4. І паклаў у мае вусны новую песню, *

спеў хвалы нашаму Богу.

Рэфрэн: Прыходжу, Божа, споўніць Тваю волю.

7. Ахвяры і прынашэння Ты не пажадаў, *

але Ты адкрыў мне вушы.

Усеспалення і ахвяры за грэх Ты не патрабуеш. *

8. Тады сказаў я: Вось іду.

Рэфрэн: Прыходжу, Божа, споўніць Тваю волю.

У пачатку кнігі напісана пра мяне. †

9. Я пажадаў спаўняць Тваю волю; *

і Твае законы жывуць у сэрцы маім.

10. Я абвяшчаў Тваю справядлівасць на вялікім сходзе *

і не закрываў вуснаў сваіх, Ты гэта ведаеш, о Пане.

Рэфрэн: Прыходжу, Божа, споўніць Тваю волю.

ДРУГОЕ ЧЫТАННЕ (1 Кар 6, 13с–15а. 17–20)

Целы вашыя – гэта часткі Хрыстовыя

Чытанне Першага паслання святога апостала Паўла да Карынцянаў

Браты:

Цела ж не для распусты, але для Пана, і Пан для цела. Бог уваскрасіў Пана, уваскрасіць і нас сілаю сваёй. Хіба не ведаеце, што целы вашыя — гэта часткі Хрыстовыя?

А той, хто злучаецца з Панам, становіцца адным духам з Ім. Уцякайце ад распусты; усялякі грэх, які чыніць чалавек, ёсць па-за целам, а распуснік грашыць супраць уласнага цела. Ці не ведаеце, што целы вашыя — гэта святыня Духа Святога, які ў вас, якога вы маеце ад Бога, і што вы не належыце сабе самім? Бо вы куплены за вялікую цану. Таму слаўце Бога ў целе вашым!

Гэта слова Божае.

СПЕЎ ПЕРАД ЕВАНГЕЛЛЕМ (Ян 1, 41. 17b)

Акламацыя: Аллелюя, аллелюя, аллелюя.

Мы знайшлі Месію, гэта значыць Хрыста;

ласка і праўда сталіся праз Яго.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 1, 35–42)

Пайшлі і ўбачылі, дзе Ён жыве, і засталіся ў Яго

+ Чытанне святога Евангелля паводле Яна.

У той час:

Стаяў Ян Хрысціцель і двое з вучняў ягоных і, калі ўбачыў Езуса, які ішоў, сказаў: Вось Ягнё Божае. І пачулі двое вучняў яго, што ён сказаў, і пайшлі за Езусам.

А Езус, азірнуўшыся і ўбачыўшы, што яны ідуць за Ім, сказаў: Чаго шукаеце?

Яны сказалі Яму: Раббі (што азначае «настаўнік»), дзе жывеш?

Ён сказаў ім: Ідзіце і ўбачыце. Яны пайшлі і ўбачылі, дзе Ён жыве, і засталіся ў Яго ў гэты дзень. Было ж каля дзесятай гадзіны.

Андрэй, брат Сымона Пятра, быў адным з двух, якія пачулі ад Яна пра Езуса і пайшлі за Ім. Знайшоў ён спачатку брата свайго Сымона і кажа яму: Мы знайшлі Месію (гэта значыць Хрыста). І прывёў яго да Езуса. Езус, глянуўшы на яго, сказаў: Ты Сымон, сын Яна; ты будзеш названы Кефас (што азначае «Пётр», «скала»).

Гэта слова Пана.

ІІ ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Іс 62, 1–5)

Жаніх радуецца нявесце

Чытанне кнігі Ісаі.

Дзеля Сіёну не буду маўчаць,

дзеля Ерузалема не супакоюся,

пакуль не ўзыдзе, як святло, справядлівасць яго

і яго збаўленне не запалае, як паходня.

І ўбачаць народы тваю справядлівасць,

і ўсе каралі — тваю славу;

і назавуць цябе новым іменем,

якое вызначаць вусны Пана.

І будзеш каронаю славы ў руцэ Пана,

і каралеўскай дыядэмай на далоні твайго Бога.

Ужо не скажуць пра цябе: Пакінуты, —

і зямлю тваю не будуць больш называць пустыняй.

Але будуць называць цябе:

Маё ўпадабанне ў ім, —

а зямлю тваю замужняй,

бо  ты спадабаўся Пану,

і зямля твая атрымае мужа.

Бо, як юнак бярэ замуж дзяўчыну,

так возьмуць цябе сыны твае;

як жаніх радуецца нявесце,

так узрадуецца табою твой Бог.

Гэта слова Божае.

РЭСПАНСАРЫЙНЫ ПСАЛЬМ (Пс 96 (95), 1–2а. 2b–3. 7–8а. 9–10аc, Р.: 3)

Рэфрэн: Апавядайце між народамі пра  славу Пана.

1. Спявайце Пану новую песню, *

спявай Пану, уся зямля.

2. Спявайце Пану, *

слаўце Ягонае імя.

Рэфрэн: Апавядайце між народамі пра  славу Пана.

Абвяшчайце з дня ў дзень Яго збаўленне. *

3. Апавядайце між плямёнамі пра  славу Яго,

паміж усімі народамі *

пра цуды Ягоныя.

Рэфрэн: Апавядайце між народамі пра  славу Пана.

7. Аддайце Пану, плямёны народаў, *

аддайце Пану славу і моц,

8. аддайце Пану *

славу дзеля імя Ягонага.

Рэфрэн: Апавядайце між народамі пра  славу Пана.

9. Пакланіцеся Пану ў велічнай святыні. *

Дрыжы, уся зямля, перад Яго абліччам.

10. Кажыце між плямёнамі: Пан валадарыць, *

Ён будзе судзіць народы справядліва.

Рэфрэн: Апавядайце між народамі пра  славу Пана.

ДРУГОЕ ЧЫТАННЕ (1 Кар 12, 4–11)

Той самы Дух удзяляе кожнаму паасобку, як жадае

Чытанне Першага паслання святога апостала Паўла да Карынцянаў.

Браты:

Розныя ёсць дары, але той самы Дух; розныя служэнні, але Пан адзін і той самы; розныя дзеянні, але той самы Бог, які робіць ўсё ва ўсіх.

Але кожнаму даецца праяўленне Духа на карысць. Аднаму даецца Духам слова мудрасці, другому — слова пазнання паводле таго самага Духа; іншаму — вера ў тым самым Духу; іншаму — дар аздараўлення ўсё ў тым жа Духу; іншаму — цудатворства, іншаму — прароцтва, іншаму — распазнаванне духаў, іншаму — розныя мовы, іншаму — тлумачэнне моваў.

А ўсё гэта здзяйсняе адзін і той жа Дух, які ўдзяляе кожнаму паасобку, як жадае.

Гэта слова Божае.

СПЕЎ ПЕРАД ЕВАНГЕЛЛЕМ (пар. 2 Тэс 2, 14)

Акламацыя: Аллелюя, аллелюя, аллелюя.

Пан паклікаў нас праз Евангелле,

каб мы атрымалі славу Пана нашага Езуса Хрыста.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 2, 1–12)

Такі пачатак цудаў учыніў Езус у Кане Галілейскай

+ Чытанне святога Евангелля паводле Яна.

У той час:

У Кане Галілейскай было вяселле і Маці Езуса была там. Быў запрошаны на вяселле таксама і Езус, і вучні Ягоныя. І, калі не хапіла віна, Маці Езуса сказала Яму: Не маюць віна.

Адказаў Ёй Езус: Жанчына, ці гэта Мая або Твая справа? Яшчэ не прыйшоў час Мой. Маці Яго сказала слугам: Тое, што Ён скажа вам, зрабіце.

Было ж там шэсць каменных збаноў, пастаўленых для юдэйскага ачышчэння, якія змяшчалі дзве або тры меры.

Езус сказаў: Напоўніце збаны вадою. І напоўнілі іх даверху. І кажа ім: Цяпер зачэрпніце і занясіце кіраўніку вяселля. І панеслі. Калі ж кіраўнік вяселля пакаштаваў ваду, што стала віном, — і не ведаў, адкуль яно ўзялося, ведалі толькі слугі, якія чэрпалі ваду, — то паклікаў жаніха і кажа яму: Кожны чалавек падае спачатку добрае віно, а калі нап’юцца, тады горшае. Ты ж збярог добрае віно аж дагэтуль.

Такі пачатак цудаў учыніў Езус у Кане Галілейскай і аб’явіў славу сваю, і паверылі ў Яго вучні Ягоныя.

Пасля гэтага прыйшоў Ён у Кафарнаум, Ён сам і Маці Ягоная, і браты, і вучні Ягоныя, і прабылі там некалькі дзён.

Гэта слова Пана.

Панядзелак (II)

ПЕРШАЕ ЧЫТАННЕ (1 Сам 15, 16–23)

Паслухмянасць лепшая, чым ахвяры

Чытанне Першай кнігі Самуэля.

У тыя дні:

Пасля перамогі над амалекітамі Самуэль сказаў Саўлу: Пачакай, я скажу табе, што сказаў мне Пан уначы. Той адказаў яму: Кажы. І сказаў Самуэль: Ці ж не стаў ты на чале плямёнаў Ізраэля, хоць і здаваўся малым ў вачах сваіх? Пан намасціў цябе каралём Ізраэля, і паслаў цябе Пан у дарогу, кажучы: Ідзі і забівай грэшнікаў амалекітаў, і змагайся з імі, пакуль не знішчыш іх. Чаму ж ты не паслухаўся голасу Пана, але кінуўся на здабычу і ўчыніў благое ў вачах Пана?

Тады Саўл адказаў Самуэлю: Я паслухаўся голасу Пана і пайшоў шляхам, на які скіраваў мяне Пан. Я прывёў Агага, караля амалекітаў, і пазабіваў амалекітаў. А народ узяў са здабычы авечак і валоў найлепшае з таго, што было пад праклёнам знішчэння, каб ў Галгале ахвяраваць іх Пану Богу твайму.

І сказаў Самуэль: Няўжо хоча Пан Бог ўсеспаленняў і ахвяраў больш, чым паслухмянасці свайму голасу? Паслухмянасць лепшая, чым ахвяры, а слухаць — лепш, чым прыносіць барані тлушч. Бо супраціўленне — такі ж грэх, як варажба, а ўпартасць — як ідалапаклонства. Паколькі ты адкінуў слова Пана, Ён адкідае цябе як караля.

Гэта слова Божае.

РЭСПАНСАРЫЙНЫ ПСАЛЬМ (Пс 50 (49), 8–9. 16bc–17. 21 і 23, Р.: 23b)

Рэфрэн: Беззаганнаму ў паводзінах пакажу збаўленне.

8. Не буду дакараць цябе за твае ахвяры; *

твае ўсеспаленні заўжды перада Мною.

9. Не прыму вала з твайго дому, *

ні казлоў з тваіх загонаў.

Рэфрэн: Беззаганнаму ў паводзінах пакажу збаўленне.

16. Нашто пералічваеш мае наказы *

і ў вуснах носіш мой запавет,

17. а сам ненавідзіш настаўленне *

і словы Мае кідаеш за сабою?

Рэфрэн: Беззаганнаму ў паводзінах пакажу збаўленне.

21. Ты гэта рабіў, а Я маўчаў. *

Ты думаў, што Я падобны да цябе?

23. Хто прыносіць ахвяру падзякі, той Мяне шануе, *

і таму, хто беззаганны ў паводзінах, Я пакажу Божае збаўленне.

Рэфрэн: Беззаганнаму ў паводзінах пакажу збаўленне.

СПЕЎ ПЕРАД ЕВАНГЕЛЛЕМ (Гбр 4, 12)

Акламацыя: Аллелюя, аллелюя, аллелюя.

Жывое слова Божае і дзейснае,

здольнае судзіць думкі і намеры сэрца.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 2, 18–22)

Пакуль жаніх з імі, не могуць пасціць

+ Чытанне святога Евангелля паводле Марка.

У той час:

Вучні Янавы і фарысеі пасцілі. Яны прыйшлі да Езуса і сказалі Яму: Чаму вучні Янавы і фарысеі посцяць, а Твае вучні не посцяць?

І сказаў ім Езус: Ці могуць пасціць госці вяселля, калі з імі жаніх? Пакуль жаніх з імі, не могуць пасціць. Але прыйдуць дні, калі забяруць ад іх жаніха, і тады будуць пасціць у той дзень. Ніхто не прышывае латы з новай тканіны да старой адзежы, бо новая лата адарвецца ад старога, і дзіра будзе яшчэ горшай. І ніхто не налівае новага віна ў старыя мяхі, бо новае віно парве мяхі, і прападуць віно і мяхі; але новае віно трэба ўліваць у новыя мяхі.

Гэта слова Пана.

Аўторак (II)

ПЕРШАЕ ЧЫТАННЕ (1 Сам 16, 1–13)

Намасціў Самуэль Давіда між братоў ягоных, і Дух Пана сышоў на яго

Чытанне Першай кнігі Самуэля.

У тыя дні:

Пан сказаў Самуэлю: Колькі будзеш смуткаваць па Саўлу, якога Я адкінуў як караля Ізраэля? Напоўні рог свой алеем і ідзі. Я пасылаю цябе да Есэя з Бэтлеема, бо Я знайшоў сабе караля між сынамі ягонымі. І сказаў Самуэль: Як жа пайду я? Саўл пачуе і заб’е мяне. І сказаў Пан: Вазьмі цяля са статку ў руку сваю і скажы: Я прыйшоў прынесці ахвяру Пану. І запросіш Есэя да ахвярапрынашэння, а Я скажу табе, што рабіць. Ты намасціш таго, каго пакажу табе.

Самуэль зрабіў, як загадаў яму Пан, і прыйшоў у Бэтлеем. А спалоханыя старэйшыны горада выходзілі яму насустрач і казалі: Ці з мірам прыйшоў ты? Той адказаў: З мірам; я прыйшоў прынесці ахвяру Пану. Ачысціце сябе і ідзіце са мною, каб скласці ахвяру. Тады Есэй ачысціў сябе і сыноў сваіх і паклікаў іх на ахвярапрынашэнне.

Калі яны ўвайшлі, ён убачыў Эліява і сказаў: Сапраўды перад Панам гэта памазанік Ягоны! І сказаў Пан Самуэлю: Не зважай ні на аблічча яго, ні на высокі ягоны рост, бо Я адкінуў яго. Я не гляджу, як глядзяць людзі, бо чалавек бачыць тое, што навідавоку, а Пан заглядае ў сэрца. І паклікаў Есэй Амінадаба, і прывёў яго да Самуэля, які сказаў: І не яго выбраў Пан. Тады Есэй прывёў Сама, пра якога Самуэль сказаў: Таксама не яго выбраў Пан. Нарэшце Есэй прывёў да Самуэля сваіх семярых сыноў, і сказаў Самуэль Есэю: Пан нікога з іх не выбраў.

І сказаў Самуэль Есэю: Ці гэта ўсе твае сыны? Той адказаў: Застаўся яшчэ малодшы, ён пасвіць авечак. І сказаў Самуэль Есэю: Пашлі, каб прывялі яго, бо не сядзем за стол, пакуль не прыйдзе. Тады Есэй паслаў па Давіда, і прывялі яго. Ён быў руды, меў прыгожыя вочы і прывабны выгляд. І сказаў Пан: Устань і намасці яго, бо гэта ён. Тады Самуэль прынёс рог з алеем і намасціў яго між братоў ягоных. І Дух Пана сышоў на Давіда пасля таго дня. А Самуэль устаў і адышоў у Раму.

Гэта слова Божае.

РЭСПАНСАРЫЙНЫ ПСАЛЬМ (Пс 89 (88), 20. 21–22. 27–28, Р.: 21а)

Рэфрэн: Знайшоў Давіда, слугу Майго.

20. Калісьці ў бачанні Ты гаварыў *

са сваімі святымі і казаў:

Я дапамог адважнаму, *

узвысіў выбранага з народа.

Рэфрэн: Знайшоў Давіда, слугу Майго.

21. Знайшоў Давіда, слугу Майго, *

Я намасціў яго маім святым алеем,

22 Рука моцы маёй заўсёды будзе з ім, *

і плячо маё яго падтрымае.

Рэфрэн: Знайшоў Давіда, слугу Майго.

27. Ён будзе клікаць Мяне: Ты мой Айцец, *

мой Бог і скала збаўлення майго.

28. Я ўчыню яго сваім першародным, *

вышэйшым за ўсіх зямных каралёў.

Рэфрэн: Знайшоў Давіда, слугу Майго.

СПЕЎ ПЕРАД ЕВАНГЕЛЛЕМ (пар. Эф 1, 17–18)

Акламацыя: Аллелюя, аллелюя, аллелюя.

Няхай Айцец нашага Пана Езуса Хрыста,

асветліць вочы сэрца вашага,

каб мы ведалі, у чым надзея нашага паклікання.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 2, 23–28)

Шабат устаноўлены для чалавека, а не чалавек для шабату

+ Чытанне святога Евангелля паводле Марка.

Аднойчы ў шабат, калі Езус праходзіў праз пасевы, вучні Ягоныя пачалі па дарозе зрываць каласы. Тады сказалі Яму фарысеі: Глядзі, чаму яны робяць у суботу тое, што не дазволена?

Ён сказаў ім: Няўжо вы ніколі не чыталі, што зрабіў Давід, калі меў патрэбу і згаладаўся ён і тыя, хто быў разам з ім? Як увайшоў у дом Божы ў часы першасвятара Абіятара і еў ахвярныя хлябы, якіх нельга есці нікому, акрамя святароў, і даў тым, хто быў з ім?

І сказаў ім: Шабат устаноўлены для чалавека, а не чалавек для шабату. Таму Сын Чалавечы — гаспадар шабату.

Гэта слова Пана.

Серада (II)

ПЕРШАЕ ЧЫТАННЕ (1 Сам 17, 32–33. 37. 40–51)

Давід перамог філістымляніна каменем і прашчаю

Чытанне Першай кнігі Самуэля.

У тыя дні:

Калі да Саўла прывялі Давіда, сказаў ён:  Няхай ніхто не губляе адвагі. Я, слуга твой, пайду і буду змагацца з гэтым філістымлянінам. І сказаў Саўл Давіду: Ты не зможаш выстаяць супраць гэтага філістымляніна і змагацца з ім, бо ты хлопец, а ён воін ад маладосці сваёй. І сказаў Давід: Пан, які вырывае мяне з лапаў ільва і з лапаў мядзведзя, вызваліць мяне ад рукі гэтага філістымляніна. І адказаў Саўл Давіду: Ідзі, і няхай Пан будзе з табою.

Узяў Давід кій у руку сваю і выбраў сабе пяць гладкіх камянёў з ручая, і паклаў іх у пастухову торбу, якую выкарыстоўваў як мех для камянёў. Узяў у руку прашчу і пайшоў супраць філістымляніна.

Са сваім збраяносцам наперадзе на Давіда вырушыў і філістымлянін, падыходзячы ўсё бліжэй. Калі філістымлянін прыгледзеўся і ўбачыў Давіда, зірнуў на яго з пагардаю, бо той быў малады, руды і прыгожы з выгляду. І сказаў філістымлянін Давіду: Хіба я сабака, што ты з кіем выйшаў на мяне? І праклянуў Давіда ўсімі сваімі багамі. І гаварыў Давіду: Падыдзі да мяне, і я пакіну тваё цела нябесным птушкам і палявым звярам.

Сказаў і Давід філістымляніну: Ты ідзеш на мяне з дзідаю, мячом і пікай, а я іду на цябе ў імя Пана Магуццяў, Бога войск Ізраэля, якія ты ганіў. Сёння Пан аддасць цябе ў мае рукі, і я ўдару цябе, і адсяку табе галаву тваю. А труп твой і трупы воінаў філістымскіх я аддам сёння птушкам нябесным і палявым звярам, каб даведалася ўся зямля, што ёсць Бог у Ізраэлі, і каб ведаў увесь сход, што не мячом і дзідаю ратуе Пан. Паколькі Яму належыць бітва, Ён аддасць вас у рукі нашыя.

Калі ж падняўся філістымлянін і, падышоўшы, наблізіўся да Давіда, той хутка пабег на бітву супраць філістымляніна. І засунуў руку сваю ў торбу, узяў адзін камень і кінуў з прашчы. І патрапіў філістымляніну ў лоб, аж камень адбіўся на чале ягоным; і ўпаў ён тварам сваім на зямлю. Так Давід перамог філістымляніна каменем і прашчаю і, перамогшы філістымляніна, забіў яго. Хоць Давід не меў у руцэ мяча, падбег і стаў над філістымлянінам, і схапіў ягоны меч, выцягнуў з ножнаў і забіў яго, адсекшы галаву. Калі ж філістымляне ўбачылі, што загінуў наймацнейшы з іх, кінуліся ўцякаць.

Гэта слова Божае.

РЭСПАНСАРЫЙНЫ ПСАЛЬМ (Пс 144 (143), 1. 2. 9–10, Р.: 1а)

Рэфрэн: Благаслаўлёны Пан, мая цвярдыня!

1. Благаслаўлёны Пан, *

мая цвярдыня!

Ён рукі мае прывучае да змагання, *

а пальцы мае — да вайны.

Рэфрэн: Благаслаўлёны Пан, мая цвярдыня!

2. Ён — міласэрнасць мая і цвярдыня, *

прыбежышча маё і мой Збаўца.

Ён шчыт мой,  я на Яго спадзяюся, *

Ён робіць мой народ падданым мне.

Рэфрэн: Благаслаўлёны Пан, мая цвярдыня!

9. Божа, новую песню Табе заспяваю, *

на дзесяціструннай арфе заспяваю Табе.

10. Ты даеш перамогу каралям, *

Ты ўратаваў слугу свайго Давіда ад мяча ліхога.

Рэфрэн: Благаслаўлёны Пан, мая цвярдыня!

СПЕЎ ПЕРАД ЕВАНГЕЛЛЕМ (пар. Мц 4, 23)

Акламацыя: Аллелюя, аллелюя, аллелюя.

Езус абвяшчаў Евангелле аб валадарстве

і лячыў усялякую хваробу ў людзей.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 3, 1–6)

У шабат належыць душу ўратаваць, ці загубіць

+ Чытанне святога Евангелля паводле Марка.

У той час:

Езус зноў увайшоў у сінагогу. Быў там чалавек, які меў паралізаваную руку. І сачылі за Езусам, ці не вылечыць таго ў шабат, каб абвінаваціць Яго.

І сказаў Ён чалавеку з паралізаванай рукою: Стань пасярэдзіне. А ў іх запытаўся: У шабат належыць рабіць дабро, ці зло, душу ўратаваць, ці загубіць? Але яны маўчалі. Паглядзеўшы на іх з гневам, засмучаны жорсткасцю іх сэрцаў, сказаў таму чалавеку: Працягні руку. Той працягнуў, і стала здаровай рука ягоная.

А фарысеі, выйшаўшы, адразу сабралі  з прыхільнікамі Ірада нараду супраць Езуса, каб загубіць Яго.

Гэта слова Пана.

Чацвер (II)

ПЕРШАЕ ЧЫТАННЕ (1 Сам 18, 6–9; 19, 1–7)

Бацька мой Саўл спрабуе забіць цябе

Чытанне Першай кнігі Самуэля.

У тыя дні:

Калі Давід вяртаўся пасля таго, як забіў філістымляніна, жанчыны з усіх гарадоў Ізраэля выходзілі насустрач каралю Саўлу са спевамі і танцамі, пад гукі бубнаў, з радаснымі песнямі і з цымбаламі. Граючы, спявалі жанчыны: Забіў Саўл тысячу, а Давід забіў дзесяткі тысяч. Тады Саўл моцна раззлаваўся,  бо былі непрыемнымі гэтыя словы для яго. І сказаў ён:  Давіду прыпісалі дзесяць тысяч, а мне прыпісалі тысячу, яму нестае яшчэ толькі каралеўства. Ад таго дня і надалей Саўл глядзеў на Давіда крывым вокам.

І сказаў Саўл Ёнатану, сыну свайму, і ўсім слугам сваім пра намер забіць Давіда. Аднак Ёнатан, сын Саўла, вельмі любіў Давіда. Таму Ёнатан паведаміў Давіду: Бацька мой Саўл спрабуе забіць цябе, таму, прашу цябе, асцерагайся заўтра раніцаю, будзь у патаемным месцы і схавайся. Я ж выйду і стану каля бацькі майго ў полі, там дзе ты будзеш, і пагавару з бацькам сваім наконт цябе, і, што ўбачу, перадам табе.

Ёнатан добра гаварыў пра Давіда Саўлу, бацьку свайму, кажучы: Няхай кароль не грашыць супраць слугі свайго Давіда, бо ён не грашыў супраць цябе, а справы ягоныя вельмі добрыя для цябе. Ён рызыкаваў жыццём сваім і перамог філістымляніна, і Пан даў вялікую перамогу ўсяму Ізраэлю. Ты бачыў гэта і ўсцешыўся. Чаму ж тады хочаш зграшыць праліццём нявіннай крыві, забіваючы Давіда без ніякай падставы?

Пачуўшы гэта, Саўл прыслухаўся да голасу Ёнатана і пакляўся: Як Пан жывы, ён не загіне. Тады паклікаў Ёнатан Давіда і перадаў яму ўсе гэтыя словы. Прывёў Давіда да Саўла, і той стаў перад ім, як ўчора і яшчэ раней.

Гэта слова Божае.

РЭСПАНСАРЫЙНЫ ПСАЛЬМ (Пс 56 (55), 2–3. 9–10. 12–13, Р.: 5b)

Рэфрэн: На Бога спадзяюся, не буду баяцца.

2. Змілуйся нада мною, Божа, бо прыгнятае мяне чалавек, *

цэлы дзень нападае і ўціскае мяне.

3. Увесь дзень ворагі мае прыгнятаюць мяне, *

бо шмат хто змагаецца са мною.

Рэфрэн: На Бога спадзяюся, не буду баяцца.

9. Ты палічыў усе мае выгнанні, †

сабраў слёзы мае ў свой мех, *

ці ж няма іх у Тваёй кнізе.

10. У дзень, калі Цябе паклічу, ворагі мае адступяцца назад; *

па гэтым пазнаю, што Бог за мяне.

Рэфрэн: На Бога спадзяюся, не буду баяцца.

12. Спадзяюся на Бога і не баюся, *

што можа ўчыніць мне чалавек?

13. Абяцанні, якія даў Табе, Божа, застаюцца на мне, *

Табе аддам ахвяру хвалы.

Рэфрэн: На Бога спадзяюся, не буду баяцца.

СПЕЎ ПЕРАД ЕВАНГЕЛЛЕМ (пар. 2 Цім 1, 10)

Акламацыя: Аллелюя, аллелюя, аллелюя.

Збаўца наш Езус Хрыстус знішчыў смерць

і асвятліў Евангеллем жыццё.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 3, 7–12)

Нячыстыя духі крычалі: Ты — Сын Божы. Але Ён сурова забараняў ім, каб не выяўлялі Яго

+ Чытанне святога Евангелля паводле Марка.

У той час:

Езус адышоў з вучнямі сваімі да мора. А за Ім ішоў вялікі натоўп з Галілеі, з Юдэі, з Ерузалема, з Ідумеі; з-за Ярдану і з ваколіц Тыру і Сідону прыйшло да Яго вялікае мноства людзей, якія пачулі, што Ён рабіў. Тады сказаў Ён сваім вучням падрыхтаваць Яму човен, каб натоўп не заціснуў Яго.

Многіх Ён аздаравіў, таму кідаліся да Яго тыя, хто меў якую-небудзь хваробу, каб дакрануцца да Яго. І нячыстыя духі, калі бачылі Яго, падалі перад Ім і крычалі: Ты — Сын Божы. Але Ён сурова забараняў ім, каб не выяўлялі Яго.

Гэта слова Пана.

Пятніца (II)

ПЕРШАЕ ЧЫТАННЕ (1 Сам 24, 3–21)

Не ўзніму рукі сваёй на яго, бо ён памазанік Пана

Чытанне Першай кнігі Самуэля.

У тыя дні:

Узяў Саўл тры тысячы выбраных мужоў з усяго Ізраэля і пайшоў шукаць Давіда і людзей ягоных на Скалах Горных Коз. І падышоў ён да авечых загонаў, што былі пры дарозе.

Была там пячора, у якую ўвашоў Саўл, каб пакрыць сабе ногі, а Давід і ягоныя людзі сядзелі ў глыбіні пячоры. Людзі Давіда сказалі яму: Вось дзень, пра які Пан казаў табе: Я аддам табе ворага твайго, каб ты зрабіў яму, як будзе заўгодна ў вачах тваіх. Давід устаў і ціхенька адрэзаў край вопраткі Саўла. Пасля гэтага задрыжала сэрца Давіда, што ён адрэзаў край вопраткі Саўла. І сказаў ён людзям сваім: Няхай міласцівы будзе да мяне Бог, каб я не ўчыніў гэтага гаспадару майму, памазаніку Пана, каб я не ўзняў рукі сваёй на яго, таму што ён памазанік Пана. І стрымаў Давід людзей сваіх словамі, і не дазволіў ім паўстаць на Саўла. Тады падняўся Саўл з пячоры і вярнуўся на дарогу.

Падняўся за ім і Давід і, выйшаўшы з пячоры, закрычаў за спінаю Саўла: Валадару, кароль мой!  Саўл азірнуўся, а Давід схіліўся нізка да зямлі і пакланіўся Саўлу, кажучы: Навошта слухаеш ты словы людзей, якія кажуць: Давід задумаў ліхое супраць цябе? Вось сёння ўбачылі вочы твае, што ў пячоры Пан аддаў цябе ў рукі мае. І казалі мне забіць цябе, але я пашкадаваў цябе і сказаў: Не ўзніму рукі сваёй на валадара свайго, бо ён памазанік Пана. Айцец мой, ці ж не бачыш і не пазнаеш край вопраткі сваёй ў руках маіх? Калі я адразаў край вопраткі тваёй, я не хацеў забіваць цябе. Прыгледзься і зразумей, што няма ў руцэ маёй ні зла, ні злачынства, і не грашыў я  супраць цябе. А ты шукаеш жыцця майго, каб забраць яго. Няхай Пан рассудзіць паміж мною і табою і няхай адпомсціць табе за мяне, але рукі маёй над табою не будзе. Як гаворыцца ў даўняй прымаўцы: Ад беззаконных выходзіць беззаконне, — таму не будзе рукі маёй на табе. Каго пераследуе кароль Ізраэля? За кім ты гонішся? За мёртвым сабакам, за адною блыхою? Няхай Пан будзе суддзёю, і рассудзіць паміж мною і табою, і ўбачыць, і вырашыць справу маю, і вырве мяне з рук тваіх.

Калі Давід закончыў гэтую прамову да Саўла, сказаў Саўл: Ці гэта твой голас, Давідзе, сыне мой? Саўл ўзняў голас і заплакаў. І сказаў Давіду: Ты больш справядлівы, чым я, таму што ты рабіў мне дабро, а я адплачваў табе злом. Сёння ты паказаў мне, як добра ты абышоўся са мною, калі Пан аддаў мяне ў рукі твае, а ты не забіў мяне. Бо хто ж, знайшоўшы ворага свайго, адпусіў бы яго ў добры шлях? Але Пан узнагародзіць цябе за тое, што сёння ты зрабіў са мною. Цяпер я ведаю, ты сапраўды будзеш валадарыць і мець ў руцэ сваёй каралеўства Ізраэля.

Гэта слова Божае.

РЭСПАНСАРЫЙНЫ ПСАЛЬМ (Пс 57 (56), 2. 3-4. 6 і 11, Р.: 2а)

Рэфрэн: Змілуйся, Божа, змілуйся нада мною.

2. Змілуйся нада мною, Божа, змілуйся нада мною,*

бо на Цябе спадзяецца душа мая.

Я схаваюся ў цені крылаў Тваіх, *

пакуль не прамінуць няшчасці.

Рэфрэн: Змілуйся, Божа, змілуйся нада мною.

3. Я паклічу Найвышыйшага Бога, *

Бога, які робіць для мяне дабро.

4. Ён з нябёсаў пашле і ўратуе мяне †

пасароміць тых, хто прыгнятае мяне; *

спашле Бог сваю міласэрнасць і праўду сваю.

Рэфрэн: Змілуйся, Божа, змілуйся нада мною.

6. Будзь праслаўлены вышэй за нябёсы, Божа, *

па-над усёй зямлёй Твая слава.

11. Бо да нябёсаў узвышаецца міласэрнасць Твая, *

і вернасць Твая да аблокаў.

Рэфрэн: Змілуйся, Божа, змілуйся нада мною.

СПЕЎ ПЕРАД ЕВАНГЕЛЛЕМ (2 Кар 5, 19)

Акламацыя: Аллелюя, аллелюя, аллелюя.

Бог у Хрысце паяднаў з сабою свет,

даючы нам слова паяднання.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 3, 13–19)

Паклікаў да сябе тых, каго сам хацеў

+ Чытанне святога Евангелля паводле Марка.

У той час:

Езус узышоў на гару і паклікаў да сябе тых, каго сам хацеў, і яны прыйшлі да Яго. І выбраў Дванаццаць, якіх і назваў Апосталамі, каб яны былі з Ім, каб паслаць іх прапаведаваць і каб яны мелі ўладу выганяць злых духаў.

Выбраў Ён Дванаццаць: Сымона, якому даў імя Пётр, Якуба, сына Зэбэдэя, і Яна, брата Якуба, і даў ім імёны Боанэргес, што азначае «сыны грому». І Андрэя, і Філіпа, і Барталамея, і Мацвея, і Тамаша, і Якуба, сына Алфея, і Тадэвуша, і Сымона Кананіта, і Юду Іскарыёта, які і выдаў Яго.

Гэта слова Пана.

Субота (II)

ПЕРШАЕ ЧЫТАННЕ (2 Сам 1, 1–4. 11–12. 19. 23–27)

Як жа палеглі моцныя ў бітве?

Пачатак Другой кнігі Самуэля.

У тыя дні:

Давід вярнуўся пасля разгрому амалекітаў і прабыў у Сэкелагу два дні. На трэці дзень з’явіўся чалавек, які прыйшоў са стану Саўла ў парванай вопратцы і з пасыпанай пылам галавою. Падышоўшы да Давіда, ён упаў ніцма і пакланіўся. Давід сказаў яму: Адкуль прыйшоў ты? Той адказаў: Я ўцёк са стану Ізраэля. І сказаў яму Давід: Што адбылося? Раскажы мне? І адказаў той: Народ уцёк з бітвы, многія з народу палеглі і загінулі, загінулі таксама Саўл і Ёнатан, сын ягоныя.

Тады схапіў Давід вопратку сваю і разадраў яе, а таксама ўсе людзі, якія былі з ім. І галасілі, і плакалі, і пасцілі да вечара па Саўле, і па Ёнатане, сыне ягоным, і па народзе Пана, і па доме Ізраэля, што палеглі ад мяча.

І сказаў Давід: Краса твая, Ізраэль, забітая на гарах тваіх. Як жа палеглі моцныя? Саўл і Ёнатан, умілаваныя і любыя пры жыцці сваім, не разлучыліся нават у смерці; хутчэйшыя за арлоў, мацнейшыя за львоў. Дочкі Ізраэля, плачце па Саўле, які апранаў вас у пурпуру аздобную і даваў залатыя ўпрыгожанні на шаты вашыя. Як жа палеглі моцныя ў бітве? Ёнатан забіты на вышынях тваіх. Смуткую па табе, браце мой Ёнатан, ты вельмі дарагі для мяне; твая любоў больш каштоўная для мне, чым любоў жанчын. Як жа палеглі моцныя і загінула ваенная зброя?

Гэта слова Божае.

РЭСПАНСАРЫЙНЫ ПСАЛЬМ (Пс 80 (79), 2ab–3. 5–6. 7–8, Р.: пар. 4)

Рэфрэн: Аднаві нас, Пане, і мы будзем збаўлены.

2. Пастыр Ізраэля, паслухай, *

які сядзіш на Хэрубінах, з’явіся.

3. Перад Эфраімам, Бэньямінам і Манасіяй †

абудзі сваю магутнасць *

і прыйдзі нам на паратунак.

Рэфрэн: Аднаві нас, Пане, і мы будзем збаўлены.

5. Пане, Божа Магуццяў, дакуль будзеш гневацца *

насуперак малітве народа свайго?

6. Ты накарміў іх хлебам плачу *

і шчодра напаіў іх слязьмі.

Рэфрэн: Аднаві нас, Пане, і мы будзем збаўлены.

7. Ты ўчыніў нас спрэчкаю для нашых суседзяў, *

і нашыя ворагі насміхаюцца з нас.

8. Божа Магуццяў, аднаві нас, †

няхай заззяе Аблічча Тваё, *

і мы будзем збаўлены.

Рэфрэн: Аднаві нас, Пане, і мы будзем збаўлены.

СПЕЎ ПЕРАД ЕВАНГЕЛЛЕМ (пар. Дз 16, 14b)

Акламацыя: Аллелюя, аллелюя, аллелюя.

Адкрый, Пане, нашыя сэрцы,

каб мы слухалі словы Твайго Сына.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 3, 20–21)

Родныя казалі, што Ён страціў розум

+ Чытанне святога Евангелля паводле Марка.

У той час:

Езус з вучнямі прыйшоў у дом. І зноў сабраўся натоўп, так што яны не маглі нават хлеба паесці. Пачуўшы гэта, Яго родныя пайшлі забраць Яго, бо казалі, што Ён страціў розум.

Гэта слова Пана.

ІІІ ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Іс 8, 23b — 9, 3)

Галілея язычнікаў убачыць вялікае святло

Чытанне кнігі прарока Ісаі.

У ранейшыя часы прыніжана была зямля Забулонава і зямля Нэфталіева, але ў будучыні праслаўлены будзе прыморскі шлях, зямля за Ярданам, Галілея язычнікаў.

Народ, які хадзіў у цемры,

убачыў святло вялікае;

над жыхарамі краіны смяротнага ценю

заззяла святло.

Ты памножыў народ,

павялічыў радасць.

Ён весяліцца перад Табою,

як весяляцца ў час жніва,

як цешацца пры падзеле здабычы.

Бо ярмо, што гняло яго,

і кій на плячах ягоных,

і розгу прыгнятальніка ягонага

Ты зламаў, як у дзень Мадыяма.

Гэта слова Божае.

РЭСПАНСАРЫЙНЫ ПСАЛЬМ (Пс 27 (26), 1. 4. 13–14, Р.: 1а)

Рэфрэн: Пан — маё святло і маё збаўленне.

1. Пан — маё святло і маё збаўленне: *

каго ж мне баяцца?

Пан — ахова жыцця майго: *

каго ж мне палохацца?

Рэфрэн: Пан — маё святло і маё збаўленне.

4. Аднаго я прашу ў Пана і толькі гэтага жадаю, *

каб жыць мне ў доме Пана ва ўсе дні жыцця майго.

Каб сузіраць хараство Пана *

і наведваць Яго святыню.

Рэфрэн: Пан — маё святло і маё збаўленне.

13. Веру, што ўбачу дабрыню Пана *

ў краіне жывых.

14. Спадзявайся на Пана, будзь мужным, *

няхай умацуецца сэрца тваё, спадзявайся на Пана.

Рэфрэн: Пан — маё святло і маё збаўленне.

ДРУГОЕ ЧЫТАННЕ (1 Кар 1, 10–13. 17)

Каб усе вы гаварылі адно і тое ж і каб не было паміж вамі расколу

Чытанне Першага паслання святога апостала Паўла да Карынцянаў.

Заклікаю вас, браты, дзеля імя нашага Пана Езуса Хрыста, каб усе вы гаварылі адно і тое ж і каб не было паміж вамі расколу, але каб з’ядналіся вы ў адным духу і аднадумстве. Бо ад людзей Хлоі я даведаўся, браты мае, што ўзнікаюць паміж вамі спрэчкі. Я ж паўтараю тое, што кожны з вас кажа: Я — Паўла, я — Апалоса, я — Кефаса, а я — Хрыста. Хіба падзяліўся Хрыстус? Хіба Павел быў укрыжаваны за вас, або ці ў імя Паўла вы былі ахрышчаныя?

Хрыстус паслаў мяне не хрысціць, але абвяшчаць Добрую Навіну; і не мудрасцю слова, каб не зрабіць марным крыжа Хрыстовага.

Гэта слова Божае.

СПЕЎ ПЕРАД ЕВАНГЕЛЛЕМ (пар. Мц 4, 23)

Акламацыя: Аллелюя, аллелюя, аллелюя.

Езус абвяшчаў Евангелле аб Валадарстве

і лячыў усялякую хваробу ў людзей.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 4, 12–17)

Прыйшоў і пасяліўся ў Кафарнауме. Так збылося сказанае прарокам Ісаям

+ Чытанне святога Евангелля паводле Мацвея.

У той час:

Калі Езус пачуў, што Яна зняволілі, адышоў у Галілею. І, пакінуўшы Назарэт, прыйшоў і пасяліўся ў Кафарнауме прыморскім, у межах Забулона і Нэфталія. Так збылося сказанае прарокам Ісаям, які кажа:

Зямля Забулонава і зямля Нэфталіева,

на шляху марскім, за Ярданам,

Галілея язычнікаў,

народ, які сядзеў у цемры,

убачыў святло вялікае,

над жыхарамі краіны смяротнага ценю

заззяла святло.

З таго часу Езус пачаў прапаведаваць і казаць: Пакайцеся, бо наблізілася Валадарства Нябеснае.

Гэта слова Пана.

ІIІ ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Ён 3, 1–5. 10)

Адвярнуліся нінівіцяне ад злога шляху свайго

Чытанне кнігі прарока Ёны.

Пан звярнуўся да Ёны другі раз, кажучы: Устань, ідзі ў Нініву, вялікі горад, і скажы ім тое, што Я табе наказаў. І ўстаў Ёна, і пайшоў у Нініву, паводле слова Пана.

Нініва ж была вялікім горадам у Бога: на тры дні хады. І пачаў Ёна хадзіць па горадзе столькі, колькі можна было прайсці за адзін дзень, і ўсклікаў, кажучы: Яшчэ сорак дзён, і Нініва будзе збурана.

І паверылі нінівіцяне ў Бога, і абвясцілі пост, і апрануліся ў мяхі, ад старэйшага аж да малодшага.

І ўбачыў Бог учынкі іхнія, што яны адвярнуліся ад злога шляху свайго, і пашкадаваў Бог, што сказаў пра няшчасце, якое спашле ім, і не спаслаў.

Гэта слова Божае.

РЭСПАНСАРЫЙНЫ ПСАЛЬМ (Пс 25 (24), 4–5ab. 6–7bc. 8–9, Р.: 4a)

Рэфрэн: Дай спазнаць Твае дарогі, Пане.

4. Дай спазнаць Твае дарогі, Пане, *

і навучы мяне сцежкам Тваім.

5. Вядзі мяне ў праўдзе Тваёй і навучы, *

бо Ты Бог збаўлення майго.

Рэфрэн: Дай спазнаць Твае дарогі, Пане.

6. Узгадай пра міласэрнасць сваю, Пане, *

і пра ласку сваю, бо яны спрадвеку.

7. Памятай пра мяне паводле міласэрнасці Тваёй, *

дзеля вялікай дабрыні Тваёй.

Рэфрэн: Дай спазнаць Твае дарогі, Пане.

8. Пан добры і справядлівы, *

таму паказвае грэшнікам шлях.

9. Ён кіруе прыніжанымі ў справядлівасці *

і навучае пакорных шляхам cваім.

Рэфрэн: Дай спазнаць Твае дарогі, Пане.

ДРУГОЕ ЧЫТАННЕ (1 Кар 7, 29–31)

Мінае вобраз гэтага свету

Чытанне Першага паслання святога апостала Паўла да Карынцянаў.

Браты:

Кажу вам, што заканчваецца час, каб і тыя, хто мае жонак, былі як тыя, хто не мае, і тыя, хто плача, былі як тыя, хто не плача, і тыя, хто радуецца, былі як тыя, хто не радуецца, і тыя, хто купляе, былі як тыя, хто не набывае, і тыя, хто карыстаецца светам, былі як тыя, хто не карыстаецца, бо мінае вобраз гэтага свету.

Гэта слова Божае.

СПЕЎ ПЕРАД ЕВАНГЕЛЛЕМ (Мк 1, 15)

Акламацыя: Аллелюя, аллелюя, аллелюя.

Наблізілася Валадарства Божае:

кайцеся і верце ў Евангелле.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 1, 14–20)

Кайцеся і верце ў Евангелле

+ Чытанне святога Евангелля паводле Марка.

Пасля таго, як выдалі Яна, прыйшоў Езус у Галілею, прапаведуючы Евангелле Божае і кажучы, што настаў час і наблізілася Валадарства Божае: кайцеся і верце ў Евангелле.

Праходзячы ж каля Галілейскага мора, убачыў Сымона і Андрэя, брата Сымона, якія закідалі сеткі ў мора, бо яны былі рыбакамі. І сказаў ім Езус: Ідзіце за Мною, і Я зраблю вас рыбакамі людзей. І, адразу пакінуўшы сеткі, яны пайшлі за Ім.

Адышоўшы крыху далей, Ён убачыў Якуба Зэбэдэевага і Яна, брата ягонага, якія таксама сядзелі ў чаўне і ладзілі сеткі. І адразу паклікаў іх. І, пакінуўшы бацьку свайго Зэбэдэя ў чаўне з работнікамі, яны пайшлі за Ім.

Гэта слова Пана.

ІIІ ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Нм 8, 2–4а. 5–6. 8–10)

Чыталі кнігу Закону і раскрывалі сэнс

Чытанне кнігі Нээміі.

У тыя дні:

Прынёс святар Эздра кнігу Майсеевага Закону ў першы дзень сёмага месяца на сход мужчын і жанчын, і ўсіх, хто мог разумець. І чытаў яго на плошчы, што перад Воднаю брамай, ад світання да сярэдзіны дня перад мужчынамі і жанчынамі, і тымі, хто мог разумець; і вушы ўсяго народа былі ўважлівыя да кнігі Закону. Стаяў жа кніжнік Эздра на зробленым драўляным узвышэнні.

І разгарнуў Эздра кнігу перад вачыма ўсяго народа, а стаяў ён вышэй за народ. І, калі разгарнуў яе, увесь народ устаў. Благаславіў Эздра Вялікага Пана Бога, а ўвесь народ адказаў: Амэн, амэн, — падымаючы рукі свае. І кланяліся, і падалі на калені, тварам на зямлю, перад Панам.

І чыталі кнігу Закону Божага выразна, і тлумачылі, і раскрывалі сэнс, і рабілі зразумелым тое, што чыталася.

Тады намеснік Нээмія і Эздра, кніжнік і святар, і левіты, якія вучылі народ, сказалі ўсяму народу: Дзень гэты святы для Пана Бога нашага. Не смуткуйце і не плачце. Бо ўвесь народ плакаў, слухаючы словы Закону.

І сказаў ім Нээмія: Ідзіце, ешце тлустае і піце салодкае, і пасылайце часткі тым, хто не прыгатаваў сабе, таму што святы гэты дзень для Пана нашага. І не смуткуйце, бо радасць Пана — гэта моц вашая.

Гэта слова Божае.

РЭСПАНСАРЫЙНЫ ПСАЛЬМ (Пс 19 (18), 8. 9. 10. 15 (Р.: пар. Ян 6, 63с)

Рэфрэн: Словы Твае, Пане, даюць жыццё вечнае.

8. Закон Пана дасканалы, *

умацоўвае душу,

сведчанне Пана вернае, *

яно дае мудрасць простым.

Рэфрэн: Словы Твае, Пане, даюць жыццё вечнае.

9. Загады Пана справядлівыя *

і радуюць сэрца;

наказ Пана ясны, *

прасвятляе вочы.

Рэфрэн: Словы Твае, Пане, даюць жыццё вечнае.

10. Боязь Божая беззаганная *

і вечна трывае;

прысуды Пана праўдзівыя *

і ўсе справядлівыя.

Рэфрэн: Словы Твае, Пане, даюць жыццё вечнае.

15. Няхай словы маіх вуснаў *

і думкі майго сэрца

будуць даспадобы Табе, Пане, *

мая скала і мой Адкупіцель.

Рэфрэн: Словы Твае, Пане, даюць жыццё вечнае.

ДРУГОЕ ЧЫТАННЕ (1 Кар 12, 12–14. 27)

Вы ж – цела Хрыстовае, а паасобку — часткі

Чытанне Першага паслання святога апостала Паўла да Карынцянаў.

Браты:

Як цела адно, але мае шмат частак, якія, хоць іх шмат, складаюць адно цела, так і Хрыстус. Бо ўсе мы адным Духам ахрышчаныя ў адно цела, юдэі ці грэкі, нявольнікі ці свабодныя, і ўсе напоены адным Духам.

Цела — гэта не адна частка, але шмат. Вы ж — цела Хрыстовае, а паасобку — часткі.

Гэта слова Божае.

СПЕЎ ПЕРАД ЕВАНГЕЛЛЕМ (Лк 4, 18)

Акламацыя: Аллелюя, аллелюя, аллелюя.

Пан намасціў Мяне абвяшчаць добрую навіну ўбогім,

паслаў Мяне абвяшчаць вызваленне палонным.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 1, 1–4; 4, 14–21)

Сёння споўніліся гэтыя словы Пісання

+ Чытанне святога Евангелля паводле Лукі.

Паколькі многія браліся скласці апавяданне пра падзеі, якія адбыліся сярод нас, як перадалі нам тыя, хто ад пачатку быў відавочцам і слугою слова, вырашыў і я дакладна прайсціся па ўсім ад пачатку і апісаць табе ўсё па парадку, найшаноўнейшы Тэафіле, каб ты пазнаў праўдзівасць таго, чаму ты быў навучаны.

У той час:

Езус вярнуўся ў моцы Духа ў Галілею і разышліся чуткі пра Яго па ўсёй ваколіцы. Ён навучаў ва ўсіх сінагогах, і ўсе Яго славілі.

І прыйшоў Ён у Назарэт, дзе быў выхаваны, і ўвайшоў паводле свайго звычаю ў дзень суботні ў сінагогу, і ўстаў, каб чытаць. Яму падалі кнігу прарока Ісаі. Ён, разгарнуўшы кнігу, трапіў на месца, дзе было напісана:

Дух Пана на Мне;

бо Ён намасціў Мяне

абвяшчаць добрую навіну ўбогім,

паслаў Мяне абвяшчаць вызваленне палонным,

і сляпым вяртаць зрок,

каб выпусціць спакутаваных на свабоду,

каб абвясціць год ласкі Пана.

Закрыўшы кнігу, Ён аддаў яе слузе і сеў. А вочы ўсіх у сінагозе былі скіраваныя на Яго. І Ён пачаў гаварыць ім: Сёння споўніліся гэтыя словы Пісання, якія вы чулі.

Гэта слова Пана.

Панядзелак (III)

ПЕРШАЕ ЧЫТАННЕ (2 Сам 5, 1–7. 10)

Ты будзеш пасвіць народ Мой, Ізраэль

Чытанне Другой кнігі Самуэля.

У тыя дні:

Усе плямёны Ізраэля прыйшлі да Давіда ў Гэброн і сказалі: Вось мы косць твая і цела тваё. І ўчора, і яшчэ даўней, калі Саўл панаваў над намі, ты быў правадыром Ізраэля. І сказаў Пан табе: Ты будзеш пасвіць народ Мой, Ізраэль, і ты  будзеш кіраўніком Ізраэля.

І прыйшлі ўсе старэйшыны Ізраэля ў Гэброн, і кароль Давід заключыў з імі запавет у Гэброне перад Панам; і намасцілі Давіда каралём Ізраэля. Трыццаць гадоў было Давіду, калі ён пачаў валадарыць, і валадарыў ён сорак гадоў. У Гэброне ён валадарыў над Юдаю сем гадоў і шэсць месяцаў, а ў Ерузалеме валадарыў трыццаць тры гады над усім Ізраэлем і над Юдаю.

І разам са сваімі людзьмі пайшоў кароль на Ерузалем супраць эбусеяў, якія жылі на гэтай зямлі. Яны сказалі Давіду: Ты не ўвойдзеш сюды, бо адгоняць цябе сляпыя і кульгавыя. Азначала гэта: Давід сюды не ўвойдзе. Але Давід узяў цвярдыню Сіён, гэта значыць горад Давіда.

Давід станавіўся ўсё больш магутным, і Пан Бог Магуццяў быў з ім.

Гэта слова Божае.

РЭСПАНСАРЫЙНЫ ПСАЛЬМ (Пс 89 (88), 20. 21–22. 25–26, Р.: 25а)

Рэфрэн: З ім мая вернасць і міласэрнасць.

20. Калісьці ў бачанні Ты гаварыў *

са сваімі святымі і казаў:

Я дапамог адважнаму, *

узвысіў выбранага з народа.

Рэфрэн: З ім мая вернасць і міласэрнасць.

21. Знайшоў Давіда, слугу майго, *

Я намасціў яго маім святым алеем.

22 Рука моцы маёй заўсёды будзе з ім, *

і плячо маё яго падтрымае.

Рэфрэн: З ім мая вернасць і міласэрнасць.

25. З ім мая вернасць і міласэрнасць, *

у маім імені ўзвялічана яго моц.

26. Пакладу яго руку над морам, *

а над рэкамі — ягоную правіцу.

Рэфрэн: З ім мая вернасць і міласэрнасць.

СПЕЎ ПЕРАД ЕВАНГЕЛЛЕМ (пар. 2 Цім 1, 10b)

Акламацыя: Аллелюя, аллелюя, аллелюя.

Збаўца наш Езус Хрыстус знішчыў смерць

і асвятліў Евангеллем жыццё.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 3, 22–30)

Настаў канец сатане

+ Чытанне святога Евангелля паводле Марка.

У той час:

Кніжнікі, якія прыйшлі з Ерузалема, казалі, што Ён мае ў сабе Бэльзэбуба і выганяе дэманаў праз князя дэманаў.

А Езус, паклікаўшы іх, казаў ім у прыпавесцях: Як можа сатана выганяць сатану?

Калі валадарства раздзеліцца ўнутры, не можа выстаяць такое валадарства.  І калі дом раздзеліцца ўнутры, не можа выстаяць такі дом. І калі сатана паўстаў супраць сябе і раздзяліўся, не можа выстаяць, але канец яму. Ніхто не можа ўвайсці ў дом асілка і выкрасці ягоныя рэчы, калі спачатку не звяжа асілка, і толькі тады абрабуе дом ягоны. Сапраўды, кажу вам: дараваныя будуць сынам чалавечым усе грахі і блюзнерствы, якімі б ні блюзнерылі. Але хто будзе блюзнерыць супраць Духа Святога, не будзе мець прабачэння ніколі, але будзе падлягаць вечнаму асуджэнню.

Так сказаў, бо гаварылі пра Яго: Ён мае нячыстага духа.

Гэта слова Пана.

Аўторак (III)

ПЕРШАЕ ЧЫТАННЕ (2 Сам 6, 12b–15. 17–19)

Давід і ўвесь дом Ізраэля пераносілі каўчэг Пана з радаснымі воклічамі

Чытанне Другой кнігі Самуэля.

У тыя дні:

Давід пайшоў і з радасцю перанёс Божы каўчэг з дому Абэдэдома ў горад Давіда. І калі тыя, хто нёс Божы каўчэг, ступалі шэсць крокаў, ён прыносіў у ахвяру быка і адкормленае цяля. І, апрануты ў ільняны эфод, Давід з усіх сіл танцаваў перад Панам. Так Давід і ўвесь дом Ізраэля пераносілі каўчэг Пана з радаснымі воклічамі і гукамі трубы.

Перанеслі каўчэг Пана і паставілі на прызначанае для яго месца ў сярэдзіне шатра, які расцягнуў для яго Давід. І прынёс ён перад Панам ахвяры ўсеспалення і прымірэння, а калі завяршыў прынясенне ахвяр усеспалення і прымірэння, благаславіў народ у імя Пана. Потым раздаў сярод усяго народу, сярод усяго мноства Ізраэля, як жанчын, так і мужчын, па адным бохане хлеба, па адным кавалку мяса і па булцы з разынкамі. І разышышліся ўсе людзі, кожны да свайго дому.

Гэта слова Божае.

РЭСПАНСАРЫЙНЫ ПСАЛЬМ (Пс 24 (23), 7–8. 9–10, Р.: пар. 8а)

Рэфрэн: Пан Бог Магутны, Ён Кароль славы.

7. Падыміце, вярхі вашыя, брамы, †

узніміцеся, адвечныя вароты, *

каб увайшоў кароль славы.

8. Хто ж гэты Кароль славы? †

Пан, моцны і магутны, *

Пан, магутны ў барацьбе.

Рэфрэн: Пан Бог Магутны, Ён Кароль славы.

9. Падыміце, вярхі вашыя, брамы, †

узніміцеся, адвечныя вароты, *

каб увайшоў кароль славы.

10. Хто Ён, гэты Кароль славы? *

Пан Магуццяў, Ён кароль славы.

Рэфрэн: Пан Бог Магутны, Ён Кароль славы.

СПЕЎ ПЕРАД ЕВАНГЕЛЛЕМ (пар. Мц 11, 25)

Акламацыя: Аллелюя, аллелюя, аллелюя.

Праслаўляю  Цябе, Ойча, Пан  неба  і  зямлі,

што таямніцы Валадарства ты адкрыў дзецям.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 3, 31–35)

Хто будзе выконваць волю Божую, той Мне брат і сястра, і маці

+ Чытанне святога Евангелля паводле Марка.

У той час:

Прыйшлі Маці Езуса і браты Ягоныя і, стоячы звонку, паслалі паклікаць Яго. Натоўп, які сядзеў каля Яго, казаў Яму: Вось Маці Твая і браты Твае, і сёстры Твае на вуліцы шукаюць Цябе.

Але Ён сказаў ім у адказ: Хто маці Мая і браты Мае? І паглядзеўшы на тых, хто сядзеў вакол Яго, сказаў: Вось маці Мая і браты Мае. Бо хто будзе выконваць волю Божую, той Мне брат і сястра, і маці.

Гэта слова Пана.

Серада (III)

ПЕРШАЕ ЧЫТАННЕ (2 Сам 7, 4–17)

Абуджу пасля цябе патомка твайго і ўмацую ягонае валадарства

Чытанне Другой кнігі Самуэля.

У тыя дні:

Да Натана было скіравана слова Пана: Ідзі і скажы слузе Майму Давіду: так кажа Пан: ці ты збудуеш Мне дом Майго жылля? Бо Я не жыў у доме з таго дня, калі вывеў сыноў Ізраэля з зямлі егіпецкай, аж да гэтага дня, але прабываў у скініі і шатры. Паўсюль, дзе Я вандраваў сярод ўсіх сыноў Ізраэля, ці сказаў Я слова хоць аднаму з ізраэльскіх пакаленняў, якому наказаў пасвіць народ Мой, Ізраэль: Чаму не пабудуеце мне дом з кедру?

Таму цяпер ты скажаш слузе Майму Давіду: Так кажа Пан Магуццяў: Я забраў цябе з пашы, калі хадзіў ты за авечкамі, каб стаў ты правадыром Майго народа, Ізраэля. І быў з табою ўсюды, куды б ты не хадзіў, і знішчыў усіх ворагаў тваіх перад абліччам тваім, і зрабіў імя тваё вялікім, як імя вялікіх на зямлі. Я прызначу месца для народа Майго, Ізраэля, і пасялю яго, і будзе ён жыць на сваім месцы, і не будзе больш турбавацца, і бязбожныя не будуць больш уціскаць яго, як раней. З таго часу, як устанавіў суддзяў над народам Маім, Ізраэлем, Я даў табе жыць у згодзе з усімі ворагамі тваімі. І Пан абяцаў, што пабудуе для цябе дом. Калі ж скончацца твае дні і ты спачнеш з бацькамі сваімі, тады я абуджу пасля цябе патомка твайго, які выйдзе з улоння твайго, і ўмацую ягонае валадарства. Ён збудуе дом Майму імені, а Я ўмацую трон яго панавання навекі. Я буду яму Айцом, а ён будзе Мне сынам. Калі ён учыніць беззаконне, Я пакараю яго людскою розгаю і ўдарамі чалавечых сыноў. Але міласэрнасці сваёй не адыму ў яго, як адняў у Саўла, папярэдніка твайго, якога Я адкінуў. І будзе непахісным дом твой і валадарства тваё навекі перад абліччам Маім, і трон твой будзе ўмацаваны навекі.

Паводле ўсіх гэтых словаў і згодна з усім бачаннем гэтым, так гаварыў Натан Давіду.

Гэта слова Божае.

РЭСПАНСАРЫЙНЫ ПСАЛЬМ (Пс 89 (88), 4–5. 27–28. 29–30, Р.: 29а)

Рэфрэн: Навекі захаваю Маю міласэрнасць.

4. Я заключыў запавет з выбраным Маім, *

прысягнуў Давіду, слузе Майму:

5. Навекі ўмацую патомства тваё *

і трон твой устанаўлю з пакалення ў пакаленне.

Рэфрэн: Навекі захаваю Маю міласэрнасць.

27. Ён будзе клікаць Мяне: Ты мой Айцец, *

мой Бог і скала збаўлення майго.

28. Я ўчыню яго сваім першародным, *

вышэйшым за ўсіх зямных каралёў.

Рэфрэн: Навекі захаваю Маю міласэрнасць.

29. Навекі захаваю для яго Маю міласэрнасць, *

і будзе непахісным запавет Мой з ім.

30. Устанаўлю навекі яго патомства, *

і трон ягоны, як дні неба.

Рэфрэн: Навекі захаваю Маю міласэрнасць.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Зернем ёсць Божае слова, сейбіт — Хрыстус;

кожны, хто Яго знайдзе, будзе жыць навекі.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 4, 1–20)

Выйшаў сейбіт сеяць

+ Чытанне святога Евангелля паводле Марка.

У той час:

Езус зноў пачаў навучаць каля мора. І сабраўся да Яго вялікі натоўп людзей, так што Ён увайшоў у човен і сядзеў у ім, на моры, а ўвесь народ быў на беразе каля мора. Ён навучаў іх многаму ў прыпавесцях і казаў ім у сваім вучэнні:

Слухайце. Вось выйшаў сейбіт сеяць. І калі сеяў, сталася так, што адно зерне ўпала ўскрай дарогі, і прыляцелі птушкі, і падзяўблі яго. Іншае ўпала на камяністую глебу, дзе было мала зямлі, і адразу прарасло, бо зямля была неглыбокая. А калі ўзышло сонца, завяла, бо не мела карэння, і засохла. Іншае ўпала паміж цёрну, і вырас цёрн, і заглушыў яго, так што не дало плоду. Іншае ўпала на добрую глебу і дало плён, які ўзышоў і вырас. І прынесла плён адно ў трыццаць, другое ў шэсцьдзесят, а іншае — ў сто разоў большы.

І сказаў: Хто мае вушы, каб слухаць, няхай слухае.

А калі застаўся адзін, пыталі ў Яго тыя, хто быў вакол Яго разам з Дванаццацю аб прыпавесці. І Ён сказаў ім: Вам дадзена таямніца Божага Валадарства, а для тых, хто звонку, усё адбываецца ў прыпавесцях, каб яны глядзелі, і не бачылі, слухалі, і не разумелі, каб не навярнуліся і каб не было даравана ім.

І сказаў ім: Не разумееце гэтай прыпавесці? А як жа зразумееце ўсе іншыя прыпавесці?

Сейбіт сее слова. Пасеянае ўскрай дарогі — гэта тыя, у кім сеецца слова, але як толькі пачуюць яго, адразу прыходзіць сатана і забірае слова, пасеянае ў іх. Пасеянае на камяністай глебе — гэта тыя, хто, як толькі пачуе слова, адразу з радасцю прымае яго, але не мае ў сабе кораня, і яны нясталыя. Потым, калі настане ўціск і пераслед за слова, адразу губляюць веру. Пасеянае ў цернях — гэта тыя, хто чуе слова, але турботы свету, зман багацця ды іншыя прагненні ўваходзяць у іх і заглушаюць слова, і яно застаецца бясплённым. А пасеянае на добрай глебе — гэта тыя, хто слухае слова, і прымае яго і прыносіць плён: адзін у трыццаць, другі ў шэсцьдзесят, а іншы — ў сто разоў большы.

Гэта слова Пана.

Чацвер (III)

ПЕРШАЕ ЧЫТАННЕ (2 Сам 7, 18–19. 24–29)

Хто я, Пане Божа, і які дом мой

Чытанне Другой кнігі Самуэля.

Пасля таго, як Натан прамовіў да Давіда, увайшоў кароль Давід, сеў перад абліччам Пана і сказаў: Хто я, Пане Божа, і які дом мой, што Ты прывёў мяне аж сюды? І гэта яшчэ здалося малым ў вачах Тваіх, Пане Божа, і Ты сказаў пра дом слугі Твайго на будучае. Гэта паводле закону чалавека, Пане Божа.

Ты ўмацаваў сабе народ Твой, Ізраэль, свой народ навекі, і Ты, Пане, стаў яго Богам. І цяпер, Пане Божа, умацуй навекі слова, якое Ты сказаў пра слугу свайго і яго дом, і зрабі, як Ты казаў. Тады ўзвялічыцца навекі імя Тваё, і скажуць: Пан Магуццяў ёсць Богам Ізраэля. Дом слугі Твайго, Давіда, будзе непахісна трываць перад Табою. Бо гэта Ты, Пане Магуццяў, Божа Ізраэля, аб’явіў свайму слузе, кажучы: Збудую табе дом. Таму слуга Твой знайшоў у сэрцы адвагу маліцца да Цябе такою малітваю. Вось жа, Пане мой Божа, Ты – Бог, і словы Твае – праўда. Ты паабяцаў гэтае дабро слузе Твайму.

Будзь ласкавы благаславіць дом слугі свайго, каб ён быў навекі перад Табою, бо Ты, Пане Божа, сказаў гэта, і Тваім благаслаўленнем благаслаўлёны будзе дом слугі Твайго навекі.

Гэта слова Божае.

РЭСПАНСАРЫЙНЫ ПСАЛЬМ (Пс 132 (131), 1–2. 3–5. 11. 12. 13–14, Р.: пар. Лк 1, 32b)

Рэфрэн: Дасць Яму Пан Бог трон айца Давіда.

1. Успомні, Пане, Давіда *

і ўсе яго цярпенні.

2. Як ён Пану кляўся, *

даваў прысягу Усемагутнаму Богу Якуба.

Рэфрэн: Дасць Яму Пан Бог трон айца Давіда.

3. Не ўвайду ў шацёр свайго дому, †

не ўзыду на ложа пасцелі сваёй, *

4. не дам заснуць сваім вачам і павекам маім задрамаць,

5. пакуль не знайду месца для Пана, *

шатра для Усемагутнага Бога Якуба.

Рэфрэн: Дасць Яму Пан Бог трон айца Давіда.

11. Прысягаў Пан Давіду ў вернасці, *

і не адступіць ад яе:

Народжанае ад цябе патомства *

пасаджу на троне тваім.

Рэфрэн: Дасць Яму Пан Бог трон айца Давіда.

12. Калі сыны твае будуць захоўваць Мой запавет *

і Мае сведчанні, якім навучу іх,

то іхнія сыны вечна будуць сядзець *

на троне тваім.

Рэфрэн: Дасць Яму Пан Бог трон айца Давіда.

13. Пан выбраў Сіён, *

упадабаў яго сабе як жыллё.

14. Гэта месца Майго адпачынку навекі, *

тут пасялюся, бо ўпадабаў яго.

Рэфрэн: Дасць Яму Пан Бог трон айца Давіда.

СПЕЎ ПЕРАД ЕВАНГЕЛЛЕМ (Пс 119 (118), 105)

Акламацыя: Аллелюя, аллелюя, аллелюя.

Слова Тваё – светач для маёй нагі

і святло для маёй сцежкі.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 4, 21–25)

Для таго прыносіцца светач, каб паставіць яго на падсвечніку. Якой мераю мераеце, такой і вам будзе адмерана

+ Чытанне святога Евангелля паводле Марка.

У той час:

Езус сказаў народу: Ці для таго прыносіцца светач, каб паставіць яго пад кош або пад ложак? Ці ўсё ж для таго, каб паставіць яго на падсвечніку? Бо няма нічога схаванага, што б не адкрылася, і няма нічога таемнага, што б не выявілася. Хто мае вушы, каб слухаць, няхай слухае.

І сказаў ім: Зважайце на тое, што чуеце. Якой мераю мераеце, такой і вам будзе адмерана, і яшчэ дададзена. Бо хто мае, таму дадзена будзе, а хто не мае, у таго адымецца і тое, што мае.

Гэта слова Пана.

Пятніца (III)

ПЕРШАЕ ЧЫТАННЕ (2 Сам 11, 1–4а. 5–10а. 13–17)

Ты пагардзіў Мною і забраў жонку Урыя, каб стала тваёй жонкай

Чытанне Другой кнігі Самуэля.

На пачатку года, калі каралі звычайна выходзяць на войны, Давід паслаў Ёава, а з ім слугаў сваіх і ўвесь Ізраэль. Яны спустошылі землі аманітаў і акружылі Рабу. А Давід застаўся ў Ерузалеме.

Аднойчы ўвечары Давід устаў з ложка і праходжваўся па тэрасе каралеўскага палацу. З тэрасы ён убачыў жанчыну, якая купалася. А тая жанчына была вельмі прыгожая. Тады Давід паслаў даведацца, хто гэтая жанчына, і яму сказалі, што гэта Бэтшэба, дачка Эліяма, жонка Урыі Хетыты. І паслаў Давід пасланцоў, каб прывялі яе. І зацяжарыла жанчына гэта, і паслала сказаць Давіду: Я цяжарная.

Тады Давід паслаў да Ёава, кажучы: Прышлі да мяне Урыя Хетыта. І паслаў Ёаў Урыю да Давіда. А калі Урыя прыйшоў да яго, Давід распытаўся, як маецца Ёаў, як маюцца людзі і як ідзе вайна. Затым Давід сказаў Урыю: Ідзі да свайго дому і абмый сабе ногі. Урыя выйшаў з каралеўскага палацу, а за ім панеслі каралеўскую ежу. Але Урыя лёг спаць каля ўваходу ў каралеўскі палац з усімі слугамі свайго гаспадара і не пайшоў да свайго дому.

І сказалі Давіду: Урыя не пайшоў да свайго дому. Тады запрасіў яго Давід, каб ён еў і піў разам з ім. І напаіў яго. А ўвечары пайшоў Урыя спаць на сваю пасцель са слугамі свайго гаспадара, але да дому свайго не пайшоў.

Раніцай Давід напісаў ліст да Ёава і паслаў яго праз Урыю. У лісце напісаў: Пастаўце Урыю ў першых шэрагах, дзе будзе самы гарачы бой, і адступіце ад яго, каб яго забілі і ён памёр.

Пад час аблогі горада Ёаў паставіў Урыю ў такім месцы, дзе, як ведаў, былі наймацнейшыя жаўнеры ворага. Людзі выйшлі з горада і біліся з Ёавам. І палеглі некаторыя з народа і са слугаў Давіда. Загінуў таксама і Урыя Хетыта.

Гэта слова Божае.

РЭСПАНСАРЫЙНЫ ПСАЛЬМ (Пс 51 (50), 3–4. 5–6аb. 6cd–7. 10–11, Р.: пар. 3а)

Рэфрэн: Змілуйся над намі, Пане, бо мы зграшылі.

3. Змілуйся нада мною, Божа, у вялікай міласці Тваёй *

і ў паўнаце міласэрнасці Тваёй знішчы беззаконні мае.

4. Абмый цалкам мяне ад правінаў маіх *

і ачысці мяне ад граху майго.

Рэфрэн: Змілуйся над намі, Пане, бо мы зграшылі.

5. Бо я ведаю беззаконні мае, *

і грэх мой заўжды перада мною.

6. Табе, Табе аднаму я зграшыў *

і зло ўчыніў перад Тваімі вачыма.

Рэфрэн: Змілуйся над намі, Пане, бо мы зграшылі.

Таму Ты будзеш справядлівы ў сваім прысудзе *

і беззаганны ў судзе сваім.

7. Вось я ў беззаконні зачаты, *

і ў граху мяне нарадзіла маці.

Рэфрэн: Змілуйся над намі, Пане, бо мы зграшылі.

10. Дай мне пачуць радасць і вяселле, *

і ўзрадуюцца косці, якія Ты зламаў .

11. Адвярні аблічча Тваё ад грахоў маіх *

і знішчы ўсе мае правіны.

Рэфрэн: Змілуйся над намі, Пане, бо мы зграшылі.

СПЕЎ ПЕРАД ЕВАНГЕЛЛЕМ (пар. Мц 11, 25)

Акламацыя: Аллелюя, аллелюя, аллелюя.

Праслаўляю  Цябе, Ойча, Пан  неба  і  зямлі,

што таямніцы Валадарства ты адкрыў дзецям.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 4, 26–34)

Чалавек кідае зерне і спіць, а як зерне ўзыходзіць, ён не ведае

+ Чытанне святога Евангелля паводле Марка.

У той час:

Езус сказаў народу: Валадарства Божае, нібы чалавек, што кідае зерне ў зямлю. І спіць, і ўстае ноччу і днём, а як зерне ўзыходзіць і расце, ён не ведае. Бо зямля прыносіць плён сама па сабе: спачатку зеляніну, потым колас, потым поўнае зерне ў коласе. Калі ж саспее плод, адразу пасылае серп, таму што настала жніво.

І казаў: З чым параўнаем Валадарства Божае? Ці ў якой прыпавесці выявім яго? Яно — як гарчычнае зерне: калі яго сеюць ў зямлю, яно найменшае з усяго насення на зямлі. Калі ж пасеяна, узыходзіць і становіцца большым за ўсялякую зеляніну, і пускае вялікае галлё, так што пад ценем ягоным могуць хавацца птушкі нябесныя.

У многіх такіх прыпавесцях прапаведаваў ім слова, колькі яны маглі слухаць. І без прыпавесці не казаў ім, а сваім вучням сам-насам тлумачыў усё.

Гэта слова Пана.

Субота (III)

ПЕРШАЕ ЧЫТАННЕ (2 Сам 12, 1–7а. 10–17)

Зграшыў я перад Панам

Чытанне Другой кнігі Самуэля.

У тыя дні:

Пан паслаў Натана да Давіда. Той прыйшоў да яго і сказаў: У адным горадзе было два чалавекі, адзін багаты, а другі бедны. У багатага было вельмі шмат авечак і валоў, а ў беднага не было нічога, апрача адной маленькай авечкі, якую ён купіў і гадаваў.

Яна расла ў яго разам з ягонымі дзецьмі. З яго хлеба яна ела, і з яго кубка піла, і спала пры яго баку, і была для яго, як дачка. Неяк прыйшоў госць да багатага, але яму было шкада ўзяць са сваіх уласных авечак і валоў, каб прыгатаваць госцю, які прыйшоў да яго. Тады ён узяў авечку беднага і прыгатаваў яе чалавеку, які прыйшоў да яго.

Давід вельмі разгневаўся на таго чалавека і сказаў Натану: Як жыве Пан, чалавек, які зрабіў гэта, заслугоўвае смерці. І за авечку ён павінен заплаціць у чатыры разы больш, таму што зрабіў так і не меў спагады.

Тады Натан сказаў Давіду: Ты – той чалавек. Вось таму не адступіцца меч ад дому твайго навекі, бо ты пагардзіў Мною і ўзяў жонку Урыя Хетыты, каб была табе жонкаю. Так кажа Пан: Вось Я з дому твайго спашлю на цябе зло, і вазьму жонак тваіх перад вачыма тваімі, і аддам іх бліжняму твайму, і ён будзе спаць з тваімі жонкамі перад вачыма гэтага сонца. Ты зрабіў гэта патаемна, а я зраблю гэта перад усім Ізраэлем і перад сонцам.

І сказаў Давід Натану: Зграшыў я перад Панам. Натан жа адказаў Давіду: Пан дараваў табе грэх твой: ты не памрэш. Але за тое, што ты даў падставу для блюзнерства ворагам Пана, сын, які ў цябе народзіцца, памрэ. І Натан вярнуўся да свайго дому.

Пан пашкодзіў дзіця, якое нарадзіла Давіду жонка Урыі, і яно цяжка захварэла. Давід маліў Бога за гэтага хлопчыка і сурова пасціў, а калі вярнуўся да сябе, усю ноч ляжаў на зямлі. А старэйшыя дому ягонага прымушалі яго падняцца з зямлі, але ён не хацеў і нічога не еў з імі.

Гэта слова Божае.

РЭСПАНСАРЫЙНЫ ПСАЛЬМ (Пс 51 (50), 12–13. 14–15. 16–17, Р.: 12а)

Рэфрэн: Чыстае сэрца ствары ўва мне, Божа.

12. Чыстае сэрца ствары ўва мне, Божа, *

і аднаві ўва мне трывалы дух.

13. Не адкінь мяне ад свайго аблічча *

і не пазбаў мяне Духа Твайго Святога.

Рэфрэн: Чыстае сэрца ствары ўва мне, Божа.

14. Вярні мне радасць збаўлення Твайго *

і ўмацуй мяне духам прыхільным.

15. Навучы няправых шляхам Тваім, *

і бязбожнікі да Цябе вернуцца.

Рэфрэн: Чыстае сэрца ствары ўва мне, Божа.

16. Вызвалі мяне, Божа, ад крыві, †

Божа збаўлення майго, *

і мой язык будзе праслаўляць Тваю справядлівасць.

17. Пане, адкрый мае вусны, *

і вусны мае будуць абвяшчаць Тваю хвалу.

Рэфрэн: Чыстае сэрца ствары ўва мне, Божа.

СПЕЎ ПЕРАД ЕВАНГЕЛЛЕМ (Ян 3, 16)

Акламацыя: Аллелюя, аллелюя, аллелюя.

Бо так палюбіў Бог свет,

што аддаў Сына свайго Адзінароднага,

каб кожны, хто верыць у Яго, не загінуў, але меў жыццё вечнае.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 4, 35–41)

Хто Ён такі, што і вецер, і мора слухаюцца Яго?

+ Чытанне святога Евангелля паводле Марка.

У той дзень, калі настаў вечар, Езус сказаў сваім вучням: Пераправімся на той бок. Адпусціўшы людзей, яны забралі Яго з сабою, калі быў у чаўне. І плылі з Ім іншыя чаўны.

І ўзнялася вялікая бура. Хвалі залівалі човен, так што човен ужо напаўняўся. А Ён спаў на карме на ўзгалоўі. Будзяць і кажуць Яму: Настаўнік, не хвалюе цябе, што мы гінем? І, устаўшы, Ён забараніў ветру і сказаў мору: Замоўкні і супакойся. І вецер сціх, і настала вялікая ціша.

І сказаў ім: Чаго вы такія баязлівыя? Яшчэ не маеце веры? Яны напоўніліся вялікім страхам і гаварылі паміж сабой: Хто Ён такі, што і вецер, і мора слухаюцца Яго?

Гэта слова Пана.

ІV ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Саф 2, 3; 3, 12–13)

Я пакіну сярод цябе народ пакорны і бедны

Чытанне кнігі прарока Сафоніі.

Шукайце Пана, усе пакорныя зямлі, якія выконваеце Яго пастановы. Шукайце справядлівасці, шукайце пакоры; можа, вам удасца схавацца ў дзень гневу Пана.

Я пакіну сярод цябе народ пакорны і бедны,

і яны будуць шукаць прытулку ў імені Пана.

Ацалелыя з Ізраэля не будуць чыніць беззаконне,

не будуць гаварыць няпраўду,

і не знойдзецца ў іх вуснах язык падманлівы,

бо яны будуць пасвіцца і адпачываць,

і ніхто не спалохае іх.

Гэта слова Божае.

РЭСПАНСАРЫЙНЫ ПСАЛЬМ (Пс  146 (145), 6c–7. 8–9а. 9bc–10, Р.: Мц 5, 3)

Рэфрэн: Шчаслівыя ўбогія духам, іх ёсць Валадарства Нябеснае.

Або: Аллелюя.

6. Бог навекі захоўвае вернасць. *

7. Справядліва судзіць пакрыўджаных,

хлеб дае пакорным, *

Пан вызваляе вязняў.

Рэфрэн: Шчаслівыя ўбогія духам, іх ёсць Валадарства Нябеснае.

Або: Аллелюя.

8. Пан адкрывае вочы сляпым, *

Пан узнімае прыніжаных.

Пан любіць справядлівых, *

9. Пан абараняе чужаземцаў.

Рэфрэн: Шчаслівыя ўбогія духам, іх ёсць Валадарства Нябеснае.

Або: Аллелюя.

Пан сірату і ўдаву падтрымлівае, *

а шлях грэшных скрыўляе.

10. Пан валадарыць навекі, *

твой Бог, Сіёне, з пакалення ў пакаленне.

Рэфрэн: Шчаслівыя ўбогія духам, іх ёсць Валадарства Нябеснае.

Або: Аллелюя.

ДРУГОЕ ЧЫТАННЕ (1 Кар 1, 26–31)

Слабое свету выбраў Бог

Чытанне Першага паслання святога апостала Паўла да Карынцянаў.

Паглядзіце, браты, на пакліканне вашае. Няшмат сярод вас мудрых паводле цела, няшмат моцных, няшмат высакародных.

Але Бог выбраў неразумнае свету, каб асароміць мудрых, і слабое свету выбраў Бог, каб асароміць моцных, і бязроднае свету, і пагарджанае, і тое, чаго няма выбраў Бог, каб знішчыць існае, каб ніякае цела не выхвалялася перад Богам.

Праз Яго і вы існуеце ў Хрысце Езусе, які стаў для нас мудрасцю ад Бога, і справядлівасцю, і пасвячэннем, і адкупленнем, каб было, як напісана: Хто хваліцца, няхай хваліцца ў Пану.

Гэта слова Божае.

СПЕЎ ПЕРАД ЕВАНГЕЛЛЕМ (Мц 5, 12а)

Акламацыя: Аллелюя, аллелюя, аллелюя.

Радуйцеся і весяліцеся,

бо вялікая ўзнагарода вашая ў нябёсах.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 5, 1–12а)

Шчаслівыя ўбогія духам

+ Чытанне святога Евангелля паводле Мацвея.

У той час:

Убачыўшы натоўп, Езус падняўся на гару. А калі сеў, падышлі да Яго вучні Ягоныя. І, адкрыўшы вусны свае, Ён вучыў іх, кажучы:

Шчаслівыя ўбогія духам, бо іх ёсць Валадарства Нябеснае.

Шчаслівыя засмучаныя, бо яны суцешаныя будуць.

Шчаслівыя лагодныя, бо яны зямлю атрымаюць у спадчыну.

Шчаслівыя галодныя і прагнучыя справядлівасці, бо яны насычаныя будуць.

Шчаслівыя міласэрныя, бо яны міласэрнасць спазнаюць.

Шчаслівыя чыстыя сэрцам, бо яны Бога ўбачаць.

Шчаслівыя міратворцы, бо яны сынамі Божымі названыя будуць.

Шчаслівыя, каго пераследуюць за справядлівасць, бо іх ёсць Валадарства Нябеснае.

Шчаслівыя вы, калі будуць вас зневажаць і пераследаваць, і ўсяляк зласловіць несправядліва з-за Мяне.

Радуйцеся і весяліцеся, бо вялікая ўзнагарода вашая ў нябёсах.

Гэта слова Пана.

ІV ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Дрг 18, 15–20)

Я ўстанаўлю ім прарока і ўкладу Мае словы ў вусны ягоныя

Чытанне кнігі Другазаконня.

Майсей прамовіў да народа, кажучы:

Пан Бог твой установіць сярод цябе прарока з братоў тваіх, падобнага да мяне. Яго будзеце слухаць, як прасіў ты Пана Бога свайго на Гарэбе ў дзень сходу, кажучы: Няхай не пачую голасу Пана Бога майго і няхай не ўбачу больш гэтага вялікага агню, каб мне не памерці.

І сказаў мне Пан: Добра яны сказалі. Я ўстанаўлю ім прарока з братоў іхніх, падобнага да цябе, і ўкладу Мае словы ў вусны ягоныя, і ён будзе казаць ім усё, што Я загадаю яму. І кожны, хто не паслухае Маіх слоў, якія будзе ён казаць у Маё імя, з таго спаганю Я. Прарок жа, які асмеліцца сказаць у Маё імя тое, чаго Я не загадваў яму казаць, ці будзе прамаўляць у імя іншых багоў, павінен памерці.

Гэта слова Божае.

РЭСПАНСАРЫЙНЫ ПСАЛЬМ (Пс 95 (94), 1–2. 6–7а. 7с–9, Р.: 8)

Рэфрэн: Не рабіце жорсткімі сэрцы вашыя.

1. Прыйдзіце, заспяваем Пану, *

усклікнем Богу, скале нашага збаўлення.

2. Станем з падзякаю перад абліччам Ягоным, *

у песнях усклікнем Яму.

Рэфрэн: Не рабіце жорсткімі сэрцы вашыя.

6. Прыйдзіце, паклонімся і ўпадзём, *

укленчым перад Панам, які нас стварыў.

7. Бо Ён — наш Бог, *

а мы — народ Ягонай пашы і авечкі Ягонай рукі.

Рэфрэн: Не рабіце жорсткімі сэрцы вашыя.

О, каб вы паслухалі сёння Ягоны голас: †

8. Не рабіце жорсткімі сэрцы вашыя, як у Мэрыба, *

як на пустыні ў дзень Масса,

9. дзе Мяне спакушалі айцы вашыя, *

выпрабоўвалі Мяне, хоць і бачылі справы мае.

Рэфрэн: Не рабіце жорсткімі сэрцы вашыя.

ДРУГОЕ ЧЫТАННЕ (1 Кар 7, 32–35)

Незамужняя жанчына клапоціцца пра справы Пана

Чытанне Першага паслання святога апостала Паўла да Карынцянаў.

Браты:

Я хачу, каб вы былі бесклапотнымі.

Нежанаты клапоціцца пра справы Пана, як спадабацца Пану. А жанаты клапоціцца пра справы гэтага свету, як спадабацца жонцы, і ён падзелены. Таксама незамужняя жанчына і дзева клапоціцца пра справы Пана, каб быць святою і целам, і духам, а замужняя клапоціцца пра справы гэтага свету, як спадабацца мужу.

Кажу гэта для вашай карысці, не для таго, каб накінуць на вас путы, але для таго, каб вы добрапрыстойна і неадрыўна служылі Пану.

Гэта слова Божае.

СПЕЎ ПЕРАД ЕВАНГЕЛЛЕМ (Мц 4, 16)

Акламацыя: Аллелюя, аллелюя, аллелюя.

Народ, які сядзеў у цемры, убачыў святло вялікае,

над жыхарамі краіны смяротнага ценю заззяла святло.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 1, 21–28)

Ён вучыў іх як той, хто мае ўладу

+ Чытанне святога Евангелля паводле Марка.

У горадзе Кафарнауме Езус увайшоў у шабат у сінагогу і навучаў. І здзіўляліся вучэнню Ягонаму, бо Ён вучыў іх як той, хто мае ўладу, а не як кніжнікі.

І быў тады ў сінагозе чалавек, апанаваны нячыстым духам, які закрычаў: Што Табе да нас, Езус Назаранін? Ты прыйшоў загубіць нас? Ведаю Цябе, хто Ты, Святы Божы. Але Езус забараніў яму, кажучы: Змоўкні і выйдзі з яго. Тады дух нячысты, таргануўшы яго і закрычаўшы моцным голасам, выйшаў з яго. І здзівіліся ўсе, так што пыталіся адзін у аднаго, кажучы: Што гэта? Новае вучэнне, якое мае моц? Ён і духам нячыстым загадвае, і яны слухаюцца Яго.

І адразу разышлася пра Яго чутка па ўсёй ваколіцы Галілеі.

Гэта слова Пана.

ІV ЗВЫЧАЙНАЯ НЯДЗЕЛЯ

Год C

ПЕРШАЕ ЧЫТАННЕ (Ер 1, 4–5. 17–19)

Устанавіў цябе прарокам для народаў

Чытанне кнігі прарока Ераміі.

У дні Ёсіі:

Cкіраваў да мяне Пан слова, кажучы: Раней, чым сфармаваў цябе ва ўлонні, Я пазнаў цябе, і раней, чым ты выйшаў з улоння, Я асвяціў цябе, устанавіў цябе прарокам для народаў.

Ты падпяражаш свае бёдры, устанеш і скажаш ім усё, што Я табе загадаю. Не бойся іх, інакш Я напоўню цябе страхам перад імі.

Вось Я зрабіў цябе сёння ўмацаваным горадам, жалезным слупом і меднымі мурамі супраць усёй зямлі, супраць каралёў юдэйскіх, супраць правадыроў іхніх, супраць святароў і народу гэтай зямлі.

Яны будуць ваяваць з табою, але не перамогуць цябе, бо Я з табою, — кажа Пан, — каб ратаваць цябе.

Гэта слова Божае.

РЭСПАНСАРЫЙНЫ ПСАЛЬМ (Пс 71 (70), 1–2. 3–4а. 5–6аb. 15аb і 17, Р.: пар. 15аb)

Рэфрэн: Мае вусны абвяшчаюць Тваё збаўленне, Пане.

1. На Цябе, Пане, спадзяюся, *

няхай не буду асаромлены навекі.

2. Вызвалі мяне паводле Тваёй справядлівасці, *

схілі да мяне сваё вуха і ўратуй мяне.

Рэфрэн: Мае вусны абвяшчаюць Тваё збаўленне, Пане.

3. Будзь мне скалою прыстанішча, †

дзе я мог бы заўсёды схавацца. *

Ты загадаў уратаваць мяне,

бо Ты — скала мая і мая цвярдыня. *

4.  Божа мой, вызвалі мяне з рук бязбожнага.

Рэфрэн: Мае вусны абвяшчаюць Тваё збаўленне, Пане.

5. Бо Ты — мая надзея, Божа мой, Пане,*

Ты спадзяванне маё з маладосці маёй.

6. На Цябе абапіраюся я ад улоння, *

з улоння маці Ты вывеў мяне.

Рэфрэн: Мае вусны абвяшчаюць Тваё збаўленне, Пане.

15. Вусны мае будуць абвяшчаць Тваю справядлівасць,

кожны дзень — Тваё збаўленне, *

17. Божа, Ты вучыў мяне з маладосці маёй, *

і дагэтуль я цуды Твае абвяшчаю.

Рэфрэн: Мае вусны абвяшчаюць Тваё збаўленне, Пане.

ДРУГОЕ ЧЫТАННЕ (1 Кар 13, 4–13)

Трываюць вера, надзея і любоў — гэтыя тры, але найбольшая з іх любоў

Чытанне Першага паслання святога апостала Паўла да Карынцянаў.

Браты:

Любоў доўгацярплівая, любоў ласкавая, не зайздросціць, любоў не пыхлівая, не ганарыцца, не бессаромная, не шукае свайго, не гневаецца, не памятае зла, не радуецца несправядлівасці, але радуецца разам з праўдай. Усё зносіць, усяму верыць, на ўсё спадзяецца, усё церпіць.

Любоў ніколі не мінае, так як прароцтвы, якія спыняцца, ці мовы, якія змоўкнуць, ці веды, якія скончацца.

Бо мы часткова пазнаем і часткова прарочым, а калі настане дасканалае, тады тое, што частковае, знікне. Калі я быў дзіцём, то па-дзіцячаму гаварыў, па-дзіцячаму думаў, па-дзіцячаму разважаў; а калі стаў мужчынаю, то пакінуў дзіцячае.

Бо цяпер мы бачым праз люстэрка, цьмяна, а тады — тварам у твар. Цяпер я ведаю часткова, тады ж спазнаю так, як і я спазнаны. А цяпер трываюць вера, надзея і любоў — гэтыя тры, але найбольшая з іх любоў.

Гэта слова Божае.

СПЕЎ ПЕРАД ЕВАНГЕЛЛЕМ (Лк 4, 18)

Акламацыя: Аллелюя, аллелюя, аллелюя.

Пан намасціў Мяне абвяшчаць добрую навіну ўбогім,

паслаў Мяне абвяшчаць вызваленне палонным.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 4, 21–30)

Езус, як Ілля і Елісей, не быў пасланы толькі да юдэяў

+ Чытанне святога Евангелля паводле Лукі.

У той час:

Езус пачаў гаварыць у сінагозе: Сёння споўніліся гэтыя словы Пісання, якія вы чулі. І ўсе сведчылі Яму і здзіўляліся словам ласкі, якія выходзілі з вуснаў Ягоных, і казалі: Ці не сын Юзафа гэта?

І Ён сказаў ім: Напэўна, скажаце мне такую прыказку: Лекар, вылечы самога сябе; зрабі і тут, у тваёй бацькаўшчыне тое, што, як мы чулі, сталася ў Кафарнауме. І сказаў: Сапраўды кажу вам: ніводзін прарок не з’яўляецца пажаданым на сваёй бацькаўшчыне. Па праўдзе кажу вам: шмат ўдоваў было ў Ізраэлі ў дні Іллі, калі зачыненым было неба тры гады і шэсць месяцаў, так што быў вялікі голад па ўсёй зямлі. І да ніводнай з іх не быў пасланы Ілля, а толькі да жанчыны, удавы, у Сарэпту Сідонскую. Шмат таксама было пракажоных у Ізраэлі ў часы прарока Елісея, і ніводзін з іх не быў ачышчаны, апрача Наамана Сірыйца.

Пачуўшы гэта, усе ў сінагозе напоўніліся гневам і, устаўшы, выгналі Яго прэч з горада, і павялі на вяршыню гары, на якой быў пабудаваны іх горад, каб скінуць Яго.

Але Ён, прайшоўшы паміж іх, адышоў.

Гэта слова Пана.

Панядзелак (IV)

ПЕРШАЕ ЧЫТАННЕ (2 Сам 15, 13–14. 30; 16, 5–13а)

Уцякайма ад Абсалома. Няхай зласловіць, бо так яму загадаў Пан

Чытанне Другой кнігі Самуэля.

У тыя дні:

Прыйшоў пасланец і сказаў Давіду: Сэрцы ізраэльцянаў схіліліся да Абсалома. І сказаў Давід сваім слугам, якія былі з ім у Ерузалеме: Устаньце і ўцякайма, бо не будзе нам ратунку ад Абсалома. Спяшайцеся адысці, каб ён не апярэдзіў і не дагнаў нас, і не прынёс нам бяды, і не знішчыў горада гэтага вастрыём мяча.

Калі Давід узыходзіў на Аліўную Гару, ён ішоў і плакаў. Галава ягоная была пакрытая. Ён ішоў босы. Таксама ўсе людзі, пакрыўшы галовы свае, узыходзілі і плакалі.

Калі ж кароль Давід падышоў да Бахурыма, выйшаў адтуль чалавек з сямейства дому Саўла. Звалі яго Сэмэй, сын Гера. Ён заходзіў наперад і зласловіў, кідаючы камяні ў Давіда і ва ўсіх слугаў караля Давіда, хоць увесь народ і ўсе мужныя воіны былі злева і справа.

Сэмэй казаў так, зласловячы: Прэч, прэч, крывавы муж і нягодны чалавек. Пан адплаціў табе за ўсю кроў дому Саўла, замест якога ты пануеш. І аддаў Пан валадаранне ў рукі сына твайго Абсалома. І вось ты ў бядзе, бо ты крывавы чалавек.

Тады Абісай, сын Цэруя, сказаў каралю: Чаму гэты здохлы сабака зласловіць гаспадара майго і караля? Пайду і адсяку яму галаву. Але кароль сказаў: Што мне і вам да гэтага, сыны Цэруя? Калі ён зласловіць і калі Пан загадаў яму зласловіць Давіда, хто тады адважыцца сказаць: Чаму ты робіш так? І сказаў Давід Абісаю і ўсім слугам ягоным: Вось сын мой, які выйшаў з нутра майго, шукае згубы маёй, а гэты сын Бэньямініта тым больш. Пакіньце яго, няхай зласловіць, бо так яму загадаў Пан. Можа паглядзіць Пан на прыніжэнне маё і адплаціць мне дабром за гэты сённяшні праклён.

І пайшоў Давід і ягоныя людзі далей сваёй дарогай.

Гэта слова Божае.

РЭСПАНСАРЫЙНЫ ПСАЛЬМ (Пс 3, 2–3. 4–5. 6–7, Р.: 8а)

Рэфрэн: Пане, устань, збаў мяне, мой Божа.

2. Пане, шмат стала ворагаў маіх, *

шмат тых, хто паўстае супраць мяне.

3. Многія кажуць душы маёй: *

Няма ратунку ў Богу.

Рэфрэн: Пане, устань, збаў мяне, мой Божа.

4. Аднак Ты, Пане, шчыт мой і мая слава, *

Ты галаву маю ўздымаеш.

5. Голасам маім я ўсклікаў да Пана, *

і Ён адказаў мне з гары сваёй святой.

Рэфрэн: Пане, устань, збаў мяне, мой Божа.

6. Я кладуся і засынаю, *

прачынаюся, бо мяне падтрымлівае Пан.

7. Не пабаюся дзесяці тысяч людзей, *

якія сталі вакол мяне.

Рэфрэн: Пане, устань, збаў мяне, мой Божа.

СПЕЎ ПЕРАД ЕВАНГЕЛЛЕМ (Лк 7, 16)

Акламацыя: Аллелюя, аллелюя, аллелюя.

Вялікі прарок паўстаў сярод нас,

і Бог наведаў свой народ.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 5, 1–20)

Выйдзі з чалавека, нячысты дух

+ Чытанне святога Евангелля паводле Марка.

У той час:

Езус і Яго вучні прыбылі на другі бок мора ў краіну гадарэнаў. А калі Ён выйшаў з чаўна, Яму насустрач адразу выйшаў чалавек з могілак, апанаваны нячыстым духам. Жыллё ягонае было сярод магілаў. Ніхто не мог звязаць яго нават ланцугом, таму што часта яго знявольвалі кайданамі і ланцугамі, але ён разбіваў ланцугі і кайданы, і ніхто не мог яго ўтаймаваць. Увесь дзень і ўсю ноч, будучы ў грабніцах і ў гарах, ён крычаў і біў самога сябе камянямі.

Калі ж ён здалёк убачыў Езуса, падбег і пакланіўся Яму, і закрычаў моцным голасам, кажучы: Што Табе да мяне, Езу, сыне Бога Найвышэйшага? Богам заклінаю Цябе, не мучай мяне. Бо Езус сказаў яму: Выйдзі з чалавека, нячысты дух. І спытаўся ў яго: Як тваё імя? Той адказаў: Маё імя легіён, бо нас шмат. І моцна прасіў Яго, каб не выганяў іх з гэтай ваколіцы.

Пасвіўся там каля гары вялікі статак свіней. І прасілі яго нячыстыя духі, кажучы: Пашлі нас у свіней, каб мы ўвайшлі ў іх. І Ён дазволіў ім. І выйшаўшы, увайшлі гэтыя нячыстыя духі ў свіней, і статак, каля дзвюх тысяч, з абрыву кінуўся ў мора, і патанулі яны ў моры.

Свінапасы ж паўцякалі і абвясцілі ў горадзе і ў вёсках, і людзі выйшлі паглядзець, што адбылося. Яны прыйшлі да Езуса і ўбачылі, што апантаны, у якім быў легіён, сядзіць апрануты і пры здаровым розуме, і спалохаліся. А тыя, хто бачыў, расказалі ім пра тое, што адбылося з апантаным і са свіннямі. Тады пачалі яны прасіць Езуса, каб Ён адышоў ад іхніх межаў.

Калі Езус сядаў у човен, прасіў Яго апантаны, каб застацца з Ім. Але Езус не дазволіў яму і сказаў: Вярніся да свайго дому і да сваіх і раскажы ім усё, што Пан учыніў табе і як злітаваўся над табою. Той адышоў і пачаў абвяшчаць у Дэкаполісе ўсё, што ўчыніў яму Езус, і ўсе здзіўляліся.

Гэта слова Пана.

Аўторак (IV)

ПЕРШАЕ ЧЫТАННЕ (2 Сам 18, 9–10. 14b. 24–25а. 31—19, 3)

Сыне мой, Абсалом, няхай бы я памёр замест цябе

Чытанне Другой кнігі Самуэля.

У тыя дні:

Здарылася, што Абсалом, які ехаў на муле, нечакана сутыкнуўся са слугамі Давіда. Калі мул уцёк пад галлё вялікага густога дубу, Абсалом зачапіўся галавою за дуб і павіс паміж небам і зямлёю, а мул, на якім сядзеў, пабег далей. Убачыў гэта нейкі чалавек і сказаў Ёаву: Бачыў я Абсалома, які вісіць на дубе. І ўзяў Ёаў у рукі свае тры дзіды, і ўсадзіў іх у сэрца Абсалома.

Тым часам Давід сядзеў паміж дзвюма брамамі. А стражнік хадзіў па тэрасе брамы над мурам. Узняўшы вочы свае, ён убачыў, што бяжыць нейкі чалавек. Стражнік крыкнуў і паведаміў каралю.

Тады з’явіўся Кушыта і, уваходзячы, сказаў: Добрую навіну прыношу, гаспадар і кароль мой, бо сёння Пан рассудзіў на тваю карысць, вызваліўшы цябе ад рук усіх, хто паўставаў супраць цябе. Кароль спытаўся ў Кушыты: Ці добра ўсё з маладым Абсаломам? Кушыта сказаў яму ў адказ: Няхай з ворагамі гаспадара майго і караля, а таксама з усімі, хто паўстаў супраць яго, будзе тое самае, што і з юнаком.

Кароль затрымцеў і, падняўшыся ў пакой над брамай, заплакаў. А калі ішоў, так казаў: Сыне мой, Абсалом, сыне мой, Абсалом, сыне мой. Няхай бы я памёр замест цябе. Сыне мой, Абсалом, сыне мой.

І сказалі Ёаву: Кароль галосіць і плача па Абсалому. І ў той дзень перамога абярнулася ў жалобу ўсяго народа. Бо народ пачуў у той дзень, што казалі: Кароль плача па сваім сыне.

Гэта слова Божае.

РЭСПАНСАРЫЙНЫ ПСАЛЬМ (Пс 86 (85), 1–2. 3–4. 5–6, Р.: 1а)

Рэфрэн: Cхілі, Пане, сваё вуха і выслухай мяне.

1. Cхілі, Пане, сваё вуха і выслухай мяне, *

бо я бедны і ўбогі.

2. Захавай маю душу, бо я пабожны, *

збаў, мой Божа, Твайго слугу, які на Цябе спадзяецца.

Рэфрэн: Cхілі, Пане, сваё вуха і выслухай мяне.

3. Змілуйся нада мною, Пане, *

бо ўвесь дзень Цябе я клічу.

4. Узрадуй душу слугі Твайго, *

бо да Цябе, Пане, я ўзношу сваю душу.

Рэфрэн: Cхілі, Пане, сваё вуха і выслухай мяне.

5. Бо Ты, Пане, добры і выбачлівы, *

шматміласцівы да ўсіх, хто Цябе заклікае.

6. Пачуй, Пане, малітву маю, *

прыслухайся да голасу майго малення.

Рэфрэн: Cхілі, Пане, сваё вуха і выслухай мяне.

СПЕЎ ПЕРАД ЕВАНГЕЛЛЕМ (Мц 8, 17)

Акламацыя: Аллелюя, аллелюя, аллелюя.

Езус узяў на сябе нашую слабасць

і вылячыў хваробы.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 5, 21–43)

Дзяўчынка, табе кажу, устань!

+ Чытанне святога Евангелля паводле Марка.

У той час:

Калі Езус ізноў пераправіўся ў чаўне на другі бераг, сабралася да Яго мноства народу. А быў Ён каля мора. І вось прыходзіць адзін з кіраўнікоў сінагогі па імені Яір і, убачыўшы Яго, упаў да Ягоных  ног і моцна прасіў, кажучы: Дачушка мая памірае, прыйдзі, ускладзі на яе рукі, каб яна выздаравела і жыла. І пайшоў з ім Езус. А вялікі натоўп ішоў за Ім, і ціснуліся да Яго.

А пэўная жанчына, якая хварэла на крывацёк дванаццаць гадоў і шмат выцерпела ад многіх лекараў, патраціла на іх усю маёмасць сваю, аднак нішто не дапамагло, і ёй станавілася нават горш, пачуўшы пра Езуса, падышла ў натоўпе ззаду і дакранулася да Ягонай вопраткі, бо казала сама сабе: Калі хаця б дакрануся да Яго вопраткі, выздаравею. І адразу ж спыніўся ў яе крывацёк, і адчула яна ў целе, што выздаравела ад хваробы. Езус жа, адразу адчуўшы, што моц выйшла з Яго, звярнуўся да народу і сказаў: Хто дакрануўся да Маёй вопраткі? І вучні Ягоныя сказалі Яму: Ты бачыш, што народ ціснецца да Цябе, і пытаешся «хто дакрануўся да Мяне?». Але Ён аглядаўся навокал, каб убачыць тую, якая зрабіла гэта. Жанчына ж спалохалася і задрыжэла, бо ведала, што сталася ёй. Яна падышла і ўпала перад Ім, і сказала Яму ўсю праўду. Ён жа сказаў ёй: Дачка, вера твая ўратавала цябе. Ідзі ў спакоі і будзь здаровая ад хваробы сваёй.

Калі ён яшчэ гаварыў, прыйшлі ад кіраўніка сінагогі і сказалі: Дачка твая памерла, чаго ты яшчэ турбуеш Настаўніка? Але Езус, пачуўшы сказаныя словы, кажа кіраўніку сінагогі: Не бойся, толькі вер! І не дазволіў нікому ісці за сабою, апрача Пятра, Якуба і Яна, брата Якуба. І прыйшоў у дом кіраўніка сінагогі. Убачыў Ён мітусню, плач і вялікае галашэнне. І, увайшоўшы, кажа ім: Чаго мітусіцеся і плачаце, дзіцё не памерла, але спіць. І смяяліся з Яго. Але Ён, выгнаўшы ўсіх, узяў з сабою бацьку і маці дзіцяці і тых, хто быў з імі, і ўвайшоў туды, дзе было дзіцё. І, узяўшы дзіцё за руку, кажа ёй: Таліта, кум! – што значыць: дзяўчынка, табе кажу, устань! І адразу ж устала дзяўчынка і пачала хадзіць. А было ёй дванаццаць гадоў. І замерлі ў вялікім здзіўленні. А Ён сурова загадаў ім, каб ніхто пра гэта не ведаў, і сказаў, каб далі ёй есці.

Гэта слова Пана.

Серада (IV)

ПЕРШАЕ ЧЫТАННЕ (2 Сам 24, 2. 9–17)

Гэта я зграшыў, а гэтыя авечкі, што яны зрабілі?

Чытанне Другой кнігі Самуэля.

У тыя дні:

Кароль Давід сказаў Ёаву, кіраўніку войска, які быў з ім: Прайдзі ўсе плямёны Ізраэля ад Дану да Бээр-Шэбы і палічы народ, каб мне ведаць колькасць яго.

І Ёаў даў каралю лічбу перапісанага народу. Было ў Ізраэлі восемсот тысяч моцных мужоў, якія маглі выцягнуць меч, а юдэяў было пяцьсот тысяч чалавек.

Усхвалявалася сэрца Давіда пасля таго, як ён палічыў народ. І сказаў Давід Пану: Вельмі зграшыў я, калі зрабіў гэта, але цяпер, Пане, даруй беззаконне свайго слугі, бо я паступіў неразумна. На наступны дзень раніцай, калі Давід устаў, Пан скіраваў слова да прарока па імені Гад, празорцы Давіда: Ідзі і скажы Давіду, што так кажа Пан: Я дам табе тры магчымасці. Выберы сабе адну з іх, і Я ўчыню табе тое.

Гад прыйшоў да Давіда і абвясціў яму, кажучы: Або на сем гадоў прыйдзе на зямлю тваю голад, або тры месяцы ты будзеш ўцякаць ад сваіх ворагаў, а яны будуць пераследаваць цябе, або хочаш, каб тры дні была пошасць на тваёй зямлі? Падумай і вырашы, што мне сказаць таму, хто паслаў мяне. Давід адказаў Гаду: Мне вельмі цяжка. Але лепш мне патрапіць у рукі Пана, бо вялікая міласэрнасць Яго, чым патрапіць у рукі людзей.

Тады Пан паслаў пошасць на Ізраэль ад раніцы да прызначанага часу. І памерла з людзей ад Дану да Бэршэбы семдзесят тысяч чалавек.

Калі анёл працягнуў руку над Ерузалемам, каб знішчыць яго, Пан злітаваўся над бядою і сказаў Анёлу, які знішчаў людзей: Хопіць, стрымай руку сваю. Анёл Пана быў тады каля току Араўна Евусіты.

Калі Давід убачыў Анёла, які знішчаў народ, сказаў Пану: Гэта я зграшыў, я ўчыніў зло, а гэтыя авечкі, што яны зрабілі? Няхай твая рука звернецца супраць мяне і супраць дому айца майго.

Гэта слова Божае.

РЭСПАНСАРЫЙНЫ ПСАЛЬМ (Пс 32 (31), 1–2. 5. 6. 7, Р.: пар. 5c)

Рэфрэн: Даруй мне, Пане, віну граху майго.

1. Шчаслівы той, каму адпушчана беззаконне, *

і чый грэх забыты.

2. Шчаслівы чалавек, якому Пан не залічыў віны, *

і ў душы якога няма подступу.

Рэфрэн: Даруй мне, Пане, віну граху майго.

5. Я вызнаў Табе грэх мой *

і не хаваў сваёй віны.

Я сказаў: Вызнаю Пану мае беззаконні, — *

і Ты зняў з мяне віну граху майго.

Рэфрэн: Даруй мне, Пане, віну граху майго.

6. Таму будзе маліцца да Цябе кожны праведнік *

у час адпаведны.

Хоць бы нават разліўся паток, *

воды ўсё адно не дасягнуць яго.

Рэфрэн: Даруй мне, Пане, віну граху майго.

7. Ты — мая абарона, *

захоўваеш мяне ад уціску,

атуляеш мяне *

радасцю выбаўлення.

Рэфрэн: Даруй мне, Пане, віну граху майго.

СПЕЎ ПЕРАД ЕВАНГЕЛЛЕМ (Ян 10, 27)

Акламацыя: Аллелюя, аллелюя, аллелюя.

Авечкі Мае слухаюць голас Мой, — кажа Пан, —

і Я ведаю іх, і яны ідуць за Мною.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 6, 1–6)

Няма прарока без пашаны, хіба што на бацькаўшчыне сваёй

+ Чытанне святога Евангелля паводле Марка.

У той час:

Езус прыйшоў на сваю бацькаўшчыну. А за Ім ішлі Ягоныя вучні. Калі настала субота, Ён пачаў вучыць у сінагозе.

Многія, хто слухаў, здзіўляліся і казалі: Адкуль у Яго гэта, і што гэта за мудрасць, якая дадзена Яму, і як такія цуды чыняцца Ягонымі рукамі? Ці ж гэта не цясляр, сын Марыі, брат Якуба, Юзафа, Юды і Сымона? Ці ж не тут сярод нас Ягоныя сёстры? І сумняваліся ў Ім.

А Езус казаў ім: Няма прарока без пашаны, хіба што на бацькаўшчыне сваёй і ў родных, і ў доме сваім.

Таму не мог там учыніць ніякага цуду, толькі на некалькі хворых усклаў рукі і аздаравіў іх. І дзівіўся іхняму бязвер’ю. І хадзіў па навакольных вёсках, і вучыў.

Гэта слова Пана.

Чацвер (IV)

ПЕРШАЕ ЧЫТАННЕ (1 Вал 2, 1–4. 10–12)

Я адыходжу шляхам усёй зямлі. А ты будзь моцны і мужны

Чытанне Першай кнігі Валадарстваў.

Калі наблізіўся дзень смерці Давіда, наказаў ён свайму сыну Саламону, кажучы: Я адыходжу шляхам усёй зямлі. А ты будзь моцны і мужны. Захоўвай наказы Пана Бога твайго, хадзі па Ягоных шляхах, захоўвай пастановы і запаведзі, прысуды і сведчанні Яго, як напісана ў Законе Майсея, каб шчасціла табе ва ўсім, што будзеш рабіць, і паўсюль, куды б ты ні звярнуўся. Каб Пан выканаў сваё слова, якое Ён сказаў пра мяне, кажучы: Калі твае сыны будуць сцерагчы шляхі свае, хадзіць перада Мною ў праўдзе ўсім сваім сэрцам і ўсёй сваёй душою, тады не будзе канца нашчадкам тваім на троне Ізраэля.

І спачыў Давід з айцамі сваімі, і быў пахаваны ў горадзе Давідавым. А валадарыў Давід над Ізраэлем сорак гадоў. У Гэброне ён валадарыў сем гадоў, а ў Ерузалеме трыццаць тры гады.

І сеў Саламон на трон Давіда, бацькі свайго, а яго валадарства было вельмі трывалым.

Гэта слова Божае.

РЭСПАНСАРЫЙНЫ ПСАЛЬМ (1 Кр 29, 10–11аb. 11d–12а. 12bcd, Р.: 12b)

Рэфрэн: Ты над усім пануеш, Пане, наш Божа.

10. Будзь праслаўлены, Пане, *

Божа нашага айца, Ізраэля, на вякі вечныя.

11. Твая, Пане, узнёсласць і магутнасць, *

слава, прыгажосць і веліч.

Рэфрэн: Ты над усім пануеш, Пане, наш Божа.

Тваё, Пане, валадарства, *

і Ты, як Галава, уздымаешся па-над усім.

12. Ад Цябе паходзяць *

багацце і слава.

Рэфрэн: Ты над усім пануеш, Пане, наш Божа.

Ты над усім пануеш. *

У Тваёй руцэ і сіла, і моц.

Твая рука ўзвялічвае *

і ўсё ўмацоўвае.

Рэфрэн: Ты над усім пануеш, Пане, наш Божа.

СПЕЎ ПЕРАД ЕВАНГЕЛЛЕМ (Мк 1, 15)

Акламацыя: Аллелюя, аллелюя, аллелюя.

Наблізілася Валадарства Божае:

кайцеся і верце ў Евангелле.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 6, 7–13)

Пачаў высылаць іх па двое

+ Чытанне святога Евангелля паводле Марка.

У той час:

Езус паклікаў Дванаццаць і пачаў высылаць іх па двое, і даў ім уладу над нячыстымі духамі. І наказаў ім не браць у дарогу нічога, апрача толькі кія: ні хлеба, ні торбы, ні медзі ў поясе, але абувацца ў сандалі і не апранаць дзвюх вопратак.

І сказаў ім: Калі дзе ўвойдзеце ў дом, заставайцеся там, пакуль не выйдзеце адтуль. І калі ў якім месцы не прымуць вас і не будуць слухаць вас, то, выходзячы адтуль, абтрасіце пыл, што пад нагамі вашымі, дзеля сведчання супраць іх.

І, пайшоўшы, яны прапаведавалі пакаянне; і выганялі шмат дэманаў, і шмат хворых намашчвалі алеем, і вылечвалі.

Гэта слова Пана.

Пятніца (IV)

ПЕРШАЕ ЧЫТАННЕ (Сір 47, 2–11)

Ад усяго свайго сэрца ён апяваў і любіў Стварыцеля свайго

Чытанне кнігі Сіраха.

Як тлушч, што аддзяляюць ад ахвяры прымірэння,

так ад сыноў Ізраэля адлучаны Давід.

Як з казлянятамі, гуляў ён са львамі,

з мядзведзямі — нібы са статкам ягнят.

Ці ў юнацтве сваім не забіў ён асілка,

знішчыў ганьбу народа,

калі падняў рукою камень у прашчы

і нізрынуў пыху Галіята.

Бо ён паклікаў Найвышэйшага Пана,

які даў сілу ягонай правіцы

перамагчы магутнага воіна

і ўзняць моц народа свайго.

Так праслаўлялі яго дзесяткі тысяч разоў

і дзякавалі яму з благаслаўленнем Пана,

прыносячы яму карону славы.

Бо выкараніў ён ворагаў вакол,

знішчыў сваіх праціўнікаў філістымлянаў,

да сённяшняга дня разбіў іх моц.

У кожнай сваёй справе дзякаваў

Святому Найвышэйшаму словамі хвалы,

ад усяго свайго сэрца ён апяваў

і любіў Стварыцеля свайго.

Перад ахвярнікам паставіў псальмапеўцаў,

каб галасы іх учынілі мілагучным спеў.

Дадаў ён святам прыгажосці

і ўрачыстасці аздобіў дасканала,

каб праслаўлялася імя святое Пана

і ад світання гучала святыня.

Пан дараваў яму грахі яго

і ўзнёс навекі ягоную моц,

заключыў з ім запавет валадарства

і даў яму трон славы ў Ізраэлі.

Гэта слова Божае.

РЭСПАНСАРЫЙНЫ ПСАЛЬМ (Пс 18 (17), 31. 47 і 50. 51, Р.: пар. 47b)

Рэфрэн: Будзь благаслаўлёны Бог майго збаўлення!

31. Шлях Божы дасканалы, *

слова Пана ачышчана агнём.

Ён шчыт для ўсіх, *

хто на Яго спадзяецца.

Рэфрэн: Будзь благаслаўлёны Бог майго збаўлення!

47. Жыве Пан, благаслаўлёная мая Абарона. *

Няхай будзе ўзвялічаны Бог збаўлення майго.

50. За гэта, Пане, я буду праслаўляць Цябе паміж плямёнамі *

і апяваць імя Тваё.

Рэфрэн: Будзь благаслаўлёны Бог майго збаўлення!

51. Ты павялічваеш каралю свайму дапамогу,*

i адорваеш міласэрнасцю

свайго памазаніка Давіда *

і яго патомства на векі.

Рэфрэн: Будзь благаслаўлёны Бог майго збаўлення!

СПЕЎ ПЕРАД ЕВАНГЕЛЛЕМ (пар. Лк 8, 15)

Акламацыя: Аллелюя, аллелюя, аллелюя.

Благаслаўлёныя, хто ў дoбрым i чыстым сэрцы

захоўвае Божае слова i прынoсіць плён у цярплівaсцi.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 6, 14–29)

Гэта Ян, якому я адсек галаву, уваскрос

+ Чытанне святога Евангелля паводле Марка.

У той час:

Кароль Ірад пачуў пра Езуса, бо імя Ягонае стала вядомым, і сказаў: Гэта Ян Хрысціцель уваскрос з мёртвых, і таму цуды творацца ім. Іншыя казалі: Гэта Ілля. А яшчэ іншыя казалі: Гэта прарок, або як адзін з прарокаў. Калі Ірад пачуў гэта, ён сказаў: Гэта Ян, якому я адсек галаву, уваскрос.

Бо сам Ірад паслаў схапіць Яна і зняволіў яго ў вязніцы з-за Ірадыяды, жонкі брата свайго Філіпа, таму што ажаніўся з ёй. Бо Ян казаў Іраду: Не дазволена табе мець жонку брата твайго. А Ірадыяда злавалася на яго і хацела забіць, але не магла, таму што Ірад баяўся Яна, ведаючы, што ён чалавек справядлівы і святы, і аберагаў яго. Шмат разоў чуў яго і непакоіўся, але слухаў яго з ахвотай.

І настаў зручны дзень, калі Ірад у дзень сваіх народзін прыгатаваў вячэру сваім вяльможам, тысячнікам і старэйшынам галілейскім. І ўвайшла дачка гэтай Ірадыяды, і танцавала. І спадабалася яна Іраду і яго гасцям. Кароль сказаў дзяўчыне: Прасі ў мяне, чаго хочаш, і я дам табе. І шмат у чым пакляўся ёй: Чаго ні папросіш, дам табе, нават палову майго каралеўства. Яна выйшла і сказала маці сваёй: Чаго мне папрасіць? Тая адказала: Галаву Яна Хрысціцеля.

І яна адразу хутка ўвайшла да караля і папрасіла, кажучы: Хачу, каб ты даў мне зараз жа на місе галаву Яна Хрысціцеля. Кароль вельмі засмуціўся, але з-за клятвы і тых, хто быў пры стале, не захацеў ёй адмовіць. Кароль адразу паслаў ката і загадаў прынесці галаву Яна. Той пайшоў у вязніцу і адсек яму галаву, і прынёс на місе ягоную галаву, і аддаў яе дзяўчыне, а дзяўчына аддала яе сваёй маці.

Калі пра гэта даведаліся вучні Яна, яны прыйшлі і забралі ягонае цела, і паклалі яго ў магілу.

Гэта слова Пана.

Субота (IV)

ПЕРШАЕ ЧЫТАННЕ (1 Вал 3, 4–13)

Дай Твайму слузе разумнае сэрца, каб ён судзіў Твой народ

Чытанне Першай кнігі Валадарстваў.

У тыя дні:

Кароль Саламон пайшоў у Габаон, каб прынесці там ахвяру, бо гэта было найвышэйшае месца. І тысячу ўсеспаленняў склаў Саламон на тым ахвярніку. А ўначы ў Габаоне з’явіўся Пан Саламону ў сне. Бог сказаў яму: Прасі, што табе даць.

Саламон адказаў: Ты праявіў да Твайго слугі, майго бацькі Давіда, вялікую міласэрнасць за тое, што ён хадзіў перад Табою ў праўдзе, справядлівасці і са шчырым сэрцам. Ты захаваў для яго сваю вялікую міласэрнасць і даў яму сына, які сядзіць на ягоным троне, як гэта ёсць і сёння. А цяпер, Пане, мой Божа, Ты паставіў слугу свайго каралём замест Давіда, бацькі майго. Але я яшчэ вельмі малады і недасведчаны. Слуга Твой — сярод Твайго народа, які Ты выбраў, народа шматлікага, які нельга ні палічыць, ні перапісаць. Таму дай Твайму слузе разумнае сэрца, каб ён судзіў Твой народ і адрозніваў дабро ад зла. Бо хто можа судзіць такі шматлікі народ Твой?

Спадабалася Пану, што Саламон прасіў менавіта аб гэтым. І сказаў яму Пан: За тое, што ты прасіў аб гэтым, а не прасіў сабе доўгіх дзён, ні багацця, ні смерці ворагаў сваіх, але прасіў сабе розуму, каб умець судзіць, таму Я зраблю паводле словаў тваіх. Дам табе мудрае і разумнае сэрца, такое, што падобнага яшчэ не было да цябе і пасля цябе не будзе. І дам табе тое, чаго ты не прасіў: багацце і славу, так што роўнага табе не будзе паміж каралямі ва ўсе дні жыцця твайго.

Гэта слова Божае.

РЭСПАНСАРЫЙНЫ ПСАЛЬМ (Пс 119 (118), 9–10. 11–12. 13–14, Р.: 12b)

Рэфрэн: Навучы мяне Пане, Тваім пастановам.

9. Як зберагчы юнаку ў чысціні свой шлях? *

Захаваннем Тваіх словаў.

10. Усім сваім сэрцам я Цябе шукаю, *

не дай мне адхіліцца ад Тваіх запаведзяў.

Рэфрэн: Навучы мяне Пане, Тваім пастановам.

11. У сэрцы маім я схаваў Тваё слова, *

каб не зграшыць перад Табою.

12. Благаслаўлёны Ты, Пане, *

навучы мяне Тваім пастановам.

Рэфрэн: Навучы мяне Пане, Тваім пастановам.

13. Я пералічваю сваімі вуснамі *

ўсе прысуды Тваіх вуснаў.

14. Шляху сведчанняў Тваіх я радуюся *

больш за ўсе багацці.

Рэфрэн: Навучы мяне Пане, Тваім пастановам.

СПЕЎ ПЕРАД ЕВАНГЕЛЛЕМ (Ян 10, 27)

Акламацыя: Аллелюя, аллелюя, аллелюя.

Авечкі Мае слухаюць голас Мой, — кажа Пан, —

і Я ведаю іх, і яны ідуць за Мною.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 6, 30–34)

Яны былі як авечкі без пастыра

+ Чытанне святога Евангелля паводле Марка.

У той час:

Сабраліся Апосталы да Езуса і расказалі Яму ўсё, што зрабілі і чаму навучылі. І Ён сказаў ім: Пайдзіце адны ў пустыннае месца і крыху адпачніце. Бо так шмат людзей прыходзіла і адыходзіла, што нават не было ім калі паесці. І адплылі яны ў пустыннае месца на чаўне адны.

І ўбачылі, што яны адплылі, і шмат хто даведаўся; і пешкі збегліся туды з усіх гарадоў, і апярэдзілі іх. Выйшаўшы, Езус убачыў мноства людзей і злітаваўся над імі, бо яны былі як авечкі без пастыра; і пачаў іх вучыць многаму.

Гэта слова Пана.

V ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Іс 58, 7–10)

Заззяе, як золак, святло тваё

Чытанне кнігі прарока Ісаі.

Так кажа Пан:

Дзяліся з галодным хлебам сваім, пускай у дом бедных вандроўнікаў. Калі ўбачыш голага, апрані яго і ад роднага свайго не хавайся.

Тады заззяе, як золак, святло тваё, і хутка з’явіцца тваё аздараўленне.  Справядлівасць твая пойдзе перад табою, а слава Пана будзе суправаджаць цябе. Тады будзеш клікаць, і Пан выслухае, папросіш дапамогі, і Ён адкажа: Вось я!

Калі ты скінеш з сябе ярмо, перастанеш пагражаць пальцам і гаварыць беззаконне, калі аддасі галоднаму свой хлеб і душу гаротніка насыціш, тады заззяе ў цемры тваё святло, і змрок твой будзе, як поўдзень.

Гэта слова Божае.

РЭСПАНСАРЫЙНЫ ПСАЛЬМ (Пс 112 (111), 4–5. 6–7. 8а і 9, Р.: 4а)

Рэфрэн: Узыходзіць у цемры як святло для праведных.

Або: Аллелюя.

4. Узыходзіць у цемры як святло для праведных *

ласкавы, міласэрны і справядлівы.

5. Шчаслівы чалавек, які міласэрны і пазычае, *

які справядліва вядзе свае справы.

Рэфрэн: Узыходзіць у цемры як святло для праведных.

Або: Аллелюя.

6. Ён не пахіснецца ніколі, *

у вечнай памяці будзе справядлівы.

7. Ён не пабаіцца дрэннай навіны, *

моцнае сэрца яго, якое спадзяецца на Пана.

Рэфрэн: Узыходзіць у цемры як святло для праведных.

Або: Аллелюя.

8. Умацаванае сэрца яго не будзе баяцца. *

9. Раскідаў, раздаў бедным;

справядлівасць ягоная трывае навекі,

моц ягоная ўзвысіцца ў славе.

Рэфрэн: Узыходзіць у цемры як святло для праведных.

Або: Аллелюя.

ДРУГОЕ ЧЫТАННЕ (1 Кар 2, 1–5)

Я абвясціў вам таямніцу ўкрыжаванага Хрыста

Чытанне Першага паслання святога апостала Паўла да Карынцянаў.

Калі я прыйшоў да вас, браты, я не прыйшоў абвяшчаць вам сведчанне Божае ўзнёслым словам ці мудрасцю. Бо я вырашыў не ведаць нічога між вас, апроч Езуса Хрыста, і то ўкрыжаванага.

І я стаў перад вамі ў слабасці, і ў страху, і ў вялікім трымценні. А слова маё і прапаведаванне маё не ў пераканаўчых словах мудрасці, а ў выяўленні духа і сілы, каб вера вашая абапіралася не на чалавечай мудрасці, а на моцы Божай.

Гэта слова Божае.

СПЕЎ ПЕРАД ЕВАНГЕЛЛЕМ (Ян 8, 12)

Акламацыя: Аллелюя, аллелюя, аллелюя.

Я — святло свету, — кажа Пан, —

хто пойдзе за Мною, будзе мець святло жыцця.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 5, 13–16)

Вы — святло свету

+ Чытанне святога Евангелля паводле Мацвея.

У той час

Езус сказаў сваім вучням: Вы — соль зямлі. Калі ж соль страціць смак, то чым пасоліш яе? Яна ўжо ні на што не прыдасца, хіба што выкінуць яе вон на патаптанне людзям.

Вы — святло свету. Не можа схавацца горад, які стаіць на вяршыні гары. І, запаліўшы свяцільнік, не ставяць яго пад пасудзінаю, але на свечніку, і свеціць усім, хто ў доме.

Няхай святло вашае так свеціць перад людзьмі, каб яны бачылі вашыя добрыя ўчынкі і праслаўлялі Айца вашага, які ў нябёсах.

Гэта слова Пана.

V ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Ёв 7, 1–4. 6–7)

Хіба жыццё чалавека на зямлі не нагадвае змагання?

Чытанне кнігі Ёва.

Так гаварыў Ёў, кажучы:

Хіба жыццё чалавека на зямлі не нагадвае змагання, а дні ягоныя — дзён найміта? Як нявольнік прагне ценю і як найміт прагне платы сваёй, так я атрымаў у спадчыну месяцы марнасці і ночы пакутаў адведзены мне. Калі я кладуся, кажу: Калі ж я ўстану? Але вечар працягваецца, і я непакоюся аж да світання.

Дні мае хутчэйшыя за ткацкі чаўнок, яны мінаюць, не пакідаючы надзеі. Помні, што жыццё маё — гэта вецер, і вочы мае не ўбачаць больш шчасця.

Гэта слова Божае.

РЭСПАНСАРЫЙНЫ ПСАЛЬМ (Пс 147А (146), 1–2. 3–4. 5–6, Р.: пар. 3а)

Рэфрэн: Пане, Ты лечыш, зламаныя сэрцы.

Або: Аллелюя.

1. Хваліце Пана, бо прыемна праслаўляць Бога нашага,

бо прыемна спяваць Яму песню хвалы. *

2. Пан будуе Ерузалем, *

збірае выгнаннікаў Ізраэля.

Рэфрэн: Пане, Ты лечыш, зламаныя сэрцы.

Або: Аллелюя.

3. Ён лечыць зламаныя сэрцы, *

і перавязвае іх раны.

4. Ён падлічвае колькасць зорак *

і кожную называе па імені.

Рэфрэн: Пане, Ты лечыш, зламаныя сэрцы.

Або: Аллелюя.

5. Вялікі наш Пан і вялікая моц Ягоная, *

і мудрасць Ягоная невымерная.

6. Пакорных Пан падымае, *

а бязбожных паніжае да зямлі.

Рэфрэн: Пане, Ты лечыш, зламаныя сэрцы.

Або: Аллелюя.

ДРУГОЕ ЧЫТАННЕ (1 Кар 9, 16–19. 22–23)

Гора мне, калі я не абвяшчаю Евангелля

Чытанне Першага паслання святога апостала Паўла да Карынцянаў.

Браты:

Калі я абвяшчаю Евангелле, то мне няма чым хваліцца, бо абавязак гэты ўскладзены на мяне, і гора мне, калі я не абвяшчаю Евангелля. Бо, калі раблю гэта з уласнай волі, атрымліваю ўзнагароду; а калі супраць волі, то выконваю даручаны абавязак. Якая ж мая ўзнагарода? Каб, бескарысліва прапаведуючы Евангелле, я даносіў навіну пра Хрыста, не карыстаючыся маёю ўладаю ў Евангеллі. Таму што, будучы вольным ад усіх, я стаў нявольнікам ўсіх, каб здабыць яшчэ больш.

Для нядужых я быў, як нядужы, каб здабыць нядужых. Для ўсіх я стаў усім, каб любою цаною збавіць некага. Раблю ж гэта дзеля Евангелля, каб стаць яго саўдзельнікам.

Гэта слова Божае.

СПЕЎ ПЕРАД ЕВАНГЕЛЛЕМ (Мц 8, 17)

Акламацыя: Аллелюя, аллелюя, аллелюя.

Езус узяў на сябе нашую слабасць

і вылячыў хваробы.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 1, 29–39)

Аздаравіў многіх, якія цярпелі на розныя хваробы

+ Чытанне святога Евангелля паводле Марка.

У той час:

Езус, выйшаўшы з сінагогі, прыйшоў з Якубам і Янам у дом Сымона і Андрэя. Цешча ж Сымона ляжала ў гарачцы, і адразу сказалі Езусу пра яе. Ён падышоў і, узяўшы за руку, падняў яе. І прайшла ў яе гарачка; і жанчына пачала служыць ім.

Калі ж настаў вечар і калі зайшло сонца, прынослі да Яго ўсіх нядужых і апантаных злымі духамі. А ўвесь горад сабраўся перад дзвярыма. Ён жа аздаравіў многіх, якія цярпелі на розныя хваробы, і выгнаў многіх злых духаў; і не дазваляў злым духам казаць, што яны ведалі Яго. А раніцай, устаўшы вельмі рана, выйшаў і пайшоў у пустыннае месца і там маліўся. Сымон і тыя, хто быў разам з ім, пайшлі за Ім. І, калі знайшлі Яго, сказалі Яму: Усе шукаюць Цябе. Ён адказаў ім: Пойдзем куды-небудзь у бліжэйшыя мястэчкі, каб і там прапаведаваць, бо Я дзеля гэтага прыйшоў.

І прапаведаваў Ён у сінагогах іхніх па ўсёй Галілеі, і выганяў злых духаў.

Гэта слова Пана.

V ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Іс 6, 1–2а. 3–8)

Вось я, пашлі мяне

Чытанне кнігі прарока Ісаі.

У год смерці караля Озіі я бачыў Пана, які сядзеў на высокім і ўзнесеным троне, а канцы Ягонай шаты напаўнялі святыню. Серафімы стаялі над Ім; кожны з іх меў па шэсць крылаў.

Яны ўсклікалі адзін да аднаго, кажучы: Святы, святы, святы, Пан Магуццяў. Уся зямля поўная хвалы Яго. І захісталіся вушакі дзвярэй ад гэтага голасу, і дом напоўніўся дымам.

І сказаў я: Гора мне, бо Я загінуў, таму што я чалавек з нячыстымі вуснамі і жыву я сярод людзей з нячыстымі вуснамі, а вочы мае бачылі Валадара, Пана Магуццяў.

Тады падляцеў да мяне адзін з Серафімаў, а ў руцэ яго быў распалены вугаль, які ён клешчамі ўзяў з ахвярніка. Ён дакрануўся ім да вуснаў маіх і сказаў: Вось дакранулася гэта да вуснаў тваіх, і прыбрана беззаконне тваё ад цябе, і адкуплены грэх твой.

Тады я пачуў голас Пана, які казаў: Каго Мне паслаць? Хто пойдзе дзеля нас? І сказаў я: Вось я, пашлі мяне.

Гэта слова Божае.

РЭСПАНСАРЫЙНЫ ПСАЛЬМ (Пс 138 (137), 1–2а. 2bc–3. 4–5. 7c–8, Р.: 1c)

Рэфрэн: Перад анёламі спяваю Табе, Пане.

1. Слаўлю Цябе ўсім маім сэрцам, *

бо пачуў Ты словы вуснаў маіх.

Перад анёламі спяваю Табе, *

2. кланяюся перад святой Тваёй святыняй.

Рэфрэн: Перад анёламі спяваю Табе, Пане.

І слаўлю імя Тваё *

за міласэрнасць Тваю і вернасць.

3. У дзень, калі Цябе паклікаў, Ты пачуў мяне, *

павялічыў моц маёй душы.

Рэфрэн: Перад анёламі спяваю Табе, Пане.

4. Праславяць Цябе, Пане, усе каралі зямлі, *

калі пачуюць словы Тваіх вуснаў.

5. І будуць шляхі Пана апяваць,

бо вялікая слава Пана.

Рэфрэн: Перад анёламі спяваю Табе, Пане.

7. Твая правіца ратуе мяне. *

8. Пан усё зробіць за мяне.

Міласэрнасць Твая, Пане, навекі, *

спраў рук Тваіх не пакідай.

Рэфрэн: Перад анёламі спяваю Табе, Пане.

ДРУГОЕ ЧЫТАННЕ (1 Кар 15, 3–8. 11)

Мы так прапаведуем, а вы так паверылі

Чытанне Першага паслання святога апостала Паўла да Карынцянаў.

Браты:

Я перадаў вам тое, што і сам прыняў: што Хрыстус памёр за нашыя грахі паводле Пісання, што Ён быў пахаваны і ўваскрос на трэці дзень паводле Пісання, і што з’явіўся Кіфе, а потым — Дванаццаці. Пасля з’явіўся больш чым пяцістам братам адначасова, большасць з якіх жыве дагэтуль, а некаторыя спачылі. Потым з’явіўся Якубу, потым – усім Апосталам. Пазней за ўсіх з’явіўся і мне, як неданошанаму плоду.

Таму ці я, ці яны, мы так прапаведуем, а вы так паверылі.

Гэта слова Божае.

СПЕЎ ПЕРАД ЕВАНГЕЛЛЕМ (Мц 4, 19)

Акламацыя: Аллелюя, аллелюя, аллелюя.

Ідзіце за Мной, — кажа Пан, —

і Я зраблю вас лаўцамі людзей.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 5, 1–11)

Пакінулі ўсё і пайшлі за Ім

+ Чытанне святога Евангелля паводле Лукі.

У той час:

Натоўп ціснуўся да Езуса, каб слухаць слова Божае, а Ён стаяў каля возера Генэзарэт. І ўбачыў Ён два чаўны, якія стаялі каля возера, а рыбакі выйшлі з іх і паласкалі сеткі. Увайшоўшы ў адзін з чаўноў, які належаў Сымону, папрасіў яго крыху адплысці ад берага. Тады Ён сеў і вучыў людзей з чаўна.

А калі скончыў гаварыць, сказаў Сымону: Плыві на глыбіню, а вы закіньце сеткі вашыя для ўлову. Сымон сказаў Яму ў адказ: Настаўнік, мы працавалі ўсю ноч і нічога не злавілі, але на Тваё слова закіну сеткі.

Зрабіўшы так, яны злавілі вялікае мноства рыбы, аж пачыналі рвацца іхнія сеткі. І ківалі супольнікам, якія былі ў другім чаўне, каб прыйшлі дапамагчы ім. Тыя прыйшлі і напоўнілі абодва чаўны, так што яны пачалі тануць.

Калі гэта ўбачыў Сымон Пётр, прыпаў да каленяў Езуса і сказаў: Адыдзі ад мяне, Пане, бо я чалавек грэшны. Бо з-за ўлову рыбы, якую злавілі, вялікае здзіўленне ахапіла яго і ўсіх, хто быў з Ім, а таксама Якуба і Яна, сыноў Зэбэдэя, якія былі супольнікамі Сымона.

Тады сказаў Езус Сымону: Не бойся, адгэтуль будзеш лавіць людзей. А калі выцягнулі чаўны на бераг, пакінулі ўсё і пайшлі за Ім.

Гэта слова Пана.

Панядзелак (V)

ПЕРШАЕ ЧЫТАННЕ (1 Вал 8, 1–7. 9–13)

Прынеслі каўчэг запавету Пана на яго месца, у Святое Святых, і воблака напоўніла дом Пана

Чытанне Першай кнігі Валадарстваў.

У тыя дні:

Саламон сабраў усіх старэйшын Ізраэля, усіх правадыроў плямёнаў, продкаў сыноў Ізраэля да караля Саламона ў Ерузалем, каб перанесці каўчэг запавета Пана з горада Давіда, гэта значыць з Сіёну. І ўвесь Ізраэль сышоўся да караля Саламона на ўрачыстасць у месяц этанім, а гэта сёмы месяц. Калі прыбылі ўсе старэйшыны Ізраэля, святары ўзялі каўчэг і панеслі каўчэг Пана і шацёр сходу, і ўсе святыя рэчы, якія былі ў шатры. Неслі іх святары і левіты.

Кароль Саламон і ўвесь сход Ізраэля, які прыйшоў да яго, разам з ім складалі перад каўчэгам у ахвяру авечак і быкоў, якіх нельга было палічыць з-за вялікага мноства. Святары прынеслі каўчэг запавету Пана на яго месца, у Дэбір святыні, у Святое Святых, пад крылы Херубімаў. Бо Херубімы распасціралі крылы над месцам каўчэга і прыкрывалі зверху каўчэг і жэрдкі яго. У каўчэгу не было нічога, апроч дзвюх каменных табліц, якія Майсей паклаў у яго на Гарэбе, калі Пан заключыў запавет з сынамі Ізраэля пасля іх выйсця з егіпецкай зямлі.

Калі святары выходзілі з санктуарыя, воблака напоўніла дом Пана, і не маглі святары стаяць і служыць з-за воблака, бо слава Пана напоўніла дом Пана.

Тады прамовіў Саламон: Пан сказаў, што будзе жыць у імгле. Я сапраўды збудаваў Табе дом для жылля, месца Твайго вечнага прабывання.

Гэта слова Божае.

РЭСПАНСАРЫЙНЫ ПСАЛЬМ (Пс 132 (131), 6–7. 8–10, Р.: 8а)

Рэфрэн: Падыміся, Пане, да месца адпачынку.

6. Вось мы чулі пра яго ў Эфраце, *

знайшлі яго на палях Яара.

7. Увойдзем у Яго жыллё, *

паклонімся перад падножжам ног Ягоных.

Рэфрэн: Падыміся, Пане, да месца адпачынку.

8. Падыміся, Пане, да месца Твайго адпачынку, †

Ты і каўчэг Тваёй моцы. *

9. Няхай святары Твае апрануцца ў справядлівасць,

а верныя Твае няхай узрадуюцца.

10. Дзеля Давіда, слугі Твайго *

не адвярні аблічча ад памазаніка Твайго.

Рэфрэн: Падыміся, Пане, да месца адпачынку.

СПЕЎ ПЕРАД ЕВАНГЕЛЛЕМ (Мц 4, 23)

Акламацыя: Аллелюя, аллелюя, аллелюя.

Езус абвяшчаў Евангелле аб Валадарстве

і лячыў усялякую хваробу ў людзей.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 6, 53–56)

Тыя, хто дакранаўся да Яго, выздараўлівалі

+ Чытанне святога Евангелля паводле Марка.

У той час:

Езус і вучні Ягоныя, пераправіўшыся на другі бераг, прыбылі ў Генэзарэт і прысталі да берага.

Калі яны выйшлі з чаўна, людзі адразу, пазнаўшы Яго, аббеглі ўсё наваколле і пачалі прыносіць на насілках хворых туды, дзе, як чулі, Ён знаходзіўся. І куды Ён ні прыходзіў, у вёскі, ці ў гарады, ці ў мястэчкі, клалі хворых на плошчах і прасілі Яго, каб яны маглі дакрануцца хоць да краю плашча Ягонага. І тыя, хто дакранаўся да Яго, выздараўлівалі.

Гэта слова Пана.

Аўторак (V)

ПЕРШАЕ ЧЫТАННЕ (1 Вал 8, 22–23. 27–30)

Ты сказаў: Маё імя будзе там... Пачуй просьбу слугі Твайго і народа Твайго, Ізраэля

Чытанне Першай кнігі Валадарстваў.

У тыя дні:

Саламон стаў перад ахвярнікам Пана, перад усім сходам Ізраэля, узняў рукі да неба і сказаў: Пане, Божа Ізраэля. Няма такога Бога, як Ты, ні ўверсе ў нябёсах, ні ўнізе на зямлі. Ты захоўваеш запавет і міласэрнасць да слугаў Тваіх, якія ходзяць перад Табою ўсім сваім сэрцам.

Ці ж сапраўды Бог будзе жыць на зямлі? Бо калі нябёсы і неба нябёсаў не могуць змясціць Цябе, тым больш гэты дом, які я пабудаваў Табе. Але пагдзядзі, Пане мой Божа, на малітву слугі Твайго і на яго просьбу. Пачуй крык і малітву, якою слуга Твой моліць Цябе сёння. Няхай уначы і ўдзень вочы Твае глядзяць на гэтую святыню і на гэтае месца, пра якое Ты сказаў: Маё імя будзе там, — каб пачуць малітву, якою будзе маліцца слуга Твой на гэтым месцы.

Пачуй просьбу слугі Твайго і народу Твайго, Ізраэля, калі яны будуць маліцца на гэтым месцы. Ты слухай на месцы Твайго прабывання ў нябёсах, пачуй і прабач.

Гэта слова Божае.

РЭСПАНСАРЫЙНЫ ПСАЛЬМ (Пс 84 (83), 3. 4. 5 і 10. 11, Р.: 2)

Рэфрэн: Мілыя шатры Твае, Пане Магуццяў.

3. Знемагае і імкнецца душа мая *

ў двары Пана.

Сэрца маё і цела радасна клічуць *

да Бога жывога.

Рэфрэн: Мілыя шатры Твае, Пане Магуццяў.

4. Нават верабей знаходзіць сабе дом, а ластаўка сабе гняздо, *

дзе кладзе сваіх птушанят,

каля алтароў Тваіх, Пане Магуццяў, *

Кароль мой і мой Божа.

Рэфрэн: Мілыя шатры Твае, Пане Магуццяў.

5. Шчаслівыя, хто жыве ў доме Тваім, *

яны вечна спяваюць Табе.

10. Божа, наша абарона, паглядзі, *

паглядзі на твар памазаніка Твайго.

Рэфрэн: Мілыя шатры Твае, Пане Магуццяў.

11. Бо адзін дзень на Тваіх дзядзінцах *

лепшы за тысячу іншых;

лепш буду стаяць на парозе дому майго Бога, *

чым жыць у шатрах грэшнікаў.

Рэфрэн: Мілыя шатры Твае, Пане Магуццяў.

СПЕЎ ПЕРАД ЕВАНГЕЛЛЕМ (Пс 119 (118), 36. 29b)

Акламацыя: Аллелюя, аллелюя, аллелюя.

Схілі, Божа, маё сэрца да Тваіх сведчанняў

і дай мне Закон  Твой.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 7, 1–13)

Вы пакінулі запаведзь Божую, а трымаецеся чалавечай традыцыі

+ Чытанне святога Евангелля паводле Марка.

У той час:

Сышліся разам да Езуса фарысеі і некаторыя з кніжнікаў, якія прыйшлі з Ерузалема. І ўбачылі, што некаторыя вучні Ягоныя елі хлеб нячыстымі, гэта значыць, неабмытымі рукамі. Фарысеі ж і ўсе юдэі, трымаючыся традыцыі старэйшых, не ядуць, пакуль не памыюць старанна рук. І вярнуўшыся з рынку, не ядуць, пакуль не абмыюцца. Ёсць і яшчэ шмат таго, чаго прынята трымацца: абмыццё кубкаў, і збаноў, і місаў, і лавак.

Тады пытаюцца ў Яго фарысеі і кніжнікі: Чаму вучні Твае не трымаюцца традыцыі старэйшых, але ядуць хлеб нячыстымі рукамі?

Ён адказаў ім: Добра прарочыў Ісая наконт вас, крывадушных, як напісана: Народ гэты шануе Мяне вуснамі, а сэрцы іх далёка ад Мяне. Але марна пакланяюцца Мне, навучаючы вучэнню чалавечых запаведзяў. Бо вы пакінулі запаведзь Божую, а трымаецеся чалавечай традыцыі.

І сказаў ім: Вы ўмела адхіляеце Божую запаведзь, каб захаваць сваю традыцыю. Бо Майсей сказаў: Шануй бацьку свайго і маці сваю, — і: Хто зласловіць бацьку ці маці, няхай памрэ смерцю. А вы гаворыце: Калі чалавек скажа бацьку ці маці: Корбан, а гэта значыць, дарам ахвярным ёсць тое, чым я мог бы дапамагчы, — то ўжо не дазваляеце яму зрабіць штосьці для бацькі ці маці. Вы адхіляеце Божае слова вашай традыцыяй, якую перадалі. І робіце шмат чаго падобнага да гэтага.

Гэта слова Пана.

Серада (V)

ПЕРШАЕ ЧЫТАННЕ (1 Вал 10, 1–10)

Убачыла каралева Сабы ўсю мудрасць Саламона

Чытанне Першай кнігі Валадарстваў.

У тыя дні:

Каралева Сабы пачула пра славу Саламона, здабытую дзякуючы імені Пана, і прыйшла выпрабаваць яго загадкамі. Яна прыбыла ў Ерузалем з вельмі вялікаю світаю, з вярблюдамі, якія неслі духмянасці, незлічонае мноства золата і каштоўныя камяні. І прыйшла яна да Саламона, і сказала яму ўсё, што мела на сэрцы. Саламон жа растлумачыў ёй усе словы, і не было пытання, незразумелага для караля, на якое б не адказаў ёй.

Убачыла каралева Сабы ўсю мудрасць Саламона, і палац, які ён пабудаваў, і стравы стала ягонага, і жыллё нявольнікаў ягоных, і паставу слугаў ягоных, і вопратку іхнюю, і чашнікаў ягоных, і ўсеспаленні, якія прыносіў ў доме Пана. І захапіла дух ёй, і сказала яна каралю: Праўдзівыя словы, што чула я на зямлі сваёй пра твае справы і мудрасць тваю. Аднак я не верыла тым, хто казаў мне, пакуль не прыбыла сама і не ўбачыла на свае вочы. Я пераканалася, што не расказалі мне нават паловы: мудрасць твая і даброты большыя, чым я чула ў пагалосцы. Шчаслівыя людзі твае, шчаслівыя слугі твае і тыя, хто заўсёды стаіць перад табою і слухае тваю мудрасць. Няхай будзе благаслаўлёны Пан Бог твой, які ўпадабаў цябе і пасадзіў цябе на трон Ізраэля. Назаўсёды Пан палюбіў Ізраэль, таму і прызначыў цябе каралём, каб ты вяршыў правасуддзе і справядлівасць.

І дала яна каралю сто дваццаць талантаў золата, вельмі шмат духмянасцяў і каштоўных камянёў. Ніколі больш не прыносілі так шмат духмянасцяў, як каралева Сабы падаравала каралю Саламону.

Гэта слова Божае.

РЭСПАНСАРЫЙНЫ ПСАЛЬМ (Пс 37 (36), 5–6. 30–31. 39–40, Р.: 30а)

Рэфрэн: Вусны справядлівага кажуць мудрасць.

5. Даручы Пану шлях свой, *

спадзявайся на Яго, і Ён сам будзе дзейнічаць.

6. Ён выведзе, як святло, тваю справядлівасць, *

і праўду тваю, як поўдзень.

Рэфрэн: Вусны справядлівага кажуць мудрасць.

30. Вусны справядлівага кажуць мудрасць, *

і язык ягоны абвяшчае правасуддзе.

31. Закон Божы ў ягоным сэрцы, *

і не захістаюцца яго крокі.

Рэфрэн: Вусны справядлівага кажуць мудрасць.

39. Збаўленне справядлівых паходзіць ад Пана, *

Ён — цвярдыня іхняя ў час уціску.

40. Пан ім дапаможа і ўратуе, †

Ён вызваліць іх ад грэшнікаў і збавіць, *

бо яны на Яго спадзяюцца.

Рэфрэн: Вусны справядлівага кажуць мудрасць.

СПЕЎ ПЕРАД ЕВАНГЕЛЛЕМ (пар. Ян 17, 17bа)

Акламацыя: Аллелюя, аллелюя, аллелюя.

Слова Тваё, Пане, — праўда,

асвяці нас у праўдзе.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 7, 14–23)

Тое, што выходзіць з чалавека, робіць яго нячыстым

+ Чытанне святога Евангелля паводле Марка.

У той час:

Езус зноў паклікаў народ і сказаў яму: Слухайце Мяне ўсе і разумейце. Няма нічога, што магло б, уваходзячы звонку ў чалавека, робіць яго нячыстым, але робіць чалавека нячыстым тое, што выходзіць з яго.

Калі ж Ён адышоў ад натоўпу і ўвайшоў у дом, вучні Ягоныя спыталіся ў Яго наконт прыпавесці. І Ён сказаў ім: Няўжо і вы такія някемлівыя? Не разумееце, што ўсё, што звонку ўваходзіць у чалавека, не можа зрабіць яго нячыстым; бо не ў сэрца ягонае ўваходзіць, а ў жывот і выходзіць вонкі. Так Ён прызнаў усялякую ежу чыстай. Далей сказаў: Тое, што выходзіць з чалавека, робіць яго нячыстым. Бо знутры, з чалавечага сэрца, выходзяць ліхія думкі, распуста, крадзеж, забойствы, зайздрасць, чужалоства, сквапнасць, зласлівасць, падступнасць, бессаромнасць, блюзнерства, пыха, глупота. Усё гэтае зло знутры выходзіць і робіць чалавека нячыстым.

Гэта слова Пана.

Чацвер (V)

ПЕРШАЕ ЧЫТАННЕ (1 Вал 11, 4–13)

За тое, што ты не захаваў Майго запавету, Я забяру ў цябе каралеўства, але адно калена дам сыну твайму дзеля Давіда

Чытанне Першай кнігі Валадарстваў.

Калі Саламон састарэў, жонкі ягоныя схілілі сэрца яго да чужых багоў, і сэрца ягонае не было цалкам з Панам Богам, як сэрца яго бацькі Давіда.  Пайшоў Саламон за Астартай, багіняй сідонскай, і Мільхомам, ідалам аманітаў. І рабіў Саламон благое ў вачах Пана, і не ішоў поўнасцю за Панам, як ягоны бацька Давід. І збудаваў Саламон капішча Хамосу, ідалу маабскаму, на гары, на ўсход ад Ерузалема, і Мільхому, ідалу аманітаў. Так зрабіў ён для ўсіх сваіх чужаземных жонак, якія кадзілі і прыносілі ахвяры сваім багам.

І разгневаўся Пан на Саламона за тое, што ён адвярнуў сэрца сваё ад Пана, Бога Ізраэля, які двойчы з’яўляўся яму і наказаў яму, каб ён не ішоў за іншымі багамі. Але ён не захаваў таго, што наказаў яму Пан. Тады Пан сказаў Саламону: За тое, што ты так зрабіў і не захаваў Майго запавету і Маіх пастановаў, якія Я даў табе, Я забяру ў цябе каралеўства і аддам яго твайму слузе. Аднак дзеля бацькі твайго Давіда Я не зраблю гэтага пры тваім жыцці, але вырву яго з рук твайго сына. Не адыму ўсяго каралеўства, але адно калена дам сыну твайму дзеля Давіда, слугі Майго, і дзеля Ерузалема, які Я выбраў.

Гэта слова Божае.

РЭСПАНСАРЫЙНЫ ПСАЛЬМ (Пс 106 (105), 3–4. 35–36. 37 і 40, Р.: 4а)

Рэфрэн: Памятай пра нас, Пане, у сваёй прыхільнасці.

3. Шчаслівыя, хто захоўвае права *

і заўсёды чыніць справядлівасць.

4. Памятай пра нас, Пане, †

у прыхільнасці да свайго народа. *

Наведай нас у Тваім збаўленні.

Рэфрэн: Памятай пра нас, Пане, у сваёй прыхільнасці.

35. Айцы нашы змяшаліся з язычнікамі *

і навучыліся іхнім учынкам.

36. Служылі ідалам іхнім, *

якія сталі для іх пасткаю.

Рэфрэн: Памятай пра нас, Пане, у сваёй прыхільнасці.

37. І сыноў сваіх, і дачок *

прыносілі ў ахвяру злым духам.

40. І гнеў Пана запалаў на Яго народ, *

ажно агіднай стала Яму спадчына Яго.

Рэфрэн: Памятай пра нас, Пане, у сваёй прыхільнасці.

СПЕЎ ПЕРАД ЕВАНГЕЛЛЕМ (Як 1, 21bc)

Акламацыя: Аллелюя, аллелюя, аллелюя.

Прыміце з пакораю пасаджанае ў вас слова,

якое можа збавіць вашыя душы.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 7, 24–30)

Шчаняты ядуць пад сталом крошкі ад дзяцей

+ Чытанне святога Евангелля паводле Марка.

У той час:

Езус падняўся і адышоў у межы Тыра. Увайшоўшы ў дом, хацеў, каб ніхто не ведаў пра гэта, але не змог утаіцца. Бо жанчына, у якой была апанаваная нячыстым духам дачка, адразу пачула пра Яго, прыйшла і ўпала да Ягоных ног. А была яна язычніца, родам сірафініцыянка. І прасіла Яго выгнаць нячыстага духа з яе дачкі. Ён адказаў ёй: Дай спачатку насыціцца дзецям, бо нядобра ўзяць хлеб у дзяцей і кінуць шчанятам.

Яна ж адказала Яму, кажучы: Пане, але і шчаняты ядуць пад сталом крошкі ад дзяцей. Тады Ён сказаў ёй: Дзеля гэтага слова ідзі, нячысты дух выйшаў з тваёй дачкі. Калі яна прыйшла ў свой дом, убачыла, што дзяўчына ляжала на ложку, а нячысты дух выйшаў з яе.

Гэта слова Пана.

Пятніца (V)

ПЕРШАЕ ЧЫТАННЕ (1 Вал 11, 29–32; 12, 19)

Адпаў Ізраэль ад дому Давіда

Чытанне Першай кнігі Валадарстваў.

Сталася ў той час, калі Ерабаам выйшаў з Ерузалема: сустрэў яго на дарозе прарок Ахія з Сілома, які быў апрануты ў новы плашч. Толькі ўдваіх яны былі на полі. Узяў Ахія свой новы плашч, які меў на сабе, разарваў яго на дванаццаць кавалкаў і сказаў Ерабааму: Вазьмі сабе дзесяць кавалкаў, бо Пан, Бог Ізраэля кажа так: Вось Я вырву каралеўства з рукі Саламона і дам табе дзесяць каленаў. Адно калена застанецца яму дзеля слугі Майго Давіда і дзеля горада Ерузалема, якое Я выбраў паміж усіх кален Ізраэля. І адпаў Ізраэль ад дому Давіда аж па сённяшні дзень.

Гэта слова Божае.

РЭСПАНСАРЫЙНЫ ПСАЛЬМ (Пс 81 (80), 10–11аb. 12–13. 14–15, Р.: пар. 11а і 9а)

Рэфрэн: Я Пан, Бог твой, слухай Маё слова.

10. Не будзе пасярод цябе чужога бога, *

не будзеш пакланяцца іншаземнаму богу.

11. Я Пан, Бог твой, *

які вывеў цябе з зямлі егіпецкай.

Рэфрэн: Я Пан, Бог твой, слухай Маё слова.

12. Але народ Мой не слухаў голасу Майго, *

і не згадзіўся Ізраэль са Мною.

13. Таму Я пакінуў іх дзеля ўпартасці іхніх сэрцаў, *

няхай ходзяць паводле сваіх задумаў.

Рэфрэн: Я Пан, Бог твой, слухай Маё слова.

14. Калі б Мой народ Мяне паслухаў, *

калі б Ізраэль хадзіў Маімі шляхамі,

15. я хутка пакарыў бы ворагаў іхніх

і павярнуў бы руку сваю супраць іх прыгнятальнікаў.

Рэфрэн: Я Пан, Бог твой, слухай Маё слова.

СПЕЎ ПЕРАД ЕВАНГЕЛЛЕМ (пар. Дз 16, 14b)

Акламацыя: Аллелюя, аллелюя, аллелюя.

Адкрый, Пане, нашыя сэрцы,

каб мы слухалі словы Твайго Сына.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 7, 31–37)

Учыніў, што глухія чуюць, а нямыя гавораць

+ Чытанне святога Евангелля паводле Марка.

У той час:

Езус выйшаў з зямель Тыру і прайшоў праз Сідон да Галілейскага мора, пасярод межаў Дэкаполіса. І прынеслі да Яго глуханямога, і прасілі, каб усклаў на Яго руку. Адвёўшы яго далей ад натоўпу, паклаў у яго вушы свае пальцы і, плюнуўшы на іх, дакрануўся імі да ягонага языка. І, паглядзеўшы на неба, уздыхнуў і сказаў яму: Эффата! — што значыць: Адкрыйся. І адразу ж адкрыліся вушы ягоныя і развязаліся путы языка ягонага, і пачаў гаварыць выразна. Тады Езус загадаў ім, каб нікому не казалі. Але колькі ні забараняў ім, яны яшчэ больш апавядалі. І, будучы надзвычай здзіўленымі, казалі: Ён зрабіў ўсё добра: учыніў, што глухія чуюць, а нямыя гавораць.

Гэта слова Пана.

Субота (V)

ПЕРШАЕ ЧЫТАННЕ (1 Вал 12, 26–32; 13, 33–34)

Ерабаам зрабіў два залатыя цяляты

Чытанне Першай кнігі Валадарстваў.

У тыя дні:

Ерабаам сказаў у сэрцы сваім: Цяпер каралеўства вернецца да дому Давіда. Калі гэты народ будзе хадзіць для прынясення ахвяраў у святыню Пана ў Ерузалем, то сэрца народа гэтага схіліцца да іхняга гаспадара Рабаама, караля Юды, і яны заб’юць мяне і вернуцца да Рабаама, караля юдэйскага. Кароль параіўся і зрабіў два залатыя цяляты, і сказаў людзям: Хопіць вам хадзіць ў Ерузалем! Вось твае багі, Ізраэль, якія вывелі цябе з зямлі егіпецкай. І паставіў аднаго ў Бэтэль, а другога — у Дане. І гэта прывяло да граху, бо стаў народ хадзіць да аднаго ў Бэтэль і да другога — аж у Дан.

Ерабаам збудаваў святыні на ўзвышшы і паставіў святароў з простых людзей, якія не паходзілі з сыноў Левія. І прызначыў урачыстасць у пятнаццаты дзень восьмага месяца на падабенства ўрачыстасці, якая святкавалася ў Юдэі. І сам узыходзіў да ахвярніка. Тое ж ён зрабіў у Бэтэлі, складаючы ахвяру цялятам, якіх зрабіў. І прызначыў у Бэтэлі святароў узвышшаў, якія ўзнёс.

Пасля ўсяго гэтага Ерабаам не сышоў са сваёй ліхой дарогі, але і надалей прызначаў святароў узвышшаў з простых людзей. Хто толькі хацеў, таго ён прызначаў святаром на ўзвышшах. Гэта і прывяло дом Ерабаама да граху і стала прычынай яго пагібелі і знішчэння з твару зямлі.

Гэта слова Божае.

РЭСПАНСАРЫЙНЫ ПСАЛЬМ (Пс 106 (105), 6–7а. 19–20. 21–22, Р.: 4а)

Рэфрэн: Памятай пра нас, Пане, у сваёй прыхільнасці.

6. Мы зграшылі, як і нашыя бацькі, *

паступалі несправядліва і чынілі беззаконне.

7. Бацькі нашыя ў Егіпце *

не зразумелі Тваіх цудаў.

Рэфрэн: Памятай пра нас, Пане, у сваёй прыхільнасці.

19. Зрабілі цяля пад Гарэбам *

і пакланяліся адлітаму ідалу.

20. І замянілі сваю славу *

на выяву быка, які есць траву.

Рэфрэн: Памятай пра нас, Пане, у сваёй прыхільнасці.

21. Забыліся пра Бога, свайго Збаўцу, *

які вялікія цуды ўчыніў у Егіпце,

22. дзіўныя справы ў зямлі Хама, *

грозныя рэчы каля Чырвонага мора.

Рэфрэн: Памятай пра нас, Пане, у сваёй прыхільнасці.

СПЕЎ ПЕРАД ЕВАНГЕЛЛЕМ (Мц 4, 4b)

Акламацыя: Аллелюя, аллелюя, аллелюя.

Не хлебам адным будзе жыць чалавек,

але ўсялякім словам, што выходзіць з вуснаў Божых.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 8, 1–10)

І яны елі, і насыціліся

+ Чытанне святога Евангелля паводле Марка.

У тыя дні:

Да Езуса зноў сабраўся вялікі натоўп, і не было ім чаго есці. Тады Ён паклікаў вучняў сваіх і сказаў ім: Шкада мне народу, бо ўжо тры дні знаходзяцца са Мною, а не маюць чаго есці. І калі адпраўлю іх дадому галоднымі, аслабнуць у дарозе, бо некаторыя з іх прыйшлі здалёк.

І адказалі Яму вучні Ягоныя: Адкуль можа хто накарміць іх хлебам тут, у пустыні? Ён спытаўся ў іх: Колькі маеце хлябоў? Яны адказалі: Сем.

Тады загадаў людзям сесці на зямлю. І ўзяўшы сем хлябоў, і падзякаваўшы, паламаў іх і даў вучням сваім, каб раздавалі. І яны раздалі людзям. І мелі некалькі рыбак. І благаславіў іх, і загадаў раздаць. І яны елі, і насыціліся, і набралі сем кашоў кавалкаў, што засталіся. А тых, хто еў, было каля чатырох тысяч. І адпусціў іх. Тады адразу з вучнямі сваімі ўвайшоў у човен, і прыбыў у дальмануцкі край.

Гэта слова Пана.

VI ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Сір 15, 15–20)

Нікому не загадваў быць бязбожным

Чытанне кнігі Мудрасці Сіраха.

Калі захочаш, захаваеш запаведзі

і застанешся верным Яго ўпадабанню.

Ён паставіў перад табою агонь і ваду,

а ты працягні руку сваю да таго, чаго захочаш.

Перад чалавекам жыццё і смерць,

і што спадабаецца, будзе дадзена яму.

Бо вялікая мудрасць Пана,

магутная Яго ўлада і Ён усё бачыць.

Ягоныя вочы над тымі, хто Яго баіцца.

Ён ведае кожны чалавечы ўчынак.

Ён нікому не загадваў быць бязбожным

і нікому не даваў дазволу грашыць.

Гэта слова Божае.

РЭСПАНСАРЫЙНЫ ПСАЛЬМ (Пс 119 (118), 1–2. 4–5. 17–18. 33–34, Р.: 1b)

Рэфрэн: Шчаслівыя, хто ходзіць у Законе Пана.

1. Шчаслівыя тыя, чый шлях беззаганны, *

хто ходзіць у Законе Пана.

2. Шчаслівыя тыя, хто захоўвае Ягоныя сведчанні *

і ўсім сэрцам шукае Яго.

Рэфрэн: Шчаслівыя, хто ходзіць у Законе Пана.

4. Ты загадаў, *

каб старанна выконвалі Твае наказы.

5. О, няхай пэўнымі будуць мае шляхі *

ў захаванні Тваіх пастановаў.

Рэфрэн: Шчаслівыя, хто ходзіць у Законе Пана.

17. Праяві ласкавасць да свайго слугі, і буду жыць, *

і захоўваць Тваё слова.

18. Адкрый мае вочы, *

каб я ўбачыў цуды Твайго Закону.

Рэфрэн: Шчаслівыя, хто ходзіць у Законе Пана.

33. Пакажы мне, Пане, шлях Тваіх пастановаў, *

і я да канца буду трымацца яго.

34. Навучы мяне, і буду захоўваць закон Твой *

і берагчы яго ўсім сэрцам.

Рэфрэн: Шчаслівыя, хто ходзіць у Законе Пана.

ДРУГОЕ ЧЫТАННЕ (1 Кар 2, 6–10)

Мудрасць Бог прадвызначыў перад вякамі для славы нашай

Чытанне Першага паслання святога апостала Паўла да Карынцянаў.

Браты:

Мы абвяшчаем мудрасць сярод дасканалых, і не мудрасць гэтага свету ці знікомых князёў гэтага свету. Але абвяшчаем мудрасць Божую, схаваную ў таямніцы, якую Бог прадвызначыў перад вякамі для славы нашай. Ніхто з князёў гэтага свету не спазнаў яе; бо, калі б пазналі, не ўкрыжавалі б Пана славы. Але, як напісана: Чаго вока не бачыла, і вуха не чула і што не ўваходзіла ў чалавечае сэрца, тое Бог падрыхтаваў тым, хто любіць Яго.

Нам жа Бог адкрыў праз Духа, бо Дух пранікае ва ўсё, нават у глыбіні Божыя.

Гэта слова Божае.

СПЕЎ ПЕРАД ЕВАНГЕЛЛЕМ (пар. Мц 11, 25)

Акламацыя: Аллелюя, аллелюя, аллелюя.

Благаслаўлёны Ты, Ойча, Пан неба і зямлі,

бо Ты адкрыў таямніцы Валадарства дзецям.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 5, 20–22а. 27–28. 33–34а. 37)

Так сказана было продкам; Я ж кажу вам

+ Чытанне святога Евангелля паводле Мацвея.

У той час:

Езус сказаў сваім вучням: Кажу вам: калі справядлівасць вашая не пераўзыдзе справядлівасці кніжнікаў і фарысеяў, то вы не ўвойдзеце ў Валадарства Нябеснае.

Вы чулі, што было сказана продкам: Не забівай; а хто заб’е, падпадае пад суд. А Я кажу вам, што кожны, хто гневаецца на брата свайго, падпадае пад суд.

Вы чулі, што сказана: Не распуснічай. Я ж вам кажу: кожны, хто з пажадлівасцю глядзіць на жанчыну, ужо ўчыніў з ёю распусту ў сэрцы сваім.

Вы чулі, што сказана было продкам: Не прысягай фальшыва, а выконвай перад Богам прысягі свае. Я ж кажу вам: не прысягайце наогул.

І няхай будзе слова вашае “так-так”, “не-не”. А што звыш гэтага, тое ад злога.

Гэта слова Пана.

VI ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Лев 13, 1-2. 44-46)

Пракажоны будзе жыць асобна,  па-за лагерам

Чытанне кнігі Левіта.

Пан прамовіў да Майсея і Аарона, кажучы: Калі чалавек мае на скуры цела свайго пухліну ці струп, ці белую пляму, і з’явіцца на скуры цела ягонага язва праказы, то трэба прывесці яго да святара Аарона ці да аднаго з сыноў ягоных, святароў.

Гэта пракажоны чалавек, ён нячысты. І святар павінен абвясціць яго нячыстым, бо на галаве ягонай язва. І пракажоны, на якім ёсць гэта язва, павінен мець адзенне сваё разарваным, непакрытую галаву, заслоненую бараду і павінен крычаць: Нячысты, нячысты! Ён будзе нячысты ўвесь час, пакуль будзе на ім язва; ён нячысты. Будзе жыць асобна, і жыллё ягонае па-за лагерам.

Гэта слова Божае.

РЭСПАНСАРЫЙНЫ ПСАЛЬМ (Пс 32 (31), 1–2. 5. 11, Р.: пар. 7)

Рэфрэн: Ты атуляеш мяне радасцю збаўлення.

1. Шчаслівы той, каму адпушчана беззаконне, *

і чый грэх забыты.

2. Шчаслівы чалавек, якому Пан не залічыў віны, *

і ў душы якога няма подступу.

Рэфрэн: Ты атуляеш мяне радасцю збаўлення.

5. Я вызнаў Табе грэх мой *

і не хаваў сваёй віны.

Я сказаў: Вызнаю Пану мае беззаконні, – *

і Ты зняў з мяне віну граху майго.

Рэфрэн: Ты атуляеш мяне радасцю збаўлення.

11. Весяліцеся ў Пану *

і радуйцеся, справядлівыя;

усклікайце радасна, *

усе праведныя сэрцам.

Рэфрэн: Ты атуляеш мяне радасцю збаўлення.

ДРУГОЕ ЧЫТАННЕ (1 Кар 10, 31 — 11, 1)

Наследуйце мяне, як і я наследую Хрыста

Чытанне Першага паслання святога апостала Паўла да Карынцянаў.

Браты:

Ці ясце, ці п’яце, ці нешта робіце, усё рабіце на славу Божую. Не будзьце прычынай упадку ні для юдэяў, ні для грэкаў, ні для Касцёла Божага, як і я дагаджаю ўсім ва ўсім, не шукаючы сваёй карысці, але карысці многіх, каб яны былі збаўленыя. Наследуйце мяне, як і я наследую Хрыста.

Гэта слова Божае.

СПЕЎ ПЕРАД ЕВАНГЕЛЛЕМ (Лк 7, 16)

Акламацыя: Аллелюя, аллелюя, аллелюя.

Вялікі прарок паўстаў сярод нас,

і Бог наведаў свой народ.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 1, 40–45)

Праказа сышла з яго, і ён стаў чысты

+ Чытанне святога Евангелля паводле Марка.

У той час:

Прыйшоў да Езуса пракажоны і, упаўшы на калені, прасіў Яго: Калі хочаш, можаш мяне ачысціць. Езус, злітаваўшыся над ім, працягнуў руку, дакрануўся да яго і сказаў яму: Хачу, будзь ачышчаны. І адразу ж праказа сышла з яго, і ён стаў чысты.

Езус строга перасцярог яго і адразу адправіў, кажучы: Глядзі, нікому нічога не кажы; але ідзі, пакажыся святару і дай ахвяру за ачышчэнне сваё, як загадаў Майсей, для сведчання ім.

Але ён, выйшаўшы, пачаў абвяшчаць і шмат расказваць пра падзею, так што Езус не мог ужо адкрыта ўвайсці ў горад, але быў здалёк, у пустэльных мясцінах. І прыходзілі да Яго адусюль.

Гэта слова Пана.

VI ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Ер 17, 5–8)

Пракляты, хто спадзяецца на чалавека; благаслаўлёны, хто спадзяецца на Пана

Чытанне кнігі прарока Ераміі.

Так кажа Пан:

Пракляты муж, які спадзяецца на чалавека і ў целе бачыць сваю сілу, а сэрца сваё адварочвае ад Пана. Ён будзе як ядловец у стэпе, не ўбачыць, калі прыйдзе шчасце, але будзе жыць у высахлых месцах на пустыні, на салёнай і бязлюднай зямлі.

Благаслаўлёны чалавек, які спадзяецца на Пана, і надзея якога — Пан. Ён будзе як дрэва, пасаджанае над вадою, што пускае карэнне сваё над патокам. Калі настане спёка, яно не баіцца, і лісце яго застаецца зялёным. І ў год засухі яно не будзе хвалявацца і не перастане прыносіць плён.

Гэта слова Божае.

РЭСПАНСАРЫЙНЫ ПСАЛЬМ (Пс 1, 1–2. 3. 4 і 6, Р.: Пс 40 (39), 5а)

Рэфрэн: Шчаслівы чалавек, які спадзяецца на Пана.

1. Шчаслівы чалавек, які не ходзіць за радай бязбожных †

і не ўзыходзіць на шлях грэшных, *

і між насмешнікаў не засядае;

2. але ў Законе Пана яго асалода, *

над ім разважае ўдзень і ўначы.

Рэфрэн: Шчаслівы чалавек, які спадзяецца на Пана.

3. Ён будзе як дрэва пасаджанае каля воднага патоку, *

якое плод прыносіць у свой час,

і лісце яго не вяне, *

а ўсё, што ён чыніць, яму ўдаецца.

Рэфрэн: Шчаслівы чалавек, які спадзяецца на Пана.

4. Не такі лёс бязбожных: *

яны, як мякіна, што вецер разносіць.

6. Бо ведае Пан шлях справядлівых, *

а дарога бязбожных загіне.

Рэфрэн: Шчаслівы чалавек, які спадзяецца на Пана.

ДРУГОЕ ЧЫТАННЕ (1 Кар 15, 12. 16–20)

Калі Хрыстус не ўваскрос, то вера ваша марная

Чытанне Першага паслання святога апостала Паўла да Карынцянаў.

Браты:

Калі прапаведуюць, што Хрыстус уваскрос з мёртвых, то чаму некаторыя з вас кажуць, быццам няма ўваскрашэння мёртвых?

Бо, калі мёртвыя не ўваскрасаюць, то і Хрыстус не ўваскрос. А калі Хрыстус не ўваскрос, то вера ваша марная і вы далей у грахах вашых. Тады загінулі і памерлыя ў Хрысце. І калі мы спадзяёмся на Хрыста толькі ў гэтым жыцці, то мы самыя няшчасныя сярод людзей.

Але цяпер Хрыстус уваскрос з мёртвых, Першынец сярод тых, якія заснулі.

Гэта слова Божае.

СПЕЎ ПЕРАД ЕВАНГЕЛЛЕМ (Лк 6, 23аb)

Акламацыя: Аллелюя, аллелюя, аллелюя.

Радуйцеся і весяліцеся, — кажа Пан, —

бо вялікая ўзнагарода ваша ў небе.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 6, 17. 20–26)

Шчаслівыя ўбогія. Гора вам, багатыя

+ Чытанне святога Евангелля паводле Лукі.

У той час:

Езус сышоў з Дванаццаццю ўніз і стаў на раўніне. І быў там вялікі натоўп вучняў Ягоных і вялікае мноства людзей з Юдэі і Ерузалема, з узбярэжных ваколіц Тыра і Сідона.

Тады Ён узняў вочы свае на вучняў сваіх і сказаў:

Шчаслівыя ўбогія духам, бо ваша ёсць Валадарства Божае.

Шчаслівыя, якія цяпер галадаеце, бо насычаны будзеце.

Шчаслівыя, якія цяпер плачаце, бо смяяцца будзеце.

Шчаслівыя вы, калі ўзненавідзяць вас людзі, і калі адрынуць вас, і будуць зневажаць, і з-за Сына Чалавечага адкінуць імя вашае, як зло. Радуйцеся ў той дзень і весяліцеся, бо вялікая ўзнагарода ваша ў небе. Бо так  паступалі з прарокамі айцы іхнія.

Але гора вам, багатыя, бо вы ўжо атрымалі сваё суцяшэнне. Гора вам, якія цяпер сытыя, бо галадаць будзеце. Гора вам, якія цяпер смеяцеся, бо смуткаваць і плакаць будзеце. Гора вам, калі ўсе людзі будуць добра казаць пра вас, бо так паступалі з фальшывымі прарокамі айцы іхнія.

Гэта слова Пана.

Панядзелак (VI)

ПЕРШАЕ ЧЫТАННЕ (Як 1, 1–11)

Выпрабаванне веры вашай стварае цярплівасць

Пачатак Паслання святога апостала Якуба.

Якуб, слуга Бога і Пана Езуса Хрыста, вітае дванаццаць плямёнаў, рассеяных па свеце.

Браты мае, з вялікай радасцю ўспрымайце тое, калі трапляеце ў разнастайныя выпрабаванні. Бо ведаеце, што выпрабаванне веры вашай стварае цярплівасць. А цярплівасць няхай будзе дасканалая, каб вы былі поўнасцю дасканалыя, ні ў чым не маючы недахопу.

Калі некаму з вас нестае мудрасці, няхай просіць у Бога, які шчодра дае ўсім і не дакарае, — і будзе дадзена яму. Але няхай просіць з вераю і не сумняваецца, бо той, хто сумняваецца, падобны да марской хвалі, якую ўздымае і кідае вецер. І няхай гэты чалавек не думае, што атрымае нешта ад Пана: чалавек двурушны, нясталы ва ўсіх шляхах сваіх.

Няхай прыніжаны брат хваліцца ўзвышэннем сваім, а багаты — прыніжэннем сваім, таму што праміне, як палявая кветка. Бо ўзышло сонца разам са спёкай і высушыла траву, і кветка яе апала, і прыгажосць аблічча яе знікла — так і багаты завяне на сваіх шляхах.

Гэта слова Божае.

РЭСПАНСАРЫЙНЫ ПСАЛЬМ (Пс 119 (118), 67–68. 71–72. 75–76, Р.: пар. 77а)

Рэфрэн: Міласэрнасць Твая, Пане, няхай будзе са мною.

67. Я блукаў перад тым, як зведаць прыніжэнне, *

але цяпер я захоўваю слова Тваё.

68. Ты добры, і чыніш дабро, *

навучы мяне Тваім пастановам.

Рэфрэн: Міласэрнасць Твая, Пане, няхай будзе са мною.

71. Добра для мне, што я быў прыніжаны, *

каб навучыцца Тваім пастановам.

72. Закон вуснаў Тваіх для мяне лепшы, *

чым мноства золата і срэбра.

Рэфрэн: Міласэрнасць Твая, Пане, няхай будзе са мною.

75. Ведаю, Пане, што справядлівыя суды Твае, *

і паводле праўды Ты мяне пакараў.

76. Міласць Твая няхай мяне суцяшае, *

як сказаў Ты слузе свайму.

Рэфрэн: Міласэрнасць Твая, Пане, няхай будзе са мною.

СПЕЎ ПЕРАД ЕВАНГЕЛЛЕМ (Ян 14, 6)

Акламацыя: Аллелюя, аллелюя, аллелюя.

Я — дарога і праўда, і жыццё, — кажа Пан.

Ніхто не прыходзіць да Айца інакш, як толькі праз Мяне.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 8, 11–13)

Гэтае пакаленне патрабуе знаку?

+ Чытанне святога Евангелля паводле Марка.

У той час:

Выйшлі фарысеі і пачалі спрачацца з Езусам, патрабуючы ад Яго знаку з неба, каб выпрабаваць Яго. Але Ён уздыхнуў у духу сваім і сказаў: Чаму гэтае пакаленне патрабуе знаку? Сапраўды кажу вам: не будзе дадзена знаку пакаленню гэтаму.

Пасля Ён пакінуў іх, зноў сеў у човен і адплыў на другі бок.

Гэта слова Пана.

Аўторак (VI)

ПЕРШАЕ ЧЫТАННЕ (Як 1, 12–18)

Сам Бог нікога не спакушае

Чытанне Паслання святога апостала Якуба.

Шчаслівы чалавек, які вытрымлівае выпрабаванне, бо, калі будзе выпрабаваны, атрымае вянец жыцця, які Бог абяцаў тым, хто любіць Яго.

Падчас выпрабавання няхай ніхто не кажа, што Бог выпрабоўвае яго, таму што Бога нельга выпрабаваць злом і сам Ён не выпрабоўвае нікога.  Але кожны выпрабоўваецца ўласнай пажадлівасцю, якая прыцягвае і зводзіць. А потым пажадлівасць зачне і народзіць грэх, а калі грэх пасталее, ён прыносіць смерць.

Таму не дазваляйце сябе звесці, мае ўмілаваныя браты. Усялякае дараванне добрае і ўсялякі дасканалы дар паходзіць звыш ад Айца святла, у якога няма зменлівасці або ценю змены. Пастанавіўшы, нарадзіў нас Айцец словам праўды, каб мы былі пэўным пачаткам Ягоных стварэнняў.

Гэта слова Божае.

РЭСПАНСАРЫЙНЫ ПСАЛЬМ (Пс 94 (93), 12–13а. 14–15. 18–19, Р.: 12а)

Рэфрэн: Шчаслівы той, каго Ты, настаўляеш.

12. Шчаслівы чалавек, якога Ты, Пане, настаўляеш *

і навучаеш Тваім Законам,

13. каб даць яму палёгку *

ў дні ліхія.

Рэфрэн: Шчаслівы той, каго Ты, настаўляеш.

14. Бо Пан не адкіне свой народ *

і не пакіне спадчыны сваёй.

15. Бо суд звернецца да справядлівасці, *

а за ім і ўсе, хто правы сэрцам.

Рэфрэн: Шчаслівы той, каго Ты, настаўляеш.

18. Калі я сказаў: Пахіснулася мая нага, — *

Твая міласэрнасць, Пане, мяне падтрымала.

19. Калі трывога напаўняе маё сэрца, *

Тваё суцяшэнне падбадзёрвае маю душу.

Рэфрэн: Шчаслівы той, каго Ты, настаўляеш.

СПЕЎ ПЕРАД ЕВАНГЕЛЛЕМ (Ян 14, 23)

Акламацыя: Аллелюя, аллелюя, аллелюя.

Калі хто любіць Мяне, той захоўвае слова Маё, — кажа Пан, —

і палюбіць таго Айцец Мой, і прыйдзем да яго.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 8, 14–21)

Сцеражыцеся закваскі фарысейскай і закваскі Ірада

+ Чытанне святога Евангелля паводле Марка.

У той час:

Вучні Езуса забыліся ўзяць хлеба і мелі з сабой у чаўне толькі адзін бохан хлеба. Тады Езус загадаў ім: Глядзіце, сцеражыцеся закваскі фарысейскай і закваскі Ірада. А яны разважалі між сабою, што не маюць хлеба.

Пазнаўшы гэта, Езус сказаў ім: Чаму разважаеце, што не маеце хлеба?  Няўжо не заўважаеце і не разумееце? Ці яшчэ зацвярдзелыя сэрцы вашы? Маеце вочы, і не бачыце; маеце вушы, і не чуеце? Ці не памятаеце, калі Я разламаў пяць хлябоў на пяць тысяч, колькі поўных кашоў рэштак сабралі вы? Яны адказалі Яму: Дванаццаць.

А калі Я разламаў сем хлябоў на чатыры тысячы, колькі поўных кашоў рэштак сабралі вы? Адказалі Яму: Сем. І сказаў ім: Усё яшчэ не разумееце?

Гэта слова Пана.

Серада (VI)

ПЕРШАЕ ЧЫТАННЕ (Як 1, 19–27)

Будзьце ж выканаўцамі слова, а не толькі слухачамі

Чытанне Паслання святога апостала Якуба.

Ведайце, мае ўмілаваныя браты: няхай кожны чалавек слухае з ахвотай, але не будзе ахвочы да размоў, не будзе ахвочы да гневу. Бо чалавечы гнеў не здзяйсняе справядлівасці Божай. Таму адкіньце ўсялякую нячыстасць і празмерную злосць і прыміце з пакораю пасаджанае ў вас слова, якое можа збавіць вашыя душы. Будзьце ж выканаўцамі слова, а не толькі слухачамі, якія падманваюць саміх сябе. Бо той, хто слухае слова, а не выконвае яго, падобны да чалавека, які разглядае сваё натуральнае аблічча ў люстэрку. Ён прыгледзеўся да сябе, адышоў і адразу забыўся, якім быў. Аднак той, хто пранікае ў дасканалы закон свабоды і трывае ў ім не як забыўлівы слухач, але як чынны выканаўца, той шчаслівы будзе ў тым, што робіць.

Калі хто лічыць сябе пабожным, не ўтаймоўваючы свайго языка, але зводзячы сваё сэрца, то марная пабожнасць ягоная. Чыстая і беззаганная пабожнасць перад Богам і Айцом гэта тое, каб наведваць сірот і ўдоваў у нядолі іхняй і захоўваць сябе незаплямленым светам.

Гэта слова Божае.

РЭСПАНСАРЫЙНЫ ПСАЛЬМ (Пс 15 (14), 2–3ab. 3c–4ab. 5, Р.: 1b)

Рэфрэн: Пане, хто можа жыць у Тваім шатры.

2. Той, хто паступае беззаганна і здзяйсняе справядлівасць, *

і гаворыць праўду ў сэрцы сваім.

3. Хто языком сваім не абмаўляе, *

не чыніць бліжняму свайму зла.

Рэфрэн: Пане, хто можа жыць у Тваім шатры.

Хто не ўзводзіць паклёп *

на свайго суседа,

4. хто з пагардаю глядзіць на злога, *

але хваліць тых, хто баіцца Пана.

Рэфрэн: Пане, хто можа жыць у Тваім шатры.

5. Хто срэбра сваё не дае на ліхвярства *

і не прымае подкупу супраць нявіннага.

Хто так чыніць, *

не пахіснецца ніколі.

Рэфрэн: Пане, хто можа жыць у Тваім шатры.

СПЕЎ ПЕРАД ЕВАНГЕЛЛЕМ (пар. Эф 1, 17–18)

Акламацыя: Аллелюя, аллелюя, аллелюя.

Няхай Айцец нашага Пана Езуса Хрыста,

асветліць вочы сэрца нашага,

каб мы ведалі, у чым надзея паклікання нашага.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 8, 22–26)

Выздаравеў і пачаў бачыць усё выразна

+ Чытанне святога Евангелля паводле Марка.

У той час:

Езус і вучні прыйшлі ў Бэтсаіду. І прывялі да Яго сляпога і прасілі, каб Ён дакрануўся да яго. Ён узяў сляпога за руку і вывеў яго за вёску, паслініў яму вочы, усклаў на яго рукі і спытаўся ў яго: Ці бачыш што-небудзь? Той паглядзеў і сказаў: Бачу людзей, таму што бачу, як нібы дрэвы ходзяць. Потым зноў усклаў рукі на яго вочы, і той стаў відушчым, і выздаравеў, і пачаў бачыць усё выразна.

Езус адаслаў яго дадому, кажучы: Не ўваходзь у гэтую вёску.

Гэта слова Пана.

Чацвер (VI)

ПЕРШАЕ ЧЫТАННЕ (Як 2, 1–9)

Ці ж не Бог выбраў бедных? А вы пагардзілі бедным

Чытанне Паслання святога апостала Якуба.

Браты мае, не зважаючы на асобы, майце веру ў Езуса Хрыста, нашага Пана хвалы. Бо калі на сход ваш прыйдзе чалавек з залатым пярсцёнкам, у бліскучым адзенні, і ўвойдзе таксама бедны ў бруднай вопратцы, і вы пагледзіце на апранутага ў бліскучае адзенне, і скажаце яму: Ты сядай тут, на добрае месца, — а беднаму скажаце: Ты стань там, — ці: Сядай тут, каля падножжа майго, — то ці ж не робіце адрознення між вамі самімі і не становіцеся суддзямі са злымі думкамі?

Паслухайце, браты мае ўмілаваныя. Ці ж не Бог выбраў бедных свету багатымі вераю і спадкаемцамі Валадарства, якое Ён абяцаў тым, хто любіць Яго? А вы пагардзілі бедным. Ці не багатыя прыгнятаюць вас, ці не яны цягнуць вас у суды, ці не яны ганьбяць добрае імя, якім вы названы? Калі выконваеце каралеўскі закон паводле Пісання: Любі бліжняга свайго, як самога сябе, — вы робіце добра. Калі ж зважаеце на асобы, то чыніце грэх, а Закон асуджае вас як злачынцаў.

Гэта слова Божае.

РЭСПАНСАРЫЙНЫ ПСАЛЬМ (Пс 34 (33), 2–3. 4–5. 6–7, Р.: 7а)

Рэфрэн: Няшчасны паклікаў, і Пан яго выслухаў.

2. Благаслаўляць буду Пана ва ўсе часы, *

хвала Яго заўсёды на маіх вуснах.

3. Панам будзе ганарыцца душа мая, *

няхай чуюць гэта пакорныя і няхай весяляцца.

Рэфрэн: Няшчасны паклікаў, і Пан яго выслухаў.

4. Узвялічвай Пана са мной, *

будзем узвышаць імя Яго разам.

5. Я шукаў Пана, і Ён пачуў мяне, *

і ад усіх пагрозаў вызваліў мяне.

Рэфрэн: Няшчасны паклікаў, і Пан яго выслухаў.

6. Гляньце на Яго і прасвятліцеся, *

і твары вашыя не спазнаюць сораму.

7. Вось няшчасны паклікаў, і Пан яго выслухаў, *

і ўратаваў яго ад усіх ягоных бедаў.

Рэфрэн: Няшчасны паклікаў, і Пан яго выслухаў.

СПЕЎ ПЕРАД ЕВАНГЕЛЛЕМ (пар. Ян 6, 63c. 68c)

Акламацыя: Аллелюя, аллелюя, аллелюя.

Твае словы, Пане, ёсць духам і жыццём;

Ты маеш словы вечнага жыцця.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 8, 27–33)

Ты — Хрыстус… Сын Чалавечы павінен шмат выцерпець

+ Чытанне святога Евангелля паводле Марка.

У той час:

Езус са сваімі вучнямі пайшоў у вёскі Цэзарэі Філіпавай. Па дарозе Ён пытаўся ў вучняў сваіх, кажучы ім: Кім людзі лічаць Мяне? Яны адказвалі Яму: Янам Хрысціцелем,  другія —  Іллёю, іншыя — адным з прарокаў. А Ён спытаўся ў іх: А вы кім лічыце Мяне? Пётр сказаў Яму ў адказ: Ты — Хрыстус. І загадаў ім, каб нікому не казалі пра Яго.

І пачаў вучыць іх, што Сын Чалавечы павінен шмат выцерпець, і быць адкінутым старэйшымі, першасвятарамі і кніжнікамі, і быць забітым, і на  трэці дзень уваскрэснуць. І казаў пра гэта адкрыта. А Пётр, адвёўшы Яго ў бок, пачаў дакараць Яго. А Ён, павярнуўшыся і паглязеўшы на сваіх вучняў, дакарыў Пятра, сказаўшы: Адыдзі ад Мяне, сатана, бо ты не пра Божае думаеш, а пра чалавечае.

Гэта слова Пана.

Пятніца (VI)

ПЕРШАЕ ЧЫТАННЕ (Як 2, 14–24. 26)

Бо, як цела без духу мёртвае, так і вера мёртвая без учынкаў

Чытанне Паслання святога апостала Якуба.

Якая карысць, браты мае, калі нехта кажа, што мае веру, а ўчынкаў не мае? Ці можа вера збавіць яго? Калі брат ці сястра знаходзяцца ў галечы, не маючы штодзённай ежы, а нехта з вас скажа ім: Ідзіце ў спакоі, грэйцеся і насычайцеся, — але не дасць ім неабходнага для цела, то якая з гэтага карысць? Так і вера без учынкаў мёртвая сама па сабе. Але нехта скажа: Ты маеш веру, а я маю ўчынкі, то пакажы мне веру тваю без учынкаў, а я пакажу табе веру з маімі ўчынкамі. Ты верыш, што ёсць адзін Бог? Добра робіш. Злыя духі таксама вераць і дрыжаць. Але ці хочаш ведаць, пусты чалавеча, што вера без учынкаў мёртвая. Ці не праз учынкі быў апраўданы айцец наш Абрагам, калі прынёс свайго сына Ісаака на ахвярнік? Ты бачыш, што вера супрацоўнічала з яго ўчынкамі і дзякуючы ўчынкам вера ўдасканалілася. Так споўнілася Пісанне, якое кажа: Абрагам паверыў Богу, і гэта залічылася яму як справядлівасць, і ён быў названы сябрам Божым. Бачыце, што чалавек апраўдваецца праз ўчынкі, а не толькі праз веру.

Бо, як цела без духу мёртвае, так і вера мёртвая без учынкаў.

Гэта слова Божае.

РЭСПАНСАРЫЙНЫ ПСАЛЬМ (Пс 112 (111), 1–2. 3–4. 5–6, Р.: пар. 1b)

Рэфрэн: Шчаслівы той, хто любіць запаведзі Пана.

1. Шчаслівы чалавек, які баіцца Пана *

і вельмі любіць Ягоныя запаведзі.

2. Моцным будзе ягонае патомства на зямлі, *

пакаленне праведных будзе благаслаўлёным.

Рэфрэн: Шчаслівы той, хто любіць запаведзі Пана.

3. Дастатак і багацце ў ягоным доме, *

і справядлівасць ягоная трывае навекі.

4. Узыходзіць у цемры як святло для праведных *

ласкавы, міласэрны і справядлівы.

Рэфрэн: Шчаслівы той, хто любіць запаведзі Пана.

5. Шчаслівы чалавек, які міласэрны і пазычае, *

які справядліва вядзе свае справы.

6. Ён не пахіснецца ніколі, *

у вечнай памяці будзе справядлівы.

Рэфрэн: Шчаслівы той, хто любіць запаведзі Пана.

СПЕЎ ПЕРАД ЕВАНГЕЛЛЕМ (Ян 15, 15b)

Акламацыя: Аллелюя, аллелюя, аллелюя.

Я назваў вас сябрамі, — кажа Пан, —

бо ўсё, што чуў ад Айца Майго, Я сказаў вам.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 8, 34 — 9, 1)

Хто згубіць жыццё сваё дзеля Мяне і Евангелля, той уратуе яго

+ Чытанне святога Евангелля паводле Марка.

У той час:

Езус, паклікаўшы натоўп разам з вучнямі сваімі, сказаў ім: Калі хто хоча ісці за Мною, няхай адрачэцца ад сябе, возьме крыж свой і ідзе за мною. Бо той, хто хоча жыццё сваё ўратаваць, загубіць яго, а хто згубіць жыццё сваё дзеля Мяне і Евангелля, той уратуе яго.

Бо якая карысць чалавеку, калі ён здабудзе ўвесь свет, а жыццё сваё згубіць? Бо што дасць чалавек узамен за сваё жыццё?

Хто будзе саромецца Мяне і Маіх слоў перад гэтым няверным і грэшным пакаленнем, таго пасаромеецца і Сын Чалавечы, калі прыйдзе ў славе Айца свайго з Анёламі святымі.

І сказаў ім: Сапраўды кажу вам: некаторыя з тых, хто тут стаіць, не спазнае смерці, пакуль не ўбачыць валадарства Божага, якое прыйдзе ў моцы.

Гэта слова Пана.

Субота (VI)

ПЕРШАЕ ЧЫТАННЕ (Як 3, 1–10)

Ніхто з людзей не можа ўтаймаваць язык

Чытанне Паслання святога апостала Якуба.

Браты мае, няхай нямногія з вас становяцца настаўнікамі, ведаючы, што нас будуць судзіць больш строга. Бо ўсе мы спатыкаемся шмат у чым. Калі хто не грашыць словам, гэта чалавек дасканалы, здольны ўтаймаваць таксама ўсё цела. Калі мы кладзем цуглі ў храпу коням, каб яны слухаліся нас, то і кіруем ўсім іхнім целам. Вось і караблі, хоць такія вялікія і гоняць іх моцныя вятры, аднак маленькае стырно скіроўвае іх, куды пажадае воля стырнавога. Так і язык, хоць малая частка цела, а хваліцца вялікімі рэчамі. Паглядзі, які малы агонь падпальвае вялізны лес! І язык — гэта агонь. Як свет несправядлівасці, пастаўлены язык сярод нашых частак цела, ён апаганьвае ўсё цела і запальвае кола жыцця, а сам запальваецца ад геены. Бо ўсялякая істота звяроў, птушак, паўзуноў і марскіх стварэнняў утаймоўваецца і ўтаймавана чалавечай істотай, аднак ніхто з людзей не можа ўтаймаваць язык — нястрымнае ліха, поўнае смяротнай атруты.

Ім мы благаслаўляем Пана і Айца і ім праклінаем людзей, створаных на падабенства Божае. З тых самых вуснаў выходзіць благаслаўленне і праклён. Не павінна, браты мае, так быць.

Гэта слова Божае.

РЭСПАНСАРЫЙНЫ ПСАЛЬМ (Пс 12 (11), 2–3. 4–5. 7–8, Р.: 8а)

Рэфрэн: Ты, Пане, зберажэш нас.

2. Ратуй, Пане, бо не стала пабожнага, *

бо няма вернага сярод сыноў чалавечых.

3. Кожны хлусіць бліжняму свайму, *

ілжывымі вуснамі і ад сэрца няшчырага гавораць яны.

Рэфрэн: Ты, Пане, зберажэш нас.

4. Няхай Пан знішчыць усе ілжывыя вусны, *

і язык, які гаворыць дзёрзка;

5. і тых, хто кажа: Языком нашым пераможам, *

вусны нашыя з намі, хто ж гаспадар над намі?

Рэфрэн: Ты, Пане, зберажэш нас.

7. Словы Пана — гэта чыстыя словы, *

срэбра, ачышчанае ў горне ад зямлі і пераплаўленае сем разоў.

8. Ты, Пане, зберажэш нас *

і захаваеш нас ад пакалення гэтага навекі.

Рэфрэн: Ты, Пане, зберажэш нас.

СПЕЎ ПЕРАД ЕВАНГЕЛЛЕМ (пар. Мк 9, 6)

Акламацыя: Аллелюя, аллелюя, аллелюя.

Адкрыліся нябёсы і пачуўся голас Айца:

Гэта ёсць Сын Мой умілаваны, Яго слухайце.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 9, 2–13)

Перамяніўся перад імі

+ Чытанне святога Евангелля паводле Марка.

У той час:

Езус узяў Пятра, Якуба і Яна і павёў на высокую гару асобна іх адных. І перамяніўся перад імі. Адзенне Ягонае сталася бліскучым і вельмі белым, як ніводзін валюшнік на зямлі не можа выбеліць. І аб’явіўся ім Ілля з Майсеем і гутарылі з Езусам.

І на гэта Пётр сказаў Езусу: Раббі, добра нам тут быць, таму зробім тры шатры: адзін Табе, адзін Майсею і адзін Іллі. Бо не ведаў, што сказаць, таму што яны спалохаліся. І з’явілася воблака, якое закрыла іх, і з воблака пачуўся голас: Гэта Сын Мой умілаваны, Яго слухайце.

І адразу, калі яны агледзеліся навокал, ужо нікога не ўбачылі, апроч аднаго Езуса. Калі сыходзілі яны з гары, загадаў ім нікому не казаць, што яны бачылі, пакуль Сын Чалавечы не ўваскрэсне з мёртвых. І захавалі наказ, разважаючы між сабою, што значыць “уваскрэснуць”.

І пыталіся ў Яго, кажучы: Чаму кніжнікі кажуць, што першым павінен прыйсці Ілля? Ен сказаў ім: Сапраўды, Ілля прыйдзе першым і адновіць усё. А як напісана пра Сына Чалавечага, што Ён павінен шмат выцерпець і быць пагарджаным. Але кажу вам: Ілля прыйшоў і зрабілі з ім, што хацелі, як і напісана пра яго.

Гэта слова Пана.

VII ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Лев 19, 1–2. 17–18)

Любі бліжняга свайго, як самога сябе

Чытанне кнігі Левіта.

Пан прамовіў да Майсея, кажучы:

Звярніся да ўсяго сходу сыноў Ізраэля і скажы ім: будзьце святымі, як святы Я, Пан Бог ваш.

Не будзеш ненавідзець брата свайго ў сэрцы сваім. Настаўляй яго, каб не мець граху з-за яго. Не шукай помсты і не злуйся на сыноў народа свайго. Любі бліжняга свайго, як самога сябе. Я — Пан.

Гэта слова Божае.

РЭСПАНСАРЫЙНЫ ПСАЛЬМ (Пс 103 (102), 1–2. 3–4. 8 і 10. 12–13, Р.: 8а)

Рэфрэн: Міласэрны ёсць Пан і ласкавы.

1. Благаславі, душа мая, Пана, *

і ўсё нутро маё, імя Яго святое.

2. Благаславі, душа мая, Пана *

і не забывай пра ўсе Яго дабрадзействы.

Рэфрэн: Міласэрны ёсць Пан і ласкавы.

3. Ён адпускае ўсе беззаконні твае *

і вылечвае ўсе твае хваробы.

4. Ён жыццё тваё ратуе ад загубы, *

літасцю і міласэрнасцю цябе карануе.

Рэфрэн: Міласэрны ёсць Пан і ласкавы.

8. Міласэрны ёсць Пан і ласкавы, *

доўгацярплівы і шматміласцівы.

10. Не паступае з намі паводле  грахоў нашых *

і не адплачвае паводле правінаў нашых.

Рэфрэн: Міласэрны ёсць Пан і ласкавы.

12. Як далёка ўсход ад захаду, *

так аддаліў ад нас Ён нашыя правіны.

13. Як літуецца бацька над сынамі, *

так змілуецца Пан над тымі, хто Яго баіцца.

Рэфрэн: Міласэрны ёсць Пан і ласкавы.

ДРУГОЕ ЧЫТАННЕ (1 Кар 3, 16–23)

Усё вашае, вы ж — Хрыста, а Хрыстус — Бога

Чытанне Першага паслання святога апостала Паўла да Карынцянаў.

Браты:

Ці не ведаеце, што вы святыня Божая і што Божы Дух жыве ў вас?  Калі хто зруйнуе святыню Божую, таго зруйнуе Бог, таму што святыня Бога святая, а ёй з’яўляецеся вы.

Няхай ніхто не падманвае самога сябе. Калі хто з вас лічыць сябе мудрым ў гэтым свеце, няхай будзе неразумным, каб стаць мудрым. Бо мудрасць гэтага свету — глупства ў Бога. Таму што напісана: Ён ловіць мудрых на хітрасці іхняй. І яшчэ: Пан ведае думкі мудрых і тое, што яны марныя.

Таму няхай ніхто не хваліцца людзьмі, бо ўсё вашае: ці Павел, ці Аполас, ці Кіфа, ці свет, ці жыццё, ці смерць, ці цяперашняе, ці будучае — усё вашае, вы ж — Хрыста, а Хрыстус — Бога.

Гэта слова Божае.

СПЕЎ ПЕРАД ЕВАНГЕЛЛЕМ (1 Ян 2, 5)

Акламацыя: Аллелюя, аллелюя, аллелюя.

Хто захоўвае слова Хрыста,

у тым сапраўды любоў Божая дасканалая.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 5, 38–48)

Любіце ворагаў вашых

+ Чытанне святога Евангелля паводле Мацвея.

У той час:

Езус сказаў сваім вучням: Вы чулі, што сказана: вока за вока і зуб за зуб. А Я вам кажу не працівіцца злому. Калі хто ўдарыць цябе па правай шчацэ тваёй, падстаў яму і другую. І калі хто захоча судзіцца з табою і ўзяць у цябе кашулю, аддай яму і плашч. І калі хто цябе змусіць ісці з ім адну мілю, ідзі з ім дзве. Таму, хто просіць у цябе, дай і не адварочвайся ад таго, хто хоча пазычыць у цябе.

Вы чулі, што сказана: Любі бліжняга свайго і ненавідзь ворага свайго. А Я кажу вам: любіце ворагаў вашых і маліцеся за тых, хто пераследуе вас, каб сталіся вы сынамі Айца вашага, які ў нябёсах. Бо Ён загадвае сонцу свайму ўзыходзіць над дрэннымі і добрымі і пасылае дождж на справядлівых і несправядлівых.

Бо, калі вы будзеце любіць тых, хто любіць вас, якую маеце ўзнагароду? Ці ж не тое самае робяць і мытнікі? І калі вітаеце толькі братоў вашых, што асаблівага робіце? Ці ж не тое самае робяць і язычнікі? Таму будзьце дасканалымі, як дасканалы Айцец ваш Нябесны.

Гэта слова Пана.

VII ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Іс 43, 18–19. 21–22. 24b–25)

Знішчу твае правіны перада Мною

Чытанне кнігі прарока Ісаі.

Так кажа Пан:

Не ўспамінайце былога і не разважайце пра мінулае. Вось Я учыню новае, і цяпер з’явіцца яно; ці ж не ведаеце пра гэта? Я зраблю шлях у стэпе і рэкі ў пустыні.

Гэты народ Я сфармаваў для сябе; ён будзе абвяшчаць Маю хвалу. Але ты не клікаў Мяне, Якубе, бо ты стаміўся Мною, Ізраэль.

Ты ўсклаў на Мяне свае грахі і стаміў Мяне сваёй несправядлівасцю. Гэта Я сам з’яўляюся тым, хто знішчае твае правіны перада Мною, і Я не буду ўспамінаць тваіх грахоў.

Гэта слова Божае.

РЭСПАНСАРЫЙНЫ ПСАЛЬМ (Пс 41 (40), 2–3. 4–5. 13–14, Р.: 5b)

Рэфрэн: Вылечы мяне, бо я зграшыў перад Табою.

2. Шчаслівы, хто клапоціцца аб бедным, *

Пан уратуе яго ў дзень няшчасця.

3. Пан абароніць яго і жыццё яму захавае, †

учыніць яго на зямлі шчаслівым *

і не аддасць яго на волю ворагам.

Рэфрэн: Вылечы мяне, бо я зграшыў перад Табою.

4. Пан умацуе яго на ложы немачы, *

перасцеліць ложа яму падчас хваробы.

5. Я сказаў: Пане, змілуйся нада мною, *

вылечы маю душу, бо я зграшыў перад Табою.

Рэфрэн: Вылечы мяне, бо я зграшыў перад Табою.

13. А Ты мяне падтрымаеш за маю нявіннасць *

і паставіш мяне перад абліччам Тваім навекі.

14. Благаслаўлёны Пан, Бог Ізраэля, *

спрадвеку і навекі.

Рэфрэн: Вылечы мяне, бо я зграшыў перад Табою.

ДРУГОЕ ЧЫТАННЕ (2 Кар 1, 18–22)

У Езусе не было «так» і «не», але было ў Ім толькі «так»

Чытанне Першага паслання святога апостала Паўла да Карынцянаў.

Браты:

Бог — верны, таму мы не кажам вам адначасова і «так», і «не». Бо ў Сыне Божым, Езусе Хрысце, якога я і Сілуан, і Цімафей вам прапаведавалі, не было «так» і «не», але было ў Ім толькі «так». Бо ўсе абяцанні Божыя ў Ім «так». Таму праз Яго нашае “амэн” ёсць на славу Божую. Той жа, хто ўмацоўвае нас з вамі ў Хрысце і намасціў нас, ёсць Бог, які пазначыў нас і даў задатак Духа ў сэрцах нашых.

Гэта слова Божае.

СПЕЎ ПЕРАД ЕВАНГЕЛЛЕМ (Лк 4, 18)

Акламацыя: Аллелюя, аллелюя, аллелюя.

Пан паслаў Мяне абвяшчаць добрую навіну ўбогім,

абвяшчаць вызваленне палонным.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 2, 1–12)

Сын Чалавечы мае на зямлі ўладу дараваць грахі

+ Чытанне святога Евангелля паводле Марка.

Праз некалькі дзён Езус зноў прыйшоў у Кафарнаум, і разышлася вестка, што Ён у доме. Адразу сабралася столькі народу, што ўжо не было месца каля дзвярэй. І Ён прамаўляў да іх.

Прыйшлі да Яго чацвёра, якія неслі спаралізаванага. Не маючы магчымасці прынесці яго да Езуса з-за натоўпу, разабралі страху, дзе Ён быў, і, зрабіўшы дзіру, спусцілі насілкі, на якіх ляжаў спаралізаваны. Езус, убачыўшы веру іх, сказаў паралізаванаму: Дзіця, даруюцца табе грахі твае.

Там жа сядзелі некаторыя з кніжнікаў і разважалі ў сэрцах сваіх: Чаму ён так гаворыць? Ён блюзнерыць: хто можа дараваць грахі, калі не сам Бог? Езус, адразу ж даведаўшыся ў духу сваім, што яны так думаюць, сказаў ім: Чаму так думаеце ў сэрцах вашых? Што лягчэй: ці сказаць паралізаванаму «даруюцца табе грахі твае», ці сказаць «устань, вазьмі насілкі свае і хадзі?». Але, каб вы ведалі, што Сын Чалавечы мае на зямлі ўладу дараваць грахі, — і кажа паралізаванаму: Табе кажу: устань, вазьмі насілкі свае ды ідзі да дому свайго. Той адразу ж устаў і, узяўшы насілкі, выйшаў перад усімі, так што ўсе дзівіліся і славілі Бога, кажучы, што ніколі такога не бачылі.

Гэта слова Пана.

VII ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (1 Сам 26, 2. 7–9. 12–13. 22–23)

Пан аддаў цябе ў мае рукі, а я не захацеў падняць руку

Чытанне Перашай кнігі Самуэля.

У тыя дні:

Падняўся Саўл і з трыма тысячамі чалавек, выбраных сярод сыноў Ізраэля, рушыў у пустыню Зіф, каб шукаць у пустыні Зіф Давіда.

Тым часам уначы Давід і Абісай наблізіліся да войскаў ягоных і знайшлі Саўла, які ляжаў і спаў у лагеры сярод палатак. Яго дзіда была ўторкнутая ў зямлю каля галавы ягонай, а Абэнэр і людзі спалі вакол яго. І сказаў Абісай Давіду: Сёння Пан аддаў ворага ў твае рукі, таму дазволь мне  адным ўдарам прыбіць яго дзідай да зямлі, другога ўжо не спатрэбіцца. І сказаў Давід Абісаю: Не забівай яго, бо хто можа беспакарана падняць руку на памазаніка Пана?

Тады Давід ўзяў дзіду і збан з вадою, які стаяў каля галавы Саўла, і яны адышлі. Ніхто не убачыў, не заўважыў і не прачнуўся, але ўсе спалі, таму што Пан спаслаў на іх глыбокі сон. А Давід перайшоў на другі бок і стаў на версе гары, так што паміж ім была вялікая адлегласць.

І Давід закрычаў Саўлу: Вось каралеўская дзіда, няхай адзін са слугаў прыйдзе і возьме яе. А Пан адплаціць кожнаму паводле справядлівасці і вернасці ягонай. Бо сёння Пан аддаў цябе ў мае рукі, а я не захацеў падняць руку сваю на памазаніка Пана.

Гэта слова Божае.

РЭСПАНСАРЫЙНЫ ПСАЛЬМ (Пс 103 (102), 1–2. 3–4. 8 і 10. 12–13, Р.: 8а)

Рэфрэн: Міласэрны ёсць Пан і ласкавы.

1. Благаславі, душа мая, Пана, *

і ўсё нутро маё, імя Яго святое.

2. Благаславі, душа мая, Пана *

і не забывай пра ўсе Яго дабрадзействы.

Рэфрэн: Міласэрны ёсць Пан і ласкавы.

3. Ён адпускае ўсе беззаконні твае *

і вылечвае ўсе твае хваробы.

4. Ён жыццё тваё ратуе ад загубы, *

літасцю і міласэрнасцю цябе карануе.

Рэфрэн: Міласэрны ёсць Пан і ласкавы.

8. Міласэрны ёсць Пан і ласкавы, *

доўгацярплівы і шматміласцівы.

10. Не паступае з намі паводле  грахоў нашых *

і не адплачвае паводле правінаў нашых.

Рэфрэн: Міласэрны ёсць Пан і ласкавы.

12. Як далёка ўсход ад захаду, *

так аддаліў ад нас Ён нашыя правіны.

13. Як літуецца бацька над сынамі, *

так змілуецца Пан над тымі, хто Яго баіцца.

Рэфрэн: Міласэрны ёсць Пан і ласкавы.

ДРУГОЕ ЧЫТАННЕ (1 Кар 15, 45–49)

І як мы насілі вобраз зямнога, так будзем насіць вобраз нябеснага

Чытанне Першага паслання святога апостала Паўла да Карынцянаў.

Браты:

Першы чалавек Адам стаў жывой істотай, апошні Адам — жыватворным духам. Але не духоўнае першае, а цялеснае, потым духоўнае. Першы чалавек — з пылу, зямны; другі Чалавек — з неба. Які быў зямны, такія і зямныя; які нябесны, такія і нябесныя. І як мы насілі вобраз зямнога, так будзем насіць вобраз нябеснага.

Гэта слова Божае.

СПЕЎ ПЕРАД ЕВАНГЕЛЛЕМ (Ян 13, 34)

Акламацыя: Аллелюя, аллелюя, аллелюя.

Новую запаведзь даю вам, — кажа Пан, —

каб вы любілі адзін аднаго, як Я палюбіў вас.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 6, 27–38)

Будзьце міласэрнымі, як і Айцец ваш міласэрны

+ Чытанне святога Евангелля паводле Лукі.

У той час:

Езус сказаў сваім вучням: Кажу вам, хто слухае: любіце ворагаў вашых, дабро рабіце тым, хто вас ненавідзіць. Благаслаўляйце тых, хто вас праклінае, маліцеся за тых, хто вас крыўдзіць. Таму, хто ўдарыў цябе па шчацэ, падстаў і другую; і таму, хто адбірае ў цябе плашч, не забараняй узяць і кашулю. Кожнаму, хто просіць у цябе, давай, і ад таго, хто ўзяў тваё, не дамагайся звароту. Рабіце людзям так, як хочаце, каб яны вам рабілі.

Бо калі любіце тых, хто любіць вас, якая вам за гэта падзяка? Бо грэшнікі таксама любяць тых, хто іх любіць. І калі чыніце дабро тым, хто вам чыніць дабро, якая вам за тое падзяка? І грэшнікі робяць тое самае. І калі пазычаеце тым, ад каго спадзяецеся атрымаць назад, якая вам за тое падзяка? Бо і грэшнікі пазычаюць грэшнікам, каб атрымаць столькі ж.

Але вы любіце ворагаў вашых, і чыніце дабро, і пазычайце, не чакаючы нічога ўзамен, і будзе ўзнагарода вашая вялікая, і будзеце сынамі Найвышэйшага, бо Ён ласкавы да няўдзячных і да злых. Будзьце міласэрнымі, як і Айцец ваш міласэрны. Не судзіце, і не будуць судзіць вас; не асуджайце, і не будуць асуджаць вас; прабачайце, і прабачаць вам.

Давайце, і будзе дадзена вам: меру добрую, уціснутую, утрэсеную і з верхам адсыплюць вам у падол ваш. Бо якою мераю мераеце, такой і вам будзе адмерана.

Гэта слова Пана.

Панядзелак (VII)

ПЕРШАЕ ЧЫТАННЕ (Як 3, 13–18)

Калі ў сэрцы вашым сварлівасць, то не хваліцеся

Чытанне Паслання святога апостала Якуба.

Умілаваныя:

Хто з вас мудры і разумны? Няхай добрымі паводзінамі пакажа свае ўчынкі ў мудрай лагоднасці. Але калі ў сэрцы вашым вы маеце горкую зайздрасць і сварлівасць, то не хваліцеся і не хлусіце насуперак праўдзе.

Бо гэта не мудрасць, якая прыходзіць звыш, але зямная, цялесная, д’ябальская. Бо дзе зайздрасць і сварлівасць, там бязладдзе і ўсякая ліхая справа. А мудрасць, якая прыходзіць звыш, найперш — чыстая, потым — міралюбная, лагодная, пакорлівая, поўная міласэрнасці і добрых пладоў, бесстаронняя, некрывадушная. А плод справядлівасці сеюць ў спакоі тыя, хто чыніць спакой.

Гэта слова Божае.

РЭСПАНСАРЫЙНЫ ПСАЛЬМ (Пс 19 (18), 8. 9. 10. 15, Р.: 9а)

Рэфрэн: Загады Пана справядлівыя і радуюць сэрца.

8. Закон Пана дасканалы, *

умацоўвае душу,

сведчанне Пана вернае, *

яно дае мудрасць простым.

Рэфрэн: Загады Пана справядлівыя і радуюць сэрца.

9. Загады Пана справядлівыя *

і радуюць сэрца;

наказ Пана ясны, *

прасвятляе вочы.

Рэфрэн: Загады Пана справядлівыя і радуюць сэрца.

10. Боязь Божая беззаганная *

і вечна трывае;

прысуды Пана праўдзівыя *

і ўсе справядлівыя.

Рэфрэн: Загады Пана справядлівыя і радуюць сэрца.

15. Няхай словы маіх вуснаў *

і думкі майго сэрца

будуць даспадобы Табе, Пане, *

мая скала і мой Адкупіцель.

Рэфрэн: Загады Пана справядлівыя і радуюць сэрца.

СПЕЎ ПЕРАД ЕВАНГЕЛЛЕМ (пар. 2 Цім 1, 10)

Акламацыя: Аллелюя, аллелюя, аллелюя.

Наш Збаўца Езус Хрыстус знішчыў смерць

і асвятліў Евангеллем жыццё.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 9, 14–29)

Веру, дапамажы майму нявер’ю

+ Чытанне святога Евангелля паводле Марка.

У той час:

Калі Езус разам з іншымі сышоў з гары і падышоў да сваіх вучняў, Ён убачыў каля іх вялікае мноства людзей і кніжнікаў, якія спрачаліся з імі. І адразу, як убачылі Яго, усе людзі вельмі здзівіліся і пабеглі прывітаць Яго.

Ён спытаўся ў іх: Пра што спрачаецеся з імі?

І адказаў Яму адзін з натоўпу: Настаўнік, я прынёс да Цябе свайго сына, які мае духа нематы. І дзе б ні схапіў яго, кідае яго, і той пускае пену, скрыгоча зубамі і дранцвее. Я сказаў тваім вучням, каб выгналі яго, але яны не змаглі.

Езус сказаў ім ў адказ: О, нявернае пакаленне, дакуль Я буду з вамі? Дакуль буду цярпець вас? Прынясіце яго да Мяне. І прынеслі яго да Езуса. І  калі дух убачыў Езуса, адразу застрос хлопца, а той зваліўся на зямлю і качаўся, пускаючы пену.

Езус спытаўся ў ягонага бацькі: Як даўно гэта здараецца з ім? Той адказаў: З дзяцінства. Дух часта кідаў яго ў агонь і ў ваду, каб загубіць яго. Але калі Ты што можаш, злітуйся над намі і дапамажы нам.

Езус жа сказаў яму: Калі можаш! Усё магчыма для таго, хто верыць.

Бацька хлопца адразу ўсклікнуў, кажучы: Веру, дапамажы майму нявер’ю.

Убачыўшы, што збягаюцца людзі, Езус прыгразіў нячыстаму духу, кажучы яму: Нямы і глухі дух, Я загадваю табе: выйдзі з яго і больш не ўваходзь ў яго. І, закрычаўшы, той моцна скалануў хлопца і выйшаў. І ён зрабіўся як мёртвы, так што многія казалі: Ён памёр. Але Езус узяў яго за руку і падняў, і ён устаў.

Калі Езус увайшоў у дом, вучні спыталіся ў Яго сам-насам: Чаму мы не змаглі выгнаць яго? Ён сказаў ім: Гэты род нельга выгнаць нічым, як толькі малітвай.

Гэта слова Пана.

Аўторак (VII)

ПЕРШАЕ ЧЫТАННЕ (Як 4, 1–10)

Просіце, і не атрымліваеце, таму што блага просіце

Чытанне Паслання святога апостала Якуба.

Умілаваныя:

Адкуль сваркі і змаганні сярод вас? Хіба не з пажадлівасцяў, якія ваююць у частках вашых? Жадаеце, а не маеце; забіваеце і зайдросціце, а не можаце дасягнуць; змагаецеся і ваюеце. Не маеце, таму што не просіце; просіце, і не атрымліваеце, таму што блага просіце, каб растраціць на пажадлівасці свае.

Чужаложнікі, ці не ведаеце, што сяброўства з гэтым светам — гэта варожасць з Богам? Таму калі нехта хоча быць сябрам свету, ён становіцца ворагам Бога. Ці вы лічыце, што Пісанне дарэмна кажа: Да зайздрасці прагне дух, які жыве ў нас? Але яшчэ большую дае ласку, таму і сказана: Бог супраціўляецца ганарыстым, а пакорным дае ласку.

Таму пакарыцеся Богу, а супраціўляйцеся д’яблу, і ён уцячэ ад вас. Наблізьцеся да Бога, і Ён наблізіцца да вас. Ачысціце рукі, грэшнікі, і асвяціце сэрцы, крывадушнікі. Галасіце, смуткуйце і плачце. Няхай смех ваш абернецца ў смутак, а радасць вашая — у сум. Прынізьцеся перад Панам, і Ён узвысіць вас.

Гэта слова Божае.

РЭСПАНСАРЫЙНЫ ПСАЛЬМ (Пс 55 (54), 7–8. 9–10. 11–23, Р.: 23а)

Рэфрэн: Ускладзі клопат на Пана, Ён падтрымае.

7. Сказаў я: Хто даў бы мне крылы, як у голуба, *

каб паляцець і спачыць?

8. Тады б я ўцёк далёка *

і пасяліўся б у пустыні.

Рэфрэн: Ускладзі клопат на Пана, Ён падтрымае.

9. Я б хутка знайшоў сховішча *

ад імклівага ветру і буры.

10. Знішчы, Пане, падзялі іхнія мовы, *

бо ў горадзе я ўбачыў гвалт і сваркі.

Рэфрэн: Ускладзі клопат на Пана, Ён падтрымае.

11.Удзень і ўначы яны абыходзяць яго па мурах, *

а ўнутры яго — беззаконне і зло.

23. Ускладзі клопат свой на Пана, і Ён цябе падтрымае, *

ніколі не дапусціць, каб справядлівы пахіснуўся.

Рэфрэн: Ускладзі клопат на Пана, Ён падтрымае.

СПЕЎ ПЕРАД ЕВАНГЕЛЛЕМ (Гал 6, 14)

Акламацыя: Аллелюя, аллелюя, аллелюя.

Няхай я не буду хваліцца нічым, акрамя крыжа Пана,

праз якога свет укрыжаваны для мяне, а я — для свету.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 9, 30–37)

Сын Чалавечы аддадзены будзе… Хто хоча быць першым, няхай будзе ўсіх слугою

+ Чытанне святога Евангелля паводле Марка.

У той час:

Езус і Яго вучні выйшлі і праходзілі праз Галілею, і Ён не хацеў, каб нехта ведаў. Бо вучыў сваіх вучняў і казаў ім, што Сын Чалавечы аддадзены будзе ў рукі людзей, і заб’юць Яго, і забіты ўваскрэсне праз тры дні. Але яны не разумелі гэтых словаў, а баяліся ў Яго спытацца.

Прыйшоў Ён у Кафарнаум і, калі быў у доме, спытаўся ў іх: Пра што па дарозе вы разважалі? Яны маўчалі, бо па дарозе разважалі паміж сабою, хто большы.

Сеўшы, Ён паклікаў Дванаццаць і сказаў ім: Калі хто хоча быць першым, няхай будзе з усіх апошнім і ўсіх слугою. Потым узяў дзіця, паставіў сярод іх і, абняўшы яго, сказаў ім: Хто прымае аднаго з такіх дзяцей у Маё імя, той Мяне прымае. А хто Мяне прымае, той не Мяне прымае, але таго, хто паслаў Мяне.

Гэта слова Пана.

Серада (VII)

ПЕРШАЕ ЧЫТАННЕ (Як 4, 13–17)

Не ведаеце, якім будзе заўтра жыццё вашае

Чытанне Паслання святога апостала Якуба.

Умілаваныя:

Звяртаюся да вас, якія кажаце: Сёння ці заўтра адправімся ў пэўны горад і правядзём там год, будзем гандляваць і зарабляць. Між тым вы не ведаеце, якім будзе заўтра жыццё вашае. Бо вы пара, якая з’яўляецца на імгненне, а потым знікае. Замест таго, вы павінны былі б сказаць: Калі Пан захоча, мы будзем жыць і зробім тое ці іншае. Вы ж цяпер хваліцеся ў ганарлівасці вашай. Усялякае такое выхвалянне дрэннае. Таму кожны, хто ведае, як рабіць дабро, і не робіць, той чыніць грэх.

Гэта слова Божае.

РЭСПАНСАРЫЙНЫ ПСАЛЬМ (Пс 49 (48), 2–3. 6–7. 8–10. 11, Р.: Мц 5, 3)

Рэфрэн: Шчаслівыя ўбогія духам, бо іх Валадарства Нябеснае.

2. Пачуйце гэта, усе народы, *

слухайце, усе жыхары свету,

3. і людзі простыя, і знатныя, *

і бедныя разам з багатымі.

Рэфрэн: Шчаслівыя ўбогія духам, бо іх Валадарства Нябеснае.

6. Чаго мне баяцца ў дні няшчасця, *

калі вакол мяне злосць маіх ворагаў,

7. якія спадзяюцца на свой дастатак *

і хваляцца сваім вялікім багаццем?

Рэфрэн: Шчаслівыя ўбогія духам, бо іх Валадарства Нябеснае.

8. Але ніводзін чалавек не можа выкупіць свайго брата *

і даць Богу выкуп за яго.

9. Дарагі выкуп за іхнія душы †

і ніколі гэтага не будзе, *

10. каб ён мог жыць вечна і не ўбачыў магілы.

Рэфрэн: Шчаслівыя ўбогія духам, бо іх Валадарства Нябеснае.

11. Таму што бачна: мудрыя паміраюць так жа, *

як гіне просты і неразумны,

іншым пакідаючы *

сваё багацце.

Рэфрэн: Шчаслівыя ўбогія духам, бо іх Валадарства Нябеснае.

СПЕЎ ПЕРАД ЕВАНГЕЛЛЕМ (Ян 14, 6)

Акламацыя: Аллелюя, аллелюя, аллелюя.

Я — дарога, і праўда, і жыццё, — кажа Пан, —

ніхто не прыходзіць да Айца інакш,

як толькі праз Мяне.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 9, 38–40)

Хто не супраць нас, той з намі

+ Чытанне святога Евангелля паводле Марка.

У той час:

Ян сказаў Езусу: Настаўнік, мы бачылі чалавека, які ў імя Тваё выганяў злых духаў, і забаранялі яму, бо не хадзіў з намі.

Езус жа сказаў: Не забараняйце яму, бо ніхто, хто ўчыніў цуд у Маё імя, не зможа адразу пачаць зласловіць Мяне. Бо хто не супраць нас, той з намі.

Гэта слова Пана.

Чацвер (VII)

ПЕРШАЕ ЧЫТАННЕ (Як 5, 1–6)

Вось кліча плата, якую вы затрымалі працаўнікам, і крык дайшоў да вушэй Пана

Чытанне Паслання святога апостала Якуба.

Ну а цяпер вы, багатыя, заплачце і загаласіце над вашымі няшчасцямі, што прыходзяць да вас. Багацце ваша згніло, і вопратку вашу патачыла моль. Золата ваша і срэбра паржавела, і ржа іх засведчыць супраць вас і з’есць целы вашыя, як агонь. Вы сабралі скарб у апошнія дні.

Вось кліча плата, якую вы затрымалі працаўнікам, што жалі палеткі вашыя, і крык жняцоў дайшоў да вушэй Пана Магуццяў. Вы жылі на зямлі ў распусце і раскошы, вы насыцілі сэрцы вашыя ў дзень зарэзу. Вы асудзілі і забілі Справядлівага; Ён не супраціўляўся вам.

Гэта слова Божае.

РЭСПАНСАРЫЙНЫ ПСАЛЬМ (Пс 49 (48), 14–15аb. 15cd–16. 17–18. 19–20, Р.: Мц 5, 3)

Рэфрэн: Шчаслівыя ўбогія духам, бо іх Валадарства Нябеснае.

14. Іхні шлях — гэта іхняя безразважлівасць, *

за імі ідуць тыя, хто падтрымлівае іх.

15. Як авечак, іх вядуць у адхлань, *

іх будзе пасвіць смерць, а праведнікі запануюць над імі.

Рэфрэн: Шчаслівыя ўбогія духам, бо іх Валадарства Нябеснае.

На світанні знікне іх постаць, *

а адхлань будзе іх жыллём.

16. Але Бог выбавіць маю душу, *

з рукі адхлані, калі забярэ мяне.

Рэфрэн: Шчаслівыя ўбогія духам, бо іх Валадарства Нябеснае.

17. Не бойся, калі чалавек багацее, *

калі памнажаецца слава ягонага дому.

18. Бо, калі памрэ, нічога не возьме з сабою *

і ягоная слава за ім не пойдзе.

Рэфрэн: Шчаслівыя ўбогія духам, бо іх Валадарства Нябеснае.

19. І хоць пры жыцці сам сябе выхваляе: *

Пахваляць цябе, што робіш добра для сябе, —

20. аднак, пойдзе да роду сваіх продкаў, *

якія ўжо ніколі не ўбачаць святла.

Рэфрэн: Шчаслівыя ўбогія духам, бо іх Валадарства Нябеснае.

СПЕЎ ПЕРАД ЕВАНГЕЛЛЕМ (пар. 1 Тэс 2, 13)

Акламацыя: Аллелюя, аллелюя, аллелюя.

Прыміце слова Божае не як чалавечае слова,

але, што ёсць на самай справе, як слова Божае.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 9, 41–50)

Лепш табе калекаю ўвайсці ў жыццё, чым з дзвюма рукамі ісці ў геену

+ Чытанне святога Евангелля паводле Марка.

У той час:

Езус сказаў сваім вучням: Хто напоіць вас кубкам вады ў імя таго, што вы Хрыстовыя, сапраўды кажу вам, не страціць сваёй узнагароды.

А хто спакусіць аднаго з малых гэтых, якія вераць у Мяне, таму лепш было б, каб павесілі яму на шыю млынавы камень і кінулі яго ў мора.

Калі спакушае цябе рука твая, адсячы яе. Лепш табе калекаю ўвайсці ў жыццё, чым з дзвюма рукамі ісці ў геену, у агонь непагасны. І калі нага твая цябе спакушае, адсячы яе. Лепш табе ўвайсці ў жыццё кульгавым, чым з дзвюма нагамі быць кінутым у геену. І калі вока тваё цябе спакушае, вырві яго. Лепш табе з адным вокам увайсці ў Валадарства Божае, чым, маючы два вокі, быць кінутым у геену, дзе чарвяк іх не памірае і агонь не гасне.

Бо кожны будзе пасолены агнём.

Соль — добрая, але калі соль стане прэснай, чым вы яе прыправіце? Майце соль у сабе і жывіце між сабою ў спакоі.

Гэта слова Пана.

Пятніца (VII)

ПЕРШАЕ ЧЫТАННЕ (Як 5, 9-12)

Вось Суддзя стаіць пры дзвярах

Чытанне Паслання святога апостала Якуба.

Не наракайце, браты, адзін на аднаго, каб не быць асуджанымі: вось Суддзя стаіць пры дзвярах. За прыклад цярплівасці і велікадушнасці, браты, вазьміце прарокаў, якія прамаўлялі ад імя Пана.

Вось, мы называем шчаслівымі тых, хто выцерпеў. Вы чулі пра цярплівасць Ёва і бачылі яго канчатковую ўзнагароду ад Пана, бо Пан шматміласцівы і літасцівы.

Але перадусім, браты мае, не кляніцеся ні небам, ні зямлёю ці якою іншаю клятваю. Няхай жа ваша «так» будзе «так», а ваша «не» будзе «не», каб вам не патрапіць пад асуджэнне.

Гэта слова Божае.

РЭСПАНСАРЫЙНЫ ПСАЛЬМ (Пс 103 (102), 1–2. 3–4. 8–9. 11–12, Р.: 8а)

Рэфрэн: Міласэрны ёсць Пан і ласкавы.

1. Благаславі, душа мая, Пана, *

і ўсё нутро маё, імя Яго святое.

2. Благаславі, душа мая, Пана *

і не забывай пра ўсе Яго дабрадзействы.

Рэфрэн: Міласэрны ёсць Пан і ласкавы.

3. Ён адпускае ўсе беззаконні твае *

і вылечвае ўсе твае хваробы.

4. Ён жыццё тваё ратуе ад загубы, *

літасцю і міласэрнасцю цябе карануе.

Рэфрэн: Міласэрны ёсць Пан і ласкавы.

8. Міласэрны ёсць Пан і ласкавы, *

доўгацярплівы і шматміласцівы.

9. Не злуецца вечна *

і не палае гневам навекі.

Рэфрэн: Міласэрны ёсць Пан і ласкавы.

11. Бо, як высока ўзносіцца неба над зямлёю, *

настолькі вялікая міласэрнасць Пана да тых, хто Яго баіцца.

12. Як далёка ўсход ад захаду, *

так аддаліў ад нас Ён нашыя правіны.

Рэфрэн: Міласэрны ёсць Пан і ласкавы.

СПЕЎ ПЕРАД ЕВАНГЕЛЛЕМ (пар. Ян 17, 17bа)

Акламацыя: Аллелюя, аллелюя, аллелюя.

Слова Тваё, Пане, — гэта праўда.

Асвяці нас у праўдзе.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 10, 1–12)

Што Бог злучыў, чалавек няхай не разлучае

+ Чытанне святога Евангелля паводле  Марка.

У той час:

Езус прыйшоў у межы Юдэі за Ярданам. І зноў збіраліся да Яго людзі, і Ён, паводле свайго звычаю, зноў навучаў іх.

Тады падышлі да Езуса фарысеі і, выпрабоўваючы Яго, спыталіся, ці дазволена мужу разводзіцца з жонкаю? Ён сказаў ім у адказ: Што наказаў вам Майсей?

Яны сказалі: Майсей дазволіў пісаць разводны ліст і разводзіцца. А Езус сказаў ім у адказ: Дзеля жорсткасці сэрца вашага ён напісаў вам гэтую запаведзь, бо на пачатку стварэння Бог стварыў іх мужчынам і жанчынай. Таму пакіне мужчына бацьку свайго і маці сваю і злучыцца са сваёй жонкай, і будуць двое адным целам. Так што яны ўжо не двое, але адно цела. Таму тое, што Бог злучыў, чалавек няхай не разлучае.

У доме вучні зноў спыталіся ў Яго пра гэта. Ён сказаў ім: Хто развядзецца з жонкаю сваёю і ажэніцца з іншай, той чыніць распусту ў дачыненні да яе. І калі жонка развядзецца з мужам сваім і выйдзе за іншага, чыніць распусту.

Гэта слова Пана.

Субота (VII)

ПЕРШАЕ ЧЫТАННЕ (Як 5, 13–20)

Шмат можа шчырая малітва справядлівага

Чытанне Паслання святога апостала Якуба.

Умілаваныя:

Нехта сярод вас пакутуе? Няхай моліцца. Нехта радасны? Няхай спявае. Нехта сярод вас хварэе? Няхай пакліча прэзбітэраў Касцёла, а яны няхай памоляцца над ім і намасцяць яго алеем ў імя Пана. І малітва веры ўратуе хворага, і Пан падыме яго, і грахі, якія ўчыніў, будуць адпушчаны яму.

Прызнавайцеся адзін аднаму ў грахах і маліцеся адзін за аднаго, каб быць аздароўленымі. Шмат можа шчырая малітва справядлівага. Ілля быў чалавекам, падобным да нас. Ён памаліўся малітваю, каб не было дажджу, і не было дажджу на зямлі тры гады і шэсць месяцаў. Пасля памаліўся зноў, і неба спаслала дождж, а зямля ўрадзіла плён свой.

Браты мае, калі хто з вас збочыў са шляху праўды, а нехта навярнуў яго, няхай ведае: хто навярнуў грэшніка з аблуднага шляху яго, збавіць душу ягоную ад смерці і закрые мноства грахоў.

Гэта слова Божае.

РЭСПАНСАРЫЙНЫ ПСАЛЬМ (Пс 141 (140), 1–2. 3 і 8, Р.: 2а)

Рэфрэн: Няхай мая малітва ўзыдзе да Цябе, нібы кадзіла.

1. Да Цябе, Пане, усклікаю, паспяшайся да мяне, *

пачуй мой голас, калі Цябе клічу.

2. Няхай мая малітва ўзыдзе да Цябе, нібы кадзіла, *

а ўзнясенне рук маіх — нібы вячэрняя ахвяра.

Рэфрэн: Няхай мая малітва ўзыдзе да Цябе, нібы кадзіла.

3. Пастаў, Пане, варту на вуснах маіх, *

і захавай браму маіх вуснаў.

8. На Цябе, Пане, звернуты вочы мае, *

у Табе шукаю прытулку, не адкінь душы маёй.

Рэфрэн: Няхай мая малітва ўзыдзе да Цябе, нібы кадзіла.

СПЕЎ ПЕРАД ЕВАНГЕЛЛЕМ (пар. Мц 11, 25)

Акламацыя: Аллелюя, аллелюя, аллелюя.

Благаслаўлёны Ты, Ойча, Пан неба і зямлі,

бо таямніцы Валадарства Ты адкрыў дзецям.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 10, 13–16)

Хто не прыме Валадарства Божага, як дзіця, той не ўвойдзе ў яго

+ Чытанне святога Евангелля паводле Марка.

У той час:

Прыносілі да Езуса дзяцей, каб ён дакрануўся да іх. Вучні ж дакаралі іх. А Езус, убачыўшы гэта, абурыўся і сказаў ім: Дазвольце дзецям прыходзіць да Мяне, не забараняйце ім, бо такім належыць Валадарства Божае. Сапраўды кажу вам: хто не прыме Валадарства Божага, як дзіця, той не ўвойдзе ў яго. І, абдымаючы іх, ускладаў на іх рукі і благаслаўляў.

Гэта слова Пана.

VIII ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Іс 49, 14–15)

Я не забуду пра цябе

Чытанне кнігі прарока Ісаі.

І сказаў Сіён: Пан мяне пакінуў, Пан забыў пра мяне. Ці забудзе жанчына пра сваё немаўля, каб не пашкадаваць сына ўлоння свайго? Але калі б нават і забыла, Я не забуду пра цябе.

Гэта слова Божае.

РЭСПАНСАРЫЙНЫ ПСАЛЬМ (Пс 62 (61), 2–3. 6–7. 8–9аb, Р.: 6а)

Рэфрэн: Толькі ў Богу шукай спакою, душа мая.

2. Толькі ў Богу знаходзіць спакой душа мая, *

ад Яго — маё збаўленне.

3. Толькі Ён — мая скала і маё збаўленне, *

мая цвярдыня, я больш не пахіснуся.

Рэфрэн: Толькі ў Богу шукай спакою, душа мая.

6. Толькі ў Богу шукай спакою, душа мая, *

бо на Яго ўся мая надзея.

7. Толькі Ён — мая скала і маё збаўленне, *

Ён — мая цвярдыня, я не пахіснуся.

Рэфрэн: Толькі ў Богу шукай спакою, душа мая.

8. У Богу маё збаўленне і мая слава, *

у Богу — скала маёй моцы і мой прытулак.

9. Народзе, на Яго спадзявайся *

ў кожную хвіліну.

Рэфрэн: Толькі ў Богу шукай спакою, душа мая.

ДРУГОЕ ЧЫТАННЕ (1 Кар 4, 1–5)

Пан выявіць намеры сэрцаў

Чытанне Першага паслання святога апостала Паўла да Карынцянаў.

Браты:

Няхай людзі лічаць нас слугамі Хрыста і распарадчыкамі таямніц Божых. А ў такім выпадку ад распарадчыкаў патрабуецца, каб кожны з іх аказаўся верным.

Мне ж неістотна, як асудзіце мяне вы ці людскі суд, я і сам сябе не суджу. Бо я ні ў чым сябе не дакараю, але гэта не апраўдвае мяне. Пан ёсць тым, хто судзіць мяне.

Таму не судзіце заўчасна, пакуль не прыйдзе Пан, які асветліць схаванае ў цемры і выявіць намеры сэрцаў. І тады кожны атрымае ўзнагароду ад Бога.

Гэта слова Божае.

СПЕЎ ПЕРАД ЕВАНГЕЛЛЕМ (Гбр 4, 12)

Акламацыя: Аллелюя, аллелюя, аллелюя.

Жывое слова Божае і дзейснае,

здольнае судзіць думкі і намеры сэрца.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 6, 24–34)

Не клапаціцеся аб заўтрашнім дні

+ Чытанне святога Евангелля паводле Мацвея.

У той час:

Езус сказаў сваім вучням: Ніхто не можа служыць двум гаспадарам. Бо ці аднаго будзе ненавідзець, а другога любіць; ці аднаго будзе трымацца, а другім пагарджаць. Не можаце служыць Богу і мамоне.

Таму кажу вам: Не клапаціцеся аб жыцці вашым, што есці і што піць, ні аб целе вашым, у што апрануцца. Ці ж душа не большая за ежу, а цела — за вопратку? Паглядзіце на птушак нябесных: яны ні сеюць, ні жнуць, ні збіраюць у засекі, і Айцец ваш Нябесны корміць іх. Ці ж вы не нашмат лепшыя за іх? Ды і хто з вас, клапоцячыся, можа дадаць сабе росту хоць на адзін локаць? І пра вопратку навошта клапоціцеся? Паглядзіце на лілеі палявыя, як яны растуць: ні працуюць, ні прадуць. Але кажу вам, што і Саламон ва ўсёй славе сваёй не апранаўся так, як адна з іх. Калі ж палявую траву, якая сёння ёсць, а заўтра будзе кінута ў печ, Бог так апранае, наколькі ж больш вас, малаверныя! Таму не клапаціцеся і не кажыце: Што нам есці? — або: Што піць? — або: У што апрануцца? Бо ўсяго гэтага шукаюць язычнікі. Айцец жа ваш Нябесны ведае, што вы маеце патрэбу ва ўсім гэтым. Шукайце найперш Валадарства Божага і справядлівасці Ягонай, а гэта ўсё дадасца вам. Таму не клапаціцеся аб заўтрашнім дні, бо заўтра само за сябе паклапоціцца. Хопіць кожнаму дню свайго клопату.

Гэта слова Пана.

VIII ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Ос 2, 16b. 17b. 21–22)

Заручуся з табою навекі

Чытанне кнігі прарока Осіі.

Так кажа Пан:

Прывяду яе ў пустыню і буду прамаўляць да яе сэрца. І там заспявае яна, як у дні маладосці сваёй і як у дні выйсця свайго з зямлі егіпецкай.

І заручуся з табою навекі; і заручуся з табою ў справядлівасці і правасуддзі, у міласці і міласэрнасці. І заручуся з табою ў вернасці, і ты пазнаеш Пана.

Гэта слова Божае.

РЭСПАНСАРЫЙНЫ ПСАЛЬМ (Пс 103 (102), 1–2. 3–4. 8 і 10. 12–13, Р.: 8а)

Рэфрэн: Міласэрны ёсць Пан і ласкавы.

5. Благаславі, душа мая, Пана, *

і ўсё нутро маё, імя Яго святое.

6. Благаславі, душа мая, Пана *

і не забывай пра ўсе Яго дабрадзействы.

Рэфрэн: Міласэрны ёсць Пан і ласкавы.

7. Ён адпускае ўсе беззаконні твае *

і вылечвае ўсе твае хваробы.

8. Ён жыццё тваё ратуе ад загубы, *

літасцю і міласэрнасцю цябе карануе.

Рэфрэн: Міласэрны ёсць Пан і ласкавы.

8. Міласэрны ёсць Пан і ласкавы, *

доўгацярплівы і шматміласцівы.

10. Не паступае з намі паводле  грахоў нашых *

і не адплачвае паводле правінаў нашых.

Рэфрэн: Міласэрны ёсць Пан і ласкавы.

12. Як далёка ўсход ад захаду, *

так аддаліў ад нас Ён нашыя правіны.

13. Як літуецца бацька над сынамі, *

так змілуецца Пан над тымі, хто Яго баіцца.

Рэфрэн: Міласэрны ёсць Пан і ласкавы.

ДРУГОЕ ЧЫТАННЕ (2 Кар 3, 1b–6)

Вы — ліст Хрыстовы, напісаны дзякуючы нашаму служэнню

Чытанне Другога паслання святога апостала Паўла да Карынцянаў.

Браты:

Няўжо нам, як некаторым, патрэбны даверныя лісты да вас ці ад вас. Вы — наш ліст, напісаны ў сэрцах нашых, які ведаюць і чытаюць усе людзі. Вы паказваеце, што вы — ліст Хрыстовы, напісаны дзякуючы нашаму служэнню, не чарніламі, але Духам Бога Жывога, не на каменных табліцах, але на цялесных табліцах сэрцаў. Такі давер мы маем праз Хрыста да Бога. Не таму, што мы здольныя думаць нешта ад сябе, але здольнасць нашая ад Бога, які даў нам магчымасць быць слугамі Новага Запавету: не літары, але духу, бо літара забівае, а дух ажыўляе.

Гэта слова Божае.

СПЕЎ ПЕРАД ЕВАНГЕЛЛЕМ (Як 1, 18)

Акламацыя: Аллелюя, аллелюя, аллелюя.

Пастанавіўшы, нарадзіў нас Айцец словам праўды,

каб мы былі пэўным пачаткам яго стварэнняў.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 2, 18–22)

Пакуль жаніх з імі, не могуць пасціць

+ Чытанне святога Евангелля паводле Марка.

У той час:

Вучні Янавы і фарысеі пасцілі. Яны прыйшлі да Езуса і сказалі Яму: Чаму вучні Янавы і фарысеі посцяць, а Твае вучні не посцяць?

І сказаў ім Езус: Ці могуць пасціць госці вяселля, калі з імі жаніх? Пакуль жаніх з імі, не могуць пасціць. Але прыйдуць дні, калі забяруць ад іх жаніха, і тады будуць пасціць у той дзень. Ніхто не прышывае латы з новай тканіны да старой адзежы, бо новая лата адарвецца ад старога, і дзіра будзе яшчэ горшай. І ніхто не налівае новага віна ў старыя мяхі, бо новае віно парве мяхі, і прападуць віно і мяхі; але новае віно трэба ўліваць у новыя мяхі.

Гэта слова Пана.

VIII ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Сір 27, 4–7)

Не хвалі чалавека перад размовай

Чытанне кнігі Мудрасці Сіраха.

Калі прасейваць праз сіта, застаюцца высеўкі,

так і недахопы чалавека выяўляюцца, калі ён разважае.

Начынне ганчара выпрабоўваюць у печы,

а чалавека выпрабоўваюць у размове з ім.

Па пладах дрэва пазнаюць, як яго даглядалі,

так і па словах выяўляюцца задумы чалавечага сэрца.

Не хвалі чалавека перад размовай,

бо такім чынам выпрабоўваюцца людзі.

Гэта слова Божае.

РЭСПАНСАРЫЙНЫ ПСАЛЬМ (Пс 92 (91), 2–3. 13–14. 15–16, Р.: пар. 2а)

Рэфрэн: Добра дзякаваць Табе, Пане.

2. Добра ёсць дзякаваць Пану *

і праслаўляць імя Тваё, Найвышэйшы,

3. раніцаю абвяшчаць Тваю міласэрнасць *

і вернасць Тваю ўначы.

Рэфрэн: Добра дзякаваць Табе, Пане.

13. Справядлівы заквітнее, як пальма, *

вырасце, быццам кедр на Лібане.

14. Пасаджаныя ў доме Пана, *

яны заквітнеюць на дзядзінцах нашага Бога.

Рэфрэн: Добра дзякаваць Табе, Пане.

15. Нават у старасці яны будуць пладавітыя, *

сакавітыя і свежыя,

16. каб абвяшчаць, што справядлівы Пан, *

цвярдыня мая, і няма ў Ім няпраўды

Рэфрэн: Добра дзякаваць Табе, Пане.

ДРУГОЕ ЧЫТАННЕ (1 Кар 15, 54–58)

Бог даў нам перамогу праз Езуса Хрыста

Чытанне Першага паслання святога апостала Паўла да Карынцянаў.

Браты:

Калі тое, што тленнае, апранецца ў нятленнасць, а тое, што смяротнае, апранецца ў бессмяротнасць, тады споўніцца напісанае слова: Перамога паглынула смерць. Cмерць, дзе твая перамога? Смерць, дзе тваё джала?

Джала смерці — гэта грэх, а сіла граху — гэта Закон. Богу ж падзяка, бо Ён даў нам перамогу праз нашага Пана Езуса Хрыста.

Таму, мае ўмілаваныя браты, будзьце моцнымі, непахіснымі, заўсёды будучы цалкам адданымі справе Пана і ведаючы, што не дарэмная праца ваша ў Пану.

Гэта слова Божае.

СПЕЎ ПЕРАД ЕВАНГЕЛЛЕМ (Флп 2, 15d.16a)

Акламацыя: Аллелюя, аллелюя, аллелюя.

Ззяеце, нібы светачы, у свеце,

трымаючы слова жыцця.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 6, 39–45)

Пра тое, чым напоўнена сэрца, гавораць вусны

+ Чытанне святога Евангелля паводле Лукі.

У той час:

Езус расказаў сваім вучням такую прыпавесць: Хіба можа сляпы вадзіць сляпога? Ці ж не зваляцца абодва ў яму?

Вучань не большы за настаўніка. Але кожны добра падрыхтаваны стане такім, як яго настаўнік.

Чаму ты бачыш шчэпку ў воку брата свайго, а бервяна ва ўласным воку не заўважаеш? Як ты можаш казаць брату свайму: Дай, браце, я выцягну шчэпку з вока твайго, — калі сам не бачыш бервяна ў сваім воку? Крывадушнік, выцягні спачатку бервяно са свайго вока, і тады ўбачыш, як выцягнуць шчэпку з вока свайго брата.

Няма добрага дрэва, якое б прыносіла дрэнны плод, ці дрэннага дрэва, якое б прыносіла добры плод. Бо кожнае дрэва пазнаецца па ягоным плодзе: не збіраюць з церня смоквы, а з куста ажын не збіраюць вінаграду. Добры чалавек выносіць з добрага скарбу сэрца дабро, а дрэнны чалавек з благога сэрца выносіць зло, бо пра тое, чым напоўнена сэрца, гавораць вусны ягоныя.

Гэта слова Пана.

Панядзелак (VIII)

ПЕРШАЕ ЧЫТАННЕ (1 П 1, 3–9)

Хоць вы не бачылі Хрыста любіце Яго і,  весяліцеся радасцю невыказнаю

Чытанне Першага паслання святога апостала Пятра.

Благаслаўлёны Бог і Айцец нашага Пана Езуса Хрыста, які праз вялікую міласэрнасць сваю адрадзіў нас да жывой надзеі праз уваскрасенне Езуса Хрыста з мёртвых, да спадчыны незнішчальнай, беззаганнай і неўвядальнай, якая захавана на нябёсах для вас, умацаваных у сіле Божай праз веру дзеля збаўлення, гатовага аб’явіцца ў апошні час. Гэтаму радуйцеся, нават калі цяпер і давядзецца трохі пасумаваць падчас розных выпрабаванняў, каб правераная вашая вера аказалася нашмат каштоўнейшай за тленнае золата, якое выпрабоўваюць агнём, на славу, і хвалу, і пашану падчас аб’яўлення Езуса Хрыста. Хоць вы не бачылі, любіце Яго і, хоць цяпер не бачыце Яго, верыце ў Яго. Весяліцеся радасцю невыказнаю і найслаўнейшаю, дасягаючы мэты веры вашай — збаўлення душ.

Гэта слова Божае.

РЭСПАНСАРЫЙНЫ ПСАЛЬМ (Пс 111 (110), 1–2. 5–6. 9 і 10с, Р.: 5b)

Рэфрэн: Пан вечна памятае пра свой запавет.

Або: Аллелюя.

1. Буду славіць Пана ўсім сваім сэрцам *

у коле праведных і на сходзе.

2. Вялікія справы Пана, *

жаданыя для ўсіх, хто іх любіць.

Рэфрэн: Пан вечна памятае пра свой запавет.

Або: Аллелюя.

5. Спажытак дае тым, хто Яго баіцца, *

навекі памятае пра свой запавет.

6. Моц сваіх справаў абвясціў свайму народу, *

каб даць яму спадчыну язычнікаў.

Рэфрэн: Пан вечна памятае пра свой запавет.

Або: Аллелюя.

9. Ён адкупленне спаслаў свайму народу, *

навекі ўстанавіў свой запавет.

Ягонае імя святое і грознае. *

10. Хвала Яго будзе трываць вечна.

Рэфрэн: Пан вечна памятае пра свой запавет.

Або: Аллелюя.

СПЕЎ ПЕРАД ЕВАНГЕЛЛЕМ (2 Кар 8, 9)

Акламацыя: Аллелюя, аллелюя, аллелюя.

Езус Хрыстус, хоць быў багаты, стаў бедным дзеля вас,

каб вы ўзбагаціліся Ягоным убоствам.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 10, 17–27)

Прадай усё, што маеш, і ідзі за Мною

+ Чытанне святога Евангелля паводле Марка.

У той час:

Калі Езус вырушыў у дарогу, падбег да Яго адзін чалавек, упаў перад Ім на калені і спытаўся ў Яго: Настаўнік добры, што мне зрабіць, каб атрымаць у спадчыну жыццё вечнае?

Езус сказаў яму: Чаму называеш Мяне добрым? Ніхто не ёсць добрым, толькі адзін Бог. Ты ведаеш запаведзі: не чужалож, не забівай, не крадзі, не сведчы ілжыва, не ашуквай, шануй бацьку свайго і маці.

А той сказаў Яму ў адказ: Настаўнік, усё гэта я захоўваў з маладосці сваёй.

Езус, паглядзеўшы на яго, умілаваў яго і сказаў: Табе нестае аднаго: ідзі, прадай усё, што маеш, і раздай убогім, і будзеш мець скарб у небе. Тады прыходзь і ідзі за Мною.

А ён засмуціўся ад гэтых слоў і адышоў маркотны, бо ў яго была вялікая маёмасць.

Езус паглядзеў навокал і сказаў сваім вучням: Як цяжка будзе тым, хто мае багацце ўвайсці ў Валадарства Божае! Вучні ж дзівіліся словам Ягоным. Але Езус зноў сказаў ім у адказ: Дзеці, як цяжка тым, хто спадзяецца на багацце, увайсці ў Валадарства Божае. Лягчэй вярблюду прайсці праз вушка іголкі, чым багатаму ўвайсці ў Валадарства Божае.

А яны яшчэ больш здзіўляліся і казалі адзін аднаму: Хто ж можа збавіцца?

Езус, зірнуўшы на іх, сказаў: У людзей гэта немагчыма, але не ў Бога; бо ў Бога ўсё магчыма.

Гэта слова Пана.

Аўторак (VIII)

ПЕРШАЕ ЧЫТАННЕ (1 П 1, 10–16)

Прароцтвы падтрымліваюць нашую надзею

Чытанне Першага паслання святога апостала Пятра.

Умілаваныя:

Гэтага збаўлення шукалі і дапытваліся прарокі, якія прадказвалі прызначаную вам ласку. Яны даследавалі, на калі і на які час указваў Дух Хрыста, які быў у іх і прадказваў цярпенні Хрыста і славу пасля гэтага. Ім адкрыта было, што не ім самім, а вам служыла тое, што цяпер абвешчана вам тымі, хто прапаведаваў Евангелле ў пасланым з неба Духу Святым, у што хочуць зазірнуць нават анёлы.

Таму, падперазаўшы сцёгны розуму вашага, будзьце цвярозымі і ўскладзіце ўсю сваю надзею на ласку, якая будзе прынесена вам у аб’яўленні Езуса Хрыста. Як паслухмяныя дзеці, не дастасоўвайцеся да пажадлівасцяў, якія вы мелі раней, у час няведання вашага. Але на ўзор Святога, які вас паклікаў, станьце святымі ва ўсіх паводзінах вашых. Бо напісана: Будзьце святымі, таму што Я святы.

Гэта слова Божае.

РЭСПАНСАРЫЙНЫ ПСАЛЬМ (Пс 98 (97), 1. 2–3аb. 3c–4, Р.: 2а)

Рэфрэн: Пан паказаў сваё збаўленне.

1. Спявайце Пану новую песню, *

бо Ён учыніў цуды.

Яму дапамагла Яго правіца *

і Яго святое плячо.

Рэфрэн: Пан паказаў сваё збаўленне.

2. Паказаў Пан сваё збаўленне, *

перад вачыма народаў аб’явіў сваю справядлівасць.

3. Успомніў пра сваю вернасць і міласэрнасць*

да дому Ізраэля.

Рэфрэн: Пан паказаў сваё збаўленне.

Убачылі ўсе межы зямлі *

збаўленне Бога нашага.

4. Усклікай Пану, уся зямля, *

радуйцеся, спявайце і грайце.

Рэфрэн: Пан паказаў сваё збаўленне.

СПЕЎ ПЕРАД ЕВАНГЕЛЛЕМ (пар. Мц 11, 25)

Акламацыя: Аллелюя, аллелюя, аллелюя.

Благаслаўлёны Ты, Ойча, Пан неба і зямлі,

бо Ты адкрыў таямніцы Валадарства дзецям.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 10, 28–31)

Няма нікога, хто б не атрымаў бы ў сто разоў больш цяпер, у гэты час, а ў будучым часе — жыццё вечнае

+ Чытанне святога Евангелля паводле Марка.

У той час:

Пётр пачаў казаць Езусу: Вось мы пакінулі ўсё і пайшлі за Табою. Езус жа адказаў: Сапраўды кажу вам, няма нікога, хто б пакінуў дом свой, ці братоў, ці сясцёр, ці маці, ці бацьку, ці дзяцей, ці поле дзеля Мяне і дзеля Евангелля, і не атрымаў бы ў сто разоў больш цяпер, у гэты час, дамоў, братоў, сясцёр, маці, дзяцей і палёў сярод пераследу, а ў будучым часе — жыццё вечнае.

Але шмат першых будзе апошнімі і апошніх — першымі.

Гэта слова Пана.

Серада (VIII)

ПЕРШАЕ ЧЫТАННЕ (1 П 1, 18–25)

Адкуплены вы каштоўнаю крывёю Хрыста як беззаганнага Ягняці

Чытанне Першага паслання святога апостала Пятра.

Умілаваныя:

Ведайце, што не тленным срэбрам ці золатам адкуплены вы ад марнага жыцця, дадзенага вам айцамі, але каштоўнаю крывёю Хрыста як беззаганнага і чыстага Ягняці. Ён быў прадвызначаны яшчэ да стварэння свету, але з’явіўся ў апошнія часы дзеля вас, што паверылі праз Яго ў Бога, які ўваскрасіў Яго з мёртвых і адарыў хвалою, каб вы мелі веру і надзею на Бога.

Ачысціўшы паслухмянасцю праўдзе душы вашыя для некрывадушнай братняй любові, ад чыстага сэрца шчыра любіце адзін аднаго, бо вы народжаны зноў не з тленнага насення, але з нятленнага, праз слова Божае, якое жыве і трывае. Таму што ўсякае цела быццам трава, а ўся краса яго быццам кветка травы: трава завяла — і апала кветка. А слова Пана трывае навекі. І гэтым словам ёсць Добрая Навіна, абвешчаная вам.

Гэта слова Божае.

РЭСПАНСАРЫЙНЫ ПСАЛЬМ (Пс 147В, 12–13. 14–15. 19–20, Р.: 12а)

Рэфрэн: Хвалі, Ерузалем, Пана, твайго Бога.

Або: Аллелюя.

12. Хвалі, Ерузалем, Пана, *

праслаўляй, Сіён, твайго Бога.

13. Бо Ён умацоўвае засовы брамаў тваіх, *

благаслаўляе сярод цябе сыноў тваіх.

Рэфрэн: Хвалі, Ерузалем, Пана, твайго Бога.

Або: Аллелюя.

14. Ён усталёўвае мір на тваіх межах *

і насычае цябе адборнаю пшаніцай.

15. Ён пасылае слова сваё на зямлю, *

вельмі хутка ляціць Яго слова.

Рэфрэн: Хвалі, Ерузалем, Пана, твайго Бога.

Або: Аллелюя.

19. Ён абвясціў слова сваё Якубу, *

пастановы свае і прысуды Ізраэлю.

20. Ніякаму народу больш так не ўчыніў, *

яны не ведаюць прысудаў Ягоных.

Рэфрэн: Хвалі, Ерузалем, Пана, твайго Бога.

Або: Аллелюя.

СПЕЎ ПЕРАД ЕВАНГЕЛЛЕМ (Мк 10, 45)

Акламацыя: Аллелюя, аллелюя, аллелюя.

Сын Чалавечы прыйшоў, каб служыць

і аддаць жыццё сваё для адкуплення многіх.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 10, 32–45)

Вось мы падымаемся ў Ерузалем, і Сын Чалавечы будзе выдадзены

+ Чытанне святога Евангелля паводле Марка.

У той час:

Калі вучні былі ў дарозе і падымаліся ў Ерузалем, Езус ішоў наперадзе іх. Яны ж дзівіліся, а тыя, хто ішоў за Ім, былі спалоханыя. Ён зноў узяў Дванаццаць і пачаў казаць ім пра тое, што павінна з Ім здарыцца:

Вось мы падымаемся ў Ерузалем, і Сын Чалавечы будзе выдадзены першасвятарам і кніжнікам, і яны асудзяць Яго на смерць, і аддадуць Яго язычнікам. І будуць здзекавацца з Яго, аплёўваць Яго і бічаваць Яго, і заб’юць Яго, а на трэці дзень Ён уваскрэсне.

Падышлі да Езуса Якуб і Ян, сыны Зэбэдэя, і сказалі: Настаўнік, мы хочам, каб Ты зрабіў нам тое, пра што Цябе папросім. Ён адказаў ім: Што хочаце, каб Я зрабіў вам? Яны сказалі Яму: Дай нам сесці аднаму праваруч, а другому леваруч Цябе ў славе Тваёй. Але Езус сказаў ім: Не ведаеце, аб чым просіце. Ці можаце піць келіх, які Я п’ю, і прыняць хрост, якім Я ахрышчаны? Яны адказалі: Можам. А Езус сказаў ім: Келіх, які Я п’ю, будзеце піць, і хростам, якім Я хрышчуся, будзеце ахрышчаны, але даць сесці праваруч і леваруч Мяне — не ад Мяне залежыць, а каму прыгатавана.

І, пачуўшы, дзесяць іншых вучняў пачалі абурацца на Якуба і Яна.

А Езус, паклікаўшы іх, сказаў ім: Вы ведаеце, што тыя, хто лічацца князямі народаў, пануюць над імі і вяльможы іх уладараць над імі. Але не так няхай будзе між вамі: хто хоча быць найбольшым сярод вас, няхай будзе вам слугою; і хто хоча сярод вас быць першым, няхай будзе нявольнікам усіх.

Бо і Сын Чалавечы не на тое прыйшоў, каб Яму служылі, але каб служыць і аддаць жыццё сваё для адкуплення многіх.

Гэта слова Пана.

Чацвер (VIII)

ПЕРШАЕ ЧЫТАННЕ (1 П 2, 2–5. 9–12)

Вы — каралеўскае святарства, народ святы, каб абвяшчаць цноты таго, хто паклікаў вас

Чытанне Першага паслання святога апостала Пятра.

Умілаваныя:

Як нованароджаныя немаўляты, жадайце чыстага малака слова, каб праз яго ўзрастаць для збаўлення, калі вы пакаштавалі дабрыні Пана.

Прыступаючы да Пана, жывога каменя, адкінутага людзьмі, але выбранага Богам, каштоўнага, і вы самі, як жывыя камяні, будуйцеся ў дом духоўны, святарства святое, каб прыносіць духоўныя ахвяры, прыемныя Богу праз Езуса Хрыста.

Вы ж — выбраны род, каралеўскае святарства, народ святы, люд, узяты Богам ва ўласнасць, каб абвяшчаць цноты таго, хто паклікаў вас з цемры ў цудоўнае святло сваё; калісьці не народ, а цяпер народ Божы; калісьці вы не былі памілаваныя, а цяпер памілаваныя.

Умілаваныя, я заклікаю вас як чужынцаў і вандроўнікаў устрымлівацца ад цялесных пажадлівасцяў, што ваююць супраць душы. Сярод язычнікаў паводзьце сябе добра, каб, нягледзячы на тое, што абгаворваюць вас як злачынцаў, яны ўбачылі добрыя ўчынкі вашыя і праславілі Бога ў дзень наведзін.

Гэта слова Божае.

РЭСПАНСАРЫЙНЫ ПСАЛЬМ (Пс 100 (99), 2. 3. 4. 5, Р.: 2с)

Рэфрэн: Станьце перад абліччам Пана з радасным спевам.

2. Усклікай Пану, уся зямля, *

з радасцю служыце Пану.

Станьце перад Яго абліччам *

з радасным спевам.

Рэфрэн: Станьце перад абліччам Пана з радасным спевам.

3. Ведайце, што Пан ёсць Богам, *

Ён стварыў нас, і мы Ягоныя.

Мы Яго народ *

і авечкі Ягонай паствы.

Рэфрэн: Станьце перад абліччам Пана з радасным спевам.

4. Уваходзьце ў брамы Яго з падзякаю, †

на дзядзінцы Ягоныя з пахвалою, *

праслаўляйце і благаслаўляйце Яго імя.

Рэфрэн: Станьце перад абліччам Пана з радасным спевам.

5. Бо Пан ёсць добры, *

навекі Ягоная міласэрнасць,

і вернасць Яго *

з пакалення ў пакаленне.

Рэфрэн: Станьце перад абліччам Пана з радасным спевам.

СПЕЎ ПЕРАД ЕВАНГЕЛЛЕМ (Ян 8, 12)

Акламацыя: Аллелюя, аллелюя, аллелюя.

Я — святло свету, — кажа Пан, —

хто пойдзе за Мною, будзе мець святло жыцця.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 10, 46–52)

Настаўнік, каб я зноў бачыў

+ Чытанне святога Евангелля паводле Марка.

У той час:

Калі Езус выходзіў з Ерыхона са сваімі вучнямі і з вялікім натоўпам, Бартымэй, сын Тымэя, сляпы жабрак, сядзеў каля дарогі.

Пачуўшы, што гэта Езус Назаранін, ён пачаў крычаць: Езусе, Сыне Давіда, змілуйся нада мною. Многія загадвалі яму замоўкнуць, але ён яшчэ мацней крычаў: Сыне Давіда, змілуйся нада мною.

Езус спыніўся і сказаў: Паклічце яго. І паклікалі сляпога, кажучы яму: Смялей, уставай, Ён кліча цябе. Скінуўшы плашч, той падскочыў і падышоў да Езуса.

І адказваючы яму, Езус сказаў: Што хочаш, каб Я зрабіў табе? Сляпы сказаў Яму: Настаўнік, каб я зноў бачыў. Езус сказаў яму: Ідзі, вера твая вылечыла цябе. І той адразу пачаў бачыць, і пайшоў за Езусам па дарозе.

Гэта слова Пана.

Пятніца (VIII)

ПЕРШАЕ ЧЫТАННЕ (1 П 4, 7–13)

Будзьце добрымі распарадчыкамі разнастайнай ласкі Божай

Чытанне Першага паслання святога апостала Пятра.

Умілаваныя:

Набліжаецца канец усяго. Таму будзьце разважлівыя і цвярозыя, каб  маглі маліцца. Перш за ўсё, майце шчырую любоў адзін да аднаго, таму што любоў закрывае мноства грахоў. Будзьце гасцінныя адзін да аднаго без нараканняў.

Як добрыя распарадчыкі разнастайнай ласкі Божай, служыце адзін аднаму тым дарам, які кожны з вас атрымаў. Калі хто прамаўляе, няхай прамаўляе, як словы Божыя; калі хто служыць, няхай служыць дзякуючы моцы, якою надзяліў яго Бог, каб ва ўсім праславіўся Бог праз Езуса Хрыста, якому слава і панаванне на вякі вечныя. Амэн.

Умілаваныя, не дзівіцеся агню, які палае ў вас дзеля выпрабавання вашага, нібы здарылася з вамі нешта дзіўнае. Але паколькі вы прымаеце ўдзел у муках Хрыстовых, радуйцеся, каб і ў час аб’яўлення славы Яго вы ўсцешыліся і ўзрадаваліся.

Гэта слова Божае.

РЭСПАНСАРЫЙНЫ ПСАЛЬМ (Пс 96 (95), 10. 11–12. 13, Р.: 13b)

Рэфрэн: Пан прыходзіць судзіць зямлю.

10. Кажыце між плямёнамі:*

Пан валадарыць.

Ён сусвет умацаваў, каб не пахіснуўся. *

Ён будзе судзіць народы справядліва.

Рэфрэн: Пан прыходзіць судзіць зямлю.

11. Няхай радуюцца нябёсы і весяліцца зямля, *

няхай шуміць мора і ўсё, што яго напаўняе.

12. Няхай усцешыцца поле і ўсё, што на ім, *

няхай усклікаюць тады ўсе дрэвы лясныя.

Рэфрэн: Пан прыходзіць судзіць зямлю.

13. Перад абліччам Пана, які прыходзіць, *

які прыходзіць судзіць зямлю.

Ён будзе судзіць свет справядліва, *

а народы паводле сваёй праўды.

Рэфрэн: Пан прыходзіць судзіць зямлю.

СПЕЎ ПЕРАД ЕВАНГЕЛЛЕМ (пар. Ян 15, 16)

Акламацыя: Аллелюя, аллелюя, аллелюя.

Я вас выбраў са свету, каб вы ішлі і прыносілі плён,

і каб плён ваш трываў, — кажа Пан.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 11, 11–25)

Дом мой назавецца домам малітвы для ўсіх народаў. Майце веру ў Бога

+ Чытанне святога Евангелля паводле Марка.

Калі натоўп усклікаў да Езуса, Ён увайшоў у Ерузалем, у святыню, агледзеў усё і адышоў з Дванаццаццю ў Бэтанію, таму што было ўжо позна.

Назаўтра, калі яны выйшлі з Бэтаніі, Ён згаладаў. Убачыўшы здалёк смакоўніцу, пакрытую лісцем, падышоў, спадзеючыся знайсці што-небудзь на ёй. Але, падышоўшы да яе, не знайшоў нічога, апроч лісця, бо яшчэ не настала пара на смоквы. Тады Езус сказаў ёй: Няхай ніхто ніколі не есць з цябе плоду. І Ягоныя вучні чулі гэта.

Калі прыйшлі ў Ерузалем, Езус увайшоў у святыню і пачаў выганяць тых, хто гандляваў і купляў у святыні. Ён папераварочваў сталы мянялаў і лаўкі гандляроў галубамі, і не дазваляў нікому праносіць праз святыню хоць нейкую прыладу. Потым вучыў іх, кажучы: Хіба не напісана: дом мой назавецца домам малітвы для ўсіх народаў? А вы зрабілі яго пячорай злачынцаў.

Пачулі гэта кніжнікі і першасвятары і шукалі магчымасці, як бы загубіць Яго, бо яны баяліся Яго, таму што ўвесь народ дзівіўся вучэнню Ягонаму.

Калі настаў вечар, яны выходзілі з горада. А калі раніцай вярталіся, убачылі, што смакоўніца высахла аж да кораня. Тады Пётр успомніў і сказаў Яму: Настаўнік, паглядзі: смакоўніца, якую Ты пракляў, высахла.

Езус сказаў ім у адказ: Майце веру ў Бога. Сапраўды кажу вам: калі хто скажа гары: Падыміся і кінься ў мора, — і не засумняваецца ў сэрцы сваім, але паверыць, што збудзецца сказанае, то будзе яму. Таму кажу вам: верце, што атрымаеце ўсё, чаго просіце ў малітве, і станецца вам. І калі стаіце на малітве, даруйце, калі што маеце супраць каго, каб і Айцец ваш, які ў нябёсах, дараваў вам правіны вашыя.

Гэта слова Пана.

Субота (VIII)

ПЕРШАЕ ЧЫТАННЕ (Юд 17. 20b–25)

Богу, які  можа зберагчы вас ад падзення і паставіць перад абліччам славы сваёй беззаганнымі

Чытанне Паслання святога апостала Юды.

Умілаваныя, памятайце словы, сказаныя раней апосталамі нашага Пана Езуса Хрыста. Будуйце сябе на падставе найсвяцейшай веры вашай і маліцеся ў Духу Святым. Захоўвайце сябе ў любові Божай і чакайце міласэрнасці нашага Пана Езуса Хрыста дзеля жыцця вечнага.

Да адных, што сумняваюцца, будзьце міласэрныя; другіх ратуйце, выхопліваючы з агню; да іншых будзьце міласэрнымі са страхам, ненавідзячы нават вопратку, апаганеную целам.

А таму, хто можа зберагчы вас ад падзення і паставіць перад абліччам славы сваёй беззаганнымі і радаснымі, Богу адзінаму, Збаўцы нашаму, праз Езуса Хрыста, нашага Пана – слава, веліч, панаванне і ўлада перад ўсімі вякамі, цяпер і на ўсе вякі вечныя. Амэн.

Гэта слова Божае.

РЭСПАНСАРЫЙНЫ ПСАЛЬМ (Пс 63 (62), 2. 3–4. 5–6, Р.: 2b)

Рэфрэн: Божа, Цябе прагне душа мая.

2. Божа, Ты мой Бог, Цябе шукаю, *

Цябе прагне душа мая,

маё цела па Табе тужыць *

у зямлі пустыннай, засохлай і бязводнай.

Рэфрэн: Божа, Цябе прагне душа мая.

3. Так, у святыні я ўглядаюся ў Цябе, *

каб убачыць Тваю сілу і славу.

4. Бо міласэрнасць Твая лепшая за жыццё, *

вусны мае будуць хваліць Цябе.

Рэфрэн: Божа, Цябе прагне душа мая.

5. Так, буду благаслаўляць Цябе ў маім жыцці *

і ўзнясу рукі ў імя Тваё.

6. Душа мая насычаецца, нібы тлушчам і тукам, *

і вусны мае славяць Цябе радасным спевам.

Рэфрэн: Божа, Цябе прагне душа мая.

СПЕЎ ПЕРАД ЕВАНГЕЛЛЕМ (пар. Клс 3, 16а.17с)

Акламацыя: Аллелюя, аллелюя, аллелюя.

Слова Хрыста няхай жыве ў вас ва ўсёй паўнаце,

дзякуйце Богу і Айцу праз Хрыста.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 11, 27–33)

Якою ўладаю Ты гэта робіш?

+ Чытанне святога Евангелля паводле Марка.

У той час:

Езус з вучнямі зноў прыйшоў у Ерузалем. І калі Ён хадзіў па святыні, падышлі да Яго першасвятары, кніжнікі і старэйшыны і пыталіся ў Яго: Якою ўладаю Ты гэта робіш? І хто даў Табе гэтую ўладу, каб рабіць гэта?

Езус адказаў ім: Запытаюся ў вас пра адно. Адкажаце Мне, тады і Я вам скажу, якою ўладаю раблю гэта. Хрост Яна быў з неба ці ад людзей? Адкажыце Мне.

Яны разважалі паміж сабою: Калі скажам «з неба», то Ён скажа: Чаму ж вы не паверылі яму? А калі скажам «ад людзей»? Яны баяліся народу, бо ўсе лічылі Яна сапраўдным прарокам, таму сказалі ў адказ Езусу: Не ведаем.

Тады Езус сказаў ім: I Я не скажу вам, якою ўладаю раблю гэта.

Гэта слова Пана.

IХ ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Дрг 11, 18. 26–28. 32)

Вось Я сёння кладу перад вамі благаслаўленне і праклён

Чытанне кнігі Другазаконня.

Майсей прамовіў да народа, кажучы: Пакладзіце гэтыя мае словы ў сваё сэрца і ў сваю душу. Прывяжыце іх сабе на рукі, як знак. Няхай яны будуць павязкаю паміж вачыма вашымі.

Вось Я сёння кладу перад вамі благаслаўленне і праклён. Благаслаўленне, калі будзеце слухацца запаведзяў Пана Бога вашага, якія сёння Я даю вам. Праклён, калі не будзеце слухацца запаведзяў Пана Бога вашага, калі адступіцеся ад таго шляху, які сёння Я пакажу вам, і калі пойдзеце за чужымі багамі, якіх не ведаеце. Старанна захоўвайце ўсе наказы, якія сёння Я даю вам.

Гэта слова Божае.

РЭСПАНСАРЫЙНЫ ПСАЛЬМ (Пс 31 (30), 2–3а. 3bc–4. 17 і 25, Р.: 3b)

Рэфрэн: Будзь для мяне, Пане, каменнай цвярдыняй.

2. У Цябе, Пане, я шукаю прыстанішча, †

няхай не буду асаромлены навекі, *

у справядлівасці Тваёй збаў мяне.

3. Нахілі да мяне сваё вуха, *

паспяшайся мяне ўратаваць.

Рэфрэн: Будзь для мяне, Пане, каменнай цвярдыняй.

Будзь для мяне каменнай цвярдыняй, *

домам прыстанішча, каб уратаваць мяне.

4. Бо Ты мая скала і мая цвярдыня, *

дзеля імя Твайго кіруй мною і вядзі мяне.

Рэфрэн: Будзь для мяне, Пане, каменнай цвярдыняй.

17. Няхай свеціць аблічча Тваё над слугою Тваім, *

збаў мяне ў сваёй ласкавасці.

25. Будзьце мужнымі, няхай будзе моцным сэрца вашае, *

усе, хто спадзяецца на Пана!

Рэфрэн: Будзь для мяне, Пане, каменнай цвярдыняй.

ДРУГОЕ ЧЫТАННЕ (Рым 3, 21–25а. 28)

Чалавек апраўдваецца вераю незалежна ад учынкаў Закону

Чытанне Паслання святога апостала Паўла да Рымлянаў.

Браты:

Цяпер незалежна ад Закону з’явілася Божая справядлівасць, пра якую сведчаць Закон і прарокі. Справядлівасць Божая праз веру ў Езуса Хрыста для ўсіх, хто верыць, таму што няма розніцы. Бо ўсе зграшылі і пазбаўлены славы Божай, але атрымліваюць апраўданне дарма, паводле ласкі Ягонай, праз адкупленне ў Езусе Хрысце. Яго Бог устанавіў у моцы Ягонай крыві як уміласціўленне праз веру.

Бо мы лічым, што чалавек апраўдваецца вераю незалежна ад учынкаў Закону. Гэта слова Божае.

Гэта слова Божае.

СПЕЎ ПЕРАД ЕВАНГЕЛЛЕМ (Ян 15, 5)

Акламацыя: Аллелюя, аллелюя, аллелюя.

Я — вінаградная лаза, вы — галіны, — кажа Пан, —

хто застаецца ўва Мне, а Я ў ім, той прыносіць багаты плён.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 7, 21–27)

Дом, пабудаваны на скале, і дом, пабудаваны на пяску

+ Чытанне святога Евангелля паводле Мацвея.

У той час:

Езус сказаў сваім вучням: Не кожны, хто кажа Мне: Пане, Пане, – увойдзе ў Нябеснае Валадарства, але той, хто выконвае волю Айца Майго, які ў нябёсах. Многія скажуць Мне ў той дзень: Пане, Пане, ці не ад Твайго імя мы прарочылі і ці не Тваім імем дэманаў выганялі, і ці не Тваім імем многія цуды чынілі? І тады абвяшчу ім: Я ніколі не ведаў вас, адыдзіце ад Мяне вы, што чыніце беззаконне.

Вось жа кожны, хто слухае гэтыя словы Мае і выконвае іх, будзе падобны да чалавека разумнага, які пабудаваў свой дом на скале. І пайшоў дождж, і разліліся рэкі, і падзьмулі вятры, і ўдарылі ў дом той; і ён не ўпаў, бо пастаўлены быў на скале.

А кожны, хто слухае гэтыя словы Мае і не выконвае іх, будзе падобны да чалавека неразважлівага, які пабудаваў свой дом на пяску. І пайшоў дождж, і разліліся рэкі, і падзьмулі вятры, і ўдарылі ў дом той; і ён упаў, і было падзенне яго вялікае.

Гэта слова Пана.

IX ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Дрг 5, 12–15)

Памятай, што і ты быў нявольнікам у зямлі егіпецкай

Чытанне кнігі Другазаконня.

Так кажа Пан:

Захоўвай дзень шабату, каб ён быў святым, як загадаў табе Пан Бог твой. Шэсць дзён будзеш працаваць і рабіць усе свае працы, але сёмы дзень — гэта шабат для Пана Бога твайго.

Не будзеш рабіць ніякай працы ні ты, ні сын твой, ні твая дачка, ні твой слуга, ні твая служанка, ні твой вол, ні твой асёл, ніякая жывёла твая, ні чужаземец, які ў тваім доме, каб твой слуга і твая служанка адпачылі, як і ты.

Памятай, што і ты быў нявольнікам у зямлі егіпецкай і што Пан Бог твой вывеў цябе адтуль моцнаю рукою і распраўленым плячом, таму і наказаў табе Пан Бог твой святкаваць дзень шабату.

Гэта слова Божае.

РЭСПАНСАРЫЙНЫ ПСАЛЬМ (Пс 81 (80), 3–4. 5–6аb. 6c–8а. 10–11аb, Р.: 2а)

Рэфрэн: Спявайце Богу, цвярдыні нашай.

3. Заспявайце песню і ўдарце ў бубен, *

зайграйце на мілагучнай арфе і на гуслях.

4. Трубіце ў рог у час маладзіковы, *

у час поўні, у дзень наш урачысты.

Рэфрэн: Спявайце Богу, цвярдыні нашай.

5. Бо гэта закон для Ізраэля, *

загад Якубавага Бога.

6. Ён устанавіў гэта як сведчанне Юзэфу, *

калі той выходзіў з зямлі егіпецкай.

Рэфрэн: Спявайце Богу, цвярдыні нашай.

Я пачуў незнаёмую мову: *

7. Я вызваліў плечы яго ад цяжару,

яго рукі кінулі кашы. *

8. У няшчасці ты Мяне паклікаў, і Я ўратаваў цябе.

Рэфрэн: Спявайце Богу, цвярдыні нашай.

10. Не будзе пасярод цябе чужога бога, *

не будзеш пакланяцца іншаземнаму богу.

11. Я Пан, Бог твой, *

які вывеў цябе з зямлі егіпецкай.

Рэфрэн: Спявайце Богу, цвярдыні нашай.

ДРУГОЕ ЧЫТАННЕ (2 Кар 4, 6–11)

Жыццё Езуса аб’яўляецца ў целе нашым

Чытанне Другога паслання святога апостала Паўла да Карынцянаў.

Браты:

Бог, які сказаў: Няхай святло заззяе з цемры, — заззяў у нашых сэрцах, каб асвятліць нас пазнаннем славы Божай у абліччы Езуса Хрыста.

Мы маем скарб у гліняных пасудзінах, каб веліч сілы была Божая, а не ад нас. Усяляк уціскаюць нас, але мы не прыгнечаныя. Мы ў разгубленасці, але не паддаёмся роспачы. Нас пераследуюць, але мы не пакінутыя. Знішчаюць нас, але мы не гінем. Заўсёды носім у целе кананне Езуса, каб і жыццё Есуса аб’явілася ў целе нашым. Бо мы, жывыя, няспынна ідзём на смерць дзеля Езуса, каб і жыццё Езуса аб’явілася ў нашым смяротным целе.

Гэта слова Божае.

СПЕЎ ПЕРАД ЕВАНГЕЛЛЕМ (пар. Ян 17, 17ba)

Акламацыя: Аллелюя, аллелюя, аллелюя.

Слова Тваё, Пане, — гэта праўда;

асвяці нас у праўдзе.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 2, 23–28)

Сын Чалавечы — гаспадар шабату

+ Чытанне святога Евангелля паводле Марка.

Аднойчы ў шабат, калі Езус праходзіў праз пасевы, вучні Ягоныя пачалі па дарозе зрываць каласы. Тады сказалі Яму фарысеі: Глядзі, чаму яны робяць у шабат тое, што не дазволена?

Ён сказаў ім: Няўжо вы ніколі не чыталі, што зрабіў Давід, калі меў патрэбу і згаладаўся ён і тыя, хто быў разам з ім? Як увайшоў у дом Божы ў часы першасвятара Абіятара і еў ахвярныя хлябы, якіх нельга есці нікому, акрамя святароў, і даў тым, хто быў з ім?

І сказаў ім: Шабат устаноўлены для чалавека, а не чалавек для шабату. Таму Сын Чалавечы — гаспадар шабату.

Гэта слова Пана.

IX ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (1 Вал 8, 41–43)

Калі прыйдзе чужаземец, выслухай яго

Чытанне Першай кнігі Валадарстваў.

У тыя дні:

Саламон маліўся ў святыні, кажучы: Калі чужаземец, які не паходзіць з Твайго народа, Ізраэля, але прыйдзе з далёкага краю дзеля імя Твайго (бо ён пачуе пра Тваё вялікае імя, пра Тваю моцную руку і Тваё распраўленае плячо), і калі ён прыйдзе і будзе маліцца перад гэтай святыняй, выслухай яго з нябёсаў, з месца свайго жылля, і зрабі ўсё, аб чым Цябе папросіць чужаземец, каб усе народы зямлі спазналі Тваё імя і шанавалі Цябе, як і народ Твой, Ізраэль, каб яны пераканаліся, што Тваё імя было паклікана над гэтым домам, які я ўзнёс.

Гэта слова Божае.

РЭСПАНСАРЫЙНЫ ПСАЛЬМ (Пс 117 (116), 1–2, Р.: Мк 16, 15)

Рэфрэн: Ідзіце і абвяшчайце Евангелле.

Або: Аллелюя.

1. Хваліце Пана, усе народы, *

праслаўляйце Яго ўсе плямёны.

2. Бо вялікая над намі Яго міласэрнасць, *

і вернасць Ягоная трывае навекі.

Рэфрэн: Ідзіце і абвяшчайце Евангелле.

Або: Аллелюя.

ДРУГОЕ ЧЫТАННЕ (Гал 1, 1–2. 6–10)

Калі б я і дагэтуль дагаджаў людзям, то не быў бы слугою Хрыста

Пачатак Паслання святога апостала Паўла да Галатаў.

Павел, апостал, выбраны не людзьмі і не чалавекам, але Езусам Хрыстом і Богам Айцом, які Яго ўваскрасіў з мёртвых, і ўсе браты, якія са мною, — Касцёлам Галатыі.

Здзіўляюся, што ад таго, хто паклікаў вас ласкаю Хрыста, вы так хутка адыходзіце да іншага Евангелля. Яно, аднак, не іншае, а толькі ёсць людзі, якія зводзяць вас і хочуць сказіць Евангелле Хрыста.

Але, калі б нават мы ці Анёл з неба пачалі абвяшчаць вам Евангелле, якое розніцца ад таго, што мы абвяшчалі вам, няхай будзе пракляты. Як раней мы казалі, так і цяпер яшчэ кажу: калі хто абвяшчае вам Евангелле, якое розніцца ад таго, што вы прынялі, няхай будзе пракляты.

Ці ў людзей я цяпер шукаю ўпадабання, ці ў Бога? Ці людзям дагаджаць стараюся? Калі б я і дагэтуль дагаджаў людзям, то не быў бы слугою Хрыста.

Гэта слова Божае.

СПЕЎ ПЕРАД ЕВАНГЕЛЛЕМ (Ян 3, 16)

Акламацыя: Аллелюя, аллелюя, аллелюя.

Так палюбіў Бог свет, што аддаў Сына свайго Адзінароднага;

кожны, хто верыць у Яго, будзе мець жыццё вечнае.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 7, 1–10)

Нават у Ізраэлі Я не знайшоў такой вялікай веры

+ Чытанне святога Евангелля паводле Лукі.

У той час:

Калі Езус скончыў сваю прамову да народа, Ён увайшоў у Кафарнаум. У аднаго ж сотніка захварэў і быў пры смерці слуга, якім ён даражыў. Пачуўшы пра Езуса, сотнік паслаў да Яго юдэйскіх старэйшын, каб папрасілі Яго прыйсці і аздаравіць ягонага слугу.

Тыя прыйшлі да Езуса і настойліва прасілі Яго, кажучы: Ён варты, каб Ты зрабіў яму гэта, бо ён любіць наш народ і нават пабудаваў нам сінагогу.

Езус пайшоў з імі. І калі Ён быў ужо недалёка ад дому, сотнік паслаў сяброў сказаць Яму: Пане, не турбуйся, бо я не варты, каб Ты ўвайшоў пад дах мой. Таму я не палічыў сябе вартым прыйсці да Цябе. Але скажы слова, і будзе здаровы слуга мой. Бо я таксама чалавек, падпарадкаваны ўладзе, і маю ва ўладзе жаўнераў. Кажу аднаму: Ідзі, — і ён ідзе; другому: Прыйдзі, — і ён прыходзіць; а майму слузе: Зрабі гэта, — і ён робіць.

Пачуўшы гэта, Езус дзівіўся яму і, павярнуўшыся да натоўпу, які спадарожнічаў Яму, сказаў: Кажу вам: нават у Ізраэлі Я не знайшоў такой вялікай веры.

Калі ж пасланцы вярнуліся дадому, яны засталі слугу здаровым.

Гэта слова Пана.

Панядзелак (IX)

ПЕРШАЕ ЧЫТАННЕ (2 П 1, 2–7)

Даў нам вялікія і каштоўныя абяцанні, каб праз іх вы сталі саўдзельнікамі Боскай істоты

Чытанне Другога паслання святога апостала Пятра.

Умілаваныя:

Ласка вам і спакой няхай памножацца ў пазнанні Бога і нашага Пана Езуса.

Ад Боскай сілы Ягонай нам даравана ўсё для жыцця і пабожнасці дзякуючы пазнанню таго, хто паклікаў нас для ўласнай славы і хвалы, праз што даў нам вялікія і каштоўныя абяцанні, каб праз іх вы сталі саўдзельнікамі Боскай сутнасці, пазбегнуўшы згубы пажадлівага свету. З гэтай самай прычыны прыкладайце ўсе намаганні, каб дапоўніць веру вашую цнотай, цноту — пазнаннем, пазнанне — стрыманасцю, стрыманасць — цярплівасцю, цярлівасць — пабожнасцю, пабожнасць — братняю любоўю, а братнюю любоў — любоўю.

Гэта слова Божае.

РЭСПАНСАРЫЙНЫ ПСАЛЬМ (Пс 91 (90), 1–2. 14–15а. 15bc–16, Р.: 2b)

Рэфрэн: Божа мой, на Цябе спадзяюся.

1. Хто жыве пад аховаю Найвышэйшага *

і знаходзіцца ў цені Усемагутнага,

2. той скажа Пану: Ты маё прыстанішча і мая цвярдыня, *

Божа мой, на Цябе спадзяюся.

Рэфрэн: Божа мой, на Цябе спадзяюся.

14. За тое, што ён палюбіў Мяне, *

уратую яго; абараню яго,

бо ён пазнаў Маё імя. *

15. Пакліча Мяне, і адкажу яму.

Рэфрэн: Божа мой, на Цябе спадзяюся.

Я буду з ім ва ўціску, *

вызвалю яго і праслаўлю.

16. Даўжынёю дзён яго насычу, *

і пакажу яму сваё збаўленне.

Рэфрэн: Божа мой, на Цябе спадзяюся.

СПЕЎ ПЕРАД ЕВАНГЕЛЛЕМ (пар. Ап 1, 5аb)

Акламацыя: Аллелюя, аллелюя, аллелюя.

Езу Хрыстэ, Ты — сведка верны,

першародны сярод памерлых;

Ты палюбіў нас і абмыў ад грахоў нашых сваёю Крывёю.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 12, 1–12)

Схапіўшы, забілі яго і выкінулі прэч з вінаградніку

+ Чытанне святога Евангелля паводле Марка.

У той час:

Езус пачаў гаварыць да першасвятароў, кніжнікаў і старэйшын у прыпавесцях:

Адзін чалавек пасадзіў вінаграднік, абнёс яго агароджай,  выкапаў давіла ў ім і пабудаваў вежу, аддаў яго вінаградарам і з’ехаў. А ў адпаведны час паслаў да вінагарадараў слугу, каб той ўзяў у вінаградараў частку ўраджаю вінаградніку. Але яны схапілі яго, збілі і адаслалі ні з чым. Ён зноў паслаў да іх іншага слугу, і гэтаму разбілі галаву і зняважылі. Паслаў яшчэ аднаго, і яго забілі, і шмат іншых ці пабілі, ці пазабівалі.

Маючы яшчэ аднаго, умілаванага сына, паслаў яго апошнім да іх, кажучы: Пасаромеюцца сына майго. Але вінаградары сказалі адзін аднаму: Гэта спадкаемца. Хадземце, заб’ем яго, і спадчына будзе наша. І, схапіўшы, забілі яго і выкінулі прэч з вінаградніку.

Дык што зробіць гаспадар вінаградніку? Ён пойдзе і знішчыць вінаградараў, а вінаграднік аддасць іншым.

Няўжо вы не чыталі гэтага ў Пісанні: Камень, які адкінулі будаўнікі, стаў галавою вугла. Ад Пана сталася гэта, і дзіўнае яно ў вачах нашых.

І яны намагаліся схапіць Езуса, бо зразумелі, што гэтая прыпавесць супраць іх, але баяліся натоўпу. І, адпусіўшы Яго, адышлі.

Гэта слова Пана.

Аўторак (IX)

ПЕРШАЕ ЧЫТАННЕ (2 П 3, 12–15а. 17–18)

Чакаем новага неба і новай зямлі

Чытанне Другога паслання святога апостала Пятра.

Умілаваныя:

Вы чакаеце і прыспешваеце прыйсце Божага дня, калі палаючыя нябёсы будуць знішчаны і распаленыя стыхіі растопяцца. Але мы, паводле абяцання Ягонага, чакаем новага неба і новай зямлі, на якіх жыве справядлівасць. Таму, умілаваныя, чакаючы гэтага, пастарайцеся, каб Ён знайшоў вас бездакорнымі і беззаганнымі, у спакоі, а доўгацярплівасць Пана лічыце збаўленнем.

Таму вы, умілаваныя, ведаючы гэта наперад, сцеражыцеся, каб, зведзеныя памылкамі беззаконных, вы не страцілі ўласны грунт пад нагамі. Але ўзрастайце ў ласцы і пазнанні нашага Пана і Збаўцы Езуса Хрыста. Яму слава і цяпер, і ў дзень вечнасці. Амэн.

Гэта слова Божае.

РЭСПАНСАРЫЙНЫ ПСАЛЬМ (Пс 90 (89), 2. 3–4. 10. 14 і 16, Р.: 1)

Рэфрэн: Пане, Ты наш прытулак з пакалення ў пакаленне.

2. Перш, чым нарадзіліся горы, *

перш, чым Ты стварыў зямлю і сусвет,

спрадвеку і навекі *

Ты ёсць Богам.

Рэфрэн: Пане, Ты наш прытулак з пакалення ў пакаленне.

3. Ты вяртаеш чалавека ў пыл і кажаш: *

Вяртайцеся сыны Адама.

4. Бо тысяча гадоў перад вачыма Тваімі, †

як дзень учарашні, які мінуў, *

або як адна начная варта.

Рэфрэн: Пане, Ты наш прытулак з пакалення ў пакаленне.

10. Дзён веку нашага — семдзесят гадоў, *

восемдзесят, калі мы моцныя.

Большая іх частка — гэта праца і смутак, *

бо яны мінаюць хутка, і мы адлятаем.

Рэфрэн: Пане, Ты наш прытулак з пакалення ў пакаленне.

14.  Напоўні раніцаю нас сваёй міласэрнасцю, *

і мы будзем цешыцца і весяліцца ва ўсе дні нашыя.

16.  Няхай Тваім слугам аб’явіцца справа Твая, *

і Твая веліч — іхнім сынам.

Рэфрэн: Пане, Ты наш прытулак з пакалення ў пакаленне.

СПЕЎ ПЕРАД ЕВАНГЕЛЛЕМ (пар. Эф 1, 17–18)

Акламацыя: Аллелюя, аллелюя, аллелюя.

Няхай Айцец нашага Пана Езуса Хрыста

прасветліць вочы сэрца вашага,

каб мы ведалі, у чым надзея паклікання нашага.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 12, 13–17)

Аддайце цэзарава цэзару, а Божае — Богу

+ Чытанне святога Евангелля паводле Марка.

У той час:

Паслалі да Езуса некаторых фарысеяў і прыхільнікаў Ірада, каб злавіць яго на слове. Падышоўшы, яны спыталіся ў Езуса: Настаўнік, мы ведаем, што Ты праўдзівы і не зважаеш ні на кога, бо не глядзіш на аблічча людзей, але праўдзіва навучаеш шляху Божаму. Ці належыць плаціць падатак цэзару, ці не? Плаціць нам, ці не плаціць?

А Ён, ведаючы іх крывадушнасць, кажа ім: Чаму Мяне выпрабоўваеце? Прынясіце Мне дынар, каб паглядзець. Прынеслі Яму дынар. І кажа ім: Чыя гэта выява і надпіс? Кажуць Яму: Цэзара.

Тады Езус сказаў ім: Аддайце цэзарава цэзару, а Божае — Богу. І дзівіліся з Яго.

Гэта слова Пана.

Серада (IX)

ПЕРШАЕ ЧЫТАННЕ (2 Цім 1, 1–3. 6–12)

Распальвай дар Божы, які ёсць у табе праз ускладанне маіх рук

Пачатак Другога паслання святога апостала Паўла да Цімафея.

Павел, з волі Божай апостал Езуса Хрыста, згодна з абяцаннем жыцця ў Хрысце Езусе — Цімафею, умілаванаму сыну: ласка, міласэрнасць, спакой ад Бога Айца і Хрыста Езуса, нашага Пана. Калі я няспынна ўспамінаю пра цябе ў сваіх малітвах удзень і ўначы, я ўдзячны Богу, якому на ўзор продкаў служу з чыстым сумленнем,

З гэтай прычыны нагадваю табе, каб ты распальваў дар Божы, які ёсць у табе праз ускладанне маіх рук. Таму што Бог не даў нам Духа боязі, але сілы, любові і разважнасці.

Дык не саромейся сведчання нашага Пана, ні мяне, вязня Ягонага, але далучыся да цярпенняў дзеля Евангелля паводле моцы Бога, які ўратаваў нас і паклікаў святым пакліканнем не за нашыя ўчынкі, але паводле ўласнай пастановы і ласкі, дадзенай нам у Хрысце Езусе перад вечнымі часамі і адкрытай цяпер праз аб’яўленне Збаўцы нашага, Езуса Хрыста, які знішчыў смерць і асвятліў жыццё і несмяротнасць Евангеллем, дзеля якога я пастаўлены прапаведнікам, апосталам і настаўнікам.

З гэтай прычыны я і цярплю гэта, але не саромеюся, бо ведаю, у каго паверыў, і перакананы, што Ён мае моц захаваць заруку маю на той дзень.

Гэта слова Божае.

РЭСПАНСАРЫЙНЫ ПСАЛЬМ (Пс 123 (122), 1–2а. 2bcd, Р.: 1а)

Рэфрэн: Да Цябе, Пане, узношу свае вочы.

1. Да Цябе ўздымаю свае вочы, *

які жывеш у нябёсах.

2. Вось як вочы слугаў звернуты *

на рукі іх гаспадароў.

Рэфрэн: Да Цябе, Пане, узношу свае вочы.

2. Як вочы служанкі — *

на рукі яе гаспадыні,

так нашыя вочы — да Пана, Бога нашага, *

пакуль Ён не злітуецца над намі.

Рэфрэн: Да Цябе, Пане, узношу свае вочы.

СПЕЎ ПЕРАД ЕВАНГЕЛЛЕМ (Ян 11, 25а. 26)

Акламацыя: Аллелюя, аллелюя, аллелюя.

Я — уваскрасенне і жыццё, — кажа Пан, —

хто верыць у Мяне, не памрэ ніколі.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 12, 18–27)

Не ёсць Богам мёртвых, але жывых

+ Чытанне святога Евангелля паводле Марка.

У той час:

Прыйшлі да Езуса садукеі, якія кажуць, што няма ўваскрашэння, і спыталіся ў Яго: Настаўнік, Майсей напісаў нам, што калі нечы брат памрэ і не пакіне жонцы дзяцей, яго брат павінен ўзяць ягоную жонку і аднавіць патомства для брата свайго. Было сем братоў. Першы ажаніўся і, памершы, не пакінуў патомства. Тады ажаніўся з ёю другі і таксама памёр, не пакінуўшы патомства. Падобна і трэці. І ніхто з семярых не пакінуў патомства. Пасля ўсіх памерла і жанчына. Пры ўваскрашэнні, калі яны ўваскрэснуць, каму з іх яна будзе жонкай? Бо ў семярых яна была жонкаю.

Езус адказаў ім: Ці не таму памыляецеся, што не ведаеце ні Пісання, ні моцы Божай? Бо, калі ўваскрэснуць, не будуць ні жаніцца, ні выходзіць замуж, але будуць як Анёлы ў нябёсах. А наконт таго, што мёртвыя ўваскрэснуць, ці не чыталі вы ў кнізе Майсея, дзе мова пра куст, як Бог прамаўляў да Яго, кажучы: Я — Бог Абрагама, Бог Ісаака і Якуба. Бог не ёсць Богам мёртвых, але жывых. Таму вы моцна памыляецеся.

Гэта слова Пана.

Чацвер (IX)

ПЕРШАЕ ЧЫТАННЕ (2 Цім 2, 8–15)

Божага слова не зняволіш. Калі мы разам з Ім памерлі, то з Ім і ажывём

Чытанне Другога паслання святога апостала Паўла да Цімафея.

Умілаваны:

Памятай  пра Езуса Хрыста з пакалення Давіда, які ўваскрос з мёртвых паводле Евангелля майго, за якое я цярплю нядолю аж да кайданаў, нібы злачынца. Але Божага слова не зняволіш.

Таму я ўсё вытрымліваю дзеля выбраных, каб і яны атрымалі збаўленне ў Езусе Хрысце з вечнаю славаю. Праўдзівае слова: калі мы разам з Ім памерлі, то з Ім і ажывём; калі церпім, то разам з Ім валадарыць будзем; калі адрачэмся, і Ён адрачэцца ад нас; калі мы не верым, Ён застаецца верным, бо самога сябе адрачыся не можа.

Нагадвай пра гэта, даючы сведчанне перад Панам не спрачацца з-за словаў, што не прыносіць ніякай карысці, а толькі шкодзіць слухачам. Старанна імкніся, каб Бог лічыў цябе годным працаўніком, які не прыносіць сораму і правільна выкладае слова праўды.

Гэта слова Божае.

РЭСПАНСАРЫЙНЫ ПСАЛЬМ (Пс 25 (24), 4–5ab. 8–9. 10 і 14, Р.: 4a)

Рэфрэн: Дай спазнаць Твае дарогі, Пане.

4. Дай спазнаць Твае дарогі, Пане, *

і навучы мяне сцежкам Тваім.

5. Вядзі мяне ў праўдзе Тваёй і навучы, *

бо Ты Бог збаўлення майго.

Рэфрэн: Шчаслівы чалавек, які баіцца Пана.

8. Пан добры і справядлівы, *

таму паказвае грэшнікам шлях.

9. Ён кіруе прыніжанымі ў справядлівасці *

і навучае пакорных шляхам cваім.

Рэфрэн: Шчаслівы чалавек, які баіцца Пана.

10. Усе сцежкі Пана — гэта міласэрнасць і  вернасць *

для тых, хто захоўвае запавет і наказы Яго.

14. Пан добразычлівы да тых, хто Яго баіцца, *

і запавет свой Ён адкрывае ім.

Рэфрэн: Шчаслівы чалавек, які баіцца Пана.

СПЕЎ ПЕРАД ЕВАНГЕЛЛЕМ (пар. 2 Цім 1, 10)

Акламацыя: Аллелюя, аллелюя, аллелюя.

Збаўца наш Езус Хрыстус знішчыў смерць

і асвятліў Евангеллем жыццё.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 12, 28b–34)

Няма іншай запаведзі, большай за гэтыя

+ Чытанне святога Евангелля паводле Марка.

У той час:

Адзін кніжнік, падышоў да Езуса і спытаўся ў Яго: Якая запаведзь першая з усіх? Езус адказаў: Першая такая: слухай, Ізраэль, Пан Бог наш — Пан адзіны; любі Пана Бога твайго ўсім сэрцам тваім, і ўсёю душою тваёю, і ўсім розумам тваім, і ўсёй моцаю тваёй. Другая: Любі бліжняга твайго, як самога сябе. Няма іншай запаведзі, большай за гэтыя.

І сказаў Яму кніжнік: Добра, Настаўнік, Ты праўду сказаў, што ёсць адзін і няма іншага, апроч Яго. Любіць Яго ўсім сэрцам, і ўсім розумам, і ўсёю душою, і ўсёю моцаю; і любіць бліжняга, як самога сябе — гэта больш за ўсе ахвяры і ўсеспаленні. Езус, убачыўшы, што той разумна адказвае, сказаў яму: Недалёка ты ад Валадарства Божага. І ніхто ўжо больш не адважваўся пытацца ў Яго.

Гэта слова Пана.

Пятніца (IX)

ПЕРШАЕ ЧЫТАННЕ (2 Цім 3, 10–17)

Усе, хто жадае жыць пабожна ў Хрысце Езусе, пераследаваныя будуць

Чытанне Другога паслання святога апостала Паўла да Цімафея.

Умілаваны:

Ты пайшоў следам за маім вучэннем, за паводзінамі, за намерам, за вераю, за цярплівасцю, за любоўю, за трываласцю ў ганеннях і цярпеннях, якія выпалі мне ў Антыёхіі, у Іконіі, у Лістрах. Столькі ганенняў я перанёс, і ад усяго мяне выратаваў Пан.

І ўсе, хто жадае жыць пабожна ў Хрысце Езусе, пераследаваныя будуць. Нягодныя ж людзі і ашуканцы будуць дасягаць поспехаў у дрэнным, памыляючыся і іншых уводзячы ў зман.

А ты трывай у тым, чаму навучыўся і што табе даручана, ведаючы, ад каго навучыўся. Бо ад дзіцячых гадоў ведаеш святое Пісанне, якое можа навучыць цябе мудрасці, што вядзе да збаўлення вераю ў Хрысце Езусе. Усякае Пісанне натхнёна Богам і карысна для навучання, для пераконвання, для настаўлення, для выхавання ў праведнасці, каб Божы чалавек быў дасканалы, да ўсякай добрай справы гатовы.

Гэта слова Божае.

РЭСПАНСАРЫЙНЫ ПСАЛЬМ (Пс 119 (118), 157 і 160. 161 і 165. 166 і 168, Р.: 165а)

Рэфрэн: Вялікі спакой у тых, хто любіць Твой закон.

157. Шмат хто пераследуе мяне і ўціскае,

але я не адхіляюся ад Тваіх сведчанняў.

160. Сутнасць слова Твайго — гэта праўда,

і ўсе прысуды справядлівасці Тваёй — навекі.

Рэфрэн: Хвалі, душа мая, Пана.

161. Князі мяне пераследуюць без прычыны, *

маё сэрца баіцца Твайго слова.

165. Вялікі спакой у тых, хто любіць Твой закон, *

яны ніколі не спатыкнуцца.

Рэфрэн: Хвалі, душа мая, Пана.

166. Я спадзяюся, Пане, на Тваё збаўленне *

і выконваю запаведзі Твае.

168. Я захоўваю наказы Твае і сведчанні, *

бо ўсе мае шляхі перад Табою.

Рэфрэн: Хвалі, душа мая, Пана.

СПЕЎ ПЕРАД ЕВАНГЕЛЛЕМ (Ян 14, 23)

Акламацыя: Аллелюя, аллелюя, аллелюя.

Калі хто любіць Мяне, той захоўвае слова Маё, — кажа Пан, —

і палюбіць таго Айцец Мой, і прыйдзем да яго.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 12, 35–37)

Як могуць казаць, што Месія — сын Давіда?

+ Чытанне святога Евангелля паводле Марка.

У той час:

Адказваючы, Езус казаў, навучаючы ў святыні: Як могуць казаць кніжнікі, што Месія — сын Давіда? Сам жа Давід сказаў ў Духу Святым: Пан сказаў Пану майму: сядзь праваруч Мяне, пакуль Я не пакладу ворагаў Тваіх пад ногі Твае. Сам Давід называе Яго Панам; то як жа Ён можа быць ягоным сынам?

І вялікі натоўп слухаў Яго з задавальненнем.

Гэта слова Пана.

Субота (IX)

ПЕРШАЕ ЧЫТАННЕ (2 Цім 4, 1–8)

Здзейсні справу прапаведніка Добрай Навіны

Чытанне Другога паслання святога апостала Паўла да Цімафея.

Умілаваны:

Перад абліччам Бога і Хрыста Езуса, які будзе судзіць жывых і мёртвых, Яго аб’яўленнем і валадарствам я заклінаю цябе: прапаведуй слова, будзь настойлівы ў спрыяльны і неспрыяльны час, аспрэчвай, папраўляй, заахвочвай з усёй цярплівасцю ў навучанні. Бо настане пара, калі не будуць зносіць здаровага вучэння, але паводле ўласнай пажадлівасці пачнуць памнажаць сабе настаўнікаў, каб церабілі ім вушы. І адвернуць слых ад праўды, і звернуцца да баек. Але ты будзь цвярозы ва ўсім, вытрымлівай зло, здзейсні справу прапаведніка Добрай Навіны, споўні сваё служэнне.

Бо я ўжо праліваюся, як ахвяра, і настаў час майго адыходу. У добрай барацьбе я змагаўся, бег скончыў, веру захаваў. Нарэшце рыхтуецца мне вянок справядлівасці, які дасць мне Пан, справядлівы Суддзя, у дзень той. І не толькі мне, але ўсім, хто палюбіў Яго аб’яўленне.

Гэта слова Божае.

РЭСПАНСАРЫЙНЫ ПСАЛЬМ (Пс 71 (70), 8–9. 14–15аb. 16–17. 22, Р.: пар. 15)

Рэфрэн: Вусны мае будуць абвяшчаць Тваё збаўленне.

8. Вусны мае напоўнены Тваёй хвалой, *

Тваёй веліччу — кожны дзень.

9. Не адкідай мяне ў старасці, *

не пакідай мяне, калі мае сілы аслабнуць.

Рэфрэн: Вусны мае будуць абвяшчаць Тваё збаўленне.

14. Заўсёды буду спадзявацца *

і памнажаць яшчэ больш Тваю славу.

15. Вусны мае будуць абвяшчаць Тваю справядлівасць,

кожны дзень — Тваё збаўленне, *

Рэфрэн: Вусны мае будуць абвяшчаць Тваё збаўленне.

16. Раскажу пра моц Бога, *

узгадаю Тваю справядлівасць, толькі Тваю.

17. Божа, Ты вучыў мяне з маладосці маёй, *

і дагэтуль я цуды Твае абвяшчаю.

Рэфрэн: Вусны мае будуць абвяшчаць Тваё збаўленне.

22. Я буду славіць Цябе на арфе,

Тваю праўду, мой Божа;

буду апяваць Цябе на гуслях,

Святы Ізраэля.

Рэфрэн: Вусны мае будуць абвяшчаць Тваё збаўленне.

СПЕЎ ПЕРАД ЕВАНГЕЛЛЕМ (Мц 5, 3)

Акламацыя: Аллелюя, аллелюя, аллелюя.

Шчаслівыя ўбогія духам,

бо іх ёсць Валадарства Нябеснае.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 12, 38–44)

Гэтая бедная ўдава ўкінула больш за ўсіх

+ Чытанне святога Евангелля паводле Марка.

У той час:

Езус сказаў народу, навучаючы: Асцерагайцеся кніжнікаў, якія любяць хадзіць у доўгіх шатах, і прывітанні на рынках, і першыя лаўкі ў сінагогах, і першыя месцы на гасцінах. Тыя, хто аб’ядае дамы ўдоў і напаказ доўга моліцца, атрымаюць найцяжэйшы прысуд.

І, сеўшы насупраць скарбонкі, Ён назіраў, як людзі кідалі грошы ў скарбонку. Многія багатыя кідалі памногу. І прыйшла адна бедная ўдава, і ўкінула дзве лепты, што складае чвэрць аса.

Паклікаўшы вучняў сваіх, Езус сказаў ім: Сапраўды кажу вам, што гэтая бедная ўдава ўкінула больш за ўсіх, хто кідаў у скарбонку. Бо ўсе кідалі, маючы лішак, а яна, будучы ў нястачы сваёй, укінула ўсё, што мела, увесь пажытак свой.

Гэта слова Пана.

Х ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Ос 6, 3–6)

Міласэрнасці хачу, а не ахвяры

Чытанне кнігі прарока Осіі.

Пазнаем жа і будзем імкнуцца пазнаць Пана.

Прыйсце Яго пэўнае, як надыход світання.

Ён прыйдзе да нас, як лівень,

як веснавы дождж, які напоіць зямлю.

Што ж зрабіць мне табе, Эфраім,

што ж зрабіць мне табе, Юда?

Міласэрнасць вашая, нібы ранішні туман

і раса, што хутка знікае.

Таму Я ўдараў іх прарокамі,

таму я забіваў іх словамі вуснаў Маіх,

таму суд Мой заяснее, як світанне.

Бо міласэрнасці хачу, а не ахвяры,

пазнання Бога, а не ўсеспалення.

Гэта слова Божае.

РЭСПАНСАРЫЙНЫ ПСАЛЬМ (Пс 50 (49), 1 і 8. 12–13. 14–15, Р.: 23b)

Рэфрэн: Беззаганнаму ў паводзінах Я адкрыю Божае збаўленне.

1. Прамовіў Пан, Бог над багамі *

і паклікаў зямлю ад усходу да захаду сонца.

8. Не буду дакараць цябе за твае ахвяры; *

твае ўсеспаленні заўжды перада Мною.

Рэфрэн: Беззаганнаму ў паводзінах Я адкрыю Божае збаўленне.

12. Калі б Я быў галодны, не сказаў бы табе, *

бо сусвет Мой і ўсё, што яго напаўняе.

13. Ці ем Я мяса валоў *

або ці п’ю казліную кроў?

Рэфрэн: Беззаганнаму ў паводзінах Я адкрыю Божае збаўленне.

14. Прынось Богу ахвяру падзякі, *

і выконвай свае абяцанні Найвышэйшаму.

15. Кліч Мяне ў дзень нядолі, *

Я ўратую цябе, а ты Мяне праславіш.

Рэфрэн: Беззаганнаму ў паводзінах Я адкрыю Божае збаўленне.

ДРУГОЕ ЧЫТАННЕ (Рым 4, 18–25)

Умацаваўся ў веры, аддаючы хвалу Богу

Чытанне Паслання святога апостала Паўла да Рымлянаў.

Браты:

Абрагам, насуперак надзеі, паверыў з надзеяй, што стане айцом многіх народаў, паводле сказанага: Такое вялікае будзе патомства Тваё. І не аслаб ў веры, хоць лічыў сваё амаль стогадовае цела ўжо змярцвелым і ўлонне Сары змярцвелым. Не сумняваўся праз нявер’е ў абяцаннях Божых, але ўмацаваўся ў веры, аддаючы хвалу Богу і будучы цалкам ўпэўненым, што Бог мае моц выканаць абяцанае. Таму гэта і залічана яму як праведнасць. Не толькі дзеля яго аднаго напісана, што залічана яму, але таксама дзеля нас, бо залічыцца і нам, якія верым у таго, хто ўваскрасіў з мёртвых Езуса, Пана нашага, які быў выданы за грахі нашыя і ўваскрэшаны дзеля апраўдання нашага.

Гэта слова Божае.

СПЕЎ ПЕРАД ЕВАНГЕЛЛЕМ (Лк 4, 18–19)

Акламацыя: Аллелюя, аллелюя, аллелюя.

Пан намасціў Мяне абвяшчаць Добрую Навіну ўбогім,

паслаў Мяне абвяшчаць вызваленне палонным.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 9, 9–13)

Я не прыйшоў клікаць праведнікаў, але грэшнікаў

+ Чытанне святога Евангелля паводле Мацвея.

У той час:

Калі Езус праходзіў, убачыў чалавека, які сядзеў на мытні, па імені Мацвей, і сказаў яму: Ідзі за Мною. Ён устаў і пайшоў за Ім. І калі Езус сядзеў за сталом у доме, шмат мытнікаў і грэшнікаў прыйшло і села за стол з Ім і вучнямі Ягонымі. Убачыўшы гэта, фарысеі казалі вучням Яго: Чаму Настаўнік ваш есць і п’е разам з мытнікамі і грэшнікамі? Езус жа, пачуўшы гэта, сказаў ім: Не здаровым патрэбны лекар, але хворым. Пайдзіце, навучыцеся, што значыць «міласэрнасці хачу, а не ахвяры». Бо Я не прыйшоў клікаць праведнікаў, але грэшнікаў.

Гэта слова Пана.

X ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Быц 3, 9–15)

Устанаўлю варожасць паміж патомствам тваім і паміж яе патомствам

Чытанне кнігі Быцця.

Калі ж Адам з’еў з дрэва, паклікаў Пан Бог Адама і сказаў яму: Дзе ты? Ён адказаў: Я пачуў голас твой у раі і спалохаўся, бо голы я, і схаваўся. Сказаў Бог: Хто сказаў табе, што ты голы? Можа еў ты з дрэва, з якога Я забараніў табе есці? Адам сказаў: Жанчына, якую Ты даў мне, яна дала мне, і еў я. І сказаў Пан Бог жанчыне: Чаму ты гэта зрабіла? Яна сказала: Змей падмануў мяне, і ела я. Тады сказаў Пан Бог змею:

За тое, што ты зрабіў гэта,

ты пракляты паміж усімі жывёламі і паміж усімі звярамі палявымі.

На жываце сваім поўзаць будзеш

і пыл будзеш есці

праз усе дні жыцця свайго.

Устанаўлю варожасць паміж табою і паміж жанчынаю,

і паміж патомствам тваім, і паміж яе патомствам.

Яно сатрэ табе галаву,

а ты сатрэш яго пяту.

Гэта слова Божае.

РЭСПАНСАРЫЙНЫ ПСАЛЬМ (Пс 130 (129), 1–2. 3–4. 5–6ab. 6c–8, Р.: 7bc)

Рэфрэн: У Пана міласэрнасць і шчодрае ў Яго адкупленне.

1. З глыбіні я клічу Цябе, Пане. *

2. Пане, пачуй мой голас.

Няхай Твае вушы пачуюць *

голас маіх малітваў.

Рэфрэн: У Пана міласэрнасць і шчодрае ў Яго адкупленне.

3. Калі Ты, Пане, будзеш зважаць на беззаконні, *

хто ж вытрывае, Пане?

4. Але ў Цябе прабачэнне, *

каб баяліся Цябе.

Рэфрэн: У Пана міласэрнасць і шчодрае ў Яго адкупленне.

5. Спадзяюся на Пана, *

спадзяецца душу мая на Яго слова.

6. Душа мая чакае Пана

больш, чым варта світання. *

Рэфрэн: У Пана міласэрнасць і шчодрае ў Яго адкупленне.

Больш, чым варта світання, *

7. няхай Ізраэль чакае Пана,

бо ў Пана міласэрнасць і шчодрае ў Яго адкупленне. *

8. Ён адкупіць Ізраэль ад усіх беззаконняў ягоных.

Рэфрэн: У Пана міласэрнасць і шчодрае ў Яго адкупленне.

ДРУГОЕ ЧЫТАННЕ (2 Кар 4, 13 — 5, 1)

Мы верым, таму і кажам

Чытанне Першага паслання святога апостала Паўла да Карынцянаў.

Браты:

Маючы той самы дух веры, як напісана: Я паверыў, таму гаварыў, — і мы верым, таму і кажам, ведаючы, што той, хто ўваскрасіў Пана Езуса, і нас уваскрасіць разам з Езусам і паставіць перад сабою разам з вамі.

Бо ўсё дзеля вас, каб памнажэнне ласкі ў многіх выклікала шчодрую падзяку дзеля Божай славы. Таму мы не губляем адвагі, бо, хоць знешні наш чалавек і тлее, духоўны з дня ў дзень абнаўляецца. Часовае лёгкае цярпенне нашае дае нам бязмернае багацце вечнай славы, калі мы зважаем не на бачнае, а на нябачнае. Таму што бачнае — часовае, а нябачнае — вечнае!

Мы ведаем, што калі зямны дом нашага жылля разваліцца, то ад Бога маем жыллё — нерукатворны вечны дом у нябёсах.

Гэта слова Божае.

СПЕЎ ПЕРАД ЕВАНГЕЛЛЕМ (Ян 12, 31b–32)

Акламацыя: Аллелюя, аллелюя, аллелюя.

Цяпер князь гэтага свету будзе выкінуты вон.

І Я, калі буду ўзняты над зямлёю, усіх прыцягну да сябе.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 3, 20–35)

Настаў канец сатане

+ Чытанне святога Евангелля паводле Марка.

У той час:

Езус з вучнямі прыйшоў у дом. І зноў сабраўся натоўп, так што яны не маглі нават хлеба паесці. Пачуўшы гэта, Яго родныя пайшлі забраць Яго, бо казалі, што Ён страціў розум. А кніжнікі, якія прыйшлі з Ерузалема, казалі, што Ён мае ў сабе Бэльзэбуба і выганяе дэманаў праз князя дэманаў.

А Езус, паклікаўшы іх, казаў ім у прыпавесцях: Як можа сатана выганяць сатану?

Калі валадарства раздзеліцца само ў сабе, не можа выстаяць такое валадарства.  І калі дом раздзеліцца сам у сабе, не можа выстаяць такі дом. І калі сатана паўстаў супраць самога сябе і раздзяліўся, не можа выстаяць, але канец яму. Ніхто не можа ўвайсці ў дом асілка і выкрасці ягоныя рэчы, калі спачатку не звяжа асілка, і толькі тады абрабуе дом ягоны. Сапраўды, кажу вам: дараваныя будуць сынам чалавечым усе грахі і блюзнерствы, якімі б ні блюзнерылі. Але хто будзе блюзнерыць супраць Духа Святога, не атрымае даравання ніколі, але падлягае вечнаму асуджэнню.

Так сказаў, бо гаварылі пра Яго: Ён мае нячыстага духа.

І прыйшлі Маці Яго і браты Ягоныя і, стоячы звонку, паслалі паклікаць Яго. Сядзеў каля Яго натоўп і казаў Яму: Вось Маці Твая і браты Твае, і сёстры Твае на вуліцы шукаюць Цябе.

І сказаў ім у адказ: Хто маці Мая і браты Мае? І паглядзеўшы на тых, хто сядзеў вакол Яго, сказаў: Вось маці Мая і браты Мае. Бо хто будзе выконваць волю Божую, той Мне брат і сястра, і маці.

Гэта слова Пана.

X ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (1 Вал 17, 17–24)

Глядзі, сын твой жывы

Чытанне першай кнігі Валадарстваў.

У тыя дні:

Захварэў сын жанчыны, гаспадыні дома, і хвароба яго была такая моцная, што пакінула яго дыханне. І сказала жанчына Іллі: Што табе да мяне, чалавек Божы? Ты прыйшоў да мяне нагадаць пра беззаконне маё і забіць майго сына.

Ён сказаў ёй: Дай мне сына свайго.

І ўзяў яго з рук яе, і панёс яго ў святліцу, дзе жыў, і паклаў яго на свой ложак. Усклікнуў да Пана і сказаў: Пане, Божа мой, няўжо Ты і ўдаве, у якой я жыву, учыніш зло, забіўшы яе сына? І тройчы схіліўшыся над хлопцам, ён усклікнуў да Пана і сказаў: Пане, Божа мой, няхай вернецца душа хлопца гэтага да яго.

Пачуў Пан голас Іллі, і вярнулася душа да хлопца, і ён ажыў.

Узяў Ілля хлопца і перанёс яго са святліцы ўніз, і аддаў яго маці ягонай. І сказаў Ілля: Глядзі, сын твой жывы. Тады сказала жанчына Іллі: Вось цяпер я пазнала, што ты чалавек Божы, і што праўдзівае слова Пана ў вуснах тваіх.

Гэта слова Божае.

РЭСПАНСАРЫЙНЫ ПСАЛЬМ (Пс 30 (29), 2–4. 5-6. 11 і 12а і 13b, Р.: 2а)

Рэфрэн: Узвялічу Цябе, Пане, бо Ты мяне збавіў.

2. Узвялічу Цябе, Пане, бо Ты мяне збавіў *

і не дазволіў ворагам маім пацяшацца з мяне.

4. Пане, Ты вывеў з адхлані душу маю, *

Ты ўратаваў жыццё маё сярод тых, хто сыходзіць у магілу.

Рэфрэн: Узвялічу Цябе, Пане, бо Ты мяне збавіў.

5. Спявайце Пану вы, Ягоныя верныя, *

памятайце пра святасць Ягоную.

6. Бо гнеў Яго трывае імгненне, †

а ласкавасць Яго — усё жыццё. *

Увечары прыходзіць плач, а раніцай — радасць.

Рэфрэн: Узвялічу Цябе, Пане, бо Ты мяне збавіў.

11. Пачуй, Пане, і злітуйся нада мною, *

Пане, будзь мне дапамогай!

12. Ты нараканне маё замяніў на танец. *

13. Пане, Божа мой, буду хваліць Цябе вечна.

Рэфрэн: Узвялічу Цябе, Пане, бо Ты мяне збавіў.

ДРУГОЕ ЧЫТАННЕ (Гал 1, 11–19)

Пажадаў аб’явіць праз мяне свайго Сына, каб я прапаведаваў Яго язычнікам

Чытанне Паслання святога апостала Паўла да Галатаў.

Адкрываю вам, браты, што Евангелле, якое я абвяшчаў, не ад чалавека.  Бо і я прыняў яго і быў навучаны не ад чалавека, а дзякуючы аб’яўленню Езуса Хрыста.

Вы чулі пра маё ранейшае жыццё ў юдаізме, як жорстка я пераследаваў Касцёл Божы і нішчыў яго, як перавышаў у юдаізме многіх аднагодкаў з майго народу, будучы зацятым прыхільнікам традыцый маіх продкаў. Калі ж Бог, выбраўшы мяне ад улоння маці маёй і паклікаўшы ласкаю сваёю, пажадаў аб’явіць праз мяне свайго Сына, каб я прапаведаваў Яго язычнікам, я не пачаў адразу ж раіцца з целам і крывёю і не пайшоў у Ерузалем да Апосталаў, якія былі маімі папярэднікамі, а пайшоў у Арабію і зноў вярнуўся ў Дамаск.

Пасля, праз тры гады, я пайшоў у Ерузалем наведаць Кефаса і прабыў у яго пятнаццаць дзён. Нікога іншага з Апосталаў я не бачыў, акрамя Якуба, брата Пана.

Гэта слова Божае.

СПЕЎ ПЕРАД ЕВАНГЕЛЛЕМ (Лк 7, 16)

Акламацыя: Аллелюя, аллелюя, аллелюя.

Вялікі прарок паўстаў сярод нас,

і Бог наведаў свой народ.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 7, 11–17)

Хлопча, кажу табе, устань

+ Чытанне святога Евангелля паводле Лукі.

У той час:

Езус пайшоў у горад, які называўся Наін, і з Ім ішлі многія вучні Ягоныя і вялікі натоўп. Калі ж Ён наблізіўся да гарадской брамы, выносілі з яе памерлага, адзінага сына ў маці, якая была ўдавою. І шмат людзей з горада ішло разам з ёю. Убачыўшы яе, Пан злітаваўся над ёю і сказаў: Не плач.

І падышоўшы, дакрануўся да насілак. Тыя, хто нёс, спыніліся. І сказаў: Хлопча, кажу табе, устань.

Мёртвы сеў і пачаў гаварыць. І Езус аддаў яго маці ягонай. Усіх жа ахапіў страх, і славілі Бога, кажучы: Вялікі прарок паўстаў сярод нас, і Бог наведаў свой народ.

І разышлася гэтая навіна пра Яго па ўсёй Юдэі і па ўсёй ваколіцы.

Гэта слова Пана.

Панядзелак (X)

ПЕРШАЕ ЧЫТАННЕ (1 Вал 17, 1–6)

Ілля, які стаіць перад абліччам Пана Бога Ізраэля

Чытанне Першай кнігі Валадарстваў.

У тыя дні:

Сказаў Ілля Тэсбіта, з жыхароў гілеадскіх, Ахабу: Як жывы Пан Бог Ізраэля, перад якім я стаю, так у гэтыя гады не будзе ні расы, ні дажджу, калі толькі я не скажу.

І скіраваў Пан слова да яго, кажучы: Ідзі адгэтуль і павярніся на ўсход, і схавайся каля патоку Керыт, што насупраць Ярдана. З гэтага патоку ты будзеш піць, а крумкачам Я загадаў карміць цябе там.

Пайшоў ён і зрабіў паводле слова Пана; пайшоў і застаўся каля патоку Керыт, што насупраць Ярдана. І крумкачы прыносілі яму хлеб і мяса раніцай і хлеб і мяса ўвечары, а з патоку ён піў.

Гэта слова Божае.

РЭСПАНСАРЫЙНЫ ПСАЛЬМ (Пс 121 (120), 1–2. 3–4. 5–6. 7–8, Р.: пар. 2)

Рэфрэн: Дапамога наша ад Пана, які стварыў неба і зямлю.

1. Узнімаю вочы свае да вышыняў: *

адкуль прыйдзе мая дапамога?

2. Дапамога мая ад Пана, *

які стварыў неба і зямлю.

Рэфрэн: Пакаштуйце і ўбачце, які добры ёсць Пан!

3. Ён не дасць пахіснуцца назе тваёй, *

не задрэмле той, хто цябе сцеражэ.

4. Не дрэмле і не спіць *

той, хто сцеражэ Ізраэль.

Рэфрэн: Пакаштуйце і ўбачце, які добры ёсць Пан!

5. Пан сцеражэ цябе, *

Пан твой цень, Ён праваруч цябе.

6. Удзень сонца не ўдарыць цябе, *

ані месяц ноччу.

Рэфрэн: Пакаштуйце і ўбачце, які добры ёсць Пан!

7. Пан захавае цябе ад усякага зла, *

будзе берагчы душу тваю.

8. Пан будзе сцерагчы выйсце тваё і вяртанне, *

цяпер і навекі.

Рэфрэн: Пакаштуйце і ўбачце, які добры ёсць Пан!

СПЕЎ ПЕРАД ЕВАНГЕЛЛЕМ (Мц 5, 12а)

Акламацыя: Аллелюя, аллелюя, аллелюя.

Радуйцеся і весяліцеся,

бо вялікая ўзнагарода вашая ў нябёсах.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 5, 1–12)

Шчаслівыя ўбогія духам

+ Чытанне святога Евангелля паводле Мацвея.

У той час:

Убачыўшы натоўп, Езус падняўся на гару. А калі сеў, падышлі да Яго вучні Ягоныя. І, адкрыўшы вусны свае, Ён вучыў іх, кажучы:

Шчаслівыя ўбогія духам, бо іх ёсць Валадарства Нябеснае.

Шчаслівыя засмучаныя, бо яны суцешаныя будуць.

Шчаслівыя лагодныя, бо яны зямлю атрымаюць у спадчыну.

Шчаслівыя галодныя і прагнучыя справядлівасці, бо яны насычаныя будуць.

Шчаслівыя міласэрныя, бо яны міласэрнасць спазнаюць.

Шчаслівыя чыстыя сэрцам, бо яны Бога ўбачаць.

Шчаслівыя міратворцы, бо яны сынамі Божымі названыя будуць.

Шчаслівыя, каго пераследуюць за справядлівасць, бо іх ёсць Валадарства Нябеснае.

Шчаслівыя вы, калі будуць вас зневажаць і пераследаваць, і ўсяляк зласловіць несправядліва з-за Мяне.

Радуйцеся і весяліцеся, бо вялікая ўзнагарода вашая ў нябёсах. Бо так пераследавалі прарокаў, якія былі перад вамі.

Гэта слова Пана.

Аўторак (X)

ПЕРШАЕ ЧЫТАННЕ (1 Вал 17, 7–16)

Кадушка мукі не скончылася, і збан алею не апусцеў паводле абяцання, якое Пан даў праз Іллю

Чытанне Першай кнігі Валадарстваў.

У тыя дні:

Высах паток, каля якога жыў Ілля, бо у краіне не было дажджу. Тады скіраваў Пан слова да Іллі, кажучы: Устань, ідзі ў Сарэпту сідонскую і там застанься, бо Я загадаў там адной удаве, каб цябе карміла.

Ён устаў і пайшоў у Сарэпту. І калі падышоў да брамы горада, з’явілася перад ім удава, якая збірала дровы. І паклікаў яе, кажучы: Прынясі мне трохі вады ў збане напіцца. Калі яна пайшла прынесці вады, ён крыкнуў услед: Вазьмі, прашу, для мяне і кавалак хлеба.

Яна ж адказала: На жыццё Пана, твайго Бога, не маю печыва, толькі жменю мукі ў кадушцы і трохі алею ў збане. Вось збяру некалькі кавалкаў дрэва і пайду, згатую сабе і майму сыну. З’ямо гэта і памром.

Ілля сказаў ёй: Не бойся, але ідзі і зрабі, як сказала. Толькі спачатку зрабі невялікі праснак для мяне і прынясі мне. Сабе ж і сыну зробіш потым. Бо так кажа Пан, Бог Ізраэля: Кадушка мукі не скончыцца, і збан алею не апусцее аж да дня, калі Пан спашле дождж на зямлю.

Яна пайшла і зрабіла, як сказаў Ілля. І штодня елі ён, яна і дом яе. І так было кожны дзень. Кадушка мукі не скончылася, і збан алею не апусцеў паводле абяцання, якое Пан даў праз Іллю.

Гэта слова Божае.

РЭСПАНСАРЫЙНЫ ПСАЛЬМ (Пс 4 , 2–3. 4–5. 7–8, Р.: 7b)

Рэфрэн: Узнімі над намі, Пане, святло свайго аблічча.

2. Калі я клічу, пачуй мяне, Божа, справядлівасць мая. †

Ты вывеў мяне з уціску, *

змілуйся нада мною і пачуй маю малітву.

3. Сыны чалавечыя, дакуль цвёрдымі будуць вашыя сэрцы? *

Чаму любіце марнасць і шукаеце няпраўды?

Рэфрэн: Узнімі над намі, Пане, святло свайго аблічча.

4. Ведайце, што Пан учыніў цудоўным свайго вернага, *

Пан чуе, калі Яго клічу.

5. Дрыжыце і не грашыце, *

разважайце ў сэрцах вашых на ложах сваіх і маўчыце.

Рэфрэн: Узнімі над намі, Пане, святло свайго аблічча.

7. Многія кажуць: Хто пакажа нам добрае? *

Узнімі над намі, Пане, святло свайго аблічча.

8. Больш радасці Ты даў майму сэрцу, *

чым падчас багатага ўраджаю пшаніцы і віна.

Рэфрэн: Узнімі над намі, Пане, святло свайго аблічча.

СПЕЎ ПЕРАД ЕВАНГЕЛЛЕМ (Мц 5, 16)

Акламацыя: Аллелюя, аллелюя, аллелюя.

Няхай святло вашае так свеціць перад людзьмі,

каб яны бачылі вашыя добрыя ўчынкі

і праслаўлялі Айца вашага, які ў нябёсах.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 5, 13–16)

Вы — святло свету

+ Чытанне святога Евангелля паводле Мацвея.

У той час

Езус сказаў сваім вучням: Вы — соль зямлі. Калі ж соль страціць смак, то чым пасоліш яе? Яна ўжо ні на што не прыдасца, хіба што выкінуць яе прэч на патаптанне людзям.

Вы — святло свету. Не можа схавацца горад, які стаіць на вяршыні гары. І, запаліўшы свяцільнік, не ставяць яго пад пасудзінаю, але на свечніку, і свеціць усім, хто ў доме.

Няхай святло вашае так свеціць перад людзьмі, каб яны бачылі вашыя добрыя ўчынкі і праслаўлялі Айца вашага, які ў нябёсах.

Гэта слова Пана.

Серада (X)

ПЕРШАЕ ЧЫТАННЕ (1 Вал 18, 20–39)

Няхай пазнае народ гэты, што Ты Бог, і Ты навернеш сэрца іхняе

Чытанне Першай кнігі Валадарстваў.

У тыя дні:

Кароль Ахаб паслаў да ўсіх сыноў Ізраэля і сабраў усіх прарокаў на гары Кармэль. І падышоў Ілля да ўсяго народу, і сказаў: Ці доўга будзеце хістацца ў два бакі? Калі Пан ёсць Богам, то ідзіце за Ім, а калі Бааль, то ідзіце за ім. І не адказаў народ яму ні слова.

І зноў сказаў Ілля народу: Я адзін застаўся прарок Пана, а прарокаў Бааля чатырыста пяцьдзесят чалавек. Няхай дадуць нам двух цялят, і няхай яны выберуць сабе адно цяля, і рассякуць яго, і пакладуць на дровы, але агню не падкладаюць. Я ж падрыхтую другое цяля і пакладу на дровы, але агню не падкладу. Вы заклікайце імя бога вашага, а я буду заклікаць імя Пана. І той Бог, які дасць адказ праз агонь, ёсць Богам. І сказаў у адказ увесь народ: Добрая прапанова.

І сказаў Ілля прарокам Бааля: Выберыце сабе адно цяля і падрыхтуйце першымі, бо вас шмат, і заклікайце імя бога вашага, але агню не падкладайце.

Узялі яны цяля, якое было дадзена ім, і падрыхтавалі, і заклікалі імя Бааля з раніцы да поўдня, кажучы: Баале, пачуй нас! Але не было ні голасу, ні адказу. І скакалі яны вакол ахвярніка, які зрабілі. Калі настаў поўдзень, Ілля пачаў смяяцца з іх, кажучы: Крычыце мацней, бо ён бог; магчыма, ён задумаўся, або заняты чым-небудзь, або ў дарозе, а, можа, ён спіць, то няхай прачнецца. І пачалі яны моцна крычаць і калоць сябе паводле свайго звычаю нажамі і дзідамі, так што кроў лілася па іх.

Мінуў поўдзень, а яны ўсё яшчэ прарочылі аж да часу вечаровага ахвярапрынашэння, але не было ні голасу, ні адказу, ні знаку ўвагі.

Тады Ілля сказаў усяму народу: Ідзіце да мяне. І падышоў увесь народ да яго. Ён жа аднавіў разбураны ахвярнік Пана. І ўзяў Ілля дванаццаць камянёў, па колькасці каленаў сыноў Якуба, якому Пан сказаў: Ізраэль будзе імя тваё. І пабудаваў з гэтых камянёў ахвярнік у імя Пана, і зрабіў вакол ахвярніка роў, ёмістасцю дзвюх сатаў зерня, і паклаў дровы, і рассек цяля, і паклаў яго на дровы, і сказаў: Напоўніце чатыры збаны вадою і вылейце на ахвяру ўсеспалення і на дровы. Потым сказаў: Зрабіце гэта другі раз. Калі яны зрабілі другі раз, сказаў: Зрабіце тое ж трэці раз. І зрабілі трэці раз, і вада палілася вакол ахвярніка, і роў напоўніўся вадою.

У час вечаровага ахвярапрынашэння падышоў прарок Ілля і сказаў: Пане, Божа Абрагама, Ісаака і Ізраэля, няхай пазнаюць у гэты дзень, што Ты адзіны Бог у Ізраэлі, і што я, слуга Твой, зрабіў усё паводле слова Твайго. Пачуй мяне, Пане, пачуй мяне. Няхай пазнае народ гэты, што Ты, Пане, Бог, і Ты навернеш сэрца іхняе.

І сышоў агонь Пана, і паглынуў ахвяру ўсеспалення і дровы, і камяні, і пыл, і праглынуў ваду, якая была ў рове. Убачыўшы гэта, увесь народ упаў ніцма і сказаў: Пан ёсць Богам, Пан ёсць Богам!

Гэта слова Божае.

РЭСПАНСАРЫЙНЫ ПСАЛЬМ (Пс 16 (15), 1–2а. 4. 5 і 8. 11, Р.: 1)

Рэфрэн: Захавай мяне, Божа, бо на Цябе спадзяюся.

1. Захавай мяне, Божа, *

бо на Цябе спадзяюся,

2. Сказаў я Пану: *

Ты — мой Пан.

Рэфрэн: Захавай мяне, Божа, бо на Цябе спадзяюся.

4. Тыя, хто ідзе за чужымі багамі, *

памнажаюць свае цярпенні.

Я не буду ліць іхніх крывавых ахвяраў, *

іх імёнаў не вымавяць мае вусны.

Рэфрэн: Захавай мяне, Божа, бо на Цябе спадзяюся.

5. Пан частка спадчыны маёй і келіха майго, *

Ён лёс мой трымае.

8. Пан заўсёды перад маімі вачыма, *

бо Ён праваруч мяне, я не пахіснуся.

Рэфрэн: Захавай мяне, Божа, бо на Цябе спадзяюся.

11. Ты дарогу жыцця мне пакажаш, *

паўната радасці перад Табою,

вечнае шчасце *

праваруч Цябе.

Рэфрэн: Захавай мяне, Божа, бо на Цябе спадзяюся.

СПЕЎ ПЕРАД ЕВАНГЕЛЛЕМ (Пс 25 (24), 4b. 5а)

Акламацыя: Аллелюя, аллелюя, аллелюя.

Навучы мяне сцежкам Тваім, Пане,

вядзі мяне ў праўдзе Тваёй.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 5, 17–19)

Не адмяніць прыйшоў Я, але выканаць

+ Чытанне святога Евангелля паводле Мацвея.

У той час:

Езус сказаў сваім вучням: Не думайце, што Я прыйшоў адмяніць закон ці прарокаў: не адмяніць прыйшоў Я, але выканаць. Бо сапраўды кажу вам: пакуль не праміне неба і зямля, ніводная ёта, ніводная рыска не знікне з закону, пакуль не збудзецца ўсё. Таму, калі хто парушыць адну з гэтых найменшых запаведзяў і навучыць гэтаму людзей, той найменшым назавецца ў Валадарстве Нябесным. Хто ж выканае і навучыць, той вялікім назавецца ў Валадарстве Нябесным.

Гэта слова Пана.

Чацвер (X)

ПЕРШАЕ ЧЫТАННЕ (1 Вал 18, 41–46)

Памаліўся Ілля, і неба дало дождж

Чытанне Першай кнігі Валадарстваў.

У тыя дні:

Ілля сказаў Ахабу: Ідзі, еш і пі, бо чуваць шум вялікага дажджу. Пайшоў Ахаб есці і піць, а Ілля падняўся на вяршыню Кармэля, нахіліўся да зямлі, схаваў твар свой паміж каленяў і сказаў свайму слузе: Ідзі і паглядзі ў бок мора. Той пайшоў, паглядзеў і сказаў: Нічога няма. Ілля зноў сказаў яму: Вяртайся сем разоў. На сёмы раз слуга сказаў: Вось маленькае воблака з чалавечую далонь узнімаецца з мора. Ілля сказаў: Ідзі, скажы Ахабу: запрагай і едзь, каб не застаў цябе дождж.

Неўзабаве неба пацямнела ад хмараў і ад ветру, і пайшоў вялікі дождж. Ахаб сеў у калясніцу і паехаў у Ізрээль. А рука Пана была на Іллі. Ён падперазаў свае бёдры і бег перад Ахабам аж да самага Ізрээля.

Гэта слова Божае.

РЭСПАНСАРЫЙНЫ ПСАЛЬМ (Пс 65 (64), 10аbcd. 10e–11. 12–13, Р.: 2а)

Рэфрэн: Табе, Божа, належыць хвала на Сіёне.

10. Ты наведваеш зямлю і насычаеш вільгаццю, *

шчодра яе ўзбагачаеш.

Божы паток напоўнены вадою. *

Ты вырошчваеш збожжа.

Рэфрэн: Табе, Божа, належыць хвала на Сіёне.

Бо так падрыхтаваў яе.

11. Напаіў яе барозны, выраўнаў скібы, *

размякчыў яе дажджамі,

благаславіў яе расліннасць.

Рэфрэн: Табе, Божа, належыць хвала на Сіёне.

12. Ты год вянчаеш ласкавасцю сваёй, *

сцежкі Твае струменяць тукам.

13. Струменяць на пашы ў пустыні, *

а ўзгоркі падпяразваюцца радасцю.

Рэфрэн: Табе, Божа, належыць хвала на Сіёне.

СПЕЎ ПЕРАД ЕВАНГЕЛЛЕМ (Ян 13, 34)

Акламацыя: Аллелюя, аллелюя, аллелюя.

Новую запаведзь даю вам, каб вы любілі адзін аднаго,

як Я палюбіў вас.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 5, 20–26)

Кожны, хто гневаецца на брата свайго, падпадае пад суд

+ Чытанне святога Евангелля паводле Мацвея.

У той час:

Езус сказаў сваім вучням: Калі справядлівасць вашая не пераўзыдзе справядлівасці кніжнікаў і фарысеяў, то вы не ўвойдзеце ў Валадарства Нябеснае.

Вы чулі, што было сказана продкам: Не забівай; а хто заб’е, падпадае пад суд. А Я кажу вам, што кожны, хто гневаецца на брата свайго, падпадае пад суд. Хто ж скажа брату свайму «рака», падпадае пад Высокую раду, а хто скажа «неразумны», падпадае пад геену вогненную.

Таму, калі ты прынясеш дар свой да ахвярніка і ўспомніш там, што брат твой мае нешта супраць цябе, пакінь там дар свой перад ахвярнікам і ідзі спачатку памірыся з братам сваім, і тады прыйдзі і прынясі дар свой.

Мірыся з праціўнікам тваім хутка, пакуль ты з ім яшчэ ў дарозе, каб праціўнік не аддаў цябе суддзі, а суддзя не аддаў цябе слузе, і не ўкінулі цябе ў вязніцу. Сапраўды кажу табе: не выйдзеш адтуль, пакуль не аддасі апошні грош.

Гэта слова Пана.

Пятніца (X)

ПЕРШАЕ ЧЫТАННЕ (1 Вал 19, 9а. 11–16)

Стань на гары перад абліччам Пана

Чытанне Першай кнігі Валадарстваў.

У тыя дні:

Калі Ілля прыйшоў да Божай гары Горэб, ён увайшоў у пячору. І скіраваў Пан да яго слова, кажучы: Выйдзі і стань на гары перад абліччам Пана, і вось пройдзе Пан, і будзе перад Ім вецер вялікі і моцны, які разрывае горы і крышыць скалы, але не ў ветры Пан. А пасля ветру будзе землятрус, але не ў землятрусе Пан. Пасля землятрусу будзе агонь, але не ў агні Пан. Пасля ж агню — шум ціхага ветру.

Пачуўшы гэта, Ілля прыкрыў твар свой плашчом і выйшаў з пячоры, і стаў пры ўваходзе да яе. І вось голас кажа яму: Што ты робіш тут, Ілля?

Ён адказаў: Я палаю руплівасцю дзеля Пана, Бога Магуццяў, бо сыны Ізраэля пакінулі Твой запавет, разбурылі Твае ахвярнікі і прарокаў Тваіх пазабівалі мячом. Застаўся я адзін, але яны шукаюць і майго жыцця, каб забраць яго.

І сказаў яму Пан: Ідзі, вяртайся сваёй дарогай праз пустыню ў Дамаск. І калі прыйдзеш, намасціш Газаэля каралём Сірыі. Егу, сына Намсі, намасціш каралём Ізраэля. І Елісея, сына Сафата з Абэль-Мэгуля, намасціш прарокам замест сябе.

Гэта слова Божае.

РЭСПАНСАРЫЙНЫ ПСАЛЬМ (Пс 27 (26), 7–8а. 8b–9аbc. 13–14, Р.: 8b)

Рэфрэн: Буду шукаць Твайго аблічча, Пане.

7. Пачуй, Пане, голас мой, калі я клічу, *

змілуйся нада мною і адкажы мне.

8. Пра Цябе кажа маё сэрца: *

шукайце Ягонага аблічча.

Рэфрэн: Буду шукаць Твайго аблічча, Пане.

Буду шукаць Твайго аблічча, Пане. *

9. Не хавай ад мяне свайго твару.

Слугі свайго не адкідай у гневе; *

Ты — мая дапамога, не адкідай мяне.

Рэфрэн: Буду шукаць Твайго аблічча, Пане.

13. Веру, што ўбачу дабрыню Пана *

ў краіне жывых.

14. Спадзявайся на Пана, будзь мужным, *

няхай умацуецца сэрца тваё, спадзявайся на Пана.

Рэфрэн: Буду шукаць Твайго аблічча, Пане.

СПЕЎ ПЕРАД ЕВАНГЕЛЛЕМ (Флп 2, 15d. 16a)

Акламацыя: Аллелюя, аллелюя, аллелюя.

Ззяеце, нібы светачы, у свеце,

трымаючы слова жыцця.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 5, 27–32)

Кожны, хто з пажадлівасцю глядзіць на жанчыну, ужо ўчыніў з ёю распусту

+ Чытанне святога Евангелля паводле Мацвея.

У той час:

Езус сказаў сваім вучням: Вы чулі, што сказана: Не распуснічай. Я ж вам кажу: кожны, хто з пажадлівасцю глядзіць на жанчыну, ужо ўчыніў з ёю распусту ў сэрцы сваім.

Калі правае вока тваё спакушае цябе, вырві яго і адкінь ад сябе, бо лепей табе, каб загінуў адзін з тваіх членаў, чым усё цела тваё будзе кінута ў геену. І калі правая рука твая спакушае цябе, адсячы яе і адкінь ад сябе, бо лепей табе, каб адзін з тваіх членаў загінуў, чым усё цела тваё пойдзе ў геену.

Сказана: Калі хто адпускае жонку сваю, няхай дасць ёй разводны ліст. А я кажу вам: Кожны, хто адпускае жонку сваю, акрамя як з прычыны распусты, той робіць яе распусніцай, а хто жэніцца з разведзенаю, той распуснічае.

Гэта слова Пана.

Субота (X)

ПЕРШАЕ ЧЫТАННЕ (1 Вал 19, 19–21)

Елісей устаў і пайшоў за Іллёю

Чытанне Першай кнігі Валадарстваў.

У тыя дні:

Ілля пайшоў з гары і знайшоў Елісея, сына Сафата, які араў. Дванаццаць пар валоў было перад ім. Ён жа быў пры дванаццатай. Ілля, праходзячы міма, накінуў на яго свой плашч. І пакінуў ён валоў, і пабег за Іллёю, і сказаў: Дазволь мне пацалаваць айца майго і маці, і я пайду за табой. Той адказаў яму: Ідзі і вяртайся, бо што зрабіў я табе.

І вярнуўся ад яго, узяў пару валоў і прынёс іх у ахвяру, а на ярме прыгатаваў мяса і раздаў людзям, каб з’елі. Сам жа ўстаў і пайшоў за Іллёю, і служыў яму.

Гэта слова Божае.

РЭСПАНСАРЫЙНЫ ПСАЛЬМ (Пс 16 (15), 1–2а і 5. 7–8. 9–10, Р.: пар. 5а)

Рэфрэн: Ты, Пане, частка спадчыны маёй.

1. Захавай мяне, Божа, бо на Цябе спадзяюся, *

2. Сказаў я Пану: Ты — мой Пан.

5.  Пан частка спадчыны маёй і келіха майго, *

Ён лёс мой трымае.

Рэфрэн: Ты, Пане, частка спадчыны маёй.

7. Благаслаўляю Пана, які даў мне параду, *

бо нават начамі вучыць мяне маё нутро.

8. Пан заўсёды перад маімі вачыма, *

бо Ён праваруч мяне, я не пахіснуся.

Рэфрэн: Ты, Пане, частка спадчыны маёй.

9. Таму радуецца маё сэрца і весяліцца душа, *

і цела маё будзе спачываць бяспечна,

10. бо не пакінеш душы маёй у адхлані *

і не дасі святому Твайму ўбачыць тленне.

Рэфрэн: Ты, Пане, частка спадчыны маёй.

СПЕЎ ПЕРАД ЕВАНГЕЛЛЕМ (Пс 119 (118), 36а. 29b)

Акламацыя: Аллелюя, аллелюя, аллелюя.

Схілі маё сэрца да Тваіх сведчанняў

і дай мне Закон  Твой.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 5, 33–37)

Я ж кажу вам: не прысягайце наогул

+ Чытанне святога Евангелля паводле Мацвея.

У той час:

Езус сказаў сваім вучням: Вы чулі, што сказана было продкам: Не прысягай фальшыва, а выконвай перад Богам прысягі свае. Я ж кажу вам: не прысягайце наогул: ні небам, бо гэта пасад Божы; ні зямлёю, бо гэта  падножжа ног Ягоных; ні Ерузалемам, бо гэта горад вялікага Караля. Ні галавою сваёй не прысягай, бо не можаш  ніводнага воласа зрабіць белым або чорным.

І няхай будзе слова вашае «так-так», «не-не». А што звыш гэтага, тое ад злога.

Гэта слова Пана.

ХI ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Зых 19, 2–6а)

Будзеце для Мяне валадарствам святароў і народам святым

Чытанне кнігі Зыходу.

У тыя дні:

Дайшоўшы аж да Сінайскай пустыні, сыны Ізраэля разбілі лагер у пустыні; і лагер Ізраэля ўладкаваўся там насупраць гары. Майсей узышоў да Бога, і паклікаў яго Пан з гары, кажучы: Так скажаш дому Якуба і абвесціш сынам Ізраэля: вы самі бачылі, што Я зрабіў егіпцянам і як насіў вас на арліных крылах, і прывёў вас да сябе.  Цяпер, калі будзеце слухацца голасу Майго і захоўваць запавет Мой, то станеце Маёй уласнасцю сярод усіх народаў, бо Мая ўся зямля. І вы будзеце для Мяне валадарствам святароў і народам святым.

Гэта слова Божае.

РЭСПАНСАРЫЙНЫ ПСАЛЬМ (Пс 100 (99), 2. 3. 5, Р.: 3c)

Рэфрэн: Мы Яго народ і авечкі Ягонай паствы.

2. Усклікай Пану, уся зямля, *

з радасцю служыце Пану.

Станьце перад Яго абліччам *

з радасным спевам.

Рэфрэн: Мы Яго народ і авечкі Ягонай паствы.

3. Ведайце, што Пан ёсць Богам, *

Ён стварыў нас, і мы Ягоныя.

Мы Яго народ *

і авечкі Ягонай паствы.

Рэфрэн: Мы Яго народ і авечкі Ягонай паствы.

5. Бо Пан ёсць добры, *

навекі Ягоная міласэрнасць,

і вернасць Яго *

з пакалення ў пакаленне.

Рэфрэн: Мы Яго народ і авечкі Ягонай паствы.

ДРУГОЕ ЧЫТАННЕ (Рым 5, 6–11)

Калі мы паядналіся праз смерць Сына, то тым больш збавімся праз Яго жыццё

Чытанне з Паслання святога апостала Паўла да Рымлянаў.

Браты:

Калі мы былі яшчэ слабымі, Хрыстус у вызначаны час памёр за бязбожных. Бо наўрад ці нехта памрэ за праведніка? Можа, за добрага чалавека нехта і адважыцца памерці. Бог даказвае сваю любоў да нас тым, што Хрыстус памёр за нас, калі мы былі яшчэ грэшнікамі. Тым больш цяпер, апраўданыя Яго Крывёй, мы будзем збаўленыя праз Яго ад гневу. Бо калі, будучы ворагамі, мы паядналіся з Богам праз смерць Яго Сына, то, паяднаўшыся, мы тым больш збавімся праз Яго жыццё. І не толькі гэта, але і ганарымся ў Богу праз Пана нашага Есуса Хрыста, дзякуючы Якому мы атрымалі цяпер паяднанне.

Гэта слова Божае.

СПЕЎ ПЕРАД ЕВАНГЕЛЛЕМ (Мк 1, 15)

Акламацыя: Аллелюя, аллелюя, аллелюя.

Наблізілася Валадарства Божае, — кажа Пан, —

кайцеся і верце ў Евангелле.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 9, 36–10, 8)

Паклікаўшы дванаццаць вучняў сваіх, паслаў іх

Чытанне святога Евангелля паводле Мацвея.

У той час:

Езус, убачыўшы натоўпы людзей, злітаваўся над імі, бо яны былі знясіленыя і пакінутыя, нібы авечкі, якія не маюць пастыра. Тады Ён кажа вучням сваім: Жніво вялікае, ды работнікаў мала; дык маліце Гаспадара жніва, каб выслаў работнікаў на жніво сваё.

І, паклікаўшы дванаццаць вучняў сваіх, Ён даў ім уладу выганяць нячыстых духаў і лячыць усялякую хваробу і ўсялякую немач. Імёны ж дванаццаці апосталаў былі такія: першы Сымон, называны Пятром, і Андрэй, брат яго,  Якуб  Забядэя і Ян, брат ягоны, Філіп і Барталамей, Тамаш і Мацвей мытнік, Якуб Алфееў і Тадэвуш, Сымон Кананіт і Юда Іскарыёт, які і здрадзіў Яго.

Гэтых дванаццаць паслаў Езус, наказваючы ім: На шлях паганцаў не ідзіце і ў гарады самарыйскія не ўваходзьце. Найбольш ідзіце да авечак з дому Ізраэля, якія загінулі. А ідучы, абвяшчайце, кажучы: Наблізілася Валадарства Нябеснае. Хворых аздараўляйце, мёртвых уваскрашайце, пракажоных ачышчайце, злых духаў выганяйце. Дарма атрымалі, дарма і давайце.

Гэта слова Пана.

XI ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Эзх 17, 22–24)

Узвысіў нізкае дрэва

Чытанне кнігі прарока Эзэхіэля.

Так кажа Пан Бог:

Вазьму Я з вяршыні высокага кедру і пасаджу. З верхніх галін ягоных адламаю парастак і пасаджу на высокай і ўзнёслай гары. На высокай гары Ізраэля пасаджу яго. І пусціць галлё і прынясе плён, і стане велічным кедрам, і будуць жыць пад ім усялякія птушкі, усялякае птаства будзе гняздзіцца ў цені галля ягонага. І даведаюцца ўсе дрэвы палявыя, што Я, Пан, паніжаю высокае дрэва, а нізкае дрэва ўзвышаю; зялёнае дрэва высушваю, а сухое дрэва прымушаю квітнець. Я, Пан, сказаў і так зраблю.

Гэта слова Божае.

РЭСПАНСАРЫЙНЫ ПСАЛЬМ (Пс 92 (91), 2–3. 13–14. 15–16, Р.: пар. 2а)

Рэфрэн: Добра дзякаваць Табе, Пане.

2. Добра ёсць дзякаваць Пану *

і праслаўляць імя Тваё, Найвышэйшы,

3. раніцаю абвяшчаць Тваю міласэрнасць *

і вернасць Тваю ўначы.

Рэфрэн: Добра дзякаваць Табе, Пане.

13. Справядлівы заквітнее, як пальма, *

вырасце, быццам кедр на Лібане.

14. Пасаджаныя ў доме Пана, *

яны заквітнеюць на дзядзінцах нашага Бога.

Рэфрэн: Добра дзякаваць Табе, Пане.

15. Нават у старасці яны будуць пладавітыя, *

сакавітыя і свежыя,

16. каб абвяшчаць, што справядлівы Пан, *

цвярдыня мая, і няма ў Ім няпраўды

Рэфрэн: Добра дзякаваць Табе, Пане.

ДРУГОЕ ЧЫТАННЕ (2 Кар 5, 6–10)

Стараемся падабацца Яму, ці то будучы з Ім, ці то далёка ад Яго

Чытанне Другога паслання святога апостала Паўла да Карынцянаў.

Браты:

Маючы ўпэўненасць у кожнай хвіліне, ведаем, што, калі прысутнічаем у целе, мы далёка ад Пана. Бо паступаем мы паводле веры, а не дзеля бачання. Аднак, маючы ўпэўненасць, мы больш хочам пакінуць цела і пасяліцца ў Пану. Таму стараемся падабацца Яму, ці то будучы з Ім, ці то далёка ад Яго. Бо ўсе мы павінны з’явіцца перад тронам Хрыста, каб кожны атрымаў згодна з тым, што ён рабіў, жывучы ў целе: добрае ці благое.

Гэта слова Божае.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Зерне — слова Божае, сейбіт — Хрыстус;

кожны, хто знойдзе Яго, будзе жыць вечна.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 4, 26–34)

Найменшае з усяго насення становіцца большым за ўсялякую зеляніну

+ Чытанне святога Евангелля паводле Марка.

У той час:

Езус сказаў народу: Валадарства Божае, нібы чалавек, што кідае зерне ў зямлю. І спіць, і ўстае ноччу і днём, а як зерне ўзыходзіць і расце, ён не ведае. Бо зямля прыносіць плён сама па сабе: спачатку зеляніну, потым колас, потым поўнае зерне ў коласе. Калі ж саспее плод, адразу пасылае серп, таму што настала жніво.

І казаў: З чым параўнаем Валадарства Божае? Ці ў якой прыпавесці выявім яго? Яно — як гарчычнае зерне: калі яго сеюць ў зямлю, яно найменшае з усяго насення на зямлі. Калі ж пасеяна, узыходзіць і становіцца большым за ўсялякую зеляніну, і пускае вялікае галлё, так што пад ценем ягоным могуць хавацца птушкі нябесныя.

У многіх такіх прыпавесцях прапаведаваў ім слова, колькі яны маглі слухаць. І без прыпавесці не казаў ім, а сваім вучням сам-насам тлумачыў усё.

Гэта слова Пана.

XI ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (2 Сам 12, 7–10. 13)

Пан зняў з цябе грэх твой: ты не памрэш

Чытанне Другой кнігі Самуэля.

У тыя дні:

Натан сказаў Давіду: Так кажа Пан Бог Ізраэля: Я намасціў цябе каралём Ізраэля і ўратаваў цябе ад рукі Саўла, і даў табе дом гаспадара твайго і жонак гаспадара твайго на ўлонне тваё, і даў табе дом Ізраэля і Юды, і, калі б гэтага было мала, дадаў бы табе нашмат больш.

Дык навошта пагардзіў ты словам Пана, зрабіўшы дрэннае перад вачыма Ягонымі? Урыя Хетэя ты забіў мячом і жонку ягоную ўзяў сабе за жонку, а яго ты забіў мячом аманіцянаў. Вось таму не адступіцца меч ад дому твайго навекі, бо ты пагардзіў Мною і ўзяў жонку Урыя Хетэя, каб была табе жонкаю.

І сказаў Давід Натану: Зграшыў я перад Панам. Натан жа адказаў Давіду:  І Пан зняў з цябе грэх твой: ты не памрэш.

Гэта слова Божае.

РЭСПАНСАРЫЙНЫ ПСАЛЬМ (Пс 32 (31), 1–2. 5. 7. 11, Р.: пар. 5c)

Рэфрэн: Даруй мне, Пане, віну граху майго.

1. Шчаслівы той, каму адпушчана беззаконне, *

і чый грэх забыты.

2. Шчаслівы чалавек, якому Пан не залічыў віны, *

і ў душы якога няма подступу.

Рэфрэн: Даруй мне, Пане, віну граху майго.

5. Я вызнаў Табе грэх мой *

і не хаваў сваёй віны.

Я сказаў: Вызнаю Пану мае беззаконні, — *

і Ты зняў з мяне віну граху майго.

Рэфрэн: Даруй мне, Пане, віну граху майго.

7. Ты — мая абарона, *

захоўваеш мяне ад уціску,

атуляеш мяне *

радасцю выбаўлення.

Рэфрэн: Даруй мне, Пане, віну граху майго.

11. Весяліцеся ў Пану *

і радуйцеся, справядлівыя;

усклікайце радасна, *

усе праведныя сэрцам.

Рэфрэн: Даруй мне, Пане, віну граху майго.

ДРУГОЕ ЧЫТАННЕ (Гал 2, 16. 19–21)

Ужо не я жыву, а жыве ўва мне Хрыстус

Чытанне Паслання святога апостала Паўла да Галатаў.

Браты:

Ведаючы, што чалавек апраўдваецца не ўчынкамі Закону, а толькі вераю ў Езуса Хрыста, і мы паверылі ў Хрыста Езуса, каб апраўдацца вераю ў Хрыста, а не ўчынкамі Закону; бо ўчынкамі Закону не апраўдаецца ніякае цела.

Бо праз Закон я памёр для Закона, каб жыць дзеля Бога. Я ўкрыжаваўся разам з Хрыстом, і ўжо не я жыву, а жыве ўва мне Хрыстус. А што цяпер жыву ў целе, то жыву вераю ў Сына Божага, які палюбіў мяне і аддаў сябе за мяне. Не адкідаю ласкі Божай. А калі апраўданне дасягаецца праз Закон, то Хрыстус памёр дарэмна.

Гэта слова Божае.

СПЕЎ ПЕРАД ЕВАНГЕЛЛЕМ (1 Ян 4, 10b)

Акламацыя: Аллелюя, аллелюя, аллелюя.

Бог палюбіў нас і паслаў Сына свайго

як уміласціўленне за грахі нашыя.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 7, 36–50)

Даруюцца ёй грахі многія за тое, што яна вельмі палюбіла

+ Чытанне святога Евангелля паводле Лукі.

У той час:

Адзін з фарысеяў запрасіў Езуса паесці з ім. І ўвайшоўшы ў дом фарысея, Ён узлёг за сталом. І вось, жанчына, якая была грэшніцай у горадзе, даведаўшыся, што Ён узлёг за сталом у доме фарысея, прынесла алебастравы флакон пахучага алею і, стоячы ззаду каля ног Ягоных і плачучы, пачала абліваць ногі Ягоныя слязьмі і валасамі сваёй галавы выцірала і цалавала ногі Яму, і намашчвала пахучым алеем.

Убачыўшы гэта, фарысей, які запрасіў Яго, сказаў сам сабе: Калі б Ён быў прарокам, то ведаў бы, хто гэта жанчына, якая дакранаецца да Яго, што яна грэшніца.

І Езус сказаў яму ў адказ: Сымон, Я хачу нешта сказаць табе.

Ён жа кажа: Скажы, Настаўнік.

У аднаго крэдытора былі два даўжнікі. Адзін вінен быў пяцьсот дынараў, а другі – пяцьдзесят. Паколькі не мелі чым заплаціць, ён дараваў абодвум. Дык хто з іх больш палюбіць яго?

Сымон адказаў: Думаю, той, каму больш даравана.

Ён сказаў яму: Ты правільна разважыў.

І, павярнуўшыся да жанчыны, сказаў Сымону: Бачыш гэтую жанчыну? Я прыйшоў у твой дом, і ты не даў Мне вады для ног, а яна слязьмі абліла Мае ногі і выцерла сваімі валасамі. Ты пацалунку Мне не даў, а яна з той хвіліны, калі Я прыйшоў, няспынна цалуе Мне ногі. Ты галавы Мне алеем не намасціў, а яна пахучым алеем намасціла Мне ногі. Дзеля гэтага кажу табе: Даруюцца ёй грахі многія за тое, што яна вельмі палюбіла. А каму мала даруецца, той мала любіць.

А ёй сказаў: Даруюцца табе грахі.

І тыя, хто сядзеў за сталом разам з Ім, пачалі казаць самі сабе: Хто Ён такі, што нават грахі даруе?

А Ён сказаў жанчыне: Вера твая ўратавала цябе, ідзі ў спакоі.

Гэта слова Пана.

Панядзелак (XI)

ПЕРШАЕ ЧЫТАННЕ (1 Вал 21, 1–16)

Набот укаменаваны і памёр

Чытанне Першай кнігі Валадарстваў.

У той час:

У Набота ізрээляніна быў ў Ізрээлі вінаграднік каля палаца Ахаба, караля самарыйскага. І сказаў Ахаб Наботу: Аддай мне свой вінаграднік, і я зраблю з яго сад з гароднінай, бо ён блізка да майго дома. А замест яго дам табе вінаграднік лепшы за гэты, або, калі заўгодна табе, дам табе срэбра, колькі ён каштуе. Але Набот адказаў яму: Пан забараняе мне, каб я аддаў табе спадчыну бацькоў маіх.

І прыйшоў Ахаб да дому свайго устрывожаны і раззлаваны тым словам, якое сказаў яму Набот ізрээлянін, кажучы, “не аддам табе спадчыны бацькоў маіх”. І лёг на ложак свой, і адвярнуўся тварам да сцяны, і не еў хлеба. І ўвайшла да яго жонка ягоная Ізабэль, і сказала яму: Чаму засмучана душа твая, чаму ты не ясі хлеба? Ён адказаў ёй: Бо я гаварыў з Наботам ізрээлянінам і сказаў яму: аддай мне вінаграднік свой за срэбра, або, калі пажадаеш, дам табе іншы вінаграднік замест гэтага. Тады ён сказаў: Не аддам табе вінаградніку майго. І сказала яму Езабэль, жонка ягоная: Ты цяпер валадарыш над Ізраэлем. Устань, еш хлеб і будзь спакойны: я здабуду табе вінаграднік Набота ізрээляніна.

І напісала яна ад імя Ахаба лісты, і запячатала іх ягонай пячаткай, і паслала старэйшынам і знатным, якія былі ў ягоным горадзе і жылі з Наботам. У лістах яна пісала так: Абвясціце пост і пасадзіце Набота на чале народу, і насупраць яго пасадзіце двух нягодных людзей, якія б сведчылі супраць яго,  кажучы: Ты зневажаў Бога і караля. Потым выведзіце яго і ўкаменуйце, каб ён памёр. І зрабілі так мужы горада ягонага, старэйшыны і знатныя, якія жылі ў горадзе ягоным, як загадала ім Ізабэль, і як пісана было ў лістах, якія паслала ім. Абвясцілі пост і пасадзілі Набота на чале народу. І ўвайшлі два нягодныя чалавекі, і селі насупраць яго, і сведчылі гэтыя нягодныя людзі супраць яго перад народам, і казалі: Набот зневажаў Бога і караля. І вывелі яго за горад, і пабілі яго камянямі, і ён памёр. І паслалі да Ізабэлі сказаць: Набот укаменаваны і памёр.

Калі Ізабэль пачула, што Набот укаменаваны і памёр, сказала Ахабу: Устань, вазьмі ва ўладанне вінаграднік Набота ізрээляніна, які адмовіўся аддаць яго табе за срэбра, бо Набот не жывы, ён памёр. Калі пачуў Ахаб, што Набот памёр, устаў, каб пайсці ў вінаграднік Набота ізрээляніна і ўзяць яго ва ўладанне.

Гэта слова Божае.

РЭСПАНСАРЫЙНЫ ПСАЛЬМ (Пс 5, 2–3. 5–6. 7, Р.: 2b)

Рэфрэн: Пане, зразумей стагнанні мае.

2. Пачуй, Пане, мае словы, *

зразумей стагнанні мае.

3. Прыслухайся да голасу крыку майго, *

Валадар і Бог мой, бо да Цябе малюся.

Рэфрэн: Пане, зразумей стагнанні мае.

5. Бо Ты Бог, які не жадае беззаконня, *

грэшнік не будзе жыць каля Цябе.

6. Несправядлівыя не вытрываюць *

перад Тваімі вачыма.

Рэфрэн: Пане, зразумей стагнанні мае.

7. Ты ненавідзіш усіх, хто чыніць беззаконне. *

Загубіш тых, хто кажа хлусню;

чалавек крыважэрны і падступны *

брыдкі для Пана.

Рэфрэн: Пане, зразумей стагнанні мае.

СПЕЎ ПЕРАД ЕВАНГЕЛЛЕМ (Пс 119 (118), 105)

Акламацыя: Аллелюя, аллелюя, аллелюя.

Слова Тваё — светач для маёй нагі

і святло для маёй сцежкі.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 5, 38–42)

Я вам кажу не працівіцца злому

+ Чытанне святога Евангелля паводле Мацвея.

У той час:

Езус сказаў сваім вучням: Вы чулі, што сказана: вока за вока і зуб за зуб. А Я вам кажу не працівіцца злому. Калі хто ўдарыць цябе па правай шчацэ тваёй, падстаў яму і другую. І калі хто захоча судзіцца з табою і ўзяць у цябе кашулю, аддай яму і плашч. І калі хто цябе змусіць ісці з ім адну мілю, ідзі з ім дзве. Таму, хто просіць у цябе, дай і не адварочвайся ад таго, хто хоча пазычыць у цябе.

Гэта слова Пана.

Аўторак (XI)

ПЕРШАЕ ЧЫТАННЕ (1 Вал 21, 17–29)

Ты прывёў Ізраэль да граху

Чытанне Першай кнігі Валадарстваў.

Пасля таго, як памёр Набот, скіраваў Пан слова да Іллі Тэсбіта: Устань, ідзі насустрач Ахабу, каралю ізраэльскаму, які ў Самарыі. Вось ён цяпер у вінаградніку Набота, куды прыйшоў, каб узяць яго ва ўладанне. І скажаш яму: Так кажа Пан: ты забіў, і яшчэ забіраеш спадчыну? Пасля скажаш: Так кажа Пан: на тым месцы, дзе сабакі лізалі кроў Набота, сабакі будуць лізаць і тваю кроў.

І сказаў Ахаб Іллю: Знайшоў ты мяне, вораг мой? Ён сказаў: Знайшоў, бо ты прадаўся, каб чыніць зло перад вачыма Пана. Таму кажа Пан: Вось Я спашлю на цябе няшчасце і выпалю за табою, і вынішчу ў доме Ахаба кожнага хлопца, і зняволенага, і вольнага ў Ізраэлі. І ўчыню з домам тваім, як з домам Ерабаама, сына Набата, і як з домам Бааза, сына Агія, за знявагу, якой ты разгнявіў Мяне і прывёў Ізраэль да граху. Таксама і пра Ізабэль сказаў Пан, кажучы: Сабакі з’ядуць Ізабэль на полі Ізрээля. Хто памрэ ў Ахаба ў горадзе, таго з’ядуць сабакі, а хто памрэ на полі, таго раздзяўбуць птушкі нябесныя.

Не было яшчэ такога, як Ахаб, які б прадаўся, каб чыніць зло перад вачыма Пана, да чаго падбухторвала яго Ізабэль, жонка ягоная. Ён паступаў вельмі агідна, ідучы за ідаламі, як рабілі амарыты, якіх Пан прагнаў ад сыноў Ізраэля.

Калі Ахаб пачуў усе гэтыя словы, разарваў шаты свае і надзеў на сваё цела мяшок, і пасціў, і спаў у мяшку, і хадзіў у смутку. І скіраваў Пан слова да Іллі Тэсбіта, кажучы: Ці бачыш, як скарыўся перада Мною Ахаб? За тое, што ён скарыўся перада Мною, я не спашлю зла ў дні ягоныя, але ў дні сына ягонага спашлю зло на дом ягоны.

Гэта слова Божае.

РЭСПАНСАРЫЙНЫ ПСАЛЬМ (Пс 51(50), 3–4. 5–6а. 11 і 16, Р.: пар. 3а)

Рэфрэн: Змілуйся над намі, Пане, бо мы зграшылі.

3. Змілуйся нада мною, Божа, у вялікай міласці Тваёй *

і ў паўнаце міласэрнасці Тваёй знішчы беззаконні мае.

4. Абмый цалкам мяне ад правінаў маіх *

і ачысці мяне ад граху майго.

Рэфрэн: Змілуйся над намі, Пане, бо мы зграшылі.

5. Бо я ведаю беззаконні мае, *

і грэх мой заўжды перада мною.

6. Табе аднаму я зграшыў *

і зло ўчыніў перад Табою.

Рэфрэн: Змілуйся над намі, Пане, бо мы зграшылі.

11. Адвярні аблічча Тваё ад грахоў маіх *

і знішчы ўсе мае правіны.

16. Вызвалі мяне ад крыві, Божа, Божа майго збаўлення, *

язык мой няхай славіць справядлівасць Тваю.

Рэфрэн: Змілуйся над намі, Пане, бо мы зграшылі.

СПЕЎ ПЕРАД ЕВАНГЕЛЛЕМ (Ян 13, 34)

Акламацыя: Аллелюя, аллелюя, аллелюя.

Новую запаведзь даю вам, — кажа Пан, —

каб вы любілі адзін аднаго, як Я палюбіў вас.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 5, 43–48)

Любіце ворагаў вашых

+ Чытанне святога Евангелля паводле Мацвея.

У той час:

Езус сказаў сваім вучням: Вы чулі, што сказана: Любі бліжняга свайго і ненавідзь ворага свайго. А Я кажу вам: любіце ворагаў вашых і маліцеся за тых, хто пераследуе вас, каб сталіся вы сынамі Айца вашага, які ў нябёсах. Бо Ён загадвае сонцу свайму ўзыходзіць над дрэннымі і добрымі і пасылае дождж на справядлівых і несправядлівых.

Бо, калі вы будзеце любіць тых, хто любіць вас, якую маеце ўзнагароду? Ці ж не тое самае робяць і мытнікі? І калі вітаеце толькі братоў вашых, што асаблівага робіце? Ці ж не тое самае робяць і язычнікі? Таму будзьце дасканалымі, як дасканалы Айцец ваш Нябесны.

Гэта слова Пана.

Серада (XI)

ПЕРШАЕ ЧЫТАННЕ (2 Вал 2, 1. 6–14)

Вось з’явілася калясніца вогненная, і ўзняўся Ілля на неба

Чытанне Другой кнігі Валадарстваў.

Калі Пан пажадаў узнесці Іллю ў віхуры на неба, Ілля і Елісей ішлі з Галгала. Калі яны прыбылі ў Ерыхон, Ілля сказаў Елісею: Застанься тут, бо Пан паслаў мяне да Ярдана. І сказаў ён: Як жывы Пан, і жывая душа твая, так я не пакіну цябе. І пайшлі яны разам. І пяцьдзесят чалавек, з сыноў прарокаў, пайшлі і сталі здалёк насупраць іх, а яны абодва стаялі каля Ярдана. І ўзяў Ілля плашч свой, скруціў і ўдарыў ім па вадзе, і раздзялілася яна ў абодва бакі, і перайшлі яны разам па сушы.

Калі яны перайшлі, Ілля сказаў Елісею: Прасі, што хочаш, каб я зрабіў табе, перш чым буду ўзяты ад цябе. І сказаў Елісей: Прашу, няхай удвая атрымаю духа твайго. І адказаў ён: Цяжкага ты просіш; калі ўбачыш, як я буду ўзяты ад цябе, станецца табе, што папрасіў, а калі не ўбачыш, не станецца. Калі яны ішлі і гутарылі, вось з’явілася вогненная калясніца і коні вогненныя, і разлучылі іх абодвух, і ўзняўся Ілля ў віхуры на неба.

А Елісей глядзеў і ўсклікаў: Ойча мой, ойча мой, калясніца Ізраэля і конніца ягоная! І не бачыў яго больш. І схапіў ён вопратку сваю і разарваў яе на дзве часткі. І падняў плашч Іллі, што ўпаў з яго, і, вярнуўшыся, стаў на беразе Ярдана. І ўзяў плашч Іллі, што ўпаў з яго, і, ударыў ім па вадзе, сказаў: Дзе ж і цяпер Бог Іллі? І ўдарыў па вадзе, і раздзялілася яна ў абодва бакі, і перайшоў Елісей.

Гэта слова Божае.

РЭСПАНСАРЫЙНЫ ПСАЛЬМ (Пс 31 (30), 20. 21. 24, Р.: 25а)

Рэфрэн: Няхай будзе моцным сэрца вашае

20. Якая ж вялікая Твая дабрыня, *

якую Ты захаваў для тых, хто Цябе баіцца,

якую Ты падрыхтаваў тым, *

хто на Цябе спадзяецца перад чалавечымі сынамі.

Рэфрэн: Няхай будзе моцным сэрца вашае

21. Пад покрывам аблічча свайго *

Ты хаваеш іх ад змоў людскіх.

хаваеш іх, як у шатры, *

ад сварлівых языкоў.

Рэфрэн: Няхай будзе моцным сэрца вашае

24. Любіце Пана, усе Ягоныя святыя; *

Пан ахоўвае верных,

а таму, хто паступае ганарліва, *

з лішкам вяртае.

Рэфрэн: Няхай будзе моцным сэрца вашае

СПЕЎ ПЕРАД ЕВАНГЕЛЛЕМ (Ян 14, 23)

Акламацыя: Аллелюя, аллелюя, аллелюя.

Хто любіць Мяне, той захоўвае слова Маё, — кажа Пан, —

і палюбіць таго Айцец Мой, і прыйдзем да яго.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 6, 1–6. 16–18)

Айцец твой, які бачыць патаемнае, аддасць табе

+ Чытанне святога Евангелля паводле Мацвея.

Глядзіце, не чыніце справядлівасці вашай перад людзьмі, каб яны бачылі. Інакш, не атрымаеце ўзнагароды ад Айца вашага, які ў нябёсах.

Калі даеш міласціну, не трубі перад сабою, як робяць крывадушнікі ў сінагогах і на вуліцах, каб людзі хвалілі іх. Сапраўды кажу вам: яны атрымліваюць сваю ўзнагароду.

Калі даеш міласціну, няхай не ведае твая левая рука, што робіць правіца твая, каб міласціна твая была патаемнай. І Айцец твой, які бачыць патаемнае, аддасць табе.

І калі молішся, не будзь, як крывадушнікі. Бо яны любяць маліцца, стоячы ў сінагогах і на рагах вуліц, каб паказацца перад людзьмі. Сапраўды кажу вам: яны атрымліваюць сваю ўзнагароду. Ты ж, калі молішся, увайдзі ў пакой свой і, зачыніўшы дзверы свае, маліся да Айца твайго, які ў таемнасці. І Айцец твой, які бачыць патаемнае, аддасць табе.

Калі посціце, не будзьце панурымі, як крывадушнікі. Бо яны закрываюць свае твары, каб людзі бачылі, што яны посцяць. Сапраўды кажу вам: яны атрымліваюць сваю ўзнагароду. А ты, калі посціш, намасці галаву сваю і абмый твар свой, каб паказацца, што посціш, не перад людзьмі, але перад Айцом тваім, які ў таемнасці. І Айцец твой, які бачыць патаемнае, аддасць табе.

Гэта слова Пана.

Чацвер (XI)

ПЕРШАЕ ЧЫТАННЕ (Сір 48, 1–15)

Калі Іллю схавала віхура, Елісей напоўніўся ягоным духам

Чытанне кнігі Мудрасці Сіраха.

У тыя дні:

З’явіўся Ілля, прарок, як агонь,

і слова ягонае палала, як паходня.

Ён наклікаў на іх голад,

і стараннасцю сваёю зменшыў іх колькасць.

Словам Пана ён замкнуў неба,

і тройчы спасылаў з яго агонь.

Як праславіўся ты, Ілля, сваімі цудамі,

і хто можа пахваліцца, што ён роўны табе?

Ты ўваскрасіў мёртвага  са смерці

і вывеў з адхлані словам Найвышэйшага.

Прывёў каралёў да згубы,

а знатных скінуў з іх ложа.

На Сінаі ты пачуў абвінавачанне,

а на Горэбе — выкананне правасуддзя.

Ты намасціў каралёў для помсты

і прарока — сваім паслядоўнікам.

Ты, які быў забраны ў агністай віхуры,

у калясніцы вогненых коней.

Пра цябе напісана, што ты захаваны

для адпаведных часоў,

каб суняць гнеў, перш чым ён стане шаленствам,

каб звярнуць сэрца бацькі да сына

і аднавіць пакаленні Якуба.

Шчаслівыя тыя, хто бачыў цябе,

і хто ў любові заснуў,

бо і мы напэўна жыць будзем.

Калі Іллю схавала віхура,

Елісей напоўніўся ягоным духам.

У дні свае ён не баяўся ніякага ўладара,

і моцай ніхто яго не перамог.

Не было для яго нічога цяжкага,

і мёртвае цела ягонае прарочыла.

У жыцці сваім чыніў ён цуды,

і пасля смерці былі дзіўныя справы ягоныя.

Гэта слова Божае.

РЭСПАНСАРЫЙНЫ ПСАЛЬМ (Пс 97 (96), 1–2. 3–4. 5–6. 7, Р.: 12а)

Рэфрэн: Радуйцеся справядлівыя ў Пану.

1. Пан валадарыць, няхай радуецца зямля, *

няхай весяляцца шматлікія выспы.

2. Воблака і цемра вакол Яго, *

справядлівасць і права — аснова Ягонага трону.

Рэфрэн: Радуйцеся справядлівыя ў Пану.

3. Агонь ідзе перад Ім *

і паглынае навокал ворагаў Ягоных.

4. Маланкі Ягоныя асвятляюць сусвет; *

зямля бачыць і дрыжыць.

Рэфрэн: Радуйцеся справядлівыя ў Пану.

5. Горы, як воск, растопяцца перад абліччам Пана, *

перад абліччам Пана ўсёй зямлі.

6. Нябёсы абвяшчаюць Яго справядлівасць, *

і ўсе народы бачаць Ягоную славу.

Рэфрэн: Радуйцеся справядлівыя ў Пану.

7. Няхай сорам спазнаюць усе, хто служыць ідалам, *

хто хваліцца божкамі.

Пакланіцеся Яму, *

усе богі.

Рэфрэн: Радуйцеся справядлівыя ў Пану.

СПЕЎ ПЕРАД ЕВАНГЕЛЛЕМ (Рым 8, 15bc)

Акламацыя: Аллелюя, аллелюя, аллелюя.

Вы прынялі Духа ўсынаўлення,

у якім мы клічам: Абба, Ойча!

Акламацыя: Аллелюя, аллелюя, аллелюя.

ЕВАНГЕЛЛЕ (Мц 6, 7–15)

Таму так маліцеся

+ Чытанне святога Евангелля паводле Мацвея.

У той час:

Езус сказаў сваім вучням: Калі моліцеся, не гаварыце шмат, як язычнікі, бо яны думаюць, што ў мнагаслоўі сваім пачутыя будуць. Не будзьце ж падобнымі да іх, бо ведае Айцец ваш, у чым вы маеце патрэбу, раней, чым вы папросіце ў Яго. Таму так маліцеся: Ойча наш, каторы ёсць у небе, свяціся імя Тваё, прыйдзі Валадарства Тваё, будзь воля Твая, як у небе, так і на зямлі; хлеба нашага штодзённага дай нам сёння; і даруй нам правіны нашыя, як і мы адпускаем вінаватым нашым; і не ўводзь нас у спакусу, але збаў нас ад злога.

Калі вы будзеце дараваць людзям правіны іхнія, то Айцец ваш Нябесны даруе і вам. А калі не будзеце дараваць людзям, то і Айцец ваш не даруе вам правінаў вашых.

Гэта слова Пана.

Пятніца (XI)

ПЕРШАЕ ЧЫТАННЕ (2 Вал 11, 1–4. 9–18. 20)

Намасцілі Яаса і крычалі: Няхай жыве кароль!

Чытанне Першай кнігі Валадарстваў.

У тыя дні:

Аталія, маці караля Ахозія, калі ўбачыла, што сын яе памёр, паўстала і знішчыла ўсё каралеўскае патомства. Але Ясаба, дачка караля Ярама, сястра Ахозія, узяла Яаса, сына Ахозія, і выкрала яго сярод сыноў каралеўскіх, якіх забівалі, і карміліцу ягоную. Каб не забілі, схавала яго ад Аталіі ў спальны пакой. І хавалі яго з карміліцаю ў доме Пана шэсць гадоў. Тым часам Аталія валадарыла ў краіне.

У сёмы год Ёада паслаў узяць сотнікаў карыйскіх і бегуноў, прывёў іх да сябе ў дом Пана. Заключыў з імі дамову і прыняў ад іх клятву ў доме Пана, і паказаў ім каралеўскага сына.

І зрабілі сотнікі ўсё, што загадаў святар Ёада, і ўзялі кожны сваіх людзей, якія прыходзяць у суботу, з тымі, якія адыходзяць у суботу, і прыйшлі да святара Ёада. Ён раздаў сотнікам дзіды і шчыты караля Давіда, якія былі ў доме Пана. І сталі бегуны вакол караля, кожны са зброяй ў руцэ сваёй, ад правага боку святыні да левага боку святыні насупраць ахвярніка і святыні. І вывеў ён каралеўскага сына, і ўсклаў на яго дыядэму і даў сведчанне. І каранавалі яго, і намасцілі, і, пляскаючы ў далоні, усклікалі: Няхай жыве кароль!

Калі Аталія пачула голас народа, пайшла да народа ў дом Пана і ўбачыла, што кароль стаіць паводле звычаю на ўзвышэнні, і старэйшыя, і трубы каля яго, і ўвесь народ зямлі радуецца, і трубіць у трубы. І разарвала Аталія сваё адзенне, і закрычала: Змова, змова!

Святар Ёада загадаў сотнікам, якія былі на чале войска, кажучы: Выведзіце яе за агароджу святыні, а хто пойдзе за ёю, забівайце мячом. Бо святар казаў: Няхай не будзе забітая ў святыні Пана. І схапілі яе, і праз уваход для коней прайшла яна да каралеўскага дома, і там была забіта.

А Ёада заключыў запавет паміж Панам і каралём, і народам, каб ён быў народам Пана, і паміж каралём і народам. І пайшоў увесь народ зямлі ў дом Бааля, і разбурылі яго і ахвярнікі яго, і выявы ягоныя моцна знішчылі; і Матана, святара Бааля, забілі перад ахвярнікамі.

І ўстанавіў святар нагляд над домам Пана. І ўвесь народ зямлі весяліўся, і горад супакоіўся. Аталію ж забілі мячом у доме караля.

Гэта слова Божае.

РЭСПАНСАРЫЙНЫ ПСАЛЬМ (Пс 132 (131), 11. 12. 13–14. 17–18, Р.: 13)

Рэфрэн: Пан выбраў Сіён як жыллё сабе.

11. Прысягаў Пан Давіду ў вернасці, *

і не адступіць ад яе:

Народжанае ад цябе патомства *

пасаджу на троне тваім.

Рэфрэн: Пан выбраў Сіён як жыллё сабе.

12. Калі сыны твае будуць захоўваць Мой запавет *

і Мае сведчанні, якім навучу іх,

то іхнія сыны вечна будуць сядзець *

на троне тваім.

Рэфрэн: Пан выбраў Сіён як жыллё сабе.

13. Пан выбраў Сіён, *

упадабаў яго сабе як жыллё.

14. Гэта месца Майго адпачынку навекі, *

тут пасялюся, бо ўпадабаў яго.

Рэфрэн: Пан выбраў Сіён як жыллё сабе.

17. Там вырашчу моц Давіда, *

падрыхтую светач памазанніку Майму.

18. Ворагаў ягоных апрану ў сорам; *

а на ім заззяе дыядэма яго.

Рэфрэн: Пан выбраў Сіён як жыллё сабе.

СПЕЎ ПЕРАД ЕВАНГЕЛЛЕМ (Мц 5, 3)

Акламацыя: Аллелюя, аллелюя, аллелюя.

Шчаслівыя ўбогія духам,

бо іх ёсць Валадарства Нябеснае.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 6, 19–23)

Бо дзе скарб твой, там будзе і сэрца тваё

+ Чытанне святога Евангелля паводле Мацвея.

У той час:

Езус сказаў сваім вучням: Не збірайце сабе скарбаў на зямлі, дзе моль і ржа знішчаюць і дзе злодзеі ўзломліваюць і крадуць. Збірайце сабе скарбы ў небе, дзе ні моль, ні ржа не знішчаюць і дзе злодзеі не ўзломліваюць і не крадуць. Бо дзе скарб твой, там будзе і сэрца тваё.

Светачам цела ёсць вока. Калі ж вока тваё будзе чыстае, то ўсё цела тваё будзе светлае. Калі ж вока тваё будзе дрэннае, то ўсё цела тваё будзе цёмнае. Калі ж святло, якое ў табе, з’яўляецца цемрай, то якая ж цемра!

Гэта слова Пана.

Субота (XI)

ПЕРШАЕ ЧЫТАННЕ (2 Кр 24, 17–25)

Захарыя, якога вы забілі паміж святыняй і ахвярнікам

Чытанне Першай кнігі Кронікаў.

Пасля таго, як памёр Ёад, прыйшлі старэйшыны юдэйскія і пакланіліся каралю. Тады кароль пачаў слухацца іх. І пакінулі дом Пана, Бога айцоў іхніх, і пачалі служыць дрэвам і ідалам. І сышоў гнеў Божы на Юду і Ерузалем за гэтую правіну. І паслаў Пан да іх прарокаў, каб навярнуліся да Пана, і яны пераконвалі іх, але тыя не слухалі.

Тады Дух Божы ахінуў Захарыя, сына святара Ёада, і ён стаў на ўзвышэнні перад народам, і сказаў ім: Так кажа Бог: навошта вы пераступаеце наказы Пана? Не будзе вам шчасціць, бо вы пакінулі Пана, і Ён пакіне вас. І змовіліся супраць яго, і каменавалі яго паводле загаду караля на дзядзінцы дома Пана. І не ўспомніў кароль Яас дабрадзейства, якое ўчыніў яму Ёад, айцец Захарыі, і забіў сына яго. Паміраючы, Захарыя сказаў: Няхай бачыць Пан і няхай адпомсціць!

У канцы года выступіла супраць Яааса войска сірыйскае, і ўвайшлі ў Юдэю і ў Ерузалем, і знішчылі ўсіх старэйшынаў народа, і ўсю здабычу паслалі каралю ў Дамаск. Хоць з невялікай колькасьцю людзей прыходзіла сірыйскае войска, Пан даў у рукі ім вельмі магутнае войска, бо тыя пакінулі Пана, Бога айцоў сваіх. Так выканалі яны над Яасам прысуд. І, адыходзячы, пакінулі яго ў цяжкіх хваробах, а слугі ягоныя змовіліся супраць яго, каб адпомсціць за кроў сына святара Ёада. І забілі яго на ложку ягоным, і ён памёр. Пахавалі яго ў горадзе Давіда, але не паклалі яго ў каралеўскіх грабніцах.

Гэта слова Божае.

РЭСПАНСАРЫЙНЫ ПСАЛЬМ (Пс 89 (88), 4–5. 29–30. 31–32. 33–34, Р.: 29а)

Рэфрэн: Навек захаваю для яго Маю міласэрнасць.

4. Я заключыў запавет з выбраным Маім, *

прысягнуў Давіду, слузе Майму:

5. Навекі ўмацую патомства тваё *

і трон твой устанаўлю з пакалення ў пакаленне.

Рэфрэн: Навек захаваю для яго Маю міласэрнасць.

29. Навек захаваю для яго Маю міласэрнасць, *

і будзе непахісным запавет Мой з ім.

30. Устанаўлю навекі яго патомства, *

і трон ягоны, як дні неба.

Рэфрэн: Навек захаваю для яго Маю міласэрнасць.

31. Калі сыны ягоныя пакінуць Мой закон *

і не будуць паступаць паводле Маіх наказаў;

32. калі парушаць Мае пастановы *

і запаведзяў Маіх не захаваюць.

Рэфрэн: Навек захаваю для яго Маю міласэрнасць.

33. Пакараю кіем іхняе беззаконне, *

і ўдарамі — правіну іхнюю;

34. аднак не пазбаўлю яго міласэрнасці Маёй *

і не ашукаю ў вернасці сваёй.

Рэфрэн: Навек захаваю для яго Маю міласэрнасць.

СПЕЎ ПЕРАД ЕВАНГЕЛЛЕМ (2 Кар 8, 9)

Акламацыя: Аллелюя, аллелюя, аллелюя.

Езус Хрыстус стаў бедным дзеля вас,

каб вы ўзбагаціліся Ягоным убоствам.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 6, 24–34)

Не клапаціцеся аб заўтрашнім дні

+ Чытанне святога Евангелля паводле Мацвея.

У той час:

Езус сказаў сваім вучням: Ніхто не можа служыць двум гаспадарам. Бо ці аднаго будзе ненавідзець, а другога любіць; ці аднаго будзе трымацца, а другім пагарджаць. Не можаце служыць Богу і мамоне.

Таму кажу вам: Не клапаціцеся аб жыцці вашым, што есці і што піць, ні аб целе вашым, у што апрануцца. Ці ж душа не большая за ежу, а цела — за вопратку? Паглядзіце на птушак нябесных: яны ні сеюць, ні жнуць, ні збіраюць у засекі, і Айцец ваш Нябесны корміць іх. Ці ж вы не нашмат лепшыя за іх? Ды і хто з вас, клапоцячыся, можа дадаць сабе росту хоць адзін локаць? І пра вопратку навошта клапоціцеся? Паглядзіце на лілеі палявыя, як яны растуць: ні працуюць, ні прадуць. Але кажу вам, што і Саламон ва ўсёй славе сваёй не апранаўся так, як адна з іх. Калі ж палявую траву, якая сёння ёсць, а заўтра будзе кінута ў печ, Бог так апранае, наколькі ж больш вас, малаверныя! Таму не клапаціцеся і не кажыце: Што нам есці? — або: Што піць? — або: У што апрануцца? Бо ўсяго гэтага шукаюць язычнікі. Айцец жа ваш Нябесны ведае, што вы маеце патрэбу ва ўсім гэтым. Шукайце найперш Валадарства Божага і справядлівасці Ягонай, а гэта ўсё дадасца вам. Таму не клапаціцеся аб заўтрашнім дні, бо заўтра само за сябе паклапоціцца. Хопіць кожнаму дню свайго клопату.

Гэта слова Пана.

ХIІ ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Ер 20, 10–13)

Уратаваў жыццё беднага ад рукі злачынцаў

Чытанне кнігі прарока Ераміі.

Ерамія сказаў:

Я чуў пагалоскі многіх:

Страх навокал!

Выкрыйце, і мы выкрыем яго!

Усе, што былі ў згодзе са мною,

чакаюць падзення майго:

Можа, удасца, – яны кажуць, – падмануць яго,

тады пераможам яго і адпомсцім яму.

Але Пан са  мною, як магутны волат,

таму ганіцелі мае спатыкнуцца і скарáцца.

Пасаромяцца сваім падзеннем,

і будзе ім вечная і непазбыўная ганьба.

Пане Магуццяў, які выпрабоўваеш праведніка,

Ты глядзіш на задумы і сэрца,

прашу, каб я ўбачыў Тваю помсту над імі,

бо я адкрыў Табе сваю справу.

Спявайце Пану, праслаўляйце Пана,

бо Пан уратаваў жыццё беднага

ад рукі злачынцаў.

Гэта слова Божае.

РЭСПАНСАРЫЙНЫ ПСАЛЬМ (Пс 69 (68), 8–10. 14 і 17. 33–35, Р.: 14c)

Рэфрэн: Пачуй мяне, Пане, у вялікай сваёй міласэрнасці.

8. Дзеля Цябе я цярплю знявагу, ганьба твар мой пакрыла.*

9. Я стаў чужым для братоў маіх, чужынцам для сыноў маёй маці.

10. Бо руплівасць аб доме Тваім з’ядае мяне, *

і знявагі тых, хто Цябе зневажае, упалі на мяне.

Рэфрэн: Пачуй мяне, Пане, у вялікай сваёй міласэрнасці.

14. Я ўзношу да Цябе маю малітву, Пане, у час ласкавасці, Божа. *

Пачуй мяне ў вялікай сваёй міласэрнасці,

у праўдзе Твайго збаўлення.

17. Пачуй мяне, Пане, бо шчодрая міласць Твая, *

глянь на мяне паводле вялікай дабрыні сваёй.

Рэфрэн: Пачуй мяне, Пане, у вялікай сваёй міласэрнасці.

33. Убачаць убогія і ўсцешацца, †

і ажыве сэрца тых, хто шукае Бога. *

34. Бо Пан слухае бедных і не пагарджае вязнямі сваімі.

35. Няхай славяць Яго зямля і нябёсы, *

мора і ўсё, што рухаецца ў іх.

Рэфрэн: Пачуй мяне, Пане, у вялікай сваёй міласэрнасці.

ДРУГОЕ ЧЫТАННЕ (Рым 5, 12–15)

З дарам ласкі не так, як са злачынствам

Чытанне Паслання святога апостала Паўла да Рымлянаў.

Браты:

Як праз аднаго чалавека грэх увайшоў у свет і праз грэх — смерць, так і смерць перайшла на ўсіх людзей, бо ўсе зграшылі. Бо і перад Законам грэх быў у свеце; але грэх не залічваецца, калі няма Закону. Аднак смерць валадарыла ад Адама аж да Майсея нават над тымі, хто не саграшыў падобна злачынству Адама, які ёсць правобразам будучага.

Але з дарам ласкі не так, як са злачынствам. Бо калі праз злачынства аднаго памерлі многія, то дзякуючы ласцы аднаго чалавека, Езуса Хрыста, нашмат больш ласкі Божай і дару сышло шчодра на многіх.

Гэта слова Божае.

СПЕЎ ПЕРАД ЕВАНГЕЛЛЕМ (Ян 15, 26b. 27а)

Акламацыя: Аллелюя, аллелюя, аллелюя.

Дух праўды будзе сведчыць пра Мяне, — кажа Пан, —

але і вы таксама будзеце сведчыць.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 10, 26–33)

Не бойцеся тых, хто забівае цела

Чытанне святога Евангелля паводле Мацвея.

У той час:

Езус сказаў сваім Апосталам: Не бойцеся людзей, бо няма нічога схаванага, што б не адкрылася, і нічога патаемнага, што б не стала вядомым. Што кажу вам у цемры, гаварыце на святле, і што на вуха чуеце, прапаведуйце на дахах. Не бойцеся тых, хто забівае цела, душы ж не могуць забіць; а бойцеся больш таго, хто можа і душу, і цела загубіць у геене. Ці ж не два вераб’і прадаюцца за ас? I ніводзін з іх не ўпадзе на зямлю без волі Айца вашага.

У вас жа і валасы на галаве палічаны. Таму не бойцеся: вартыя вы больш за многіх вераб’ёў. Так кожнага, хто вызнае Мяне перад людзьмі, і Я прызнаю перад Айцом Маім, які ў нябёсах. А хто адрачэцца ад Мяне перад людзьмі, ад таго і Я адракуся перад Айцом  Маім, які ў нябёсах.

Гэта слова Пана.

XII ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Ёв 38, 1. 8–11)

Тут зламаеш свае ганарыстыя хвалі

Чытанне кнігі Ёва.

Адказваючы, Пан сказаў Ёву з віхуры:

Хто замкнуў дзвярамі мора, калі яно ўсхвалявалася, нібы выходзячы з нутра, калі Я хмары зрабіў адзеннем яго і цемру — покрывам ягоным? Я замкнуў яго ў межах Маіх і паставіў замкі і дзверы. І сказаў: Дагэтуль дойдзеш, не далей. Тут зламаеш свае ганарыстыя хвалі.

Гэта слова Божае.

РЭСПАНСАРЫЙНЫ ПСАЛЬМ (Пс 107 (106), 23–24. 25–26. 28–29. 30–31, Р.: 1b)

Рэфрэн: Слаўце Пана, бо навекі Яго міласэрнасць.

23. Хто выпраўляецца на караблях у мора, *

каб весці справы на вялікіх водах,

24. тыя бачылі справы Пана *

і цуды Яго ў глыбінях.

Рэфрэн: Слаўце Пана, бо навекі Яго міласэрнасць.

25. Ён прамовіў — і ўзняўся імклівы вецер, *

што ўздымае хвалі.

26. Узносяцца яны пад неба, падаюць ў бездань, *

іх душа млее ў няшчасцях.

Рэфрэн: Слаўце Пана, бо навекі Яго міласэрнасць.

28. Але паклікалі Пана ў нядолі сваёй, *

і Ён вызваліў іх ад бедства.

29. Ён ператварыў буру ў цішу *

і супакоіў хвалі.

Рэфрэн: Слаўце Пана, бо навекі Яго міласэрнасць.

30. І весяляцца, бо яны сціхлі, *

а Ён прывёў іх да жаданага порту.

31. Няхай дзякуюць Пану за Яго міласэрнасць, *

за цуды Яго для сыноў чалавечых.

Рэфрэн: Слаўце Пана, бо навекі Яго міласэрнасць.

ДРУГОЕ ЧЫТАННЕ (2 Кар 5, 14–17)

Вось сталася новае

Чытанне Паслання святога апостала Паўла да Карынцянаў.

Браты:

Любоў Хрыста ахапіла нас, якія думаюць, што калі адзін памёр за ўсіх, то ўсе памерлі. А Езус памёр за ўсіх, каб тыя, хто жыве, ужо не дзеля сябе жылі, а дзеля памерлага за іх і ўваскрослага.

Таму адгэтуль мы нікога не ведаем паводле цела. Калі ж і ведалі Хрыста паводле цела, то сёння ўжо не ведаем. Таму, калі хто ў Хрысце, той новае стварэнне; даўняе мінула, вось сталася новае.

Гэта слова Божае.

СПЕЎ ПЕРАД ЕВАНГЕЛЛЕМ (Лк 7, 16)

Акламацыя: Аллелюя, аллелюя, аллелюя.

Вялікі прарок паўстаў сярод нас,

і Бог наведаў свой народ.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 4, 35–41)

Хто Ён такі, што і вецер, і мора слухаюцца Яго?

+ Чытанне святога Евангелля паводле Марка.

У той дзень, калі настаў вечар, Езус сказаў сваім вучням: Пераправімся на той бок. Адпусціўшы людзей, яны забралі Яго з сабою, калі быў у чаўне. І былі з Ім іншыя чаўны.

І ўзнялася вялікая бура. Хвалі залівалі човен, так што човен ужо напаўняўся. А Ён спаў на карме каля ўзгалоўя. Будзяць і кажуць Яму: Настаўнік, не хвалюе цябе, што мы гінем? І, устаўшы, Ён забараніў ветру і сказаў мору: Замоўкні і супакойся. І вецер сціх, і настала вялікая ціша.

І сказаў ім: Чаго вы такія баязлівыя? Яшчэ не маеце веры? Яны напоўніліся вялікім страхам і гаварылі паміж сабой: Хто Ён такі, што і вецер, і мора слухаюцца Яго?

Гэта слова Пана.

XII ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Зах 12, 10–11; 13, 1)

Будуць глядзець на таго, каго прабілі

Чытанне кнігі прарока Захарыі.

Так кажа Пан:

Я вылью на дом Давіда і на жыхароў Ерузалема дух ласкі і малітваў, і яны будуць глядзець на Мяне. І будуць галасіць па тым, каго прабілі, як галосяць па адзінародным, і будуць плакаць па ім, як плачуць па першародным. У той дзень будзе вялікі плач у Ерузалеме, як плач Ададрэмона ў даліне Мэгідскай.

У той дзень адчыніцца крыніца для дому Давіда і жыхароў Ерузалема, каб абмыць грэх і нячыстасць.

Гэта слова Божае.

РЭСПАНСАРЫЙНЫ ПСАЛЬМ (Пс 63 (62), 2. 3–4. 5–6. 8–9, Р.: 2b)

Рэфрэн: Божа, Цябе прагне душа мая.

2. Божа, Ты мой Бог, Цябе шукаю, *

Цябе прагне душа мая,

маё цела па Табе тужыць *

у зямлі пустыннай, засохлай і бязводнай.

Рэфрэн: Божа, Цябе прагне душа мая.

3. Так, у святыні я ўглядаюся ў Цябе, *

каб убачыць Тваю сілу і славу.

4. Бо міласэрнасць Твая лепшая за жыццё, *

вусны мае будуць хваліць Цябе.

Рэфрэн: Божа, Цябе прагне душа мая.

5. Так, буду благаслаўляць Цябе ў маім жыцці *

і ўзнясу рукі ў імя Тваё.

6. Душа мая насычаецца, нібы тлушчам і тукам, *

і вусны мае славяць Цябе радасным спевам.

Рэфрэн: Божа, Цябе прагне душа мая.

8. Бо Ты стаў маёй дапамогай, *

у цені крылаў Тваіх узрадуюся.

9. Да Цябе імкнецца душа мая, *

трымае мяне Твая правіца.

Рэфрэн: Божа, Цябе прагне душа мая.

ДРУГОЕ ЧЫТАННЕ (Гал 3, 26–29)

Усе вы, хто ахрысціўся ў Хрыста, у Хрыста апрануліся

Чытанне Паслання святога апостала Паўла да Галатаў.

Браты:

Усе вы сыны Божыя паводле веры ў Езуса Хрыста. Бо ўсе вы, хто ахрысціўся ў Хрыста, у Хрыста апрануліся. Няма ўжо ні юдэя, ні грэка; няма ні раба, ні свабоднага; няма ні мужчыны, ні жанчыны, бо ўсе вы адно ў Хрысце Езусе. Калі ж вы Хрыстовыя, то вы патомства Абрагама і, паводле абяцання, спадкаемцы.

Гэта слова Божае.

СПЕЎ ПЕРАД ЕВАНГЕЛЛЕМ (Лк 9, 23)

Акламацыя: Аллелюя, аллелюя, аллелюя.

Калі хто хоча ісці за Мною, няхай адрачэцца ад самога сябе,

штодня бярэ крыж свой і ідзе за Мною.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 9, 18–24)

Ты – Месія Божы, Сын Чалавечы павінен выцерпець шмат

Чытанне святога Евангелля паводле Лукі.

Калі Езус маліўся ў самоце, вучні далучыліся да Яго. І спытаўся ў іх: Кім лічыць Мяне народ? Яны сказалі ў адказ: Янам Хрысціцелем, іншыя — Іллёю, некаторыя ж кажуць, што адзін з даўніх прарокаў уваскрос. Ён спытаўся ў іх:  А вы кім лічыце Мяне? І адказаў Пётр: Месіяй Божым. Але Ён строга загадаў ім нікому не казаць пра гэта, кажучы, што Сын Чалавечы павінен выцерпець шмат, што адцураюцца Яго старэйшыны, першасвятары і кніжнікі, і будзе забіты, і на трэці дзень уваскрэсне. Усім жа сказаў: Калі хто хоча ісці за Мною, няхай адрачэцца ад самога сябе, штодня бярэ крыж свой і ідзе за Мною. Бо, хто хоча ўратаваць жыццё сваё, загубіць яго; а хто загубіць жыццё сваё дзеля Мяне, той ўратуе яго.

Гэта слова Пана.

Панядзелак (XII)

ПЕРШАЕ ЧЫТАННЕ (2 Вал 17, 5–8. 13–15а. 18)

І адкінуў Пан Ізраэль ад аблічча свайго... Не засталося нікога, акрамя пакалення Юды

Чытанне Другой кнігі Валадарстваў.

У тыя дні:

Сальманазар, кароль асірыйскі, прайшоў па ўсёй зямлі і прыбыў да Самарыі, і трымаў яе ў аблозе тры гады. У дзявяты год панавання Осіі здабыў кароль асірыйскі Самарыю і выгнаў ізраэльцян у Асірыю, і пасяліў іх у Халаху і Хаворы, каля ракі Гозан, і ў гарадах мідыйскіх.

Сталася так, калі пачалі грашыць сыны Ізраэля перад Панам сваім Богам, які вывеў іх з зямлі егіпецкай, з-пад рукі фараона, караля егіпецкага. І пачалі яны ўшаноўваць чужых багоў, і паступалі паводле звычаяў тых народаў, якіх Пан прагнаў ад аблічча сыноў Ізраэля, і як каралі Ізраэля, паступалі яны.

Аднак Пан перасцерагаў Ізраэль і Юду праз усіх прарокаў сваіх, праз кожнага празорцу, кажучы: Адвярніцеся ад нягодных шляхоў вашых і захоўвайце запаведзі Мае, пастановы Мае паводле ўсяго Закону, які даручыў Я айцам вашым і які даў вам праз слугаў Маіх, прарокаў. Але яны не слухаліся і зрабілі цвёрдым свой карак, як карак айцоў іхніх, якія не верылі ў Пана свайго Бога. І пагарджалі пастановамі Яго і запаветам, які заключыў Ён з айцамі іхнімі, і сведчаннямі Ягонымі, якімі Ён перасцерагаў іх.

І разгневаўся моцна Пан на Ізраэль, і адкінуў іх ад аблічча свайго. Не засталося нікога, акрамя пакалення Юды.

Гэта слова Божае.

РЭСПАНСАРЫЙНЫ ПСАЛЬМ (Пс 60 (59), 3. 4–5. 12–13, Р.: 7b)

Рэфрэн: Збаў сваёй правіцай і пачуй нас, Пане.

3. Ты нас адкінуў і зламаў нас, Божа, *

разгневаўся Ты, але вярніся да нас.

Рэфрэн: Збаў сваёй правіцай і пачуй нас, Пане.

4. Ты ўскалыхнуў зямлю, разбіў яе, *

вылечы разломы яе, бо яна хістаецца.

5. Ты даў народу свайму ўбачыць цяжкае, *

напаіў віном галавакружэння.

Рэфрэн: Збаў сваёй правіцай і пачуй нас, Пане.

12. Ці не Ты, Божа, нас адкінуў *

і не выходзіш, Божа, з нашымі войскамі?

13. Спашлі нам дапамогу ва ўціску, *

бо падтрымка чалавечая марная.

Рэфрэн: Збаў сваёй правіцай і пачуй нас, Пане.

СПЕЎ ПЕРАД ЕВАНГЕЛЛЕМ (Гбр 4, 12)

Акламацыя: Аллелюя, аллелюя, аллелюя.

Жывое слова Божае і дзейснае,

здольнае судзіць думкі і намеры сэрца.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 7, 1–5)

Спачатку выкінь бервяно з вока свайго

+ Чытанне святога Евангелля паводле Мацвея.

У той час:

Езус сказаў сваім вучням: Не судзіце, каб вас не судзілі. Бо якім судом вы судзіце, такім і вас асудзяць, і якою мераю мерыце, такою і вам адмераць.

Чаму бачыш шчэпку ў воку брата свайго, а бервяна ў сваім воку не заўважаеш? Або, як скажаш брату свайму: Дазволь мне выняць шчэпку з вока твайго, — калі ў тваім воку бервяно? Крывадушны, спачатку выкіні бервяно з вока свайго і тады ўбачыш, як выняць шчэпку з вока брата твайго.

Гэта слова Пана.

Аўторак (XII)

ПЕРШАЕ ЧЫТАННЕ (2 Вал 19, 9b–11. 14–21. 31–35a. 36)

Буду ахоўваць горад гэты, каб уратаваць яго дзеля сябе і Давіда

Чытанне Другой кнігі Валадарстваў.

У тыя дні:

Асірыйскі кароль Сэнахерыб паслаў да Эзэхіі паслоў, кажучы: Так скажаце Эзэхію, каралю юдэйскаму: няхай не ашуквае цябе Бог твой, на якога ты спадзяешся, думаючы: Ерузалем не будзе аддадзены у рукі караля асірыйскага. Бо ты сам чуў, што зрабілі каралі асірыйскія з усімі землямі, як спустошылі іх. Ці ж ты адзін ацалееш?

Калі Эзэхія ўзяў ліст з рукі паслоў і прачытаў яго, пайшоў у дом Пана і разгарнуў яго перад Яго абліччам. І маліўся Эзэхія перад Панам, кажучы: Пане, Божа Ізраэля, які сядзіш на херувімах! Ты адзіны Бог усіх валадарстваў зямлі, Ты стварыў нябёсы і зямлю. Схілі вуха сваё і пачуй. Адкрый, Пане, вочы свае і паглядзі, і пачуй словы Сэнахерыба, які паслаў абражаць Бога жывога. Сапраўды, Пане, каралі асірыйскія спустошылі народы і землі іхнія, і кінулі багоў іхніх у агонь, бо гэта не богі, а толькі творы рук чалавечых, з дрэва і каменя, таму і знішчылі іх. Цяпер, Пане Божа наш, уратуй нас ад рукі ягонай, каб ведалі ўсе валадарствы зямлі, што Ты, Пане, адзіны Бог.

І паслаў Ісая, сын Амосаў, да Эзэхіі, кажучы: Так кажа Пан, Бог Ізраэля: тое, аб чым молішся да Мяне супраць Сэнахерыба, караля асірыйскага, Я пачуў. Вось слова, якое сказаў Пан пра яго: пагардзіць табою, пасмяецца з цябе дзева, дачка Сіёна, услед табе паківае галавою дачка Ерузалема.

Бо з Ерузалема выйдзе рэшта, і ацалелае з гары сіёнскай. Руплівасць Пана Магуццяў зробіць гэта.

Таму так кажа Пан пра караля асірыйскага: Не ўвойдзе ён у горад гэты, і не пашле туды стрэлы, і не падступіцца да яго са шчытом, і не насыпле вала яго. Той самай дарогай, якой прыйшоў, вернецца, і ў горад гэты не ўвойдзе, — кажа Пан. Я буду ахоўваць горад гэты і ўратую яго дзеля сябе і дзеля Давіда, слугі Майго.

І ў тую ноч пайшоў анёл Пана і забіў у лагеры асірыйцаў сто восемдзесят пяць тысяч. І, адступіўшы, пайшоў і вярнуўся Сэнахерыб, кароль асірыйскі, і застаўся ў Нініве.

Гэта слова Божае.

РЭСПАНСАРЫЙНЫ ПСАЛЬМ (Пс 48 (47), 2–3а. 3b–4. 10–11, Р.: пар. 9d)

Рэфрэн: Пан умацуе горад свой навекі.

2. Вялікі Пан і годны вялікай хвалы *

у горадзе нашага Бога.

3. Яго святая гара — цудоўнае ўзвышша, *

радасць усёй зямлі.

Рэфрэн: Пан умацуе горад свой навекі.

Гара Сіён, мяжа поўначы, — *

горад вялікага Караля.

4. Бог у ягоных палацах *

стаў вядомы як абаронца.

Рэфрэн: Пан умацуе горад свой навекі.

10. Разважаем, Божа, пра Тваю міласэрнасць, *

пасярод святыні Тваёй.

11. Як імя Тваё, Божа, так і хвала Твая

аж да межаў зямлі. *

Правіца Твая напоўнена справядлівасцю.

Рэфрэн: Пан умацуе горад свой навекі.

СПЕЎ ПЕРАД ЕВАНГЕЛЛЕМ (Ян 8, 12)

Акламацыя: Аллелюя, аллелюя, аллелюя.

Я — святло свету, — кажа Пан, —

хто пойдзе за Мною, будзе мець святло жыцця.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 7, 6. 12–14)

Што хочаце, каб вам рабілі людзі, і вы ім рабіце

+ Чытанне святога Евангелля паводле Мацвея.

У той час:

Езус сказаў сваім вучням: Не давайце сабакам таго, што святое, і не кідайце перлаў вашых перад свіннямі, каб яны не патапталі іх сваімі нагамі ды, вярнуўшыся, не разарвалі вас.

Усё, што хачаце, каб вам рабілі людзі, і вы ім рабіце. Бо ў гэтым Закон і Прарокі.

Уваходзьце праз вузкую браму, бо шырокая брама і прасторны шлях вядзе да згубы, і шмат тых, хто ўваходзіць праз яе. А вузкая брама і вузкі шлях вядуць у жыццё, але няшмат тых, хто знаходзіць яе.

Гэта слова Пана.

Серада (XII)

ПЕРШАЕ ЧЫТАННЕ (2 Вал 22, 8–13; 23, 1–3)

Прачытаў кароль народу словы кнігі Запавету, знойдзенай у доме Пана, і заключыў запавет перад абліччам Пана

Чытанне Другой кнігі Валадарстваў.

У тыя дні:

Сказаў першасвятар Хелкія пісару Шафану: Я знайшоў кнігу Закона ў доме Пана! Падаў Хелкія кнігу Шафану і ён чытаў яе. І прыйшоў пісар Шафан да караля, і паведаміў каралю пра тое, што сталася, кажучы: Слугі твае ўзялі срэбра, якое знаходзілася ў святыні, і перадалі яго ў рукі майстроў, якія ўзначальвалі працу ў доме Пана.

І паведаміў пісар Шафан каралю, кажучы: Кнігу даў мне святар Хелкія. І чытаў яе Шафан перад каралём.

Калі пачуў кароль словы кнігі Закону, разарваў шаты свае і загадаў кароль святару Хелкію і Ахікаму, сыну Шафана, і Ахбору, сыну Міхея, і пісару Шафану, і Асаі, каралеўскаму слузе, кажучы: Ідзіце, распытайце ў Пана пра мяне і пра народ, і пра ўсю Юдэю, пра словы гэтай знойдзенай кнігі, бо вялікі гнеў Пана запаліўся супраць нас, бо не слухалі айцы нашыя слоў гэтай кнігі, каб выконваць усё напісанае для нас.

Загадаў кароль, каб сабраліся ў яго ўсе старэйшыны Юды і Ерузалема. І пайшоў кароль у дом Пана і ўсе мужы Юдэі, і ўсе жыхары Ерузалема, і святары, і прарокі, і ўвесь народ ад малога да вялікага. І прачытаў ім усе словы кнігі Запавету, знойдзенай у доме Пана. Потым стаў кароль на ўзвышэнні і заключыў запавет перад абліччам Пана, каб ісці за Панам і захоўваць запаведзі Яго і аб’яўленні Ягоныя, і пастановы Яго ўсім сэрцам і ўсёю душою, каб выканаць словы гэтага запавету, напісаныя ў гэтай кнізе. І ўвесь народ далучыўся да запавету.

Гэта слова Божае.

РЭСПАНСАРЫЙНЫ ПСАЛЬМ (Пс 119 (118), 33–34. 35–36. 37. 40, Р.: 33а)

Рэфрэн: Пакажы мне, Пане, шлях Тваіх пастановаў.

33. Пакажы мне, Пане, шлях Тваіх пастановаў, *

і я да канца буду трымацца яго.

34. Навучы мяне, і буду захоўваць закон Твой *

і берагчы яго ўсім сэрцам.

Рэфрэн: Пакажы мне, Пане, шлях Тваіх пастановаў.

35. Вядзі мяне сцежкаю Тваіх запаведзяў, *

бо я ўпадабаў яе.

36. Схілі маё сэрца да Тваіх сведчанняў, *

а не да нажывы.

Рэфрэн: Пакажы мне, Пане, шлях Тваіх пастановаў.

37. Адвярні мае вочы, каб не глядзелі на марнасць, *

дай мне жыць на Тваім шляху.

40. Вось я прагну Тваіх наказаў, *

дай мне жыццё паводле Тваёй справядлівасці.

Рэфрэн: Пакажы мне, Пане, шлях Тваіх пастановаў.

СПЕЎ ПЕРАД ЕВАНГЕЛЛЕМ (Ян 15, 4a. 5b)

Акламацыя: Аллелюя, аллелюя, аллелюя.

Заставайцеся ўва Мне, а Я ў вас, — кажа Пан.

Хто застаецца ўва Мне, той прыносіць багаты плён.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 7, 15–20)

Па пладах іхніх пазнаеце іх

+ Чытанне святога Евангелля паводле Мацвея.

У той час:

Езус сказаў сваім вучням: Асцерагайцеся ілжывых прарокаў, якія прыходзяць да вас у авечай вопратцы, а ў сярэдзіне — ваўкі драпежныя. Па іхніх пладах пазнаеце іх. Ці збіраюць з цёрну вінаград або з асоту смоквы? Так кожнае добрае дрэва родзіць добрыя плады, а дрэннае дрэва родзіць дрэнныя плады. Не можа добрае дрэва радзіць дрэнныя плады, ні дрэва дрэннае радзіць добрыя плады.

Кожнае дрэва, якое не родзіць добрага плоду, ссякаюць і кідаюць у агонь. Таму па пладах іхніх пазнаеце іх.

Гэта слова Пана.

Чацвер (XII)

ПЕРШАЕ ЧЫТАННЕ (2 Вал 24, 8–17)

Ехонію і ўсё адважнае войска вывеў кароль бабілёнскі ў няволю ў Бабілён

Чытанне Другой кнігі Валадарстваў.

Васемнаццаць гадоў было Ехоніі, калі стаў каралём. Ён валадарыў у Ерузалеме тры месяцы. Маці ягоную звалі Нэхушта, была яна дачкой Эльнафана з Ерузалема. І рабіў Ехонія благое ў вачах Пана ва ўсім, як айцец ягоны.

У той час падступіліся слугі Навухаданосара, караля бабілёнскага, да Ерузалема, і трапіў горад у аблогу. Прыйшоў Навухаданосар, кароль бабілёнскі, да горада, калі слугі ягоныя акружылі яго.

І выйшаў Ехонія, кароль юдэйскі, да караля бабілёнскага, ён і маці ягоная, і слугі ягоныя, і кіраўнікі ягоныя, і еўнухі ягоныя. І захапіў яго кароль бабілёнскі на восьмым годзе свайго панавання.  Вывез адтуль усе скарбы дома Пана і скарбы каралеўскага дома. Паламаў увесь залаты посуд, які Саламон, кароль ізраэльскі, зрабіў у святыні Пана, як сказаў Пан. Перасяліў увесь Ерузалем, і ўсіх кіраўнікоў, і ўсё адважнае войска, — дзесяць тысяч было пераселеных, — і ўсіх цесляроў і кавалёў; нікога не засталося, апрача беднага люду зямлі. І перасяліў ён Ехонію ў Бабілён. І маці караля, і жонак караля, і еўнухаў ягоных, і моцных зямлі вывеў у няволю з Ерузалема ў Бабілён.

Усё войска, сем тысяч, і ўмельцаў, і будаўнікоў тысячу, усіх адважных, якія ходзяць на вайну, вывеў кароль бабілёнскі ў няволю ў Бабілён. А каралём зрабіў бабілёнскі кароль Матанію, дзядзьку Ехоніі, замест яго, і замяніў імя ягонае на Сэдэкію.

Гэта слова Божае.

РЭСПАНСАРЫЙНЫ ПСАЛЬМ (Пс 79 (78), 1–2. 3–4. 5 і 8. 9, Р.: 9b)

Рэфрэн: Вызвалі нас, Пане, дзеля славы імя Твайго.

1. Божа, язычнікі ўвайшлі ў спадчыну Тваю; †

апаганілі святую Тваю святыню, *

Ерузалем ператварылі ў руіны.

2. Трупы слугаў Тваіх выдалі на з’ядзенне птушкам нябесным, *

целы святых Тваіх — звярам зямным.

Рэфрэн: Вызвалі нас, Пане, дзеля славы імя Твайго.

3. Пралілі іх кроў, як ваду, вакол Ерузалема, †

і не было каму іх пахаваць. *

4. Мы сталі ганьбаю для нашых суседзяў,

пагардай і пасмешышчам для тых, хто вакол нас.

5. Дакуль, Пане, гневацца будзеш няспынна, *

а Твая лютасць будзе палаць, як агонь?

Рэфрэн: Вызвалі нас, Пане, дзеля славы імя Твайго.

10. Не памятай правінаў нашых продкаў, *

няхай хутчэй нас спаткае Твая міласэрнасць,

бо мы зусім аслаблі.

Рэфрэн: Вызвалі нас, Пане, дзеля славы імя Твайго.

11. Памажы нам, Божа, наш Збаўца, *

дзеля славы імя Твайго;

вызвалі нас і даруй нам грахі нашыя *

дзеля Твайго імя.

Рэфрэн: Вызвалі нас, Пане, дзеля славы імя Твайго.

СПЕЎ ПЕРАД ЕВАНГЕЛЛЕМ (Ян 14, 23)

Акламацыя: Аллелюя, аллелюя, аллелюя.

Хто любіць Мяне, той захоўвае слова Маё, — кажа Пан, —

і палюбіць таго Айцец Мой, і прыйдзем да яго.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 7, 21–29)

Дом, пабудаваны на скале, і дом, пабудаваны на пяску

+ Чытанне святога Евангелля паводле Мацвея.

У той час:

Езус сказаў сваім вучням: Не кожны, хто кажа Мне: Пане, Пане, — увойдзе ў Нябеснае Валадарства, але той, хто выконвае волю Айца Майго, які ў нябёсах. Многія скажуць Мне ў той дзень: Пане, Пане, ці не ад Твайго імя мы прарочылі і ці не Тваім імем дэманаў выганялі, і ці не Тваім імем многія цуды чынілі? І тады абвяшчу ім: Я ніколі не ведаў вас, адыдзіце ад Мяне вы, што чыніце беззаконне.

Вось жа кожны, хто слухае гэтыя словы Мае і выконвае іх, будзе падобны да чалавека разумнага, які пабудаваў свой дом на скале. І пайшоў дождж, і разліліся рэкі, і падзьмулі вятры, і ўдарылі ў дом той; і ён не ўпаў, бо пастаўлены быў на скале.

А кожны, хто слухае гэтыя словы Мае і не выконвае іх, будзе падобны да чалавека неразважлівага, які пабудаваў свой дом на пяску. І пайшоў дождж, і разліліся рэкі, і падзьмулі вятры, і ўдарылі ў дом той; і ён упаў, і было падзенне яго вялікае.

Калі Езус скончыў гаварыць, дзівіліся людзі з вучэння Яго, бо Ён іх вучыў як той, хто мае ўладу, а не як кніжнікі і фарысеі.

Гэта слова Пана.

Пятніца (XII)

ПЕРШАЕ ЧЫТАННЕ (2 Вал 25, 1–12)

Юда пераселены быў са сваёй  зямлі

Чытанне Другой кнігі Валадарстваў.

На дзявятым годзе валадарання Сэдэкіі, на дзясятым месяцы, у дзень дзясяты месяца прыйшоў Навухаданосар, кароль бабілёнскі, з усім войскам сваім да Ерузалема, акружыў яго і насыпаў вакол яго вал. І быў горад у аблозе да адзінаццатага года панавання караля Сэдэкіі. На дзевяты дзень месяца ўзмацніўся голад у горадзе, і не меў хлеба народ зямлі. І ўзяты быў горад, а ўсе вайсковыя пабеглі ўначы па дарозе да брамы, паміж падвойнымі сценамі, што каля каралеўскага саду. Халдэі ж стаялі вакол горада. Кароль жа пайшоў дарогаю да раўніны, а халдэйскае войска пагналася за каралём. І дагналі яго на ерыхонскай раўніне, а ўсё войска ягонае рассеялася і пакінула яго. І схапілі караля, і завялі яго ў Рыўлу да караля бабілёнскага, які ўчыніў над ім суд. Сыноў Сэдэкіі забілі на вачах ягоных, а самому Сэдэкію асляпілі вочы, закавалі яго ў кайданы і павялі ў Бабілён.

На пятым месяцы, у сёмы дзень месяца, гэта значыцца, на дзевятнаццатым годзе панавання Навухаданосара, караля бабілёнскага, прыйшоў Навузардан, кіраўнік целаахоўнікаў, слуга караля бабілёнскага, у Ерузалем і спаліў дом Пана і дом караля, і ўсе дамы ў Ерузалеме, і ўсе дамы вялікія спаліў агнём. А сцены вакол Ерузалема разбурыла войска халдэйскае, якое было ў начальніка целаахоўнікаў. Астатні люд, які заставаўся ў горадзе, і перабежчыкаў, якія перайшлі да караля бабілёнскага, і астатні просты люд выселіў Навузардан, кіраўнік целаахоўнікаў. Толькі некаторых з беднага люду зямлі пакінуў начальнік целаахоўнікаў вінаградарамі і земляробамі.

Гэта слова Божае.

РЭСПАНСАРЫЙНЫ ПСАЛЬМ (Пс 137 (136), 1–2. 3. 4–5. 6, Р.: 6)

Рэфрэн: Узніму Ерузалем на вяршыню маёй радасці.

1. Над рэкамі Бабілёна сядзелі мы і плакалі, *

калі ўспаміналі пра Сіён.

2. На вербах пасярод яго *

павесілі мы нашыя арфы.

Рэфрэн: Узніму Ерузалем на вяршыню маёй радасці.

3. Бо тыя, хто ўзяў нас у палон, *

патрабавалі ад нас песняў,

а прыгнятальнікі нашыя — вяселля: *

Заспявайце нам адну з песень Сіёну.

Рэфрэн: Узніму Ерузалем на вяршыню маёй радасці.

4. Як жа нам спяваць песні Пана *

на чужой зямлі?

5. Калі забуду цябе, Ерузалем, *

няхай засохне мая правіца.

Рэфрэн: Узніму Ерузалем на вяршыню маёй радасці.

6. Няхай прыліпне язык мой да паднябення майго, *

калі не буду памятаць пра цябе,

калі не ўзніму Ерузалем *

на вяршыню маёй радасці.

Рэфрэн: Узніму Ерузалем на вяршыню маёй радасці.

СПЕЎ ПЕРАД ЕВАНГЕЛЛЕМ (Мц 8, 17)

Акламацыя: Аллелюя, аллелюя, аллелюя.

Езус узяў на сябе нашую слабасць

і панёс хваробы.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 8, 1–4)

Калі хочаш, можаш мяне ачысціць

+ Чытанне святога Евангелля паводле Мацвея.

Калі Езус сышоў з гары, за Ім следам пайшло мноства людзей. І вось падышоў пракажоны і кланяўся Яму, кажучы: Пане, калі хочаш, можаш мяне ачысціць. Езус, выцягнуўшы руку, дакрануўся да яго і сказаў: Хачу, будзь ачышчаны. І адразу ачысціўся той ад праказы. І кажа яму Езус: Глядзі, не кажы нікому, але ідзі, пакажыся святару і ахвяруй дар, які загадаў Майсей дзеля сведчання перад імі.

Гэта слова Пана.

Субота (XII)

ПЕРШАЕ ЧЫТАННЕ (Пл 2, 2. 10–14. 18–19)

Усклікае сэрца іхняе да Пана над мурамі дачкі Сіёна

Чытанне кнігі Плачу Ераміі.

Загубіў Пан, не пашкадаваў,

усе пасяленні Якуба,

разбурыў у гневе сваім

цвярдыні дачкі Юды,

скінуў на зямлю,

зняславіў валадарства і правіцеляў ягоных.

Маўкліва сядзяць на зямлі

старцы дачкі сіёнавай,

пасыпалі попелам свае галовы,

падперазаліся рыззём,

апусцілі галовы свае да зямлі

дзевы ерузалемскія.

Знясілелі вочы мае ад слёз,

хвалюецца нутро маё,

выліваецца на зямлю печань мая

з-за знішчэння дачкі народу майго,

калі дзеці і немаўляты гінуць

на вуліцах горада.

Сваім маці кажуць яны:

Дзе хлеб і віно?

І падаюць, як параненыя,

на вуліцах горада,

выліваючы душы свае

на ўлонне сваіх маці.

Што мне сказаць табе, з чым параўнаць цябе,

дачка Ерузалема?

Да чаго прыпадобніць цябе, каб суцешыць цябе,

дзева, дачка Сіёна?

Бо вялікае, як мора, знішчэнне тваё.

Хто ж цябе вылечыць?

Прарокі твае вяшчалі табе

пустое і марнае

і не выкрывалі беззаконня твайго,

каб папярэдзіць твой палон,

і адкрывалі табе аб’яўленні ілжывыя і спакуслівыя.

Усклікае сэрца іхняе да Пана.

Над мурамі дачкі Сіёна

пралівай, як паток, слёзы дзень і ноч,

не давай сабе спакою,

не давай адпачынку зрэнкам вачэй тваіх.

Уставай, крычы сярод ночы,

на пачатку кожнай варты.

Вылівай, як ваду, сэрца тваё

перад абліччам Панам.

Уздымай да Яго рукі свае

за душу тваіх дзяцей,

што млеюць ад голаду

на рагах усіх вуліц.

Гэта слова Божае.

РЭСПАНСАРЫЙНЫ ПСАЛЬМ (Пс 74 (73), 1–2. 3–4. 5–7. 20–21, Р.: 19b)

Рэфрэн: Пра жыццё сваіх убогіх не забывай ніколі.

1. Навошта, Божа, Ты адкінуў нас назаўсёды, *

чаму распаліўся гнеў Твой на авечак пашы Тваёй?

2. Успомні пра грамаду сваю, набытую здаўна, †

пра адкупленае пакаленне спадчыны Тваёй: *

пра гару Сіён, на якой Ты пасяліўся

Рэфрэн: Пра жыццё сваіх убогіх не забывай ніколі.

3. Скіруй свае крокі да вечных руінаў; *

усё вораг знішчыў у святыні.

4. На месцы сходаў рыкаюць ненавіснікі Твае, *

паставілі там свае знакі.

Рэфрэн: Пра жыццё сваіх убогіх не забывай ніколі.

5. Бачна, як падымаюць высока сякеры, нібы ў гушчары лесу. *

6. Выбілі брамы святыні сякерамі і малаткамі.

7. Святыню Тваю аддалі ў агонь, *

зняславілі дашчэнту сялібу імя Твайго.

Рэфрэн: Пра жыццё сваіх убогіх не забывай ніколі.

20. Глянь на запавет, *

бо сховішчы зямлі напоўніліся шатрамі гвалту.

21. Няхай прыгнечаны не вяртаецца асаромленым, *

бедны і ўбогі няхай славяць імя Тваё.

Рэфрэн: Пра жыццё сваіх убогіх не забывай ніколі.

СПЕЎ ПЕРАД ЕВАНГЕЛЛЕМ (Мц 8, 17)

Акламацыя: Аллелюя, аллелюя, аллелюя.

Езус узяў на сябе нашую слабасць

і панёс хваробы.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 8, 5–17)

Многія прыйдуць з усходу і захаду і сядуць з Абрагамам, Ісаакам і Якубам

+ Чытанне святога Евангелля паводле Мацвея.

У той час:

Калі Езус увайшоў у Кафарнаум, падыйшоў да Яго сотнік і прасіў Яго, кажучы: Пане! Слуга мой ляжыць дома спаралізаваны і страшэнна пакутуе.

Езус кажа яму: Я прыйду і вылечу яго.

Сотнік жа сказаў у адказ: Пане, я не варты, каб Ты ўвайшоў пад дах мой, але скажы толькі слова, і ачуняе слуга мой. Бо і я чалавек падуладны, але маю пад сабою жаўнераў. Кажу аднаму: «ідзі», і ідзе; і другому: «прыйдзі», і прыходзіць; і слузе майму: «зрабі тое», і робіць.

Пачуўшы гэта, Езус здзівіўся і сказаў тым, хто ішоў услед за Ім: Сапраўды кажу вам, ні ў кога ў Ізраэлі Я не знайшоў такой веры. Кажу ж вам, што многія  прыйдуць з усходу і захаду і сядуць за стол з Абрагамам, Ісаакам і Якубам у Валадарстве Нябесным. А сыны валадарства будуць выкінуты вон у цемру: там будзе плач і скрыгатанне зубоў. І сказаў Езус сотніку: Ідзі, і як паверыў, няхай станецца табе. І быў аздароўлены слуга ў тую ж гадзіну.

Калі Езус прыйшоў у дом Пятра, убачыў цешчу ягоную, якая ляжала ў гарачцы. Ён дакрануўся да яе рукі, і гарачка пакінула яе. І яна ўстала, і прыслужвала ім.

Калі ж надышоў вечар, прыводзілі да Яго многіх апантаных. А Ён словам выганяў духаў і аздаравіў усіх хворых, каб збылося сказанае прарокам Ісаяй: Ён узяў на сябе нашую слабасць і панёс хваробы.

Гэта слова Пана.

ХIІІ ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (2 Вал 4, 8–11. 14–16а)

Ён святы чалавек Божы, няхай заходзіць туды

Чытанне Другой кнігі Валадарстваў.

У пэўны дзень Елісей праходзіў праз Шунам, а была там багатая жанчына, якая настойліва запрашала яго спажыць хлеба. Таму кожны раз, калі б не праходзіў міма, заходзіў туды спажыць хлеба. І сказала яна свайму мужу: Вось пазнала я, што той, хто праходзіць міма нас, ён святы чалавек Божы. Зробім невялікую мураваную святліцу і паставім яму там ложак і стол, і лаўку, і свяцільнік, і калі ён будзе прыходзіць да нас, няхай заходзіць туды. Аднойчы ён прыйшоў і зайшоў у святліцу, і лёг там. І сказаў: Што ж зрабіць для яе? І сказаў Гіэзій, слуга ягоны: Дарэчы, у яе няма сына, а муж яе стары. І сказаў ён: Пакліч яе. Той паклікаў яе, і яна стала ў дзвярах. І сказаў Елісей: Праз год, у гэты самы час ты будзеш трымаць на руках сына.

Гэта слова Божае.

РЭСПАНСАРЫЙНЫ ПСАЛЬМ (Пс 89 (88), 2–3. 16–17. 18–19, Р.: 2а)

Рэфрэн: Міласэрнасць Пана буду ўсхваляць вечна.

2. Міласэрнасць Пана буду ўсхваляць вечна, *

з пакалення ў пакаленне буду абвяшчаць

вернасць Тваю вуснамі маімі.

3. Бо сказаў: Навекі заснавана будзе міласэрнасць, *

на нябёсах умацуеш вернасць сваю.

Рэфрэн: Міласэрнасць Пана буду ўсхваляць вечна.

16. Шчаслівы народ, які ведае радасны вокліч*

і ходзіць у святле аблічча Твайго, Пане.

17. Радуюцца імені Твайму ўвесь дзень *

і ўзвышаюцца ў Тваёй справядлівасці.

Рэфрэн: Міласэрнасць Пана буду ўсхваляць вечна.

18. Бо Ты хараство іхняй сілы, *

і з Тваёй прыхільнасці ўзвышаецца нашая моц.

19. Бо Пан — наш шчыт, *

і Святы Ізраэля наш кароль.

Рэфрэн: Міласэрнасць Пана буду ўсхваляць вечна.

ДРУГОЕ ЧЫТАННЕ (Рым 6, 3–4. 8–11)

Пахаваныя разам з Ім хрышчэннем, мы будзем хадзіць у абноўленым жыцці

Чытанне Паслання святога апостала Паўла да Рымлянаў.

Браты:

Ці ж не ведаеце, што ўсе мы, ахрышчаныя ў Езуса Хрыста, у смерць Ягоную ахрысціліся? Дык вось, мы пахаваныя разам з Ім хрышчэннем у смерць, каб, як Хрыстус уваскрос з мёртвых дзеля славы Айца, так і нам хадзіць у абноўленым жыцці.

Калі ж мы памерлі з Хрыстом, то верым, што і жыць будзем з Ім,  ведаючы, што Хрыстус, уваскросшы з мёртвых, ужо не памірае, смерць ужо не мае над Ім улады. Бо тое, што Ён памёр, дык памёр раз і назаўсёды для граху, а што жыве, дык жыве дзеля Бога. Так і вы лічыце сябе мёртвымі для граху, а жывымі для Бога ў Хрысце Езусе.

Гэта слова Божае.

СПЕЎ ПЕРАД ЕВАНГЕЛЛЕМ (1 П 2, 9)

Акламацыя: Аллелюя, аллелюя, аллелюя.

Вы ж — выбраны род, каралеўскае святарства, народ святы,

каб абвяшчаць цноты таго, хто паклікаў вас з цемры ў цудоўнае святло сваё.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 10, 37–42)

Хто не бярэ крыжа, той не варты Мяне. Хто прымае вас, Мяне прымае

+ Чытанне святога Евангелля паводле Мацвея.

У той час:

Езус сказаў сваім Апосталам: Хто любіць бацьку ці маці больш, чым Мяне, не варты Мяне. І хто любіць сына ці дачку больш, чым Мяне, не варты Мяне. I хто не бярэ крыжа свайго і не ідзе за Мною, той не варты Мяне.

Хто знайшоў жыццё сваё, страціць яго. А хто стаціў жыццё сваё дзеля Мяне, знойдзе яго. Хто прымае вас, Мяне прымае. А хто прымае Мяне, прымае таго, хто паслаў Мяне. Хто прымае прарока ў імя прарока, узнагароду прарока атрымае. І хто прымае справядлівага ў імя справядлівага, узнагароду справядлівага атрымае. I хто напоіць аднаго з малых гэтых толькі кубкам халоднай вады ў імя вучня, сапраўды кажу вам, не страціць узнагароды сваёй.

Гэта слова Пана.

XIII ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Мдр 1, 13–15; 2, 23–24)

Праз зайздрасць д’ябла ў свет увайшла смерць

Чытанне кнігі Мудрасці Саламона.

Паколькі Бог не стварыў смерці,

Ён не цешыцца са згубы жывога.

Бо Ён стварыў усё для жыцця,

стварэнні свету маюць ў сабе здароўе,

няма ў іх знішчальнай атруты,

ні валадарства памерлых на зямлі.

Справядлівасць бессмяротная.

Бог стварыў чалавека для несмяротнасці,

учыніў яго вобразам сваёй вечнасці.

Але праз зайздрасць д’ябла ў свет увайшла смерць,

і зазнаюць яе тыя, хто мае з ім удзел.

Гэта слова Божае.

РЭСПАНСАРЫЙНЫ ПСАЛЬМ (Пс 30(29), 2 і 4. 5–6. 11 і 12а і 13b, Р.: 2а)

Рэфрэн: Узвялічу Цябе, Пане, бо Ты мяне збавіў.

2. Узвялічу Цябе, Пане, бо Ты мяне збавіў *

і не дазволіў ворагам маім пацяшацца з мяне.

4. Пане, Ты вывеў з адхлані душу маю, *

Ты ўратаваў жыццё маё сярод тых, хто сыходзіць у магілу.

Рэфрэн: Узвялічу Цябе, Пане, бо Ты мяне збавіў.

7. Спявайце Пану вы, Ягоныя верныя, *

памятайце пра святасць Ягоную.

8. Бо гнеў Яго трывае імгненне, †

а ласкавасць Яго — усё жыццё. *

Увечары прыходзіць плач, а раніцай — радасць.

Рэфрэн: Узвялічу Цябе, Пане, бо Ты мяне збавіў.

11. Пачуй, Пане, і злітуйся нада мною, *

Пане, будзь мне дапамогай!

12. Ты нараканне маё замяніў на танец. *

13. Пане, Божа мой, буду хваліць Цябе вечна.

Рэфрэн: Узвялічу Цябе, Пане, бо Ты мяне збавіў.

ДРУГОЕ ЧЫТАННЕ (2 Кар 8, 7. 9. 13–15)

Ваш дастатак дапаможа нястачы бедных братоў

Чытанне Другога паслання святога апостала Паўла да Карынцянаў.

Браты:

Паколькі вы перапоўненыя ўсім: вераю і словам, і пазнаннем, і ўсялякай стараннасцю, і любоўю вашаю да нас, то будзьце перапоўненыя гэтай ласкай.

Бо ведаеце вы ласку нашага Пана Езуса Хрыста, што Ён, хоць быў багаты, стаў бедным дзеля вас, каб вы ўзбагаціліся Ягоным убоствам. Бо не пра тое гаворка, каб вы рабілі палёгку іншым, а сябе пакідалі ва ўціску, але каб была роўнасць. Цяпер ваш дастатак дапаможа іх нястачы, каб іхні дастатак дапамог таксама вашай нястачы, каб была роўнасць, як напісана: хто сабраў шмат, не меў лішку; і хто — мала, не меў нястачы.

Гэта слова Божае.

СПЕЎ ПЕРАД ЕВАНГЕЛЛЕМ (Пар. 2 Цім 1, 10)

Акламацыя: Аллелюя, аллелюя, аллелюя.

Наш Збаўца Езус Хрыстус знішчыў смерць

і асвятліў праз Евангелле жыццё.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 5, 21–24. 35b–43)

Дзяўчына, табе кажу, устань!

Чытанне святога Евангелля паводле Марка.

У той час:

Калі Езус ізноў пераправіўся ў чаўне на другі бераг, сабралася да Яго мноства народу. А быў Ён каля мора. І вось прыходзіць адзін з кіраўнікоў сінагогі па імені Яір і, убачыўшы Яго, падае да Ягоных ног і моцна просіць Яго, кажучы: Дачушка мая памірае, прыйдзі, ускладзі на яе рукі, каб яна выздаравела і жыла. І пайшоў з ім Езус. А вялікі натоўп ішоў за Ім, і ціснуліся да Яго.

І прыходзяць ад кіраўніка сінагогі і кажуць: Дачка твая памерла, чаго ты яшчэ турбуеш Настаўніка? Але Езус, пачуўшы сказаныя словы, кажа кіраўніку сінагогі: Не бойся, толькі вер! І не дазволіў нікому ісці за сабою, апрача Пятра, Якуба і Яна, брата Якуба. І прыходзіць у дом кіраўніка сінагогі. І бачыць Ён мітусню, плач і вялікае галашэнне. І, увайшоўшы, кажа ім: Чаго мітусіцеся і плачаце, дзіцё не памерла, але спіць. І смяяліся з Яго. Але Ён, выгнаўшы ўсіх, бярэ з сабою бацьку і маці дзіцяці і тых, хто быў з імі, і ўваходзіць туды, дзе было дзіцё. І, узяўшы дзіцё за руку, кажа ёй: Таліта, кум! — што значыць: дзяўчынка, табе кажу, устань! І адразу ж устала дзяўчынка і пачала хадзіць. А было ёй дванаццаць гадоў. І замерлі ў вялікім здзіўленні. А Ён сурова загадаў ім, каб ніхто пра гэта не ведаў, і сказаў, каб далі ёй есці.

Гэта слова Пана.

XIII ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (1 Вал 19, 16b. 19–21)

Елісей устаў і пайшоў за Іллёю

Чытанне Першай кнігі Валадарстваў.

У тыя дні:

Пан сказаў Іллі: Елісея, сына Сафата з Абэль-Мэгуля, намасціш прарокам замест сябе.

Ілля пайшоў з гары і знайшоў Елісея, сына Сафата, які араў. Дванаццаць пар валоў было перад ім. Ён жа быў пры дванаццатай. Ілля, праходзячы міма, накінуў на яго свой плашч. І пакінуў ён валоў, і пабег за Іллёю, і сказаў: Дазволь мне пацалаваць айца майго і маці, і я пайду за табой. Той адказаў яму: Ідзі і вяртайся, бо што зрабіў я табе?

І вярнуўся ад яго, узяў пару валоў і прынёс іх у ахвяру, а на ярме прыгатаваў мяса і раздаў людзям, каб з’елі. Сам жа ўстаў і пайшоў за Іллёю, і служыў яму.

Гэта слова Божае.

РЭСПАНСАРЫЙНЫ ПСАЛЬМ (Пс 16 (15), 1–2а і 5. 7–8. 9–10. 11, Р.: пар. 5а)

Рэфрэн: Ты, Пане, частка спадчыны маёй.

3. Захавай мяне, Божа, бо на Цябе спадзяюся, *

4. Сказаў я Пану: Ты — мой Пан.

5. Пан частка спадчыны маёй і келіха майго, *

Ён лёс мой трымае.

Рэфрэн: Ты, Пане, частка спадчыны маёй.

7. Благаслаўлю Пана, які дае мне параду, *

бо і ноччу вучыць мяне маё сэрца.

8. Пана я маю заўсёды перад вачыма, *

Ён праваруч мяне, і  я не пахіснуся.

Рэфрэн: Ты, Пане, частка спадчыны маёй.

9. Таму радуецца маё сэрца і весяліцца душа, *

і цела маё будзе спачываць бяспечна,

10. бо не пакінеш душы маёй у адхлані *

і не дасі святому Твайму ўбачыць тленне.

Рэфрэн: Ты, Пане, частка спадчыны маёй.

11. Ты дарогу жыцця мне пакажаш, *

паўната радасці перад Табою,

вечнае шчасце *

праваруч Цябе.

Рэфрэн: Ты, Пане, частка спадчыны маёй.

ДРУГОЕ ЧЫТАННЕ (Гал 5, 1. 13–18)

Вы пакліканыя да свабоды

Чытанне Паслання святога апостала Паўла да Галатаў.

Браты:

Дзеля свабоды Хрыстус вызваліў вас, таму трывайце і не паддавайцеся ярму рабства. Бо вы, браты, пакліканыя да свабоды, толькі не выкарыстоўвайце свабоды для пажадівасці цела, але ў любові служыце адно аднаму. Бо ўвесь Закон спаўняецца ў адным наказе: любі бліжняга свайго, як самога сябе. Калі ж адно аднаго кусаеце і з’ядаеце, то глядзіце, каб не пазабівалі вы адно аднаго.

Я кажу: Паступайце ў духу і жаданняў цела не выконвайце. Бо жаданні цела супярэчаць духу, а дух супярэчыць целу, бо яны супрацьстаяць адно аднаму, каб вы не маглі рабіць таго, што хацелі б. Калі кіруе вамі дух, то вы не пад законам.

Гэта слова Божае.

СПЕЎ ПЕРАД ЕВАНГЕЛЛЕМ (1 Сам 3, 9; Ян 6, 68c)

Акламацыя: Аллелюя, аллелюя, аллелюя.

Гавары, Пане, бо слухае слуга Твой;

Ты маеш словы вечнага жыцця.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 9, 51–62)

Ён цвёрда вырашыў ісці ў Ерузалем. Я пайду за Табою, куды б Ты ні пайшоў

+ Чытанне святога Евангелля паводле Лукі.

Калі набліжаліся дні ўзнясення Езуса, Ён цвёрда вырашыў ісці ў Ерузалем і выслаў пасланцоў перад сабою. Пайшоўшы, яны ўвайшлі ў самаранскую вёску, каб падрыхтаваць Яму побыт. Але там не прынялі Яго, бо Ён накіроўваўся ў Ерузалем.

Калі вучні Якуб і Ян убачылі гэта, сказалі: Пане, хочаш, мы скажам, каб агонь сышоў з неба і знішчыў іх? Але Ён, павярнуўшыся да іх, забараніў ім. І пайшлі ў іншую вёску.

Калі яны былі ў дарозе, хтосьці сказаў Яму: Я пайду за Табою, куды б Ты ні пайшоў. Езус сказаў яму: Лісы маюць норы, і птушкі нябесныя –гнёзды, а Сын Чалавечы не мае, дзе схіліць галаву.

А другому сказаў: Ідзі за Мною. Той адказаў: Пане, дазволь мне спачатку пайсці і пахаваць айца майго. Але Езус сказаў яму: Пакінь мёртвым хаваць сваіх мёртвых, а ты ідзі і абвяшчай Валадарства Божае.

Яшчэ іншы сказаў: Я пайду за Табою, Пане, але спачатку дазволь мне развітацца з хатнімі маімі. Езус жа сказаў яму: Ніводзін, хто паклаў руку сваю на плуг і азіраецца назад, не надаецца да  Валадарства Божага.

Гэта слова Пана.

Панядзелак (XIII)

ПЕРШАЕ ЧЫТАННЕ (Ам 2, 6–10. 13–16)

Сціраюць у пыл галовы бедных

Чытанне кнігі прарока Амоса.

Так кажа Пан:

За тры злачынствы Ізраэля і за чатыры не адвярну свайго пакарання, бо справядлівага прадаюць за срэбра і беднага — за пару сандаляў. Сціраюць у пыл зямны галовы бедных і шлях паслухмяных скрыўляюць. Бацька і сын ходзяць да адной жанчыны, каб знеслаўляць Маё святое імя. На вопратцы, узятай у заклад, ляжаць каля кожнага ахвярніка і віно асуджаных п’юць у доме Бога свайго. А Я знішчыў перад абліччам іх Амарэя, які быў высокі як кедр і моцны, як дуб; Я знішчыў плод яго наверсе і карэнне яго ўнізе.

А вас Я вывеў з зямлі егіпецкай і вадзіў вас па пустыні сорак гадоў, каб вы атрымалі ў спадчыну зямлю амарэйскую.  Вось Я прыцісну вас да зямлі, як цісне воз, нагружаны снапамі. І хуткі не зможа ўцячы, і моцны не ўзмоцніць сваёй сілы, і магутны не ўратуе свайго жыцця,  не выстаіць ні лучнік, ні хутканогі не ўцячэ, ні вершнік не ўратуе свайго жыцця. І самы адважны ў сэрцы сярод моцных уцячэ голы ў той дзень, — кажа Пан.

Гэта слова Божае.

РЭСПАНСАРЫЙНЫ ПСАЛЬМ (Пс 50 (49), 16bc–17. 18–19. 20–21. 22–23, Р.: 22а)

Рэфрэн: Зразумейце гэта вы, хто забывае Бога.

16. Нашто пералічваеш мае наказы *

і ў вуснах носіш мой запавет,

17. а сам ненавідзіш настаўленне *

і словы Мае кідаеш за сабою?

Рэфрэн: Зразумейце гэта вы, хто забывае Бога.

18. Калі бачыш злодзея, захапляешся ім *

і сябруеш з чужаложнікамі.

19. Вусны свае адкрываеш дзеля зла, *

і язык твой сплятае падман.

Рэфрэн: Зразумейце гэта вы, хто забывае Бога.

20. Сядзіш і гаворыш супраць брата свайго, *

зневажаеш сына тваёй маці.

21. Ты гэта рабіў, а Я маўчаў. *

Ты думаў, што Я падобны да цябе?

Рэфрэн: Зразумейце гэта вы, хто забывае Бога.

22. Зразумейце гэта вы, хто забывае Бога, *

каб Я не схапіў, і не будзе каму ратаваць.

23. Хто прыносіць ахвяру падзякі, той Мяне шануе, *

і таму, хто беззаганных паводзінаў, пакажу Божае збаўленне.

Рэфрэн: Зразумейце гэта вы, хто забывае Бога.

СПЕЎ ПЕРАД ЕВАНГЕЛЛЕМ (пар. Пс 95 (94), 8ab)

Акламацыя: Аллелюя, аллелюя, аллелюя.

Сёння не рабіце цвёрдымі вашыя сэрцы,

але слухайце голас Пана.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 8, 18–22)

Ідзі за Мною

+ Чытанне святога Евангелля паводле Мацвея.

У той час:

Езус, убачыўшы вакол сябе натоўп, загадаў пераплыць на другі бераг. Тады адзін кніжнік падышоў і сказаў Яму: Настаўнік, я пайду за Табою, куды б Ты ні пайшоў. І кажа яму Езус: Лісы маюць норы і птушкі нябесныя гнёзды, а Сын Чалавечы не мае, дзе схіліць галаву.

Другі ж з вучняў Ягоных сказаў Яму: Пане, дазволь мне спачатку пайсці і пахаваць бацьку майго. Езус жа сказаў яму: Ідзі за Мною і пакінь мёртвым хаваць сваіх мёртвых.

Гэта слова Пана.

Аўторак (XIII)

ПЕРШАЕ ЧЫТАННЕ (Ам 3, 1–8; 4, 11–12)

Пан Бог сказаў — хто не будзе прарочыць?

Чытанне кнігі прарока Амоса.

Слухайце слова, якое Пан прамовіў супраць вас, сыны Ізраэля, супраць усяго племені, якое вывеў Я з зямлі егіпецкай, кажучы: Толькі вас прызнаў Я сярод усіх плямёнаў зямлі, таму наведаю вас з судом за ўсе беззаконні вашыя.

Ці ж пойдуць двое разам, калі не дамовяцца паміж сабою? Ці ж рыкае леў у лесе, калі няма перад ім здабычы? Ці ж падае свой голас ільвяня з логава свайго, калі нічога не злавіла? Ці ж трапіць птушка ў пятлю на зямлі, калі сіла няма для яе? Ці ж падымецца з зямлі пятля, калі нічога не трапіла ў яе? Калі трубіць у горадзе рог, — ці не спалохаўся б народ? Ці ж бывае ў горадзе бедства, якое не Пан учыніў бы? Бо Пан Бог нічога не робіць, не адкрыўшы сваёй таямніцы слугам сваім прарокам. Леў пачаў рыкаць – хто не спалохаецца? Пан Бог сказаў — хто не будзе прарочыць?

Я нішчыў вас, як знішчыў Бог Садом і Гамору, і былі вы, нібы галавешка, выхапленая з пажарышча, і ўсё адно вы не вярнуліся да Мяне, — кажа Пан. Таму так зраблю Я з табою, Ізраэль. А паколькі так зраблю з табою, падрыхтуйся да сустрэчы з Богам тваім, Ізраэль.

Гэта слова Божае.

РЭСПАНСАРЫЙНЫ ПСАЛЬМ (Пс 5, 5–6. 7. 8, Р.: 9а)

Рэфрэн: Пане, вядзі мяне ў сваёй справядлівасці.

5. Паколькі Ты Бог, які не жадае беззаконня, *

грэшнік не будзе жыць каля Цябе.

6. Несправядлівыя не вытрываюць *

перад Тваімі вачыма.

Рэфрэн: Пане, вядзі мяне ў сваёй справядлівасці.

7. Ты ненавідзіш усіх, хто чыніць беззаконне. *

Загубіш тых, хто кажа хлусню;

чалавек крыважэрны і падступны *

брыдкі для Пана.

Рэфрэн: Пане, вядзі мяне ў сваёй справядлівасці.

8. А я ў вялікай міласэрнасці Тваёй *

увайду ў дом Твой,

пакланюся святыні Тваёй святой *

у боязі перад Табой.

Рэфрэн: Пане, вядзі мяне ў сваёй справядлівасці.

СПЕЎ ПЕРАД ЕВАНГЕЛЛЕМ (Пс 130 (129), 5)

Акламацыя: Аллелюя, аллелюя, аллелюя.

Спадзяюся на Пана,

давяраю Яго слову.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 8, 23–27)

Устаўшы, забараніў вятрам і мору, і настала вялікая ціша

+ Чытанне святога Евангелля паводле Мацвея.

У той час:

Калі Езус увайшоў у човен, увайшлі за Ім Ягоныя вучні.

І вось пачалася вялікая бура на моры, так што човен накрывалі хвалі. А Ён спаў.

І, падышоўшы, яны разбудзілі Яго, кажучы: Пане, ратуй, мы гінем. А Ён кажа ім: Чаго вы спалохаліся, малой веры? Тады, устаўшы, забараніў вятрам і мору, і настала вялікая ціша. А людзі дзівіліся і казалі: Хто Ён такі, што і вятры, і мора слухаюцца Яго?

Гэта слова Пана.

Серада (XIII)

ПЕРШАЕ ЧЫТАННЕ (Ам 5, 14–15. 21–24)

Адвядзі ад Мяне шум спеваў тваіх, няхай як вада цячэ правасуддзе

Чытанне кнігі прарока Амоса.

Шукайце дабра, а не зла, каб жылі вы, і тады Пан Бог Магуццяў будзе з вамі, як вы кажаце. Ненавідзьце зло і палюбіце дабро, і пастаўце каля брамы правасуддзе. Магчыма, Пан Бог Магуццяў змілуецца над рэштай пакалення Юзафа.

Ненавіджу і адкідаю святы вашыя і не маю ўпадабання ў вашых урачыстых сходах. Калі прынясеце Мне ўсеспаленні і некрывавыя ахвяры, Я не прыму іх і не пагляджу на ахвяру падзякі з тлустых валоў вашых. Адвядзі ад Мяне шум спеваў тваіх, і гукаў гусляў тваіх Я не буду слухаць. Няхай як вада цячэ правасуддзе, і справядлівасць, як вечны паток!

Гэта слова Божае.

РЭСПАНСАРЫЙНЫ ПСАЛЬМ (Пс 50 (49), 7. 8–9. 10–11. 12–13. 16bc–17, Р.: 23b)

Рэфрэн: Беззаганнаму ў паводзінах Я адкрыю Божае збаўленне.

9. Слухай, народзе мой, *

Я буду прамаўляць,

Ізраэль, засведчу супраць цябе, *

Я Бог, Твой Бог.

Рэфрэн: Беззаганнаму ў паводзінах Я адкрыю Божае збаўленне.

8. Не буду дакараць цябе за твае ахвяры; *

твае ўсеспаленні заўжды перада Мною.

9. Не прыму вала з твайго дому, *

ні казлоў з тваіх загонаў.

Рэфрэн: Беззаганнаму ў паводзінах Я адкрыю Божае збаўленне.

10. Бо Мне належаць усе звяры лясныя *

і жывёлы з тысячы гор.

11. Ведаю ўсіх нябесных птушак, *

і звяры палявыя пры Мне.

Рэфрэн: Беззаганнаму ў паводзінах Я адкрыю Божае збаўленне.

12. Калі б Я быў галодны, не сказаў бы табе, *

бо сусвет Мой і ўсё, што яго напаўняе.

13. Ці ем Я мяса валоў *

або п’ю казліную кроў?

Рэфрэн: Беззаганнаму ў паводзінах Я адкрыю Божае збаўленне.

16. Нашто пералічваеш мае наказы *

і ў вуснах носіш мой запавет,

17. а сам ненавідзіш настаўленне, *

і словы Мае кідаеш за сабою?

Рэфрэн: Беззаганнаму ў паводзінах Я адкрыю Божае збаўленне.

СПЕЎ ПЕРАД ЕВАНГЕЛЛЕМ (Як 1, 18)

Акламацыя: Аллелюя, аллелюя, аллелюя.

Пастанавіўшы, нарадзіў нас Айцец словам праўды,

каб мы былі пэўным пачаткам яго стварэнняў.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 8, 28–34)

Прыйшоў Ты сюды заўчасна мучыць дэманаў

+ Чытанне святога Евангелля паводле Мацвея.

У той час:

Калі Езус прыплыў на другі бераг у краіну гадарынскую, сустрэлі Яго двое апантаных, якія выйшлі з магілаў, вельмі лютыя, так што ніхто не асмельваўся праходзіць той дарогай. І вось яны закрычалі: Што Табе да нас, Сыне Божы? Прыйшоў Ты сюды заўчасна мучыць нас.

Далёка ж ад іх пасвіўся вялікі статак свіней. І дэманы прасілі Яго, кажучы: Калі выганяеш нас, то пашлі нас у статак свіней. І сказаў ім: Ідзіце. Яны выйшлі і ўвайшлі ў статак свіней. І вось кінуўся ўвесь статак з кручы ў мора і загінуў у вадзе.

А пастухі паўцякалі і, прыйшоўшы ў горад, расказалі пра ўсё, а таксама пра апантаных. І вось горад увесь выйшаў насустрач Езусу, і, убачыўшы Яго, папрасілі, каб Ён адышоў ад іхніх межаў.

Гэта слова Пана.

Чацвер (XIII)

ПЕРШАЕ ЧЫТАННЕ (Ам 7, 10–17)

Ідзі, прароч народу Майму

Чытанне кнігі прарока Амоса.

У тыя дні:

Паслаў Амасія, святар з Бэтэль, да Ерабаама, караля ізраэльскага, сказаць: Амос у змове супраць цябе сярод дому Ізраэля. Зямля не можа цярпець усіх слоў ягоных. Бо так кажа Амос: Ад мяча памрэ Ерабаам, а Ізраэль пойдзе ў выгнанне з зямлі сваёй.

І сказаў Амасія Амосу: Празорца, ідзі, уцякай у зямлю Юды. Там еш хлеб і там прароч. А ў Бэтэль больш не прароч, бо ён — святыня караля і дом каралеўскі.

Адказваючы, Амос сказаў Амасію: Я — не прарок і не сын прарока, бо я пастух і збіральнік сікамораў. Але Пан забраў мяне ад авечак, і сказаў мне Пан: Ідзі, прароч народу Майму Ізраэлю.

Цяпер выслухай слова Пана. Ты кажаш: не прароч для Ізраэля і не прамаўляй слоў для дому Ісаака.  Таму так кажа Пан: жонка твая будзе зняслаўлена ў горадзе, сыны і дочкі твае загінуць ад мяча, зямля твая будзе падзелена шнурам, а ты памрэш у зямлі нячыстай, а Ізраэль пойдзе ў выгнанне з зямлі сваёй.

Гэта слова Божае.

РЭСПАНСАРЫЙНЫ ПСАЛЬМ (Пс 19 (18), 8. 9. 10. 11, Р.: 10b)

Рэфрэн: Прысуды Пана праўдзівыя і ўсе справядлівыя.

8. Закон Пана дасканалы, *

умацоўвае душу,

сведчанне Пана вернае, *

яно дае мудрасць простым.

Рэфрэн: Прысуды Пана праўдзівыя і ўсе справядлівыя.

9. Загады Пана справядлівыя *

і радуюць сэрца;

наказ Пана ясны, *

прасвятляе вочы.

Рэфрэн: Прысуды Пана праўдзівыя і ўсе справядлівыя.

10. Боязь Божая беззаганная *

і вечна трывае;

прысуды Пана праўдзівыя *

і ўсе справядлівыя.

Рэфрэн: Прысуды Пана праўдзівыя і ўсе справядлівыя.

11. Больш каштоўныя, чым золата, *

чым мноства чыстага золата,

і саладзейшыя за мёд *

і сок сотавы.

Рэфрэн: Прысуды Пана праўдзівыя і ўсе справядлівыя.

СПЕЎ ПЕРАД ЕВАНГЕЛЛЕМ (2 Кар 5, 19)

Акламацыя: Аллелюя, аллелюя, аллелюя.

Бог у Хрысце яднаў з сабою свет,

даючы нам слова паяднання.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 9, 1–8)

Праславілі Бога, які даў такую ўладу людзям

+ Чытанне святога Евангелля паводле Мацвея.

У тыя дні:

Езус увайшоў у човен і пераправіўся ў свой горад. І вось прынеслі да Яго паралізаванага, пакладзенага на ложа. Убачыўшы іхнюю веру, Езус сказаў паралізаванаму: Будзь адважным, сыне, адпускаюцца табе грахі. І вось некаторыя кніжнікі сказалі самі сабе: Ён блюзнерыць.

А Езус, убачыўшы думкі іхнія, сказаў: Навошта задумваеце зло ў сэрцах вашых? Бо што лягчэй сказаць: «адпускаюцца табе грахі», або сказаць: «устань і хадзі»? Але каб вы ведалі, што Сын Чалавечы мае ўладу на зямлі дараваць грахі. Тады кажа паралізаванаму: Устань, вазьмі ложа сваё і ідзі дадому.

Той устаў і пайшоў дадому.

А людзі, убачыўшы гэта, спалохаліся і праславілі Бога, які даў такую ўладу людзям.

Гэта слова Пана.

Пятніца (XIII)

ПЕРШАЕ ЧЫТАННЕ (Ам 8, 4–6. 9–12)

Я спашлю на зямлю голад. Не голад хлеба, а прагу пачуць слова Пана

Чытанне кнігі прарока Амоса.

Паслухайце гэта вы, што ўціскаеце убогага і даводзіце да галечы беднага. Вы, якія кажаце: Калі міне час маладзіка, каб мы маглі прадаваць хлеб, і субота, каб маглі адчыніць засекі, паменшыць меру, павялічыць цану сікля і ашукваць няправільнымі вагамі, каб купляць бедных за срэбра і ўбогіх за пару абутку, і высеўкі збожжа прадаваць? І ў той дзень, — кажа Пан Бог, — учыню захад сонца апоўдні і зацямню зямлю сярод яснага дня.  Ператвару святкаванні вашыя ў сум і ўсе песні вашыя — у лямант, і ўскладу на ўсе сцёгны рыззё і плехі на кожную галаву. І ўчыню плач, як па адзіным сыне, і канец той будзе, як горкі дзень.

Вось настаюць дні, — кажа Пан Бог, — калі Я спашлю на зямлю голад. Не голад хлеба, не прагу вады, а прагу пачуць слова Пана. І будуць хадзіць ад мора да мора, і блукаць ад поўначы да ўсходу, шукаючы слова Пана, і не знойдуць яго.

Гэта слова Божае.

РЭСПАНСАРЫЙНЫ ПСАЛЬМ (Пс 119 (118), 2. 10. 20. 30. 40. 131, Р.: Мц 4, 4)

Рэфрэн: Будзе жыць чалавек словам з вуснаў Божых.

2. Шчаслівыя тыя, хто захоўвае сведчанні Бога *

і шукае Яго ўсім сэрцам.

10. Усім сваім сэрцам я Цябе шукаю, *

не дай мне адысці ад Тваіх запаведзяў.

Рэфрэн: Будзе жыць чалавек словам з вуснаў Божых.

20. Знемагае душа мая *

ад жадання прысудаў Тваіх у кожны час.

30. Я выбраў шлях праўды, *

паставіў перад сабой Твае прысуды.

Рэфрэн: Будзе жыць чалавек словам з вуснаў Божых.

40. Вось я прагну Тваіх наказаў, *

дай мне жыццё паводле Тваёй справядлівасці.

131. Адкрываю вусны мае і ўздыхаю, *

бо прагну запаведзяў Тваіх.

Рэфрэн: Будзе жыць чалавек словам з вуснаў Божых.

СПЕЎ ПЕРАД ЕВАНГЕЛЛЕМ (Мц 11, 28)

Акламацыя: Аллелюя, аллелюя, аллелюя.

Прыйдзіце да Мяне, усе спрацаваныя і абцяжараныя,

і Я супакою вас, — кажа Пан.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 9, 9–13)

Не здаровым патрэбны лекар; міласэрнасці хачу, а не ахвяры

+ Чытанне святога Евангелля паводле Мацвея.

У той час:

Калі Езус праходзіў, убачыў чалавека, які сядзеў на мытні, па імені Мацвей, і сказаў яму: Ідзі за Мною. Ён устаў і пайшоў за Ім. І калі Езус сядзеў за сталом у доме, шмат мытнікаў і грэшнікаў прыйшло і села за стол з Ім і вучнямі Ягонымі. Убачыўшы гэта, фарысеі казалі вучням Яго: Чаму Настаўнік ваш есць і п’е разам з мытнікамі і грэшнікамі? Езус жа, пачуўшы гэта, сказаў ім: Не здаровым патрэбны лекар, але хворым. Пайдзіце, навучыцеся, што значыць “міласэрнасці хачу, а не ахвяры”. Бо Я не прыйшоў клікаць праведнікаў, але грэшнікаў.

Гэта слова Пана.

Субота (XIII)

ПЕРШАЕ ЧЫТАННЕ (Ам 9, 11–15)

І вярну з палону народ Мой, і пасялю іх на зямлі іхняй

Чытанне кнігі прарока Амоса.

Так кажа Пан:

У той дзень аднаўлю заняпалы шалаш Давіда, праломы яго загараджу і разбуранае аднаўлю, і адбудую яго, як у дні даўнія,  каб яны авалодалі рэштай Эдома і ўсімі народамі, якім было абвешчана імя Маё, – кажа Пан, які ўчыніць гэта.

Вось настануць дні, — кажа Пан, — калі сустрэнуцца араты са жняцом, а той, хто топча вінаград, з сейбітам. Горы будуць струменіць вінаградным сокам, і ўсе пагоркі пацякуць. І вярну з палону народ Мой, Ізраэль, і забудуюць апусцелыя гарады, і паселяцца ў іх, пасадзяць вінаграднікі і будуць піць віно іхняе, развядуць сады і будуць есці плады іх. Пасялю іх на зямлі іхняй, і не будуць больш вырываць іх з зямлі іхняй, якую Я даў ім, — кажа Пан, Бог твой.

Гэта слова Божае.

РЭСПАНСАРЫЙНЫ ПСАЛЬМ (Пс 85 (84),  9. 11–12. 13–14, Р.: 9)

Рэфрэн: Пан абвяшчае спакой свайму народу.

9. Паслухаю, што гаворыць Пан Бог. *

Ён спакой абвяшчае народу і святым сваім;

няхай не вяртаюцца *

да шаленства.

Рэфрэн: Пан абвяшчае спакой свайму народу.

15. Міласэрнасць і вернасць сустрэнуцца разам, *

справядлівасць і спакой пацалуюцца.

16. Вернасць вырасце з зямлі, *

а справядлівасць будзе пазіраць з нябёсаў.

Рэфрэн: Пан абвяшчае спакой свайму народу.

17. Пан адорыць нас шчасцем, *

а зямля наша дасць свой плён.

18. Справядлівасць пойдзе перад Ім *

і паставіць на шлях крокі свае.

Рэфрэн: Пан абвяшчае спакой свайму народу.

СПЕЎ ПЕРАД ЕВАНГЕЛЛЕМ (Ян 10, 27)

Акламацыя: Аллелюя, аллелюя, аллелюя.

Авечкі Мае слухаюць голас Мой,

і Я ведаю іх, і яны ідуць за Мною, — кажа Пан.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 9, 14–17)

Ці могуць быць у жалобе госці вяселля, пакуль з імі малады?

+ Чытанне святога Евангелля паводле Мацвея.

У той час:

Вучні Яна прыйшлі да Езуса і сказалі: Чаму мы і фарысеі посцім шмат, а Твае вучні не посцяць?

А Езус адказаў ім: Ці могуць быць у жалобе госці вяселля, пакуль з імі малады? Але прыйдуць дні, калі будзе забраны ад іх малады, і тады будуць посціць.

Ніхто не прышывае латы з нябеленага палатна на старую вопратку, бо прышытае рве вопратку, і дзірка робіцца яшчэ горшай.  І не ўліваюць таксама маладое віно ў старыя мяхі. Інакш, разрываюцца мяхі, і віно выліваецца, і мяхі псуюцца. Але маладое віно ўліваюць у новыя мяхі, тады захоўваецца і тое, і другое.

Гэта слова Пана.

ХIV ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Зах  9, 9–10)

Вось кароль твой ідзе да цябе, справядлівы

Чытанне кнігі прарока Захарыі.

Так кажа Пан:

Радуйся моцна, дачка Сіёна,

весяліся, дачка Ерузалема:

вось кароль твой ідзе да цябе,

справядлівы і збаўчы,

пакорны, які едзе на асле,

на асляняці, дзіцяці асліцы.

І знішчу калясніцы з Эфраіма

і коней з Ерузалема,

і зламаны будзе баявы лук;

і Ён абвесціць народам мір.

І валадарства Ягонае будзе ад мора да мора

і ад ракі аж да краёў зямлі.

Гэта слова Божае.

РЭСПАНСАРЫЙНЫ ПСАЛЬМ (Пс 145 (144), 1–2. 8–9. 10–11. 13cd–14, Р.: пар. 1)

Рэфрэн: Буду Цябе славіць, Бог і Валадар мой.

Або: Аллелюя.

1. Буду ўзвялічваць Цябе, Бог і Валадар мой, *

і благаслаўляць імя Тваё навекі.

2. Кожны дзень благаслаўляць Цябе буду *

і ўсхваляць імя Тваё на векі вечныя.

Рэфрэн: Буду Цябе славіць, Бог і Валадар мой.

Або: Аллелюя.

8. Пан міласэрны і ласкавы, *

доўгацярплівы і шматміласцівы.

9. Пан добры да ўсіх, *

і міласэрнасць Яго над усімі стварэннямі Ягонымі.

Рэфрэн: Буду Цябе славіць, Бог і Валадар мой.

Або: Аллелюя.

10. Няхай славяць Цябе, Пане, усе Твае стварэнні, *

і ўсе святыя Твае благаслаўляюць Цябе.

11. Няхай апавядаюць пра славу Твайго Валадарства *

і магутнасць Тваю абвяшчаюць.

Рэфрэн: Буду Цябе славіць, Бог і Валадар мой.

Або: Аллелюя.

13. Пан верны ва ўсіх сваіх словах *

і святы ва ўсіх сваіх справах.

14. Пан падтрымлівае ўсіх, хто падае, *

і падымае ўсіх прыгнечаных.

Рэфрэн: Буду Цябе славіць, Бог і Валадар мой.

Або: Аллелюя.

ДРУГОЕ ЧЫТАННЕ (Рым 8, 9. 11–13)

Калі забіваеце Духам учынкі цялесныя, жыць будзеце

Чытанне Паслання святога апостала Паўла да Рымлянаў.

Браты:

Вы не ў целе, але ў Духу, калі толькі Дух Божы жыве ў вас. Калі ж хто не мае Хрыстовага Духа, то не належыць Яму.

Калі Дух таго, хто ўваскрасіў Хрыста з мёртвых, жыве ў вас, дык той, хто ўваскрасіў Хрыста з мёртвых, ажывіць і вашыя смяротныя целы праз Духа свайго, які жыве ў вас. Таму, браты, мы не даўжнікі цела, каб жыць паводле цела. Бо калі жывяце паводле цела, то памрэце; а калі забіваеце Духам учынкі цялесныя, жыць будзеце.

Гэта слова Божае.

СПЕЎ ПЕРАД ЕВАНГЕЛЛЕМ (пар. Мц 11, 25)

Акламацыя: Аллелюя, аллелюя, аллелюя.

Благаслаўлёны Ты, Ойча, Пан неба і зямлі,

бо Ты адкрыў таямніцы Валадарства дзецям.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 11, 25–30)

Я ціхі і пакорны сэрцам

+ Чытанне святога Евангелля паводле Мацвея.

У той час, адказваючы, Езус сказаў: Праслаўляю Цябе, Ойча, Пан  неба  і  зямлі, што Ты схаваў гэта ад мудрых і разумных і адкрыў гэта дзецям. Так, Ойча, бо такая была Твая добрая воля. Усё перададзена Мне Айцом Маім, і ніхто не ведае Сына апроч Айца; і ніхто не ведае Айца, апроч Сына і таго, каму Сын захоча адкрыць.

Прыйдзіце да Мяне, усе спрацаваныя і абцяжараныя, і Я супакою вас. Вазьміце ярмо Маё на сябе і навучыцеся ад Мяне, бо Я ціхі і пакорны сэрцам, і знойдзеце спакой для душаў вашых. Бо ярмо Маё любае і цяжар Мой лёгкі.

Гэта слова Пана.

XIV ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Эзх 2, 2–5)

Гэта ўзбунтаваны дом, аднак даведаюцца, што прарок ёсць сярод іх

Чытанне кнігі прарока Эзэхіэля.

У тыя дні:

Дух увайшоў у мяне і паставіў мяне на ногі. І я слухаў таго, хто прамаўляў да мяне. Ён сказаў мне: Сыне чалавечы, Я пасылаю цябе да сыноў Ізраэля, да народа адступнікаў, які ўзбунтаваўся супраць Мяне. Яны і айцы іхнія паўставалі супраць Мяне аж да гэтага дня. Тыя, да каго Я цябе пасылаю, гэта сыны з упартым тварам і жорсткім сэрцам. І скажаш ім: Так кажа Пан Бог.

Ці паслухаюць яны, ці пагардзяць, бо гэта ўзбунтаваны дом, аднак даведаюцца, што прарок ёсць сярод іх.

Гэта слова Божае.

РЭСПАНСАРЫЙНЫ ПСАЛЬМ (Пс 123 (122), 1–2а. 2bcd. 3–4, Р.: 2с)

Рэфрэн: Нашыя вочы звернуты да Пана.

1. Да Цябе ўздымаю свае вочы, *

які жывеш у нябёсах.

2. Так як вочы слугаў звернуты *

на рукі іх гаспадароў.

Рэфрэн: Нашыя вочы звернуты да Пана.

Як вочы служанкі — *

на рукі яе гаспадыні,

так нашыя вочы — да Пана, Бога нашага, *

пакуль Ён не злітуецца над намі.

Рэфрэн: Нашыя вочы звернуты да Пана.

3. Злітуйся над намі, злітуйся, о Пане, *

бо мы ўжо ўдосталь сытыя пагардай.

4. Душа наша насычана досыць*

здзекамі дзёрзкіх і пагардай ганарлівых.

Рэфрэн: Нашыя вочы звернуты да Пана.

ДРУГОЕ ЧЫТАННЕ (2 Кар 12, 7–10)

Буду хваліцца сваёй слабасцю, каб жыла ўва мне моц Хрыста

Чытанне Другога паслання святога апостала Паўла да Карынцянаў.

Браты:

Каб я не хваліўся нязвыкласцю аб’яўленняў, дадзена мне джала ў цела, пасланец сатаны, каб біць мяне. Таму я тройчы маліў Пана аб тым, каб адвёў яго ад мяне. Але Пан сказаў мне: Хопіць табе Маёй ласкі, бо моц удасканальваецца ў слабасці.

Найбольш ахвотна буду хваліцца сваёй слабасцю, каб жыла ўва мне моц Хрыста. Таму ўпадабаў я слабасць, пагарду, нястачы, ганенні, уціск за Хрыста, бо, калі я слабы, тады моцны.

Гэта слова Божае.

СПЕЎ ПЕРАД ЕВАНГЕЛЛЕМ (пар. Лк 4, 18)

Акламацыя: Аллелюя, аллелюя, аллелюя.

Дух Пана нада Мною:

Ён паслаў Мяне абвяшчаць Евангелле ўбогім.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 6, 1–6)

Няма прарока без пашаны, хіба што на бацькаўшчыне сваёй

+ Чытанне святога Евангелля паводле Марка.

У той час:

Езус прыйшоў на сваю бацькаўшчыну. А за Ім ішлі Ягоныя вучні. Калі настала субота, Ён пачаў вучыць у сінагозе.

Многія, хто слухаў, здзіўляліся і казалі: Адкуль у Яго гэта, і што гэта за мудрасць, якая дадзена Яму, і як такія цуды чыняцца Ягонымі рукамі? Ці ж гэта не цясляр, сын Марыі, брат Якуба, Юзафа, Юды і Сымона? Ці ж не тут сярод нас Ягоныя сёстры? І сумняваліся ў Ім.

А Езус казаў ім: Няма прарока без пашаны, хіба што на бацькаўшчыне сваёй, у родных і ў доме сваім.

Таму не мог там учыніць ніякага цуду, толькі на некалькі хворых усклаў рукі і аздаравіў іх. І дзівіўся іхняму бязвер’ю. І хадзіў па навакольных вёсках, і вучыў.

Гэта слова Пана.

XIV ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Іс 66, 10–14с)

Вось Я скірую да яго спакой, як раку

Чытанне кнігі прарока Ісаі.

Радуйцеся разам з Ерузалемам і весяліцеся ў ім

усе, хто любіць яго.

Радасна весяліцеся разам з ім

усе, хто плакаў над ім,

каб вы карміліся і насычаліся ўдосталь

з грудзей яго суцяшэння,

каб вы ўпіваліся і напаўняліся асалодай

з грудзей ягонай славы.

Бо так кажа Пан:

Вось Я скірую да яго спакой, як раку,

і хвалу народаў, як паўнаводны паток.

Вас будуць карміць і насіць на руках,

і на каленях будуць песціць вас.

Як кагосьці суцяшае маці,

так Я буду суцяшаць вас,

і атрымаеце суцяшэнне ў Ерузалеме.

Убачыце, і ўсцешыцца вашае сэрца,

і косці вашы расквітнеюць, як трава.

І адкрыецца рука Пана слугам Ягоным.

Гэта слова Божае.

РЭСПАНСАРЫЙНЫ ПСАЛЬМ (Пс 66 (65), 1–3а. 4–5. 6–7а. 16 і 20, Р.: 1)

Рэфрэн: Усклікні Богу, уся зямля.

1. Усклікні Богу, уся зямля. *

2. Спявайце пра славу Ягонага імя,

праслаўляйце Яго хвалу. *

3. Скажыце Богу: Якія грозныя справы Твае!

Рэфрэн: Усклікні Богу, уся зямля.

4. Няхай паклоніцца Табе ўся зямля і спявае Табе, *

няхай праслаўляе імя Тваё.

5. Прыйдзіце і ўбачце справы Бога: *

грозныя справы Яго над сынамі чалавечымі.

Рэфрэн: Усклікні Богу, уся зямля.

6. Ён змяніў мора ў сушу, *

пешшу перайшлі раку,

і радаваліся там у Ім. *

7. Ён валадарыць у сваёй моцы навекі.

Рэфрэн: Усклікні Богу, уся зямля.

16. Усе, хто баіцца Бога, прыйдзіце і паслухайце, *

я раскажу вам, што Ён учыніў для маёй душы.

20. Благаслаўлёны Бог, які не адкінуў маёй малітвы, *

і не пазбавіў мяне міласэрнасці сваёй.

Рэфрэн: Усклікні Богу, уся зямля.

ДРУГОЕ ЧЫТАННЕ (Гал 6, 14–18)

Я нашу на целе сваім раны Езуса

Чытанне Паслання святога апостала Паўла да Галатаў.

Браты:

Няхай я не буду хваліцца нічым, акрамя крыжа нашага Пана Езуса Хрыста, праз якога свет укрыжаваны для мяне, а я — для свету. Бо ні абразанне нічога не значыць, ні адсутнасць абразання, але толькі новае стварэнне. І над усімі, хто будзе паступаць паводле гэтага правіла, спакой і міласэрнасць, а таксама над Ізраэлем Божым. Урэшце, няхай ніхто не абцяжарвае мяне, бо я нашу на целе сваім раны Езуса.

Ласка нашага Пана Езуса Хрыста з духам вашым, браты. Амэн.

Гэта слова Божае.

СПЕЎ ПЕРАД ЕВАНГЕЛЛЕМ (Клс 3, 15а. 16а)

Акламацыя: Аллелюя, аллелюя, аллелюя.

Няхай валадарыць у сэрцах вашых спакой Хрыстовы,

слова Хрыста няхай жыве ў вас ва ўсёй паўнаце.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 10, 1–9)

На ім спачне ваш спакой

+ Чытанне святога Евангелля паводле Лукі.

У той час:

Пан прызначыў семдзесят двух іншых вучняў і паслаў іх па двое перад сабою ў кожны горад і месца, куды сам хацеў ісці. І сказаў ім: Жніво сапраўды вялікае, а работнікаў мала, таму прасіце Гаспадара жніва, каб паслаў работнікаў на жніво сваё.

Ідзіце, вось Я пасылаю вас, як ягнят сярод ваўкоў. Не бярыце ні машны, ні торбы, ні сандаляў і ў дарозе нікога не вітайце. У які б дом ні ўвайшлі, спачатку кажыце: Спакой гэтаму дому! І калі будзе там сын спакою, то на ім спачне ваш спакой. Калі ж не, то вернецца да вас. Заставайцеся ў тым доме, ешце і піце, што ёсць у іх, бо работнік заслугоўвае платы сваёй. Не пераходзьце з дому ў дом.

І калі прыйдзеце ў які горад, і прымуць вас, ешце, што вам пададуць. І аздараўляйце ў ім хворых, і кажыце ім: Наблізілася да вас Валадарства Божае.

Гэта слова Пана.

Панядзелак (XIV)

ПЕРШАЕ ЧЫТАННЕ (Ос 2, 16. 17b–18. 21–22)

Заручуся з табою навекі

Чытанне кнігі прарока Осіі.

Так кажа Пан:

Вось прывяду няверную абранніцу ў пустыню

і буду прамаўляць да яе сэрца.

І там заспявае яна,

як у дні маладосці сваёй

і як у дні выйсця свайго з зямлі егіпецкай.

І ў той дзень, — кажа Пан, —

ты будзеш клікаць Мяне «Муж мой»,

і не будзеш больш звяртацца да Мяне «мой Баал».

Я заручуся з табою навекі;

заручуся з табою ў справядлівасці і правасуддзі,

у міласці і міласэрнасці.

Заручуся з табою ў вернасці,

і ты пазнаеш Пана.

Гэта слова Божае.

РЭСПАНСАРЫЙНЫ ПСАЛЬМ (Пс 145 (144), 2–3. 4–5. 6–7. 8–9, Р.: 8а)

Рэфрэн: Пан міласэрны і ласкавы.

2. Кожны дзень благаслаўляць Цябе буду *

і ўсхваляць імя Тваё на векі вечныя.

3. Вялікі Пан і годны вялікай хвалы, *

неспасцігальная веліч Яго.

Рэфрэн: Пан міласэрны і ласкавы.

4. З пакалення ў пакаленне будуць хваліць Твае справы *

і абвяшчаць Тваю магутнасць.

5. Пра ўзнёсласць хвалы велічы Тваёй *

і пра цудоўныя Твае справы буду разважаць.

Рэфрэн: Пан міласэрны і ласкавы.

6. Будуць казаць пра моц Тваіх грозных справаў *

і абвяшчаць Тваю веліч.

7. Абвесцяць успамін Тваёй вялікай дабрыні *

і ўзрадуюцца Тваёй справядлівасці.

Рэфрэн: Пан міласэрны і ласкавы.

8. Пан міласэрны і ласкавы, *

доўгацярплівы і шматміласцівы.

9. Пан добры да ўсіх, *

і міласэрнасць Яго над усімі стварэннямі Ягонымі.

Рэфрэн: Пан міласэрны і ласкавы.

СПЕЎ ПЕРАД ЕВАНГЕЛЛЕМ (пар. 2 Цім 1, 10)

Акламацыя: Аллелюя, аллелюя, аллелюя.

Наш Збаўца Езус Хрыстус знішчыў смерць

і асвятліў Евангеллем жыццё.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 9, 18–26)

У мяне толькі што памерла дачка, але прыйдзі і яна будзе жыць

+ Чытанне святога Евангелля паводле Мацвея.

У той час:

Калі Езус гаварыў з імі, да Яго падышоў адзін кіраўнік і, пакланіўшыся Яму, сказаў: У мяне толькі што памерла дачка, але прыйдзі і ўскладзі на яе руку сваю, і яна будзе жыць.

Тады Езус падняўся і разам са сваімі вучнямі пайшоў за ім. І вось жанчына, якая дванаццаць гадоў цярпела на крывацёк, падышла ззаду і дакраналуся да краю вопраткі Ягонай, бо казала сабе: Калі хоць дакрануся да вопраткі Ягонай, выздаравею. Езус павярнуўся і, убачыўшы яе, сказаў: Будзь адважнай, дачка: твая вера ўратавала цябе. І ад гэтага моманту жанчына была здаровай.

Калі Езус увайшоў у дом кіраўніка, Ён убачыў жалейнікаў і ўзрушаны натоўп і сказаў: Выйдзіце, бо дзяўчынка не памерла, але спіць. І насміхаліся з Яго. А калі натоўп вывелі, Ён увайшоў і ўзяў дзяўчыну за руку, і яна ўстала.

І разышлася пагалоска пра гэта па ўсёй гэтай зямлі.

Гэта слова Пана.

Аўторак (XIV)

ПЕРШАЕ ЧЫТАННЕ (Ос 8, 4–7. 11–13)

Яны пасеюць вецер, а пажнуць буру

Чытанне кнігі прарока Осіі.

Так кажа Пан:

Паставілі ў Ізраэлі каралёў, але не ад Мяне;

паставілі кіраўнікоў, і Я не ведаў:

са срэбра свайго і золата свайго

зрабілі для сябе ідалаў на згубу.

Я адкідаю цяльца твайго, Самарыя.

Распаліўся гнеў Мой на цябе.

Дакуль яшчэ не змогуць ачысціцца

сыны Ізраэля.

Цяльца зрабіў рамеснік,

і ён не Бог.

Але разаб’ецца на кавалкі

самарыйскі цялец.

Яны пасеюць вецер,

а пажнуць буру.

Збожжа без каласоў

не дасць мукі.

А калі нават і ўродзіць,

чужынцы ўсё з’ядуць.

Таму што Эфраім памножыў алтары для грэху,

і яны сталі для яго ахвярнікамі граху.

Я напісаў яму свае шматлікія законы,

але яны палічылі іх чымсьці чужым.

Яны любяць ахвяры,

рэжуць ахвярнае мяса і спажываюць,

але Пану не падабаецца гэта.

Цяпер Ён узгадае пра несправядлівасць іх

і пакарае за іхнія грахі:

яны вернуцца ў Егіпет.

Гэта слова Божае.

РЭСПАНСАРЫЙНЫ ПСАЛЬМ (Пс 115 (113B), 3–4. 5–6. 7аb–8. 9–10, Р.: 9а)

Рэфрэн: Ізраэль, спадзявайся на Пана.

3. Бог наш у нябёсах, *

чыніць усё, што захоча.

4. Іхнія ідалы — гэта срэбра і золата, *

справа рук чалавечых.

Рэфрэн: Ізраэль, спадзявайся на Пана.

5. Маюць вусны, але не гавораць, *

маюць вочы, але не бачаць.

6. Вушы маюць, але не чуюць, *

маюць нос, але не адчуваюць паху.

Рэфрэн: Ізраэль, спадзявайся на Пана.

7. Маюць рукі, але не дакранаюцца, *

ногі маюць, але не ходзяць.

8. Тыя, хто іх робіць, прыпадобняцца да іх, *

і ўсе, хто на іх спадзяецца.

Рэфрэн: Ізраэль, спадзявайся на Пана.

9. Ізраэль, спадзявайся на Пана, *

Ён — твая дапамога і абарона.

10. Дом Аарона, спадзявайся на Пана, *

бо Ён — твая дапамога і абарона.

Рэфрэн: Ізраэль, спадзявайся на Пана.

СПЕЎ ПЕРАД ЕВАНГЕЛЛЕМ (Ян 10, 14)

Акламацыя: Аллелюя, аллелюя, аллелюя.

Я — добры пастыр, — кажа Пан, —

і ведаю сваіх, а Мае ведаюць Мяне.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 9, 32–38)

Жніво сапраўды вялікае, ды работнікаў мала

+ Чытанне святога Евангелля паводле Мацвея.

У той час:

Прывялі да Езуса нямога чалавека, апанаванага злым духам. І калі злы дух быў выгнаны, нямы пачаў гаварыць. І людзі казалі са здзіўленнем: Ніколі не было такога ў Ізраэлі. А фарысеі казалі: Князем дэманаў Ён выганяе злых духаў.

Абходзіў Езус усе гарады і вёскі, навучаючы ў іхніх сінагогах, абвяшчаючы Евангелле валадарства і вылечваючы ўсялякую хваробу і ўсялякую немач.

Убачыўшы натоўпы людзей, Ён злітаваўся над імі, бо яны былі знясіленыя і пакінутыя, нібы авечкі, якія не маюць пастыра.

Тады Ён кажа вучням сваім: Жніво сапраўды вялікае, ды работнікаў мала; таму маліце Гаспадара жніва, каб выслаў работнікаў на жніво сваё.

Гэта слова Пана.

Серада (XIV)

ПЕРШАЕ ЧЫТАННЕ (Ос 10, 1–3. 7–8. 12)

Настаў час шукаць Пана

Чытанне кнігі прарока Осіі.

Ізраэль — буйны вінаград,

што прыносіць падобныя да сябе плады.

Чым больш было яго пладоў,

тым больш ахвярнікаў ён ставіў.

Чым больш урадліваю была зямля,

тым больш ён аздабляў балваны.

Раздзялілася іхняе сэрца,

цяпер яны вінаватыя.

Бог знішчыць ахвярнікі іх

і зруйнуе іхнія балваны.

Бо цяпер яны кажуць:

У нас няма караля.

Бо, калі мы не баімся Бога,

што нам зробіць кароль?

Самарыя загіне,

а яе кароль — як пена на паверхні вады.

І знішчаны будуць вышыні Авэна,

Ізраэлевы грэх.

Цернем і пустазеллем

пазарастаюць іх алтары,

і скажуць яны горам: Закрыйце нас! —

і пагоркам: Упадзіце на нас!

У справядлівасці сейце сабе,

паводле міласэрнасці пажынайце,

узворвайце сабе цаліну.

Настаў час шукаць Пана,

каб, калі прыйдзе, Ён праліў на вас справядлівасць.

Гэта слова Божае.

РЭСПАНСАРЫЙНЫ ПСАЛЬМ (Пс 105 (104), 2–3. 4–5. 6–7, Р.: пар. 4b)

Рэфрэн: Заўсёды шукайце Божага аблічча.

2. Спявайце і грайце Яму псальмы, *

распавядайце пра ўсе Ягоныя цуды.

3. Ганарыцеся імем Яго святым, *

няхай радуюцца сэрцы тых, хто шукае Пана.

Рэфрэн: Заўсёды шукайце Божага аблічча.

4. Шукайце Пана і Яго моцы, *

шукайце заўсёды Яго аблічча.

5. Памятайце пра цуды Ягоныя, якія ўчыніў, *

пра знакі Яго і суды вуснаў Ягоных.

Рэфрэн: Заўсёды шукайце Божага аблічча.

6. Вы, патомства Абрагама, Яго слугі, *

сыны Якуба, вы Яго выбраныя.

7. Ён Пан Бог наш, *

па ўсёй зямлі Яго правасуддзе.

Рэфрэн: Заўсёды шукайце Божага аблічча.

СПЕЎ ПЕРАД ЕВАНГЕЛЛЕМ (Мк 1, 15)

Акламацыя: Аллелюя, аллелюя, аллелюя.

Наблізілася Валадарства Божае:

кайцеся і верце ў Евангелле.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 10, 1–7)

Ідзіце да авечак з дому Ізраэля, якія загінулі

+ Чытанне святога Евангелля паводле Мацвея.

У той час:

Езус, паклікаўшы дванаццаць вучняў сваіх, даў ім уладу выганяць нячыстых духаў і лячыць усялякую хваробу і ўсялякую немач. Імёны ж дванаццаці Апосталаў былі такія: першы Сымон, называны Пятром, і Андрэй, брат яго,  Якуб  Зэбэдэеў і Ян, брат ягоны, Філіп і Барталамей, Тамаш і Мацвей мытнік, Якуб Алфееў і Тадэвуш, Сымон Кананіт і Юда Іскарыёт, які і здрадзіў Яго.

Гэтых дванаццаць паслаў Езус, наказваючы ім: На шлях язычнікаў не ўзыходзьце і ў гарады самарыйскія не ўваходзьце. Але перадусім ідзіце да авечак з дому Ізраэля, якія загінулі. А ідучы, абвяшчайце, кажучы: Наблізілася Валадарства Нябеснае.

Гэта слова Пана.

Чацвер (XIV)

ПЕРШАЕ ЧЫТАННЕ (Ос 11, 1–4. 8c–9)

Узварухнулася ўва Мне сэрца Маё

Чытанне кнігі прарока Осіі.

Калі Ізраэль быў дзіцём, Я палюбіў яго,

і паклікаў з Егіпта сына майго.

Чым больш клікаў іх, тым больш адыходзілі ад Мяне,

прыносілі ахвяры Баалам і кадзілі ідалам.

Я сам вучыў Эфраіма хадзіць,

насіў яго на сваіх руках, а ён не разумеў, што Я апекаваўся ім.

Я прыцягваў яго повязямі чалавечнасці, повязямі любові,

і быў для яго як той, хто зняў з ягоных сківіц ярмо,

Я схіляўся над ім і карміў яго.

Узварухнулася ўва Мне сэрца Маё

і распаліўся жаль Мой.

Не ўчыню паводле полымя гневу Майго

і не буду знішчаць больш Эфраіма,

бо Я — Бог, а не чалавек,

Святы сярод цябе,

таму не ўвайду ў горад.

Гэта слова Божае.

РЭСПАНСАРЫЙНЫ ПСАЛЬМ (Пс 80 (79), 2аc і 3b. 15–16, Р.: 4b)

Рэфрэн: Няхай заззяе Тваё аблічча, і мы збавімся.

2.  Пастыр Ізраэля, паслухай, *

які сядзіш на Хэрубімах, з’явіся.

3. Абудзі сваю магутнасць *

і прыйдзі нам на паратунак.

Рэфрэн: Няхай заззяе Тваё аблічча, і мы збавімся.

15. Вярніся, Божа Магуццяў, *

паглядзі з нябёсаў і ўбач, наведай гэты вінаграднік.

16. Захавай тое, што пасадзіла Твая правіца, *

парастак, які Ты ўмацаваў для сябе.

Рэфрэн: Няхай заззяе Тваё аблічча, і мы збавімся.

СПЕЎ ПЕРАД ЕВАНГЕЛЛЕМ (Мк 1, 15)

Акламацыя: Аллелюя, аллелюя, аллелюя.

Наблізілася Валадарства Божае:

кайцеся і верце ў Евангелле.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 10, 7–15)

Дарма атрымалі, дарма і давайце

+ Чытанне святога Евангелля паводле Мацвея.

У той час:

Езус сказаў сваім вучням: Ідучы, абвяшчайце, кажучы: Наблізілася Валадарства Нябеснае. Хворых аздараўляйце, мёртвых уваскрашайце, пракажоных ачышчайце, злых духаў выганяйце. Дарма атрымалі, дарма і давайце.

Не бярыце з сабою ні золата, ні срэбра, ні медзі ў паясы свае, ні торбы ў дарогу, ні дзвюх вопратак, ні сандаляў, ні кія. Бо варты працаўнік свайго спажытку.

У які б горад ці вёску вы ні ўвайшлі, даведайцеся, хто ў ім годны, і там заставайцеся, пакуль не выйдзеце. А ўваходзячы ў дом, прывітайце яго. І калі дом будзе годны, то няхай сыдзе спакой ваш на яго. Калі ж не будзе годны, то спакой ваш вернецца да вас.

А калі хто не прыме вас і не паслухаецца слоў вашых, то, выходзячы з дому або з горада таго, атрасіце пыл з ног вашых. Сапраўды кажу вам, лягчэй будзе зямлі Садомы і Гаморы ў дзень суда, чым гэтаму гораду.

Гэта слова Пана.

Пятніца (XIV)

ПЕРШАЕ ЧЫТАННЕ (Ос 14, 2–10)

Не будзем больш казаць «нашы багі» пра справы нашых рук

Чытанне кнігі прарока Осіі.

Так кажа Пан:

Вярніся, Ізраэль, да Пана Бога свайго,

бо ўпаў ты ў беззаконні сваім.

Вазьміце з сабою словы

і навярніцеся да Пана.

Скажыце Яму: Прабач усё беззаконне,

а добрае прымі,

і мы адплацім ахвярай нашых вуснаў.

Асірыя не ўратуе нас,

мы больш не будзем ездзіць на конях,

не будзем больш казаць “нашы багі”

пра справы нашых рук,

бо ў Цябе сірата знойдзе спагаду.

Я вылечу іхнюю нявернасць,

сардэчна палюблю іх,

бо адвярнуўся ад іх Мой гнеў.

Я буду для Ізраэля нібы раса.

Ён расквітнее, як лілея,

і пусціць карані свае, як Лібан.

Разрастуцца галіны яго,

і краса ягоная будзе як у алівы,

а пах яго — нібы ад Лібана.

І вернуцца тыя, хто сядзеў у ягоным цені,

і ажывуць, як зерне,

расквітнеюць, як вінаград,

і будуць згадваць пра яго, як пра лібанскае віно.

Эфраім, якая табе справа да ідалаў?

Я пачую і дагледжу цябе.

Буду як зялёны кіпарыс,

ад Мяне будзе твой плод.

Хто мудры, няхай гэта зразумее,

хто разумны, няхай ведае гэта.

Бо простыя шляхі Пана,

і справядлівыя будуць хадзіць па іх,

а грэшнікі на іх спатыкнуцца.

Гэта слова Божае.

РЭСПАНСАРЫЙНЫ ПСАЛЬМ (Пс 51 (50), 3–4. 8–9. 12–13. 14 і 17, Р.: 17b)

Рэфрэн: Вусны мае будуць абвяшчаць Тваю хвалу, Пане.

3. Змілуйся нада мною, Божа, у вялікай міласці Тваёй *

і ў паўнаце міласэрнасці Тваёй знішчы беззаконні мае.

4. Абмый цалкам мяне ад правінаў маіх *

і ачысці мяне ад граху майго.

Рэфрэн: Вусны мае будуць абвяшчаць Тваю хвалу, Пане.

8. Ты палюбіў глыбокую праўду, *

і навучыў мяне тайнай мудрасці.

9. Акрапі мяне ісопам, і буду чысты, *

абмый мяне, і стану бялейшы за снег.

Рэфрэн: Вусны мае будуць абвяшчаць Тваю хвалу, Пане.

12. Чыстае сэрца ствары ўва мне, Божа, *

і аднаві ўва мне трывалы дух.

13. Не адкінь мяне ад свайго аблічча *

і не пазбаў мяне Духа Твайго Святога.

Рэфрэн: Вусны мае будуць абвяшчаць Тваю хвалу, Пане.

14. Вярні мне радасць збаўлення Твайго *

і ўмацуй мяне духам прыхільным.

17. Пане, адкрый мае вусны, *

і вусны мае будуць абвяшчаць Тваю хвалу.

Рэфрэн: Вусны мае будуць абвяшчаць Тваю хвалу, Пане.

СПЕЎ ПЕРАД ЕВАНГЕЛЛЕМ (Ян 16, 13а; 14, 26d)

Акламацыя: Аллелюя, аллелюя, аллелюя.

Калі прыйдзе Дух праўды, навучыць вас усёй праўдзе

і нагадае вам пра ўсё, што Я сказаў вам.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 10, 16–23)

Не вы будзеце гаварыць, а Дух Айца вашага

+ Чытанне святога Евангелля паводле Мацвея.

У той час:

Езус сказаў сваім Апосталам: Вось Я пасылаю вас, як авечак паміж ваўкоў. Таму будзьце хітрыя, як змеі, і простыя, як галубы. Сцеражыцеся людзей, бо будуць аддаваць вас на суд і ў сінагогах сваіх будуць біць вас. І павядуць вас да кіраўнікоў і да каралёў з-за Мяне дзеля сведчання перад імі і язычнікамі. Калі ж будуць выдаваць вас, не турбуйцеся, як або што сказаць, бо дадзена будзе вам у тую гадзіну пазнаць, што сказаць.

Бо не вы будзеце гаварыць, а Дух Айца вашага гаварыць будзе ў вас. І выдасць брат брата на смерць, і бацька сына; і паўстануць дзеці на бацькоў і заб’юць іх. І ўсе будуць ненавідзець вас за Маё імя. Хто ж вытрывае да канца, будзе збаўлены.

Калі вас пераследаваць будуць у гэтым горадзе, пераходзьце ў другі. Сапраўды кажу вам, што не пройдзеце гарадоў Ізраэля, як прыйдзе Сын Чалавечы.

Гэта слова Пана.

Субота (XIV)

ПЕРШАЕ ЧЫТАННЕ (Іс 6, 1–8)

Я чалавек з нячыстымі вуснамі, а вочы мае бачылі Валадара, Пана Магуццяў

Чытанне кнігі прарока Ісаі.

У год смерці караля Озіі я бачыў Пана, які сядзеў на высокім і ўзнесеным троне, а канцы Ягонай шаты напаўнялі святыню. Серафімы стаялі над Ім. Кожны з іх меў па шэсць крылаў: двума закрываў кожны свой твар, і двума закрываў ногі свае, і двума лятаў.

Яны ўсклікалі адзін да аднаго, кажучы:

Святы, святы, святы, Пан Магуццяў.

Уся зямля поўная хвалы Яго.

І захісталіся вушакі дзвярэй ад гэтага голасу, і дом напоўніўся дымам.

І сказаў я:

Гора мне, бо Я загінуў,

таму што я чалавек з нячыстымі вуснамі

і жыву сярод людзей з нячыстымі вуснамі,

а вочы мае бачылі Валадара, Пана Магуццяў.

Тады падляцеў да мяне адзін з Серафімаў, а ў руцэ яго быў распалены вугаль, які ён клешчамі ўзяў з ахвярніка. Ён дакрануўся ім да вуснаў маіх і сказаў: Вось дакранулася гэта да вуснаў тваіх, і прыбрана беззаконне тваё ад цябе, і адкуплены грэх твой.

Тады я пачуў голас Пана, які казаў: Каго Мне паслаць? Хто пойдзе дзеля нас? І сказаў я: Вось я, пашлі мяне.

Гэта слова Божае.

РЭСПАНСАРЫЙНЫ ПСАЛЬМ (Пс 93 (92), 1ab. 1c–2. 5, Р.: 1а)

Рэфрэн: Пан валадарыць, Ён апрануўся ў веліч.

1. Пан валадарыць, *

Ён апрануўся ў веліч,

Пан апрануўся ў магутнасць *

і ёй падперазаўся.

Рэфрэн: Пан валадарыць, Ён апрануўся ў веліч.

Так сусвет умацаваў, *

што не пахіснецца.

2. Адгэтуль трон Твой непахісны, *

Ты існуеш спрадвеку.

Рэфрэн: Пан валадарыць, Ён апрануўся ў веліч.

5. Сведчанні Твае вельмі праўдзівыя, *

дому Твайму належыць святасць,

на доўгія дні, *

о Пане.

Рэфрэн: Пан валадарыць, Ён апрануўся ў веліч.

СПЕЎ ПЕРАД ЕВАНГЕЛЛЕМ (1 П 4, 14)

Акламацыя: Аллелюя, аллелюя, аллелюя.

Калі ганяць вас за імя Хрыста, то вы шчаслівыя,

бо Дух Божы спачывае на вас.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 10, 24–33)

Не бойцеся тых, хто забівае цела

+ Чытанне святога Евангелля паводле Мацвея.

У той час:

Езус сказаў сваім вучням: Вучань не вышэйшы за настаўніка, і слуга не вышэйшы за гаспадара свайго. Вучню дастаткова быць як настаўнік ягоны, і слузе — як гаспадар ягоны. Калі гаспадара дому назвалі Бэльзэбулам, то тым больш назавуць хатніх яго? Таму не бойцеся людзей, бо няма нічога схаванага, што б не адкрылася, і нічога патаемнага, што б не стала вядомым. Што кажу вам у цемры, гаварыце на святле, і што на вуха чуеце, прапаведуйце на дахах. Не бойцеся тых, хто забівае цела, душы ж не могуць забіць; а больш бойцеся таго, хто можа і душу, і цела загубіць у геене. Ці ж не два вераб’і прадаюцца за ас? I ніводзін з іх не ўпадзе на зямлю без волі Айца вашага.

У вас жа і валасы на галаве палічаны. Таму не бойцеся: вартыя вы больш за многіх вераб’ёў. Так кожнага, хто вызнае Мяне перад людзьмі, і Я прызнаю перад Айцом Маім, які ў нябёсах. А хто адрачэцца ад Мяне перад людзьмі, ад таго і Я адракуся перад Айцом  Маім, які ў нябёсах.

Гэта слова Пана.

ХV ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Іс 55, 10–11)

Дождж робіць зямлю ўрадлівай

Чытанне кнігі прарока Ісаі.

Так кажа Пан;

Падобна як дождж і снег падае з неба

і туды не вяртаецца,

але поіць зямлю і робіць яе ўрадлівай,

і яна родзіць, і прыносіць плён сейбіту

і хлеб для таго, хто есць,

так і слова Маё, якое выходзіць з вуснаў Маіх,

не вернецца да Мяне без плёну,

пакуль не споўніць тое, што Я хацеў,

і з поспехам не дасягне таго, дзеля чаго Я паслаў яго.

Гэта слова Божае.

РЭСПАНСАРЫЙНЫ ПСАЛЬМ (Пс 65 (64), 10аbcd. 10e–11. 12–13. 14, Р.: Лк 8, 8)

Рэфрэн: Зерне ўпала на добрую зямлю і прынесла плён.

10. Ты наведваеш зямлю і насычаеш вільгаццю, *

шчодра яе ўзбагачаеш.

Божы паток напоўнены вадою. *

Ты вырошчваеш збожжа.

Рэфрэн: Зерне ўпала на добрую зямлю і прынесла плён.

Бо так падрыхтаваў яе.

11. Напаіў яе барозны, выраўнаў скібы, *

размякчыў яе дажджамі,

благаславіў яе расліннасць.

Рэфрэн: Зерне ўпала на добрую зямлю і прынесла плён.

12. Ты год вянчаеш ласкавасцю сваёй, *

сцежкі Твае струменяць тукам.

13. Струменяць на пашы ў пустыні, *

а ўзгоркі падпяразваюцца радасцю.

Рэфрэн: Зерне ўпала на добрую зямлю і прынесла плён.

14. Лугі апранаюцца ў статкі, †

даліны пакрываюцца збожжам, *

усклікаюць яны і спяваюць.

Рэфрэн: Зерне ўпала на добрую зямлю і прынесла плён.

ДРУГОЕ ЧЫТАННЕ (Рым 8, 18–23)

Стварэнне чакае адкрыцця сыноў Божых

Чытанне Паслання святога апостала Паўла да Рымлянаў.

Браты:

Думаю, што цярпенні цяперашняга часу нягодныя той славы, якая павінна выявіцца ў нас. Таму што надзея стварэння чакае адкрыцця сыноў Божых. Стварэнне пакарылася марнасці не добраахвотна, але праз таго, хто пакарыў яго, у надзеі, што і само стварэнне вызвалена будзе з няволі тлення дзеля свабоды хвалы дзяцей Божых. Мы ж ведаем, што ўсё стварэнне разам стогне і пакутуе ажно да цяперашняга часу. І не толькі яно, але і мы самі, якія маем пачатак Духа, і мы ў сабе стогнем, чакаючы ўсынаўлення, выкуплення цела нашага.

Гэта слова Божае.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Зерне — гэта Божае слова, а сейбіт — Хрыстус;

кожны, хто знойдзе Яго, будзе жыць навекі.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 13, 1–9)

Выйшаў сейбіт сеяць

+ Чытанне святога Евангелля паводле Мацвея.

У той дзень Езус выйшаў з дому і сеў каля мора. І сабралася каля Яго мноства народу, так што Ён увайшоў у човен і сеў, а ўвесь народ стаяў на беразе. І шмат гаварыў ім ў прыпавесцях, кажучы:

Вось выйшаў сейбіт сеяць. І калі ён сеяў, адны зярняты ўпалі пры дарозе, і наляцелі птушкі, і паклявалі іх. Другія ўпалі на камяністае месца, дзе не было шмат глебы, і адразу прараслі, бо зямля была неглыбокай. Калі ж узышло сонца, яны завялі і з-за таго, што не мелі каранёў, засохлі. Іншыя зярняты ўпалі ў церні, і выраслі церні, і заглушылі іх. А яшчэ іншыя ўпалі на добрую зямлю і прынеслі плён: адно ў сто разоў, другое ў шэсцьдзесят, а іншае ў трыццаць.

Хто мае вушы, няхай слухае!

Гэта слова Пана.

XV ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Ам 7, 12–15)

Ідзі, прароч народу Майму

Чытанне кнігі прарока Амоса.

У тыя дні:

Амасія, святар з Бэтэля, сказаў Амосу: Празорца, ідзі, уцякай у зямлю Юды. Там еш хлеб і там прароч. А ў Бэтэлі больш не прароч, бо ён — святыня караля і дом каралеўскі.

Адказваючы, Амос сказаў Амасію: Я — не прарок і не сын прарока, бо я пастух і збіральнік сікамораў. Але Пан забраў мяне ад авечак, і сказаў мне Пан: Ідзі, прароч народу Майму Ізраэлю.

Гэта слова Божае.

РЭСПАНСАРЫЙНЫ ПСАЛЬМ (Пс 85 (84), 9аb–10. 11–12. 13–14, Р.: 8)

Рэфрэн: Пакажы нам, Пане, сваю міласэрнасць.

9.  Паслухаю, што гаворыць Пан Бог. *

Ён спакой абвяшчае народу і святым сваім,

10. Сапраўды, Яго збаўленне блізкае †

для тых, хто баіцца Яго, *

і слава Божая будзе жыць на нашай зямлі.

Рэфрэн: Пакажы нам, Пане, сваю міласэрнасць.

19. Міласэрнасць і вернасць сустрэнуцца разам, *

справядлівасць і спакой пацалуюцца.

20. Вернасць вырасце з зямлі, *

а справядлівасць будзе пазіраць з нябёсаў.

Рэфрэн: Пакажы нам, Пане, сваю міласэрнасць.

21. Пан адорыць нас шчасцем, *

а зямля наша дасць свой плён.

22. Справядлівасць пойдзе перад Ім *

і паставіць на шлях крокі свае.

Рэфрэн: Пакажы нам, Пане, сваю міласэрнасць.

ДРУГОЕ ЧЫТАННЕ (Эф 1, 3–10)

Ён выбраў нас у Ім перад стварэннем свету

Чытанне Другога паслання святога апостала Паўла да Эфесцаў.

Благаслаўлёны Бог і Айцец Пана нашага Езуса Хрыста, які благаславіў нас у Хрысце ўсялякім духоўным благаслаўленнем на нябёсах, бо Ён выбраў нас у Ім перад стварэннем свету, каб мы былі святымі і беззаганнымі перад Ім у любові. Ён прадвызначыў нас для ўсынаўлення праз Езуса Хрыста, паводле ўпадабання сваёй волі, дзеля хвалы сваёй праслаўленай ласкі, якою Ён адарыў нас ва Умілаваным. У Ім мы маем адкупленнне Ягонаю Крывёю, дараванне правінаў, паводле багацця ласкі Ягонай, якою шчодра адарыў нас ва ўсялякай мудрасці і разуменні, дазволіўшы нам пазнаць таямніцу сваёй волі, паводле свайго ўпадабання, якое раней паклаў ў Ім для спаўнення паўнаты часу, каб аб’яднаць ўсё ў Хрысце: тое, што на небе і на зямлі.

Гэта слова Божае.

СПЕЎ ПЕРАД ЕВАНГЕЛЛЕМ (пар. Эф 1, 17–18)

Акламацыя: Аллелюя, аллелюя, аллелюя.

Няхай Айцец нашага Пана Езуса Хрыста,

прасветліць вочы нашага сэрца,

каб мы ведалі, у чым надзея паклікання нашага.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 6, 7–13)

Пачаў высылаць іх па двое

+ Чытанне святога Евангелля паводле Марка.

У той час:

Езус паклікаў Дванаццаць і пачаў высылаць іх па двое, і даў ім уладу над нячыстымі духамі. І наказаў ім не браць у дарогу нічога, апрача толькі кія: ні хлеба, ні торбы, ні медзі ў поясе, але абувацца ў сандалі і не апранаць дзвюх вопратак.

І сказаў ім: Калі дзе ўвойдзеце ў дом, заставайцеся там, пакуль не выйдзеце адтуль. І калі ў якім месцы не прымуць вас і не будуць слухаць вас, то, выходзячы адтуль, абтрасіце пыл, што пад нагамі вашымі, дзеля сведчання супраць іх.

І, пайшоўшы, яны прапаведавалі пакаянне, і выганялі шмат дэманаў, і шмат хворых намашчвалі алеем, і вылечвалі.

Гэта слова Пана.

XV ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Дрг 30, 10–14)

Гэта слова блізкае да цябе, каб ты мог выконваць яго

Чытанне кнігі Другазаконня.

Майсей прамовіў да народа, кажучы:

Будзеш слухацца голасу Пана Бога твайго, захоўваць запаведзі і наказы Ягоныя, запісаныя ў гэтай кнізе Закону, і вернешся да Пана Бога твайго ўсім сэрцам сваім і ўсёю душою сваёй.

Запаведзь, якую сёння даю табе, — гэта не штосьці цяжкае і недасягальнае для цябе. Яна не ў нябёсах, каб можна было сказаць: Хто б узышоў для нас ў неба і прынёс яе нам, каб мы слухалі і выконвалі яе? І не за морам яна, каб вы казалі: Хто б пераправіўся праз мора і прынёс яе нам, каб мы змаглі слухаць і выконваць яе? Наадварот, гэта слова вельмі блізкае да цябе: яно ў тваіх вуснах і ў тваім сэрцы, каб ты мог выконваць яго.

Гэта слова Божае.

РЭСПАНСАРЫЙНЫ ПСАЛЬМ (Пс 69 (68), 14 і 17. 30–31. 33–34. 36аb і 37, Р.: пар. 33)

Рэфрэн: Ажыве сэрца шукаючых Бога.

14. Я ўзношу да Цябе маю малітву, Пане, у час ласкавасці, Божа. *

Пачуй мяне ў вялікай сваёй міласэрнасці,

у праўдзе Твайго збаўлення.

17. Пачуй мяне, Пане, бо шчодрая міласць Твая, *

глянь на мяне паводле вялікай дабрыні сваёй.

Рэфрэн: Ажыве сэрца шукаючых Бога.

30. Я ж бедны і пакутую; *

дапамога Твая, Божа, няхай падтрымае мяне.

31. Я буду славіць імя Божае, *

удзячным спевам буду ўзвялічваць Яго.

Рэфрэн: Ажыве сэрца шукаючых Бога.

33. Убачаць убогія і ўсцешацца, *

і ажыве сэрца тых, хто шукае Бога.

34. Бо Пан слухае бедных *

і не пагарджае вязнямі сваімі.

Рэфрэн: Ажыве сэрца шукаючых Бога.

36. Бог збавіць Сіён і адбудуе гарады Юды, *

і будуць жыць там, і атрымаюць у спадчыну яго.

37. Гэта будзе спадчынай патомства слуг Ягоных, *

і тыя, хто любіць імя Бога, паселяцца там.

Рэфрэн: Ажыве сэрца шукаючых Бога.

ДРУГОЕ ЧЫТАННЕ (Клс 1, 15–20)

Усё праз Яго і для Яго створана

Чытанне Паслання святога апостала Паўла да Каласянаў.

Хрыстус з’яўляецца вобразам нябачнага Бога, першародным сярод усякага стварэння. Бо ў Ім было створана ўсё, што на нябёсах і на зямлі, бачнае і нябачнае: ці троны, ці панаванні, ці начальствы, ці ўлады — усё праз Яго і для Яго створана. Ён ёсць раней за ўсё, і ўсё трымаецца ў Ім. Ён — Галава Цела, гэта значыць, Касцёла. Ён — пачатак, першародны з мёртвых, каб Ён ва ўсім меў першынство. Бо спадабалася Айцу, каб у Ім жыла ўся паўната і каб праз Яго прымірыць з сабою ўсё, і зямное, і нябеснае, усталяваўшы мір праз Кроў Ягонага крыжа.

Гэта слова Божае.

СПЕЎ ПЕРАД ЕВАНГЕЛЛЕМ (пар. Ян 6, 63с. 68с)

Акламацыя: Аллелюя, аллелюя, аллелюя.

Словы Твае, Пане, — гэта Дух і жыццё;

Ты маеш словы вечнага жыцця.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 10, 25–37)

Хто мой бліжні?

+ Чытанне святога Евангелля паводле Лукі.

У той час:

Адзін кніжнік устаў і, выпрабоўваючы Езуса, сказаў: Настаўнік, што мне рабіць, каб атрымаць у спадчыну жыццё вечнае? Езус адказаў яму: У Законе што напісана? Як чытаеш?

Той сказаў у адказ: Любі Пана Бога твайго ўсім сэрцам тваім, і ўсёю душою тваёю, і ўсёю моцаю тваёю, і ўсім розумам тваім; і бліжняга свайго, як самога сябе. Езус сказаў яму: Слушна ты адказаў. Так рабі і будзеш жыць.

Але той, жадаючы апраўдацца, сказаў Езусу: А хто мой бліжні?

Адказваючы на гэта, Езус сказаў: Адзін чалавек ішоў з Ерузалема ў Ерыхон і трапіў у рукі разбойнікаў, якія знялі з яго адзенне, пабілі яго і пайшлі, пакінуўшы ледзь жывога. Выпадкова нейкі святар ішоў тою дарогаю і, убачыўшы яго, прайшоў міма. Таксама і левіт, будучы на тым месцы, падышоў, паглядзеў і прайшоў міма. А нейкі самаранін, праязджаючы, знайшоў яго і, убачыўшы, злітаваўся. Падышоў, перавязаў яму раны, паліваючы алеем і віном. Пасадзіў яго на свайго асла, прывёз у заезд і паклапаціўся аб ім. А на другі  дзень, ад’язджаючы, дастаў два дынары, даў карчмару і сказаў яму: Паклапаціся аб ім. А калі патраціш больш, я аддам табе, калі вярнуся. Хто з гэтых трох, на тваю думку, быў бліжнім таму, хто трапіў у рукі разбойнікаў?

Ён сказаў: Той, хто паступіў з ім міласэрна. Тады Езус сказаў яму: Ідзі і ты рабі таксама.

Гэта слова Пана.

Панядзелак (XV)

ПЕРШАЕ ЧЫТАННЕ (Іс 1, 10–17)

Абмыйцеся, будзьце чыстымі, аддаліце ад вачэй маіх дрэнныя ўчынкі вашыя

Чытанне кнігі прарока Ісаі.

Слухайце слова Пана, правадыры садомскія, пачуй Закон Бога нашага, народ Гаморы.

Навошта Мне шматлікія ахвяры вашы? — кажа Пан. Я сыты ўсеспаленнямі бараноў і тукам адкормленых жывёл. Я не хачу крыві цялят, ягнят і казлоў. Калі з’яўляецеся перад Маім абліччам, хто просіць гэтага ад вас, каб вы тапталі Мае панадворкі? Не прыносьце больш марных ахвяраў, каджэнне выклікае ў Мяне агіду. Святаў маладзіка, шабату і скліканне сходаў Я не магу знесці: беззаконня і святкавання. Мая душа ўзненавідзела вашыя святы маладзіка і ўрачыстасці вашы. Яны сталі для Мяне цяжарам і Мне іх цяжка зносіць. Калі ўзносіце рукі свае, Я закрываю ад вас свае вочы. І калі вы будзеце множыць малітвы свае, Я слухаць не буду, бо вашы рукі поўныя крыві.

Абмыйцеся, будзьце чыстымі, аддаліце ад вачэй маіх дрэнныя ўчынкі вашыя. Перастаньце чыніць зло, навучыцеся рабіць дабро. Шукайце правасуддзя, дапамагайце прыгнечанаму, абараняйце сірату, заступайцеся за ўдаву.

Гэта слова Божае.

РЭСПАНСАРЫЙНЫ ПСАЛЬМ (Пс 50 (49), 8–9. 16bc–17. 21 і 23, Р.: 23b)

Рэфрэн: Беззаганнаму ў паводзінах пакажу збаўленне.

8. Не буду дакараць цябе за твае ахвяры; *

твае ўсеспаленні заўжды перада Мною.

9. Не прыму вала з твайго дому, *

ні казлоў з тваіх загонаў.

Рэфрэн: Беззаганнаму ў паводзінах пакажу збаўленне.

16. Нашто пералічваеш Мае наказы *

і ў вуснах носіш Мой запавет,

17. а сам ненавідзіш настаўленне *

і словы Мае кідаеш за сабою?

Рэфрэн: Беззаганнаму ў паводзінах пакажу збаўленне.

21. Ты гэта рабіў, а Я маўчаў. *

Ты думаў, што Я падобны да цябе?

23. Хто прыносіць ахвяру падзякі, той Мяне шануе, *

і таму, хто беззаганны ў паводзінах, Я пакажу Божае збаўленне.

Рэфрэн: Беззаганнаму ў паводзінах пакажу збаўленне.

СПЕЎ ПЕРАД ЕВАНГЕЛЛЕМ (Мц 5, 10)

Акламацыя: Аллелюя, аллелюя, аллелюя.

Шчаслівыя, каго пераследуюць за справядлівасць,

бо іх ёсць Валадарства Нябеснае.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 10, 34 — 11, 1)

Не мір прыйшоў Я прынесці, але меч

+ Чытанне святога Евангелля паводле Мацвея.

У той час:

Езус сказаў сваім вучням: Не думайце, што Я прыйшоў прынесці мір на зямлю. Не мір прыйшоў Я прынесці, але меч. Бо Я прыйшоў паставіць чалавека супраць бацькі ягонага, і дачку — супраць маці яе, і нявестку супраць свекрыві яе; і будуць ворагі чалавеку хатнія ягоныя.

Хто любіць бацьку ці маці больш, чым Мяне, не варты Мяне. І хто любіць сына ці дачку больш, чым Мяне, не варты Мяне. I хто не бярэ крыжа свайго і не ідзе за Мною, той не варты Мяне.

Хто знайшоў жыццё сваё, страціць яго. А хто стаціў жыццё сваё дзеля Мяне, знойдзе яго. Хто прымае вас, Мяне прымае. А хто прымае Мяне, прымае таго, хто паслаў Мяне. Хто прымае прарока ў імя прарока, узнагароду прарока атрымае. І хто прымае справядлівага ў імя справядлівага, узнагароду справядлівага атрымае. I хто напоіць аднаго з малых гэтых толькі кубкам халоднай вады ў імя вучня, сапраўды кажу вам, не страціць узнагароды сваёй.

Калі закончыў Езус настаўляць дванаццаць вучняў сваіх, перайшоў адтуль вучыць і прапаведаваць у іхніх гарадах.

Гэта слова Пана.

Аўторак (XV)

ПЕРШАЕ ЧЫТАННЕ (Іс 7, 1–9)

Калі вы не паверыце, не ўстаіце

Чытанне кнігі прарока Ісаі.

Падчас панавання юдэйскага караля Ахаза, сына Ёатама, сына Озіі, сірыйскі кароль Рэцін разам з ізраэльскім каралём Пэкахам, сынам Рэмалія, вырушылі супраць Ерузалема, каб заваяваць яго, але не змаглі яго здабыць. І было абвешчана дому Давіда: Сірыя разбіла стан у Эфраіме. І затрымцела сэрца Ахаза і народа ягонага, як дрэвы хістаюцца ў лесе ад ветру.

Тады Пан сказаў Ісаі: Выйдзі Ты і твой сын Шэар-Яшуб насустрач Ахазу, у канец канала верхняй саджалкі, на шлях да Поля валюшнікаў. І скажаш яму: Будзь асцярожны і спакойны. Не бойся і не губляй адвагі з-за тлення гэтых дзвюх недапаленых галавешак; з-за палымянага гневу Рэціна, і яго сірыйцаў, і сына Рэмалія; з-за таго, што Сірыя, Эфраім і сын Рэмалія задумалі зло супраць цябе, кажучы: Пойдзем на Юдэю, і спалохаем яе, і захопім яе, і паставім над ёй каралём сына Табээля.

Так кажа Пан Бог: Не станецца гэтага і не будзе!

Бо сталіца Сірыі — Дамаск,

а галава Дамаска — Рэцін.

Яшчэ шэсцьдзесят пяць гадоў,

і Эфраім перастане быць народам.

Сталіца Эфраіма — Самарыя,

а галава Самарыі — сын Рэмалія.

Калі вы не паверыце, не ўстаіце.

Гэта слова Божае.

РЭСПАНСАРЫЙНЫ ПСАЛЬМ (Пс 48 (47), 2–3а. 3b–4. 5–6. 7–8, Р.: 9d)

Рэфрэн: Пан умацуе горад свой навекі.

2. Вялікі Пан і годны вялікай хвалы *

у горадзе нашага Бога.

3. Яго святая гара — цудоўнае ўзвышша, *

радасць усёй зямлі.

Рэфрэн: Пан умацуе горад свой навекі.

Гара Сіён, мяжа поўначы, — *

горад вялікага Караля.

4. Бог у ягоных палацах *

стаў вядомы як абаронца.

Рэфрэн: Пан умацуе горад свой навекі.

5. Вось сабраліся каралі *

і прыйшлі разам.

6. Як толькі ўбачылі, здзівіліся, *

збянтэжыліся і ўцяклі.

Рэфрэн: Пан умацуе горад свой навекі.

7. Ахапіла іх там дрыжэнне, *

як боль — парадзіху,

8. усходнім ветрам *

Ты разбіў караблі Тарсіса.

Рэфрэн: Пан умацуе горад свой навекі.

СПЕЎ ПЕРАД ЕВАНГЕЛЛЕМ (пар. Пс 95 (94), 8аb)

Акламацыя: Аллелюя, аллелюя, аллелюя.

Не рабіце сёння жорсткімі сэрцы вашыя,

але слухайце голас Пана.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 11, 20–24)

У судны дзень лягчэй будзе Тыру і Сідону, і зямлі садомскай, чым табе

+ Чытанне святога Евангелля паводле Мацвея.

У той час:

Езус пачаў дакараць гарады, у якіх адбылося найбольш Ягоных цудаў, за тое, што яны не пакаяліся.

Гора табе, Харазін, гора табе, Бэтсаіда, бо, калі б у Тыры і Сідоне былі ўчынены цуды, якія адбыліся ў вас, яны б даўно, у мешкавіне і попеле, пакаяліся. Але кажу вам: У судны дзень лягчэй будзе Тыру і Сідону, чым вам.

А ты, Кафарнаум, ці ўзвысішся да неба? Ты нізрынешся да пекла. Бо калі б у Садоме былі ўчынены цуды, якія адбыліся ў табе, ён застаўся б да сённяшняга дня. Але кажу вам: У судны дзень лягчэй будзе зямлі садомскай, чым табе.

Гэта слова Пана.

Серада (XV)

ПЕРШАЕ ЧЫТАННЕ (Іс 10, 5–7. 13–16)

Ці ж хваліцца сякера перад тым, хто ёй сячэ?

Чытанне кнігі прарока Ісаі.

Так кажа Пан:

О, асірыец, розга Майго гневу;

кій у руцэ яго — гэта Маё абурэнне!

Я пашлю яго да бязбожнага народа

і супраць народа гневу майго аддам яму загад,

каб узяў здабычу і дашчэнту абрабаваў,

каб кінуў яго на патаптанне,

быццам вулічны бруд.

Але ён не думае так

і яго сэрца так не лічыць.

Аднак у яго сэрцы згуба

і знішчэнне шматлікіх народаў.

Бо скажа:

Я ўчыніў гэта сілаю маёй рукі

і мудрасцю сваёй, бо я разумны.

Я перастаўляю межы народаў

і рабую іхнія скарбы;

скідаю тых, хто сядзіць на тронах, нібы асілак.

Мая рука знайшла, быццам гняздо, багацце народаў.

І як збіраюць кінутыя яйкі,

так я сабраў усю зямлю.

І ніхто не паварушыў крыламі,

і не адкрыў дзюбы, і не піснуў.

Але ці хваліцца сякера

перад тым, хто ёй сячэ?

Ці ж ўзвышаецца піла

над тым, хто яе цягне?

Быццам розга можа трасці тым, хто яе трымае,

або кій можа падняць таго, хто не дрэва.

За гэта Пан, Бог Магуццяў,

пашле знямогу на тлустых яго,

і пад ягонай славай

загарыцца жар, нібы полымя агню.

Гэта слова Божае.

РЭСПАНСАРЫЙНЫ ПСАЛЬМ (Пс 94 (93), 5–6. 7–8. 9–10. 14–15, Р.: 14а)

Рэфрэн: Пан не адкіне свой народ.

5. Топчуць народ Твой, о Пане, *

прыгнятаюць спадчыну Тваю;

6. забіваюць чужаземца і ўдаву, *

сіротаў кідаюць на смерць.

Рэфрэн: Пан не адкіне свой народ.

7. І кажуць: Пан не бачыць, *

Бог Якуба не звяртае ўвагі.

8. Апамятайцеся, неразумныя сярод народу, *

калі вы паразумнееце, недасведчаныя?

Рэфрэн: Пан не адкіне свой народ.

9. Ці ж той, хто стварыў вуха, не пачуе? *

І той, хто зрабіў вока, не ўбачыць?

10. Ці той, хто настаўляе народы, не асудзіць, — *

той, хто вучыць чалавека разуменню?

Рэфрэн: Пан не адкіне свой народ.

14. Бо Пан не адкіне свой народ *

і не пакіне спадчыны сваёй.

15. Бо суд звернецца да справядлівасці, *

а за ім і ўсе, хто правы сэрцам.

Рэфрэн: Пан не адкіне свой народ.

СПЕЎ ПЕРАД ЕВАНГЕЛЛЕМ (пар. Мц 11, 25)

Акламацыя: Аллелюя, аллелюя, аллелюя.

Благаслаўлёны Ты, Ойча, Пан неба і зямлі,

бо Ты адкрыў таямніцы Валадарства дзецям.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 11, 25–27)

Ты схаваў гэта ад мудрых і адкрыў гэта дзецям

+ Чытанне святога Евангелля паводле Мацвея.

У той час, адказваючы, Езус сказаў: Праслаўляю Цябе, Ойча, Пан  неба  і  зямлі, што Ты схаваў гэта ад мудрых і разумных і адкрыў гэта дзецям. Так, Ойча, бо такая была Твая добрая воля. Усё перададзена Мне Айцом Маім, і ніхто не ведае Сына апроч Айца; і ніхто не ведае Айца, апроч Сына і таго, каму Сын захоча адкрыць.

Гэта слова Пана.

Чацвер (XV)

ПЕРШАЕ ЧЫТАННЕ (Іс  26, 7–9. 12. 16–19)

Абудзіцеся і ўзрадуйцеся вы, што спачываеце ў пыле

Чытанне кнігі прарока Ісаі.

Шлях справядлівага просты;

Ты робіш простай дарогу яго.

І на шляху Тваіх судоў, Пане, мы спадзяёмся на Цябе.

Наша душа жадае імені Твайго і ўспаміну пра Цябе.

Мая душа імкнецца да Цябе ўначы,

мой дух унутры мяне Цябе шукае.

Калі Твае суды здзяйсняюцца над зямлёю,

жыхары свету вучацца справядлівасці.

Пане, Ты дорыш нам спакой,

бо ўсе нашыя справы Ты зрабіў для нас.

Пане, яны шукалі Цябе ў нядолі,

пралівалі малітву, калі пакаранне Тваё было над імі.

Як цяжарная пры набліжэнні родаў

курчыцца ад болю і крычыць,

так мы былі перад Тваім абліччам, Пане.

Мы зачалі і курчыліся ад болю,

быццам нараджалі;

толькі духа збаўлення не прынеслі зямлі

і не нарадзіліся жыхары сусвету.

Ажывуць памерлыя Твае, уваскрэснуць іхнія мёртвыя целы.

Абудзіцеся і ўзрадуйцеся вы, што спачываеце ў пыле,

бо Твая раса — гэта раса святла,

і зямля выдасць памерлых.

Гэта слова Божае.

РЭСПАНСАРЫЙНЫ ПСАЛЬМ (Пс 102 (101), 13–14аb і 15. 16–18. 19–21, Р.: 20b)

Рэфрэн: Пан з нябёсаў глядзіць на зямлю.

13. Ты ж, Пане, трываеш навекі, †

а памяць пра Цябе — з пакалення ў пакаленне. *

14. Ты ўстанеш і змілуешся над Сіёнам,

бо ўжо настаў час літасці над ім.

15. Слугі Твае любяць камяні  яго, *

і пыл яго выклікае ў іх літасць.

Рэфрэн: Пан з нябёсаў глядзіць на зямлю.

16. Народы будуць баяцца Твайго імя, Пане, *

і ўсе зямныя каралі — Тваёй славы,

17. таму што Пан адбудуе Сіён і з’явіцца ў сваёй славе. *

18. Звернецца да малітвы бездапаможных †

і не пагардзіць іхняй просьбай.

Рэфрэн: Пан з нябёсаў глядзіць на зямлю.

19. Будзе запісана гэта для наступнага пакалення, *

і народ, які створыцца, праславіць Пана.

20. Таму што Пан глядзіць з вышыні сваёй святыні, †

з нябёсаў глядзіць на зямлю, *

21. каб пачуць стагнанні вязняў і вызваліць сыноў смерці.

Рэфрэн: Пан з нябёсаў глядзіць на зямлю.

СПЕЎ ПЕРАД ЕВАНГЕЛЛЕМ (Мц 11, 28)

Акламацыя: Аллелюя, аллелюя, аллелюя.

Прыйдзіце да Мяне, усе спрацаваныя і абцяжараныя,

і Я супакою вас, — кажа Пан.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 11, 28–30)

Я ціхі і пакорны сэрцам

+ Чытанне святога Евангелля паводле Мацвея.

У той час:

Езус сказаў у адказ: Прыйдзіце да Мяне, усе спрацаваныя і абцяжараныя, і Я супакою вас. Вазьміце ярмо Маё на сябе і навучыцеся ад Мяне, бо Я ціхі і пакорны сэрцам, і знойдзеце спакой для душаў вашых. Бо ярмо Маё любае і цяжар Мой лёгкі.

Гэта слова Пана.

Пятніца (XV)

ПЕРШАЕ ЧЫТАННЕ (Іс 38, 1–6. 21–22. 7–8)

Я пачуў тваю малітву, бачыў слёзы твае

Чытанне кнігі прарока Ісаі.

У тыя дні захварэў Эзэхія смяротна. І прыйшоў да яго прарок Ісая, сын Амоса, і сказаў яму: Так кажа Пан: Распарадзіся сваім домам, бо ты паміраеш і не будзеш жыць. Тады Эзэхія адвярнуўся тварам да сцяны і маліўся да Пана, кажучы: О, Пане, успомні, як хадзіў я перад Тваім абліччам у праўдзе і са шчырым сэрцам, і чыніў добрае ў Тваіх вачах. І заплакаў Эзэхія моцна.

Тады скіраваў Пан да Ісаі слова, кажучы: Ідзі і скажы Эзэхіі: Так кажа Пан, Бог Давіда, айца твайго: Я пачуў тваю малітву, бачыў слёзы твае. Вось Я дадам да тваіх дзён пятнаццаць гадоў. Выбаўлю цябе і гэты горад з рукі асірыйскага караля і абараню гэты горад.

І сказаў Ісая: Прынясіце вязанку смокваў і прыкладзіце да нарыву, і ён будзе здаровы. Эзэхія ж сказаў: Які знак мне будзе, што я ўвайду ў дом Пана? Ісая сказаў: Такі будзе табе знак ад Пана, што выканае Ён слова, якое сказаў: Вось Я вярну назад на дзесяць ступеняў сонечны цень, які прайшоў па ступенях Ахаза. І вярнулася сонца на дзесяць ступеняў, па якіх ужо спусцілася.

Гэта слова Божае.

РЭСПАНСАРЫЙНЫ ПСАЛЬМ (Іс 38, 10. 11. 12abcd. 16, Р.: пар. 17b)

Рэфрэн: Пан захаваў маю душу ад згубы.

10. Я казаў сабе: У палове дзён маіх *

я павінен адысці у брамы  адхлані,

я пазбаўлены рэшты *

маіх гадоў.

Рэфрэн: Пан захаваў маю душу ад згубы.

11. Я казаў: Не ўбачу я Пана *

на зямлі жывых,

не ўбачу больш чалавека *

сярод жыхароў гэтага свету.

Рэфрэн: Пан захаваў маю душу ад згубы.

12. Разбяруць маё жыллё і перанясуць ад мяне, *

як шалаш пастуха.

Я павінен адрэзаць, як ткач, сваё жыццё. *

Ён мяне адрэжа ад асновы.

Рэфрэн: Пан захаваў маю душу ад згубы.

16. Кім Пан апякуецца, той жыве, *

і ва ўсім гэтым — жыццё майго духа.

Ты аздаравіў мяне *

і захаваў маё жыццё.

Рэфрэн: Пан захаваў маю душу ад згубы.

СПЕЎ ПЕРАД ЕВАНГЕЛЛЕМ (Ян 10, 27)

Акламацыя: Аллелюя, аллелюя, аллелюя.

Авечкі Мае слухаюць Мой голас, — кажа Пан, —

і Я ведаю іх, і яны ідуць за Мною.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 12, 1–8)

Сын Чалавечы — Гаспадар шабату

+ Чытанне святога Евангелля паводле  Мацвея.

У той час Езус праходзіў у шабат праз збожжа. А вучні Ягоныя згаладаліся і пачалі зрываць каласы і есці. Фарысеі, убачыўшы гэта, сказалі Яму: Вось вучні Твае робяць тое, чаго нельга рабіць у шабат.

А Ён адказаў ім: Вы не чыталі, што рабіў Давід, калі згаладаўся сам і тыя, хто быў з ім? Як ён увайшоў у дом Божы і еў ахвярныя хлябы, якіх нельга было есці ні яму, ні тым, хто быў з ім, а толькі адным святарам?

Або ці не чыталі вы ў Законе, што ў шабат святары ў святыні парушаюць шабат, аднак не вінаватыя? Але кажу вам, што тут нешта большае за святыню. Калі б ведалі вы, што азначае: Міласэрнасці хачу, а не ахвяры, — не асудзілі б невінаватых. Бо Сын Чалавечы — Гаспадар шабату.

Гэта слова Пана.

Субота (XV)

ПЕРШАЕ ЧЫТАННЕ (Міх 2, 1–5)

Забіраюць палі, захопліваюць дамы

Чытанне кнігі прарока Міхея.

Бяда тым, хто задумвае беззаконні і на ложах сваіх задумвае зло, якое здзяйсняе раніцай на світанні, бо іхняя рука мае сілу. Калі пажадаюць палей, забіраюць іх, калі дамоў — захопліваюць іх, прыгнятаюць чалавека і яго дом, чалавека і яго спадчыну.

Таму Пан так кажа: Вось маю намер спаслаць на гэты род такую нядолю, ад якой не ўхіліце сваіх каркаў і не будзеце хадзіць ганарыста, бо гэта будзе час ліхі. У той дзень разнясуць пра вас прымаўку і будуць плакаць горка і казаць: Мы цалкам абрабаваныя! Доля народу майго аддадзена іншым. Як жа вернецца да мяне. Нашыя палі падзелены паміж рабаўнікамі.

Таму не будзе ў цябе нікога, хто б кінуў жэрабя, як шнур, на сходзе перад Панам.

Гэта слова Божае.

РЭСПАНСАРЫЙНЫ ПСАЛЬМ (Пс 10 (габр.), 1–2. 3–4. 7–8. 14, Р.: 12b)

Рэфрэн: Пане Божа, не забудзь пра ўбогіх.

1. Чаму, Пане, стаіш здалёк, *

хаваешся ў гадзіну смутку?

2. У ганарлівасці бязбожны пераследуе беднага: *

няхай трапяць у пасткі, якія выдумалі.

Рэфрэн: Пане Божа, не забудзь пра ўбогіх.

3. Бо бязбожнік хваліцца жаданнямі сваёй душы, *

прагны блюзніць, пагарджае Панам.

4. У пысе сваёй бязбожны кажа: †

Няма Бога, Ён не адпомсціць. *

Вось усе яго думкі.

Рэфрэн: Пане Божа, не забудзь пра ўбогіх.

7. Яго вусны поўныя праклёну, подступу і здрады, *

а пад яго языком — мучэнне і згуба.

8. Сядзіць у засадзе за дварамі, у патаемных месцах, †

і забівае нявіннага, *

вочы яго сочуць за бедным.

Рэфрэн: Пане Божа, не забудзь пра ўбогіх.

14. А Ты гэта бачыш: і мучэнне, і смутак, *

глядзіш, каб аддаць сваёй рукою.

На Табе абапіраецца няшчасны, *

сіраце Ты — дапамога.

Рэфрэн: Пане Божа, не забудзь пра ўбогіх.

СПЕЎ ПЕРАД ЕВАНГЕЛЛЕМ (2 Кар 5, 19)

Акламацыя: Аллелюя, аллелюя, аллелюя.

Бог у Хрысце паяднаў з сабою свет,

даючы нам слова паяднання.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 12, 14–21)

Забараніў ім расказваць пра Сябе, каб збылося сказанае

+ Чытанне святога Евангелля паводле Мацвея.

У той час:

Фарысеі выйшлі і сабралі раду супраць Езуса, каб загубіць Яго.

Але Езус, даведаўшыся, пайшоў адтуль. І пайшло за Ім следам шмат людзей, і Ён аздаравіў усіх. Але забараніў ім расказваць пра сябе, каб збылося сказанае прарокам Ісаем:

Вось слуга Мой, якога Я выбраў,

умілаваны Мой, якога ўпадабала душа Мая.

Ускладу дух Мой на Яго,

а Ён абвесціць суд народам.

Не будзе пярэчыць і лямантаваць,

і не пачуе ніхто на плошчах голасу Яго.

Трысціны надламанай не пераломіць,

і кнота, які тлее, не пагасіць,

пакуль не давядзе суд да перамогі.

І ў імені Ягоным народы будуць мець надзею.

Гэта слова Пана.

ХVI ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Мдр 12, 13. 16–19)

Даў надзею навяртання пасля грахоў

Чытанне кнігі Мудрасці Саламона.

Апроч Цябе няма Бога, які клапоціцца аб усім,

таму Ты не павінен даказваць, што судзіш справядліва.

Твая моц — гэта пачатак справядлівасці,

і Тваё панаванне над усім робіць Цябе ласкавым.

Ты паказваеш магутнасць,

калі не вераць у дасканаласць Тваёй моцы,

і выкрываеш дзёрзкасць тых, хто яе ўсведамляе.

Ты ж, маючы ўладу, у ласкавасці судзіш

і вельмі далікатна кіруеш намі,

калі Ты пажадаеш, маеш моц.

Такімі справамі Ты навучыў народ свой,

што справядлівы павінен быць ласкавым,

і даў сваім сынам добрую надзею

навяртання пасля грахоў.

Гэта слова Божае.

РЭСПАНСАРЫЙНЫ ПСАЛЬМ (Пс 86 (85), 5–6. 9–10. 15–16а, Р.: пар. 5а)

Рэфрэн: Пане, Ты добры і міласэрны.

5. Ты, Пане, добры і выбачлівы, *

шматміласцівы да ўсіх, хто Цябе заклікае.

6. Пачуй, Пане, малітву маю, *

прыслухайся да голасу майго малення.

Рэфрэн: Пане, Ты добры і міласэрны.

9. Усе народы, створаныя Табою, †

прыйдуць і паклоняцца перад Тваім абліччам, Пане,*

і будуць праслаўляць імя Тваё.

10. Бо Ты вялікі і чыніш цуды, *

Ты — Бог, Ты адзіны.

Рэфрэн: Пане, Ты добры і міласэрны.

15. Але Ты, Пане, Бог міласэрны і ласкавы, *

шматміласцівы, доўгацярплівы і верны.

16. Паглядзі на мяне *

і змілуйся нада мною.

Рэфрэн: Пане, Ты добры і міласэрны.

ДРУГОЕ ЧЫТАННЕ (Рым 8, 26–27)

Дух заступаецца за нас стагнаннямі нявымоўнымі

Чытанне Паслання святога апостала Паўла да Рымлянаў.

Браты:

Дух дапамагае ў слабасцях нашых, бо мы не ведаем, аб чым трэба маліцца, але Сам Дух заступаецца за нас стагнаннямі невымоўнымі. Той жа, хто даследуе сэрцы, ведае, якая думка ў Духа, бо Ён заступаецца за святых па волі Божай.

Гэта слова Божае.

СПЕЎ ПЕРАД ЕВАНГЕЛЛЕМ (пар. Мц 11, 25)

Акламацыя: Аллелюя, аллелюя, аллелюя.

Благаслаўлёны Ты, Ойча, Пан неба і зямлі,

бо Ты адкрыў таямніцы Валадарства дзецям.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 13, 24–30)

Пакіньце расці  разам тое і другое да жніва

+ Чытанне святога Евангелля паводле Мацвея.

У той час:

Езус прапанаваў людзям іншую прыпавесць, кажучы: Валадарства Нябеснае падобнае да чалавека, які пасеяў добрае насенне на полі сваім. Калі ж людзі спалі, прыйшоў вораг яго і пасеяў між пшаніцаю каласоўнік і пайшоў. Калі ж збажына ўзышла і дала плод, тады паказаўся каласоўнік. Прыйшоўшы ж, слугі гаспадара дому сказалі яму: Пане, ці ж не добрае насенне пасеяў ты на полі сваім? Адкуль жа на ім каласоўнік. Ён жа сказаў ім: Вораг зрабіў гэта. А слугі сказалі яму: Хочаш мы пойдзем выпалаць яго? Але ён сказаў: Не, каб, выбіраючы каласоўнік, вы не павырывалі разам з ім і пшаніцы. Пакіньце расці  разам тое і другое да жніва; і ў час жніва я скажу жняцам: збярыце спачатку каласоўнік і звяжыце яго ў пучкі, каб спаліць; а пшаніцу збярыце ў гумно маё.

Гэта слова Пана.

XVI ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Ер 23, 1–6)

Збяру ацалелых авечак Маіх і пастаўлю над імі пастыраў

Чытанне кнігі прарока Ераміі.

Гора пастырам, якія губяць і рассейваюць авечак пашы Маёй! — кажа Пан.

Таму так кажа Пан, Бог Ізраэля, пра пастыраў, якія пасвяць народ Мой: Вы рассеялі авечак Маіх і разагналі іх, і не клапаціліся пра іх. Вось Я пакараю вас за зло ўчынкаў вашых, — кажа Пан.

Я збяру ацалелых авечак Маіх з усіх земляў, у якія прагнаў іх, і вярну іх ў аўчарню іхнюю, і будуць пладзіцца і памнажацца. І пастаўлю над імі пастыраў, якія будуць пасвіць іх. І больш не будуць палохацца і баяцца, і ніхто не згубіцца, — кажа Пан.

Вось настануць дні, — кажа Пан, — і абуджу для Давіда Парастак справядлівы, і запануе Кароль, і будзе Ён мудрым, і будзе чыніць правасуддзе і справядлівасць на зямлі. У дні Ягоныя збаўлены будзе Юда, а Ізраэль будзе жыць у бяспецы. І вось імя Ягонае, якім будуць называць Яго: Пан – наша справядлівасць.

Гэта слова Божае.

РЭСПАНСАРЫЙНЫ ПСАЛЬМ (Пс 23 (22), 1–3а. 3b–4. 5. 6, Р.: 1)

Рэфрэн: Пан — пастыр мой, не буду мець нястачы.

3. Пан — пастыр мой, ні ў чым не буду мець нястачы, *

4. Ён дазваляе спачываць мне на зялёных пашах.

Да водаў спакойных вядзе мяне, *

3. Ён душу маю пажыўляе.

Рэфрэн: Пан — пастыр мой, не буду мець нястачы.

Накіроўвае мяне на сцежкі справядлівасці *

дзеля Імя свайго.

4. Калі нават пайду далінай смяротнага ценю, †

не буду баяцца зла, бо Ты са мною. *

Твой жэзл і Твой посах мяне суцяшаюць.

Рэфрэн: Пан — пастыр мой, не буду мець нястачы.

5. Ты стол для мяне накрываеш *

на вачах маіх ворагаў;

намашчваеш галаву маю алеем, *

келіх мой перапоўнены.

Рэфрэн: Пан — пастыр мой, не буду мець нястачы.

7. Сапраўды, дабрыня і міласэрнасць Твая будуць са мною *

ва ўсе дні жыцця майго,

і пасялюся я ў доме Пана *

на доўгія дні.

Рэфрэн: Пан — пастыр мой, не буду мець нястачы.

ДРУГОЕ ЧЫТАННЕ (Эф 2, 13–18)

Ён – мір наш, які ўчыніў адно і другое адзіным

Чытанне Паслання святога апостала Паўла да Эфесцаў.

Браты:

Цяпер у Хрысце Езусе вы, якія калісьці былі далёка, сталіся блізкімі дзякуючы крыві Хрыста. Бо Ён — мір наш, які ўчыніў адно і другое адзіным і мур варожасці, што падзяляў, зруйнаваў у Целе сваім. А закон запаведзяў знішчыў навучаннем, каб з двух стварыць у сабе аднаго новага чалавека, усталёўваючы мір, і ў адным целе зноў прымірыць адных і другіх з Богам праз крыж, забіўшы на ім варожасць. І, прыйшоўшы, Ён абвясціў мір вам, якія далёка, і мір тым, якія блізка. Бо праз Яго мы, адны і другія, маем доступ у адным Духу да Айца.

Гэта слова Божае.

СПЕЎ ПЕРАД ЕВАНГЕЛЛЕМ (Ян 10, 27)

Акламацыя: Аллелюя, аллелюя, аллелюя.

Авечкі Мае слухаюць голас Мой, — кажа Пан, —

і Я ведаю іх, і яны ідуць за Мною.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 6, 30–34)

Яны былі як авечкі без пастыра

+ Чытанне святога Евангелля паводле Марка.

У той час:

Сабраліся Апосталы каля Езуса і расказалі Яму ўсё, што зрабілі і чаму навучылі. І Ён сказаў ім: Пайдзіце адны ў пустыннае месца і крыху адпачніце. Бо так шмат людзей прыходзіла і адыходзіла, што нават не было ім калі паесці. І адплылі яны ў пустыннае месца на чаўне адны.

І ўбачылі, што яны адплылі. І шмат хто, даведаўшыся, пешкі збегліся туды з усіх гарадоў і апярэдзілі іх. Выйшаўшы, Езус убачыў мноства людзей і злітаваўся над імі, бо яны былі як авечкі без пастыра. І пачаў іх вучыць многаму.

Гэта слова Пана.

XVI ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Быц 18, 1–10а)

Пане, не абмінай свайго слугі

Чытанне кнігі Быцця.

У тыя дні:

Аб’явіўся Пан Абрагаму каля дубоў Мамрэ, калі той сядзеў пры ўваходзе ў шацёр у час дзённай спякоты. Абрагам узняў вочы свае – вось тры мужы стаялі насупраць яго. Убачыўшы іх, ён пабег ад ўваходу ў шацёр насустрач ім і, пакланіўшыся да зямлі, сказаў: Пане, калі я знайшоў ласку ў вачах тваіх, не абмінай свайго слугі. Прынясу крыху вады, і вы абмыйце свае ногі, і адпачніце пад гэтым дрэвам. Я ж прынясу трохі хлеба, і вы падмацуеце сэрцы вашыя, а потым пойдзеце, бо дзеля гэтага праходзіце каля слугі вашага. А яны сказалі: Зрабі так, як сказаў.

Абрагам паспяшыў у шацёр да Сары і сказаў: Хутчэй замясі тры саты лепшай мукі і зрабі ляпёшкі. Потым Абрагам пабег да статка і, выбраўшы тоўстае і прыгожае цяля, даў слузе, каб той хутка яго прыгатаваў. Затым узяў масла і малако, і прыгатаванае цяля і паставіў перад імі. Сам жа стаяў каля іх пад дрэвам. А яны елі.

І спыталі яго: Дзе твая жонка Сарра?

Ён адказаў ім: Вось у шатры.

Сказаў яму адзін з іх: Праз год у той самы час я вярнуся да цябе. А ў Сарры, жонкі тваёй, будзе сын.

Гэта слова Божае.

РЭСПАНСАРЫЙНЫ ПСАЛЬМ (Пс 15 (14), 2–3a. 3bс–4ab. 5, Р.: 1а)

Рэфрэн: Пане, хто можа жыць у Тваім шатры?

2. Той, хто паступае беззаганна*

і здзяйсняе справядлівасць,

і гаворыць праўду ў сэрцы сваім.*

3. Хто языком сваім не абмаўляе.

Рэфрэн: Пане, хто можа жыць у Тваім шатры?

Хто не чыніць бліжняму свайму зла,*

не ўзводзіць паклёп на свайго суседа,

4. хто з пагардаю глядзіць на злога, *

але хваліць тых, хто баіцца Пана.

Рэфрэн: Пане, хто можа жыць у Тваім шатры?

5. Хто срэбра сваё не дае на ліхвярства *

і не прымае подкупу супраць нявіннага.

Хто так чыніць,*

не пахіснецца ніколі.

Рэфрэн: Пане, хто можа жыць у Тваім шатры?

ДРУГОЕ ЧЫТАННЕ (Клс 1, 24–28)

Таямніца, схаваная ад вякоў, цяпер аб’явілася Ягоным святым

Чытанне Паслання святога апостала Паўла да Каласянаў.

Браты:

Цяпер я радуюся за вас ў цярпеннях і дапаўняю недахоп у маім целе пакутаў Хрыста за Ягонае Цела, якім ёсць Касцёл, слугою якога я стаў паводле дадзенага мне дзеля вас Божага распараджэння, каб выканаць слова Божае, таямніцу, схаваную ад вякоў і ад пакаленняў, якая цяпер аб’явілася Ягоным святым. Ім захацеў Бог адкрыць сярод язычнікаў багацце славы таямніцы гэтай, якою ёсць Хрыстус сярод вас – надзея славы. Яго мы прапаведуем, настаўляючы кожнага чалавека і навучаючы кожнага чалавека ўсялякай мудрасці, каб учыніць кожнага чалавека дасканалым у Хрысце.

Гэта слова Божае.

СПЕЎ ПЕРАД ЕВАНГЕЛЛЕМ (пар. Лк 8, 15)

Акламацыя: Аллелюя, аллелюя, аллелюя.

Шчаслівыя, хто ў добрым і чыстым сэрцы

захоўвае Божае слова і прыносіць плён у цярплівасці.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 10, 38–42)

Марта прыняла Яго. Марыя ж выбрала найлепшую частку

+ Чытанне святога Евангелля паводле Лукі.

У той час:

Прыйшоў Езус у адну вёску. І жанчына, якую звалі Марта, прыняла Яго. У яе была сястра па імені Марыя, якая села каля ног Езуса і слухала Ягоныя словы. Марта ж была занятая многімі паслугамі. Яна, падышоўшы, сказала: Пане, ці Табе ўсё адно, што сястра мая пакінула мяне адну прыслугоўваць? Таму скажы ёй, каб дапамагла мне.

Пан жа сказаў ёй у адказ: Марта, Марта, ты турбуешся і клапоцішся пра многае, а патрэбна толькі адно. Марыя ж выбрала найлепшую частку, якая не адымецца ў яе.

Гэта слова Пана.

Панядзелак (XVI)

ПЕРШАЕ ЧЫТАННЕ (Міх 6, 1–4. 6–8)

О чалавек, сказана табе, чаго патрабуе ад цябе Пан

Чытанне кнігі прарока Міхея.

Паслухайце, што кажа Пан:

Устань, судзіся перад гарамі,

няхай пагоркі чуюць твой голас.

Паслухайце, горы, суд Пана,

прыслухайцеся, моцныя падставы зямлі,

бо ў Пана спрэчка з народам Яго

і Ён судзіцца з Ізраэлем.

Народзе Мой, што Я зрабіў табе,

чым я стаміў цябе? Адкажы Мне.

Я вывеў цябе з зямлі егіпецкай,

вызваліў цябе з дому няволі

і паслаў перад табою Майсея,

Аарона і Мірыям.

З чым я з’яўлюся перад Панам

і пакланюся перад Найвышэйшым Богам?

Ці прынясу Яму ўсеспаленні

і аднагадовых цялят?

Ці спадабаюцца Пану тысячы баранаў

і дзесяткі тысяч патокаў алею?

Ці мне прынесці за маю правіну першынца майго,

плод майго ўлоння за грэх маёй душы?

О, чалавек, сказана табе, што ёсць дабром,

і чаго патрабуе ад цябе Пан:

паступаць справядліва, любіць міласэрнасць

і  пакорна хадзіць перад тваім Богам?

Гэта слова Божае.

РЭСПАНСАРЫЙНЫ ПСАЛЬМ (Пс 50 (49), 5–6. 8–9. 16bc–17. 21 і 23, Р.: пар. 23b)

Рэфрэн: Беззаганнаму ў паводзінах пакажу збаўленне.

5. Збярыце да Мяне верных Маіх, *

якія праз ахвяру заключылі са Мной запавет.

6. І нябёсы абвесцяць Яго справядлівасць, *

таму што сам Бог — суддзя.

Рэфрэн: Беззаганнаму ў паводзінах пакажу збаўленне.

8. Не буду дакараць цябе за твае ахвяры; *

твае ўсеспаленні заўжды перада Мною.

9. Не прыму вала з твайго дому, *

ні казлоў з тваіх загонаў.

Рэфрэн: Беззаганнаму ў паводзінах пакажу збаўленне.

16. Нашто пералічваеш мае наказы *

і ў вуснах носіш мой запавет,

17. а сам ненавідзіш настаўленне *

і словы Мае кідаеш за сабою?

Рэфрэн: Беззаганнаму ў паводзінах пакажу збаўленне.

21. Ты гэта рабіў, а Я маўчаў. *

Ты думаў, што Я падобны да цябе?

23. Хто прыносіць ахвяру падзякі, той Мяне шануе, *

і таму, хто беззаганны ў паводзінах, Я пакажу Божае збаўленне.

Рэфрэн: Беззаганнаму ў паводзінах пакажу збаўленне.

СПЕЎ ПЕРАД ЕВАНГЕЛЛЕМ (пар. Пс 95 (94), 8ab)

Акламацыя: Аллелюя, аллелюя, аллелюя.

Не рабіце сёння жорсткімі сэрцы вашыя,

але слухайце голас Пана.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 12, 38–42)

Каралева Поўдня ўстане на судзе з гэтым пакаленнем

+ Чытанне святога Евангелля паводле Мацвея.

У той час:

Некаторыя кніжнікі і фарысеі сказалі Езусу: Настаўнік, хочам ад цябе ўбачыць знак. Але Ён адказаў ім:

Пакаленне нягоднае і распуснае шукае знаку, але ніякага знаку не будзе дадзена яму, апрача знаку Ёны прарока. Бо як Ёна быў у чэраве кіта тры дні і тры ночы, так і Сын Чалавечы будзе ў сэрцы зямлі тры дні і тры ночы.

Людзі з Нінівы ўстануць на судзе супраць гэтага пакалення і асудзяць яго, бо яны пакаяліся дзякуючы прапаведаванню Ёны, а тут большае, чым Ёна.

Каралева Поўдня ўстане на судзе з гэтым пакаленнем і асудзіць яго, бо яна прыйшла з краю зямлі паслухаць мудрасці Саламона, а тут большае, чым Саламон.

Гэта слова Пана.

Аўторак (XVI)

ПЕРШАЕ ЧЫТАННЕ (Міх 7, 14–15. 18–20)

Кіне ў марскія глыбіні ўсе нашыя грахі

Чытанне кнігі прарока Міхея.

Пасві народ Твой, Пане, кіем Тваім, авечак спадчыны Тваёй, якія жывуць адны ў лесе, сярод Кармэлю. Няхай яны пасвяцца ў Башане і Гілеадзе, як у ранейшыя часы. Як у дні выйсця Твайго з зямлі егіпецкай, пакажы нам цуды.

Які ёсць Бог, падобны да Цябе; які прабачае беззаконні і даруе правіны рэшты спадчыны сваёй? Ён не захоўвае навекі гнеў свой, бо ў міласэрнасці ўпадабанне Яго.

Ён зноў злітуецца над намі, сатрэ нашыя беззаконні і кіне ў марскія глыбіні ўсе нашыя грахі. Ты захаваеш вернасць Якубу, праявіш міласэрнасць да Абрагама, як пакляўся бацькам нашым у даўнія часы.

Гэта слова Божае.

РЭСПАНСАРЫЙНЫ ПСАЛЬМ (Пс 85 (84), 2–4. 5–6. 7–8, Р.: 8а)

Рэфрэн: Пакажы нам, Пане, сваю міласэрнасць.

2.  Пане, Ты быў ласкавы да сваёй зямлі, †

вярнуў з палону Якуба, *

3. дараваў беззаконне свайго народа

і закрыў усе грахі ягоныя.

4. Ты адвярнуў усё абурэнне, *

спыніў сваю лютасць.

Рэфрэн: Пакажы нам, Пане, сваю міласэрнасць.

5. Аднаві нас, Божа, наш Збаўца, *

і спыні абурэнне сваё супраць нас.

6. Няўжо Ты будзеш вечна гневацца на нас, *

і пашырыш свой гнеў на ўсе пакаленні?

Рэфрэн: Пакажы нам, Пане, сваю міласэрнасць.

7. Няўжо Ты зноў нас не ажывіш, *

каб Твой народ усцешыўся Табою?

8. Пакажы нам, Пане, сваю міласэрнасць *

і дай нам сваё збаўленне.

Рэфрэн: Пакажы нам, Пане, сваю міласэрнасць.

СПЕЎ ПЕРАД ЕВАНГЕЛЛЕМ (Ян 14, 23)

Акламацыя: Аллелюя, аллелюя, аллелюя.

Калі хто любіць Мяне, той захоўвае слова Маё, — кажа Пан, —

і палюбіць таго Айцец Мой, і прыйдзем да яго.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 12, 46–50)

Працягнуўшы руку сваю да вучняў сваіх, сказаў: Вось маці Мая і браты Мае

+ Чытанне святога Евангелля паводле Мацвея.

У той час:

Калі Езус прамаўляў да людзей, Маці і браты Ягоныя стаялі звонку і хацелі пагаварыць з Ім. І нехта сказаў Яму: Вось Маці Твая і браты Твае звонку стаяць і хочуць пагаварыць з Табою.

Ён жа адказаў таму, хто звярнуўся да Яго: Хто маці Мая і хто браты Мае? І, працягнуўшы руку сваю да вучняў сваіх, сказаў: Вось маці Мая і браты Мае. Бо кожны, хто выконвае волю Айца Майго, які ёсць у небе, той Мне брат, і сястра, і маці.

Гэта слова Пана.

Серада (XVI)

ПЕРШАЕ ЧЫТАННЕ (Ер 1, 1. 4–10)

Я ўстанавіў цябе прарокам для народаў

Пачатак кнігі прарока Ераміі

Словы Ераміі, сына Хэлкія, аднаго са святароў, якія былі ў Анатоце, у зямлі Бэньяміна.

Cкіраваў да мяне Пан слова, кажучы: Раней, чым сфармаваў цябе ва ўлонні, Я пазнаў цябе, і раней, чым ты выйшаў з улоння, Я асвяціў цябе, устанавіў цябе прарокам для народаў.

І адказаў я: О, Пане Божа, я не ўмею гаварыць, бо я яшчэ дзіця.

Але Пан сказаў мне: Не кажы «я дзіця», бо да ўсіх, да каго Я пашлю цябе, пойдзеш, і ўсё, што загадаю табе, скажаш. Не бойся іх, бо Я з табою, каб ратаваць цябе, — сказаў Пан.

І выцягнуў Пан руку сваю, і дакрануўся да вуснаў маіх, і сказаў мне Пан: Вось Я ўклаў словы Мае ў вусны твае. Глядзі, Я паставіў цябе ў гэты дзень над народамі і валадарствамі, каб вырываць і бурыць, знішчаць і руйнаваць, будаваць і садзіць.

Гэта слова Божае.

РЭСПАНСАРЫЙНЫ ПСАЛЬМ (Пс 71 (70), 1–2. 3–4а. 5–6аb. 15аb і 17, Р.: пар. 15)

Рэфрэн: Вусны мае будуць абвяшчаць Тваё збаўленне.

3. На Цябе, Пане, спадзяюся, *

няхай не буду асаромлены навекі.

4. Вызвалі мяне паводле Тваёй справядлівасці, *

схілі да мяне сваё вуха і ўратуй мяне.

Рэфрэн: Вусны мае будуць абвяшчаць Тваё збаўленне.

3. Будзь мне скалою прыстанішча, †

дзе я мог бы заўсёды схавацца. *

Ты загадаў уратаваць мяне,

бо Ты — скала мая і мая цвярдыня. *

4. Божа мой, вызвалі мяне з рук бязбожнага.

Рэфрэн: Вусны мае будуць абвяшчаць Тваё збаўленне.

5. Бо Ты — мая надзея, Божа мой, Пане,*

Ты спадзяванне маё з маладосці маёй.

6. На Цябе абапіраюся я ад улоння, *

з улоння маці Ты вывеў мяне.

Рэфрэн: Вусны мае будуць абвяшчаць Тваё збаўленне.

15. Вусны мае будуць абвяшчаць Тваю справядлівасць,

кожны дзень — Тваё збаўленне. *

17. Божа, Ты вучыў мяне з маладосці маёй, *

і дагэтуль я цуды Твае абвяшчаю.

Рэфрэн: Вусны мае будуць абвяшчаць Тваё збаўленне.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Зерне — гэта Божае слова, а сейбіт — Хрыстус;

кожны, хто знойдзе Яго, будзе жыць навекі.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 13, 1–9)

Прынеслі плён у сто разоў

+ Чытанне святога Евангелля паводле Мацвея.

У той дзень Езус выйшаў з дому і сеў каля мора. І сабралася каля Яго мноства народу, так што Ён увайшоў у човен і сеў, а ўвесь народ стаяў на беразе. І шмат гаварыў ім ў прыпавесцях, кажучы:

Вось выйшаў сейбіт сеяць. І калі ён сеяў, адны зярняты ўпалі пры дарозе, і наляцелі птушкі, і паклявалі іх. Другія ўпалі на камяністае месца, дзе не было шмат глебы, і адразу прараслі, бо зямля была неглыбокай. Калі ж узышло сонца, яны завялі і з-за таго, што не мелі каранёў, засохлі. Іншыя зярняты ўпалі ў церні, і выраслі церні, і заглушылі іх. А яшчэ іншыя ўпалі на добрую зямлю і прынеслі плён: адно ў сто разоў, другое ў шэсцьдзесят, а іншае ў трыццаць.

Хто мае вушы, няхай слухае!

Гэта слова Пана.

Чацвер (XVI)

ПЕРШАЕ ЧЫТАННЕ (Ер 2, 1–3. 7–8. 12–13)

Пакінулі Мяне — крыніцу жывой вады, каб вычасаць сабе вадасховішчы дзюравыя

Чытанне кнігі прарока Ераміі.

Пан скіраваў да мяне слова, кажучы:

Ідзі і крычы ў вушы Ерузалема, гаворачы:

Так кажа Пан:

Я ўспомніў пра вернасць твайго юнацтва,

пра любоў тваю, калі ты была нявестаю,

калі хадзіла за Мною ў пустыні,

па незасеянай зямлі.

Ізраэль — гэта святасць для Пана,

пачатак Яго ўраджаю.

Усе, хто яго знішчаў, вінаватымі сталі,

зло іх спасцігла, — кажа Пан.

Я прывёў вас на ўрадлівую зямлю,

каб вы спажывалі яе плён і даброты.

А вы ўвайшлі і апаганілі Маю зямлю,

зрабілі ганьбу з Маёй спадчыны.

Святары не пыталіся: Дзе Пан?

Знаўцы Закону не ведалі Мяне,

пастыры паўставалі супраць Мяне,

прарокі прарочылі праз Баала

і пайшлі за тымі, хто не дапамагае.

Спазнайце жах з-за гэтага, нябёсы,

задрыжыце моцна і спужайцеся гэтага, – кажа Пан.

Бо Мой народ учыніў падвойнае зло:

яны пакінулі Мяне – крыніцу жывой вады,

каб вычасаць сабе вадасховішчы,

вадасховішчы дзюравыя,

што не могуць утрымаць вады.

Гэта слова Божае.

РЭСПАНСАРЫЙНЫ ПСАЛЬМ (Пс 36 (35), 6–7аb. 8–9. 10–11, Р.: 10а)

Рэфрэн: Пане, у Табе — крыніца жыцця.

6. Твая міласэрнасць, Пане, да нябёсаў, *

а Твая вернасць — па самыя хмары.

7. Твая справядлівасць, як высокія горы, *

а Твае суды, як вялікая глыб.

Рэфрэн: Пане, у Табе — крыніца жыцця.

8. Якая каштоўная, Божа, Твая міласэрнасць, *

сыны чалавечыя хаваюцца ў цені крылаў Тваіх.

9. Насычаюцца тукам Твайго дому, *

Ты поіш іх патокам слодычы сваёй.

Рэфрэн: Пане, у Табе — крыніца жыцця.

10. Бо ў Табе — крыніца жыцця, *

і ў Тваім святле мы бачым святло.

11. Захавай сваю міласэрнасць для тых, хто ведае Цябе, *

а справядлівасць сваю — для праведных сэрцам.

Рэфрэн: Пане, у Табе — крыніца жыцця.

СПЕЎ ПЕРАД ЕВАНГЕЛЛЕМ (пар. Мц 11, 25)

Акламацыя: Аллелюя, аллелюя, аллелюя.

Благаслаўлёны Ты, Ойча, Пан неба і зямлі,

бо Ты адкрыў таямніцы Валадарства дзецям.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 13, 10–17)

Вам дадзена ведаць таямніцы Валадарства Нябеснага, а ім не дадзена

+ Чытанне святога Евангелля паводле Мацвея.

У той час:

Вучні падышлі да Езуса і спыталіся: Навошта Ты гаворыш ім у прыпавесцях? Ён сказаў ім ў адказ: Таму што вам дадзена ведаць таямніцы Валадарства Нябеснага, а ім не дадзена. Бо таму, хто мае, дадзена будзе, і атрымае ў дастатку, а ў таго, хто не мае, адымецца і тое, што мае. Таму Я гавару ім у прыпавесцях, бо яны глядзяць, а не бачаць, слухаюць, а не чуюць і не разумеюць. І спаўняецца на іх прароцтва Ісаі, якое кажа:

Слухаць будзеце і не зразумееце,

і вачыма глядзець будзеце і не ўбачыце.

Бо жорсткае сэрца народа гэтага,

і вушамі з цяжкасцю чуюць,

і вочы свае заплюшчылі,

каб не ўбачыць вачыма,

і не пачуць вушамі,

і не зразумець сэрцам, і не навярнуцца,

каб Я аздаравіў іх.

Але шчаслівыя вочы вашыя, таму што бачаць, і вушы вашыя, таму што чуюць. Бо сапраўды кажу вам: Многія прарокі і справядлівыя хацелі ўбачыць тое, што вы бачыце, і не ўбачылі, і пачуць, што вы чуеце, і не пачулі.

Гэта слова Пана.

Пятніца (XVI)

ПЕРШАЕ ЧЫТАННЕ (Ер 3, 14–17)

Дам вам пастыраў паводле майго сэрца; і збяруцца ўсе народы ў Ерузалеме

Чытанне кнігі прарока Ераміі.

Вярніцеся, непакорныя сыны, — кажа Пан, — бо Я заручыўся з вамі. Я вазьму вас па адным з горада і па двое з роду і прывяду вас на Сіён. Я дам вам пастыраў паводле майго сэрца, і яны будуць пасвіць вас мудра і разважліва.

І станецца ў тыя дні, калі вы памножыцеся і будзеце мець вялікае патомства на зямлі, — кажа Пан, — што больш не будуць казаць: Каўчэг запавету Пана, — бо не ўзгадаюць пра яго, і не ўспомняць, і не наведаюць яго, таму што яго больш не будзе.

У той час Ерузалем назавуць тронам Пана, і ў ім, у Ерузалеме, збяруцца ўсе народы ў імя Пана, і больш не будуць паступаць паводле ўпартасці сваіх злых сэрцаў.

Гэта слова Божае.

РЭСПАНСАРЫЙНЫ ПСАЛЬМ (Ер 31, 10. 11–12аb. 13, Р.: пар. 10d)

Рэфрэн: Пан зберажэ нас, як свой статак пастыр.

10. Слухайце, народы, слова Пана, *

абвяшчайце на далёкіх выспах і кажыце:

Хто рассеяў Ізраэль, той збярэ яго *

і будзе берагчы яго, як пастух свой статак.

Рэфрэн: Пан зберажэ нас, як свой статак пастыр.

11. Бо Пан адкупіў Якуба, *

уратаваў з рукі мацнейшага, чым ён.

12. І яны прыйдуць і будуць спяваць на вышынях Сіёна, *

і схіляцца да дабротаў Пана.

Рэфрэн: Пан зберажэ нас, як свой статак пастыр.

13. Тады дзяўчына будзе весяліцца ў танцы, *

і юнакі разам са старымі.

Я змяню іх плач на радасць, *

суцешу іх і развесялю пасля смутку.

Рэфрэн: Пан зберажэ нас, як свой статак пастыр.

СПЕЎ ПЕРАД ЕВАНГЕЛЛЕМ (пар. Лк 8, 15)

Акламацыя: Аллелюя, аллелюя, аллелюя.

Шчаслівыя, хто ў добрым і чыстым сэрцы

захоўвае Божае слова і прыносіць плён у цярплівасці.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 13, 18–23)

Хто чуе слова і разумее, і хто прыносіць плён

+ Чытанне святога Евангелля паводле Мацвея.

У той час:

Езус сказаў сваім вучням: Паслухайце значэнне прыпавесці пра сейбіта. Да кожнага, хто слухае слова пра Валадарства, а не разумее, прыходзіць злы і крадзе пасеянае ў сэрцы яго; вось каго азначае пасеянае пры дарозе.

Пасеянае на камяністых месцах — гэта той, хто чуе слова і адразу прымае яго з радасцю, але не мае ў сабе кораня і нясталы. Калі з-за слова пачынаецца ўціск ці пераслед, ён адразу ж адступаецца.

Пасеянае ў цернях — гэта той, хто чуе слова, але клопаты гэтага веку і зманлівасць багацця заглушаюць слова, і яно становіцца бясплодным.

Пасеянае ж на добрай зямлі — гэта той, хто чуе слова і разумее; ён і прыносіць плён, адзін у сто разоў, другі ў шэсцьдзесят, а іншы ў трыццаць.

Гэта слова Пана.

Субота (XVI)

ПЕРШАЕ ЧЫТАННЕ (Ер 7, 1–11)

Ці гэты дом, над якім заклікалі Маё імя, стаў на вашых вачах пячораю злачынцаў?

Чытанне кнігі прарока Ераміі.

Слова, якое скіраваў Пан да Ераміі: Стань у брамах дому Пана і абвяшчай там слова гэтае, кажучы: слухайце слова Пана, усе з Юды, якія ўваходзяць праз гэтыя брамы, каб пакланіцца Пану. Так кажа Пан Магуццяў, Бог Ізраэля: Папраўце шляхі вашы і ўчынкі вашы, і Я дазволю вам жыць на гэтым месцы. Не верце падманлівым словам, кажучы: Святыня Пана, святыня Пана, святыня Пана.

Бо калі вы сапраўды паправіце шляхі вашы і ўчынкі вашы; калі будзеце судзіць справядліва чалавека і яго бліжняга; калі не будзеце ўціскаць чужынцаў, сірот і ўдоваў; калі не будзеце праліваць бязвіннай крыві ў гэтым месцы і хадзіць за чужымі багамі сабе на згубу — тады Я дазволю вам жыць на гэтым месцы — на зямлі, якую даў бацькам вашым адвеку і навекі.

Вось вы спадзеяцеся на падманлівыя словы, якія вам не дапамогуць. Ці будзеце красці, забіваць, чужаложыць, клясціся фальшыва, кадзіць Баалу, хадзіць за чужымі багамі, якіх вы не ведаеце, а потым прыходзіць і станавіцца перада Мной у гэтым доме, над якім заклікалі Маё імя, і казаць: Мы ў бяспецы, — каб далей рабіць усю гэтую агіду. Ці гэты дом, над якім заклікалі Маё імя, стаў на вашых вачах пячораю злачынцаў? Вось Я таксама гэта ўбачыў, — кажа Пан.

Гэта слова Божае.

РЭСПАНСАРЫЙНЫ ПСАЛЬМ (Пс 84 (83), 3. 4. 5–6а і 8а. 11, Р.: 2)

Рэфрэн: Мілыя шатры Твае, Пане Магуццяў.

3. Знемагае і імкнецца душа мая *

ў двары Пана.

Сэрца маё і цела радасна клічуць *

да Бога жывога.

Рэфрэн: Мілыя шатры Твае, Пане Магуццяў.

4. Нават верабей знаходзіць сабе дом, а ластаўка сабе гняздо, *

дзе кладзе сваіх птушанят,

каля алтароў Тваіх, Пане Магуццяў, *

Кароль мой і мой Божа.

Рэфрэн: Мілыя шатры Твае, Пане Магуццяў.

5. Шчаслівыя, хто жыве ў доме Тваім, *

яны вечна спяваюць Табе.

6. Шчаслівы чалавек, сіла якога ў Табе. *

8. Моц іхняя будзе ўзрастаць.

Рэфрэн: Мілыя шатры Твае, Пане Магуццяў.

11. Бо адзін дзень на Тваіх дзядзінцах *

лепшы за тысячу іншых;

лепш буду стаяць на парозе дому майго Бога, *

чым жыць у шатрах грэшнікаў.

Рэфрэн: Мілыя шатры Твае, Пане Магуццяў.

СПЕЎ ПЕРАД ЕВАНГЕЛЛЕМ (Як 1, 21bc)

Акламацыя: Аллелюя, аллелюя, аллелюя.

Прыміце з пакораю пасеянае ў вас слова,

якое можа збавіць вашыя душы.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 13, 24–30)

Пакіньце расці  разам тое і другое да жніва

+ Чытанне святога Евангелля паводле Мацвея.

У той час:

Езус прапанаваў людзям іншую прыпавесць, кажучы:

Валадарства Нябеснае падобнае да чалавека, які пасеяў добрае насенне на полі сваім. Калі ж людзі спалі, прыйшоў вораг яго і пасеяў між пшаніцаю каласоўнік і сышоў. Калі ж збажына прарасла і дала плод, тады з’явіўся таксама каласоўнік.

І прыйшлі слугі гаспадара дому, і сказалі яму: Пане, ці ж не добрае насенне пасеяў ты на полі сваім? Адкуль жа на ім каласоўнік? Ён адказаў ім: Вораг зрабіў гэта. Тады слугі сказалі яму: Хочаш, мы пойдзем выпалаць яго? Але ён сказаў: Не. Бо, выбіраючы каласоўнік, вы можаце павырываць разам з ім і пшаніцу. Пакіньце да жніва расці  разам тое і другое. А ў час жніва я скажу жняцам: Збярыце спачатку каласоўнік і звяжыце яго ў пучкі, каб спаліць, а пшаніцу збярыце ў гумно маё.

Гэта слова Пана.

ХVIІ ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (1 Вал 3, 5. 7–12)

Ты папрасіў сабе розуму

Чытанне Першай кнігі Валадарстваў.

У тыя дні:

У Гібэоне з’явіўся Пан Саламону ўначы падчас сну і сказаў: Што хочаш, каб Я даў табе? І сказаў Саламон: Цяпер, Пане мой Божа, Ты паставіў каралём слугу Твайго замест бацькі майго Давіда, але я малады і недасведчаны, каб валадарыць. І вось слуга Твой сярод народа Твайго, які Ты выбраў, народа такога вялікага, што яго нельга палічыць і перапісаць. Таму дай слузе Твайму сэрца, якое будзе разумець, як кіраваць народам, як адрозніваць дабро і зло, бо хто ж можа кіраваць такім вялікім народам, як Твой? І спадабалася Пану тое, аб чым Саламон папрасіў Яго. Тады Пан сказаў яму: Паколькі ты папрасіў сабе гэта, а не прасіў доўгага жыцця, багацця або згубы сваіх ворагаў, але папрасіў розуму, каб умець судзіць, то Я зраблю паводле слова твайго. Я дам табе такое мудрае і разумнае сэрца, якога не было да цябе ні ў кога і не будзе пасля цябе.

Гэта слова Божае.

РЭСПАНСАРЫЙНЫ ПСАЛЬМ (Пс 119 (118), 57 і 72. 76–77. 127–128. 129–130, Р.: пар. 97а)

Рэфрэн: Як жа люблю я Твой закон, о Пане.

57. Я сказаў: Мой лёс, Пане, — *

захоўваць Твае словы.

72.  Закон вуснаў Тваіх для мяне лепшы, *

чым мноства золата і срэбра.

Рэфрэн: Як жа люблю я Твой закон, о Пане.

76. Міласць Твая няхай мяне суцяшае, *

як сказаў Ты слузе свайму.

77. Міласэрнасць Твая няхай прыйдзе да мяне, і я буду жыць,*

бо закон Твой — суцяшэнне маё.

Рэфрэн: Як жа люблю я Твой закон, о Пане.

127. Таму я люблю Твае запаведзі *

больш, чым золата, чым золата чыстае.

128. Таму кіруюся ўсімі загадамі Тваімі *

і ненавіджу кожны шлях ілжывы.

Рэфрэн: Як жа люблю я Твой закон, о Пане.

129. Цудоўныя сведчанні Твае, *

таму захоўвае іх душа мая.

130. Адкрыццё словаў Тваіх асвятляе *

і дае разуменне простым.

Рэфрэн: Як жа люблю я Твой закон, о Пане.

ДРУГОЕ ЧЫТАННЕ (Рым 8, 28–30)

Прадвызначыў быць падобным да вобраза Сына свайго

Чытанне Паслання святога апостала Паўла да Рымлянаў.

Браты:

Мы ведаем таксама, што тым, хто любіць Бога — пакліканым па Яго пастанове — усё садзейнічае дзеля дабра іхняга. Бо, каго Ён наперад пазнаў, таго і прадвызначыў быць падобным да вобраза Сына свайго, каб Ён быў першародным між многімі братамі; а каго прадвызначыў, таго і паклікаў, каго паклікаў, таго і апраўдаў; а каго апраўдаў, таго і ўславіў. Што ж скажам на гэта? Калі Бог за нас, хто супраць нас? Той, які Сына свайго не пашкадаваў, але аддаў Яго за ўсіх нас, як жа нам не дасць і разам з Ім усяго?

Гэта слова Божае.

СПЕЎ ПЕРАД ЕВАНГЕЛЛЕМ (пар. Мц 11, 25)

Акламацыя: Аллелюя, аллелюя, аллелюя.

Благаслаўлёны Ты, Ойча, Пан неба і зямлі,

бо Ты адкрыў таямніцы Валадарства дзецям.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 13, 44–46)

Прадае ўсё, што мае, і купляе яе

+ Чытанне святога Евангелля паводле Мацвея.

У той час:

Езус сказаў народу: Валадарства Нябеснае падобнае да скарбу, схаванага ў полі, які знайшоў чалавек і ўтаіў. У радасці ад гэтага ён ідзе і прадае ўсё, што мае, і купляе гэтае поле.

Яшчэ Валадарства Нябеснае падобнае да купца, які шукае прыгожых пярлін. Знайшоўшы адну каштоўную пярліну, ён ідзе і прадае ўсё, што мае, і купляе яе.

Гэта слова Пана.

XVII ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (2 Вал 4, 42–44)

Будуць есці, і застанецца

Чытанне Другой кнігі Валадарстваў.

У тыя дні:

Адзін чалавек прыйшоў з Баалшаліша і прынёс чалавеку Божаму хлеб пачаткаў, дваццаць ячменных хлябоў і свежае збожжа ў торбе сваёй. І сказаў Элія: Дай людзям, каб елі. І сказаў слуга ягоны: Як магу я пакласці гэта перад сотняю чалавек? Ён зноў сказаў: Дай людзям, каб елі. Бо так кажа Пан: будуць есці, і застанецца. Тады паклаў перад імі, і елі яны, і засталося, паводле слова Пана.

Гэта слова Божае.

РЭСПАНСАРЫЙНЫ ПСАЛЬМ (Пс 145 (144), 10–11. 15–16. 17–18, Р.: пар. 16)

Рэфрэн: Пан насычае нас удосталь.

10. Няхай славяць Цябе, Пане, усе Твае стварэнні, *

і ўсе святыя Твае благаслаўляюць Цябе.

11. Няхай апавядаюць пра славу Твайго Валадарства *

і магутнасць Тваю абвяшчаюць.

Рэфрэн: Пан насычае нас удосталь.

15. Вочы ўсіх з надзеяй глядзяць на Цябе, *

і Ты даеш ім ежу ў свой час.

16. Ты адкрываеш сваю руку *

і ўдосталь насычаеш усё жывое.

Рэфрэн: Пан насычае нас удосталь.

17. Пан справядлівы на ўсіх сваіх шляхах *

і верны ва ўсіх сваіх справах.

18. Блізкі Пан да ўсіх, хто Яго кліча, *

да ўсіх, хто кліча Яго ў праўдзе.

Рэфрэн: Пан насычае нас удосталь.

ДРУГОЕ ЧЫТАННЕ (Эф 4, 1–6)

Адно цела, адзін Пан, адна вера, адзін хрост

Чытанне Паслання святога апостала Паўла да Эфесцаў.

Браты:

Малю вас я, вязень Пана, паступаць годна паклікання, якім вы пакліканы, з усёю пакораю і лагоднасцю, з доўгацярплівасцю, церпячы адзін аднаго ў любові, стараючыся захаваць еднасць духа ў саюзе міру.

Адно цела і адзін дух, як і вы пакліканы ў адной надзеі вашага паклікання. Адзін Пан, адна вера, адзін хрост, адзін Бог і Айцец усіх, які над усімі і праз усіх, і ва ўсіх нас.

Гэта слова Божае.

СПЕЎ ПЕРАД ЕВАНГЕЛЛЕМ (Лк 7, 16)

Акламацыя: Аллелюя, аллелюя, аллелюя.

Вялікі прарок паўстаў сярод нас,

і Бог наведаў свой народ.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 6, 1–15)

Раздаў тым, хто сядзеў, колькі хто хацеў

+ Чытанне святога Евангелля паводле Яна.

У той час:

Езус адышоў на другі бок Галілейскага або Тэберыядскага мора. Ішло за Ім мноства людзей, таму што бачылі цуды, якія Ён чыніў над хворымі.

Езус узышоў на гару і сядзеў там са сваімі вучнямі. А набліжалася Пасха, юдэйскае свята.

Калі Езус узняў вочы і ўбачыў, што мноства людзей ідзе да Яго, сказаў Філіпу: Дзе нам купіць хлеба, каб накарміць іх? А казаў гэта, выпрабоўваючы яго, бо сам ведаў, што збіраўся рабіць.

Філіп адказаў Яму: Хлеба на дзвесце дынараў не хопіць, каб кожнаму дасталося хоць крыху. Адзін з вучняў Ягоных, Андрэй, брат Сымона Пятра, кажа Яму: Ёсць тут адзін хлопец, які мае пяць ячменных хлябоў і дзве рыбы,  але што гэта для такога мноства?

Езус сказаў: Загадайце ім сесці. А было на тым месцы шмат травы. І селі людзі, якіх было каля пяці тысяч.

Езус узяў хлябы і, падзякаваўшы, раздаў тым, хто сядзеў; таксама і рыбы, колькі хто хацеў. А калі насыціліся, сказаў вучням сваім: Збярыце кавалкі, што засталіся, каб нічога не змарнавалася. Сабралі і напоўнілі дванаццаць кашоў кавалкамі з пяці ячменных хлябоў, якія засталіся пасля тых, хто еў.

Калі ж людзі ўбачылі, які цуд учыніў Езус, казалі: Ён сапраўды прарок, які мае прыйсці на свет. Калі Езус даведаўся, што хочуць прыйсці і схапіць Яго, каб зрабіць каралём, зноў адышоў на гару адзін.

Гэта слова Пана.

XVII ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Быц 18, 20–32)

Няхай не гневаецца Пан мой, калі скажу

Чытанне кнігі Зыходу.

У тыя дні:

Пан сказаў Абрагаму: Узмоцніўся крык супраць Садома і Гаморы, і грахі іхнія сталі вельмі цяжкімі. Сыду і пагляджу, ці сапраўды чыняць згодна з нараканнем, якое даходзіць да Мяне, ці не; Я даведаюся.

I павярнуліся мужы гэтыя, і пайшлі у Садом. Абрагам жа яшчэ стаяў перад Панам. Наблізіўшыся, Абрагам сказаў: Няўжо Ты загубіш справядлівага разам з нягоднікам?  Калі знойдзецца ў горадзе пяцьдзесят справядлівых, няўжо Ты загубіш і не пашкадуеш горад дзеля пяцідзесяці справядлівых, калі будуць у ім? Не рабі гэтак, каб забіць справядлівага з нягоднікам, і ўчыніць са справядлівым, як з нягоднікам, не рабі так!  Ці ж суддзя ўсёй зямлі не чыніць правасуддзя?

I Пан сказаў: Калі я знайду ў горадзе Садоме пяцьдзесят справядлівых, то Я дарую ўсяму гораду дзеля іх.

I сказаў Абрагам у адказ: Вось я, будучы пылам і попелам, адважыўся гаварыць з Панам. А што, калі да пяцідзесяці будзе неставаць пяці справядлівых? Знішчыш ўвесь горад дзеля пяці?

Ён сказаў: Не знішчу, калі знайду там сорак пяць.

I зноў кажа Яму: Можа, знойдзецца там сорак. Ён сказаў: Не ўчыню і дзеля сарака. I сказаў: Няхай не гневаецца Пан мой, калі скажу: можа, знойдзецца там трыццаць.

Ён сказаў: Не ўчыню, калі знайду там трыццаць.

I сказаў: Вось жа я пачаў гаварыць з Панам: можа, знойдзецца там дваццаць?

Ён сказаў: Не зруйную дзеля дваццаці.

I сказаў: Прашу, няхай не гневаецца Пан мой, калі скажу яшчэ раз: можа, знойдзецца там дзесяць? Ён сказаў: Не знішчу дзеля дзесяці.

Гэта слова Божае.

РЭСПАНСАРЫЙНЫ ПСАЛЬМ (Пс 138 (137), 1–2а. 2bc–3. 6–7ab. 7c–8, Р.: пар. 3а)

Рэфрэн: Пан мяне пачуў, калі Яго паклікаў.

1. Слаўлю Цябе ўсім маім сэрцам, *

бо пачуў Ты словы вуснаў маіх.

Перад Анёламі спяваю Табе, *

2. кланяюся перад святой Тваёй святыняй.

Рэфрэн: Пан мяне пачуў, калі Яго паклікаў.

Слаўлю імя Тваё *

за міласэрнасць Тваю і вернасць.

3. У дзень, калі Цябе паклікаў, Ты пачуў мяне, *

павялічыў моц маёй душы.

Рэфрэн: Пан мяне пачуў, калі Яго паклікаў.

6. Узнёслы Пан бачыць пакорнага, *

а ганарыстага пазнае здалёку.

7. Калі я пайду сярод няшчасця, Ты мяне падтрымаеш, *

выцягнеш руку сваю супраць гневу маіх ворагаў.

Рэфрэн: Пан мяне пачуў, калі Яго паклікаў.

Твая правіца ратуе мяне. *

8. Пан усё зробіць за мяне.

Міласэрнасць Твая, Пане, навекі, *

спраў рук Тваіх не пакідай.

Рэфрэн: Пан мяне пачуў, калі Яго паклікаў.

ДРУГОЕ ЧЫТАННЕ (Клс 2, 12–14)

Вас Ён ажывіў разам з Ім, дараваўшы ўсе грахі

Чытанне Паслання святога апостала Паўла да Каласянаў.

Браты:

Пахаваныя ў хросце разам з Езусам, вы ўваскрэслі таксама ў Ім дзякуючы веры ў дзеянне Бога, які ўваскрасіў Яго з мёртвых.

І вас, мёртвых праз грахі і неабразанне цела вашага, Ён ажывіў разам з Ім, дараваўшы ўсе грахі. Ён сцёр запіс нашых даўгоў адносна пастановаў, які быў супраць нас, і скасаваў яго, прыбіўшы да крыжа.

Гэта слова Божае.

СПЕЎ ПЕРАД ЕВАНГЕЛЛЕМ (Рым 8, 15bc)

Акламацыя: Аллелюя, аллелюя, аллелюя.

Мы прынялі Духа ўсынаўлення,

у якім клічам: Абба, Ойча.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 11, 1–13)

Прасіце, і будзе дадзена вам

+ Чытанне святога Евангелля паводле Лукі.

Калі Езус быў у пэўным месцы і маліўся, і калі перастаў, адзін з вучняў Ягоных сказаў Яму: Пане, навучы нас маліцца, як і Ян навучыў сваіх вучняў.

Ён сказаў ім: Калі моліцеся, кажыце:

Ойча, няхай свяціцца імя Тваё,

няхай прыйдзе Валадарства Тваё.

Хлеба нашага штодзённага дай нам сёння,

і адпусці нам грахі нашыя, бо і мы адпускаем кожнаму даўжніку нашаму,

і не ўводзь нас у спакусу.

Затым сказаў ім: Хтосьці з вас, маючы сябра, пойдзе да яго апоўначы і скажа яму: Дружа, пазыч мне тры боханы, бо сябар мой з дарогі зайшоў да мяне, а ў мяне няма чаго даць яму. А той знутры скажа яму ў адказ: Не турбуй мяне, дзверы ўжо замкнёныя, і дзеці мае на ложку са мною. Не магу ўстаць і даць табе. Кажу вам: калі ён не ўстане і не дасць яму з-за таго, што той сябра ягоны, то з-за настойлівасці ягонай устане і дасць яму, колькі патрабуе.

І Я вам кажу: прасіце, і будзе дадзена вам; шукайце, і знойдзеце; стукайце, і адчыняць вам. Бо кожны, хто просіць, атрымлівае; і хто шукае, знаходзіць; і хто стукае, таму адчыняць.

Калі ў нейкага з вас, бацькі, сын папросіць рыбы, ці той падасць яму замест рыбы змяю? Або, калі папросіць яйка, дасць яму скарпіёна? Калі ж вы, будучы злымі, умееце даваць добрыя дары дзецям вашым, тым больш Айцец Нябесны дасць Духа Святога тым, хто папросіць у Яго.

Гэта слова Пана.

Панядзелак (XVII)

ПЕРШАЕ ЧЫТАННЕ (Ер 13, 1–11)

Гэты народ як пояс, ні да чаго не прыдатны

Чытанне кнігі прарока Ераміі.

Так сказаў мне Пан:

Ідзі, купі сабе льняны пояс і падперажы ім сцёгны свае, але ў ваду не кладзі яго. І я купіў пояс паводле слова Пана, і падперазаў ім свае сцёгны.

І другі раз было скіравана да мяне слова Пана: Вазьмі пояс, які ты купіў і якім ты падперазаў свае сцёгны. Устань, пайдзі да Еўфрата і схавай яго там ў расколіне скалы.  І я пайшоў, і схаваў яго каля Еўфрата, як загадаў мне Пан.

Калі мінула шмат дзён, Пан сказаў мне: Устань, ідзі да Еўфрата і забяры адтуль пояс, які Я загадаў табе схаваць там. І я пайшоў, знайшоў і ўзяў пояс адтуль, дзе я схаваў яго. І вось пояс збуцвеў і стаў ні да чаго не прыдатны.

Тады Пан скіраваў да мяне слова, кажучы: Вось кажа Пан:  Так я знішчу пыху Юды і вялізную пыху Ерузалема. Гэты грэшны народ не хоча слухаць Маіх словаў, жыве ва ўпартасці свайго сэрца і ходзіць за чужымі багамі, каб служыць ім і пакланяцца ім. Ён будзе, як гэты пояс, ні да чаго не прыдатны. Бо, як пояс прылягае да сцёгнаў мужчыны, так Я прылучыў да сябе ўвесь дом Ізраэля і ўвесь дом Юды, — кажа Пан, — каб ён быў для Мяне народам, імем,  хвалою і славаю. Але яны не слухалі.

Гэта слова Божае.

РЭСПАНСАРЫЙНЫ ПСАЛЬМ (Дрг 32, 18–19. 20. 21, Р.: пар. 18b)

Рэфрэн: Бога, які цябе стварыў, ты пакінуў.

18. Ты пагардзіў Скалой, што нарадзіла цябе, *

і забыў Бога, які даў табе жыццё.

19. Убачыў гэта Пан і ў гневе *

адкінуў сваіх сыноў і дачок.

Рэфрэн: Бога, які цябе стварыў, ты пакінуў.

20. І сказаў: Схаваю ад іх сваё аблічча *

і пагляджу, які будзе іх канец.

Бо яны — пакаленне крывадушнае, *

дзеці, у якіх няма вернасці.

Рэфрэн: Бога, які цябе стварыў, ты пакінуў.

21. Яны абудзілі Мой гнеў †

тым, што не ёсць богам, *

марнасцю сваёю Мяне засмуцілі.

Таму Я выклічу іх абурэнне тым, што не народ, *

засмучу іх неразумным народам.

Рэфрэн: Бога, які цябе стварыў, ты пакінуў.

СПЕЎ ПЕРАД ЕВАНГЕЛЛЕМ (Як 1, 18)

Акламацыя: Аллелюя, аллелюя, аллелюя.

Пастанавіўшы, нарадзіў нас Айцец словам праўды,

каб мы былі пэўным пачаткам яго стварэнняў.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 13, 31–35)

Зерне гарчычнае становіцца  дрэвам, так  што прылятаюць птушкі нябесныя і гняздзяцца ў галінах яго

+ Чытанне святога Евангелля паводле Мацвея.

У той час:

Езус расказаў народу такую прыпавесць: Валадарства Нябеснае падобнае да зерня гарчычнага, якое узяў чалавек і пасеяў на полі сваім. Хоць яно меншае за ўсялякае насенне, калі вырасце, бывае вышэйшым за іншыя расліны і становіцца  дрэвам, так што прылятаюць птушкі нябесныя і гняздзяцца ў галінах яго.

Пасля Ён прапанаваў ім іншую прыпавесць: Валадарства Нябеснае падобнае да закваскі, якую жанчына ўзяла і паклала ў тры меры мукі, пакуль не скісла ўсё. Усё гэтае Езус гаварыў народу прыпавесцямі і без прыпавесці не гаварыў ім, каб збылося сказанае прарокам, які кажа: адкрыю ў прыпавесцях вусны Мае, раскажу ўтоенае ад стварэння свету.

Гэта слова Пана.

Аўторак (XVII)

ПЕРШАЕ ЧЫТАННЕ (Ер 14, 17–22)

Памятай, не скасоўвай свой запавет з намі

Чытанне кнігі прарока Ераміі.

З вачэй Маіх удзень і ўночы льюцца слёзы і не сціхаюць, бо вялікім ударам будзе зломлена дзева, дачка Майго народа, будзе вельмі аслаблена паражэннем. Калі выйду на поле — вось забітыя мячом. Калі ўвайду ў горад — вось замораныя голадам. Нават прарок і святар блукаюць па зямлі, не разумеючы нічога.

Ці Ты назаўсёды адкінуў Юду? Ці стаў агідным для Тваёй душы Сіён? Чаму Ты ўдарыў нас так, што нельга ўратавацца? Мы спадзяваліся на мір, але  нічога добрага не выйшла, на час аздараўлення, але замест гэтага — жах.

Мы ведаем, Пане, наша беззаконне і несправядлівасць нашых айцоў, бо зграшылі супраць Цябе. Дзеля імя свайго не адкідай нас, не зневажай пасад сваёй славы. Памятай, не скасоўвай свой запавет з намі.

Хіба ёсць сярод язычніцкіх ідалаў такія, што спасылаюць дождж? Хіба неба дае лівень? Ці ж не Ты гэта чыніш, Пане, Бог наш? Мы на Цябе спадзяёмся, бо Ты стварыў усё.

Гэта слова Божае.

РЭСПАНСАРЫЙНЫ ПСАЛЬМ (Пс 79 (78), 8. 9. 11 і 13, Р.: 9bс)

Рэфрэн: Дзеля славы імя свайго вызвалі нас, Пане.

12. Не памятай правінаў *

нашых продкаў,

няхай хутчэй нас спаткае Твая міласэрнасць, *

бо мы зусім аслаблі.

Рэфрэн: Дзеля славы імя свайго вызвалі нас, Пане.

13. Памажы нам, Божа, наш Збаўца, *

дзеля славы імя Твайго;

вызвалі нас і даруй нам грахі нашыя *

дзеля Твайго імя.

Рэфрэн: Дзеля славы імя свайго вызвалі нас, Пане.

11. Няхай дойдзе да аблічча Твайго стагнанне вязня; *

магутнасцю пляча свайго захавай асуджаных на смерць.

13. А мы, народ Твой і авечкі Тваёй пашы, †

будзем вечна Цябе славіць *

і з пакалення ў пакаленне абвяшчаць Тваю хвалу.

Рэфрэн: Дзеля славы імя свайго вызвалі нас, Пане.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Зерне — гэта Божае слова, а сейбіт — Хрыстус;

кожны, хто знойдзе Яго, будзе жыць навекі.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 13, 36–43)

Пакіньце расці  разам тое і другое да жніва

+ Чытанне святога Евангелля паводле Мацвея.

У той час:

Калі Езус, адпусціўшы народ, увайшоў у дом, падышлі да Яго вучні Яго і сказалі:  Растлумач нам прыпавесць пра каласоўнік на полі. Ён жа сказаў ім у адказ: Сейбіт добрага насення — гэта Сын Чалавечы. Поле — гэта свет, добрае насенне — гэта сыны Валадарства, а каласоўнік — сыны злога; вораг, які пасеяў іх, — гэта злы дух; жніво — сканчэнне свету, а жняцы — гэта Анёлы.

Таму, калі збіраюць каласоўнік, агнём паляць; так будзе пры сканчэнні гэтага свету. Пашле Сын Чалавечы Анёлаў  сваіх,  і  збяруць яны з Валадарства Яго ўсё, што спакушае, і ўсіх, хто робіць беззаконне. I ўкінуць іх у печ вогненную: там будзе плач і скрыгатанне зубоў. Тады   праведнікі заззяюць, як сонца, у валадарстве Айца іх. Хто мае вушы, каб слухаць, няхай слухае.

Гэта слова Пана.

Серада (XVII)

ПЕРШАЕ ЧЫТАННЕ (Ер 15, 10. 16–21)

Чаму боль мой бязмежны? — Калі ты вернешся, Я аднаўлю цябе

Чытанне кнігі прарока Ераміі.

Гора мне, мая маці, што нарадзіла мяне — чалавека спрэчкі і чалавека нязгоды для ўсёй зямлі! Хоць не пазычаю і не даю пазыкі, аднак ўсе праклінаюць мяне.

Калі знаходзіў Твае словы, я паглынаў іх, і Тваё слова стала для мяне радасцю і ўцехаю сэрца майго. Бо імя Тваё было паклікана нада мною, Пане, Божа Магуццяў.

Я ніколі не сядзеў на вясёлым сходзе і не радаваўся, але сядзеў самотна пад Тваёю рукою, бо Ты напоўніў мяне абурэннем. Чаму боль мой бязмежны, а рана незагойная і невылечная? Ты стаў для мяне як падманлівы паток, воды якога высыхаюць.

Дзеля гэтага так кажа Пан:

Калі ты вернешся, Я аднаўлю цябе і ты станеш перад Маім абліччам. Калі аддзеліш каштоўнае ад нікчэмнага, тады станеш нібы Мае вусны. Яны самі звярнуцца да цябе, а не ты будзеш звяртацца да іх. І зраблю цябе для гэтага народа трывалым медным мурам. Яны будуць ваяваць супраць цябе, але не перамогуць цябе, бо Я з табою, каб збаўляць і ратаваць цябе, — кажа Пан. Я вызвалю цябе ад рукі злых і адкуплю ад рукі прыгнятальнікаў.

Гэта слова Божае.

РЭСПАНСАРЫЙНЫ ПСАЛЬМ (Пс 59 (58), 2–3. 4–5а. 10–11. 17. 18, Р.: пар. 17d)

Рэфрэн: Бог — мая цвярдыня ў дзень майго няшчасця.

2. Ад ворагаў маіх вызвалі мяне, мой Божа, *

абарані ад тых, хто паўстае супраць мяне.

3. Вызвалі мяне ад тых, хто чыніць беззаконне,*

уратуй ад людзей крыважэрных.

Рэфрэн: Бог — мая цвярдыня ў дзень майго няшчасця.

4. Вось яны пільнуюць душу маю, *

збіраюцца супраць мяне моцныя,

не за правіну маю і не за грэх мой, Пане, *

5. без віны маёй збягаюцца і рыхтуюцца.

Рэфрэн: Бог — мая цвярдыня ў дзень майго няшчасця.

10. Сіла мая, я на Цябе спадзяюся, *

таму што Бог — мая абарона.

11. Мой міласэрны Бог выйдзе мне насустрач, *

Бог дасць мне ўбачыць пагібель маіх ворагаў.

Рэфрэн: Бог — мая цвярдыня ў дзень майго няшчасця.

17. А я славіць буду Тваю магутнасць, *

і зранку абвяшчаць Тваю міласэрнасць,

бо ў дзень майго няшчасця *

Ты быў маёй цвярдыняй і сховішчам.

Рэфрэн: Бог — мая цвярдыня ў дзень майго няшчасця.

18. Сіла мая, *

буду праслаўляць Цябе,

таму што Бог — мая абарона, *

мой Божа міласэрны.

Рэфрэн: Бог — мая цвярдыня ў дзень майго няшчасця.

СПЕЎ ПЕРАД ЕВАНГЕЛЛЕМ (Ян 15, 15b)

Акламацыя: Аллелюя, аллелюя, аллелюя.

Я назваў сябрамі вас, — кажа Пан, —

бо ўсё, што чуў ад Айца Майго, Я сказаў вам.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 13, 44–46)

Прадае ўсё, што мае, і купляе гэтае поле

+ Чытанне святога Евангелля паводле Мацвея.

У той час:

Езус сказаў народу: Валадарства Нябеснае падобнае да скарбу, схаванага ў полі, які знайшоў чалавек і ўтаіў. У радасці ад гэтага ён ідзе і прадае ўсё, што мае, і купляе гэтае поле.

Яшчэ Валадарства Нябеснае падобнае да купца, які шукае прыгожых пярлін. Знайшоўшы адну каштоўную пярліну, ён ідзе і прадае ўсё, што мае, і купляе яе.

Гэта слова Пана.

Чацвер (XVII)

ПЕРШАЕ ЧЫТАННЕ (Ер 18, 1–6)

Як гліна ў руцэ ганчара, так вы ў Маёй руцэ

Чытанне кнігі прарока Ераміі.

Слова, якое Пан скіраваў да Ераміі: Устань і пайдзі ў дом ганчара, і там пачуеш словы Мае.

І я пайшоў у дом ганчара, калі той якраз працаваў пры коле. Калі начынне, што ён рабіў з гліны сваімі рукамі, развальвалася, ён зноў рабіў з яго іншае начынне, якое падабалася яму зрабіць.

Тады Пан скіраваў да мяне слова, кажучы: Ці не магу Я зрабіць з вамі, дом Ізраэля, як той ганчар? Вось, як гліна ў руцэ ганчара, так вы, дом Ізраэля, у Маёй руцэ.

Гэта слова Божае.

РЭСПАНСАРЫЙНЫ ПСАЛЬМ (Пс 146 (145), 2. 3–4. 5-6, Р.: 5а)

Рэфрэн: Шчаслівы, каму дапамагае Бог Якуба.

Або: Аллелюя.

2. Буду славіць Пана *

ў сваім жыцці;

буду спяваць майму Богу, *

пакуль існую.

Рэфрэн: Шчаслівы, каму дапамагае Бог Якуба.

Або: Аллелюя.

3. Не спадзявайцеся на вяльможаў, *

ні на чалавека, які не можа ўратаваць.

4. Калі дух яго пакіне, вяртаецца ў сваю зямлю, *

і ў той дзень знікаюць ягоныя задумы.

Рэфрэн: Шчаслівы, каму дапамагае Бог Якуба.

Або: Аллелюя.

5. Шчаслівы, каму дапамагае Бог Якуба, *

хто спадзяецца на Пана, Бога свайго.

6. Ён стварыў неба і зямлю, мора і ўсё, што ў іх. *

Бог навекі захоўвае вернасць. *

Рэфрэн: Шчаслівы, каму дапамагае Бог Якуба.

Або: Аллелюя.

СПЕЎ ПЕРАД ЕВАНГЕЛЛЕМ (пар. Дз 16, 14b)

Акламацыя: Аллелюя, аллелюя, аллелюя.

Раскрый, Пане, сэрца наша,

каб мы зважалі на словы Твайго Сына.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 13, 47–53)

Добрае сабралі ў посуд, а благое выкінулі вон

+ Чытанне святога Евангелля паводле Мацвея.

У той час:

Езус сказаў народу: Валадарства Нябеснае падобнае таксама да нерата, закінутага ў мора, што збірае рыбу ўсялякага кшталту. Калі ён напоўніўся, яго выцягнулі на бераг і, сеўшы, добрае сабралі ў посуд, а благое выкінулі вон.

Так будзе пры сканчэнні свету: выйдуць Анёлы, і аддзеляць ад праведнікаў благіх, і кінуць іх у вогненную печ. Там будзе плач і скрыгатанне зубоў.

Езус спытаўся ў іх: Ці зразумелі вы ўсё гэта? Яны адказалі Яму: Так. Ён жа сказаў ім: Вось чаму ўсялякі кніжнік, навучаны пра Валадарства Нябеснае, падобны да гаспадара, які выносіць са скарбніцы сваёй новае і старое.

Закончыўшы гэтыя прыпавесці, Езус пайшоў адтуль.

Гэта слова Пана.

Пятніца (XVII)

ПЕРШАЕ ЧЫТАННЕ (Ер 26, 1–9)

Сабраўся ўвесь народ супраць Ераміі ў доме Пана

Чытанне кнігі прарока Ераміі.

На пачатку панавання Ёакіма, сына Ёсіі, караля Юдэі, было скіравана слова Пана да Ераміі:

Так кажа Пан: стань на двары дома Пана і ўсім гарадам юдэйскім, якія прыходзяць пакланіцца ў дом Пана, скажы ўсе словы, што Я загадаю табе, і не адымай ні слова. Можа, паслухаюць і адвернецца кожны ад злога шляху свайго, і Я стрымаю бедства, якое задумаў учыніць ім за дрэнныя іх учынкі.

Скажы ім: так кажа Пан: калі не паслухаеце Мяне і не будзеце паступаць паводле Закону Майго, што Я даў вам; калі не будзеце прыслухоўвацца да маіх слугаў, прарокаў, якіх Я, устаючы зранку, пасылаю вам, хоць вы не слухаеце, – тады Я зраблю з гэтым домам як з Сіломам, а гэты горад ператвару ў праклён для ўсіх народаў зямлі.

Святары, прарокі і ўвесь народ чулі, як Ерамія гаварыў гэтыя словы ў доме Пана. Калі Ерамія закончыў гаварыць усё, што Пан загадаў яму сказаць усяму народу, схапілі яго святары, прарокі і ўвесь народ, кажучы: Ты павінен памерці! Навошта прарочыў ты, кажучы ў імя Пана: Як Сілом будзе гэты дом, а горад гэты будзе знішчаны, што не застанецца жыхароў.

І сабраўся ўвесь народ супраць Ераміі ў доме Пана.

Гэта слова Божае.

РЭСПАНСАРЫЙНЫ ПСАЛЬМ (Пс 69 (68), 5. 8–10. 14, Р.: 14c)

Рэфрэн: Пачуй мяне, Пане, у сваёй міласэрнасці.

5. Тых, хто ненавідзіць мяне без прычыны, *

больш, чым валасоў на маёй галаве.

Умацаваліся мае падступныя ворагі, што пераследуюць мяне. *

Ці я павінен аддаць тое, чаго не скраў.

Рэфрэн: Пачуй мяне, Пане, у сваёй міласэрнасці.

8. Дзеля Цябе я цярплю знявагу, †

ганьба твар мой пакрыла.*

9. Я стаў чужым для братоў маіх,

чужынцам для сыноў маёй маці.

10. Бо руплівасць аб доме Тваім з’ядае мяне, *

і знявагі тых, хто Цябе зневажае, упалі на мяне.

Рэфрэн: Пачуй мяне, Пане, у сваёй міласэрнасці.

14. Я ўзношу да Цябе маю малітву, Пане, *

у час ласкавасці, Божа.

Пачуй мяне ў вялікай сваёй міласэрнасці, *

у праўдзе Твайго збаўлення.

Рэфрэн: Пачуй мяне, Пане, у сваёй міласэрнасці.

СПЕЎ ПЕРАД ЕВАНГЕЛЛЕМ (1 П 1, 25)

Акламацыя: Аллелюя, аллелюя, аллелюя.

Слова Пана трывае навекі;

і гэтым словам ёсць Добрая Навіна, абвешчаная вам.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 13, 54–58)

Ці не сын Ён цесляра? Адкуль жа ў Яго ўсё гэта?

+ Чытанне святога Евангелля паводле Мацвея.

У той час:

Езус прыйшоў на сваю бацькаўшчыну і вучыў іх у сінагозе іхняй, так што яны здзіўляліся і казалі: Адкуль у Яго гэтая мудрасць і моц? Ці не сын Ён цесляра, ці не Ягоную Маці завуць Марыя, а братоў Ягоных Якуб і Юзаф, Сымон і Юда? І сёстры Яго ці не ўсе сярод нас? Адкуль жа ў Яго ўсё гэта? І сумняваліся ў Ім.

А Езус сказаў ім: Не бывае прарока без пашаны, хіба толькі на бацькаўшчыне сваёй і ў доме сваім. І не ўчыніў там шмат цудаў з-за нявер’я іхняга.

Гэта слова Пана.

Субота (XVII)

ПЕРШАЕ ЧЫТАННЕ (Ер 26, 11–16. 24)

Сапраўды паслаў мяне да вас Пан сказаць усе гэтыя словы

Чытанне кнігі прарока Ераміі.

У тыя дні:

Святары і прарокі звярнуліся да кіраўнікоў і да ўсяго народа, кажучы: Гэты чалавек заслугоўвае смяротнага прысуду, бо ён прарочыў супраць горада гэтага, як вы чулі на ўласныя вушы.

Тады Ерамія адказаў усім кіраўнікам і ўсяму народу: Гэта Пан паслаў мяне прарочыць супраць гэтага дома і супраць гэтага горада ўсімі словамі, што вы пачулі. А цяпер папраўце свае шляхі і свае ўчынкі, слухайце голас Пана Бога вашага — і тады Пан адменіць пакаранне, якое задумаў супраць вас. Што да мяне, то я ў руках вашых. Рабіце са мною, што будзе здавацца добрым і справядлівым у вачах вашых. Але дакладна ведайце, што, калі заб’еце мяне, навядзеце на сябе і на жыхароў горада гэтага кроў нявінную, бо сапраўды паслаў мяне да вас Пан сказаць вушам вашым усе гэтыя словы.

Тады кіраўнікі і ўвесь народ сказалі святарам і прарокам: Гэты чалавек не заслугоўвае смерці, таму што ён прамаўляў да нас у імя Пана Бога нашага.

Аднак рука Ахікама, сына Шафана, была з Ераміяй, каб яго не аддалі ў рукі народа на смерць.

Гэта слова Божае.

РЭСПАНСАРЫЙНЫ ПСАЛЬМ (Пс 69 (68), 15–16. 30–31. 33–34, Р.: пар. 14)

Рэфрэн: Пачуй мяне, Пане, у час ласкавасці.

15. Выцягні мяне з багны, каб не загразнуў, *

вызвалі ад ненавіснікаў і глыбокіх водаў,

16. няхай не зацягне мяне водная плынь, †

няхай не паглыне мяне багна, *

няхай не замкнецца нада мной пашча прорвы.

Рэфрэн: Пачуй мяне, Пане, у час ласкавасці.

30. Я ж бедны і пакутую; *

дапамога Твая, Божа, няхай падтрымае мяне.

31. Я буду славіць імя Божае, *

удзячным спевам буду ўзвялічваць Яго.

Рэфрэн: Пачуй мяне, Пане, у час ласкавасці.

33. Убачаць убогія і ўсцешацца, *

і ажыве сэрца тых, хто шукае Бога.

34. Бо Пан слухае бедных *

і не пагарджае вязнямі сваімі.

Рэфрэн: Пачуй мяне, Пане, у час ласкавасці.

СПЕЎ ПЕРАД ЕВАНГЕЛЛЕМ (Мц 5, 10)

Акламацыя: Аллелюя, аллелюя, аллелюя.

Шчаслівыя, каго пераследуюць за справядлівасць,

бо іх ёсць Валадарства Нябеснае.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 14, 1–12)

Ірад паслаў адсячы галаву Яну

+ Чытанне святога Евангелля паводле Мацвея.

У той час:

Тэтрарх Ірад пачуў пагалоску пра Езуса і сказаў слугам сваім: Гэта Ян Хрысціцель. Ён уваскрос з мёртвых, і пагэтаму цуды здзяйсняюцца ім.

Ірад жа схапіў Яна, зняволіў яго і кінуў у вязніцу з-за Ірадыяды, жонкі ягонага брата Філіпа. Бо Ян казаў яму: Не дазволена табе мець яе. І хацеў забіць яго, але баяўся народа, які лічыў яго прарокам.

Калі былі народзіны Ірада, дачка Ірадыяды танцавала перад сабранымі і спадабалася Іраду. Таму ён клятваю паабяцаў даць ёй усё, чаго толькі папросіць. І яна, падвучаная сваёю маці, сказала: Дай мне галаву Яна Хрысціцеля на місе. Кароль засмуціўся, але дзеля клятвы і тых, хто быў з ім за сталом, загадаў даць. І паслаў у вязніцу адсячы галаву Яну. І прынеслі галаву яго на місе, і далі дзяўчыне, а яна занесла сваёй маці.

Тады ягоныя вучні прыйшлі, забралі цела і пахавалі яго. Потым пайшлі расказаць Езусу.

Гэта слова Пана.

ХVIIІ ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Іс 55, 1–3)

Ідзіце і спажывайце

Чытанне кнігі прарока Ісаі.

Так кажа Пан Бог:

Сасмаглыя, усе ідзіце да водаў.

І вы, якія не маеце срэбра, ідзіце.

Ідзіце, купляйце без срэбра

і без платы за віно і малако.

Навошта вы адважваеце срэбра за тое,

што не ёсць хлебам,

а працу сваю за тое, чым нельга насыціцца?

Слухайце ўважліва Мяне і спажывайце дабро,

і няхай душа вашая нацешыцца тукам.

Схіліце вуха сваё і прыйдзіце да Мяне,

паслухайце і жыць будзе душа ваша.

І дам вам запавет вечны — нязменныя ласкі для Давіда.

Гэта слова Божае.

РЭСПАНСАРЫЙНЫ ПСАЛЬМ (Пс 145 (144), 8–9. 15–16. 17–18, Р.: пар. 16)

Рэфрэн: Пан насычае нас удосталь.

8. Пан міласэрны і ласкавы, *

доўгацярплівы і шматміласцівы.

9. Пан добры да ўсіх, *

і міласэрнасць Яго над усімі стварэннямі Ягонымі.

Рэфрэн: Пан насычае нас удосталь.

15. Вочы ўсіх з надзеяй глядзяць на Цябе, *

і Ты даеш ім ежу ў свой час.

16. Ты адкрываеш сваю руку *

і ўдосталь насычаеш усё жывое.

Рэфрэн: Пан насычае нас удосталь.

17. Пан справядлівы на ўсіх сваіх шляхах *

і верны ва ўсіх сваіх справах.

18. Блізкі Пан да ўсіх, хто Яго кліча, *

да ўсіх, хто кліча Яго ў праўдзе.

Рэфрэн: Пан насычае нас удосталь.

ДРУГОЕ ЧЫТАННЕ (Рым 8, 35. 37–39)

Ні якое стварэнне не зможа адлучыць нас ад любові Божай, якая ёсць у Хрысце

Чытанне Паслання святога апостала Паўла да Рымлянаў.

Браты:

Хто адлучыць нас ад любові Хрыста: няшчасце ці прыгнёт, ці пераслед, ці голад, ці галеча, ці небяспека, ці меч? Над усім гэтым мы атрымліваем поўную перамогу праз таго, хто палюбіў нас.

Бо я перакананы, што ні смерць, ні жыццё, ні анёлы, ні ўлады, ні цяперашняе, ні будучае, ні сілы, ні вышыня, ні глыбіня, ні іншае якое стварэнне не зможа адлучыць нас ад любові Божай, якая ёсць у Хрысце Езусе, Пану нашым.

Гэта слова Божае.

СПЕЎ ПЕРАД ЕВАНГЕЛЛЕМ (Мц 4, 4b)

Акламацыя: Аллелюя, аллелюя, аллелюя.

Не хлебам адным будзе жыць чалавек,

але кожным словам, што выходзіць з вуснаў Божых.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 14, 13–21)

Елі ўсе і насыціліся

+ Чытанне святога Евангелля паводле Мацвея.

У той час:

Калі Езус пачуў пра смерць Яна Хрысціцеля, Ён асобна адплыў адтуль на чоўне ў пустыннае месца, а натоўпы людзей, пачуўшы гэта, пайшлі за Ім пехатою з гарадоў. Выйшаўшы з чоўна, Езус убачыў вялікі натоўп людзей, і злітаваўся над імі, і аздаравіў хворых іхніх.

Калі ж настаў вечар, Ягоныя вучні падышлі да Яго і сказалі: Пустыннае месца гэтае і гадзіна ўжо позняя; адпусці народ, каб яны пайшлі ў вёскі і купілі ежы сабе. Езус сказаў ім: Не трэба ім ісці, вы дайце ім есці.

Яны ж кажуць яму: У нас тут толькі пяць хлябоў і дзве рыбы. Ён сказаў: Прынясіце іх Мне сюды.

Пасля Ён загадаў народу сесці на траву, узяў пяць хлябоў і дзве рыбы, паглядзеў на неба, благаславіў і, паламаўшы, даў хлеб вучням, а вучні – народу. І елі ўсе і насыціліся, і з кавалкаў, што засталіся, сабралі дванаццаць поўных кашоў. А тых, хто еў, было каля пяці тысяч чалавек, не лічачы жанчын і дзяцей.

Гэта слова Пана.

XVIII ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Зых 16, 2–4. 12–15)

Я пралью на вас хлеб з неба

Чытанне кнігі Зыходу.

У тыя дні:

Пачала ўся супольнасць наракаць у пустыні. І казалі сыны Ізраэля супраць Майсея і Аарона: Лепш бы мы загінулі ад рукі Пана ў зямлі егіпецкай, калі сядзелі пры катле з мясам і спажывалі ўдосталь хлеба. Вы прывялі нас ў гэтую пустыню, каб замарыць голадам увесь сход?

Тады Пан сказаў Майсею: Вось Я пралью на вас хлеб з неба. І штодня народ будзе выходзіць і збіраць, колькі трэба на дзень, каб Мне выпрабаваць яго, ці будзе ён паступаць супраць Майго Закону, ці не.

Я пачуў нараканні сыноў Ізраэля. Скажы ім: Вечарам будзеце есці мяса, а раніцай будзеце насычаны хлебам і спазнаеце, што Я — Пан Бог ваш.

Увечары наляцелі перапёлкі і пакрылі ўвесь стан, а раніцай раса лягла вакол лагера.

Калі ж раса знікла, на паверхні пустыні з’явілася нешта дробнае і зярністае, нібы іней на зямлі. Убачыўшы гэта, сыны Ізраэля казалі адзін аднаму: Што гэта? Бо яны не ведалі, што гэта. Тады Майсей сказаў ім: Гэта хлеб, які Пан даў вам для спажытку.

Гэта слова Божае.

РЭСПАНСАРЫЙНЫ ПСАЛЬМ (Пс 78 (77), 3 і 4bc. 23–24. 25 і 54, Р.: пар. 24b)

Рэфрэн: Хлеб нябесны даў нам Пан.

3. Усё, што чулі мы і што пазналі, *

пра што распавядалі нам айцы,

4. раскажам будучаму пакаленню *

пра хвалу Пана і Ягоную моц.

Рэфрэн: Хлеб нябесны даў нам Пан.

23. Але Ён загадаў хмарам з вышыні *

і адчыніў брамы нябёсаў.

24. І праліў, быццам дождж, на іх манну для ежы, *

і даў ім нябеснае зерне.

Рэфрэн: Хлеб нябесны даў нам Пан.

25. Чалавек спажываў хлеб анёлаў, *

Ён паслаў ім ежы ўдосталь.

54. Прывёў іх у зямлю сваю святую, *

на гару, якую здабыла Яго правіца.

Рэфрэн: Хлеб нябесны даў нам Пан.

ДРУГОЕ ЧЫТАННЕ (Эф 4, 17. 20–24)

Апрануцца ў новага чалавека, створанага паводле Бога

Чытанне Паслання святога апостала Паўла да Эфесцаў.

Браты:

Кажу гэта і сведчу ў Пану, каб вы больш не жылі, як жывуць язычнікі ў марнасці свайго розуму.

Не гэтаму вы навучыліся ад Хрыста, калі сапраўды чулі пра Яго і вучыліся ў Ім паводле праўды, якая ёсць у Езусе, але таму, каб адкінуць ранейшыя паводзіны і свайго старога чалавека, што знішчае сябе зманлівымі пажадлівасцямі; таму, каб аднавіць дух вашага розуму і апрануцца ў новага чалавека, створанага паводле Бога ў справядлівасці, святасці і праўдзе.

Гэта слова Божае.

СПЕЎ ПЕРАД ЕВАНГЕЛЛЕМ (Мц 4, 4b)

Акламацыя: Аллелюя, аллелюя, аллелюя.

Не хлебам адным будзе жыць чалавек,

але кожным словам, што выходзіць з вуснаў Божых.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 6, 24–35)

Хто да Мяне прыходзіць, не будзе галодны, і хто верыць у Мяне, ніколі не будзе прагнуць

+ Чытанне святога Евангелля паводле Яна.

У той час:

Калі людзі ўбачылі, што тут няма ні Езуса, ні Ягоных вучняў, селі ў чаўны і прыплылі ў Кафарнаум, шукаючы Езуса. Калі ж знайшлі Яго на другім беразе мора, сказалі Яму: Раббі, калі Ты прыбыў сюды?

Езус адказаў ім: Сапраўды, сапраўды кажу вам: шукаеце Мяне не таму, што бачылі цуды, а таму, што з’елі хлеб і насыціліся. Клапаціцеся не пра ежу, якая гіне, але пра ежу, што застаецца на жыццё вечнае, якую дасць вам Сын Чалавечы, бо Яго пазначыў Бог Айцец.

А яны сказалі Яму: Што нам рабіць, каб выконваць справы Божыя?

Езус адказаў ім: У тым справа Божая, каб вы верылі ў таго, каго Ён паслаў.

Народ сказаў Езусу: Які ж Ты зробіш цуд, каб мы ўбачылі і паверылі Табе? Што ўчыніш? Айцы нашыя елі манну ў пустыні, як напісана: Хлеб з неба даў ім есці.

Езус адказаў ім: Сапраўды, сапраўды кажу вам: не Майсей даў вам хлеб з неба, але Айцец Мой дае вам сапраўдны хлеб з неба. Бо хлеб Божы ёсць той, які сыходзіць з неба і дае жыццё свету.

Тады сказалі Яму: Пане, давай нам заўсёды такі хлеб.

Езус адказаў ім: Я ёсць хлеб жыцця; хто да Мяне прыходзіць, не будзе галодны, і хто верыць у Мяне, ніколі не будзе прагнуць.

Гэта слова Пана.

XVIII ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Экл 1, 2; 2, 21–23)

Якая карысць чалавеку ад усёй яго працы

Чытанне кнігі Эклезіяста.

Марнасць марнасцяў, — кажа Эклезіяст, — марнасць марнасцяў і ўсё марнасць.

Бывае, што чалавек працуе з мудрасцю, веданнем і ўменнем, аднак павінен пакінуць надзел чалавеку, які над тым не працаваў. І гэта марнасць і вялікае зло.

Якая ж карысць будзе чалавеку ад усёй яго працы і клопату сэрца, з якімі ён працуе пад сонцам. Бо ўсе дні ягоныя — гэта пакуты, і смутак — праца яго, нават уначы яго сэрца не мае спакою. І гэта марнасць.

Гэта слова Божае.

РЭСПАНСАРЫЙНЫ ПСАЛЬМ (Пс 90 (89), 3–4. 5–6. 12–13. 14 і 17, Р.: 1)

Рэфрэн: Пане, Ты наш прытулак з пакалення ў пакаленне.

3. Ты вяртаеш чалавека ў пыл і кажаш: *

Вяртайцеся сыны Адама.

4. Бо тысяча гадоў перад вачыма Тваімі, †

як дзень учарашні, які мінуў, *

або як адна начная варта.

Рэфрэн: Пане, Ты наш прытулак з пакалення ў пакаленне.

5. Нібы разводдзем іх змываеш, †

яны становяцца нібы ранішні сон, *

як трава, што расце:

6. раніцай цвіце і зелянее, *

а ўвечары вяне і сохне.

Рэфрэн: Пане, Ты наш прытулак з пакалення ў пакаленне.

12. Навучы нас так лічыць дні нашыя, *

каб мы здабылі мудрасць сэрца.

13. Вярніся, Пане, колькі ж яшчэ? *

Пашкадуй слугаў сваіх!

Рэфрэн: Пане, Ты наш прытулак з пакалення ў пакаленне.

14.  Напоўні раніцаю нас сваёй міласэрнасцю, *

і мы будзем цешыцца і весяліцца ва ўсе дні нашыя.

17. Няхай прыхільнасць Пана Бога нашага будзе над намі, †

і працу нашых рук умацуй, *

умацуй справу рук нашых.

Рэфрэн: Пане, Ты наш прытулак з пакалення ў пакаленне.

ДРУГОЕ ЧЫТАННЕ (Клс 3, 1–5. 9–11)

Шукайце таго, што ў вышынях, дзе Хрыстус

Чытанне паслання святога апостала Паўла да Каласянаў.

Браты:

Калі ж вы ўваскрэслі з Хрыстом, шукайце таго, што ў вышынях, дзе Хрыстус сядзіць праваруч Бога; пра тое, што ў вышынях, думайце, а не пра зямное, бо вы памерлі, і жыццё вашае схавана з Хрыстом у Богу. Калі ж з’явіцца Хрыстус, жыццё вашае, тады і вы з’явіцеся разам з Ім у хвале.

Таму зрабіце мёртвымі тое, што зямное ў целе вашым: распусту, нячыстасць, моцнае захапленне, дрэнныя памкненні і хцівасць, якая з’яўляецца ідалапаклонствам. З-за гэтых рэчаў гнеў Божы сыходзіць на сыноў непаслухмянасці, сярод якіх і вы калісьці хадзілі, калі жылі сярод іх.

Цяпер жа і вы адкіньце гэта ўсё: гнеў, абурэнне, злосць, блюзнерства, зласлоўе з вуснаў вашых. Не хлусіце адзін аднаму, бо вы знялі з сябе старога чалавека разам з ягонымі ўчынкамі і апрануліся ў новага, які абнаўляецца для пазнання паводле вобраза таго, хто стварыў яго. І тут ўжо няма ні эліна, ні юдэя, ні абразання, ні адсутнасці абразання, ні варвара, ні скіфа, ні раба, ні свабоднага, але ўсё і ва ўсім – Хрыстус.

Гэта слова Божае.

СПЕЎ ПЕРАД ЕВАНГЕЛЛЕМ (Мц 5, 3)

Акламацыя: Аллелюя, аллелюя, аллелюя.

Шчаслівыя ўбогія духам,

бо іх ёсць Валадарства Нябеснае.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 12, 13–21)

Каму ж дастанецца тое, што ты нарыхтаваў?

+ Чытанне святога Евангелля паводле Лукі.

У той час:

Нехта з натоўпу сказаў Езусу: Настаўнік, скажы брату майму, каб ён падзяліўся са мною спадчынай. Але Езус адказаў яму: Чалавеча, хто паставіў Мяне судзіць або раздзяляць вас?

Пры гэтым сказаў ім: Глядзіце, сцеражыцеся ўсялякай прагнасці, бо нават калі хтосьці мае дастатак, жыццё яго не залежыць ад ягонай маёмасці.

І расказаў ім прыпавесць: у аднаго багатага чалавека добра ўрадзіла поле. І ён разважаў сам-насам: Што мне рабіць? Няма куды мне сабраць ураджай мой. І сказаў: Вось што зраблю: паламаю засекі мае і збудую большыя, і збяру туды ўсё збожжа маё і ўсё дабро маё. І скажу душы маёй: Душа, шмат дабра ў цябе ляжыць на многія гады. Адпачывай, еш, пі і весяліся. Але Бог сказаў яму: Неразумны, гэтай жа ноччу забяруць душу тваю у цябе. Каму ж дастанецца тое, што ты нарыхтаваў? Так бывае з тым, хто збірае скарбы сабе, а не перад Богам багацее.

Гэта слова Пана.

Панядзелак (XVIII)

ПЕРШАЕ ЧЫТАННЕ (Ер 28, 1–7)

Ананія, Пан не пасылаў цябе, але ты зрабіў, што гэты народ паверыў хлусні

Чытанне кнігі прарока Ераміі.

На пачатку панавання юдэйскага караля Сэдэкіі, у чацвёрты год і пяты месяц, сказаў мне Ананія, сын Азура, прарок з Гібэона, кажучы ў доме Пана перад святарамі і ўсім народам:

Так кажа Пан Магуццяў, Бог Ізраэля: Я зламаю ярмо караля Бабілёна. Яшчэ два гады, і Я вярну на гэта месца ўсё начынне з дому Пана, якое Навухаданосар, бабілёнскі кароль, забраў з гэтага месца і вывез у Бабілён. Таксама Ехонію, сына Ёахіма, караля Юды, і ўсіх палонных юдэйскіх, якія прыйшлі ў Бабілён, Я вярну на месца гэтае, — кажа Пан, — бо Я зламаю ярмо караля Бабілёна.

Тады прарок Ерамія звярнуўся да прарока Ананіі перад святарамі і ўсім народам, які стаяў у доме Пана. І сказаў прарок Ерамія: Сапраўды, няхай Пан зробіць так! Няхай Пан здзейсніць твае словы, што ты прарочыў, і верне з Бабілёна на месца гэта начынне з дому Пана і ўсіх палонных. Аднак паслухай тое слова, што я скажу вушам тваім і ўсяму народу. Прарокі, якія былі да мяне і да цябе з даўніх часоў, прадказвалі многім краінам і вялікім  каралеўствам войны, голад і мор. А прарок, які прадказваў мір, лічыўся сапраўдным прарокам, пасланым Панам, калі спаўнялася прароцтва ягонае.

Тады Ананія ўзяў ярмо з шыі Ераміі і зламаў яго. І сказаў Ананія перад усім народам: Так кажа Пан: за два гады Я скіну з шыі ўсіх народаў ярмо Навухаданосара, караля Бабілёна.

А прарок Ерамія пайшоў сваёй дарогай. І пасля таго, як Ананія скінуў ярмо з шыі прарока Ераміі, Пан скіраваў слова да Ераміі:

Ідзі і скажы Ананіі: Так кажа Пан: ты заламаў ярмо драўлянае, але зробіш замест гэтага ярмо жалезнае. Бо так кажа Пан Бог Магуццяў, Бог Ізраэля:  Я ўсклаў жалезнае ярмо на шыю ўсіх тых народаў, каб яны служылі Навухаданосару, каралю Бабілёна, і былі падпарадкаваныя яму. Я падпарадкоўваю яму нават палявых звяроў.

І сказаў прарок Ерамія прароку Ананіі: Слухай, Ананія. Пан не пасылаў цябе, але ты зрабіў, што гэты народ паверыў хлусні. Таму так кажа Пан: Вось Я скіну цябе з паверхні зямлі, і сёлета памрэш ты, бо абвяшчаў бунт супраць Пана.

І памёр прарок Ананія ў гэтым жа годзе, у сёмым месяцы.

Гэта слова Божае.

РЭСПАНСАРЫЙНЫ ПСАЛЬМ (Пс 119 (118), 29 і 43. 79–80. 95 і 102, Р.: 68b)

Рэфрэн: Навучы мяне, Пане, Тваім пастановам.

29. Аддалі ад мяне шлях падману *

і дай мне Закон Твой.

43.  Не забірай ніколі з маіх вуснаў слова праўды, *

бо спадзяюся на Твае прысуды.

Рэфрэн: Навучы мяне, Пане, Тваім пастановам.

79. Няхай звернуцца да мяне тыя, хто Цябе баіцца, *

і хто ведае Твае сведчанні.

80. Няхай маё сэрца будзе беззаганным у Тваіх пастановах, *

каб не спазнаў я сораму.

Рэфрэн: Навучы мяне, Пане, Тваім пастановам.

95. Пільнуюць мяне грэшнікі, каб загубіць мяне, *

але я разважаю над Тваімі сведчаннямі.

102. Не ўхіляюся ад Тваіх прысудаў, *

бо Ты вучыш мяне.

Рэфрэн: Навучы мяне, Пане, Тваім пастановам.

СПЕЎ ПЕРАД ЕВАНГЕЛЛЕМ (Мц 4, 4b)

Акламацыя: Аллелюя, аллелюя, аллелюя.

Не хлебам адным будзе жыць чалавек,

але кожным словам, што выходзіць з вуснаў Божых.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 14, 13–21)

Паглядзеў на неба, благаславіў і, паламаўшы, даў хлеб вучням, а вучні — народу

+ Чытанне святога Евангелля паводле Мацвея.

У той час:

Калі Езус пачуў пра смерць Яна Хрысціцеля, Ён асобна адплыў адтуль на чоўне ў пустыннае месца, а натоўпы людзей, пачуўшы гэта, пайшлі за Ім пехатою з гарадоў. Выйшаўшы з чоўна, Езус убачыў вялікі натоўп людзей, і злітаваўся над імі, і аздаравіў хворых іхніх.

Калі ж настаў вечар, Ягоныя вучні падышлі да Яго і сказалі: Пустыннае месца гэтае і гадзіна ўжо позняя; адпусці народ, каб яны пайшлі ў вёскі і купілі ежы сабе. Езус сказаў ім: Не трэба ім ісці, вы дайце ім есці. Яны ж кажуць яму: У нас тут толькі пяць хлябоў і дзве рыбы. Ён сказаў: Прынясіце іх Мне сюды.

Пасля Ён загадаў народу сесці на траву, узяў пяць хлябоў і дзве рыбы, паглядзеў на неба, благаславіў і, паламаўшы, даў хлеб вучням, а вучні — народу. І елі ўсе і насыціліся, і з кавалкаў, што засталіся, сабралі дванаццаць поўных кашоў. А тых, хто еў, было каля пяці тысяч чалавек, не лічачы жанчын і дзяцей.

Гэта слова Пана.

Аўторак (XVIII)

ПЕРШАЕ ЧЫТАННЕ (Ер 30, 1–2. 12–15. 18–22)

З-за мноства беззаконняў тваіх Я ўчыніў табе гэта

Чытанне кнігі прарока Ераміі.

Слова, якое Пан скіраваў да Ераміі: Так кажа Пан, Бог Ізраэля: Запішы ў кнізе ўсе словы, што Я сказаў табе. Бо так кажа Пан:

Безнадзейнае падзенне тваё, невылечная рана твая. Няма каму рассудзіць тваю справу, для загойвання раны тваёй няма лекаў. Забылі пра цябе ўсе, хто цябе любіў, і больш цябе не шукаюць, бо Я ўдарыў цябе варожым ударам і жорсткім пакараннем, з-за мноства беззаконняў тваіх памножыліся твае грахі. Чаму крычыш ты пра сваё падзенне, пра свой боль несуцешны? З-за мноства беззаконняў тваіх Я ўчыніў табе гэта, бо грахі твае памножыліся.

Так кажа Пан:

Вось Я вярну з палону шатры Якуба і пашкадую ягонае жыллё. І на тваіх руінах будзе пабудаваны горад і заснавана крэпасць на адпаведным месцы. І ўзнясуцца з іх падзяка і голас тых, хто весяліцца. І Я памножу іх, і іхні лік не будзе памяншацца. Я праслаўлю іх, і не будуць іх прыніжаць. І стануць яго сыны як ад пачатку, і сход яго будзе трываць перада Мною. Я пакараю ўсіх прыгнятальнікаў яго. Правадыр ягоны будзе з яго самога, і валадар ягоны выйдзе з яго асяроддзя. І Я набліжу яго, і ён падыдзе да Мяне, бо хто яшчэ аддасць сваё сэрца, каб падысці да Мяне? — кажа Пан.

І вы будзеце Маім народам, а Я буду вашым Богам.

Гэта слова Божае.

РЭСПАНСАРЫЙНЫ ПСАЛЬМ (Пс 102 (101), 16–18. 19–21. 29 і 22–23, Р.: 17)

Рэфрэн: Пан адбудуе Сіён і з’явіцца ў сваёй славе.

16. Народы будуць баяцца Твайго імя, Пане, *

і ўсе зямныя каралі — Тваёй славы,

17. таму што Пан адбудуе Сіён і з’явіцца ў сваёй славе. *

18. Звернецца да малітвы бездапаможных і не пагардзіць іхняй просьбай.

Рэфрэн: Пан адбудуе Сіён і з’явіцца ў сваёй славе.

19. Будзе запісана гэта для наступнага пакалення, *

і народ, які створыцца, праславіць Пана.

20. Таму што Пан глядзіць з вышыні сваёй святыні, †

з нябёсаў глядзіць на зямлю, *

21. каб пачуць стагнанні вязняў і вызваліць сыноў смерці.

Рэфрэн: Пан адбудуе Сіён і з’явіцца ў сваёй славе.

29. Сыны слугаў Тваіх будуць жыць бяспечна, *

а іхняе патомства будзе непахісна трываць перад Тваім абліччам,

22. каб на Сіёне абвяшчаць імя Пана і хвалу Яго – у Ерузалеме, *

23. калі народы і валадарствы збяруцца разам, каб служыць Пану.

Рэфрэн: Пан адбудуе Сіён і з’явіцца ў сваёй славе.

СПЕЎ ПЕРАД ЕВАНГЕЛЛЕМ (Ян 1, 49b)

Акламацыя: Аллелюя, аллелюя, аллелюя.

Раббі, Ты Сын Божы,

Ты Валадар Ізраэля!

Акламацыя: Аллелюя, аллелюя, аллелюя.

ЕВАНГЕЛЛЕ (Мц 14, 22–36)

Загадай мне ісці да Цябе па вадзе

+ Чытанне святога Евангелля паводле Мацвея.

Калі натоўп быў накормлены, Езус адразу ж загадаў вучням сваім сесці ў човен і пераплысці на другі бок перад Ім, пакуль Ён адпусціць народ. Адпусціўшы народ, Ён падняўся на гару памаліцца ў самоце. Калі настаў вечар, заставаўся там адзін.

Тым часам човен ужо адплыў шмат стадыяў ад берага. І кідалі яго хвалі, бо вецер быў супраціўны. У чацвёртую ж варту ночы Езус пайшоў да іх, ідучы па моры. А вучні, убачыўшы, як Ён ідзе па моры, спалохаліся і казалі: Гэта прывід. I ад страху закрычалі. Але Езус адразу загаварыў з імі і сказаў: Будзьце адважнымі, гэта Я, не бойцеся.

Пётр сказаў Яму ў адказ: Пане, калі гэта Ты, загадай мне ісці да Цябе па вадзе. Ён жа сказаў: Ідзі. Выйшаўшы з чоўна, Пётр пачаў ісці па вадзе і падышоў да Езуса. Але, убачыўшы моцны вецер, спалохаўся і, пачаўшы тануць, закрычаў: Пане, ратуй мяне! Езус адразу ж працягнуў руку, схапіў яго і сказаў яму: Малаверны, чаму засумняваўся ты? Калі ўвайшлі яны ў човен, вецер сціх. А тыя, хто быў у чоўне, пакланіліся Яму і сказалі: Ты сапраўды Сын Божы!

Пераправіўшыся, яны прыбылі ў зямлю Генэзарэт. Калі ж людзі з гэтай ваколіцы пазналі Езуса, яны разнеслі вестку па ўсёй гэтай ваколіцы. І прыносілі да Яго ўсіх хворых, і прасілі Яго, каб хоць дакрануцца да краю вопраткі Ягонай. І ўсе, хто дакранаўся, былі аздароўлены.

Гэта слова Пана.

Серада (XVIII)

ПЕРШАЕ ЧЫТАННЕ (Ер 31, 1–7)

Любоўю вечнай Я палюбіў цябе

Чытанне кнігі прарока Ераміі.

У той час, — кажа Пан, — Я буду Богам для ўсіх пакаленняў Ізраэля, а яны будуць Маім народам.

Так кажа Пан: Народ, які ацалеў да мяча, знайшоў прыхільнасць у пустыні; Ізраэль пойдзе на свой адпачынак. Здалёк з’явіўся мне Пан і сказаў:

Любоўю вечнай Я палюбіў цябе, таму Я захаваў міласць да цябе. Я зноў адбудую цябе, і ты будзеш адбудавана, дзева Ізраэля! Ты зноў будзеш упрыгожвацца тымпанамі сваімі і выйдзеш у танцы з тымі, хто весяліцца. Ты зноў пасадзіш вінаграднікі на гарах Самарыі. Вінаградары будуць самі апрацоўваць іх і збіраць з іх плён. Бо настане дзень, калі вартаўнікі закрычаць на гары Эфраіма: Устаньце, пойдзем на Сіён, да Пана Бога нашага. Бо так кажа Пан: Радасна спявайце для Якуба, усклікайце перад галавою народаў. Абвяшчайце, праслаўляйце і гаварыце: Збаў, Пане, народ свой, рэшту Ізраэля.

Гэта слова Божае.

РЭСПАНСАРЫЙНЫ ПСАЛЬМ (Ер 31, 10. 11–12аb. 13, Р.: пар. 10d)

Рэфрэн: Пан зберажэ нас, як свой статак пастыр.

10. Слухайце, народы, слова Пана, *

абвяшчайце на далёкіх выспах і кажыце:

Хто рассеяў Ізраэль, той збярэ яго *

і будзе берагчы яго, як пастух свой статак.

Рэфрэн: Пан зберажэ нас, як свой статак пастыр.

11. Бо Пан адкупіў Якуба, *

уратаваў з рукі мацнейшага, чым ён.

12. І яны прыйдуць і будуць спяваць на вышынях Сіёна, *

і схіляцца да дабротаў Пана.

Рэфрэн: Пан зберажэ нас, як свой статак пастыр.

13. Тады дзяўчына будзе весяліцца ў танцы, *

і юнакі разам са старымі.

Я змяню іх плач на радасць, *

суцешу іх і развесялю пасля смутку.

Рэфрэн: Пан зберажэ нас, як свой статак пастыр.

СПЕЎ ПЕРАД ЕВАНГЕЛЛЕМ (Лк 7, 16)

Акламацыя: Аллелюя, аллелюя, аллелюя.

Вялікі прарок паўстаў сярод нас,

і Бог наведаў свой народ.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 15, 21–28)

О, жанчына! Вялікая вера твая

+ Чытанне святога Евангелля паводле Мацвея.

У той час:

Езус скіраваўся ў землі Тыру і Сідону. I вось жанчына ханаанэйская, выйшаўшы з тых ваколіц, крычала Яму: Змілуйся нада мною, Пане, Сыне Давіда! Цяжка апантаная дачка мая! Але Ён не адказаў ёй ні слова.  I вучні Яго, падышоўшы, прасілі Яго: Адпусці яе, бо яна крычыць услед за намі. Ён жа сказаў у адказ: Я пасланы толькі да загінуўшых авечак з дому Ізраэля. Яна ж, падышоўшы, пакланілася Яму і сказала: Пане, памажы мне! Ён жа сказаў у адказ: Нядобра забраць хлеб ад дзяцей і кінуць шчанятам. Яна сказала: Так, Пане! Але і шчаняты ядуць крошкі, якія падаюць са стала гаспадароў іхніх. Тады Езус сказаў ёй у адказ: О, жанчына! Вялікая вера твая, няхай станецца табе, як жадаеш. I з гэтага моманту стала здаровай дачка яе.

Гэта слова Пана.

Чацвер (XVIII)

ПЕРШАЕ ЧЫТАННЕ (Ер 31, 31–34)

Устанаўлю новы запавет і грахоў не буду ўспамінаць

Чытанне кнігі прарока Ераміі.

Вось надыходзяць дні, — кажа Пан, — калі ўстанаўлю з домам Ізраэля і з домам Юды новы запавет. Не паводле запавету, які Я ўстанавіў з іх продкамі ў дзень, калі ўзяў іх за руку, каб вывесці з зямлі егіпецкай. Той запавет Мой яны парушылі, хоць Я быў іх Валадаром, — кажа Пан.

Але вось запавет, які ўстанаўлю з домам Ізраэля пасля гэтых дзён, — кажа Пан. Укладу закон Мой у нутро іхняе і напішу яго на іхніх сэрцах, і буду ім Богам, а яны будуць Маім народам. І больш не будуць вучыць яны бліжняга свайго ці брата, кажучы: Пазнайце Пана! Бо ўсе, ад найменшага да найбольшага з іх, пазнаюць Мяне, — кажа Пан, — таму што дарую ім правіны і грахоў іхніх больш не буду ўспамінаць.

Гэта слова Божае.

РЭСПАНСАРЫЙНЫ ПСАЛЬМ (Пс 51 (50), 12–13. 14–15. 18–19, Р.: 12а)

Рэфрэн: Чыстае сэрца ствары ўва мне, Божа.

12. Чыстае сэрца ствары ўва мне, Божа, *

і аднаві ўва мне трывалы дух.

13. Не адкінь мяне ад свайго аблічча *

і не пазбаў мяне Духа Твайго Святога.

Рэфрэн: Чыстае сэрца ствары ўва мне, Божа.

14. Вярні мне радасць збаўлення Твайго *

і ўмацуй мяне духам прыхільным.

15. Навучы няправых шляхам Тваім, *

і бязбожнікі да Цябе вернуцца.

Рэфрэн: Чыстае сэрца ствары ўва мне, Божа.

18. Бо Ты не прагнеш ахвяры, *

усеспаленне, хоць бы даў я, Табе не спадабаецца.

19. Ахвяра для Бога — дух пакорны,

сэрцам зламаным і пакорным Ты, Божа, не пагарджаеш.

Рэфрэн: Чыстае сэрца ствары ўва мне, Божа.

СПЕЎ ПЕРАД ЕВАНГЕЛЛЕМ (Мц 16, 18)

Акламацыя: Аллелюя, аллелюя, аллелюя.

Ты — Пётр (скала), і на гэтай скале

Я пабудую Касцёл Мой,

і брамы пякельныя не перамогуць яго.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 16, 13–23)

Ты — Пётр, і дам табе ключы Валадарства Нябеснага

+ Чытанне святога Евангелля паводле Мацвея.

У той час:

Прыйшоў Езус у межы Цэзарэі Філіпавай і пытаўся ў вучняў сваіх, кажучы: Кім людзі лічаць Сына Чалавечага? Яны ж сказалі: Адны — Янам Хрысціцелем, другія ж — Іллёю, а іншыя — Ераміяй ці адным з прарокаў.

Ён кажа ім: А вы кім лічыце Мяне? Сымон Пётр адказаў: Ты — Хрыстус, Сын Бога Жывога. Тады Езус сказаў яму ў адказ: Шчаслівы ты, Сымоне, сын Ёнавы, бо не цела і кроў адкрылі табе гэта, але Айцец Мой, які ў нябёсах. I Я кажу табе, што ты — Пётр (скала), і на гэтай скале Я пабудую Касцёл Мой, і брамы пякельныя не перамогуць яго. І дам табе ключы Валадарства Нябеснага, і што звяжаш на зямлі, тое будзе звязана ў небе, а што развяжаш на зямлі, тое будзе развязана ў небе. Тады загадаў вучням сваім, каб нікому не казалі, што Ён ёсць Хрыстом.

З таго часу пачаў Езус адкрываць вучням сваім, што Ён павінен ісці ў Ерузалем, і шмат выцерпець ад старэйшын, першасвятароў і кніжнікаў, і быць забітым, і на трэці дзень уваскрэснуць. Адвёўшы Яго ўбок, Пётр пачаў дакараць Яго, кажучы: Пашкадуй сябе, Пане, няхай не здарыцца з Табой гэтага. Ён жа, павярнуўшыся, сказаў Пятру: Адыдзі ад Мяне, сатана! Ты спакуса для Мяне, бо думаеш не аб тым, што Божае, але аб тым, што чалавечае.

Гэта слова Пана.

Пятніца (XVIII)

ПЕРШАЕ ЧЫТАННЕ (Нвм 2, 1. 3; 3, 1–3. 6–7)

Гора крываваму гораду

Чытанне кнігі прарока Навума.

Вось на гарах ступні таго, хто прыносіць добрую вестку і абвяшчае мір. Адзначай, Юдэя, святы свае, выконвай свае абяцанні, таму што больш не будзе нягоднік хадзіць па табе, ён знішчаны цалкам.

Бо Пан аднавіў веліч Якуба, як веліч Ізраэля, бо іх спусташальнікі знішчылі іх і паламалі вінаградныя галінкі іхнія.

Гора крываваму гораду, поўнаму падману і зла, дзе не спыняецца рабаванне. Свіст бізуноў і грукатанне колаў, галоп коней і хуткі бег калясніц. Вершнік рвецца, зіхцяць мячы і блішчаць дзіды, мноства палеглых і груды мёртвых, няма канца трупам, аж спатыкаюцца аб целы.

Я закідаю цябе мярзотамі, зраблю цябе пагардаю і выстаўлю на ганьбу. І кожны, хто цябе ўбачыць, адскочыць і скажа: Спустошана Нініва! Хто яе пашкадуе? Дзе знайду я суцяшальніка табе?

Гэта слова Божае.

РЭСПАНСАРЫЙНЫ ПСАЛЬМ (Дрг 32, 35cd–36аb. 39аbcd. 41, Р.: 39c)

Рэфрэн: Я забіваю і ажыўляю.

35. Блізкі дзень іх згубы, *

і спяшаецца іхні лёс да іх.

36. Але Пан будзе судзіць народ свой *

і злітуецца над слугамі сваімі.

Рэфрэн: Я забіваю і ажыўляю.

39. Цяпер бачыце, што Я, гэта Я існую, *

і няма Бога, апроч Мяне.

Я забіваю і ажыўляю, *

Я раню, і Я аздараўляю.

Рэфрэн: Я забіваю і ажыўляю.

41. Калі навастру меч бліскучы *

і прысуд выканае Мая рука,

то адпомшчу ворагам маім, *

адплачу тым, хто Мяне ненавідзіць.

Рэфрэн: Я забіваю і ажыўляю.

СПЕЎ ПЕРАД ЕВАНГЕЛЛЕМ (Мц 5, 10)

Акламацыя: Аллелюя, аллелюя, аллелюя.

Шчаслівыя, каго пераследуюць за справядлівасць,

бо іх ёсць Валадарства Нябеснае.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 16, 24–28)

Што дасць чалавек узамен за жыццё сваё?

+ Чытанне святога Евангелля паводле Мацвея.

У той час:

Езус сказаў сваім вучням: Калі хто хоча ісці за Мною, няхай адрачэцца ад сябе і возьме крыж свой, і ідзе следам за Мною. Бо той, хто хоча жыццё сваё зберагчы, загубіць яго, а хто загубіць жыццё сваё дзеля Мяне, той знойдзе яго. Бо якая ж будзе карысць чалавеку, калі ён здабудзе увесь свет, а жыццю свайму прынясе шкоду? Або што дасць чалавек узамен за жыццё сваё? Бо прыйдзе Сын Чалавечы ў славе Айца свайго з Анёламі сваімі, і тады аддасць кожнаму паводле ўчынкаў ягоных. Сапраўды кажу вам, што некаторыя з тых, хто стаіць тут, не скаштуюць смерці, пакуль не ўбачаць Сына Чалавечага, які ідзе ў Валадарстве сваім.

Гэта слова Пана.

Субота (XVIII)

ПЕРШАЕ ЧЫТАННЕ (Абк 1, 12 — 2, 4)

Праведны будзе жыць дзякуючы сваёй вернасці

Чытанне кнігі прарока Абакума.

Хіба не Ты спрадвечны, Пане мой Божа, святы мой? Мы не памром! Пане, Ты прызначыў халдэйскі народ для суда, скала мая! Ты захаваў яго для пакарання. Чыстыя вочы Твае не могуць бачыць зла, і глядзець на няшчасце Ты не можаш. Чаму ж Ты глядзіш на тых, хто паступае несправядліва, і маўчыш, калі бязбожны паглынае больш справядлівага, чым ён?

Ты абыходзішся з людзьмі, як з рыбамі у моры, як з паўзунамі, што не маюць гаспадара. Халдэі падымаюць іх вудай, цягнуць іх у бродніку сваім і збіраюць у сетку сваю, і радуюцца гэтаму, і весяляцца. За гэта прыносяць ахвяру нерату свайму і кадзяць сваёй сетцы, бо ад іх пажыўная доля іхняя і спажытак тлусты. Ці яны будуць зноў спаражняць свае сеткі і далей бязлітасна забіваць народы?

Я стану на сваёй варце, і падымуся на вежу, і буду пільна сачыць, што скажа мне і што адкажа на скаргу маю.

І сказаў мне Пан у адказ: Запішы, што бачыш, і растлумач на табліцах, каб чытач мог лёгка прачытаць. Бо тое, што бачыш, прызначана яшчэ на пэўны час і гаворыць пра канец, і не ашукае. Калі нават будзе марудзіць, чакай, бо прыйдзе абавязкова, не спозніцца. Вось знемагае той, у каго несправядлівая душа, а праведны будзе жыць дзякуючы сваёй вернасці.

Гэта слова Божае.

РЭСПАНСАРЫЙНЫ ПСАЛЬМ (Пс 9, 8–9. 10–11. 12–13, Р.: пар. 11b)

Рэфрэн: Пан тых не пакіне, хто Яго шукае.

8. Але Пан трывае навекі, *

Ён трон свой паставіў, каб судзіць народы.

9. Ён будзе судзіць свет справядліва, *

асудзіць народы ў праўдзе.

Рэфрэн: Пан тых не пакіне, хто Яго шукае.

10. І будзе Пан прытулкам для прыгнечанга, *

прыстанішчам у час нядолі.

11. Спадзяюцца на Цябе, хто імя Тваё ведае, *

бо не пакідаеш тых, Пане, хто Цябе шукае.

Рэфрэн: Пан тых не пакіне, хто Яго шукае.

12. Спявайце Пану, які жыве на Сіёне, *

абвяшчайце між народамі Яго справы,

13. бо Ён спаганяе за кроў, *

памятае і не забывае пра стогны ўбогіх.

Рэфрэн: Пан тых не пакіне, хто Яго шукае.

СПЕЎ ПЕРАД ЕВАНГЕЛЛЕМ (пар. 2 Цім 1, 10)

Акламацыя: Аллелюя, аллелюя, аллелюя.

Наш Збаўца Езус Хрыстус знішчыў смерць,

і жыццё асвяціў Евангеллем.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 17, 14–20)

Калі будзе ў вас вера, для вас не будзе нічога немагчымага

+ Чытанне святога Евангелля паводле Мацвея.

У той час:

Падышоў да Езуса пэўны чалавек і, упаўшы перад Ім на калені, сказаў: Пане, злітуйся над маім сынам. Ён эпілептык і цяжка пакутуе, бо часта падае ў агонь і часта ў ваду. Я прыводзіў яго да тваіх вучняў, але яны не маглі вылечыць яго.

У адказ Езус сказаў: О нявернае і вераломнае пакаленне, дакуль Я буду з вамі? Дакуль Я буду цярпець вас? Прынясіце яго да Мяне. І загадаў яму Езус, і выйшаў з яго нячысты дух, і ад гэтай гадзіны хлопец стаў здаровым.

Тады сам-насам падышлі да Езуса вучні ягоныя і сказалі: Чаму нам не ўдалося выгнаць яго?

Ён сказаў ім: З-за малой веры вашай. Сапраўды кажу вам: калі ў вас будзе вера з гарчычнае зерне і вы скажаце гэтай гары: перасунься адсюль сюды, — яна перасунецца. І для вас не будзе нічога немагчымага.

Гэта слова Пана.

ХІХ ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (1 Вал 19, 9а. 11–13а)

Стань на гары перад абліччам Пана

Чытанне Першай кнігі Валадарстваў.

У тыя дні:

Калі Ілля прыйшоў да Божай гары Горэб, ён увайшоў у пячору. І скіраваў Пан да яго слова, кажучы: Выйдзі і стань на гары перад абліччам Пана, і вось пройдзе Пан, і будзе перад Ім вецер вялікі і моцны, які разрывае горы і крышыць скалы, але не ў ветры Пан. А пасля ветру будзе землятрус, але не ў землятрусе Пан. Пасля землятрусу будзе агонь, але не ў агні Пан. Пасля ж агню — шум ціхага ветру.

Пачуўшы гэта, Ілля прыкрыў твар свой плашчом, выйшаў з пячоры і стаў пры ўваходзе да яе.

Гэта слова Божае.

РЭСПАНСАРЫЙНЫ ПСАЛЬМ (Пс 85 (84), 9аb–10. 11–12. 13–14, Р.: 8)

Рэфрэн: Пакажы нам, Пане, сваю міласэрнасць.

9. Паслухаю, што гаворыць Пан Бог. *

Ён спакой абвяшчае народу і святым сваім.

10. Сапраўды, Яго збаўленне блізкае †

для тых, хто баіцца Яго, *

і слава Божая будзе жыць на нашай зямлі.

Рэфрэн: Пакажы нам, Пане, сваю міласэрнасць.

11. Міласэрнасць і вернасць сустрэнуцца разам, *

справядлівасць і спакой пацалуюцца.

12. Вернасць вырасце з зямлі, *

а справядлівасць будзе пазіраць з нябёсаў.

Рэфрэн: Пакажы нам, Пане, сваю міласэрнасць.

13. Пан адорыць нас шчасцем, *

а зямля наша дасць свой плён.

14. Справядлівасць пойдзе перад Ім *

і паставіць на шлях крокі свае.

Рэфрэн: Пакажы нам, Пане, сваю міласэрнасць.

ДРУГОЕ ЧЫТАННЕ (Рым 9, 1–5)

Я хацеў бы сам быць адлучаным ад Хрыста замест братоў маіх

Чытанне Паслання святога апостала Паўла да Рымлянаў.

Браты:

Я кажу праўду ў Хрысце, не ілгу, і пацвярджае сумленне маё ў Духу Святым, што смутак мой вялікі і няспынна пакутуе сэрца маё. Бо я хацеў бы сам быць адлучаным ад Хрыста замест братоў маіх, родных мне паводле цела, ізраільцянаў, якім належыць усынаўленне, і хвала, і запаветы, і ўстанаўленне законаў, і Божае служэнне, і абяцанні. Да іх належаць айцы, і з іх паводле цела Хрыстус, Бог над усімі, благаслаўлёны навекі, амэн.

Гэта слова Божае.

СПЕЎ ПЕРАД ЕВАНГЕЛЛЕМ (Пс 130 (129), 5)

Акламацыя: Аллелюя, аллелюя, аллелюя.

Спадзяюся на Пана,

давяраю Яго слову.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 14, 22–33)

Загадай мне ісці да Цябе па вадзе

+ Чытанне святога Евангелля паводле Мацвея.

Калі натоўп быў накормлены, Езус адразу ж загадаў вучням сваім сесці ў човен і пераплысці на другі бок перад Ім, пакуль Ён адпусціць народ. Адпусціўшы народ, Ён падняўся на гару памаліцца ў самоце. Калі настаў вечар, заставаўся там адзін.

Тым часам човен ужо адплыў шмат стадыяў ад берага. І кідалі яго хвалі, бо вецер быў супраціўны. У чацвёртую ж варту ночы Езус пайшоў да іх, ідучы па моры. А вучні, убачыўшы, як Ён ідзе па моры, спалохаліся і казалі: Гэта прывід. I ад страху закрычалі. Але Езус адразу загаварыў з імі і сказаў: Будзьце адважнымі, гэта Я, не бойцеся.

Пётр сказаў Яму ў адказ: Пане, калі гэта Ты, загадай мне ісці да Цябе па вадзе. Ён жа сказаў: Ідзі. Выйшаўшы з чоўна, Пётр пачаў ісці па вадзе і падышоў да Езуса. Але, убачыўшы моцны вецер, спалохаўся і, пачаўшы тануць, закрычаў: Пане, ратуй мяне! Езус адразу ж працягнуў руку, схапіў яго і сказаў яму: Малаверны, чаму засумняваўся ты? Калі ўвайшлі яны ў човен, вецер сціх. А тыя, хто быў у чоўне, пакланіліся Яму і сказалі: Ты сапраўды Сын Божы!

Гэта слова Пана.

XIX ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (1 Вал 19, 4–8)

Падмацаваўшыся гэтым пасілкам, ішоў ён да Божай гары

Чытанне Першай кнігі Валадарстваў.

У тыя дні:

Пайшоў Ілля ў пустыню на адлегласць аднаго дня дарогі і, прыйшоўшы, сеў пад адным з кустоў ядлоўцу і прасіў смерці сабе. І сказаў: Хопіць ужо, Пане! Вазьмі маё жыццё, бо я не лепшы ад маіх продкаў! І лёг ён, і заснуў.

І вось анёл дакрануўся да яго і сказаў яму: Устань і еш! Ілля глянуў, і вось каля ягонай галавы была печаная аладка і збан вады. Ён з’еў і выпіў, і зноў заснуў.

Але анёл Пана другі раз вярнуўся, дакрануўся да яго і сказаў: Устань і еш, бо далёкая дарога прад табою! Ён устаў, з’еў і выпіў. І, падмацаваўшыся гэтым пасілкам, ішоў ён сорак дзён і сорак начэй да Божай гары Горэб.

Гэта слова Божае.

РЭСПАНСАРЫЙНЫ ПСАЛЬМ (Пс 34 (33), 2–3. 4–5. 6–7. 8–9, Р.: 9а)

Рэфрэн: Пакаштуйце і ўбачце, які добры ёсць Пан.

2. Благаслаўляць буду Пана ва ўсе часы, *

хвала Яго заўсёды на маіх вуснах.

3. Панам будзе ганарыцца душа мая, *

няхай чуюць гэта пакорныя і няхай весяляцца.

Рэфрэн: Пакаштуйце і ўбачце, які добры ёсць Пан.

4. Узвялічвай Пана са мной, *

будзем узвышаць імя Яго разам.

5. Я шукаў Пана, і Ён пачуў мяне, *

і ад усіх пагрозаў вызваліў мяне.

Рэфрэн: Пакаштуйце і ўбачце, які добры ёсць Пан.

6. Гляньце на Яго і прасвятліцеся, *

і твары вашыя не спазнаюць сораму.

7. Вось няшчасны паклікаў, і Пан яго выслухаў, *

і ўратаваў яго ад усіх ягоных бедаў.

Рэфрэн: Пакаштуйце і ўбачце, які добры ёсць Пан.

8. Анёл Пана аберагае тых, хто Яго баіцца, *

і вызваляе іх.

9. Пакаштуйце і ўбачце, які добры ёсць Пан! *

Шчаслівы чалавек, які на Яго спадзяецца.

Рэфрэн: Пакаштуйце і ўбачце, які добры ёсць Пан.

ДРУГОЕ ЧЫТАННЕ (Эф 4, 30 — 5, 2)

Паступайце ў любові, як і Хрыстус

Чытанне Паслання святога апостала Паўла да Эфесцаў.

Браты:

Не зневажайце Святога Духа Божага, якім вы запячатаны на дзень адкуплення.

Усякая горыч і раздражненне, і гнеў, і крык, і блюзнерства няхай будуць выдалены ад вас разам з усякай злосцю. Вы ж будзьце адзін да аднаго лагоднымі, міласэрнымі, даруйце адзін аднаму, як і Бог у Хрысце дараваў вам.

Дык вось, наследуйце Бога, як дзеці ўмілаваныя, і паступайце ў любові, як і Хрыстус палюбіў нас, і аддаў Сябе за нас як дар і ахвяру Богу на прыемны пах.

Гэта слова Божае.

СПЕЎ ПЕРАД ЕВАНГЕЛЛЕМ (Ян 6, 51)

Акламацыя: Аллелюя, аллелюя, аллелюя.

Я хлеб жывы, які сышоў з неба, — кажа Пан.

Калі хто будзе есці хлеб гэты, будзе жыць вечна.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 6, 41–51)

Я хлеб жывы, які сышоў з неба

+ Чытанне святога Евангелля паводле Яна.

У той час:

Абурыліся на Езуса юдэі за тое, што Ён сказаў «Я хлеб, які сышоў з неба», і казалі: Ці не Езус гэта, сын Юзафа, бацьку якога і маці мы ведаем? Як жа Ён кажа «Я сышоў з неба»?

Езус сказаў ім у адказ: Не абурайцеся між сабою. Ніхто не можа прыйсці да Мяне, калі Айцец Мой, які паслаў Мяне, не прыцягне яго, і Я ўваскрашу яго ў апошні дзень. У прарокаў напісана: Усе будуць навучаны Богам.

Кожны, хто чуў ад Айца і навучыўся, прыйдзе да Мяне. Гэта не значыць, што хтосьці бачыў Айца; толькі той, хто ад Бога, бачыў Айца. Сапраўды, сапраўды кажу вам: хто верыць у Мяне, мае жыццё вечнае.

Я ёсць хлеб жыцця. Айцы вашыя елі манну ў пустыні і памерлі. А гэта – хлеб, які сыходзіць з неба, каб той, хто есць яго, не памёр. Я хлеб жывы, які сышоў з неба. Калі хто будзе есці хлеб гэты, будзе жыць вечна. А хлеб, які Я дам, гэта цела Маё дзеля жыцця свету.

Гэта слова Пана.

XIX ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Мдр 18, 6–9)

Бо праз пакаранне нашых праціўнікаў Ты паклікаў і праславіў нас

Чытанне кнігі Мудрасці Саламона.

Ноч вызвалення была прадвешчана айцам нашым, каб яны падбадзёрыліся, цвёрда ведаючы, якім абяцанням паверылі. Народ Твой чакаў выратавання справядлівых і згубы сваіх ворагаў. Бо праз пакаранне нашых праціўнікаў Ты паклікаў і праславіў нас.

Праведныя дзеці добрых патаемна прыносілі ахвяры і ў згодзе ўстанавілі Боскі закон, каб святыя аднолькава саўдзельнічалі ў тым самым дабры і небяспецы. І яны пачалі ўжо спяваць гімны айцоў.

Гэта слова Божае.

РЭСПАНСАРЫЙНЫ ПСАЛЬМ (Пс 33 (32), 1 і 12. 18–19. 20 і 22, Р.: 12b)

Рэфрэн: Шчаслівы народ, які Пан сабе выбраў.

1. Радуйцеся ў Пану, справядлівыя, *

праведным належыць хваліць Яго.

12. Шчаслівы народ, Богам якога ёсць Пан, *

народ, які Ён выбраў сабе ў спадчыну.

Рэфрэн: Шчаслівы народ, які Пан сабе выбраў.

18. Вось вока Пана над тымі, хто Яго баіцца, *

над тымі, хто спадзяецца на Яго міласэрнасць,

19. каб Ён душу іх уратаваў ад смерці *

і накарміў іх у час голаду.

Рэфрэн: Шчаслівы народ, які Пан сабе выбраў.

20. Душа наша чакае Пана, *

Ён — наша дапамога і абарона.

22. Міласэрнасць Твая, Пане, няхай будзе над намі, *

бо мы на Цябе спадзяёмся!

Рэфрэн: Шчаслівы народ, які Пан сабе выбраў.

ДРУГОЕ ЧЫТАННЕ (Гбр 11, 1–2. 8–12)

Ён чакаў горада, дойлідам і будаўніком якога ёсць Бог

Чытанне Паслання да Габрэяў.

Браты:

Вера — гэта зарука таго, на што мы спадзяёмся, і доказ таго, чаго мы не бачым. Праз яе старэйшыя атрымалі сведчанне.

Дзякуючы веры пакліканы Абрагам паслухаўся і накіраваўся да месца, якое павінен быў атрымаць у спадчыну. Ён выйшаў, не ведаючы, куды ідзе. Дзякуючы веры ён пасяліўся на абяцанай зямлі, як на чужыне, жывучы ў шатрах з Ісаакам і Якубам, сунаследнікамі таго самага абяцання. Бо ён чакаў горада, закладзенага на моцным падмурку, дойлідам і будаўніком якога ёсць Бог.

Дзякуючы веры і бясплодная Сара, насуперак старому ўзросту, атрымала сілу, каб зачаць патомства, паколькі лічыла вартым даверу таго, хто даў абяцанне. Таму ад аднаго чалавека, і гэта ад амярцвелага, нарадзілася так шмат, як зорак нябесных і незлічоных пясчынак на беразе мора.

Гэта слова Божае.

СПЕЎ ПЕРАД ЕВАНГЕЛЛЕМ (Мц 24,  42а. 44)

Акламацыя: Аллелюя, аллелюя, аллелюя.

Чувайце і будзьце гатовыя,

бо Сын Чалавечы прыйдзе ў тую гадзіну,

калі вы не думаеце.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 12, 35–40)

Шчаслівыя слугі, якіх гаспадар знойдзе ў чуванні, калі прыйдзе

+ Чытанне святога Евангелля паводле Лукі.

У той час:

Езус сказаў сваім вучням: Няхай сцёгны вашыя будуць падперазаныя і светачы запаленыя, а вы — падобныя да людзей, якія чакаюць вяртання свайго гаспадара з вяселля, каб, калі прыйдзе і пастукаецца, адразу адчыніць яму.

Шчаслівыя тыя слугі, якіх гаспадар знойдзе ў чуванні, калі прыйдзе. Сапраўды кажу вам, што ён падпяражацца, і пасадзіць іх і, падышоўшы, пачне служыць ім. І калі ў другую варту і ў трэцюю варту прыйдзе і знойдзе іх так, то шчаслівыя яны.

Езус сказаў сваім вучням: Ведайце ж, што калі б гаспадар дому ведаў, у якую гадзіну прыйдзе злодзей, то не спаў бы і не дазволіў бы ўварвацца ў дом свой. Будзьце ж і вы гатовыя, бо ў гадзіну, аб якой не думаеце, прыйдзе Сын Чалавечы.

Гэта слова Пана.

Панядзелак (XIX)

ПЕРШАЕ ЧЫТАННЕ (Эзх 1, 2–5. 24–28с)

Такое было бачанне падабенства славы Пана

Чытанне кнігі прарока Эзэхіэля.

У пяты месяц пятага года ад палону караля Ёакіма было скіравана слова Пана да Эзэхіэля, сына Бузі, святара, у зямлі халдэйскай, над ракою Хабар, і была там над ім рука Пана.

І бачыў я: вось імклівы вецер наляцеў з поўначы, вялікае воблака і палаючы агонь, а вакол яго ззянне, і з сярэдзіны агню нібыта бляск пазалочанага срэбра. У сярэдзіне яго падабенства чатырох жывых істот, што сваім выглядам нагадвалі чалавека.

І чуў я шум крылаў, як шум вялікіх водаў, нібыта голас Усемагутнага: калі яны ішлі, быў моцны шум, нібы ад ваеннага лагера; калі ж спыняліся, іхнія крылы апускаліся. Бо калі з-над скляпення, што было над галовамі іхнімі, чуўся голас, яны спыняліся і крылы іхнія ападалі.

Над скляпеннем, што ўзвышалася над галовамі іхнімі, было падабенства трону ў выглядзе каменя сапфіру; а зверху над падабенствам трону было як бы падабенства выгляду чалавека. І я бачыў нібыта выгляд пазалочанага срэбра, як бы выгляд агню ўнутры і вакол яго. Ад падабенства сцёгнаў ягоных уверх і ад падабенства сцёгнаў ягоных уніз я бачыў нібыта выгляд агню і святло ад яго вакол. Як выгляд вясёлкі, што з’яўляецца ў аблоках падчас дажджу, такі быў выгляд ззяння вакол.

Такое было бачанне падабенства славы Пана.

Гэта слова Божае.

РЭСПАНСАРЫЙНЫ ПСАЛЬМ (Пс 148, 1–2. 11–12ab. 12c–14а.14bcd)

Рэфрэн: Зямля і неба поўныя хвалы Тваёй.

Або: Аллелюя.

1. Хваліце Пана з нябёсаў, *

хваліце Яго ў вышынях.

2. Хваліце Яго ўсе анёлы Ягоныя, *

хваліце Яго ўсе Ягоныя войскі.

Рэфрэн: Зямля і неба поўныя хвалы Тваёй.

Або: Аллелюя.

11. Каралі зямлі і ўсе народы, *

князі і ўсе суддзі зямлі,

12. хлопцы і дзяўчаты, *

старцы і падлеткі.

Рэфрэн: Зямля і неба поўныя хвалы Тваёй.

Або: Аллелюя.

Няхай славяць імя Пана, *

13. бо толькі Яго імя ўзнесена высока,

веліч Яго па-над зямлёй і нябёсамі. *

14. Ён памножыў моц свайго народа.

Рэфрэн: Зямля і неба поўныя хвалы Тваёй.

Або: Аллелюя.

Спеў хвалы *

ўсім Яго пабожным,

сынам Ізраэля *

народу, які блізка да Яго.

Рэфрэн: Зямля і неба поўныя хвалы Тваёй.

Або: Аллелюя.

СПЕЎ ПЕРАД ЕВАНГЕЛЛЕМ (пар. 2 Тэс 2, 14)

Акламацыя: Аллелюя, аллелюя, аллелюя.

Пан паклікаў нас праз Евангелле,

каб мы атрымалі славу Пана нашага Езуса Хрыста.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 17, 22–27)

Заб’юць Яго, і Ён уваскрэсне

+ Чытанне святога Евангелля паводле Мацвея.

У той час:

Калі Езус з вучнямі знаходзіўся ў Галілеі, Ён сказаў ім: Сын Чалавечы павінен быць аддадзены ў рукі людзей, і яны заб’юць Яго, і на трэці дзень Ён уваскрэсне. Тады яны вельмі засмуціліся.

Калі ж яны прыбылі ў Кафарнаум, зборшчыкі падатку падышлі да Пятра і сказалі: Ці ж ваш Настаўнік не плаціць падатку? Ён адказаў: Так. І калі ён увайшоў у дом, Езус апярэдзіў яго і сказаў: Як табе здаецца, Сымоне, з каго бяруць мыта або падатак зямныя каралі: са сваіх сыноў, ці з чужых?

Калі ён адказаў: З чужых, — Езус сказаў яму: Значыць, сыны свабодныя. Але, каб мы не сталі для іх прычынай граху, ідзі на мора, закінь вуду і вазьмі першую рыбу, якую зловіш. Калі адкрыеш ёй рот, знойдзеш статэр. Вазьмі і аддай яго за Мяне і за сябе.

Гэта слова Пана.

Аўторак (XIX)

ПЕРШАЕ ЧЫТАННЕ (Эзх  2, 8 — 3, 4)

Я з’еў гэты скрутак, і ў вуснах маіх ён быў салодкі, як мёд

Чытанне кнігі прарока Эзэхіэля.

Так кажа Пан:

Ты, сыне чалавечы, слухай, што Я кажу табе: Не бунтуйся, як гэты мяцежны дом. Адкрый вусны свае і з’еш, што Я дам табе.

І ўбачыў я: вось рука працягнута да мяне, а ў ёй — скрутак кнігі. Ён разгарнуў яго перада мною. А ён быў спісаны з абодвух бакоў, а запісаны на ім былі галашэнне, стагнанне і гора.

І сказаў мне: Сыне чалавечы, з’еш тое, што перад табою, з’еш гэты скрутак і ідзі, гавары дому Ізраэля. Я адкрыў свае вусны, і Ён даў мне з’есці гэты скрутак, кажучы мне: Сыне чалавечы, напоўні свой жывот і насыць сваё нутро гэтым скруткам,  што Я даю табе. І я з’еў яго, і ў вуснах маіх ён быў салодкі, як мёд.

Тады сказаў мне: Сыне чалавечы, ідзі, скіруйся да дому Ізраэля і гавары да іх Маімі словамі.

Гэта слова Божае.

РЭСПАНСАРЫЙНЫ ПСАЛЬМ (Пс 119 (118), 14 і 24. 72 і 103. 111 і 131, Р.: 103а)

Рэфрэн: Якія салодкія словы Твае, Пане.

14. Шляху сведчанняў Тваіх я радуюся *

больш за ўсе багацці.

24. Тваё ж сведчанне — гэта маё суцяшэнне, *

парада для мяне.

Рэфрэн: Якія салодкія словы Твае, Пане.

72. Закон вуснаў Тваіх для мяне лепшы, *

чым мноства золата і срэбра.

103. Якія салодкія словы Твае для майго паднябення, *

саладзейшыя за мёд для маіх вуснаў.

Рэфрэн: Якія салодкія словы Твае, Пане.

111. Твае сведчанні — мая спадчына навекі, *

бо яны — радасць майго сэрца.

131. Адкрываю вусны мае і ўздыхаю, *

бо прагну запаведзяў Тваіх.

Рэфрэн: Якія салодкія словы Твае, Пане.

СПЕЎ ПЕРАД ЕВАНГЕЛЛЕМ (Мц 11, 29аb)

Акламацыя: Аллелюя, аллелюя, аллелюя.

Вазьміце ярмо Маё на сябе

і навучыцеся ад Мяне, — кажа Пан, —

бо Я ціхі і пакорны сэрцам.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 18, 1–5. 10. 12–14)

Глядзіце, не пагарджайце ніводным з гэтых малых

+ Чытанне святога Евангелля паводле Мацвея.

У тую гадзіну вучні падышлі да Езуса, кажучы: Дык хто ж большы ў Валадарстве Нябесным? Тады Езус паклікаў дзіця і паставіў яго сярод іх, кажучы: Сапраўды кажу вам: калі не навернецеся і не станеце як дзеці, не ўвойдзеце ў Валадарства Нябеснае. Таму кожны, хто прынізіць сябе, як дзіця гэтае, той будзе большым у Валадарстве Нябесным. І калі хто прымае адно такое дзіця ў імя Маё, той Мяне прымае.

Глядзіце, не пагарджайце ніводным з гэтых малых, бо кажу вам, што Анёлы іхнія ў небе заўсёды бачаць аблічча Айца Майго, які ёсць у нябёсах.

Езус сказаў сваім вучням: Як вы думаеце? Калі ў нейкага чалавека было сто авечак, і адна з іх заблукала, ці не пакіне ён дзевяноста дзевяць у гарах і не пойдзе шукаць тую, што заблукала? Калі ж удасца знайсці яе, сапраўды кажу вам, ён радуецца ёй больш, чым дзевяноста дзевяці, якія не заблукалі.

Гэтак няма волі вашага Айца, які ў нябёсах, каб загінуў адзін з гэтых малых.

Гэта слова Пана.

Серада (XIX)

ПЕРШАЕ ЧЫТАННЕ (Эзх 9, 1–7; 10, 18–22)

Знак «ТАЎ» на чолах тых, хто смуткуе з прычыны агіды Ерузалема

Чытанне кнігі прарока Эзэхіэля.

Пан голасна ўсклінуў да вушэй маіх, кажучы: Наблізьцеся, карнікі горада, кожны са знішчальнай зброяй у руках. І вось прыйшло шэсць мужоў з дарогі да верхняй брамы, што звернута на поўнач, і кожны меў у руцэ знішчальную зброю. Таксама адзін муж сярод іх быў апрануты ў ільняное адзенне, а на баку меў пісарскія прылады. Яны прыйшлі і спыніліся каля меднага ахвярніка. І слава Божая перанеслася з-над Херубіма, над якім была, да парога дому. Тады Пан паклікаў мужа, які быў апрануты ў ільняное адзенне і меў на баку пісарскія прылады, і сказаў яму: Прайдзі пасярод горада, пасярод Ерузалема, і пастаў знак «ТАЎ» на чолах людзей, якія ўздыхаюць і смуткуюць з прычыны ўсёй агіды, што творыцца ў ім.

А іншым сказаў, як пачуў я: Ідзіце па горадзе следам за ім і забівайце, няхай не шкадуе вока ваша, і не майце літасці: старога, юнака, дзяўчыну, дзяцей і жанчын пазабівайце дашчэнту. Аднак не падступайце ні да кога, на кім убачыце знак «ТАЎ». Пачніце з Маёй святыні.

І яны пачалі са старэйшын, што былі перад святыняй. І сказаў ім: Зганьбіце святыню і напоўніце панадворкі забітымі. Выходзьце.

Яны выйшлі і забівалі тых, хто быў у горадзе.

Хвала Пана адышла з парога святыні і спынілася над Херубімамі. І Херубімы, падняўшы крылы свае, узвысіліся над зямлёю перада мною. Калі яны адыходзілі, калясніцы ішлі разам з імі. Яны спыніліся каля ўваходу ва ўсходнюю браму дому Пана, і хвала Бога Ізраэля была над імі. Гэта была жывая істота, якую бачыў я пад Богам Ізраэля над ракою Хабар, і я зразумеў, што гэта — Херубімы. У кожнага з чатырох было па чатыры твары, кожны меў па чатыры крылы і падабенства чалавечых рук пад сваімі крыламі. А падабенства твараў іхніх нагадвала тыя твары, што я бачыў над ракою Хабар. Кожны ішоў проста наперад.

Гэта слова Божае.

РЭСПАНСАРЫЙНЫ ПСАЛЬМ (Пс 113 (112), 1–2. 3–4. 5–6, Р.: 4b)

Рэфрэн: Па-над нябёсамі слава Пана Бога.

Або: Аллелюя.

1. Хваліце, слугі Пана, *

хваліце імя Пана.

2. Няхай будзе імя Пана благаслаўлёна *

цяпер і навекі.

Рэфрэн: Па-над нябёсамі слава Пана Бога.

Або: Аллелюя.

3. Ад усходу сонца да захаду *

няхай будзе праслаўлена імя Пана.

4. Узвышаны Пан над усімі народамі, *

па-над нябёсамі слава Ягоная.

Рэфрэн: Па-над нябёсамі слава Пана Бога.

Або: Аллелюя.

5. Хто падобны да Пана, Бога нашага, *

6. які схіляецца, каб паглядзець на неба і зямлю,

7. які падымае беднага з пылу

і са смецця ўзносіць убогага.

Рэфрэн: Па-над нябёсамі слава Пана Бога.

Або: Аллелюя.

СПЕЎ ПЕРАД ЕВАНГЕЛЛЕМ (2 Кар 5, 19)

Акламацыя: Аллелюя, аллелюя, аллелюя.

Бог у Хрысце паяднаў з сабою свет,

даючы нам слова паяднання.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 18, 15–20)

Калі паслухаецца цябе, то ты здабыў брата свайго

+ Чытанне святога Евангелля паводле Мацвея.

У той час:

Езус сказаў сваім вучням: Калі саграшыць супраць цябе брат твой, пайдзі і дакары яго сам-насам. Калі паслухаецца цябе, то ты здабыў брата свайго. Калі ж не паслухаецца, вазьмі з сабою яшчэ аднаго ці дваіх, каб вуснамі двух ці трох сведкаў пацвердзілася ўсялякае слова. Калі ж не паслухаецца іх, скажы касцёлу, а калі і касцёла не паслухаецца, то няхай ён будзе для цябе як язычнік і мытнік. Сапраўды кажу вам: усё, што вы звяжаце на зямлі, будзе звязана ў небе, і ўсё, што развяжаце на зямлі, будзе развязана ў небе.

Зноў жа, сапраўды, кажу вам, што, калі б двое з вас на зямлі згодна прасілі нейкай рэчы, то станецца ім ад Айца Майго, які ў нябёсах. Бо, дзе двое ці трое сабраліся ў імя Маё, там Я ёсць сярод іх.

Гэта слова Пана.

Чацвер (XIX)

ПЕРШАЕ ЧЫТАННЕ (Эзх 12, 1–12)

Пойдзе ў выгнанне днём і на вачах іхніх

Чытанне кнігі прарока Эзэхіэля.

Пан скіраваў да мяне слова, кажучы:

Сыне чалавечы, ты жывеш сярод збунтаванага дому. Яны маюць вочы, каб бачыць, але не бачаць; маюць вушы, каб чуць, але не чуюць, бо гэта збунтаваны дом. Таму ты, сыне чалавечы, падрыхтуй сабе рэчы для выгнання і днём адпраўляйся ў выгнанне на вачах іхніх. Калі ты пойдзеш у выгнанне са свайго дому ў іншае месца на вачах іхніх, тады, можа, убачаць, што яны збунтаваны дом.

І днём на вачах іхніх вынесі рэчы свае, нібы рэчы выгнанніка, а сам увечары выйдзі перад імі, як выходзяць выгнаннікі. На вачах іхніх праламай сабе дзірку ў сцяне і выйдзі праз яе. У іх на вачах вазьмі рэчы на плечы і поцемкам вынесі іх. Заслані твар свой, каб не бачыць зямлі, бо Я ўчыніў цябе знакам для дому Ізраэля.

Тады я зрабіў, як было загадана: удзень вынес рэчы свае, быццам рэчы выгнанніка, а ўвечары праламаў сабе рукою дзірку ў сцяне і поцемкам вынес у іх на вачах рэчы свае, паклаўшы на плечы.

Раніцаю Пан скіраваў да мяне слова, кажучы: Сыне чалавечы, ці не пытаўся ў цябе дом Ізраэля, збунтаваны дом: Што ты робіш? Адкажы ім: Так кажа Пан Бог: гэтае прадказанне датычыць кіраўніка ў Ерузалеме і ўсяго дому Ізраэля, які знаходзіцца там. Скажы: Я — знак для вас. Як рабіў я, так будзе і з імі: яны пойдуць ў выгнанне і палон. А кіраўнік, які сярод іх, поцемкам панясе на плячах рэчы і выйдзе; яму праламаюць дзірку ў сцяне, каб можна было яму прайсці праз яе; ён заслоніць твар свой, каб не бачыць вачыма зямлі.

Гэта слова Божае.

РЭСПАНСАРЫЙНЫ ПСАЛЬМ (Пс 78 (77), 56–57. 58–59. 61–62, Р.: пар. 7с)

Рэфрэн: Не забывайце пра справы Пана.

56. Яны выпрабоўвалі і паўставалі супраць Найвышэйшага Бога, *

і не захоўвалі Ягоных сведчанняў.

57. Адступаліся і здраджвалі, як іхнія бацькі, *

падводзілі, як ненадзейны лук.

Рэфрэн: Не забывайце пра справы Пана.

58. Засмучалі Яго сваімі ўзвышшамі, *

ідаламі сваімі абуджалі Яго зайздрасць.

59. Бог пачуў і запалаў гневам, *

і цалкам адкінуў Ізраэль.

Рэфрэн: Не забывайце пра справы Пана.

61. Аддаў сваю моц у няволю, *

і веліч сваю — у рукі ворага.

62. Аддаў пад меч свой народ, *

і разгневаўся на спадчыну сваю.

Рэфрэн: Не забывайце пра справы Пана.

СПЕЎ ПЕРАД ЕВАНГЕЛЛЕМ (Пс 119 (118), 135)

Акламацыя: Аллелюя, аллелюя, аллелюя.

Пакажы слузе Твайму святло свайго аблічча

і навучы мяне Тваім пастановам.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 18, 21 — 19, 1)

Не кажу табе, што аж сем разоў, але ажно семдзесят сем разоў

+ Чытанне святога Евангелля паводле Мацвея.

У той час:

Пётр падышоў да Езуса і сказаў Яму: Пане, калі мой брат будзе грашыць супраць мяне, колькі разоў я павінен прабачаць яму? Ці аж сем разоў? Езус адказвае яму: Не кажу табе, што аж сем разоў, але ажно семдзесят сем разоў.

Таму Валадарства Нябеснае падобнае да караля, які захацеў разлічыцца са сваімі слугамі. Калі ён пачаў разлічвацца, прывялі да яго аднаго, які вінен быў яму дзесяць тысячаў талантаў. Паколькі той не меў чым заплаціць, то гаспадар загадаў прадаць яго і жонку, і дзяцей, і ўсё, што ён меў, і заплаціць. Тады, упаўшы, слуга кланяўся перад ім і казаў: Будзь велікадушны да мяне, і ўсё табе аддам. Гаспадар, злітаваўшыся над гэтым слугою, адпусціў яго і дараваў яму доўг. А калі гэты слуга выйшаў, знайшоў аднаго з сабратоў сваіх, які вінен быў яму сто дынараў, і, схапіўшы яго, душыў, кажучы: Аддай мне, што вінен. Тады сабрат яго ўпаў да ног ягоных і маліў яго, кажучы: Будзь велікадушны да мяне, і аддам табе. Але той не захацеў, а пайшоў і пасадзіў яго ў вязніцу, пакуль не аддасць доўгу.

Сабраты яго, убачыўшы, што здарылася, засмуціліся і, прыйшоўшы, расказалі гаспадару свайму ўсё, што cталася. Тады гаспадар ягоны паклікаў яго і сказаў: Нягодны слуга! Увесь твой доўг я дараваў табе, таму што ты папрасіў мяне; ці ж не належала і табе змілавацца над сабратам тваім, як і я змілаваўся над табою? I, разгневаўшыся, гаспадар ягоны аддаў яго мучыцелям, пакуль не верне яму ўсяго доўгу. Так і Айцец Мой Нябесны зробіць вам, калі кожны з вас ад сэрца вашага не даруе брату свайму.

Сказаўшы гэтыя словы, Езус пакінуў Галілею і прыбыў у межы Юдэі, на другі бок Ярдану.

Гэта слова Пана.

Пятніца (XIX)

ПЕРШАЕ ЧЫТАННЕ (Эзх 16, 1–15. 60. 63)

Ты была дасканалаю ў аздобе Маёй, якой Я цябе адарыў, і стала чужаложыць

Чытанне кнігі прарока Эзэхіэля.

Пан скіраваў да мяне слова: Сыне чалавечы, пакажы Ерузалему агіду ягоную і скажы яму: гэта кажа Ерузалему Пан Бог: тваё паходжанне і твая радзіма — у зямлі ханаанскай, бацька твой — амарэй, а маці — хетэйка. Калі ты нарадзілася, у дзень тваіх народзін, не абрэзалі пупавіны табе і для ачышчэння не абмылі цябе ў вадзе, не нацерлі цябе соллю і не спавілі ў пялёнкі. Нічыё вока не пашкадавала цябе, каб міласэрна зрабіць табе хоць нешта з гэтага, аднак з пагардай да твайго жыцця выкінулі цябе на голае поле ў дзень, калі ты нарадзілася.

Праходзячы міма цябе, Я ўбачыў цябе, кінутую на патаптанне ў сваёй крыві, і сказаў табе: Жыві ў сваёй крыві! Так, Я сказаў табе: Жыві ў сваёй крыві! Я расціў цябе як палявую расліну. І ты вырасла, і стала вялікай, і дасягнула незвычайнай прыгажосці: узняліся грудзі твае і выраслі валасы твае, але ты ўсё яшчэ была голай і непрыкрытай.

Я праходзіў каля цябе і ўбачыў цябе. Гэта быў час твой, час кахання. Я распасцёр шаты свае над табою і прыкрыў тваю галечу. Я пакляўся табе і заключыў з табой запавет, – кажа Пан Бог, – і ты стала Маёю. Я абмыў цябе вадою, абцёр з цябе кроў і намасціў цябе алеем. Я апрануў цябе ў вышываныя шаты, абуў цябе ў саф'янавыя чаравікі, бісерам аперазаў цябе і накрыў шоўкам. Каштоўнасцямі ўпрыгожыў цябе, надзеў бранзалеты на рукі твае, а ланцужок на тваю шыю. Я даў кальцо табе ў нос і завушніцы для тваіх вушэй, на галаву тваю ўсклаў цудоўную карону. І ты прыбралася ў золата і срэбра, апранулася ў бісер і шоўк, у вышываныя шаты. Ты спажывала найчысцейшую муку, мёд і алей. Ты стала надзвычай прыгожай і дасягнула каралеўскай велічы. І разышлася слава твая між народамі з прычыны красы тваёй, бо ты была дасканалаю ў аздобе Маёй, якой Я цябе адарыў, — кажа Пан.

Але ты ўсклала надзею на сваю прыгажосць і з-за славы сваёй стала чужаложыць. Ты рассыпала сваю распусту, аддаючыся кожнаму, хто праходзіў міма цябе.

Аднак Я буду памятаць пра свой запавет, што заключыў з Табою ў дні маладосці тваёй, і ўстанаўлю з табою вечны запавет, каб ты памятала і саромелася і каб ад сораму не магла больш адкрыць вуснаў сваіх у той час, калі я дарую табе ўсё, што ты рабіла, — кажа Пан Бог.

Гэта слова Божае.

РЭСПАНСАРЫЙНЫ ПСАЛЬМ (Іс 12, 2–3. 4bcd. 5–6, Р.: 1с)

Рэфрэн: Пан адкінуў гнеў свой і мяне суцешыў.

2. Вось Бог — маё збаўленне, на Яго спадзяюся і баяцца не буду.*

Бо Пан — мая моц і мая песня, Ён стаў маім збаўленнем.

3. Вы з радасцю будзеце чэрпаць ваду *

з крыніцаў збаўлення.

Рэфрэн: Пан адкінуў гнеў свой і мяне суцешыў.

4. Праслаўляйце Пана, *

заклікайце імя Ягонае

і абвяшчайце сярод народаў справы Яго; *

нагадвайце, што ўзнёслае імя Ягонае.

Рэфрэн: Пан адкінуў гнеў свой і мяне суцешыў.

5. Спявайце Пану, бо Ён учыніў вялікія рэчы, *

абвясціце гэта па ўсёй зямлі.

6. Весяліся і радуйся, жыхарка Сіёну, *

бо вялікі сярод цябе Святы Ізраэля.

Рэфрэн: Пан адкінуў гнеў свой і мяне суцешыў.

СПЕЎ ПЕРАД ЕВАНГЕЛЛЕМ (пар. 1 Тэс 2, 13)

Акламацыя: Аллелюя, аллелюя, аллелюя.

Прыміце слова Божае не як чалавечае слова,

але, што ёсць на самой справе, як Божае слова.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 19, 3–12)

Майсей з-за ўпартасці вашых сэрцаў дазволіў вам разводзіцца са сваімі жонкамі, аднак спачатку так не было

+ Чытанне святога Евангелля паводле Мацвея.

У той час:

Падышлі да Езуса фарысеі і, выпрабоўваючы Яго, пыталіся: Ці дазволена чалавеку з усялякай прычыны разводзіцца з жонкаю сваёю?

Ён сказаў ім у адказ: Хіба не чыталі вы, што Створца спачатку стварыў іх мужчынам і жанчынай. І сказаў: Таму пакіне мужчына бацьку і маці і злучыцца з жонкай сваёй, і абое стануць адным целам. Таму яны ўжо не двое, але адно цела. Таму няхай чалавек не раздзяляе таго, што злучыў Бог.

Тады яны сказалі Яму: Чаму ж Майсей загадаў даць разводны  ліст і адпусціць яе.

Езус сказаў ім: Майсей з-за ўпартасці вашых сэрцаў дазволіў вам разводзіцца са сваімі жонкамі, аднак спачатку так не было. А Я кажу вам: Хто развядзецца з жонкаю сваёю не з-за распусты і ажэніцца з іншаю, той чужаложыць.

Сказалі Яму вучні Ягоныя: Калі такія адносіны чалавека з жонкаю, то лепш не жаніцца.

Ён сказаў ім: Не ўсе могуць прыняць гэтае слова, але тыя, каму дадзена. Бо ёсць скапцы, якія нарадзіліся такімі з улоння маці; ёсць скапцы, якіх людзі спаклалі; і ёсць скапцы, якія самі зрабілі сябе скапцамі дзеля Валадарства Нябеснага.

Хто можа прыняць гэта, няхай прымае.

Гэта слова Пана.

Субота (XIX)

ПЕРШАЕ ЧЫТАННЕ (Эзх 18, 1–10.  13b. 30–32)

Я буду судзіць кожнага паводле шляхоў ягоных

Чытанне кнігі прарока Эзэхіэля.

Пан скіраваў да мяне слова, кажучы:

Навошта вы паўтараеце гэтую прымаўку супраць дому Ізраэля, кажучы: бацькі елі недаспелы вінаград, а на зубах дзяцей аскома. Як жыву Я, — кажа Пан, — не будзеце больш паўтараць гэтай прымаўкі ў Ізраэлі. Вось, душы ўсіх належаць Мне: як душа бацькі, так і душа сына. Душа, якая грашыць, памрэ.

Але калі чалавек праведны, калі ён чыніць справядлівасць і правасуддзе, не есць на ўзвышшах, не ўзносіць сваіх вачэй да ідалаў дому Ізраэля, не ганьбіць жонкі бліжняга свайго, не набліжаецца да жанчыны ў час яе нячыстасці, не ўціскае нікога, вяртае даўжніку заклад ягоны, не чыніць рабунку, дае галоднаму свой хлеб і прыкрывае голага адзежай, не займаецца ліхвярствам, адхіляе руку сваю ад беззаконня, справядліва рассуджвае аднаго чалавека з другім, паступае паводле Маіх пастановаў і захоўвае Мае прысуды, каб здзейсніць праўду — гэта справядлівы чалавек, і ён напэўна будзе жыць, — кажа Пан Бог.

Але калі б у яго нарадзіўся сын злачынца, які пралівае кроў і робіць што-небудзь з таго, ён не будзе жыць. Калі ён робіць усю гэту агіду, то напэўна памрэ і кроў ягоная будзе на ім.

Таму, дом Ізраэля, Я буду судзіць кожнага паводле шляхоў ягоных, — кажа Пан Бог. Пакайцеся і адвярніцеся ад усіх сваіх злачынстваў, каб яны ўжо не былі для вас прычынай спатыкнення. Адкіньце ад сябе ўсе грахі, якія вы ўчынілі супраць Мяне, і стварыце ў сабе новае сэрца і новы дух, бо навошта паміраць вам, дом Ізраэля? Я не хачу смерці таго, хто памірае, — кажа Пан Бог. Таму навярніцеся — і будзеце жыць.

Гэта слова Божае.

РЭСПАНСАРЫЙНЫ ПСАЛЬМ (Пс 51 (50),  12–13. 14–15. 18–19, Р.: 12а)

Рэфрэн: Чыстае сэрца ствары ўва мне, Божа.

12. Чыстае сэрца ствары ўва мне, Божа, *

і аднаві ўва мне трывалы дух.

13. Не адкінь мяне ад свайго аблічча *

і не пазбаў мяне Духа Твайго Святога.

Рэфрэн: Чыстае сэрца ствары ўва мне, Божа.

14. Вярні мне радасць збаўлення Твайго *

і ўмацуй мяне духам прыхільным.

15. Навучы няправых шляхам Тваім, *

і бязбожнікі да Цябе вернуцца.

Рэфрэн: Чыстае сэрца ствары ўва мне, Божа.

18. Бо Ты не прагнеш ахвяры, *

усеспаленне, хоць бы даў я, Табе не спадабаецца.

19. Ахвяра для Бога — дух пакорны,

сэрцам зламаным і пакорным Ты, Божа, не пагарджаеш.

Рэфрэн: Чыстае сэрца ствары ўва мне, Божа.

СПЕЎ ПЕРАД ЕВАНГЕЛЛЕМ (пар. Мц 11, 25)

Акламацыя: Аллелюя, аллелюя, аллелюя.

Благаслаўлёны Ты, Ойча, Пан  неба  і  зямлі,

бо Ты адкрыў таямніцы Валадарства дзецям.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 19, 13–15)

Не забараняйце дзецям прыходзіць да Мяне, бо такім належыць Валадарства Нябеснае

+ Чытанне святога Евангелля паводле Мацвея.

У той час:

Прынеслі да Езуса дзяцей, каб Ён усклаў на іх рукі і памаліўся. Вучні ж папракалі іх. Але Езус сказаў: Пусціце дзяцей і не забараняйце ім прыходзіць да Мяне, бо такім належыць Валадарства Нябеснае. І, усклаўшы на іх рукі, пайшоў адтуль.

Гэта слова Пана.

ХХ ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Іс 56, 1. 6–7)

Сыноў чужаземцаў узвяду на гару Маю святую

Чытанне кнігі прарока Ісаі.

Так кажа Пан:

Захоўвайце правасуддзе і чыніце справядлівасць,

бо  хутка прыйдзе збаўленне Маё

і аб’явіцца справядлівасць Мая.

Сыноў чужаземцаў, якія далучыліся да Пана,

каб служыць Яму і любіць імя Пана,

каб быць Яго слугамі,

усіх, хто захоўвае суботу, каб не ганьбіць яе, і тых,

хто моцна трымаецца Майго запавету,

узвяду на гару Маю святую

і ўсцешу іх у Маім доме малітвы.

Усеспаленні іхнія і ахвяры

будуць даспадобы Мне на ахвярніку Маім,

бо дом Мой будзе названы

домам малітвы для ўсіх народаў.

Гэта слова Божае.

РЭСПАНСАРЫЙНЫ ПСАЛЬМ (Пс 67 (66), 2–3. 5. 6 і 8, Р.: 4)

Рэфрэн: Няхай усе народы славяць Цябе, Божа.

2. Няхай Бог змілуецца над намі і благаславіць нас, *

няхай заззяе аблічча Яго над намі,

3. каб на зямлі мы спазналі Ягоную дарогу, *

між усімі народамі Яго збаўленне.

Рэфрэн: Няхай усе народы славяць Цябе, Божа.

5. Няхай весяляцца *

і радуюцца ўсе плямёны,

бо Ты судзіш народы паводле праўды *

і плямёнамі на зямлі кіруеш.

Рэфрэн: Няхай усе народы славяць Цябе, Божа.

6. Няхай славяць Цябе народы, Божа, *

няхай славяць Цябе народы ўсе.

8. Няхай Бог нас благаслаўляе, *

няхай баяцца Яго ўсе межы зямлі.

Рэфрэн: Няхай усе народы славяць Цябе, Божа.

ДРУГОЕ ЧЫТАННЕ (Рым 11, 13–15. 29–32)

Дары і пакліканне Божае нязменныя

Чытанне Паслання святога апостала Паўла да Рымлянаў.

Браты:

Я кажу вам, язычнікам: як Апостал язычнікаў я праслаўляю служэнне сваё, каб абудзіць руплівасць сярод сваіх суродзічаў і каб давесці да збаўлення некаторых з іх. Бо калі адкідванне іх — гэта прымірэнне для свету, то што ж тады іх прыняцце, калі не паўстанне да жыцця з памерлых?

Дары і пакліканне Божае нязменныя. Як і вы некалі былі непаслухмяныя Богу, а цяпер памілаваны праз непаслухмянасць іхнюю, гэтак і яны цяпер непаслухмяныя, каб праз змілаванне над вамі і самі яны памілаваныя былі. Таму што Бог замкнуў усіх у непаслухмянасць, каб усіх памілаваць.

Гэта слова Божае.

СПЕЎ ПЕРАД ЕВАНГЕЛЛЕМ (пар. Мц 4, 23)

Акламацыя: Аллелюя, аллелюя, аллелюя.

Езус абвяшчаў Евангелле аб валадарстве

і лячыў ўсялякія хваробы ў людзей.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 15, 21–28)

О жанчына, вялікая вера твая!

+ Чытанне святога Евангелля паводле Мацвея.

У той час:

Езус выйшаў і скіраваўся ў землі Тыра і Сідона. I вось жанчына з Ханаана выйшла з тых ваколіц і пачала крычаць: Змілуйся нада мною, Пане, Сыне Давіда! Мая дачка цяжка апантаная злым духам.

Але Езус не адказаў ёй ні слова. Тады вучні Ягоныя падышлі і прасілі Яго: Адпусці яе, бо яна крычыць услед за намі. Ён сказаў у адказ: Я пасланы толькі да загінуўшых авечак з дому Ізраэля.

Яна ж падышла, пакланілася Яму і сказала: Пане, дапамажы мне. Ён сказаў у адказ: Нягожа забраць хлеб у дзяцей і кінуць шчанятам. Яна сказала: Так, Пане, але і шчаняты ядуць крошкі, якія падаюць са стала гаспадароў іхніх. Тады Езус сказаў ёй у адказ: О жанчына, вялікая вера твая! Няхай станецца табе, як жадаеш. I з гэтага моманту яе дачка стала здаровай.

Гэта слова Пана.

XX ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Прып 9, 1–6)

Ешце хлеб мой, піце віно, якое змяшала

Чытанне кнігі Прыпавесцяў Саламона.

Мудрасць збудавала дом свой і вычасала сем калонаў яго, забіла тое, што было на зарэз, змяшала віно сваё і стол падрыхтавала. Выслала служанак сваіх і кліча з вяршынь узвышшаў горада: Хто просты, няхай прыйдзе сюды.

Неразумнаму яна сказала: Хадзіце, ешце хлеб мой, піце віно, якое змяшала. Адкіньце глупства і будзеце жыць, хадзіце шляхам розуму.

Гэта слова Божае.

РЭСПАНСАРЫЙНЫ ПСАЛЬМ (Пс 34 (33), 2–3. 10–11. 12–13. 14–15, Р.: 9а)

Рэфрэн: Пакаштуйце і ўбачце, які добры ёсць Пан.

2. Благаслаўляць буду Пана ва ўсе часы, *

хвала Яго заўсёды на маіх вуснах.

4. Панам будзе ганарыцца душа мая, *

няхай чуюць гэта пакорныя і няхай весяляцца.

Рэфрэн: Пакаштуйце і ўбачце, які добры ёсць Пан.

10. Бойцеся Пана, Ягоныя святыя; *

бо той, хто баіцца Яго, не мае нястачы ні ў чым.

11. Дзікія звяры церпяць нястачу і голад, *

а тым, хто шукае Пана, не будзе неставаць ніякага дабра.

Рэфрэн: Пакаштуйце і ўбачце, які добры ёсць Пан.

12. Прыйдзіце, сыны, паслухайце мяне: *

навучу вас боязі Пана.

13. Хто той чалавек, які ўпадабаў жыццё *

і любіць доўгія дні, каб бачыць дабро?

Рэфрэн: Пакаштуйце і ўбачце, які добры ёсць Пан.

14. Сцеражы язык свой ад злога,

і вусны свае ад словаў падступных.

15. Адвярніся ад зла і рабі дабро,

Шукай спакою і трымайся яго.

Рэфрэн: Пакаштуйце і ўбачце, які добры ёсць Пан.

ДРУГОЕ ЧЫТАННЕ (Эф 5, 15–20)

Пазнавайце, што ёсць воляй Пана

Чытанне Паслання святога апостала Паўла да Эфесцаў.

Глядзіце дакладна, браты, як паступаеце, не як неразумныя, а як мудрыя. Выкарыстоўвайце час, бо дні ліхія. Не будзьце ж неразважнымі, але пазнавайце, што ёсць воляй Пана.

І не ўпівайцеся віном, ад якога бывае распуста, але напаўняйцеся Духам, настаўляючы саміх сябе псальмамі і гімнамі, і спевамі духоўнымі, спяваючы і выслаўляючы Пана ў сэрцах вашых. Дзякуйце заўсёды за ўсё Богу і Айцу ў імя Пана нашага Езуса Хрыста.

Гэта слова Божае.

СПЕЎ ПЕРАД ЕВАНГЕЛЛЕМ (Ян 6, 56)

Акламацыя: Аллелюя, аллелюя, аллелюя.

Хто есць Маё Цела і п’е Маю Кроў,

ува Мне ёсць, а Я — у ім, — кажа Пан.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 6, 51–58)

Хлеб жывы, які сышоў з неба

+ Чытанне святога Евангелля паводле Яна.

У той час:

Езус сказаў народу: Я хлеб жывы, які сышоў з неба. Калі хто будзе есці хлеб гэты, будзе жыць вечна. А хлеб, які Я дам, гэта цела Маё дзеля жыцця свету.

Юдэі спрачаліся паміж сабою, кажучы: Як Ён можа даць нам есці сваё цела?

Езус сказаў ім: Сапраўды, сапраўды кажу вам: калі не будзеце есці цела Сына Чалавечага і піць крыві Ягонай, не будзеце мець у сабе жыцця. Хто есць Маё цела і п’е Маю кроў, мае жыццё вечнае, і Я ўваскрашу яго ў апошні дзень.

Бо цела Маё — праўдзівы спажытак, а кроў Мая — праўдзівы напой. Хто есць Маё цела і п’е Маю кроў, ува Мне ёсць, а Я — у ім.

Як паслаў Мяне жывы Айцец, і Я жыву Айцом, так і той, хто есць Мяне, будзе жыць Мною. Гэта той хлеб, які сышоў з неба, а не той, які елі айцы вашыя і памерлі. Хто есць хлеб гэты, будзе жыць навекі.

Гэта сказаў Ён у сінагозе, калі навучаў у Кафарнауме.

Гэта слова Пана.

XX ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Ер 38, 4–6. 8-10)

Ты нарадзіла мяне чалавекам нязгоды для ўсёй зямлі

Чытанне кнігі прарока Ераміі.

У тыя дні:

Кіраўнікі сказалі каралю: Няхай Ерамія будзе аддадзены на смерць, бо ён расслабляе рукі жаўнераў, якія застаюцца ў гэтым горадзе, і рукі ўсяго народа, кажучы ім падобныя словы. Гэты чалавек шукае для свайго народа не дабрабыту, але толькі няшчасця.

І сказаў кароль Сэдэкія: Ён у вашых руках, бо кароль не можа зрабіць нічога супраць вас. Тады яны ўзялі Ерамію і, спусціўшы на вяроўках,  кінулі яго ў яму Мальхія, каралеўскага сына, якая знаходзілася ў двары цямніцы. У яме была не вада, а толькі багна; і загразнуў Ерамія ў багне.

І выйшаў Абдэмэлех з каралеўскага дому, і сказаў каралю, кажучы: Гаспадар мой, кароль, гэтыя людзі ва ўсім паступілі дрэнна з прарокам Ераміяй. Яны кінулі яго ў яму, каб ён памёр там з голаду, бо ў горадзе ўжо няма хлеба.

Тады кароль загадаў эфіопу Абдэмэлеху: Вазьмі з сабою адсюль трыццаць чалавек і выцягні прарока Ерамію з ямы, пакуль ён не памёр.

Гэта слова Божае.

РЭСПАНСАРЫЙНЫ ПСАЛЬМ (Пс 40 (39), 2–3. 4. 18, Р.: 14b)

Рэфрэн: Пане, паспяшы мне на дапамогу.

2. Я цвёрда спадзяваўся на Пана, *

і Ён схіліўся нада мною, і пачуў мой крык.

3. Падняў мяне з ямы пагібелі, з балоцістай багны, *

паставіў на скале мае ногі, умацаваў крокі мае.

Рэфрэн: Пане, паспяшы мне на дапамогу.

4. І паклаў у мае вусны новую песню, *

спеў хвалы нашаму Богу.

Многія ўбачаць і спалохаюцца, *

і будуць спадзявацца на Пана.

Рэфрэн: Пане, паспяшы мне на дапамогу.

18. Я няшчасны і ўбогі, *

але Пан пра мяне дбае.

Ты — дапамога мая і мой Збаўца, *

Божа мой, не спазняйся!

Рэфрэн: Пане, паспяшы мне на дапамогу.

ДРУГОЕ ЧЫТАННЕ (Гбр 12, 1–4)

Будзем цярпліва бегчы ў прызначаным для нас змаганні

Чытанне Паслання да Габрэяў.

Браты:

Маючы вакол сябе безліч сведкаў, скінем з сябе ўсялякі цяжар і грэх, які лёгка аблытвае нас, і будзем цярпліва бегчы ў прызначаным для нас змаганні, гледзячы на Езуса, пачынальніка і завяршальніка веры. Замест радасці, што была перад Ім, Ён, не зважаючы на ганьбу,  выцерпеў крыж і сеў праваруч Божага трону.

Падумайце пра таго, хто вытрываў такі над сабою здзек ад грэшнікаў, каб не знемагліся вы ў душах сваіх і не аслаблі. Вы яшчэ не змагаліся аж да крыві, ваюючы супраць граху.

Гэта слова Божае.

СПЕЎ ПЕРАД ЕВАНГЕЛЛЕМ (Ян 10, 27)

Акламацыя: Аллелюя, аллелюя, аллелюя.

Авечкі Мае слухаюць голас Мой, — кажа Пан, —

і Я ведаю іх, і яны ідуць за Мною.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 12, 49–53)

Прыйшоў даць не спакой, але раздзяленне

+ Чытанне святога Евангелля паводле Лукі.

У той час:

Езус сказаў сваім вучням: Агонь прыйшоў Я кінуць на зямлю і як жа хачу, каб ён ўжо разгарэўся. Хростам павінен Я ахрысціцца і як жа пакутую, пакуль гэта не споўніцца. Думаеце, што Я прыйшоў даць зямлі спакой? Не, кажу вам, не спакой, але раздзяленне. Бо з гэтага часу пяцёра ў адным доме будуць падзеленыя, трое супраць дваіх і двое супраць траіх.

Бацька будзе супраць сына,

і сын супраць бацькі,

маці супраць дачкі,

і дачка супраць маці,

свякроў супраць нявесткі сваёй,

і нявестка супраць свекрыві сваёй.

Гэта слова Пана.

Панядзелак (XX)

ПЕРШАЕ ЧЫТАННЕ (Эзх 24, 15–24)

Езэхіэль будзе для вас знакам

Чытанне кнігі прарока Эзэхіэля.

Пан скіраваў да мяне слова: Сыне чалавечы, вось Я забяру ў цябе нечакана пацеху вачэй тваіх, але ты не смуткуй і не плач, няхай не ліюцца твае слёзы. Уздыхай моўчкі, не рабі галашэння па памерлых, павязку сваю завяжы на сабе, надзень абутак свой  на ногі свае, не засланяй сабе барады і не еш хлеба жалобнікаў.

Раніцай я гаварыў народу, а ўвечары памерла мая жонка. І на другі дзень раніцай я зрабіў, як мне было загадана.

І сказаў мне народ: Ці не раскажаш нам, якое значэнне таго, што ты робіш? Я сказаў ім: Пан скіраваў да мяне такое слова: скажы дому Ізраэля: Так кажа Пан Бог:

Вось Я аддам на ганьбаванне святыню Маю, гонар сілы вашай, уцеху вачэй вашых і асалоду вашых душаў. Сыны вашы і дочкі, якіх вы пакінулі, загінуць ад мяча. І будзеце рабіць, як рабіў я: не будзеце засланяць барады і есці хлеба жалобнікаў. Павязкі вашыя будуць на галовах вашых і абутак на нагах вашых, не будзеце смуткаваць і плакаць, але парахнець у беззаконнях вашых і ўздыхаць кожны перад братам сваім. Езэхіэль будзе для вас знакам: тое, што ён рабіў, і вы будзеце рабіць. Калі гэта здарыцца, спазнаеце, што Я — Пан Бог.

Гэта слова Божае.

РЭСПАНСАРЫЙНЫ ПСАЛЬМ (Дрг 32, 18–19. 20. 21, Р.: пар. 18b)

Рэфрэн: Бога, які цябе стварыў, ты пакінуў.

18. Ты пагардзіў Скалой, што нарадзіла цябе, *

і забыў Бога, які даў табе жыццё.

19. Убачыў гэта Пан і ў гневе *

адкінуў сваіх сыноў і дачок.

Рэфрэн: Бога, які цябе стварыў, ты пакінуў.

20. І сказаў: Схаваю ад іх сваё аблічча *

і пагляджу, які будзе іх канец.

Бо яны — пакаленне крывадушнае, *

дзеці, у якіх няма вернасці.

Рэфрэн: Бога, які цябе стварыў, ты пакінуў.

21. Яны абудзілі Мой гнеў †

тым, што не ёсць богам, *

марнасцю сваёю Мяне засмуцілі.

Таму Я выклічу іх абурэнне тым, што не народ, *

засмучу іх неразумным народам.

Рэфрэн: Бога, які цябе стварыў, ты пакінуў.

СПЕЎ ПЕРАД ЕВАНГЕЛЛЕМ (Мц 5, 3)

Акламацыя: Аллелюя, аллелюя, аллелюя.

Шчаслівыя ўбогія духам,

бо іх ёсць Валадарства Нябеснае.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 19, 16–22)

Калі хочаш быць дасканалым, прадай маёмасць сваю і здабудзеш скарб у нябёсах

+ Чытанне святога Евангелля паводле Мацвея.

У той час:

Да Езуса падышоў адзін чалавек і сказаў: Настаўнік, што добрага зрабіць мне, каб мець жыццё вечнае?

Ён адказаў яму: Чаму пытаешся ў мяне пра дабро? Адзін ёсць Добры! Калі хочаш увайсці ў жыццё вечнае, захоўвай запаведзі. Той кажа Яму: Якія? Езус адказаў: Не забівай, не чужалож, не крадзі, не сведчы фальшыва, шануй бацьку і маці, любі бліжняга свайго, як самога сябе.

Юнак кажа Яму: Усё гэта я захоўваў, чаго яшчэ нестае мне? Езус кажа яму: Калі хочаш быць дасканалым, ідзі, прадай маёмасць сваю і раздай бедным, і здабудзеш скарб у нябёсах; і прыходзь ісці за Мною.

Пачуўшы сказанае, юнак адышоў засмучаны, бо меў вялікую маёмасць.

Гэта слова Пана.

Аўторак (XX)

ПЕРШАЕ ЧЫТАННЕ (Эзх 28, 1–10)

Ты толькі чалавек, а розум свой паставіў нароўні з розумам Божым

Чытанне кнігі прарока Эзэхіэля.

Пан скіраваў да Мяне слова: Сыне чалавечы, скажы кіраўніку Тыра: так кажа Пан Бог: тваё сэрца стала ганарыстым і ты гаварыў: я — бог, я сяджу на боскім пасадзе ў сэрцы мораў. Ты толькі чалавек, а розум свой паставіў нароўні з розумам Божым. Вось, ты мудрэйшы за Даніэля, ніякая таямніца не схавана ад цябе. Сваёю мудрасцю і розумам ты здабыў сабе багацце, назбіраў золата і срэбра ў скарбніцы свае. Вялікай мудрасцю і гандлем ты памножыў багацце сваё, і заганарылася сэрца тваё ад багацця твайго.

Таму так кажа Пан Бог: за тое, што ты паставіў розум свой нароўні з розумам Божым, Я навяду на цябе чужынцаў, самых жорсткіх з народаў. Яны выцягнуць мячы свае супраць хараства мудрасці тваёй і апаганяць прыгажосць тваю. Скінуць цябе ў яму, і ты загінеш смерцю палеглых у сэрцы мораў. Ці будзеш яшчэ казаць: я — бог, — перад забойцамі сваімі, бо ў руках тваіх забойцаў ты будзеш чалавекам, а не богам? Смерцю неабрэзаных памрэш ты, ад рук чужынцаў, бо Я сказаў гэта, — кажа Пан Бог.

Гэта слова Божае.

РЭСПАНСАРЫЙНЫ ПСАЛЬМ (Дрг 32, 26–27аb. 27cd–28. 30. 35cd–36аb, Р.: пар. 39c)

Рэфрэн: Пан забівае, і сам ажыўляе.

26. Я сказаў: Знішчу іх, *

сатру сярод людзей успамін пра іх.

27. Але пабаяўся дзёрзкасці варожай, *

каб не ганарыліся іхнія ворагі.

Рэфрэн: Пан забівае, і сам ажыўляе.

Каб не казалі: Рука наша моцная, *

і не Пан учыніў усё гэта.

28. Бо гэта народ безразважны, *

і няма ў іх розуму.

Рэфрэн: Пан забівае, і сам ажыўляе.

30. Як адзін можа пераследаваць тысячы, *

а двое — праганяць дзесяткі тысяч?

Ці не таму, што іхняя Скала іх прадала, *

а Пан іх пакінуў?

Рэфрэн: Пан забівае, і сам ажыўляе.

35. Набліжаецца дзень іхняй згубы, *

і хутка збудзецца прызначэнне іхняе.

36. Але Пан абароніць народ свой *

і злітуецца над сваімі слугамі.

Рэфрэн: Пан забівае, і сам ажыўляе.

СПЕЎ ПЕРАД ЕВАНГЕЛЛЕМ (2 Кар 8, 9)

Акламацыя: Аллелюя, аллелюя, аллелюя.

Езус Хрыстус, хоць быў багаты, стаў бедным дзеля вас,

каб вы ўзбагаціліся Ягоным убоствам.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 19, 23–30)

Лягчэй вярблюду прайсці праз ігольнае вушка, чым багатаму ўвайсці ў Валадарства Божае

+ Чытанне святога Евангелля паводле Мацвея.

У той час:

Езус сказаў сваім вучням: Сапраўды кажу вам: цяжка багатаму ўвайсці ў Валадарства Нябеснае. І яшчэ кажу вам: Лягчэй вярблюду прайсці праз ігольнае вушка, чым багатаму ўвайсці ў Валадарства Божае.

Пачуўшы гэта, вучні вельмі здзівіліся і сказалі: Дык хто ж можа быць збаўлены?

Паглядзеўшы, Езус сказаў ім: У людзей гэта немагчыма, а ў Бога ўсё магчыма.

Тады Пётр сказаў Яму ў адказ: Вось мы пакінулі ўсё і пайшлі за Табою. Дык што мы атрымаем? А Езус сказаў ім: Сапраўды кажу вам, што ў новым стварэнні, калі Сын Чалавечы сядзе на троне славы сваёй, таксама вы, якія пайшлі за Мною, сядзеце на дванаццаці тронах, каб судзіць дванаццаць плямён Ізраэля. І кожны, хто дзеля Майго імя пакінуў дамы, ці братоў, ці сясцёр, ці айцоў, ці маці, ці дзяцей, ці землі, здабудзе ў сто разоў больш і атрымае ў спадчыну жыццё вечнае. І шмат першых стане апошнімі, і апошніх — першымі.

Гэта слова Пана.

Серада (XX)

ПЕРШАЕ ЧЫТАННЕ (Эзх 34, 1–11)

Вызвалю свой статак з іхніх вуснаў, і яны больш не будуць іхняй спажывай

Чытанне кнігі прарока Эзэхіэля.

Пан скіраваў да мяне слова: Сыне чалавечы, прароч супраць пастыраў Ізраэля, прароч і скажы пастырам, што так кажа Пан Бог:

Гора пастырам Ізраэля, якія пасвілі саміх сябе! Хіба не павінны пастыры пасвіць авечак? Вы елі тук, апраналіся ў воўну і рэзалі адкормленых авечак, але не пасвілі статка. Вы не падмацоўвалі слабой і не лячылі хворай, параненай не перавязвалі і не вярталі той, што заблукала, згубленай вы не шукалі, але панавалі над імі сілаю і гвалтам. І рассеяліся авечкі Мае, таму што не было пастыра ў іх. І сталі здабычаю ўсіх дзікіх звяроў, і разбегліся. Блукаюць авечкі Мае па ўсіх гарах і па кожным высокім пагорку, і па ўсёй паверхні зямлі рассеяліся авечкі Мае. Ніхто іх не пільнаваў, і ніхто не шукаў іх.

Таму, пастыры, слухайце слова Пана: Я жывы, — кажа Пан Бог. За тое, што Мой статак стаў здабычаю, і авечкі Мае сталі спажываю для ўсіх дзікіх звяроў, бо пастыра няма; за тое, што пастыры не пільнавалі Майго статка, але пасвілі саміх сябе, за гэта, пастыры, слухайце словы Пана. Так кажа Пан Бог: вось Я — супраць пастыраў. Я спаганю свой статак з іхніх рук і ўчыню, што перастануць пасвіць авечак. Пастыры не будуць больш пасвіць саміх сябе. Я вызвалю свой статак з іхніх вуснаў, і яны больш не будуць іхняй спажывай.

Бо так кажа Пан Бог: Вось Я сам буду шукаць авечак Маіх і перагледжу іх.

Гэта слова Божае.

РЭСПАНСАРЫЙНЫ ПСАЛЬМ (Пс 23 (22), 1–3а. 3b–4. 5. 6, Р.: 1)

Рэфрэн: Пан — пастыр мой, не буду мець нястачы.

1. Пан — пастыр мой, ні ў чым не буду мець нястачы, *

2. Ён дазваляе спачываць мне на зялёных пашах.

Да водаў спакойных вядзе мяне, *

3. Ён душу маю пажыўляе.

Рэфрэн: Пан — пастыр мой, не буду мець нястачы.

Накіроўвае мяне на сцежкі справядлівасці *

дзеля Імя свайго.

4. Калі нават пайду далінай смяротнага ценю, †

не буду баяцца зла, бо Ты са мною. *

Тваё жазло і Твой посах мяне суцяшаюць.

Рэфрэн: Пан — пастыр мой, не буду мець нястачы.

5. Ты стол для мяне накрываеш *

на вачах маіх ворагаў;

намашчваеш галаву маю алеем, *

келіх мой перапоўнены.

Рэфрэн: Пан — пастыр мой, не буду мець нястачы.

6. Сапраўды, дабрыня і міласэрнасць Твая будуць са мною *

ва ўсе дні жыцця майго,

і пасялюся я ў доме Пана *

на доўгія дні.

Рэфрэн: Пан — пастыр мой, не буду мець нястачы.

СПЕЎ ПЕРАД ЕВАНГЕЛЛЕМ (Гбр 4, 12)

Акламацыя: Аллелюя, аллелюя, аллелюя.

Жывое слова Божае і дзейснае,

здольнае судзіць думкі і намеры сэрца.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 20, 1–16а)

Ці вока тваё зайздросціць, што я добры?

+ Чытанне святога Евангелля паводле Мацвея.

У той час Езус расказаў сваім вучням гэтую прыпавесць:

Валадарства Нябеснае падобнае да гаспадара дому, які выйшаў на світанні наняць работнікаў у вінаграднік свой. Дамовіўшыся з работнікамі па дынару за дзень, ён паслаў іх у вінаграднік свой.

Пасля ён выйшаў каля трэцяй гадзіны і, убачыўшы іншых, якія стаялі на рынку без працы, cказаў ім: Ідзіце і вы ў вінаграднік мой, і я справядліва заплачу вам. Яны пайшлі. Зноў выйшаўшы каля шостай і дзевятай гадзіны, зрабіў тое самае.

Выйшаўшы каля адзінаццатай гадзіны, ён знайшоў іншых, якія стаялі без працы, і сказаў ім: Чаму вы стаіце тут цэлы дзень без працы? Яны сказалі яму: Нас ніхто не наняў. Ён кажа ім: Ідзіце і вы ў вінаграднік.

Калі ж настаў вечар, гаспадар вінаградніку сказаў свайму эканому: Пакліч работнікаў і заплаці, пачаўшы з апошніх да першых. I тыя, хто прыйшоў каля адзінаццатай гадзіны, атрымалі па дынары. Тыя, што прыйшлі першымі, думалі, што атрымаюць больш, але яны таксама атрымалі па дынары.

Узяўшы, яны пачалі наракаць на гаспадара дому, кажучы: Гэтыя апошнія працавалі адну гадзіну, і ты зраўняў іх з намі, якія перанеслі цяжкі дзень і спёку. У адказ ён сказаў аднаму з іх: Дружа, я не крыўджу цябе. Хіба не аб дынары ты дамаўляўся са мною? Вазьмі сваё і ідзі. Я ж хачу даць гэтаму апошняму так, як і табе. Ці ж не дазволена мне рабіць са сваім тое, што хачу? Ці вока тваё зайздросціць, што я добры? Гэтак апошнія будуць першымі, а першыя — апошнімі.

Гэта слова Пана.

Чацвер (XX)

ПЕРШАЕ ЧЫТАННЕ (Эзх 36, 23–28)

Дам вам сэрца новае і дух новы ў нутро вашае

Чытанне кнігі прарока Эзэхіэля.

Так кажа Пан:

Я асвячу вялікае імя Маё, зняслаўленае сярод народаў, у якіх вы зганьбілі яго, і даведаюцца народы, што Я — Пан, — кажа Пан Бог, — калі Мая святасць праявіцца ў вас перад вачыма іхнімі. I Я вазьму вас з народаў, і збяру з усіх земляў, і прывяду вас у зямлю вашую. I акраплю вас вадою чыстаю, і будзеце ачышчаны ад ўсяго бруду вашага, і ад ўсіх ідалаў вашых Я ачышчу вас. I дам вам сэрца новае і дух новы ў нутро вашае, і забяру сэрца каменнае з цела вашага, і дам вам сэрца з плоці. I дух Мой удыхну ў нутро вашае, і зраблю так, што вы будзеце хадзіць у Законе Маім, захоўваць пастановы Мае і выконваць іх. I будзеце жыць на зямлі, якую Я даў айцам вашым, і будзеце народам Маім, а Я буду вашым Богам.

Гэта слова Божае.

РЭСПАНСАРЫЙНЫ ПСАЛЬМ (Пс 51 (50), 12–13. 14–15. 18–19, Р.: Эзх 36, 25)

Рэфрэн: Я акраплю вас, і будзеце ачышчаны.

12. Чыстае сэрца ствары ўва мне, Божа, *

і аднаві ўва мне трывалы дух.

13. Не адкінь мяне ад свайго аблічча *

і не пазбаў мяне Духа Твайго Святога.

Рэфрэн: Я акраплю вас, і будзеце ачышчаны.

14. Вярні мне радасць збаўлення Твайго *

і ўмацуй мяне духам прыхільным.

15. Навучы няправых шляхам Тваім, *

і бязбожнікі да Цябе вернуцца.

Рэфрэн: Я акраплю вас, і будзеце ачышчаны.

18. Бо Ты не прагнеш ахвяры, *

усеспаленне, хоць бы даў я, Табе не спадабаецца.

19. Ахвяра для Бога — дух пакорны,

сэрцам зламаным і пакорным Ты, Божа, не пагарджаеш.

Рэфрэн: Я акраплю вас, і будзеце ачышчаны.

СПЕЎ ПЕРАД ЕВАНГЕЛЛЕМ (пар. Пс 95 (94), 8аb)

Акламацыя: Аллелюя, аллелюя, аллелюя.

Не рабіце жорсткімі сэрцы вашыя,

але слухайце голас Пана.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 22, 1–14)

Усіх, каго сустрэнеце, запрасіце на вяселле

+ Чытанне святога Евангелля паводле Мацвея.

У той час:

Адказваючы, Езус зноў расказаў прыпавесць першасвятарам і старэйшынам народа: Валадарства Нябеснае падобнае да караля, які справіў вяселле для сына свайго. Ён паслаў слугаў сваіх паклікаць запрошаных на вяселле, але яны не хацелі прыйсці.

Зноў паслаў іншых слугаў, кажучы: Скажыце запрошаным: вось я прыгатаваў гасціну маю, зарэзаны валы мае і адкормлена жыўнасць, і ўсё падрыхтавана. Прыходзьце на вяселле!

Але яны пагардзілі і адышлі: хто на сваё поле, а хто на свой гандаль. Астатнія ж, схапіўшы слугаў ягоных, зняважылі і забілі іх.

Кароль жа раззлаваўся і, паслаўшы войска сваё, знішчыў забойцаў гэтых і падпаліў іхні горад.

Тады ён кажа сваім слугам: Вяселле гатова, але запрошаныя не былі годнымі. Таму пайдзіце на ростані і ўсіх, каго сустрэнеце, запрасіце на вяселле. I слугі тыя, выйшаўшы на дарогі, сабралі ўсіх, каго знайшлі: і кепскіх, і добрых. І напоўнілася вяселле гасцямі.

Кароль, увайшоўшы паглядзець на гасцей, убачыў там чалавека, не апранутага ў вясельную вопратку, і кажа яму: Дружа, як ты ўвайшоў сюды, не маючы вясельнай вопраткі? Ён прамаўчаў. Тады кароль сказаў слугам: Звяжыце яму ногі і рукі, і выкіньце яго вон, у цемру. Там будзе плач і скрыгатанне зубоў.

Бо шмат пакліканых, але мала выбраных.

Гэта слова Пана.

Пятніца (XX)

ПЕРШАЕ ЧЫТАННЕ (Эзх 37, 1–14)

Косці сухія, слухайце слова Пана. Я выведу вас з магілаў, дом Ізраэля

Чытанне кнігі прарока Эзэхіэля.

У тыя дні:

Была на мне рука Пана, і Пан вывеў мяне ў духу, і паставіў мяне сярод даліны, поўнай касцей. І абвёў мяне вакол іх. Вельмі шмат іх ляжала на абшары даліны, і былі яны вельмі сухія. І сказаў мне: Сыне чалавечы, ці ажывуць косці гэтыя? Я сказаў: Ты ведаеш, Пане Божа. І сказаў мне: Прароч над касцямі гэтымі і скажы ім: косці сухія, слухайце слова Пана. Так кажа Пан Бог касцям гэтым: Вось Я пашлю вам духа, і ажывяце. І дам вам жылы, і ўчыню, што вырасце на вас цела, і абцягну вас скураю, і пашлю вам духа, і ажывяце, і даведаецеся, што Я — Пан.

Я абвясціў прароцтва, як было наказана мне. І калі я прарочыў, узняўся шум і трэск, і пачалі збліжацца косці, костка да сваёй косткі. І бачыў я: вось з’явіліся жылы на іх і цела вырасла, і скура пакрыла іх зверху, але духа не было ў іх. Тады сказаў Ён мне: Прароч да духа, прароч, сыне чалавечы, і скажы духу: так кажа Пан Бог: ад чатырох вятроў прыйдзі, дух, і дыхні на гэтых забітых, каб ажылі яны. І прарочыў я, як Ён загадаў мне, і ўвайшоў у іх дух, і яны ажылі і сталі на свае ногі, вельмі вялізнае войска.

І сказаў Ён мне: Сыне чалавечы, косці гэтыя — гэта ўвесь дом Ізраэля. Вось яны кажуць: Высахлі косці нашыя, і загінула наша надзея, нам пагібель. Таму прароч і скажы ім: так кажа Пан Бог: вось Я адкрыю магілы вашыя, і выведу вас, народ Мой, з магілаў вашых і прывяду вас у зямлю Ізраэля. І даведаецеся, што Я — Пан ваш, калі адкрыю магілы вашыя і выведу вас, народзе Мой, з магілаў вашых. І ўдыхну ў вас дух Мой, і ўчыню, што будзеце жыць і спачываць на зямлі вашай, і даведаецеся, што Я, Пан сказаў і зрабіў гэта, — кажа Пан.

Гэта слова Божае.

РЭСПАНСАРЫЙНЫ ПСАЛЬМ (Пс 107 (106), 2–3. 4–5. 6–7. 8–9, Р.: 1b)

Рэфрэн: Слаўце Пана, бо навекі Яго міласэрнасць.

Або: Аллелюя.

2. Няхай так кажуць адкупленыя Панам, *

тыя, каго ўратаваў Ён ад варожых рук

3. і сабраў з зямель ад усходу і захаду, *

ад поўначы і поўдня.

Рэфрэн: Слаўце Пана, бо навекі Яго міласэрнасць.

Або: Аллелюя.

4. Яны блукалі ў пустыні бязлюднай, *

і не знаходзілі шляху да населенага горада;

5. цярпелі голад і смагу, *

і млела іхняя душа.

Рэфрэн: Слаўце Пана, бо навекі Яго міласэрнасць.

Або: Аллелюя.

6. Але паклікалі Пана ў нядолі сваёй, *

і Ён уратаваў іх ад нягодаў,

7. і павёў іх простаю дарогай, *

каб яны дайшлі да населенага горада.

Рэфрэн: Слаўце Пана, бо навекі Яго міласэрнасць.

Або: Аллелюя.

8. Няхай славяць Пана за Яго міласэрнасць, *

за Ягоныя цуды для сыноў чалавечых,

9. бо Ён насыціў душу галоднага, *

і душу сасмяглую дабром напоўніў.

Рэфрэн: Слаўце Пана, бо навекі Яго міласэрнасць.

Або: Аллелюя.

СПЕЎ ПЕРАД ЕВАНГЕЛЛЕМ (Пс 25 (24), 4b. 5а)

Акламацыя: Аллелюя, аллелюя, аллелюя.

Навучы мяне, Пане, сцежкам Тваім,

вядзі мяне ў праўдзе Тваёй.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 22, 34–40)

Любі Пана Бога твайго і любі бліжняга твайго, як самога сябе

+ Чытанне святога Евангелля паводле Мацвея.

У той час:

Калі фарысеі пачулі, што Езус прымусіў замоўкнуць садукеяў, яны сабраліся разам. І адзін з іх, кніжнік, выпрабоўваючы Яго, спытаўся: Настаўнік, якая запаведзь найбольшая ў Законе?

Езус сказаў яму: Любі Пана Бога твайго ўсім сэрцам тваім, і ўсёй душой тваёй, і ўсім розумам тваім. Гэта найбольшая і першая запаведзь. Другая ж — падобная да яе: Любі бліжняга твайго, як самога сябе. На гэтых дзвюх запаведзях грунтуецца ўвесь Закон і Прарокі.

Гэта слова Пана.

Субота (XX)

ПЕРШАЕ ЧЫТАННЕ (Эзх 43, 1–7а)

Веліч Пана ўвайшла ў святыню

Чытанне кнігі прарока Эзэхіэля.

Анёл прывёў мяне да брамы, што была звернута на ўсход. І вось слава Бога Ізраэля ішла з усходу, а шум нагадваў шум вялікіх водаў, і зямля ззяла ад Ягонай велічы. І гэта выглядала, як візія, якую бачыў я, калі Ён прыйшоў зруйнаваць горад. Візія нагадвала тое, што я бачыў над ракою Кебар. І я ўпаў на твар свой.

Калі веліч Пана ўвайшла ў святыню праз усходнюю браму, тады дух узняў мяне і занёс ва ўнутраны двор. І вось дом напоўніўся славаю Пана.

І я пачуў, як нехта гаворыць да мяне з дому, а той муж стаяў каля мяне. І ён сказаў мне: Сыне чалавечы, гэта месца Майго трону і месца ступняў Маіх ног, дзе Я буду навекі жыць сярод сыноў Ізраэля.

Гэта слова Божае.

РЭСПАНСАРЫЙНЫ ПСАЛЬМ (Пс 85 (84), 9аb–10. 11–12. 13–14, Р.: пар. 10b)

Рэфрэн: Божая слава паселіцца на нашай зямлі.

9. Паслухаю, што гаворыць Пан Бог. *

Ён спакой абвяшчае народу і святым сваім,

10. Сапраўды, Яго збаўленне блізкае †

для тых, хто баіцца Яго, *

і слава Божая будзе жыць на нашай зямлі.

Рэфрэн: Божая слава паселіцца на нашай зямлі.

11. Міласэрнасць і вернасць сустрэнуцца разам, *

справядлівасць і спакой пацалуюцца.

12. Вернасць вырасце з зямлі, *

а справядлівасць будзе пазіраць з нябёсаў.

Рэфрэн: Божая слава паселіцца на нашай зямлі.

13. Пан адорыць нас шчасцем, *

а зямля наша дасць свой плён.

14. Справядлівасць пойдзе перад Ім *

і паставіць на шлях крокі свае.

Рэфрэн: Божая слава паселіцца на нашай зямлі.

СПЕЎ ПЕРАД ЕВАНГЕЛЛЕМ (Мц  23, 9b.10b)

Акламацыя: Аллелюя, аллелюя, аллелюя.

Адзін у вас Айцец Нябесны,

і адзін у вас Кіраўнік — Хрыстус.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 23, 1–12)

Гавораць і не робяць

+ Чытанне святога Евангелля паводле Мацвея.

У той час:

Езус прамовіў да народа і вучняў сваіх такімі словамі:

Пасад Майсея занялі кніжнікі і фарысеі. Таму ўсё, што скажуць вам, рабіце і захоўвайце, але не рабіце паводле ўчынкаў іхніх. Бо яны гавораць і не робяць. Таму што яны звязваюць цяжкія і непасільныя ношы і ўскладаюць на плечы людзей, а самі не хочуць і пальцам крануць іх. Усе ж учынкі свае робяць яны дзеля таго, каб паказацца людзям. Яны пашыраюць філактэрыі свае і павялічваюць махры. Любяць першыя месцы на гасцінах і першыя лавы ў сінагогах, і прывітанні на рынках, і каб людзі называлі іх «pаббі».

Вы ж не дазваляйце называць сябе «настаўнік», бо адзін у вас Настаўнік, а ўсе вы — браты. І айцом вашым не называйце нікога на зямлі, бо адзін у вас Айцец Нябесны. I не дазваляйце называць сябе кіраўнікамі, бо адзін у вас Кіраўнік — Хрыстус. Большы з вас няхай будзе слугою для вас. Бо той, хто ўзвышае сябе, прыніжаны будзе, а той, хто прыніжае сябе, будзе ўзвышаны.

Гэта слова Пана.

ХХІ ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Іс 22, 19–23)

Ускладу ключ дому Давіда на плечы ягоныя

Чытанне кнігі прарока Ісаі.

Так кажа Пан Шэбну, кіраўніку палаца:

Я сапхну цябе з месца твайго і скіну цябе з пасады тваёй. І станецца ў той дзень,  што Я паклічу слугу Майго Эліякіма, сына Хелкія. Апрану яго ў хітон твой, і падперажу яго пасам тваім, і ўладу тваю перадам у рукі ягоныя, і стане ён айцом для жыхароў Ерузалема і для дому Юды. І ўскладу ключ дому Давіда на плечы ягоныя. І калі ён адчыніць, ніхто не зачыніць, і калі зачыніць, ніхто не адчыніць. І ўваб’ю яго, як кол на цвёрдым месцы, і ён стане тронам славы для дому айца свайго.

Гэта слова Божае.

РЭСПАНСАРЫЙНЫ ПСАЛЬМ (Пс 138 (137), 1–2а. 2bc–3. 6 і 8bc, Р.: 8b)

Рэфрэн: Міласэрнасць Твая, Пане, навекі.

1. Слаўлю Цябе ўсім маім сэрцам, *

бо пачуў Ты словы вуснаў маіх.

Перад Анёламі спяваю Табе, *

2. кланяюся перад святой Тваёй святыняй.

Рэфрэн: Міласэрнасць Твая, Пане, навекі.

Слаўлю імя Тваё *

за міласэрнасць Тваю і вернасць.

3. У дзень, калі Цябе паклікаў, Ты пачуў мяне, *

павялічыў моц маёй душы.

Рэфрэн: Міласэрнасць Твая, Пане, навекі.

6. Узнёслы Пан бачыць пакорнага, *

а ганарыстага пазнае здалёку.

8. Міласэрнасць Твая, Пане, навекі, *

справы рук Тваіх не пакідай.

Рэфрэн: Міласэрнасць Твая, Пане, навекі.

ДРУГОЕ ЧЫТАННЕ (Рым 11, 33–36)

З Яго і праз Яго, і для Яго ўсё

Чытанне Паслання святога апостала Паўла да Рымлянаў.

О, глыбіня багацця і мудрасці, і пазнання Бога! Якія неспасцігальныя прысуды Яго і нязведаныя шляхі Ягоныя! Бо хто спазнаў розум Пана? Або хто быў дарадцам Ягоным? Або хто даў Яму раней, каб атрымаць адплату? Бо з Яго і праз Яго, і для Яго ўсё. Яму хвала навекі. Амэн.

Гэта слова Божае.

СПЕЎ ПЕРАД ЕВАНГЕЛЛЕМ (Мц 16, 18)

Акламацыя: Аллелюя, аллелюя, аллелюя.

Ты — Пётр (скала) і на гэтай скале Я пабудую Касцёл Мой,

і брамы пякельныя не перамогуць яго.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 16, 13–20)

Ты — Пётр, і дам табе ключы Валадарства Нябеснага

+ Чытанне святога Евангелля паводле Мацвея.

У той час:

Прыйшоў Езус у межы Цэзарэі Філіпавай і пытаўся ў вучняў сваіх, кажучы: Кім людзі лічаць Сына Чалавечага? Яны ж сказалі: Адны – Янам Хрысціцелем, другія ж — Іллёю, а іншыя — Ераміяй ці адным з прарокаў.

Ён кажа ім: А вы кім лічыце Мяне? Сымон Пётр адказаў: Ты — Хрыстус, Сын Бога Жывога. Тады Езус сказаў яму ў адказ: Шчаслівы ты, Сымоне, сын Ёнавы, бо не цела і кроў адкрылі табе гэта, але Айцец Мой, які ў нябёсах. I Я кажу табе, што ты — Пётр (скала), і на гэтай скале Я пабудую Касцёл Мой, і брамы пякельныя не перамогуць яго. І дам табе ключы Валадарства Нябеснага, і што звяжаш на зямлі, тое будзе звязана ў небе, а што развяжаш на зямлі, тое будзе развязана ў небе. Тады загадаў вучням сваім, каб нікому не казалі, што Ён — Месія.

Гэта слова Пана.

XXІ ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Нав 24, 1–2а, 15–17, 18b)

Будзем служыць Пану, бо Ён — Бог наш

Чытанне кнігі Езуса Навіна.

У тыя дні:

Езус Навін сабраў у Сіхеме ўсе плямёны Ізраэля і паклікаў таксама старэйшых Ізраэля, яго кіраўнікоў, і суддзяў, і наглядчыкаў. І сталі яны перад абліччам Пана.

І так прамовіў Езус Навін да ўсяго народа: Калі вам здаецца кепскім служыць Пану, то зрабіце сёння выбар, каму хочаце служыць: ці багам, якім служылі продкі вашыя, будучы на другім баку Ракі; ці багам амарэяў, на зямлі якіх жывяце. Я ж і мой дом будзем служыць Пану.

Народ адказаў такімі словамі: Няхай не здарыцца нам, каб мы пакінулі Пана і служылі іншым багам. Бо Пан — Бог наш. Ён сам вывеў нас і продкаў нашых з егіпецкай зямлі, з дому няволі. Ён учыніў перад нашымі вачыма вялізныя знакі, і аберагаў нас на працягу ўсёй дарогі, якою ішлі мы, і сярод усіх народаў, праз якія праходзілі мы. Таму і мы будзем служыць Пану, бо Ён — наш Бог.

Гэта слова Божае.

РЭСПАНСАРЫЙНЫ ПСАЛЬМ (Пс 34 (33), 2–3. 16–17. 18–19. 20–21. 22–23, Р.: 9а)

Рэфрэн: Пакаштуйце і ўбачце, які добры ёсць Пан.

2. Благаслаўляць буду Пана ва ўсе часы, *

хвала Яго заўсёды на маіх вуснах.

5. Панам будзе ганарыцца душа мая, *

няхай чуюць гэта пакорныя і няхай весяляцца.

Рэфрэн: Пакаштуйце і ўбачце, які добры ёсць Пан.

16. Вочы Пана звернуты на справядлівых,

і вушы Яго — на іх крык.

17. Аблічча Пана супраць тых, хто чыніць зло, *

каб памяць пра іх сцерці з зямлі.

Рэфрэн: Пакаштуйце і ўбачце, які добры ёсць Пан.

18. Яны клічуць, і Пан чуе, *

і ад усіх бедаў іх выбаўляе.

19. Блізкі Пан да тых, чыё сэрца змучана, *

і зламаных духам Ён збаўляе.

Рэфрэн: Пакаштуйце і ўбачце, які добры ёсць Пан.

20. Шмат няшчасцяў у праведнага, *

але ад усіх яго ратуе Пан.

21. Ён сцеражэ ўсе ягоныя косці *

і ніводная з іх не зламаецца.

Рэфрэн: Пакаштуйце і ўбачце, які добры ёсць Пан.

22. Зло забівае грэшніка, *

і ненавіснікі справядлівага пакараныя будуць.

23. Пан выбаўляе душы слугаў сваіх, *

і кожны, хто на Яго спадзяецца, не будзе пакараны.

Рэфрэн: Пакаштуйце і ўбачце, які добры ёсць Пан.

ДРУГОЕ ЧЫТАННЕ (Эф 5, 21–32)

Вялікая таямніца гэта, а кажу я ў дачыненні да Хрыста і да Касцёла

Чытанне Паслання святога апостала Паўла да Эфесцаў.

Браты:

Падпарадкоўвайцеся адзін аднаму ў боязі Хрыстовай.

Жонкі, падпарадкоўвайцеся мужам сваім, як Пану, бо муж — галава жонкі, як і Хрыстус — галава Касцёла. Ён — Збаўца Цела. Таму, як Касцёл падпарадкоўваецца Хрысту, так і жонкі падпарадкоўваюцца мужам ва ўсім.

Мужы, любіце сваіх жонак, як і Хрыстус палюбіў Касцёл і аддаў сябе за яго, каб асвяціць яго, ачысціўшы купеллю вады ў слове, каб Ён з’явіўся перад Ім слаўным Касцёлам, які не мае плямы, ці заганы, ці чаго-небудзь падобнага, і каб ён быў святы і беззаганны.

Так павінны мужы любіць сваіх жонак, як сваё цела. Хто любіць сваю жонку, любіць самога сябе. Бо ніхто ніколі не меў нянавісці да свайго цела, але корміць і даглядае яго, як і Хрыстус свой Касцёл; бо мы члены Цела Ягонага.

Таму пакіне мужчына бацьку свайго і маці і злучыцца з жонкай сваёй, і будуць двое адным целам. Вялікая таямніца гэта, а кажу я ў дачыненні да Хрыста і да Касцёла.

Гэта слова Божае.

СПЕЎ ПЕРАД ЕВАНГЕЛЛЕМ (пар. Ян 6, 63с. 68с)

Акламацыя: Аллелюя, аллелюя, аллелюя.

Словы Твае, Пане, ёсць дух і жыццё,

Ты маеш словы вечнага жыцця.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 6, 60–69)

Да каго мы пойдзем? Ты маеш словы жыцця вечнага

+ Чытанне святога Евангелля паводле Яна.

У той час:

Многія з вучняў Езуса казалі: Цяжкая гэтая мова. Хто можа яе слухаць?

Але Езус, ведаючы, што вучні Ягоныя наракаюць на гэта, сказаў ім: Ці гэта спакушае вас? А калі ўбачыце Сына Чалавечага, які будзе ўзыходзіць туды, дзе быў раней? Дух ажыўляе, цела ж ні на што не прыдатнае. Словы, якія Я кажу вам, ёсць духам і жыццём. Аднак ёсць між вас тыя, хто не верыць. Бо Езус ад пачатку ведаў, хто не верыць і хто Яго выдасць. І сказаў: Для таго Я  сказаў вам, што ніхто не можа прыйсці да Мяне, калі гэта не будзе дадзена яму Айцом.

З гэтага часу многія вучні Ягоныя адышлі ад Яго і ўжо не хадзілі з Ім. Тады Езус сказаў Дванаццаці: Ці вы таксама хочаце адысці?

Адказаў Яму Сымон Пётр: Пане, да каго мы пойдзем? Ты маеш словы жыцця вечнага. А мы паверылі і спазналі, што Ты ёсць Святы Бога.

Гэта слова Пана.

XXІ ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Іс 66, 18–21)

Прывядуць усіх братоў вашых з усіх народаў

Чытанне кнігі прарока Ісаі.

Так кажа Пан:

Я ведаю ўчынкі іхнія і задумы іхнія. І прыйду сабраць усе народы і мовы, і яны прыйдуць і ўбачаць славу Маю. І ўстанаўлю сярод іх знак, і пашлю ацалелых з іх да народаў: у Тарс, Пул і Луд, у Мэсэх, Тубаль і Яван, на далёкія астравы, якія не чулі пра Мяне і не бачылі славы Маёй. Яны абвесцяць славу Маю між народамі. І прывядуць усіх братоў вашых з усіх народаў у прынашэнне Пану на конях, калясніцах і насілках, на мулах і вярблюдах у Ерузалем, на Маю святую гару, — кажа Пан, — як прыносяць сыны Ізраэля прынашэнне ў чыстым начынні ў дом Пана. І прызначу некаторых з іх святарамі і левітамі, — кажа Пан.

Гэта слова Божае.

РЭСПАНСАРЫЙНЫ ПСАЛЬМ (Пс 117 (116), 1–2, Р.: Мк 16, 15)

Рэфрэн: Ідзіце і абвяшчайце Евангелле.

Або: Аллелюя.

1. Хваліце Пана, усе народы, *

праслаўляйце Яго ўсе плямёны.

2. Бо вялікая над намі Яго міласэрнасць, *

і вернасць Ягоная трывае навекі.

Рэфрэн: Ідзіце і абвяшчайце Евангелле.

Або: Аллелюя.

ДРУГОЕ ЧЫТАННЕ (Гбр 12, 5–7. 11–13)

Каго Пан любіць, таго і карае

Чытанне Паслання да Габрэяў.

Браты:

Вы забыліся  пра заахвочванне, якое кажа вам, як сынам:

Сыне мой, не пагарджай пакараннем Пана і не падай духам, калі Ён дакарае цябе. Бо каго Пан любіць, таго і карае, і б’е кожнага, каго прымае як сына.

Будзьце цярплівыя да пакаранняў. Бог ставіцца да вас, як да сыноў. Ці ж ёсць такі сын, якога б не караў бацька?

Цяпер усялякая пакаранне здаецца не радасцю, а смуткам. Але пазней яно прынясе мірны плён справядлівасці тым, каго выхоўвала. Таму выпрастайце вашы апаўшыя рукі і аслаблыя калені. Рабіце простыя сцежкі нагамі вашымі, каб кульгавы не збочыў, але  каб выздаравеў.

Гэта слова Божае.

СПЕЎ ПЕРАД ЕВАНГЕЛЛЕМ (Ян 14, 6)

Акламацыя: Аллелюя, аллелюя, аллелюя.

Я — дарога, і праўда, і жыццё, — кажа Пан.

Ніхто не прыходзіць да Айца інакш, як толькі праз Мяне.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 13, 22–30)

Прыйдуць з усходу і з захаду, і сядуць за стол у Валадарстве Божым

+ Чытанне святога Евангелля паводле Лукі.

У той час:

Накіроўваючыся ў Ерузалем, Езус праходзіў праз гарады і вёскі і навучаў.

І нехта сказаў Яму: Пане, няўжо мала тых, хто будзе збаўлены?

Ён жа сказаў ім: Імкніцеся прайсці праз вузкую браму, бо, кажу вам, многія будуць спрабаваць увайсці, але не змогуць.

Калі гаспадар дому ўстане і зачыніць дзверы, тады вы, стоячы па-за домам, пачнеце стукаць у дзверы і казаць: Пане, адчыні нам. Але Ён скажа ў адказ: Не ведаю вас, адкуль вы.

І пачнеце казаць: Мы елі і пілі перад Табою, і на вуліцах нашых навучаў Ты. Але Ён скажа вам: Не ведаю вас, адкуль вы; адыдзіце ад Мяне ўсе, хто чыніць несправядлівасць.

Там будзе плач і скрыгатанне зубоў, калі ўбачыце Абрагама, Ісаака і Якуба, і ўсіх прарокаў у Валадарстве Божым, а сябе — выкінутых вон. І прыйдуць з усходу і з захаду, з поўначы і з поўдня, і сядуць за стол у Валадарстве Божым. І    вось будуць апошнія, якія стануць першымі, і будуць першыя, якія стануць апошнімі.

Гэта слова Пана.

Панядзелак (XXI)

ПЕРШАЕ ЧЫТАННЕ (2 Тэс 1, 1–5. 11b–12)

Каб імя Пана праславілася ў вас, а вы — у Ім

Пачатак Другога паслання святога апостала Паўла да Тэсаланікійцаў.

Павел, Сілуан і Цімафей — Тэсаланікійскаму касцёлу ў Богу Айцы нашым і Пану Езусе Хрысце. Ласка вам і спакой ад Бога Айца нашага і Пана Езуса Хрыста. Мы павінны заўсёды дзякаваць Богу за вас, браты, і гэта заслужана, таму што ўзрастае вера вашая і павялічваецца любоў кожнага з усіх вас адзін да аднаго. Так што і мы самі ганарымся вамі сярод касцёлаў Божых, дзякуючы вытрываласці вашай і веры ва ўсіх ганеннях вашых і ўціску, якія вы зносіце. Гэта доказ справядлівага суда Божага, каб вы аказаліся вартымі Божага Валадарства, дзеля якога і церпіце.

Молімся, каб наш Бог прызнаў вас годнымі паклікання і выканаў усякую добрую волю і справу веры ў моцы, каб праславілася імя нашага Пана Езуса ў вас, і вы — у Ім, паводле ласкі Бога нашага і Пана Езуса Хрыста.

Гэта слова Божае.

РЭСПАНСАРЫЙНЫ ПСАЛЬМ (Пс 96 (95), 1–2а. 2b–3. 4–5, Р.: 3)

Рэфрэн: Апавядайце між народамі пра  славу Пана.

1. Спявайце Пану новую песню, *

спявай Пану, уся зямля.

2. Спявайце Пану, *

слаўце Ягонае імя.

Рэфрэн: Апавядайце між народамі пра  славу Пана.

Абвяшчайце з дня ў дзень Яго збаўленне. *

3. Апавядайце між плямёнамі пра  славу Яго,

паміж усімі народамі *

пра цуды Ягоныя.

Рэфрэн: Апавядайце між народамі пра  славу Пана.

4. Бо вялікі Пан і вельмі праслаўлены, *

Ён грозны па-над усімі багамі.

5. Бо ўсе богі народаў — ідалы, *

а Пан стварыў нябёсы.

Рэфрэн: Апавядайце між народамі пра  славу Пана.

СПЕЎ ПЕРАД ЕВАНГЕЛЛЕМ (Ян 10, 27)

Акламацыя: Аллелюя, аллелюя, аллелюя.

Авечкі мае слухаюць Мой голас, — кажа Пан, —

і Я ведаю іх, і яны ідуць за Мною.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 23, 13–22)

Гора вам, сляпыя правадыры

+ Чытанне святога Евангелля паводле Мацвея.

У той час:

Езус прамовіў, кажучы: Гора вам, кніжнікі і фарысеі крывадушныя, таму што зачыняеце Валадарства Нябеснае перад людзьмі. Бо самі не ўваходзіце і, калі ўваходзяць іншыя, не пускаеце іх.

Гора вам, кніжнікі і фарысеі крывадушныя, таму што абыходзіце мора і сушу, каб зрабіць хоць аднаго празелітам. Калі ж гэта здараецца, робіце яго сынам геены, удвая горшым, чым вы самі.

Гора вам, сляпыя правадыры, якія кажаце: Калі хто клянецца святыняй, то нічога; але калі хто клянецца золатам святыні, то абавязаны. Неразумныя і сляпыя, бо што большае: золата, ці святыня, якая асвячае золата? І зноў: Калі хто клянецца ахвярнікам, то нічога; а калі клянецца дарам, што на ім, то абавязаны. Сляпыя, бо што большае: дар, ці ахвярнік, які асвячае дар? Таму той, хто клянецца ахвярнікам, клянецца і ім, і ўсім, што на ім. І той, хто клянецца святыняю, клянецца і ёю, і тым, хто жыве ў ёй. А хто клянецца небам, клянецца тронам Божым і тым, хто сядзіць на ім.

Гэта слова Пана.

Аўторак (XXI)

ПЕРШАЕ ЧЫТАННЕ (2 Тэс 2, 1–3а. 14–17)

Трымайцеся традыцый, якіх навучыліся

Чытанне Другога паслання святога апостала Паўла да Тэсаланікійцаў.

Просім вас, браты, наконт прыйсця нашага Пана Езуса Хрыста і нашага сходу перад Ім, каб вы так хутка не гублялі розуму і не хваляваліся ні з-за Духа, ні з-за слова, ні з-за быццам бы нашага паслання, што, маўляў, настаў дзень Пана. Няхай ніхто не зводзіць вас ніякім чынам.

Для таго і пакліканы вы Евангеллем нашым, каб атрымаць славу нашага Пана Езуса Хрыста. Таму, браты, стойце і трымайцеся традыцый, якіх навучыліся праз слова ці праз пасланне нашае. Сам Пан наш Езус Хрыстус і Бог, Айцец наш, які палюбіў нас і даў вечнае суцяшэнне і добрую надзею ў ласцы, няхай заахвоціць сэрцы вашыя і ўмацуе вас у кожнай справе і добрым слове.

Гэта слова Божае.

РЭСПАНСАРЫЙНЫ ПСАЛЬМ (Пс 96 (95), 10. 11–12а. 12b–13, Р.: 13b)

Рэфрэн: Пан прыходзіць судзіць зямлю.

10. Кажыце між плямёнамі:*

Пан валадарыць.

Ён сусвет умацаваў, каб не пахіснуўся. *

Ён будзе судзіць народы справядліва.

Рэфрэн: Пан прыходзіць судзіць зямлю.

11. Няхай радуюцца нябёсы *

і весяліцца зямля,

няхай шуміць мора і ўсё, што яго напаўняе. *

12. Няхай усцешыцца поле і ўсё, што на ім.

Рэфрэн: Пан прыходзіць судзіць зямлю.

Няхай усклікаюць тады ўсе дрэвы лясныя,

13. перад абліччам Пана, які прыходзіць, *

які прыходзіць судзіць зямлю.

Ён будзе судзіць свет справядліва, *

а народы паводле сваёй праўды.

Рэфрэн: Пан прыходзіць судзіць зямлю.

СПЕЎ ПЕРАД ЕВАНГЕЛЛЕМ (Гбр 4, 12)

Акламацыя: Аллелюя, аллелюя, аллелюя.

Жывое слова Божае і дзейснае,

здольнае судзіць думкі і намеры сэрца.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 23, 23–26)

Гэта трэба было рабіць і таго не абмінаць

+ Чытанне святога Евангелля паводле Мацвея.

У той час:

Езус прамовіў, кажучы: Гора, вам кніжнікі і фарысеі крывадушныя, таму што даяце дзесяціну з мяты, анісу і кмену, але абмінаеце тое, што важнейшае ў Законе: правасуддзе, міласэрнасць і веру. Гэта трэба было рабіць і таго не абмінаць.

Сляпыя павадыры, якія адцэджваеце камара, а праглынаеце вярблюда.

Гора, вам кніжнікі і фарысеі крывадушныя, таму што звонку ачышчаеце кубак і місу, а ўнутры яны поўныя драпежнасці і нястрыманасці. Сляпы фарысей, спачатку ачысці кубак унутры, каб ён стаў чыстым і звонку.

Гэта слова Пана.

Серада (XXI)

ПЕРШАЕ ЧЫТАННЕ (2 Тэс 3, 6–10. 16–18)

Калі хто не хоча працаваць, няхай і не есць

Чытанне Другога паслання святога апостала Паўла да Тэсаланікійцаў.

Наказваем вам, браты, у імя нашага Пана Езуса Хрыста, каб вы асцерагаліся кожнага брата, які паступае дрэнна і нязгодна з традыцыяй, якую вы прынялі ад нас. Бо вы самі ведаеце, як трэба наследаваць нас, бо мы не чынілі беспарадку сярод вас і ні ў кога не елі хлеба дарма, але цяжка і ў мазалях працавалі дзень і ноч, каб не абцяжарваць нікога з вас. Не таму, што мы не мелі ўлады, але каб саміх сябе даць вам як прыклад для пераймання. Калі мы былі ў вас, то наказвалі вам: калі хто не хоча працаваць, няхай і не есць.

А сам Пан спакою няхай заўсёды і ўсяляк адорвае вас спакоем. Пан з усімі вамі.

Уласнаручнае прывітанне маё, Паўла, што ёсць знакам у кожным пасланні. Пішу так: Ласка нашага Пана Езуса Хрыста з усімі вамі.

Гэта слова Божае.

РЭСПАНСАРЫЙНЫ ПСАЛЬМ (Пс 128 (127), 1–2. 4–5, Р.: пар. 1а)

Рэфрэн: Шчаслівы чалавек, які баіцца Пана.

6. Шчаслівы кожны, хто баіцца Пана, *

хто ходзіць Ягонымі шляхамі.

7. Плён працы рук сваіх будзеш спажываць, *

будзеш шчаслівы і добра табе будзе.

Рэфрэн: Шчаслівы чалавек, які баіцца Пана.

4. Вось так будзе благаслаўлёны чалавек, *

які баіцца Пана.

5. Няхай благаславіць цябе Пан з Сіёну, *

і ты ўбачыш дабрабыт Ерузалема ва ўсе дні жыцця свайго.

Рэфрэн: Шчаслівы чалавек, які баіцца Пана.

СПЕЎ ПЕРАД ЕВАНГЕЛЛЕМ (1 Ян 2, 5)

Акламацыя: Аллелюя, аллелюя, аллелюя.

Хто захоўвае слова Хрыста,

у тым сапраўды любоў Божая дасканалая.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 23, 27–32)

Вы сыны тых, хто забіваў прарокаў

+ Чытанне святога Евангелля паводле Мацвея.

У той час:

Езус прамовіў, кажучы: Гора вам, кніжнікі і фарысеі крывадушныя, бо вы падобныя да пабеленых трунаў, якія звонку здаюцца прагожымі, але ўнутры поўныя касцей нябожчыкаў і ўсялякай нячыстасці. Так і вы звонку здаяцеся людзям справядлівымі, але ўнутры поўныя крывадушша і беззаконня.

Гора вам, кніжнікі і фарысеі крывадушныя, таму што ўзносіце магілы прарокам і ўпрыгожваеце грабніцы праведнікаў, кажучы: Калі б мы жылі ў дні айцоў нашых, то не былі б саўдзельнікамі ў праліцці крыві прарокаў. Так вы сведчыце супраць саміх сябе, што вы сыны тых, хто забіваў прарокаў. І вы дапоўніце меру сваіх айцоў.

Гэта слова Пана.

Чацвер (XXI)

ПЕРШАЕ ЧЫТАННЕ (1 Кар 1, 1–9)

У Ім вы ўзбагаціліся ўсім

Пачатак Першага паслання святога апостала Паўла да Карынцянаў.

Павел, воляй Божай пакліканы быць апосталам Езуса Хрыста, і брат Састэн — Касцёлу Божаму ў Карынце, тым, хто асвячаны ў Хрысце Езусе, пакліканым святым разам з усімі, хто ў кожным месцы заклікае імя Пана нашага Езуса Хрыста, іхняга і нашага.

Ласка вам і спакой ад Бога Айца нашага і Пана Езуса Хрыста.

Заўсёды дзякую Богу майму за вас, дзеля ласкі Божай, дадзенай вам у Хрысце Езусе. Бо ў Ім вы ўзбагаціліся ўсім, усялякім словам і ўсялякім веданнем. Хрыстовае сведчанне так умацавалася ў вас, што вы не маеце нястачы ні ў якім дары, чакаючы аб’яўлення Пана нашага Езуса Хрыста. Ён і будзе ўмацоўваць вас аж да канца, каб вы былі бязвіннымі ў дзень Пана нашага Езуса Хрыста. Верны ёсць Бог, які паклікаў вас да еднасці з Ягоным Сынам, Езусам Хрыстом, Панам нашым.

Гэта слова Божае.

РЭСПАНСАРЫЙНЫ ПСАЛЬМ (Пс 145 (144), 2–3. 4–5. 6–7, Р.: пар. 1b)

Рэфрэн: Буду благаслаўляць, Пане, імя Тваё навекі.

2. Кожны дзень благаслаўляць Цябе буду *

і ўсхваляць імя Тваё на векі вечныя.

3. Вялікі Пан і годны вялікай хвалы, *

неспасцігальная веліч Яго.

Рэфрэн: Буду благаслаўляць, Пане, імя Тваё навекі.

4. З пакалення ў пакаленне будуць хваліць Твае справы *

і абвяшчаць Тваю магутнасць.

5. Пра ўзнёсласць хвалы велічы Тваёй *

і пра цудоўныя Твае справы буду разважаць.

Рэфрэн: Буду благаслаўляць, Пане, імя Тваё навекі.

6. Будуць казаць пра моц Тваіх грозных справаў *

і абвяшчаць Тваю веліч.

7. Абвесцяць успамін Тваёй вялікай дабрыні *

і ўзрадуюцца Тваёй справядлівасці.

Рэфрэн: Буду благаслаўляць, Пане, імя Тваё навекі.

СПЕЎ ПЕРАД ЕВАНГЕЛЛЕМ (Мц 24,  42а. 44)

Акламацыя: Аллелюя, аллелюя, аллелюя.

Чувайце і будзьце гатовыя,

бо Сын Чалавечы прыйдзе ў тую гадзіну,

калі вы не думаеце.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 24, 42–51)

Будзьце гатовымі

+ Чытанне святога Евангелля паводле Мацвея.

У той час:

Езус сказаў сваім вучням: Чувайце, бо не ведаеце, у які дзень Пан ваш прыйдзе. Бо разумееце, што, калі б гаспадар дому ведаў, у якую варту прыйдзе злодзей, то не спаў бы і не даў бы падкапаць дом свой. Таму і вы будзьце гатовыя, бо Сын Чалавечы прыйдзе ў тую гадзіну, калі вы не думаеце.

Хто ж верны і разумны слуга, якога Пан паставіў над хатнімі сваімі даваць ім спажытак у адпаведны час? Шчаслівы той слуга, якога, прыйшоўшы, гаспадар застане за гэтай справай. Сапраўды кажу вам, што над усёй маёмасцю сваёю паставіць яго.

Калі ж гэта благі слуга і ён скажа ў сэрцы сваім: Не спяшаецца гаспадар мой, — і пачне біць сваіх супрацоўнікаў, есці і піць з п’яніцамі, то гаспадар гэтага слугі прыйдзе ў дзень, калі той не спадзяецца, і ў гадзіну, якой не ведае. І сурова пакарае яго, і прызначыць яму долю разам з крывадушнікамі. Там будзе плач і скрыгатанне зубоў.

Гэта слова Пана.

Пятніца (XXI)

ПЕРШАЕ ЧЫТАННЕ (1 Кар 1, 17–25)

Мы ж абвяшчаем Хрыста ўкрыжаванага, які для юдэяў — прычына ўпадку, а для тых, хто пакліканы, — Божая мудрасць

Чытанне Першага паслання святога апостала Паўла да Карынцянаў.

Браты:

Хрыстус паслаў мяне не хрысціць, але абвяшчаць Добрую Навіну; і не мудрасцю слова, каб не зрабіць марным крыжа Хрыстовага. Бо для тых, хто гіне, слова аб крыжы — гэта глупства, але для нас, якія збаўляемся, — гэта моц Божая.

Бо напісана: Я знішчу мудрасць мудрацоў і адкіну розум разумных. Дзе мудрэц? Дзе кніжнік? Дзе даследчык гэтага веку? Ці не ператварыў Бог мудрасці свету ў глупства?

Паколькі свет сваёю мудрасцю не пазнаў Бога ў мудрасці Божай, спадабалася Богу праз глупства прапаведавання збавіць веруючых. Бо юдэі патрабуюць знакаў, а грэкі шукаюць мудрасці. Мы ж абвяшчаем Хрыста ўкрыжаванага, які для юдэяў — прычына ўпадку, для язычнікаў — глупства, а для тых, хто пакліканы, і юдэяў, і грэкаў — Ён Хрыстус, Божая моц і Божая мудрасць. Бо неразумнае ў Бога разумнейшае за людзей, а слабое ў Бога мацнейшае за людзей.

Гэта слова Божае.

РЭСПАНСАРЫЙНЫ ПСАЛЬМ (Пс 33 (32), 1–2. 4–5. 10–11, Р.: 5b)

Рэфрэн: Міласцю Пана поўніцца зямля.

2. Радуйцеся ў Пану, справядлівыя, *

праведным належыць хваліць Яго.

2. Слаўце Пана на гуслях, *

грайце Яму на дзесяціструннай арфе.

Рэфрэн: Міласцю Пана поўніцца зямля.

4. Праўдзівае слова Пана, *

і ўсе ўчынкі Ягоныя верныя.

5. Ён любіць справядлівасць і правасуддзе, *

міласцю Пана поўніцца зямля.

Рэфрэн: Міласцю Пана поўніцца зямля.

10. Пан касуе намеры язычнікаў, *

знішчае задумы народаў.

11. Намеры Пана трываюць навекі, *

задумы сэрца Ягонага з пакалення ў пакаленне.

Рэфрэн: Міласцю Пана поўніцца зямля.

СПЕЎ ПЕРАД ЕВАНГЕЛЛЕМ (Лк 21, 36)

Акламацыя: Аллелюя, аллелюя, аллелюя.

Чувайце ўвесь час і маліцеся,

каб вы маглі стаць перад Сынам Чалавечым.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 25, 1–13)

Вось жаніх, выходзьце яму насустрач

+ Чытанне святога Евангелля паводле Мацвея.

У той час:

Езус расказаў сваім вучням такую прыпавесць: Валадарства Нябеснае будзе падобнае да дзесяці паннаў, якія, узяўшы свае светачы, выйшлі насустрач жаніху. Пяць з іх было неразумных, а пяць — мудрых. Неразумныя, узяўшы свае светачы, не ўзялі з сабою алею. Мудрыя ж разам са светачамі сваімі ўзялі алей у пасудзіны свае. Калі жаніх спазняўся, то задрамалі ўсе і паснулі.

Але сярод ночы ўзняўся крык: Вось жаніх, выходзьце яму насустрач. Тады ўсталі ўсе панны гэтыя і прывялі ў парадак светачы свае. Неразумныя ж сказалі мудрым: Дайце нам вашага алею, бо нашыя светачы гаснуць. А мудрыя адказалі: Каб хапіла і вам, і нам, пайдзіце лепш да тых, хто прадае, і купіце сабе.

Калі ж пайшлі яны купляць, прыйшоў жаніх і тыя, якія былі падрыхтаваныя, увайшлі з ім на вяселле, і зачыніліся дзверы. Пасля прыходзяць і астатнія панны ды кажуць: Пане, пане, адчыні нам. Ён жа сказаў ім у адказ: Сапраўды кажу вам: не ведаю вас.

Таму чувайце, бо не ведаеце ні дня, ні гадзіны.

Гэта слова Пана.

Субота (XXI)

ПЕРШАЕ ЧЫТАННЕ (1 Кар 1, 26–31)

Слабое свету выбраў Бог

Чытанне Першага паслання святога апостала Паўла да Карынцянаў.

Паглядзіце, браты, на пакліканне вашае. Няшмат сярод вас мудрых паводле цела, няшмат моцных, няшмат высакародных.

Але Бог выбраў неразумнае свету, каб асароміць мудрых, і слабое свету выбраў Бог, каб асароміць моцных, і бязроднае свету, і пагарджанае, і тое, чаго няма выбраў Бог, каб знішчыць існае, каб ніякае цела не выхвалялася перад Богам.

Праз Яго і вы існуеце ў Хрысце Езусе, які стаў для нас мудрасцю ад Бога, і справядлівасцю, і пасвячэннем, і адкупленнем, каб было, як напісана: Хто хваліцца, няхай хваліцца ў Пану.

Гэта слова Божае.

РЭСПАНСАРЫЙНЫ ПСАЛЬМ (Пс 33 (32), 12–13. 18–19. 20–21, Р.: пар. 12)

Рэфрэн: Шчаслівы народ, які Пан сабе выбраў.

12. Шчаслівы народ, Богам якога ёсць Пан, *

народ, які Ён выбраў сабе ў спадчыну.

13. Пан паглядае з нябёсаў, *

бачыць усіх сыноў чалавечых.

Рэфрэн: Шчаслівы народ, які Пан сабе выбраў.

18. Вось вока Пана над тымі, хто Яго баіцца, *

над тымі, хто спадзяецца на Яго міласэрнасць,

19. каб Ён душу іх уратаваў ад смерці *

і накарміў іх у час голаду.

Рэфрэн: Шчаслівы народ, які Пан сабе выбраў.

20. Душа наша чакае Пана, *

Ён — наша дапамога і абарона.

21. Радуецца ў Ім нашае сэрца, *

на Яго святое імя мы спадзяёмся.

Рэфрэн: Шчаслівы народ, які Пан сабе выбраў.

СПЕЎ ПЕРАД ЕВАНГЕЛЛЕМ (Ян 13, 34)

Акламацыя: Аллелюя, аллелюя, аллелюя.

Новую запаведзь даю вам,

каб вы любілі адзін аднаго,

як Я палюбіў вас.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 25, 14–30)

У малым ты быў верны, увайдзі ў радасць гаспадара твайго

+ Чытанне святога Евангелля паводле Мацвея.

У той час:

Езус расказаў сваім вучням гэтую прыпавесць:

Пэўны чалавек, ад’язджаючы, паклікаў слуг сваіх і даручыў ім маёмасць сваю. Аднаму даў пяць талантаў, другому — два, іншаму — адзін, кожнаму паводле ўласных магчымасцяў, і ад’ехаў. Той, які атрымаў пяць талантаў, пайшоў і пусціў іх у абарот, і зарабіў яшчэ пяць талантаў. Таксама і той, які атрымаў два таланты, прыдбаў яшчэ два. А той, які атрымаў адзін талант, пайшоў і закапаў яго ў зямлю, і схаваў срэбра гаспадара свайго.

Па доўгім часе прыходзіць гаспадар слугаў гэтых і патрабуе ад іх рахунку.

Той, які атрымаў пяць талантаў, падышоў і прынёс яшчэ пяць талантаў і кажа: Гаспадар, пяць талантаў ты даў мне, вось яшчэ пяць талантаў я зарабіў на іх. Гаспадар ягоны сказаў яму: Добра, слуга добры і верны, у малым ты быў верны, над многім цябе пастаўлю. Увайдзі ў радасць гаспадара твайго.

Падышоў таксама і той, які атрымаў два таланты, і сказаў: Гаспадар, два таланты ты даў мне, вось яшчэ два таланты зарабіў я. Гаспадар ягоны сказаў яму: Добра, слуга добры і верны, у малым ты быў верны: над многім цябе пастаўлю. Увайдзі ў радасць гаспадара твайго.

Падышоў і той, які атрымаў адзін талант, і сказаў: Гаспадар, я ведаў, што ты чалавек жорсткі: жнеш там, дзе не сеяў, і збіраеш там, дзе не рассыпаў. Таму, пабаяўшыся, я пайшоў і схаваў талант твой у зямлю. Вось вазьмі сваё.

Гаспадар жа ягоны сказаў яму ў адказ: Нягодны і лянівы слуга, ты  ведаў, што я жну там, дзе не сеяў, і збіраю там, дзе не рассыпаў. Таму трэба было табе аддаць срэбра маё банкірам, а я, прыйшоўшы, атрымаў бы сваё з выгадай. Таму забярыце ў яго талант і дайце таму, хто мае дзесяць талантаў. Бо кожнаму, хто мае, будзе дадзена і памножыцца. А ў таго, хто не мае, будзе забрана і тое, што мае. А бескарыснага слугу выкіньце вон у цемру. Там будзе плач і скрыгатанне зубоў.

Гэта слова Пана.

ХХІI ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Ер 20, 7–9)

Слова Пана стала прычынаю кпінаў з мяне

Чытанне кнігі прарока Ераміі.

Ты намаўляў мяне, Пане, і я паддаўся намове; Ты быў мацнейшы і перамог мяне. Я станаўлюся пасмешышчам кожны дзень, і ўсе кпяць з мяне. Бо калі толькі пачынаю гаварыць, крычу аб насіллі, абвяшчаю спусташэнне, таму што слова Пана стала прычынаю штодзённых кпінаў і насмешак з мяне. І я сказаў сабе: Не буду ўспамінаць Яго і не буду больш прамаўляць ў імя Ягонае. Але ў маіх касцях з’явіўся нібы палаючы агонь, што быў замкнёны ў касцях маіх; я стаміўся цярпець яго, і больш не магу.

Гэта слова Божае.

РЭСПАНСАРЫЙНЫ ПСАЛЬМ (Пс 63 (62), 2. 3–4. 5–6. 8–9, Р.: 2b)

Рэфрэн: Божа, Цябе прагне душа мая.

2. Божа, Ты мой Бог, Цябе шукаю, *

Цябе прагне душа мая,

маё цела па Табе тужыць *

у зямлі пустыннай, засохлай і бязводнай.

Рэфрэн: Божа, Цябе прагне душа мая.

3. Так, у святыні я ўглядаюся ў Цябе, *

каб убачыць Тваю сілу і славу.

4. Бо міласэрнасць Твая лепшая за жыццё, *

вусны мае будуць хваліць Цябе.

Рэфрэн: Божа, Цябе прагне душа мая.

5. Так, буду благаслаўляць Цябе ў маім жыцці *

і ўзнясу рукі ў імя Тваё.

6. Душа мая насычаецца, нібы тлушчам і тукам, *

і вусны мае славяць Цябе радасным спевам.

Рэфрэн: Божа, Цябе прагне душа мая.

8. Бо Ты стаў маёй дапамогай, *

у цені крылаў Тваіх узрадуюся.

9. Да Цябе імкнецца душа мая, *

трымае мяне Твая правіца.

Рэфрэн: Божа, Цябе прагне душа мая.

ДРУГОЕ ЧЫТАННЕ (Рым 12, 1–2)

Аддайце вашыя целы на ахвяру

Чытанне Паслання святога апостала Паўла да Рымлянаў.

Прашу вас, браты, праз літасць Божую: аддайце вашыя целы на ахвяру жывую, святую, прыемную Богу — на разумнае служэнне вашае. І не дастасоўвайцеся да гэтага веку, але перамяняйцеся праз абнаўленне розуму вашага, каб вы пазналі, якая воля Божая — добрая, прыемная і дасканалая.

Гэта слова Божае.

СПЕЎ ПЕРАД ЕВАНГЕЛЛЕМ (пар. Эф 1, 17–18)

Акламацыя: Аллелюя, аллелюя, аллелюя.

Няхай Айцец нашага Пана Езуса Хрыста

прасветліць вочы сэрца вашага,

каб вы ведалі, у чым надзея паклікання нашага.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 16, 21–27)

Хто хоча ісці за Мною, няхай адрачэцца ад сябе

+ Чытанне святога Евангелля паводле Мацвея.

У той час:

Езус пачаў адкрываць сваім вучням, што Ён павінен ісці ў Ерузалем, і шмат выцерпець ад старэйшын, першасвятароў і кніжнікаў, і быць забітым, і на трэці дзень уваскрэснуць. Адвёўшы Яго ўбок, Пётр пачаў дакараць Яго, кажучы: Пашкадуй сябе, Пане, няхай не здарыцца гэтага з Табою. Ён жа, павярнуўшыся, сказаў Пятру: Адыдзі ад Мяне, сатана! Ты для Мяне спакуса, бо думаеш не аб тым, што Божае, але аб тым, што чалавечае.

Тады Езус сказаў вучням сваім: Калі хто хоча ісці за Мною, няхай адрачэцца ад сябе і возьме крыж свой, і ідзе следам за Мною. Бо той, хто хоча жыццё сваё зберагчы, загубіць яго, а хто загубіць жыццё сваё дзеля Мяне, той знойдзе яго. Бо якая ж будзе карысць чалавеку, калі ён здабудзе увесь свет, а душы сваёй прынясе шкоду? Або што дасць чалавек узамен за душу сваю? Бо прыйдзе Сын Чалавечы ў славе Айца свайго з Анёламі сваімі, і тады аддасць кожнаму паводле ўчынкаў ягоных.

Гэта слова Пана.

XXІІ ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Дрг 4, 1–2. 6–8)

Нічога не дадавайце да таго, што я наказваю вам... захоўвайце запаведзі Пана

Чытанне кнігі Другазаконня.

Майсей прамовіў да народа, кажучы:

Цяпер, Ізраэль, слухай пастановы і законы, якія я вучу вас выконваць, каб жылі вы, і ўвайшлі, і атрымалі ў спадчыну зямлю, якую дае вам Пан, Бог айцоў вашых. Нічога не дадавайце да таго, што я наказваю вам, і нічога не адымайце ад гэтага. Захоўвайце запаведзі Пана Бога вашага, якія я наказваю вам.

Захоўвайце і выконвайце іх, бо гэта — мудрасць вашая і розум ваш перад вачыма народаў, якія, калі пачуюць усе пастановы гэтыя, так скажуць: Толькі гэты народ мудры і разумны, ён вялікі народ. Ці ж ёсць іншы народ вялікі, каб ягоныя багі былі так блізка, як блізкі ёсць Пан, Бог наш, калі б мы ні паклікалі Яго? Ці ж ёсць іншы вялікі народ, які б меў такія справядлівыя пастановы і законы, як ўвесь Закон гэты, што я сёння даю вам?

Гэта слова Божае.

РЭСПАНСАРЫЙНЫ ПСАЛЬМ (Пс 15 (14), 2–3a. 3bс–4ab. 5, Р.: 1а)

Рэфрэн: Пане, хто можа жыць у Тваім шатры?

2. Той, хто паступае беззаганна *

і здзяйсняе справядлівасць,

і гаворыць праўду ў сэрцы сваім. *

3. Хто языком сваім не абмаўляе.

Рэфрэн: Пане, хто можа жыць у Тваім шатры?

Хто не чыніць бліжняму свайму зла, *

не ўзводзіць паклёп на свайго суседа,

4. хто з пагардаю глядзіць на злога, *

але хваліць тых, хто баіцца Пана.

Рэфрэн: Пане, хто можа жыць у Тваім шатры?

5. Хто срэбра сваё не дае на ліхвярства *

і не прымае подкупу супраць нявіннага.

Хто так чыніць, *

не пахіснецца ніколі.

Рэфрэн: Пане, хто можа жыць у Тваім шатры?

ДРУГОЕ ЧЫТАННЕ (Як  1, 17–18. 21b–22. 27)

Будзьце ж выканаўцамі слова

Чытанне Паслання святога апостала Якуба.

Браты мае ўмілаваныя:

Усялякае дараванне добрае і ўсялякі дасканалы дар паходзіць звыш ад Айца святла, у якога няма зменлівасці або ценю змены. Пастанавіўшы, нарадзіў нас Айцец словам праўды, каб мы былі пэўным пачаткам Ягоных стварэнняў.

Прыміце з пакораю пасеянае ў вас слова, якое можа збавіць вашыя душы. Будзьце ж выканаўцамі слова, а не толькі слухачамі, якія падманваюць саміх сябе.

Чыстая і беззаганная пабожнасць перад Богам і Айцом — гэта тое, каб наведваць сірот і ўдоваў у нядолі іхняй і захоўваць сябе незаплямленым светам.

Гэта слова Божае.

СПЕЎ ПЕРАД ЕВАНГЕЛЛЕМ (Як 1, 18)

Акламацыя: Аллелюя, аллелюя, аллелюя.

Пастанавіўшы, нарадзіў нас Айцец словам праўды,

каб мы былі пэўным пачаткам яго стварэнняў.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 7, 1–8. 14–15. 21–23)

Вы пакінулі запаведзь Божую, а трымаецеся чалавечай традыцыі.

+ Чытанне святога Евангелля паводле Марка.

У той час:

Сышліся разам да Езуса фарысеі і некаторыя з кніжнікаў, якія прыйшлі з Ерузалема. І ўбачылі, што некаторыя вучні Ягоныя елі хлеб нячыстымі, гэта значыць, неабмытымі рукамі. Фарысеі ж і ўсе юдэі, трымаючыся традыцыі старэйшых, не ядуць, пакуль старанна не памыюць рук. І вярнуўшыся з рынку, не ядуць, пакуль не абмыюцца. Ёсць і яшчэ шмат таго, чаго прынята трымацца: абмыцця кубкаў, і збаноў, і місаў, і лавак.

Тады пытаюцца ў Яго фарысеі і кніжнікі: Чаму вучні Твае не трымаюцца традыцыі старэйшых, але ядуць хлеб нячыстымі рукамі?

Ён адказаў ім: Добра прарочыў Ісая наконт вас, крывадушных, як напісана: Народ гэты шануе Мяне вуснамі, а сэрцы іх далёка ад Мяне. Але марна пакланяюцца Мне, навучаючы вучэнню чалавечых запаведзяў. Бо вы пакінулі запаведзь Божую, а трымаецеся чалавечай традыцыі.

Потым зноў паклікаў народ і сказаў яму: Слухайце Мяне ўсе і разумейце. Няма нічога, што магло б, уваходзячы звонку ў чалавека, зрабіць яго нячыстым, але тое робіць чалавека нячыстым, што выходзіць з яго.

Бо знутры, з чалавечага сэрца, выходзяць благія думкі, распуста, крадзеж, забойствы, зайздрасць, чужалоства, сквапнасць, зласлівасць, падступнасць, бессаромнасць, блюзнерства, пыха, глупства. Усё гэтае зло знутры выходзіць і робіць чалавека нячыстым.

Гэта слова Пана.

XXІІ ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Сір 3, 17–18. 20. 28–29)

Станавіся пакорным, і знойдзеш ласку ў вачах Пана

Чытанне кнігі Мудрасці Сіраха.

Дзіця, рабі свае справы ў пакоры, і будзе любіць цябе чалавек богаўгодны. Чым больш ты вялікі, тым больш пакорным станавіся, і тады знойдзеш ласку ў вачах Пана, бо вялікая магутнасць Пана і праз пакорных праслаўляецца Ён.

Няма леку на нядолю ганарыстага, бо парастак зла пусціў у ім карані. Сэрца разумнага разважае над прыпавесцю, а мець уважлівае вуха — гэта жаданне мудраца.

Гэта слова Божае.

РЭСПАНСАРЫЙНЫ ПСАЛЬМ (Пс 68 (67), 4–5аc. 6–7аb. 10–11, Р.: пар. 11b)

Рэфрэн: Божа, Ты падрыхтаваў дом убогаму.

4. А справядлівыя няхай узрадуюцца і ўзвесяляцца перад Богам, *

і трыумфуюць у радасці.

5. Спявайце Богу, слаўце імя Яго, *

радуйцеся перад Яго абліччам.

Рэфрэн: Божа, Ты падрыхтаваў дом убогаму.

6. Айцец для сіротаў і суддзя ўдоваў — *

Бог у сваім святым жыллі.

7. Бог рыхтуе дом для самотных, *

вязняў выводзіць да шчасця.

Рэфрэн: Божа, Ты падрыхтаваў дом убогаму.

10. Шчодры дождж спаслаў Ты, Божа, *

падмацаваў сваю знямоглую спадчыну.

11. Твае стварэнні там жылі; *

у дабрыні сваёй Ты дапамагаў убогаму, Божа.

Рэфрэн: Божа, Ты падрыхтаваў дом убогаму.

ДРУГОЕ ЧЫТАННЕ (Гбр 12, 18–19. 22–24а)

Вы прыступіліся да гары Сіён і да горада Бога жывога

Чытанне Паслання да Габрэяў.

Браты:

Вы не прыступіліся ні да намацальнага, ні да распаленага агню, ні да змроку, цемры і буры, ні да гулу трубы і такога голасу словаў, што тыя, хто яго пачуў, прасілі больш не звяртацца да іх непасрэдна.

Вы ж прыступіліся да гары Сіён і да горада Бога жывога, да нябеснага Ерузалема, да безлічы Анёлаў, да святочнага сходу, да Касцёла першародных, запісаных у нябёсах, і да Бога — Суддзі ўсіх, да духаў праведных, якія дасягнулі дасканаласці, да Езуса — Пасрэдніка Новага Запавету.

Гэта слова Божае.

СПЕЎ ПЕРАД ЕВАНГЕЛЛЕМ (Мц 11, 29аb)

Акламацыя: Аллелюя, аллелюя, аллелюя.

Вазьміце ярмо Маё на сябе, — кажа Пан, —

і навучыцеся ад Мяне, бо Я ціхі і пакорны сэрцам.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 14, 1. 7–14)

Кожны, хто ўзвышае сябе, будзе паніжаны, а хто паніжае сябе, узвысіцца

+ Чытанне святога Евангелля паводле Лукі.

Калі Езус прыйшоў у суботу да дому аднаго з кіраўнікоў фарысейскіх з’есці хлеба, яны сачылі за Ім.

Заўважыўшы, што запрошаныя выбіралі першыя месцы, расказаў ім прыпавесць: Калі нехта пакліча цябе на вяселле, не сядай на першае месца, каб не аказалася, што нехта з пакліканых ім больш ганаровы за цябе, і каб той, хто запрасіў і яго, і цябе, не падышоў і не сказаў табе: Саступі яму месца. І тады з сорамам павінен будзеш заняць апошняе месца.

А калі цябе запросяць, прыйдзі і сядай на апошняе месца, каб той, хто цябе запрасіў, падышоў да цябе і сказаў: Дружа, перасядзь вышэй. Тады будзе табе пашана перад тымі, хто сядзіць з табою. Кожны, хто ўзвышае сябе, будзе паніжаны, а хто паніжае сябе, узвысіцца.

Пасля Езус сказаў таму, хто запрасіў Яго: Калі наладжваеш абед ці вячэру, не кліч сяброў тваіх, ні братоў тваіх, ні родных тваіх, ні суседзяў багатых, каб і яны не паклікалі цябе ў адказ, і ты атрымаў бы адплату.

Але, калі наладжваеш гасціну, кліч убогіх, калекаў, кульгавых, невідушчых, і шчаслівы будзеш, што яны не маюць як адплаціць табе, бо адплаціцца табе ў дзень уваскрасення справядлівых.

Гэта слова Пана.

Панядзелак (XXII)

ПЕРШАЕ ЧЫТАННЕ (1 Кар 2, 1–5)

Я абвясціў вам таямніцу ўкрыжаванага Хрыста

Чытанне Першага паслання святога апостала Паўла да Карынцянаў.

Калі я прыйшоў да вас, браты, я не прыйшоў абвяшчаць вам сведчанне Божае ўзнёслым словам ці мудрасцю. Бо я вырашыў не ведаць нічога між вас, апроч Езуса Хрыста, і то ўкрыжаванага.

І я стаў перад вамі ў слабасці, і ў страху, і ў вялікім трымценні. А слова маё і прапаведаванне маё не ў пераканаўчых словах мудрасці, а ў праяўленні духа і сілы, каб вера вашая абапіралася не на чалавечай мудрасці, а на моцы Божай.

Гэта слова Божае.

РЭСПАНСАРЫЙНЫ ПСАЛЬМ (Пс 119 (118), 97–98. 99–100. 101–102, Р.: 97а)

Рэфрэн: Як жа я, Пане, люблю Твой закон.

97. Як жа я люблю Твой закон, *

я разважаю над ім увесь дзень.

98. Твая запаведзь учыніла мяне мудрэйшым за маіх ворагаў, *

бо яна мая навекі.

Рэфрэн: Як жа я, Пане, люблю Твой закон.

99. За ўсіх настаўнікаў сваіх я стаў разумнейшы, *

бо разважаю над Тваімі сведчаннямі.

100. Я больш разважлівы, чым старцы, *

бо захоўваю Твае наказы.

Рэфрэн: Як жа я, Пане, люблю Твой закон.

101. Устрымліваю ногі свае ад кожнай злой сцежкі, *

каб захоўваць Тваё слова.

102. Не ўхіляюся ад Тваіх прысудаў, *

бо Ты вучыш мяне.

Рэфрэн: Як жа я, Пане, люблю Твой закон.

СПЕЎ ПЕРАД ЕВАНГЕЛЛЕМ (пар. Лк 4, 18)

Акламацыя: Аллелюя, аллелюя, аллелюя.

Дух Пана на Мне,

Ён паслаў Мяне абвяшчаць добрую навіну ўбогім.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 4, 16–30)

Паслаў Мяне абвяшчаць добрую навіну ўбогім... Ніводзін прарок не з’яўляецца пажаданым на сваёй бацькаўшчыне

+ Чытанне святога Евангелля паводле Лукі.

У той час:

Езус прыйшоў у Назарэт, дзе быў выхаваны, і ўвайшоў паводле свайго звычаю ў дзень суботні ў сінагогу, і ўстаў, каб чытаць. І падалі Яму кнігу прарока Ісаі. Ён, разгарнуўшы кнігу, трапіў на месца, дзе было напісана:

Дух Пана на Мне;

бо Ён намасціў Мяне

абвяшчаць добрую навіну ўбогім,

паслаў Мяне абвяшчаць вызваленне палонным,

і сляпым вяртаць зрок,

каб выпусціць спакутаваных на свабоду,

каб абвясціць год ласкі Пана.

Закрыўшы кнігу, Ён аддаў яе слузе і сеў. А вочы ўсіх у сінагозе былі скіраваныя на Яго. І Ён пачаў гаварыць ім: Сёння споўніліся гэтыя словы Пісання, якія вы чулі. І ўсе сведчылі Яму і здзіўляліся словам ласкі, якія выходзілі з вуснаў Ягоных і казалі: Ці не сын Юзафа гэта?

І Ён сказаў ім: Напэўна, скажаце мне такую прыказку: Лекар, вылечы самога сябе; зрабі і тут, у тваёй бацькаўшчыне тое, што, як мы чулі, сталася ў Кафарнауме. І сказаў: Сапраўды кажу вам: ніводзін прарок не з’яўляецца пажаданым на сваёй бацькаўшчыне. Па праўдзе кажу вам: шмат ўдоваў было ў Ізраэлі ў дні Іллі, калі неба было замкнёным тры гады і шэсць месяцаў, так што быў вялікі голад па ўсёй зямлі. І да ніводнай з іх не быў пасланы Ілля, а толькі да аўдавелай жанчыны ў Сарэпту Сідонскую.

Шмат таксама было пракажоных у Ізраэлі ў часы прарока Елісея, і ніводзін з іх не быў ачышчаны, апрача Наамана сірыйца.

Пачуўшы гэта, усе ў сінагозе напоўніліся гневам і, устаўшы, выгналі Яго прэч з горада, і павялі на вяршыню гары, на якой быў пабудаваны іх горад, каб скінуць Яго.

Але Ён, прайшоўшы паміж іх, адышоў.

Гэта слова Пана.

Аўторак (XXII)

ПЕРШАЕ ЧЫТАННЕ (1 Кар 2, 10b–16)

Зямны чалавек не прымае таго, што ад Духа Божага; а духоўны чалавек можа разважаць пра ўсё

Чытанне Першага паслання святога апостала Паўла да Карынцянаў.

Браты:

Дух пранікае ва ўсё, нават у глыбіні Божыя. Бо хто з людзей ведае чалавечае, акрамя духа чалавека, які ў ім самім? Так і Божага не ведае ніхто, акрамя Духа Божага. Мы ж прынялі не духа свету, але Духа ад Бога, каб спазнаць тое, што нам падаравана Богам. І мы гаворым пра гэта, навучаныя не словамі чалавечай мудрасці, але навучаныя Духам, і тлумачым духоўнае пры дапамозе духоўнага.

Зямны ж чалавек не прымае таго, што ад Духа Божага. Бо гэта для яго глупства, і ён не можа спазнаць, таму што гэта разумеюць духоўна. А духоўны чалавек можа разважаць пра ўсё, пра яго ж не можа разважаць ніхто. Бо хто спазнаў розум Пана, каб навучаць Яго? Мы ж маем розум Хрыстовы.

Гэта слова Божае.

РЭСПАНСАРЫЙНЫ ПСАЛЬМ (Пс 145 (144), 8–9. 10–11. 12–13аb. 13cd–14, Р.: 17а)

Рэфрэн: Пан справядлівы на ўсіх сваіх шляхах.

8. Пан міласэрны і ласкавы, *

доўгацярплівы і шматміласцівы.

9. Пан добры да ўсіх, *

і міласэрнасць Яго над усімі стварэннямі Ягонымі.

Рэфрэн: Пан справядлівы на ўсіх сваіх шляхах.

10. Няхай славяць Цябе, Пане, усе Твае стварэнні, *

і ўсе святыя Твае благаслаўляюць Цябе.

11. Няхай апавядаюць пра славу Твайго Валадарства *

і магутнасць Тваю абвяшчаюць.

Рэфрэн: Пан справядлівы на ўсіх сваіх шляхах.

12. Няхай сыны чалавечыя даведаюцца пра Тваю магутнасць *

і пра веліч славы Твайго Валадарства.

13. Валадарства Тваё — валадарства ўсіх вякоў, *

і панаванне Тваё — з пакалення ў пакаленне.

Рэфрэн: Пан справядлівы на ўсіх сваіх шляхах.

Пан верны ва ўсіх сваіх словах *

і святы ва ўсіх сваіх справах.

14. Пан падтрымлівае ўсіх, хто падае, *

і падымае ўсіх прыгнечаных.

Рэфрэн: Пан справядлівы на ўсіх сваіх шляхах.

СПЕЎ ПЕРАД ЕВАНГЕЛЛЕМ (Лк 7, 16)

Акламацыя: Аллелюя, аллелюя, аллелюя.

Вялікі прарок паўстаў сярод нас,

і Бог наведаў свой народ.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 4, 31–37)

Я ведаю, кім Ты ёсць: Ты — Святы Божы

+ Чытанне святога Евангелля паводле Лукі.

У той час:

Езус прыйшоў у галілейскі горад Кафарнаум і навучаў там у дні шабату. І дзівіліся навучанню Ягонаму, таму што слова Ягонае мела ўладу.

І быў у сінагозе чалавек, апантаны нячыстым духам. Ён закрычаў моцным голасам: Што Табе да нас, Езус Назаранін? Ты прыйшоў загубіць нас? Я ведаю, кім Ты ёсць: Ты — Святы Божы.

Але Езус забараніў яму, кажучы: Замоўкні і выйдзі з яго. Тады нячысты дух кінуў яго на сярэдзіну і вышаў з яго, нічым не нашкодзіўшы яму.

І здзіўленне ахапіла ўсіх, і гаварылі адзін аднаму, кажучы: Што гэта за слова, што з уладаю і моцай Ён загадвае нячыстым духам, і яны выходзяць?

І разнеслался пагалоска пра Яго па ўсёй навакольнай мясцовасці.

Гэта слова Пана.

Серада (XXII)

ПЕРШАЕ ЧЫТАННЕ (1 Кар 3, 1–9)

Мы — супрацоўнікі Божыя, а вы — Божая ніва, будоўля Божая

Чытанне Першага паслання святога апостала Паўла да Карынцянаў.

Браты, я не мог прамаўляць да вас як да духоўных, але як да цялесных, як да немаўлят у Хрысце.

Я жывіў вас малаком, а не цвёрдаю ежаю, бо вы яшчэ не маглі, ды і цяпер яшчэ не можаце, таму што вы яшчэ цялесныя. Калі сярод вас ёсць зайздрасць і спрэчкі, ці ж не цялесныя вы і ці ж не паступаеце, як людзі?

Бо, калі адзін кажа: Я — Паўла, — а другі: Я — Апалоса, — ці не з’яўляецеся вы людзьмі? Бо хто такі Аполас? Хто такі Павел? Гэта слугі, праз якіх вы паверылі, як кожнаму даў Бог. Я саджаў, Аполас паліваў, але ўзрасціў Бог. Таму неістотна, хто саджае і хто палівае, бо гэта Бог дае ўзрастанне.

Хто садзіць і хто палівае — гэта адно, і кожны атрымае ўзнагароду сваю паводле працы сваёй. Бо мы — супрацоўнікі Божыя, а вы — Божая ніва, будоўля Божая.

Гэта слова Божае.

РЭСПАНСАРЫЙНЫ ПСАЛЬМ (Пс 33 (32), 12–13. 14–15. 20–21, Р.: пар. 12)

Рэфрэн: Шчаслівы народ, які Пан сабе выбраў.

12. Шчаслівы народ, Богам якога ёсць Пан, *

народ, які Ён выбраў сабе ў спадчыну.

13. Пан паглядае з нябёсаў, *

бачыць усіх сыноў чалавечых.

Рэфрэн: Шчаслівы народ, які Пан сабе выбраў.

14. З месца пасаду свайго Ён глядзіць *

на ўсіх, хто жыве на зямлі.

15. Ён стварыў сэрца кожнага з іх, *

і зважае на ўсе іхнія чыны.

Рэфрэн: Шчаслівы народ, які Пан сабе выбраў.

20. Душа наша чакае Пана, *

Ён — наша дапамога і абарона.

21. Радуецца ў Ім нашае сэрца, *

на Яго святое імя мы спадзяёмся.

Рэфрэн: Шчаслівы народ, які Пан сабе выбраў.

СПЕЎ ПЕРАД ЕВАНГЕЛЛЕМ (Лк 4, 18)

Акламацыя: Аллелюя, аллелюя, аллелюя.

Пан намасціў Мяне абвяшчаць добрую навіну ўбогім,

паслаў Мяне абвяшчаць вызваленне палонным.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 4, 38–44)

Таксама іншым гарадам Мне трэба абвяшчаць Добрую Навіну, бо для гэтага Я пасланы

+ Чытанне святога Евангелля паводле Лукі.

У той час:

Езус пакінуў сінагогу і прыйшоў у дом Сымона. Між тым моцная гарачка ахапіла Сымонаву цешчу. І прасілі Яго за яе.

Стаўшы над ёю, Езус забараніў гарачцы, і тая пакінула яе. Жанчына адразу ж паднялася і прыслугоўвала ім.

На захадзе сонца ўсе, хто меў хворых на розныя немачы, прыводзілі іх да Езуса. Ён жа, ускладаючы рукі на кожнага з іх, аздараўляў іх. І шмат з каго выходзілі злыя духі, якія крычалі, кажучы: Ты — Сын Божы! Але Ён забараняў і не дазваляў ім казаць, бо яны ведалі, што Ён Месія.

Калі настаў дзень, Езус выйшаў і скіраваўся ў пустыннае месца. А людзі шукалі Яго і, прыйшоўшы да Яго, затрымлівалі Яго, каб не сыходзіў ад іх.

Але Ён сказаў ім: Таксама іншым гарадам Мне трэба абяшчаць Добрую Навіну аб Валадарстве Божым, бо для гэтага Я пасланы.

І прапаведаваў у сінагогах Юдэі.

Гэта слова Пана.

Чацвер (XXII)

ПЕРШАЕ ЧЫТАННЕ (1 Кар 3, 18–23)

Усё вашае, вы ж — Хрыста, а Хрыстус — Бога

Чытанне Першага паслання святога апостала Паўла да Карынцянаў.

Браты:

Няхай ніхто не падманвае самога сябе. Калі хто з вас лічыць сябе мудрым ў гэтым свеце, няхай будзе неразумным, каб стаць мудрым. Бо мудрасць гэтага свету — глупства ў Бога. Таму што напісана: Ён ловіць мудрых на хітрасці іхняй. І яшчэ: Пан ведае думкі мудрых і тое, што яны марныя.

Таму няхай ніхто не хваліцца людзьмі, бо ўсё вашае: ці Павел, ці Аполас, ці Кіфа, ці свет, ці жыццё, ці смерць, ці цяперашняе, ці будучае — усё вашае, вы ж — Хрыста, а Хрыстус — Бога.

Гэта слова Божае.

РЭСПАНСАРЫЙНЫ ПСАЛЬМ (Пс 24 (23), 1–2. 3–4аb. 5–6, Р.: пар. 1)

Рэфрэн: Пану належыць сусвет і ўся зямля.

1. Пану належыць зямля і ўсё, што на ёй,*

сусвет і ўсё, што жыве ў ім.

2. Бо Ён заснаваў яго на морах *

і на рэках умацаваў яго.

Рэфрэн: Пану належыць сусвет і ўся зямля.

3. Хто ўзыдзе на гару Пана, *

і хто стане на святым месцы Ягоным?

4. Той, у каго рукі бязвінныя і чыстае сэрца, *

хто не схіляў душы да марнасці.

Рэфрэн: Пану належыць сусвет і ўся зямля.

5. Ён атрымае благаслаўленне ад Пана *

і ўзнагароду ад Бога, свайго Збаўцы.

6. Вось пакаленне тых, хто Яго шукае, *

хто шукае абліччаТвайго, Бог Якуба.

Рэфрэн: Пану належыць сусвет і ўся зямля.

СПЕЎ ПЕРАД ЕВАНГЕЛЛЕМ (Мц 4, 19)

Акламацыя: Аллелюя, аллелюя, аллелюя.

Ідзіце за Мною, — кажа Пан, —

і Я зраблю вас лаўцамі людзей.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 5, 1–11)

Пакінулі ўсё і пайшлі за Ім

+ Чытанне святога Евангелля паводле Лукі.

У той час:

Натоўп ціснуўся да Езуса, каб слухаць слова Божае, а Ён стаяў каля возера Генэзарэт. І ўбачыў Ён два чаўны, якія стаялі каля возера, а рыбакі выйшлі з іх і паласкалі сеткі. Увайшоўшы ў адзін з чаўноў, які належаў Сымону, папрасіў яго крыху адплысці ад берага. Тады Ён сеў і вучыў людзей з чаўна.

А калі скончыў гаварыць, сказаў Сымону: Плыві на глыбіню, а вы закіньце сеткі вашыя для ўлову. Сымон сказаў Яму ў адказ: Настаўнік, мы працавалі ўсю ноч і нічога не злавілі, але на Тваё слова закіну сеткі.

Зрабіўшы так, яны злавілі вялікае мноства рыбы, аж пачыналі рвацца іхнія сеткі. І ківалі супольнікам, якія былі ў другім чаўне, каб прыйшлі дапамагчы ім. Тыя прыйшлі і напоўнілі абодва чаўны, так што яны пачалі тануць.

Калі гэта ўбачыў Сымон Пётр, прыпаў да каленяў Езуса і сказаў: Адыдзі ад мяне, Пане, бо я чалавек грэшны. Бо з-за ўлову рыбы, якую злавілі, вялікае здзіўленне ахапіла яго і ўсіх, хто быў з Ім, а таксама Якуба і Яна, сыноў Зэбэдэя, якія былі супольнікамі Сымона.

Тады сказаў Езус Сымону: Не бойся, адгэтуль будзеш лавіць людзей. А калі выцягнулі чаўны на бераг, пакінулі ўсё і пайшлі за Ім.

Гэта слова Пана.

Пятніца (XXII)

ПЕРШАЕ ЧЫТАННЕ (1 Кар 4, 1–5)

Пан выявіць намеры сэрцаў

Чытанне Першага паслання святога апостала Паўла да Карынцянаў.

Браты:

Няхай людзі лічаць нас слугамі Хрыста і распарадчыкамі таямніц Божых. А ў такім выпадку ад распарадчыкаў патрабуецца, каб кожны з іх аказаўся верным.

Мне ж неістотна, як асудзіце мяне вы ці людскі суд, я і сам сябе не суджу. Бо я ні ў чым сябе не дакараю, але гэта не апраўдвае мяне. Пан ёсць тым, хто судзіць мяне.

Таму не судзіце заўчасна, пакуль не прыйдзе Пан, які асветліць схаванае ў цемры і выявіць намеры сэрцаў. І тады кожны атрымае ўзнагароду ад Бога.

Гэта слова Божае.

РЭСПАНСАРЫЙНЫ ПСАЛЬМ (Пс 37 (36), 3–4. 5–6. 27–28. 39–40, Р.: 39а)

Рэфрэн: Збаўленне справядлівых паходзіць ад Пана.

3. Спадзявайся на Пана і чыні дабро; *

жыві на зямлі і захоўвай вернасць.

4. Радуйся ў Пану, *

і Ён споўніць жаданні твайго сэрца.

Рэфрэн: Збаўленне справядлівых паходзіць ад Пана.

5. Даручы Пану шлях свой, *

спадзявайся на Яго, і Ён сам будзе дзейнічаць.

6. Ён выведзе, як святло, тваю справядлівасць, *

і праўду тваю, як поўдзень.

Рэфрэн: Збаўленне справядлівых паходзіць ад Пана.

27. Ухіляйся ад зла і чыні дабро, *

і будзеш жыць навекі.

28. Бо Пан любіць правасуддзе †

і не пакідае сваіх верных, *

яны навекі будуць захаваны,

а патомства бязбожнікаў будзе знішчана.

Рэфрэн: Збаўленне справядлівых паходзіць ад Пана.

39. Збаўленне справядлівых паходзіць ад Пана, *

Ён — цвярдыня іхняя ў час уціску.

40. Пан ім дапаможа і ўратуе, †

Ён вызваліць іх ад грэшнікаў і збавіць, *

бо яны на Яго спадзяюцца.

Рэфрэн: Збаўленне справядлівых паходзіць ад Пана.

СПЕЎ ПЕРАД ЕВАНГЕЛЛЕМ (Ян 8, 12)

Акламацыя: Аллелюя, аллелюя, аллелюя.

Я — святло свету, — кажа Пан.

Хто ідзе за Мною, той будзе мець святло жыцця.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 5, 33–39)

Калі жаніх будзе забраны ад іх, тады  і будуць посціць

+ Чытанне святога Евангелля паводле Лукі.

У той час:

Фарысеі і кніжнікі казалі Езусу: Вучні Янавы часта посцяць і моляцца, падобным чынам робяць і вучні фарысеяў, а Твае — ядуць і п’юць. Езус адказаў ім: Ці можаце прымусіць гасцей вяселля посціць, пакуль жаніх застаецца з імі? Але прыйдуць дні, калі жаніх будзе забраны ад іх, тады і будуць посціць у тыя дні.

І расказаў ім прыпавесць: Ніхто не адрывае латкі ад новага адзення, каб прышыць да старога. Інакш і новае парвецца, і да старога не падыдзе латка ад новага.

Ніхто таксама не налівае новага віна ў старыя мяхі. Інакш новае віно мяхі парве і само выцячэ, і мяхі прападуць. Новае ж віно трэба наліваць у новыя мяхі. І ніхто, выпіўшы старога, не хоча новага, бо кажа: Старое лепшае.

Гэта слова Пана.

Субота (XXII)

ПЕРШАЕ ЧЫТАННЕ (1 Кар 4, 6b–15)

Мы галадаем, смагнем і церпім галечу

Чытанне Першага паслання святога апостала Паўла да Карынцянаў.

Браты:

Ад мяне і Аполаса навучыцеся не выходзіць па-за тое, што напісана, каб вы не ўзносіліся адзін над адным. Бо хто робіць цябе адрозным? Што ж маеш ты, чаго б не атрымаў? А калі атрымаў, то чаму хвалішся, нібыта не атрымаў? Вы ўжо насыціліся, ужо ўзбагаціліся і пачалі валадарыць без нас. І няхай бы валадарылі, каб мы таксама пачалі валадарыць разам з вамі.

Бо я думаю, што Бог паказаў нас, Апосталаў, апошнімі, нібыта людзей, асуджаных на смерць. Таму што мы сталі відовішчам для свету, Анёлаў і людзей. Мы неразумныя дзеля Хрыста, вы ж разумныя ў Хрысце; мы немачныя, вы ж моцныя; вы ў славе, а мы без пашаны. Нават да цяперашняй гадзіны мы галадаем і смагнем, церпім галечу і пабоі, не маем дому і цяжка працуем, зарабляючы ўласнымі рукамі. Калі нас праклінаюць, мы благаслаўляем; калі пераследуюць, мы церпім; калі нас ганьбяць, мы адказваем ласкава. Мы сталі як смецце свету, як адкіды ўсяго ажно дагэтуль.

Я пішу гэта не для таго, каб пасаромець вас, але каб асцерагчы вас як сваіх умілаваных дзяцей. Бо калі б нават вы мелі безліч выхаваўцаў у Хрысце, у вас усё адно не будзе шмат айцоў, таму што я нарадзіў вас праз Евангелле ў Хрысце Езусе.

Гэта слова Божае.

РЭСПАНСАРЫЙНЫ ПСАЛЬМ (Пс 145 (144), 17–18. 19–20. 21, Р.: 18а)

Рэфрэн: Блізкі Пан да ўсіх, хто Яго кліча.

17. Пан справядлівы на ўсіх сваіх шляхах *

і верны ва ўсіх сваіх справах.

18. Блізкі Пан да ўсіх, хто Яго кліча, *

да ўсіх, хто кліча Яго ў праўдзе.

Рэфрэн: Блізкі Пан да ўсіх, хто Яго кліча.

19. Ён спаўняе жаданне тых, хто Яго баіцца, *

чуе іхні крык і ратуе іх.

20. Пан абараняе ўсіх, хто Яго любіць, *

але бязбожнікаў усіх знішчыць.

Рэфрэн: Блізкі Пан да ўсіх, хто Яго кліча.

21. Хвалу Пана *

будуць абвяшчаць мае вусны,

і няхай благаслаўляе ўсялякае цела *

Яго святое імя на векі вечныя.

Рэфрэн: Блізкі Пан да ўсіх, хто Яго кліча.

СПЕЎ ПЕРАД ЕВАНГЕЛЛЕМ (Ян 14, 6)

Акламацыя: Аллелюя, аллелюя, аллелюя.

Я — дарога, і праўда, і жыццё, — кажа Пан.

Ніхто не прыходзіць да Айца інакш, як толькі праз Мяне.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 6, 1–5)

Чаму вы робіце тое, што не дазволена ў шабат?

+ Чытанне святога Евангелля паводле Лукі.

У пэўны шабат давялося Езусу праходзіць праз збожжа, а вучні Ягоныя зрывалі каласы і елі, расціраючы рукамі.

І некаторыя з фарысеяў казалі: Чаму вы робіце тое, што не дазволена ў шабат?

Тады Езус сказаў ім у адказ: Хіба не чыталі вы, што зрабіў Давід, калі згаладаўся разам са сваімі спадарожнікамі? Як увайшоў ён у дом Божы, узяў ахвярныя хлябы, якія дазвалялася есці толькі святарам, і даў іх сваім спадарожнікам.

І сказаў ім: Сын Чалавечы — гаспадар шабату.

Гэта слова Пана.

ХХIІI ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Эзх 33, 7–9)

Калі ты не будзеш асцерагаць бязбожніка, будзеш адказваць за ягоную кроў

Чытанне кнігі прарока Езэхіэля

Так кажа Пан:

Cыне чалавечы, Я паставіў цябе вартаўніком дому Ізраэля. І ты будзеш слухаць словы з вуснаў Маіх, і будзеш перасцерагаць іх ад Майго імя. Калі Я скажу бязбожнніку: Бязбожнік, ты памрэш, — а ты нічога не будзеш гаварыць, каб асцерагчы бязбожніка ад дарогі яго, то ён памрэ ў несправядлівасці сваёй, але ты будзеш адказваць за ягоную кроў. Калі ты асцеражэш бязбожніка ад дарогі яго, каб адвярнуўся ад яе, і ён не адвернецца ад дарогі сваёй, то ён памрэ ў несправядлівасці сваёй, а ты ўратуеш душу сваю.

Гэта слова Божае.

РЭСПАНСАРЫЙНЫ ПСАЛЬМ (Пс 95 (94), 1–2. 6–7а. 7b–9, Р.: 8а)

Рэфрэн: Не рабіце жорсткімі сэрцы вашыя.

3. Прыйдзіце, заспяваем Пану, *

усклікнем Богу, скале нашага збаўлення.

4. Станем з падзякаю перад абліччам Ягоным, *

у песнях усклікнем Яму.

Рэфрэн: Не рабіце жорсткімі сэрцы вашыя.

6. Прыйдзіце, паклонімся і ўпадзём, *

укленчым перад Панам, які нас стварыў.

7. Бо Ён — наш Бог, *

а мы — народ Ягонай пашы і авечкі Ягонай рукі.

Рэфрэн: Не рабіце жорсткімі сэрцы вашыя.

О, каб вы паслухалі сёння Ягоны голас: †

8. Не рабіце жорсткімі сэрцы вашыя, як у Мэрыбе, *

як на пустыні ў дзень Масы,

9. дзе Мяне спакушалі айцы вашыя, *

выпрабоўвалі Мяне, хоць і бачылі справы мае.

Рэфрэн: Не рабіце жорсткімі сэрцы вашыя.

ДРУГОЕ ЧЫТАННЕ (Рым 13, 8–10)

Любоў ёсць выкананнем Закона

Чытанне Паслання святога апостала Паўла да Рымлянаў.

Браты:

Не будзьце нікому павінныя нічога, апроч узаемнай любові: бо той, хто любіць бліжняга, выканаў Закон. Таму што запаведзі: не чужалож, не забівай, не крадзі, не пажадай ды ўсе іншыя змяшчаюцца ў адным наказе: Любі бліжняга твайго, як самога сябе. Любоў не чыніць бліжняму зла; любоў ёсць выкананнем Закону.

Гэта слова Божае.

СПЕЎ ПЕРАД ЕВАНГЕЛЛЕМ (2 Кар 5, 19)

Акламацыя: Аллелюя, аллелюя, аллелюя.

Бог у Хрысце паяднаў з сабою свет,

даючы нам слова паяднання.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 18, 15–20)

Калі паслухаецца цябе, то ты здабыў брата свайго

+ Чытанне святога Евангелля паводле Мацвея.

У той час:

Езус сказаў сваім вучням: Калі зграшыць супраць цябе брат твой, пайдзі і дакары яго сам-насам. Калі паслухаецца цябе, то ты здабыў брата свайго. Калі ж не паслухаецца, вазьмі з сабою яшчэ аднаго ці двух, каб вуснамі двух ці трох сведкаў пацвердзілася ўсялякае слова. Калі ж не паслухаецца іх, скажы касцёлу. А калі і касцёла не паслухаецца, то няхай ён будзе для цябе як язычнік і мытнік. Сапраўды кажу вам: што вы звяжаце на зямлі, тое будзе звязана ў небе, і што развяжаце на зямлі, тое будзе развязана ў небе.

Сапраўды таксама кажу вам, што, калі б двое з вас на зямлі згодна прасілі б нейкай рэчы, то станецца ім ад Айца Майго, які ў нябёсах. Бо, дзе двое ці трое сабраліся ў імя Маё, там Я ёсць сярод іх.

Гэта слова Пана.

XXІIІ ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Іс 35, 4–7а)

Вочы сляпых будуць бачыць, і вушы глухіх адкрыюцца

Чытанне кнігі прарока Ісаі.

Скажыце маладушным:

Будзьце адважнымі! Не бойцеся!

Вось Бог ваш, помста прыйдзе;

адплата Божая.

Ён сам прыходзіць і збавіць вас.

Тады вочы сляпых будуць бачыць,

і вушы глухіх адкрыюцца.

Тады кульгавы, як алень, падскочыць,

і язык нямых усклікне радасна.

Бо пачне біць крыніца вады ў пустыні,

і патокі ў стэпах;

засохлая зямля ператворыцца ў возера;

бязводнае месца ў крыніцы вады.

Гэта слова Божае.

РЭСПАНСАРЫЙНЫ ПСАЛЬМ (Пс 146 (145), 7. 8–9а. 9bc–10, Р.: 1)

Рэфрэн: Хвалі, душа мая, Пана.

Або: Аллелюя.

7.  Ён справядліва судзіць пакрыўджаных,

хлеб дае пакорным, *

Пан вызваляе вязняў.

Рэфрэн: Хвалі, душа мая, Пана.

Або: Аллелюя.

8. Пан адкрывае вочы сляпым, *

Пан узнімае прыніжаных.

Пан любіць справядлівых, *

9. Пан абараняе чужаземцаў.

Рэфрэн: Хвалі, душа мая, Пана.

Або: Аллелюя.

Пан сірату і ўдаву падтрымлівае, *

а шлях грэшных скрыўляе.

10. Пан валадарыць навекі, *

твой Бог, Сіёне, з пакалення ў пакаленне.

Рэфрэн: Хвалі, душа мая, Пана.

Або: Аллелюя.

ДРУГОЕ ЧЫТАННЕ (Як 2, 1–5)

Ці ж не Бог выбраў бедных спадкаемцамі Валадарства

Чытанне Паслання святога апостала Якуба.

Браты мае, не зважаючы на асобы, майце веру ў Езуса Хрыста, нашага Пана хвалы. Бо калі на сход ваш прыйдзе чалавек з залатым пярсцёнкам, у бліскучым адзенні, і ўвойдзе таксама бедны ў бруднай вопратцы, і вы пагледзіце на апранутага ў бліскучае адзенне, і скажаце яму: Ты сядай тут, на добрае месца, — а беднаму скажаце: Ты стань там, — ці: Сядай тут, каля падножжа майго, — то ці ж не робіце адрознення між вамі самімі і не становіцеся суддзямі са злымі думкамі?

Паслухайце, браты мае ўмілаваныя. Ці ж не Бог выбраў бедных свету багатымі вераю і спадкаемцамі Валадарства, якое Ён абяцаў тым, хто любіць Яго?

Гэта слова Божае.

СПЕЎ ПЕРАД ЕВАНГЕЛЛЕМ (пар. Мц 4, 23)

Акламацыя: Аллелюя, аллелюя, аллелюя.

Езус абвяшчаў Евангелле аб Валадарстве

і лячыў усялякую немач у людзей.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 7, 31–37)

Учыніў, што глухія чуюць, а нямыя гавораць

+ Чытанне святога Евангелля паводле Марка.

У той час:

Езус выйшаў з зямель Тыру і прайшоў праз Сідон да Галілейскага мора, пасярод межаў Дэкаполіса. І прынеслі да Яго глуханямога, і прасілі, каб усклаў на Яго руку. Адвёўшы яго далей ад натоўпу, паклаў у яго вушы свае пальцы і, плюнуўшы на іх, дакрануўся імі да ягонага языка. І, паглядзеўшы на неба, уздыхнуў і сказаў яму: Эффата! — што значыць: Адкрыйся. І адразу ж  адкрыліся вушы ягоныя і развязаліся путы языка ягонага, і пачаў гаварыць выразна.

Тады Езус загадаў ім, каб нікому не казалі. Але колькі ні забараняў ім, яны яшчэ больш апавядалі. І, будучы надзвычай здзіўленымі, казалі: Ён зрабіў ўсё добра: учыніў, што глухія чуюць, а нямыя гавораць.

Гэта слова Пана.

XXІIІ ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Мдр 9, 13–18b)

Хто можа спазнаць, чаго жадае Пан?

Чытанне кнігі Мудрасці Саламона.

Хто з людзей можа спазнаць Божы намер, або хто можа зразумець, чаго жадае Пан? Разважанні смяротных нясмелыя, і рызыкоўныя задумы нашы, бо тленнае цела прыгнятае душу, а земляны шацёр абцяжарвае поўны клопатаў розум.

Мы з цяжкасцю разгадваем тое, што на зямлі, і з намаганнямі знаходзім тое, што пад рукамі; а хто ж зможа даследаваць тое, што ў нябёсах? Хто б спазнаў Твой намер, калі б Ты не даў мудрасці і не спаслаў Святога Духа звыш?

І так выпрасталіся сцежкі зямных жыхароў і людзі навучыліся таму, што прыемна Табе.

Гэта слова Божае.

РЭСПАНСАРЫЙНЫ ПСАЛЬМ (Пс 90 (89), 3–4. 5–6. 12–13. 14 і 17, Р.: 1)

Рэфрэн: Пан наш прытулак з пакалення ў пакаленне.

3. Ты вяртаеш чалавека ў пыл і кажаш: *

Вяртайцеся сыны Адама.

4. Бо тысяча гадоў перад вачыма Тваімі, †

як дзень учарашні, які мінуў, *

або як адна начная варта.

Рэфрэн: Пан наш прытулак з пакалення ў пакаленне.

5. Нібы разводдзем іх змываеш, †

яны становяцца нібы ранішні сон, *

як трава, што расце:

6. раніцай цвіце і зелянее, *

а ўвечары вяне і сохне.

Рэфрэн: Пан наш прытулак з пакалення ў пакаленне.

12. Навучы нас так лічыць дні нашыя, *

каб мы здабылі мудрасць сэрца.

13. Вярніся, Пане, колькі ж яшчэ? *

Пашкадуй слугаў сваіх!

Рэфрэн: Пан наш прытулак з пакалення ў пакаленне.

14. Напоўні раніцаю нас сваёй міласэрнасцю, *

і мы будзем цешыцца і весяліцца ва ўсе дні нашыя.

17. Няхай прыхільнасць Пана Бога нашага будзе над намі, †

і працу нашых рук умацуй, *

умацуй справу рук нашых.

Рэфрэн: Пан наш прытулак з пакалення ў пакаленне.

ДРУГОЕ ЧЫТАННЕ (Флм 9b–10. 12–17)

Ужо не як слугу, але як брата ўмілаванага, прымі яго

Чытанне Паслання святога апостала Паўла да Філімона.

Умілаваны:

Я, Павел, будучы старцам, а цяпер і вязнем Езуса Хрыста, прашу цябе за майго сына Анісіма, якога нарадзіў я ў кайданах. Адсылаю яго да цябе, а ты прымі яго — гэта маё сэрца.

Я хацеў затрымаць яго пры сабе, каб ён замест цябе паслужыў мне ў кайданах за Евангелле. Але без тваёй згоды нічога не хацеў бы рабіць, каб добрая справа твая была не з прымусу, а з добрай волі. Бо, можа, ён дзеля таго аддаліўся ад цябе на пэўны час, каб ты прыняў яго назаўсёды ўжо не як слугу, але больш чым слугу, як брата ўмілаванага, асабліва для мне, а тым больш для цябе, і паводле цела, і ў Пану.

Таму, калі лічыш мяне супольнікам, то прымі яго, як мяне.

Гэта слова Божае.

СПЕЎ ПЕРАД ЕВАНГЕЛЛЕМ (Пс 119 (118), 135)

Акламацыя: Аллелюя, аллелюя, аллелюя.

Пакажы слузе Твайму святло свайго аблічча *

і навучы мяне Тваім пастановам.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 14, 25–33)

Ніхто з вас, калі не пакіне ўсяго, што мае, не можа быць вучнем Маім

+ Чытанне святога Евангелля паводле Лукі.

У той час:

Шмат людзей ішло за Езусам. Звярнуўшыся, Ён сказаў ім: Калі хто прыходзіць да Мяне і не зненавідзеў бацькі свайго, і маці, і жонкі, і дзяцей, і братоў, і сясцёр, і нават жыцця свайго, той не можа быць вучнем Маім. Хто не нясе крыжа свайго і не ідзе за Мною, не можа быць Маім вучнем.

Бо хто з вас, калі захоча пабудаваць вежу, спачатку не сядзе і не падлічыць выдаткаў, ці мае на будову. Калі ж закладзе падмурак і не зможа закончыць, усе, хто ўбачыць, пачнуць смяяцца з яго, кажучы: Гэты чалавек пачаў будаваць і не змог скончыць.

Або які кароль, ідучы на вайну супраць іншага караля, не сядзе і не параіцца спачатку, ці моцны ён, каб ісці з дзесяццю тысячамі супраць таго, хто ідзе на яго з дваццаццю тысячамі? Калі не, то пакуль той яшчэ далёка, ён пашле да яго пасланцоў прасіць міру.

Гэтак ніхто з вас, калі не пакіне ўсяго, што мае, не можа быць Маім вучнем.

Гэта слова Пана.

Панядзелак (XXIII)

ПЕРШАЕ ЧЫТАННЕ (1 Кар 5, 1–8)

Ачысціце старую закваску, каб быць вам новым цестам; таму што Пасха нашая, Хрыстус, ахвяравана за нас

Чытанне Паслання святога апостала Паўла да Карынцянаў.

Браты:

Паўсюль чуецца, што сярод вас пануе распуста, прычым такая распуста, якой няма нават сярод язычнікаў, што нехта жыве з бацькавай жонкай. Але вы пакрыўдзіліся і зусім не патрабавалі, каб той, хто робіць гэты ўчынак, быў выдалены з вашага асяроддзя?

Адсутны целам, але прысутны духам і як быццам прысутны, я ў імя нашага Пана Езуса ўжо асудзіў таго, хто ўчыніў гэта. Разам з маім духам і моцаю нашага Пана Езуса вы павінны выдаць гэтага чалавека сатане на згубу цела, каб ягоны дух мог збавіцца ў дзень Пана.

Вашае выхвалянне недарэчы. Ці ж не ведаеце, што малая закваска квасіць усё цеста? Дык ачысціце старую закваску, каб быць вам новым цестам, бо вы прэсныя; таму што Пасха нашая, Хрыстус, ахвяравана за нас. Таму будзем святкаваць не ў старой заквасцы — заквасцы зла і подступу — але ў прэсным хлебе чысціні і праўды.

Гэта слова Божае.

РЭСПАНСАРЫЙНЫ ПСАЛЬМ (Пс 5, 5–6. 7. 12, Р.: 9а)

Рэфрэн: Пане, вядзі мяне ў сваёй справядлівасці.

5. Паколькі Ты Бог, які не жадае беззаконня, *

грэшнік не будзе жыць каля Цябе.

6. Несправядлівыя не вытрываюць *

перад Тваімі вачыма.

Рэфрэн: Пане, вядзі мяне ў сваёй справядлівасці.

7. Ты ненавідзіш усіх, хто чыніць беззаконне. *

Загубіш тых, хто кажа хлусню;

чалавек крыважэрны і падступны *

брыдкі для Пана.

Рэфрэн: Пане, вядзі мяне ў сваёй справядлівасці.

12. Няхай узрадуюцца ўсе, †

хто шукае ў Цябе прытулку, *

няхай вечна весяляцца.

Ты іх абароніш, *

і ўсцешацца Табою тыя, хто любіць Тваё імя.

Рэфрэн: Пане, вядзі мяне ў сваёй справядлівасці.

СПЕЎ ПЕРАД ЕВАНГЕЛЛЕМ (Ян 10, 27)

Акламацыя: Аллелюя, аллелюя, аллелюя.

Авечкі Мае слухаюць голас Мой, — кажа Пан, —

і Я ведаю іх, і яны ідуць за Мною.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 6, 6–11)

Сачылі, ці не будзе аздараўляць у шабат

+ Чытанне святога Евангелля паводле Лукі.

Аднойчы ў шабат Езус увайшоў у сінагогу і навучаў. І быў там чалавек, які меў паралізаваную правую руку. А фарысеі і кніжнікі сачылі, ці не будзе Езус аздараўляць ў шабат, каб знайсці, у чым абвінаваціць Яго.

Ён жа, ведаючы думкі іхнія, сказаў чалавеку, у якога была паралізавана рука: Падыміся і стань пасярэдзіне. Той падняўся і стаў.

Тады Езус сказаў ім: Я пытаюся ў вас, ці дазволена ў шабат рабіць дабро або рабіць зло; уратаваць душу ці загубіць?

І, паглядзеўшы на ўсіх іх, сказаў таму: Працягні руку сваю. Той зрабіў гэта, і выздаравела рука ягоная.

А яны ж напоўніліся лютасцю і абмяркоўвалі паміж сабою, што б зрабіць з Езусам.

Гэта слова Пана.

Аўторак (XXIII)

ПЕРШАЕ ЧЫТАННЕ (1 Кар 6, 1–11)

Брат судзіцца з братам, і гэта перад няверуючымі!

Чытанне Паслання святога апостала Паўла да Карынцянаў.

Браты:

Як адважваецца нехта з вас, маючы справу супраць іншага, судзіцца перад несправядлівымі, а не перад святымі? Хіба не ведаеце, што святыя будуць судзіць свет? А калі будзеце судзіць свет, то ці ж не вартыя вы судзіць у нязначных справах? Хіба не ведаеце, што мы будзем судзіць Анёлаў, ужо не кажучы пра жыццёвыя справы?

Аднак вы, калі разбіраеце жыццёвыя справы, ці не прызначаеце суддзямі тых, хто ў Касцёле нічога не значыць? На сорам ваш кажу гэта. Няўжо сярод вас няма нікога мудрага, хто б мог рассудзіць паміж сваімі братамі? Але брат судзіцца з братам, і гэта перад няверуючымі! Наогул ганебна для вас само тое, што вы судзіцеся паміж сабою. Ці не лепш вам цярпець несправядлівасць? Ці не лепш вам застацца ашуканымі? Але вы самі крыўдзіце і ашукваеце, і пры гэтым братоў.

Хіба не ведаеце, што несправядлівыя не атрымаюць у спадчыну Валадарства Божага? Не ўводзьце сябе ў зман: ні распуснікі, ні ідалапаклоннікі, ні чужаложнікі, ні пестуны, ні мужаложнікі, ні злодзеі, ні хціўцы, ні п’яніцы, ні паклёпнікі, ні рабаўнікі не атрымаюць у спадчыну Валадарства Божага.

І такімі былі некаторыя з вас. Але вы абмыліся, але вы былі асвячаныя, але вы былі апраўданыя ў імя нашага Пана Езуса Хрыста і Духам Бога нашага.

Гэта слова Божае.

РЭСПАНСАРЫЙНЫ ПСАЛЬМ (Пс 149, 1–2. 3–4. 5–6а і 9b, Р.: 4а)

Рэфрэн: Спявайце Пану, бо народ свой любіць.

Або: Аллелюя.

7. Спявайце Пану новую песню, *

хвала Яму на сходзе святых.

8. Няхай радуецца Ізраэль у тым, хто яго стварыў, *

сыны Сіёну няхай цешацца ў сваім Валадары.

Рэфрэн: Спявайце Пану, бо народ свой любіць.

Або: Аллелюя.

9. Няхай праслаўляюць імя Ягонае ў танцы, *

няхай зайграюць Яму на бубне і гарфе.

10. Бо Пан любіць свой народ, *

пакорных карануе збаўленнем.

Рэфрэн: Спявайце Пану, бо народ свой любіць.

Або: Аллелюя.

11. Няхай усклікаюць святыя ў славе, *

няхай радуюцца на ложах сваіх.

12. Пахвалы Богу на іх вуснах. *

9. Гэтая хвала для ўсіх Ягоных святых.

Рэфрэн: Спявайце Пану, бо народ свой любіць.

Або: Аллелюя.

СПЕЎ ПЕРАД ЕВАНГЕЛЛЕМ (пар. Ян 15, 16)

Акламацыя: Аллелюя, аллелюя, аллелюя.

Не вы мяне выбралі, але Я выбраў вас,

каб ішлі вы і прыносілі плён,

і каб плён ваш трываў, — кажа Пан.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 6, 12–19)

Правёў ноч у малітве. І выбраў Дванаццаць, якіх і назваў Апосталамі

+ Чытанне святога Евангелля паводле Лукі.

У тыя дні:

Езус узышоў на гару памаліцца і правёў ноч у малітве да Бога. Калі настаў дзень, паклікаў сваіх вучняў і выбраў з іх Дванаццаць, якіх і назваў Апосталамі: Сымона, якога назваў Пятром, Андрэя, брата ягонага, Якуба і Яна, Філіпа і Барталамея, Мацвея і Тамаша, Якуба Алфеевага і Сымона, якога называлі Зілотам, Юду Якубавага і Юду Іскарыёта, які стаў здраднікам.

Езус сышоў з Дванаццаццю ўніз і стаў на раўніне. І быў там вялікі натоўп вучняў Ягоных і вялікае мноства людзей з Юдэі і Ерузалема, з узбярэжных ваколіц Тыра і Сідона.

Яны прыходзілі паслухаць Яго і аздаравіцца ад сваіх хваробаў. І тыя, хто цярпеў ад нячыстых духаў, вылечваліся. І ўсе людзі імкнуліся дакрануцца да Яго, таму што ад Яго сыходзіла сіла і вылечвала ўсіх.

Гэта слова Пана.

Серада (XXIII)

ПЕРШАЕ ЧЫТАННЕ (1 Кар 7, 25–31)

Ты злучыўся з жонкаю? Не шукай разводу. Ты вольны ад жонкі? Не шукай жонкі

Чытанне Першага паслання святога апостала Паўла да Карынцянаў.

Браты:

Адносна дзявоцтва я не маю наказу ад Пана, але выказваю сваё меркаванне як той, каго міласэрнасць Пана зрабіла вартым даверу. Таму з-за цяперашняга ўціску я лічу слушным, што чалавеку лепш заставацца такім. Ты злучыўся з жонкаю? Не шукай разводу. Ты вольны ад жонкі? Не шукай жонкі. Калі ты і ажаніўся, то не зграшыў, і калі дзева выйшла замуж, то не зграшыла. Але такія зведаюць нядолю ў целе, а я ж шкадую вас.

Я кажу вам, браты, што заканчваецца час. Таму тыя, хто мае жонак, няхай будуць як тыя, хто не мае; і тыя, хто плача, як тыя, хто не плача; і тыя, хто радуецца, як тыя, хто не радуецца; і тыя, хто купляе, як тыя, хто не набывае; і тыя, хто карыстаецца светам, як тыя, хто не карыстаецца, бо мінае вобраз гэтага свету.

Гэта слова Божае.

РЭСПАНСАРЫЙНЫ ПСАЛЬМ (Пс 45 (44), 11–12. 14–15. 16–17, Р.: 11а)

Рэфрэн: Паглядзі, дачка, і схілі сваё вуха.

11. Паглядзі, дачка, паслухай і схілі сваё вуха, *

забудзь народ свой і дом твайго айца.

12. Кароль прагне тваёй прыгажосці, *

бо Ён твой Пан, пакланіся Яму.

Рэфрэн: Паглядзі, дачка, і схілі сваё вуха.

14. Поўная славы выходзіць дачка Караля. *

Адзенне яе вышыта золатам.

15. У вышытым адзенні вядуць яе да Караля. *

За ёю дзяўчаты, сяброўкі яе, уваходзяць да Яго.

Рэфрэн: Паглядзі, дачка, і схілі сваё вуха.

16. Вядуць іх з радасцю і ў захапленні, *

уваходзяць яны ў каралеўскі палац.

17. Замест айцоў тваіх будуць твае сыны. *

Ты ўстановіш іх валадарамі па ўсёй зямлі.

Рэфрэн: Паглядзі, дачка, і схілі сваё вуха.

СПЕЎ ПЕРАД ЕВАНГЕЛЛЕМ (Лк 6, 23аb)

Акламацыя: Аллелюя, аллелюя, аллелюя.

Радуйцеся і весяліцеся,

бо вялікая ваша ўзнагарода на нябёсах, — кажа Пан.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 6, 20–26)

Шчаслівыя ўбогія. Гора вам, багатыя

+ Чытанне святога Евангелля паводле Лукі.

У той час:

Езус узняў вочы свае на вучняў сваіх і сказаў:

Шчаслівыя ўбогія духам, бо ваша ёсць Валадарства Божае.

Шчаслівыя, якія цяпер галадаеце, бо насычаны будзеце.

Шчаслівыя, якія цяпер плачаце, бо смяяцца будзеце.

Шчаслівыя вы, калі ўзненавідзяць вас людзі, і калі адрынуць вас, і будуць зневажаць, і з-за Сына Чалавечага адкінуць імя вашае, як зло. Радуйцеся ў той дзень і весяліцеся, бо вялікая ўзнагарода ваша ў небе. Бо так паступалі з прарокамі айцы іхнія.

Але гора вам, багатыя, бо вы ўжо атрымалі сваё суцяшэнне. Гора вам, якія цяпер сытыя, бо галадаць будзеце. Гора вам, якія цяпер смеяцеся, бо смуткаваць і плакаць будзеце. Гора вам, калі ўсе людзі будуць добра казаць пра вас, бо так паступалі з фальшывымі прарокамі айцы іхнія.

Гэта слова Пана.

Чацвер (XXIII)

ПЕРШАЕ ЧЫТАННЕ (1 Кар 8, 1b–7. 11–13)

Калі вы раніце слабое сумленне братоў, вы грашыце супраць Хрыста

Чытанне Першага паслання святога апостала Паўла да Карынцянаў.

Браты:

Пазнанне робіць ганарыстым, а любоў будуе. Калі камусьці здаецца, што ён спазнаў нешта, ён яшчэ не спазнаў, як трэба спазнаць. Але калі хто любіць Бога, таго Ён спазнаў.

Наконт спажывання ахвяр ідалам мы ведаем, што нічым з’яўляецца ў свеце ідал і што няма бога, апроч Аднаго. Калі і ёсць так званыя багі на небе ці на зямлі, як ёсць шмат багоў і шмат гаспадароў, то ў нас адзін Бог Айцец, ад якога паходзіць усё і мы існуём для Яго. І ёсць адзін Пан Езус Хрыстус, праз якога ўсё, і мы існуём праз Яго.

Але не ва ўсіх гэтае пазнанне. Некаторыя і дагэтуль маюць язычніцкую свядомасць і спажываюць ахвяраванае ідалу, а іхняе сумленне, будучы слабым, апаганьваецца.

Так праз тваё пазнанне гіне слабы брат, дзеля якога памёр Хрыстус. Калі вы грашыце так супраць сваіх братоў і раніце слабое сумленне іхняе, вы грашыце супраць Хрыста. Таму, калі ежа схіляе майго брата да граху, ніколі не буду спажываць мяса, каб я не прывёў брата да граху.

Гэта слова Божае.

РЭСПАНСАРЫЙНЫ ПСАЛЬМ (Пс 139 (138), 1–3. 13–14аb. 23–24, Р.: 24b)

Рэфрэн: Вядзі мяне, Пане, шляхам адвечным.

3. Пане, Ты выпрабаваў мяне і пазнаў, *

4. Ты ведаеш, калі я сядаю і ўстаю.

Здалёк разумееш мае думкі, †

3. Ці іду, ці адпачываю, Ты са мною, *

і ўсе мае шляхі вядомыя Табе.

Рэфрэн: Вядзі мяне, Пане, шляхам адвечным.

13. Бо Ты стварыў маё нутро *

і выткаў мяне ва ўлонні маёй маці.

14. Слаўлю Цябе, бо я цудоўна створаны, *

дзівосныя справы Твае.

Рэфрэн: Вядзі мяне, Пане, шляхам адвечным.

23. Даследуй мяне, Божа, і спазнай маё сэрца; *

выпрабуй мяне і спазнай мае намеры.

24. Глядзі, ці бяспечны мой шлях, *

і вядзі мяне шляхам адвечным.

Рэфрэн: Вядзі мяне, Пане, шляхам адвечным.

СПЕЎ ПЕРАД ЕВАНГЕЛЛЕМ (1 Ян 4, 12)

Акламацыя: Аллелюя, аллелюя, аллелюя.

Калі любім адзін аднаго, то Бог жыве ў нас,

і любоў Ягоная ў нас дасканалая.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 6, 27–38)

Будзьце міласэрнымі, як і Айцец ваш міласэрны

+ Чытанне святога Евангелля паводле Лукі.

У той час:

Езус сказаў сваім вучням: Кажу вам, хто слухае: любіце ворагаў вашых, дабро рабіце тым, хто вас ненавідзіць. Благаслаўляйце тых, хто вас праклінае, маліцеся за тых, хто вас крыўдзіць. Таму, хто ўдарыў цябе па шчацэ, падстаў і другую; і таму, хто адбірае ў цябе плашч, не забараняй узяць і кашулю. Кожнаму, хто просіць у цябе, давай, і ад таго, хто ўзяў тваё, не дамагайся звароту. Рабіце людзям так, як хочаце, каб яны вам рабілі.

Бо калі любіце тых, хто любіць вас, якая вам за гэта падзяка? Бо грэшнікі таксама любяць тых, хто іх любіць. І калі чыніце дабро тым, хто вам чыніць дабро, якая вам за тое падзяка? І грэшнікі робяць тое самае. І калі пазычаеце тым, ад каго спадзяецеся атрымаць назад, якая вам за тое падзяка? Бо і грэшнікі пазычаюць грэшнікам, каб атрымаць столькі ж.

Але вы любіце ворагаў вашых, і чыніце дабро, і пазычайце, не чакаючы нічога ўзамен, і будзе ўзнагарода вашая вялікая, і будзеце сынамі Найвышэйшага, бо Ён ласкавы да няўдзячных і да злых. Будзьце міласэрнымі, як і Айцец ваш міласэрны. Не судзіце, і не будуць судзіць вас; не асуджайце, і не будуць асуджаць вас; прабачайце, і прабачаць вам.

Давайце, і будзе дадзена вам: меру добрую, уціснутую, утрэсеную і з верхам адсыплюць вам у падол ваш. Бо якою мераю мераеце, такой і вам будзе адмерана.

Гэта слова Пана.

Пятніца (XXIII)

ПЕРШАЕ ЧЫТАННЕ (1 Кар 9, 16–19. 22b–27)

Для ўсіх я стаў усім, каб любою цаною збавіць некага

Чытанне Першага паслання святога апостала Паўла да Карынцянаў.

Браты:

Калі я абвяшчаю Евангелле, то мне няма чым хваліцца, бо абавязак гэты ўскладзены на мяне, і гора мне, калі я не абвяшчаю Евангелля. Бо, калі раблю гэта з уласнай волі, атрымліваю ўзнагароду; а калі не з уласнай волі, то выконваю даручанае мне служэнне. Якая ж мая ўзнагарода? Каб, бескарысліва прапаведуючы Евангелле, я даносіў навіну пра Хрыста, не карыстаючыся маёю ўладаю ў Евангеллі. Таму што, будучы вольным ад усіх, я стаў нявольнікам ўсіх, каб здабыць яшчэ больш.

Для ўсіх я стаў усім, каб любою цаною збавіць некага. Раблю ж гэта дзеля Евангелля, каб стаць яго саўдзельнікам.

Ці не ведаеце, што на стадыёне бягуць усе бегуны, але ўзнагароду атрымлівае адзін? Дык бяжыце так, каб атрымаць яе. Кожны спаборнік вытрымлівае ўсё; толькі тыя – каб атрымаць тленны вянок, а мы – нятленны. Таму я не бягу так, нібы бязмэтна, не змагаюся так, нібы б’ючы паветра; але я суровы да свайго цела і лічу яго паднявольным, каб, прапаведуючы іншым, самому не аказацца няздатным.

Гэта слова Божае.

РЭСПАНСАРЫЙНЫ ПСАЛЬМ (Пс 84 (83), 3. 4. 5–6. 12, Р.: 2)

Рэфрэн: Мілыя шатры Твае, Пане Магуццяў.

3. Знемагае і імкнецца душа мая *

ў двары Пана.

Сэрца маё і цела радасна клічуць *

да Бога жывога.

Рэфрэн: Мілыя шатры Твае, Пане Магуццяў.

4. Нават верабей знаходзіць сабе дом, а ластаўка – гняздо, *

дзе кладзе сваіх птушанят,

каля алтароў Тваіх, Пане Магуццяў, *

Кароль мой і мой Божа.

Рэфрэн: Мілыя шатры Твае, Пане Магуццяў.

5. Шчаслівыя, хто жыве ў доме Тваім, *

яны вечна спяваюць Табе.

6. Шчаслівы чалавек, сіла якога ў Табе. *

сцежкі ў сэрцы якога скіраваны да Цябе.

Рэфрэн: Мілыя шатры Твае, Пане Магуццяў.

12. Бо Пан Бог — гэта сонца і шчыт, *

Пан адорвае ласкай і славай;

у дабры не адмаўляе тым, *

хто паступае беззаганна.

Рэфрэн: Мілыя шатры Твае, Пане Магуццяў.

СПЕЎ ПЕРАД ЕВАНГЕЛЛЕМ (пар. Ян 17, 17 b.a)

Акламацыя: Аллелюя, аллелюя, аллелюя.

Слова Тваё, Пане, — гэта праўда,

асвяці нас у праўдзе.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 6, 39–42)

Хіба можа сляпы вадзіць сляпога?

+ Чытанне святога Евангелля паводле Лукі.

У той час:

Езус расказаў сваім вучням такую прыпавесць: Хіба можа сляпы вадзіць сляпога? Ці ж не зваляцца абодва ў яму?

Вучань не большы за настаўніка. Але кожны добра падрыхтаваны стане такім, як яго настаўнік.

Чаму ты бачыш шчэпку ў воку брата свайго, а бервяна ва ўласным воку не заўважаеш? Як ты можаш казаць брату свайму: Дай, браце, я выцягну шчэпку з вока твайго, — калі сам не бачыш бервяна ў сваім воку? Крывадушнік, выцягні спачатку бервяно са свайго вока, і тады ўбачыш, як выцягнуць шчэпку з вока свайго брата.

Гэта слова Пана.

Субота (XXIII)

ПЕРШАЕ ЧЫТАННЕ (1 Кар 10, 14–22)

Адзін ёсць хлеб, адно цела — мы многія, бо мы ўсе саўдзельнікі аднаго хлеба

Чытанне Першага паслання святога апостала Паўла да Карынцянаў.

Мае ўмілаваныя, уцякайце ад ідалапаклонства. Я гавару вам як разумным, а вы разважце самі, што кажу.

Келіх благаслаўлення, які благаслаўляем, ці не з’яўляецца ўдзелам у крыві Хрыста? Хлеб, які ламаем, ці ж не з’яўляецца ўдзелам у Целе Хрыста? Адзін ёсць хлеб, адно цела — мы многія. Бо мы ўсе саўдзельнікі аднаго хлеба.

Глядзіце на Ізраэль паводле цела: ці тыя, хто есць ахвяры, не з’яўлюцца супольнікамі ахвярніка? Што ж кажу я? Ці тое, што ахвяра ідалам, або ідал нешта ўяўляюць? Не, але тое, што ахвяруюць язычнікі, яны ахвяруюць дэманам, а не Богу. Я ж не хачу, каб вы сталі супольнікамі дэманаў.

Вы не можаце піць келіха Пана і келіха дэманаў, не можаце сядзець за сталом Пана і за сталом дэманаў. Няўжо мы будзем абуджаць зайздрасць Пана? Хіба мы мацнейшыя за Яго?

Гэта слова Божае.

РЭСПАНСАРЫЙНЫ ПСАЛЬМ (Пс 116В (115), 12–13. 17–18, Р.: 17а)

Рэфрэн: Прынясу Табе, Пане, ахвяру хвалы.

12. Чым аддзячу я Пану *

за ўсе Яго дабрадзействы для мяне?

13. Келіх збаўлення ўзніму *

і буду заклікаць імя Пана.

Рэфрэн: Прынясу Табе, Пане, ахвяру хвалы.

17. Я прынясу Табе ахвяру хвалы *

і буду заклікаць імя Пана.

18. Выканаю свае абяцанні для Пана *

перад усім Яго народам.

Рэфрэн: Прынясу Табе, Пане, ахвяру хвалы.

СПЕЎ ПЕРАД ЕВАНГЕЛЛЕМ (Ян 14, 23)

Акламацыя: Аллелюя, аллелюя, аллелюя.

Калі хто любіць Мяне, той захоўвае слова Маё, — кажа Пан, —

і палюбіць таго Айцец Мой, і прыйдзем да яго.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 6, 43–49)

Што вы клічаце Мяне: Пане, Пане, — а не выконваеце таго, што Я кажу?

+ Чытанне святога Евангелля паводле Лукі.

У той час:

Езус казаў сваім вучням:

Няма добрага дрэва, якое б прыносіла дрэнны плод, ці дрэннага дрэва, якое б прыносіла добры плод. Бо кожнае дрэва пазнаецца па ягоным плодзе: не збіраюць з церняў смоквы, а з куста ажын не збіраюць вінаграду. Добры чалавек выносіць з добрага скарбу сэрца дабро, а дрэнны чалавек з благога сэрца выносіць зло, бо пра тое, чым напоўнена сэрца, гавораць вусны ягоныя.

Што вы клічаце Мяне: Пане, Пане, – а не выконваеце таго, што Я кажу? Я пакажу вам, да каго падобны кожны, хто прыходзіць да Мяне, слухае Маё слова і выконвае яго. Ён падобны да чалавека, які, будуючы дом, глыбока выкапаў і заклаў падмурак на скале. Калі здарылася паводка, паток хлынуў на гэты дом, аднак не змог пахіснуць яго, таму што ён быў добра збудаваны.

А той, хто слухае і не выконвае, падобны да чалавека, які збудаваў дом на зямлі і без падмурка. Паток хлынуў на яго, і ён адразу абваліўся, і вялікае было зруйнаванне дому гэтага.

Гэта слова Пана.

ХХIV ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Сір 27, 30 — 28, 7)

Даруй несправядлівасць бліжняму свайму, і тады, калі будзеш маліцца, твае грахі дараваны будуць

Чытанне кнігі Мудрасці Сіраха.

Гнеў і злосць — агідныя рэчы,

і чалавек грэшны будзе падуладны ім.

Той, хто помсціць, зведае помсту ад Бога,

які дакладна запомніць грахі ягоныя.

Даруй несправядлівасць бліжняму свайму,

і тады, калі будзеш маліцца, твае грахі дараваны будуць.

Калі чалавек трывае ў гневе на чалавека,

то ці можа ён шукаць аздараўлення ад Пана?

Калі да такога ж чалавека, як і сам, не мае міласэрнасці,

то ці можа ён маліцца аб прабачэнні грахоў сваіх?

Калі сам ён, будучы цялесным стварэннем, трывае ў гневе,

то хто ж злітуецца над грахамі ягонымі?

Памятай пра апошнія рэчы і перастань ненавідзець,

памятай пра тленне і смерць і захоўвай запаведзі Пана.

Памятай пра запаведзі і не гневайся на бліжняга.

Памятай пра запавет Найвышэйшага і не зважай на правіны бліжняга.

Гэта слова Божае.

РЭСПАНСАРЫЙНЫ ПСАЛЬМ (Пс 103 (102), 1–2. 3–4. 9–10. 11–12, Р.: 8а)

Рэфрэн: Міласэрны ёсць Пан і ласкавы.

1. Благаславі, душа мая, Пана, *

і ўсё нутро маё, імя Яго святое.

2. Благаславі, душа мая, Пана *

і не забывай пра ўсе Яго дабрадзействы.

Рэфрэн: Міласэрны ёсць Пан і ласкавы.

3. Ён адпускае ўсе беззаконні твае *

і вылечвае ўсе твае хваробы.

4. Ён жыццё тваё ратуе ад загубы, *

літасцю і міласэрнасцю цябе карануе.

Рэфрэн: Міласэрны ёсць Пан і ласкавы.

9. Не злуецца вечна *

і не палае гневам навекі.

10. Не паступае з намі паводле  грахоў нашых *

і не адплачвае паводле правінаў нашых.

Рэфрэн: Міласэрны ёсць Пан і ласкавы.

11. Бо, як высока ўзносіцца неба над зямлёю, *

настолькі вялікая міласэрнасць Пана да тых, хто Яго баіцца.

12. Як далёка ўсход ад захаду, *

так аддаліў ад нас Ён нашыя правіны.

Рэфрэн: Міласэрны ёсць Пан і ласкавы.

ДРУГОЕ ЧЫТАННЕ (Рым 14, 7–9)

Ці жывём, ці паміраем, мы належым Пану

Чытанне Паслання святога апостала Паўла да Рымлянаў.

Браты:

Ніхто з нас не жыве для сябе і ніхто не памірае для сябе; бо калі мы жывём, то жывём для Пана, калі ж паміраем — для Пана паміраем. Таму ці жывём, ці паміраем, мы належым Пану. Бо дзеля гэтага Хрыстус і памёр, і ажыў, каб панаваць і над мёртвымі, і над жывымі.

Гэта слова Божае.

СПЕЎ ПЕРАД ЕВАНГЕЛЛЕМ (Ян 13, 34)

Акламацыя: Аллелюя, аллелюя, аллелюя.

Новую запаведзь даю вам, — кажа Пан, —

каб вы любілі адзін аднаго.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 18, 21–35)

Не кажу табе, што аж сем разоў, але ажно семдзесят сем разоў

+ Чытанне святога Евангелля паводле Мацвея.

У той час:

Пётр падышоў да Езуса і сказаў Яму: Пане, калі мой брат будзе грашыць супраць мяне, колькі разоў я павінен прабачаць яму? Ці аж сем разоў? Езус адказвае яму: Не кажу табе, што аж сем разоў, але ажно семдзесят сем разоў.

Таму Валадарства Нябеснае падобнае да караля, які захацеў разлічыцца са сваімі слугамі. Калі ён пачаў разлічвацца, прывялі да яго аднаго, які вінен быў яму дзесяць тысячаў талантаў. Паколькі той не меў чым заплаціць, то гаспадар загадаў прадаць яго і жонку, і дзяцей, і ўсё, што ён меў, і заплаціць. Тады, упаўшы, слуга кланяўся перад ім і казаў: Будзь велікадушны да мяне, і ўсё табе аддам. Гаспадар, злітаваўшыся над гэтым слугою, адпусціў яго і дараваў яму доўг. А калі гэты слуга выйшаў, знайшоў аднаго з сабратоў сваіх, які вінен быў яму сто дынараў, і, схапіўшы яго, душыў, кажучы: Аддай мне, што вінен. Тады сабрат яго ўпаў да ног ягоных і маліў яго, кажучы: Будзь велікадушны да мяне, і аддам табе. Але той не захацеў, а пайшоў і пасадзіў яго ў вязніцу, пакуль не аддасць доўгу.

Сабраты яго, убачыўшы, што здарылася, засмуціліся і, прыйшоўшы, расказалі гаспадару свайму ўсё, што cталася. Тады гаспадар ягоны паклікаў яго і сказаў: Нягодны слуга! Увесь твой доўг я дараваў табе, таму што ты папрасіў мяне; ці ж не належала і табе змілавацца над сабратам тваім, як і я змілаваўся над табою? I, разгневаўшыся, гаспадар ягоны аддаў яго мучыцелям, пакуль не верне яму ўсяго доўгу. Так і Айцец Мой Нябесны зробіць вам, калі кожны з вас ад сэрца вашага не даруе брату свайму.

Гэта слова Пана.

ХХIV ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Іс 50, 5–9а)

Плечы свае я падставіў тым, хто б’е

Чытанне кнігі прарока Ісаі.

Пан Бог адкрыў вуха маё,

і я не запярэчыў, не адступіў назад.

Плечы свае я падставіў тым, хто б’е,

і шчокі свае тым, хто выдзірае бараду маю.

Аблічча свайго я не адвярнуў

ад зняваг і аплявання.

Пан Бог дапамагае мне,

таму я не саромеюся,

таму зрабіў я твар свой, як цвёрды камень,

і ведаю, што не зазнаю сораму.

Блізка той, хто мяне апраўдвае.

Хто ж захоча спрачацца са мною?

Станем разам! Хто мой абвінаваўца?

Няхай падыдзе да мяне!

Вось Пан Бог дапамагае мне!

Хто ж той, хто асудзіць мяне?

Гэта слова Божае.

РЭСПАНСАРЫЙНЫ ПСАЛЬМ (Пс 116А (114), 1–2. 3–4. 5–6. 8–9, Р.: 9)

Рэфрэн: Буду хадзіць перад Панам на зямлі жывых.

1. Люблю я Пана, бо Ён пачуў *

голас маіх малітваў.

2. Бо Ён схіліў вуха сваё да мяне *

ў дзень, калі я клікаў.

Рэфрэн: Буду хадзіць перад Панам на зямлі жывых.

3. Акружылі мяне путы смерці, †

пакуты пякельныя знайшлі мяне; *

знайшоў я няшчасце і ўціск.

4. Але я паклікаў імя Пана: *

Пане, выратуй душу маю!

Рэфрэн: Буду хадзіць перад Панам на зямлі жывых.

5. Пан ласкавы і справядлівы, *

наш Бог міласэрны.

6. Ахоўвае Пан прастадушных: *

я знемагаў, і Ён уратаваў мяне.

Рэфрэн: Буду хадзіць перад Панам на зямлі жывых.

8. Бо Ён вырваў душу маю ад смерці, *

вочы — ад слёз, ногі — ад упадку.

9. Буду хадзіць перад абліччам Пана *

на зямлі жывых.

Рэфрэн: Буду хадзіць перад Панам на зямлі жывых.

ДРУГОЕ ЧЫТАННЕ (Як  2, 14–18)

Вера без учынкаў мёртвая

Чытанне Паслання святога апостала Якуба.

Якая карысць, браты мае, калі нехта кажа, што мае веру, а ўчынкаў не мае? Ці можа вера збавіць яго? Калі брат ці сястра знаходзяцца ў галечы, не маючы штодзённай ежы, а нехта з вас скажа ім: Ідзіце ў спакоі, грэйцеся і насычайцеся, — але не дасць ім неабходнага для цела, то якая з гэтага карысць? Так і вера без учынкаў мёртвая сама па сабе.

Але нехта скажа: Ты маеш веру, а я маю ўчынкі, то пакажы мне веру тваю без учынкаў, а я пакажу табе веру з маімі ўчынкамі.

Гэта слова Божае.

СПЕЎ ПЕРАД ЕВАНГЕЛЛЕМ (Гал 6, 14)

Акламацыя: Аллелюя, аллелюя, аллелюя.

Няхай я не буду хваліцца нічым, акрамя крыжа Пана,

праз якога свет укрыжаваны для мяне, а я — для свету.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 8, 27–35)

Ты — Хрыстус… Сын Чалавечы павінен шмат выцерпець

+ Чытанне святога Евангелля паводле Марка.

У той час:

Езус са сваімі вучнямі пайшоў у вёскі Цэзарэі Філіпавай. Па дарозе Ён пытаўся ў вучняў сваіх, кажучы ім: Кім людзі лічаць Мяне? Яны адказвалі Яму: Янам Хрысціцелем,  другія — Іллёю, іншыя — адным з прарокаў. А Ён спытаўся ў іх: А вы кім лічыце Мяне? Пётр сказаў Яму ў адказ: Ты — Хрыстус. І загадаў ім, каб нікому не казалі пра Яго.

І пачаў вучыць іх, што Сын Чалавечы павінен шмат выцерпець, і быць адкінутым старэйшымі, першасвятарамі і кніжнікамі, і быць забітым, і на  трэці дзень уваскрэснуць. І казаў пра гэта адкрыта. А Пётр, адвёўшы Яго ў бок, пачаў дакараць Яго. А Ён, павярнуўшыся і паглязеўшы на сваіх вучняў, дакарыў Пятра, сказаўшы: Адыдзі ад Мяне, сатана, бо ты не пра Божае думаеш, а пра чалавечае.

І, паклікаўшы натоўп разам з вучнямі сваімі, сказаў ім: Калі хто хоча ісці за Мною, няхай адрачэцца ад сябе, возьме крыж свой і ідзе за мною. Бо той, хто хоча жыццё сваё ўратаваць, загубіць яго, а хто загубіць жыццё сваё дзеля Мяне і Евангелля, той уратуе яго.

Гэта слова Пана.

XXІV ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Зых 32, 7–11. 13–14)

Адступіўся Пан ад зла, якое думаў зрабіць народу свайму

Чытанне кнігі Зыходу.

У тыя дні:

Пан сказаў Майсею: Хутчэй ідзі ўніз, бо зграшыў твой народ, які ты вывеў з егіпецкай зямлі. Хутка адвярнуліся яны ад шляху, які Я ім наказаў, і зрабілі сабе адлітага цяльца, і пакланяліся яму, і прыносілі яму ахвяры, кажучы: Вось бог твой, Ізраэль, які вывеў цябе з егіпецкай зямлі.

І зноў сказаў Пан Майсею: Я бачу народ гэты: гэта народ з цвёрдым каркам. А цяпер пакінь Мяне, каб запалаў гнеў Мой на іх і каб Я павынішчаў іх. З цябе ж Я зраблю вялікі народ.

Аднак Майсей пачаў маліць Пана Бога свайго, кажучы: Чаму разгарэўся Твой гнеў на Твой народ, які Ты вывеў з егіпецкай зямлі вялікаю моцай і магутнаю рукою? Успомні Абрагама, Ісаака і Ізраэля, слугаў Тваіх, якім Ты пакляўся самім сабою, кажучы: Памножу ваша патомства, як зоркі нябесныя; і ўсю гэту зямлю, пра якую казаў Я, дам нашчадкам вашым у вечную спадчыну.

І адступіўся Пан ад зла, якое думаў зрабіць народу свайму.

Гэта слова Божае.

РЭСПАНСАРЫЙНЫ ПСАЛЬМ (Пс 51 (50), 3–4. 12–13. 17 і 19, Р.: Лк 15, 18)

Рэфрэн: Устану і пайду да айца майго.

3. Змілуйся нада мною, Божа, у вялікай міласці Тваёй *

і ў паўнаце міласэрнасці Тваёй знішчы беззаконні мае.

4. Абмый цалкам мяне ад правінаў маіх *

і ачысці мяне ад граху майго.

Рэфрэн: Устану і пайду да айца майго.

12. Чыстае сэрца ствары ўва мне, Божа, *

і аднаві ўва мне трывалы дух.

13. Не адкінь мяне ад свайго аблічча *

і не пазбаў мяне Духа Твайго Святога.

Рэфрэн: Устану і пайду да айца майго.

17. Пане, адкрый мае вусны, *

і вусны мае будуць абвяшчаць Тваю хвалу.

19. Ахвяра для Бога — дух пакорны,

сэрцам зламаным і пакорным Ты, Божа, не пагарджаеш.

Рэфрэн: Устану і пайду да айца майго.

ДРУГОЕ ЧЫТАННЕ (1 Цім 1, 12–17)

Хрыстус прыйшоў у свет, каб збавіць грэшнікаў

Чытанне Першага паслання святога апостала Паўла да Цімафея.

Умілаваны:

Я дзякую нашаму Пану Езусу Хрысту, які ўмацаваў мяне, таму што Ён палічыў мяне вартым даверу, паставіўшы на службу, хоць я раней быў блюзнерцам, пераследнікам і крыўдзіцелем. Але я быў памілаваны, таму што рабіў гэта ў няведанні і бязвер’і. І ласка нашага Пана шчодра перапоўніла мяне разам з вераю і любоўю, якая ў Езусе Хрысце.

Годнае веры слова і вартае поўнага прыняцця, што Езус Хрыстус прыйшоў у свет, каб збавіць грэшнікаў, сярод якіх я першы. Але я памілаваны для таго, каб ува мне першым Езус Хрыстус паказаў усю велікадушнасць як прыклад тым, хто будзе верыць ў Яго дзеля жыцця вечнага. А Валадару вякоў, нятленнаму і нябачнаму, адзінаму Богу — пашана і слава на векі вечныя. Амэн.

Гэта слова Божае.

СПЕЎ ПЕРАД ЕВАНГЕЛЛЕМ (2 Кар 5, 19)

Акламацыя: Аллелюя, аллелюя, аллелюя.

Бог у Хрысце паяднаў з сабою свет,

даючы нам слова паяднання.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 15, 1–10)

На нябёсах больш радасці будзе з аднаго грэшніка, які пакаяўся

+ Чытанне святога Евангелля паводле Лукі.

У той час:

Набліжаліся да Езуса ўсе мытнікі і грэшнікі, каб паслухаць Яго. А фарысеі і кніжнікі наракалі, кажучы: Ён прымае грэшнікаў і есць з імі.

Але Езус расказаў фарысеям і кніжнікам наступную прыпавесць, кажучы: Хто з вас, маючы сто авечак і згубіўшы адну з іх, не пакіне дзевяноста дзевяці ў пустыні і не пойдзе па згубленую, пакуль не знойдзе яе? А знайшоўшы, возьме яе на плечы свае з радасцю і прыйдзе дадому, пакліча сяброў і суседзяў, кажучы ім: Радуйцеся са мною, бо я знайшоў маю згубленую авечку.

Кажу вам, што таксама на нябёсах больш радасці будзе з аднаго грэшніка, які пакаяўся, чым з дзевяноста дзевяці праведнікаў, якія не патрабуюць пакаяння.

Ці якая жанчына, маючы дзесяць драхмаў і згубіўшы адну драхму, не запаліць свечкі і не пачне вымятаць дом і пільна шукаць, пакуль не знойдзе? А знайшоўшы, пакліча сябровак і суседак ды скажа: цешцеся са мною, таму што я знайшла згубленую драхму.

Так, кажу вам, бывае радасць у анёлаў Божых і за аднаго грэшніка, які каецца.

Гэта слова Пана.

Панядзелак (XXIV)

ПЕРШАЕ ЧЫТАННЕ (1 Кар 11, 17–26. 33)

Калі сярод вас паўстае разлад, гэта не спажыванне Вячэры Пана

Чытанне Першага паслання святога апостала Паўла да Карынцянаў.

Браты:

Даючы гэтыя настаўленні, я не хвалю таго, што вы збіраецеся разам не на карысць, але на шкоду. Бо, перш за ўсё, я чую, што, калі вы збіраецеся разам у касцёле, сярод вас паўстае разлад. І ў гэта я ў пэўнай ступені веру. Бо павінны быць у вас падзелы, каб і выпрабаваныя маглі выявіцца сярод вас.

Таму, калі вы збіраецеся разам у адным месцы, гэта не спажыванне Вячэры Пана, бо кожны бярэцца раней з’есці ўласны спажытак, і адзін застаецца галодным, а другі п’янее. Хіба не маеце дамоў, каб есці і піць? Ці вы пагарджаеце Касцёлам Божым і прыніжаеце тых, хто не мае? Што сказаць вам? Ці пахваліць вас? За гэта не пахвалю.

Бо я прыняў ад Пана тое, што і вам перадаў, што Пан Езус у тую ноч, у якую быў выданы, узяў хлеб, падзякаваў, паламаў і сказаў: Гэта Цела Маё, якое за вас будзе выдана. Гэта чыніце на Маю памяць. Таксама ўзяў пасля вячэры келіх і сказаў: Гэта ёсць келіх Новага Запавету ў Крыві Маёй. Кожны раз, калі Яго будзеце піць, чыніце гэта на Маю памяць.

Кожны раз, калі будзеце есці гэты хлеб і піць з гэтага келіха, абвяшчайце смерць Пана, пакуль Ён не прыйдзе.

Таму, браты мае, калі збіраецеся на трапезу, чакайце адзін аднаго.

Гэта слова Божае.

РЭСПАНСАРЫЙНЫ ПСАЛЬМ (Пс 40 (39), 7–8а. 8b–9. 10. 17, Р.: 1 Кар 11, 26b)

Рэфрэн: Абвяшчайце смерць Пана, пакуль Ён не прыйдзе.

7. Ахвяры і прынашэння Ты не пажадаў, *

але Ты адкрыў мне вушы.

Усеспалення і ахвяры за грэх Ты не патрабуеш. *

8. Тады сказаў я: Вось іду.

Рэфрэн: Абвяшчайце смерць Пана, пакуль Ён не прыйдзе.

У пачатку кнігі *

напісана пра мяне.

9. Я пажадаў спаўняць Тваю волю; *

і Твае законы жывуць у сэрцы маім.

Рэфрэн: Абвяшчайце смерць Пана, пакуль Ён не прыйдзе.

10. Я абвяшчаў Тваю справядлівасць *

на вялікім сходзе

і не закрываў вуснаў сваіх, *

Ты гэта ведаеш, о Пане.

Рэфрэн: Абвяшчайце смерць Пана, пакуль Ён не прыйдзе.

17. Няхай весяляцца і радуюцца Табою тыя, *

хто шукае Цябе,

і тыя, хто любіць збаўленне Тваё, *

няхай гавораць: Вялікі ёсць Пан.

Рэфрэн: Абвяшчайце смерць Пана, пакуль Ён не прыйдзе.

СПЕЎ ПЕРАД ЕВАНГЕЛЛЕМ (Ян 3, 16)

Акламацыя: Аллелюя, аллелюя, аллелюя.

Так палюбіў Бог свет, што аддаў Сына свайго Адзінароднага,

каб кожны, хто верыць у Яго, меў жыццё вечнае.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 7, 1–10)

Нават у Ізраэлі Я не знайшоў такой вялікай веры

+ Чытанне святога Евангелля паводле Лукі.

У той час:

Калі Езус скончыў сваю прамову да народа, Ён увайшоў у Кафарнаум. У аднаго ж сотніка захварэў і быў пры смерці слуга, якім ён даражыў. Пачуўшы пра Езуса, сотнік паслаў да Яго юдэйскіх старэйшын, каб папрасілі Яго прыйсці і аздаравіць ягонага слугу.

Тыя прыйшлі да Езуса і настойліва прасілі Яго, кажучы: Ён варты, каб Ты зрабіў яму гэта, бо ён любіць наш народ і нават пабудаваў нам сінагогу.

Езус пайшоў з імі. І калі Ён быў ужо недалёка ад дому, сотнік паслаў сяброў сказаць Яму: Пане, не турбуйся, бо я не варты, каб Ты ўвайшоў пад дах мой. Таму я не палічыў сябе вартым прыйсці да Цябе. Але скажы слова, і будзе здаровы слуга мой. Бо я таксама чалавек, падпарадкаваны ўладзе, і маю ва ўладзе жаўнераў. Кажу аднаму: Ідзі, — і ён ідзе; другому: Прыйдзі, — і ён прыходзіць; а майму слузе: Зрабі гэта, — і ён робіць.

Пачуўшы гэта, Езус дзівіўся яму і, павярнуўшыся да натоўпу, які спадарожнічаў Яму, сказаў: Кажу вам: нават у Ізраэлі Я не знайшоў такой вялікай веры.

Калі ж пасланцы вярнуліся дадому, яны засталі слугу здаровым.

Гэта слова Пана.

Аўторак (XXIV)

ПЕРШАЕ ЧЫТАННЕ (1 Кар 12, 12–14. 27–31а)

Вы ж — цела Хрыстовае, а паасобку — часткі

Чытанне Першага паслання святога апостала Паўла да Карынцянаў.

Браты:

Як цела адно, але мае многа частак, якія, хоць іх шмат, складаюць адно цела, так і Хрыстус.

Бо ўсе мы адным Духам ахрышчаныя ў адно цела, юдэі ці грэкі, нявольнікі ці свабодныя, і ўсе напоены адным Духам.

Цела — гэта не адна частка, але шмат.

Вы ж — цела Хрыстовае, а паасобку — часткі.

Адных Бог паставiў у Касцёле найперш Апосталамi, другіх — прарокамi, трэцiх — настаўнікамі, потым даў моц, потым — дары аздараўлення, дапамогі, кіравання, розныя мовы. Цi ўсе Апосталы? Цi ўсе прарокi? Цi ўсе настаўнікі? Цi ўсе цудатворцы? Цi ўсе маюць дар аздараўлення? Цi ўсе гавораць мовамi? Цi ўсе тлумачаць?

Дбайце пра большыя дары.

Гэта слова Божае.

РЭСПАНСАРЫЙНЫ ПСАЛЬМ (Пс 100 (99), 2. 3. 4. 5, Р.: 3c)

Рэфрэн: Мы Яго народ і авечкі Ягонай паствы.

2. Усклікай Пану, уся зямля, *

з радасцю служыце Пану.

Станьце перад Яго абліччам *

з радасным спевам.

Рэфрэн: Мы Яго народ і авечкі Ягонай паствы.

3. Ведайце, што Пан ёсць Богам, *

Ён стварыў нас, і мы Ягоныя.

Мы Яго народ *

і авечкі Ягонай паствы.

Рэфрэн: Мы Яго народ і авечкі Ягонай паствы.

4. Уваходзьце ў брамы Яго з падзякаю, †

на дзядзінцы Ягоныя з пахвалою, *

праслаўляйце і благаслаўляйце Яго імя.

Рэфрэн: Мы Яго народ і авечкі Ягонай паствы.

5. Бо Пан ёсць добры, *

навекі Ягоная міласэрнасць,

і вернасць Яго *

з пакалення ў пакаленне.

Рэфрэн: Мы Яго народ і авечкі Ягонай паствы.

СПЕЎ ПЕРАД ЕВАНГЕЛЛЕМ (Лк 7, 16)

Акламацыя: Аллелюя, аллелюя, аллелюя.

Вялікі прарок паўстаў сярод нас,

і Бог наведаў свой народ.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 7, 11–17)

Хлопча, кажу табе, устань

+ Чытанне святога Евангелля паводле Лукі.

У той час:

Езус пайшоў у горад, які называўся Наін, і з Ім ішлі многія вучні Ягоныя і вялікі натоўп. Калі ж Ён наблізіўся да гарадской брамы, выносілі з яе памерлага, адзінага сына ў маці, якая была ўдавою. І шмат людзей з горада ішло разам з ёю. Убачыўшы яе, Пан злітаваўся над ёю і сказаў: Не плач.

І падышоўшы, дакрануўся да насілак. Тыя, хто нёс, спыніліся. І сказаў: Хлопча, кажу табе, устань.

Мёртвы сеў і пачаў гаварыць. І Езус аддаў яго маці ягонай. Усіх жа ахапіў страх, і славілі Бога, кажучы: Вялікі прарок паўстаў сярод нас, і Бог наведаў свой народ.

І разышлася гэтая навіна пра Яго па ўсёй Юдэі і па ўсёй ваколіцы.

Гэта слова Пана.

Серада (XXIV)

ПЕРШАЕ ЧЫТАННЕ (1 Кар 12, 31 — 13, 13)

Трываюць вера, надзея і любоў — гэтыя тры, але найбольшая з іх любоў

Чытанне Першага паслання святога апостала Паўла да Карынцянаў.

Браты:

Дбайце пра большыя дары, і я пакажу вам яшчэ лепшы шлях.

Калі я гавару мовамі людзей і анёлаў, а любові не маю, я станаўлюся, як медзь звонкая або гулкія цымбалы.

І калі маю дар прароцтва, і спазнаў усе таямніцы, і маю ўсякія веды і паўнату веры, каб перастаўляць горы, а любові не маю, то я — нішто.

І калі раздам усю маёмасць сваю і аддам цела сваё на спаленне, а любові не маю, няма мне з гэтага ніякай карысці.

Любоў доўгацярплівая, любоў ласкавая, не зайздросціць, любоў не пыхлівая, не ганарыцца, не бессаромная, не шукае свайго, не гневаецца, не памятае зла, не радуецца несправядлівасці, але радуецца разам з праўдай. Усё зносіць, усяму верыць, на ўсё спадзяецца, усё церпіць.

Любоў ніколі не мінае, так як прароцтвы, якія спыняцца, ці мовы, якія змоўкнуць, ці веды, якія скончацца.

Бо мы часткова пазнаем і часткова прарочым, а калі настане дасканалае, тады тое, што частковае, знікне. Калі я быў дзіцём, то па-дзіцячаму гаварыў, па-дзіцячаму думаў, па-дзіцячаму разважаў; а калі стаў мужчынаю, то пакінуў дзіцячае.

Бо цяпер мы бачым праз люстэрка, цьмяна, а тады — тварам у твар. Цяпер я ведаю часткова, тады ж спазнаю так, як і я спазнаны. А цяпер трываюць вера, надзея і любоў — гэтыя тры, але найбольшая з іх любоў.

Гэта слова Божае.

РЭСПАНСАРЫЙНЫ ПСАЛЬМ (Пс 33 (32),  2–3. 4–5. 12 і 22, Р.: пар. 12)

Рэфрэн: Шчаслівы народ, які Пан сабе выбраў.

3. Слаўце Пана на гуслях, *

грайце Яму на дзесяціструннай арфе.

3. Спявайце Яму новую песню, *

прыгожа грайце Яму і гучна.

Рэфрэн: Шчаслівы народ, які Пан сабе выбраў.

4. Праўдзівае слова Пана, *

і ўсе ўчынкі Ягоныя верныя.

5. Ён любіць справядлівасць і правасуддзе, *

міласцю Пана поўніцца зямля.

Рэфрэн: Шчаслівы народ, які Пан сабе выбраў.

12. Шчаслівы народ, Богам якога ёсць Пан, *

народ, які Ён выбраў сабе ў спадчыну.

22. Міласэрнасць Твая, Пане, няхай будзе над намі, *

бо мы на Цябе спадзяёмся!

Рэфрэн: Шчаслівы народ, які Пан сабе выбраў.

СПЕЎ ПЕРАД ЕВАНГЕЛЛЕМ (пар. Ян 6, 63b, 68b)

Акламацыя: Аллелюя, аллелюя, аллелюя.

Словы Твае, Пане, — гэта дух і жыццё,

Ты маеш словы вечнага жыцця.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 7, 31–35)

Мы гралі вам на жалейцы, а вы не плясалі; мы спявалі жалобныя песні, а вы не плакалі

+ Чытанне святога Евангелля паводле Лукі.

У той час:

Пан сказаў: З кім параўнаю людзей роду гэтага? Да каго яны падобныя? Яны падобныя да дзяцей, што сядзяць на рынку і клічуць адно аднаго, кажучы: Мы гралі вам на жалейцы, а вы не плясалі; мы спявалі жалобныя песні, а вы не плакалі.

Прыйшоў Ян Хрысціцель, які не еў хлеба і не піў віна, а вы кажаце: У ім злы дух. Прыйшоў Сын Чалавечы, які есць і п’е, а вы кажаце: Гэты чалавек — абжора і п’яніца, сябра мытнікаў і грэшнікаў. Але апраўдана мудрасць ўсімі дзецьмі сваімі.

Гэта слова Пана.

Чацвер (XXIV)

ПЕРШАЕ ЧЫТАННЕ (1 Кар 15, 1–11)

Мы так прапаведуем, а вы так паверылі

Чытанне Першага паслання святога апостала Паўла да Карынцянаў.

Нагадваю вам, браты, Евангелле, якое я абвяшчаў вам і якое вы прынялі, і ў якім трываеце, і праз якое таксама збавіцеся, калі цвёрда захаваеце тое слова, што я абвясціў вам. Калі толькі не дарма паверылі.

Бо спачатку я перадаў вам тое, што і сам прыняў: што Хрыстус памёр за нашыя грахі паводле Пісання, што Ён быў пахаваны і ўваскрос на трэці дзень паводле Пісання, і што з’явіўся Кіфе, а потым — Дванаццаці. Пасля з’явіўся больш чым пяцістам братам адначасова, большасць з якіх жыве дагэтуль, а некаторыя спачылі. Потым з’явіўся Якубу, потым – усім Апосталам. Пазней за ўсіх з’явіўся і мне, як неданошанаму плоду.

Бо я найменшы з Апосталаў і не варты называцца Апосталам, паколькі пераследаваў Касцёл Божы. Але з ласкі Божай я стаў тым, чым ёсць, і ласка Ягоная, дазеная мне, не была дарэмнаю. Наадварот, я працаваў больш за ўсіх іх, ды і не я, а ласка Божая, што са мною.

Таму ці я, ці яны, мы так прапаведуем, а вы так паверылі.

Гэта слова Божае.

РЭСПАНСАРЫЙНЫ ПСАЛЬМ (Пс 118 (117), 1–2. 16–17. 28, Р.: 1)

Рэфрэн: Хваліце Пана, бо навекі Яго міласэрнасць.

1. Хваліце Пана, бо Ён добры, *

бо навекі Яго міласэрнасць.

2. Няхай скажа Ізраэль: *

Навекі міласэрнасць Ягоная.

Рэфрэн: Хваліце Пана, бо навекі Яго міласэрнасць.

16. Правіца Пана ўзнялася высока, *

правіца Пана праявіла сілу!

17. Не памру, але жыць буду *

і абвяшчаць справы Пана.

Рэфрэн: Хваліце Пана, бо навекі Яго міласэрнасць.

28. Ты — мой Бог, *

буду славіць Цябе;

Божа мой, *

буду ўзвялічваць Цябе.

Рэфрэн: Хваліце Пана, бо навекі Яго міласэрнасць.

СПЕЎ ПЕРАД ЕВАНГЕЛЛЕМ (Мц 11, 28)

Акламацыя: Аллелюя, аллелюя, аллелюя.

Прыйдзіце да Мяне, усе спрацаваныя і абцяжараныя,

і Я супакою вас, — кажа Пан.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 7, 36–50)

Даруюцца ёй грахі многія за тое, што яна вельмі палюбіла

+ Чытанне святога Евангелля паводле Лукі.

У той час:

Адзін з фарысеяў запрасіў Езуса паесці з ім. І ўвайшоўшы ў дом фарысея, Ён узлёг за сталом. І вось, жанчына, якая была грэшніцай у горадзе, даведаўшыся, што Ён узлёг за сталом у доме фарысея, прынесла алебастравы флакон пахучага алею і, стоячы ззаду каля ног Ягоных і плачучы, пачала абліваць ногі Ягоныя слязьмі і валасамі сваёй галавы выцірала і цалавала ногі Яму, і намашчвала пахучым алеем.

Убачыўшы гэта, фарысей, які запрасіў Яго, сказаў сам сабе: Калі б Ён быў прарокам, то ведаў бы, хто гэта жанчына, якая дакранаецца да Яго, што яна грэшніца.

І Езус сказаў яму ў адказ: Сымон, Я хачу нешта сказаць табе.

Ён жа кажа: Скажы, Настаўнік.

У аднаго крэдытора былі два даўжнікі. Адзін вінен быў пяцьсот дынараў, а другі – пяцьдзесят. Паколькі не мелі чым заплаціць, ён дараваў абодвум. Дык хто з іх больш палюбіць яго?

Сымон адказаў: Думаю, той, каму больш даравана.

Ён сказаў яму: Ты правільна разважыў.

І, павярнуўшыся да жанчыны, сказаў Сымону: Бачыш гэтую жанчыну? Я прыйшоў у твой дом, і ты не даў Мне вады для ног, а яна слязьмі абліла Мае ногі і выцерла сваімі валасамі. Ты пацалунку Мне не даў, а яна з той хвіліны, калі Я прыйшоў, няспынна цалуе Мне ногі. Ты галавы Мне алеем не намасціў, а яна пахучым алеем намасціла Мне ногі. Дзеля гэтага кажу табе: Даруюцца ёй грахі многія за тое, што яна вельмі палюбіла. А каму мала даруецца, той мала любіць.

А ёй сказаў: Даруюцца табе грахі.

І тыя, хто сядзеў за сталом разам з Ім, пачалі казаць самі сабе: Хто Ён такі, што нават грахі даруе?

А Ён сказаў жанчыне: Вера твая ўратавала цябе, ідзі ў спакоі.

Гэта слова Пана.

Пятніца (XXIV)

ПЕРШАЕ ЧЫТАННЕ (1 Кар 15, 12–20)

Калі Хрыстус не ўваскрос, то вера ваша марная

Чытанне Першага паслання святога апостала Паўла да Карынцянаў.

Браты:

Калі прапаведуюць, што Хрыстус уваскрос з мёртвых, то чаму некаторыя з вас кажуць, быццам няма ўваскрашэння мёртвых? Калі ж няма ўваскрашэння мёртвых, то і Хрыстус не ўваскрос, а калі Хрыстус не ўваскрос, то марнае і прапаведаванне нашае, і вера ваша марная.

Тады б мы аказаліся фальшывымі сведкамі Бога, бо сведчылі б супраць Бога, што Ён уваскрасіў Хрыста, якога Ён не ўваскрашаў, паколькі мёртвыя не ўваскрасаюць. Бо калі мёртвыя не ўваскрасаюць, то і Хрыстус не ўваскрос. А калі Хрыстус не ўваскрос, то вера ваша марная і вы далей у грахах вашых. Тады загінулі і памерлыя ў Хрысце. І калі мы спадзяёмся на Хрыста толькі ў гэтым жыцці, то мы самыя няшчасныя сярод людзей.

Але цяпер Хрыстус уваскрос з мёртвых, Першынец сярод тых, якія заснулі.

Гэта слова Божае.

РЭСПАНСАРЫЙНЫ ПСАЛЬМ (Пс 17 (16), 1. 6–7. 8 і 15, Р.: 15b)

Рэфрэн: Буду насычацца Тваім абліччам, Пане.

1. Пачуй, Пане, маю справядлівасць, *

выслухай маю просьбу,

прымі маю малітву *

з непадманлівых вуснаў.

Рэфрэн: Буду насычацца Тваім абліччам, Пане.

6. Я клічу Цябе, бо Ты выслухаеш мяне, Божа; *

схілі вуха Тваё да мяне, пачуй мае словы.

7. Пакажы цуды міласэрнасці сваёй, †

Збаўца, які ратуеш ад ворагаў тых, *

хто спадзяецца на Тваю правіцу.

Рэфрэн: Буду насычацца Тваім абліччам, Пане.

8. Сцеражы мяне, як зрэнку вока, *

у цені Тваіх крылаў схавай мяне.

15. Я ў справядлівасці ўбачу Тваё аблічча, *

калі прачнуся, буду насычацца Тваім абліччам.

Рэфрэн: Буду насычацца Тваім абліччам, Пане.

СПЕЎ ПЕРАД ЕВАНГЕЛЛЕМ (пар. Мц 11, 25)

Акламацыя: Аллелюя, аллелюя, аллелюя.

Благаслаўлёны Ты, Ойча, Пан  неба  і  зямлі,

што таямніцу Валадарства Ты выявіў дзецям.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 8, 1–3)

Былі з Ім жанчыны, якія падрымлівалі іх маёмасцю сваёю

+ Чытанне святога Евангелля паводле Лукі.

У той час:

Езус праходзіў па гарадах і вёсках, прапаведуючы і абвяшчаючы Добрую Навіну аб Валадарстве Божым. І былі з Ім Дванаццаць, а таксама некаторыя жанчыны, аздароўленыя ад злых духаў і хваробаў: Марыя, называная Магдаленай, з якой выйшла сем дэманаў; Яна, жонка Хузы, чыноўніка Ірада; Зузана і шмат іншых, якія дапамагалі ім маёмасцю сваёю.

Гэта слова Пана.

Субота (XXIV)

ПЕРШАЕ ЧЫТАННЕ (1 Кар 15, 35–37. 42–49)

Сеецца ў тленні, устае ў нятленні

Чытанне Першага паслання святога апостала Паўла да Карынцянаў.

Браты:

Хто-небудзь скажа: Як мёртвыя ўваскрэснуць? У якім целе яны прыйдуць?

Неразумны! Тое, што ты сееш, не ажыве, перш чым не памрэ. Тое, што ты сееш, сееш не як будучае цела, але як голае зерне — напрыклад, пшаніцы ці чаго іншага.

Так і ўваскрашэнне мёртвых. Сеецца ў тленні, устае ў нятленні; сеецца ў пагардзе, устае ў славе; сеецца ў слабасці, устае ў моцы; сеецца цела зямное, устае духоўнае цела. Калі ёсць зямное цела, ёсць і духоўнае. Так і напісана: Першы чалавек Адам стаў жывой істотай, апошні Адам — жыватворным духам. Але не духоўнае першае, а зямное, потым духоўнае.

Першы чалавек — з пылу, зямны; другі Чалавек — з неба. Які быў зямны, такія і зямныя; які нябесны, такія і нябесныя. І як мы насілі вобраз зямнога, так будзем насіць вобраз нябеснага.

Гэта слова Божае.

РЭСПАНСАРЫЙНЫ ПСАЛЬМ (Пс 56 (55), 10. 11–12. 13–14, Р.: пар. 14с)

Рэфрэн: Буду бачыць  Пана ў святле жывых.

10. У дзень, калі Цябе паклічу, *

ворагі мае адступяцца назад;

па гэтым пазнаю, *

што Бог за мяне.

Рэфрэн: Буду бачыць  Пана ў святле жывых.

11. У Богу праслаўлю Яго слова, *

ў Пану праслаўлю Ягонае слова.

12. Спадзяюся на Бога і не баюся, *

што можа ўчыніць мне чалавек?

Рэфрэн: Буду бачыць  Пана ў святле жывых.

13. Абяцанні, якія даў Табе, Божа, застаюцца на мне, *

Табе аддам ахвяру хвалы.

14. Бо Ты збавіў душу маю ад смерці і ногі ад падзення, *

каб хадзіў я перад абліччам Божым у святле жывых.

Рэфрэн: Буду бачыць  Пана ў святле жывых.

СПЕЎ ПЕРАД ЕВАНГЕЛЛЕМ (пар. Лк 8, 15)

Акламацыя: Аллелюя, аллелюя, аллелюя.

Благаслаўлёныя, хто ў добрым і чыстым сэрцы

захоўвае слова Божае

і прыносіць у цярплівасці плод.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 8, 4–15)

Што на добрай зямлі — гэта тыя, хто захоўвае слова і ў цярплівасці прыносіць плён

+ Чытанне святога Евангелля паводле Лукі.

У той час:

Кaлі сабраўся вялікі натоўп i людзі з асобных гарадоў прыходзілі да Езуса, Ён расказаў прыпавесць:

Выйшaў сейбіт сеяць зерне свaё. Кaлі сеяў, aднo ўпaлa пры дaрoзе, i былo пaтaптaнa, i птушкi нябесныя паклявалі ягo. Другoе ўпaлa нa скaлу i, узышoўшы, засoхлa, бo не мелa вiльгaцi. Іншaе ж упaлa мiж церняў, i рaзaм вырасла, але церні зaглушылі ягo. A iншaе ўпaлa нa дoбрую зямлю i, калі ўзышло, прынесла плён у сто разоў большы.

Кажучы гэтa, Езус заклікаў: Хтo мaе вушы, кaб слухaць, няхaй слухaе.

I пытaліся ў Ягo вучнi Ягoныя, штo знaчыць гэтaя прыпавесць. Ён скaзaў iм: Вaм дaдзенa пазнаць тaямнiцу Валадарства Бoжaгa, а да астатніх Я гавару ў прыпавесцях, кaб гледзячы не бaчылі i слухaючы не рaзумелі.

Вось што азначае гэтая прыпавесць: Зерне — гэтa слoвa Бoжaе. Штo пры дaрoзе — гэтa тыя, хто слухaе, але пoтым прыхoдзiць д’ябaл i зaбiрaе слoвa з iхнягa сэрцa, кaб не паверылі і не збaвiліся. Штo нa скaле — гэтa тыя, хто пачуе і з рaдaсцю прымaе слoвa, аднак не мaе кaранёў. Яны верaць часова, a ў пару выпрабавання адыходзяць. Штo ўпaлa ў цернi — гэтa тыя, хто пачуў, аднак клопаты, бaгaцце i ўцехi жыцця паглынаюць іх, i яны не прынoсяць плёну. A штo нa дoбрай зямлі — гэтa тыя, хто, пaчуўшы слoвa, захоўвае яго ў дoбрым i чыстым сэрцы i прынoсіць у цярплівaсцi плён.

Гэта слова Пана.

ХХV ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Іс 55, 6–9)

Мае думкі — гэта не вашыя думкі

Чытанне кнігі прарока Ісаі.

Шукайце Пана, пакуль Ён дазваляе знайсці сябе,

клічце Яго, пакуль Ён блізка!

Няхай бязбожны пакіне шлях свой,

а чалавек беззаконны — свае намеры;

няхай вернецца да Пана, і Ён змілуецца над ім,

да Бога нашага, бо Ён шчодры на прабачэнне.

Бо мае думкі — гэта не вашыя думкі,

і вашыя шляхі — не мае шляхі, — кажа Пан.

Бо як нябёсы ўзвышаюцца над зямлёю,

так шляхі мае — над шляхамі вашымі,

і думкі мае — над думкамі вашымі.

Гэта слова Божае.

РЭСПАНСАРЫЙНЫ ПСАЛЬМ (Пс 145 (144), 2–3. 8–9. 17–18, Р.: 18а)

Рэфрэн: Блізкі Пан да ўсіх, хто Яго кліча.

2. Кожны дзень благаслаўляць Цябе буду *

і ўсхваляць імя Тваё на вякі вечныя.

3. Вялікі Пан і годны вялікай хвалы, *

неспасцігальная веліч Яго.

Рэфрэн: Блізкі Пан да ўсіх, хто Яго кліча.

8. Пан міласэрны і ласкавы, *

доўгацярплівы і шматміласцівы.

9. Пан добры да ўсіх, *

і міласэрнасць Яго над усімі стварэннямі Ягонымі.

Рэфрэн: Блізкі Пан да ўсіх, хто Яго кліча.

17. Пан справядлівы на ўсіх сваіх шляхах *

і верны ва ўсіх сваіх справах.

18. Блізкі Пан да ўсіх, хто Яго кліча, *

да ўсіх, хто кліча Яго ў праўдзе.

Рэфрэн: Блізкі Пан да ўсіх, хто Яго кліча.

ДРУГОЕ ЧЫТАННЕ (Флп 1, 20с–24. 27а)

Для мяне жыццё — гэта Хрыстус

Чытанне Паслання святога апостала Паўла да Філіпянаў.

Браты:

Узвялічаны будзе Хрыстус ў целе маім ці праз жыццё, ці праз смерць. Бо для мяне жыццё — гэта Хрыстус, і смерць — гэта выгада. А калі жыццё ў целе — гэта для мяне плён працы, то не ведаю, што выбраць.

Вабіць мяне і тое, і другое: маю жаданне памерці і быць з Хрыстом, бо гэта значна лепш; але заставацца ў целе больш патрэбна для вас.

Толькі вядзіце жыццё, годнае Евангелля Хрыстовага.

Гэта слова Божае.

СПЕЎ ПЕРАД ЕВАНГЕЛЛЕМ (пар. Дз 16, 14b)

Акламацыя: Аллелюя, аллелюя, аллелюя.

Адкрый, Пане, наша сэрца,

каб мы зважалі на словы Твайго Сына.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 20, 1–16а)

Ці вока тваё зайздросціць, што я добры?

+ Чытанне святога Евангелля паводле Мацвея.

У той час:

Езус расказаў сваім вучням гэтую прыпавесць: Валадарства Нябеснае падобнае да гаспадара дому, які выйшаў на світанні наняць работнікаў у вінаграднік свой. Дамовіўшыся з работнікамі па дынару за дзень, ён паслаў іх у вінаграднік свой.

Пасля ён выйшаў каля трэцяй гадзіны і, убачыўшы іншых, якія стаялі на рынку без працы, cказаў ім: Ідзіце і вы ў вінаграднік мой, і я справядліва заплачу вам. Яны пайшлі. Зноў выйшаўшы каля шостай і дзевятай гадзіны, зрабіў тое самае.

Выйшаўшы каля адзінаццатай гадзіны, ён знайшоў іншых, якія стаялі без працы, і сказаў ім: Чаму вы стаіце тут цэлы дзень без працы? Яны сказалі яму: Нас ніхто не наняў. Ён кажа ім: Ідзіце і вы ў вінаграднік.

Калі ж настаў вечар, гаспадар вінаградніку сказаў свайму эканому: Пакліч работнікаў і заплаці, пачаўшы з апошніх да першых. I тыя, хто прыйшоў каля адзінаццатай гадзіны, атрымалі па дынары. Тыя, што прыйшлі першымі, думалі, што атрымаюць больш, але яны таксама атрымалі па дынары.

Узяўшы, яны пачалі наракаць на гаспадара дому, кажучы: Гэтыя апошнія працавалі адну гадзіну, і ты зраўняў іх з намі, якія перанеслі цяжкі дзень і спёку. У адказ ён сказаў аднаму з іх: Дружа, я не крыўджу цябе. Хіба не аб дынары ты дамаўляўся са мною? Вазьмі сваё і ідзі. Я ж хачу даць гэтаму апошняму так, як і табе. Ці ж не дазволена мне рабіць са сваім тое, што хачу? Ці вока тваё зайздросціць, што я добры? Гэтак апошнія будуць першымі, а першыя – апошнімі.

Гэта слова Пана.

ХХV ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Мдр 2, 12. 17–20)

Засудзім яго на ганебную смерць

Чытанне кнігі Мудрасці.

Бязбожнікі казалі самі сабе:

Зробім пастку на справядлівага, бо ён бескарысны для нас і працівіцца нашым учынкам, дакарае нас у грахах супраць Закону, вінаваціць нас ў грахах супраць нашага выхавання.

Пабачым, ці праўдзівыя словы ягоныя, і праверым, што будзе пры сконе ягоным. Бо калі справядлівы – гэта сын Божы, то Бог абароніць яго і вырве яго з рукі праціўнікаў.

Праверым яго знявагаю і мукаю, каб пазнаць яго лагоднасць і выпрабаваць яго цярплівасць. Асудзім яго на ганебную смерць, бо, як ён кажа, паклапоцяцца аб ім.

Гэта слова Божае.

РЭСПАНСАРЫЙНЫ ПСАЛЬМ (Пс 54 (53), 3–4. 5. 6 і 8, Р.:6b)

Рэфрэн: Падтрымлівае Пан маё жыццё.

3. Уратуй мяне, Божа, сваім імем, *

і судзі мяне сваёю моцай.

4. Божа, пачуй маю малітву, *

выслухай словы маіх вуснаў.

Рэфрэн: Падтрымлівае Пан маё жыццё.

5. Бо супраць мяне паўсталі чужынцы, *

шукаюць магутныя майго жыцця,

яны не маюць Бога *

перад сабою.

Рэфрэн: Падтрымлівае Пан маё жыццё.

6. Вось Бог дапамагае мне, *

Пан падтрымлівае маё жыццё.

8. Я добраахвотна прынясу Табе ахвяру,*

падзякую Твайму імені, Пане, бо яно добрае.

Рэфрэн: Падтрымлівае Пан маё жыццё.

ДРУГОЕ ЧЫТАННЕ (Як 3, 16 — 4, 3)

Плод справядлівасці сеюць ў спакоі тыя, хто чыніць спакой

Чытанне Паслання святога апостала Якуба.

Умілаваныя:

Дзе зайздрасць і сварлівасць, там бязладдзе і ўсякая ліхая справа. А мудрасць, якая прыходзіць звыш, найперш — чыстая, потым — міралюбная, лагодная, пакорлівая, поўная міласэрнасці і добрых пладоў, бесстаронняя, некрывадушная. А плод справядлівасці сеюць ў спакоі тыя, хто чыніць спакой.

Адкуль у вас войны і змаганні? Не інакш, як з прагненняў вашых, якія змагаюцца ў частках целаў вашых. Прагнеце, а не маеце; забіваеце і зайздросціце, і не можаце атрымаць; змагаецеся і ваюеце. Не маеце з-за таго, што вы не просіце. Просіце і не атрымліваеце, таму што дрэнна просіце: каб растраціць на свае прагненні.

Гэта слова Божае.

СПЕЎ ПЕРАД ЕВАНГЕЛЛЕМ (пар. 2 Тэс 2, 14)

Акламацыя: Аллелюя, аллелюя, аллелюя.

Бог паклікаў нас праз Евангелле

для дасягнення хвалы нашага Пана Езуса Хрыста.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 9, 30–37)

Сын Чалавечы аддадзены будзе… Хто хоча быць першым, няхай будзе ўсіх слугою

+ Чытанне святога Евангелля паводле Марка.

У той час:

Езус і Яго вучні выйшлі і праходзілі праз Галілею, і Езус не хацеў, каб нехта ведаў. Бо вучыў сваіх вучняў і казаў ім, што Сын Чалавечы аддадзены будзе ў рукі людзей, і заб’юць Яго, і забіты ўваскрэсне праз тры дні. Але яны не разумелі гэтых словаў, а спытацца ў Яго баяліся.

Прыйшоў Ён у Кафарнаум і, калі быў у доме, спытаўся ў іх: Пра што па дарозе вы разважалі? Яны маўчалі, бо па дарозе разважалі паміж сабою, хто большы.

Сеўшы, Ён паклікаў Дванаццаць і сказаў ім: Калі хто хоча быць першым, няхай будзе з усіх апошнім і ўсіх слугою. Потым узяў дзіця, паставіў сярод іх і, абняўшы яго, сказаў ім: Хто прымае аднаго з такіх дзяцей у Маё імя, той Мяне прымае. А хто Мяне прымае, той не Мяне прымае, але таго, хто паслаў Мяне.

Гэта слова Пана.

XXV ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Ам 8, 4–7)

Супраць тых, хто «купляе бедных за срэбра»

Чытанне кнігі прарока Амоса.

Паслухайце гэта вы, што ўціскаеце убогага і даводзіце да галечы беднага. Вы, якія кажаце: Калі ж міне час маладзіка, каб мы маглі прадаваць хлеб, і шабат, каб маглі адчыніць засекі, паменшыць меру, павялічыць цану сікля і ашукваць няправільнымі вагамі, каб купляць бедных за срэбра і ўбогіх за пару абутку, і прадаваць высеўкі збожжа?

Пан пакляўся гонарам Якуба, што ніколі не забуду ніводнага з іхніх учынкаў!

Гэта слова Божае.

РЭСПАНСАРЫЙНЫ ПСАЛЬМ (Пс 113 (112), 1–2. 4–6. 7–8, Р.: пар. 1а і 7b)

Рэфрэн: Хваліце Пана, які ўзносіць убогага.

15. Хваліце, слугі Пана, *

хваліце імя Пана.

16. Няхай будзе імя Пана благаслаўлёна *

цяпер і навекі.

Рэфрэн: Хваліце Пана, які ўзносіць убогага.

4. Узвышаны Пан над усімі народамі, *

па-над нябёсамі слава Ягоная.

5. Хто падобны да Пана, Бога нашага, †

які жыве на вышынях, *

6. які схіляецца, каб паглядзець на неба і зямлю,

Рэфрэн: Хваліце Пана, які ўзносіць убогага.

7. Які падымае беднага з пылу *

і са смецця ўзносіць убогага,

8. каб пасадзіць яго з вяльможамі, *

з князямі Ягонага народа.

Рэфрэн: Хваліце Пана, які ўзносіць убогага.

ДРУГОЕ ЧЫТАННЕ (1 Цім 2, 1–8)

Каб за ўсіх людзей узносіліся малітвы да Бога, які хоча, каб усе людзі былі збаўлены

Чытанне Першага паслання святога апостала Паўла да Цімафея.

Умілаваны:

Перш за ўсё, я заклікаю, каб прашэнні, малітвы, просьбы аб заступніцтве і падзякі ўзносіліся за ўсіх людзей, за каралёў і за ўсіх, хто мае ўладу, каб мы маглі весці спакойнае і ціхае жыццё ва ўсёй пабожнасці і годнасці. Гэта добра і прыемна ў вачах Збаўцы нашага, Бога, які хоча, каб усе людзі былі збаўлены і дайшлі да пазнання праўды.

Бо адзін Бог і адзін пасрэднік паміж Богам і людзьмі: Чалавек Езус Хрыстус, які аддаў сябе самога на водкуп за ўсіх як сведчанне, абвешчанае ў адпаведную пару, дзеля чаго я прызначаны прапаведнікам і апосталам (кажу праўду і не хлушу), настаўнікам для язычнікаў у веры і праўдзе.

Гэта слова Божае.

СПЕЎ ПЕРАД ЕВАНГЕЛЛЕМ (2 Кар 8, 9)

Акламацыя: Аллелюя, аллелюя, аллелюя.

Хрыстус, хоць быў багаты, стаў бедным дзеля вас,

каб вы ўзбагаціліся Ягоным убоствам.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 16, 10–13)

Не можаце служыць Богу і мамоне

+ Чытанне святога Евангелля паводле Лукі.

У той час:

Казаў Езус сваім вучням: Верны ў малым і ў вялікім верны, а несправядлівы ў малым несправядлівы і ў вялікім. Таму, калі вы ў нікчэмнай мамоне не былі верныя, хто даручыць вам сапраўднае? І калі ў чужым не былі верныя, хто дасць вам вашае?

Ніякі слуга не можа служыць двум гаспадарам, бо ці аднаго будзе ненавідзець, а другога любіць, ці аднаго будзе моцна трымацца, а другім пагарджаць. Не можаце служыць Богу і мамоне.

Гэта слова Пана.

Панядзелак (XXV)

ПЕРШАЕ ЧЫТАННЕ (Прып 3, 27–35)

Кожны нягоднік брыдкі для Пана

Чытанне кнігі Прыпавесцяў Саламона.

Мой сыне:

Не адмаўляйся рабіць дабро тым, хто патрабуе,

калі маеш для гэтага магчымасць.

Не кажы бліжняму свайму: Ідзі, прыйдзеш яшчэ,

і заўтра дам табе, — калі можаш даць адразу.

Не задумвай благога супраць бліжняга свайго,

калі ён з даверам сядзіць у цябе.

Не спрачайся з чалавекам без прычыны,

калі ён не зрабіў табе нічога злога.

Не зайздросць несправядліваму чалавеку,

і не станавіся на ніводзін шлях ягоны.

Бо кожны нягоднік брыдкі для Пана,

і з праведнымі сябруе Ён.

Праклён Пана над домам бязбожніка,

але благаслаўлёнае жыллё справядлівых.

Пан насміхаецца з кашчунных,

а пакорным удзяляе ласку.

Мудрыя атрымаюць у спадчыну славу,

а доляй неразумных будзе ганьба.

Гэта слова Божае.

РЭСПАНСАРЫЙНЫ ПСАЛЬМ (Пс 15 (14), 2–3a. 3bс–4ab. 5, Р.: 1b)

Рэфрэн: Пане, хто можа жыць у Тваім шатры.

2. Той, хто паступае беззаганна *

і здзяйсняе справядлівасць,

і гаворыць праўду ў сэрцы сваім. *

3. Хто языком сваім не абмаўляе.

Рэфрэн: Пане, хто можа жыць у Тваім шатры.

Хто не чыніць бліжняму свайму зла, *

не ўзводзіць паклёп на свайго суседа,

4. хто з пагардаю глядзіць на злога, *

але хваліць тых, хто баіцца Пана.

Рэфрэн: Пане, хто можа жыць у Тваім шатры.

5. Хто срэбра сваё не дае на ліхвярства *

і не прымае подкупу супраць нявіннага.

Хто так чыніць, *

не пахіснецца ніколі.

Рэфрэн: Пане, хто можа жыць у Тваім шатры.

СПЕЎ ПЕРАД ЕВАНГЕЛЛЕМ (Мц 5, 16)

Акламацыя: Аллелюя, аллелюя, аллелюя.

Няхай святло вашае так свеціць перад людзьмі,

каб яны бачылі вашыя добрыя ўчынкі

і праслаўлялі Айца вашага, які ў нябёсах.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 8, 16–18)

Свечку ставяць на падсвечнік, каб тыя, хто ўваходзіць, бачылі святло

+ Чытанне святога Евангелля паводле Лукі.

У той час:

Езус сказаў народу: Ніхто, запаліўшы свечку, не хавае яе пад начынне і не ставіць пад ложак, але ставіць яе на падсвечнік, каб тыя, хто ўваходзіць, бачылі святло. Бо няма нічога схаванага, што б не стала яўным, і нічога таемнага, пра што б не стала вядома і што б не выявілася. Таму зважайце, як слухаеце. Бо, хто мае, таму дадасца, а ў таго, хто не мае, адымецца і тое, што, як здaецца яму, ён мае.

Гэта слова Пана.

Аўторак (XXV)

ПЕРШАЕ ЧЫТАННЕ (Прып 21, 1–6. 10–13)

Розныя выслоўі

Чытанне кнігі Прыпавесцяў Саламона.

Сэрца караля — як патокі вады ў руцэ Пана:

куды пажадае, скіруе іх.

Кожны шлях чалавека просты ў ягоных вачах,

але Пан даследуе сэрцы.

Здзяйсненне праўды і правасуддзя

больш падабаецца Пану, чым ахвяры.

Ганарлівыя вочы і напышлівае сэрца —

паходня бязбожнікаў, — гэта грэх.

Задумы стараннага прыносяць дабрабыт,

а кожнага паспешлівага — беднасць.

Здабыванне скарбаў языком ілжывым —

гэта мімалётнае дыханне тых, хто шукае смерці.

Душа нягоднага жадае зла,

ягоны бліжні не знойдзе літасці ў яго вачах.

Калі пакараны кашчунны, просты становіцца мудрым;

а калі мудрага вучаць, ён набывае веды.

Справядлівы Бог назірае за домам бязбожніка

і прыводзіць бязбожніка да краху.

Хто затыкае вушы на крык беднага,

сам закрычыць — і не будзе пачуты.

Гэта слова Божае.

РЭСПАНСАРЫЙНЫ ПСАЛЬМ (Пс 119 (118), 1 і 27. 30 і 34. 35 і 44, Р.: пар. 35а)

Рэфрэн: Вядзі нас, Пане, сцежкай Тваіх запаведзяў.

1. Шчаслівыя тыя, чый шлях беззаганны, *

хто ходзіць у Законе Пана.

27. Дай мне зразумець дарогу Тваіх наказаў, *

і буду разважаць пра Твае цуды.

Рэфрэн: Вядзі нас, Пане, сцежкай Тваіх запаведзяў.

30. Я выбраў шлях праўды, *

паставіў перад сабой Твае прысуды.

34. Навучы мяне, і буду захоўваць закон Твой *

і берагчы яго ўсім сэрцам.

Рэфрэн: Вядзі нас, Пане, сцежкай Тваіх запаведзяў.

35. Вядзі мяне сцежкаю Тваіх запаведзяў, *

бо я ўпадабаў яе.

44. І буду захоўваць закон Твой *

заўсёды і на вякі вечныя.

Рэфрэн: Вядзі нас, Пане, сцежкай Тваіх запаведзяў.

СПЕЎ ПЕРАД ЕВАНГЕЛЛЕМ (Лк 11, 28)

Акламацыя: Аллелюя, аллелюя, аллелюя.

Шчаслівыя, хто слухае

і захоўвае слова Божае.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 8, 19–21)

Маці Мая і браты Мае — гэта тыя, хто слухае слова Божае і выконвае яго

+ Чытанне святога Евангелля паводле Лукі.

У той час:

Прыйшлі да Езуса Маці Ягоная і браты Ягоныя. І не маглі наблізіцца да Яго з-за натоўпу. І паведамілі Яму: Маці Твая і браты Твае стаяць звонку,  жадаючы ўбачыць Цябе.

Ён сказаў ім у адказ: Маці Мая і браты Мае — гэта тыя, хто слухае слова Божае і выконвае яго.

Гэта слова Пана.

Серада (XXV)

ПЕРШАЕ ЧЫТАННЕ (Прып 30, 5–9)

Не давай мне ні беднасці, ні багацця, але ўдзяляй мне хлеба, колькі адмерана мне

Чытанне кнігі Прыпавесцяў Саламона.

Кожнае слова Бога выпрабавана ў агні;

Ён шчыт для тых, хто ў Ім прыбежышча шукае.

Не дадавай нічога да Ягоных слоў,

каб Ён не дакарыў цябе і ты не аказаўся ілгуном.

Дзвюх рэчаў я прашу ў Цябе, Пане,

не адмаўляй мне ў гэтым аж да смерці.

Адхіляй ад мяне падман і хлусню

і не давай мне ні беднасці, ні багацця,

але ўдзяляй мне хлеба, колькі адмерана мне,

каб, выпадкам, стаўшы сытым я не адрокся

і не гаварыў: Хто Пан? —

каб красці ад беднасці не стаў

і не зняважыў імя Пана.

Гэта слова Божае.

РЭСПАНСАРЫЙНЫ ПСАЛЬМ (Пс 119 (118), 29. 72. 89. 101. 104. 163, Р.: 105а)

Рэфрэн: Тваё слова — светач для маіх ног.

29. Аддалі ад мяне шлях падману *

і дай мне Закон  Твой.

72. Закон вуснаў Тваіх для мяне лепшы, *

чым мноства золата і срэбра.

Рэфрэн: Тваё слова — светач для маіх ног.

89. Навекі, Пане, *

устаноўлена Тваё слова ў нябёсах.

101. Устрымліваю ногі свае ад кожнай злой сцежкі, *

каб захоўваць Тваё слова.

Рэфрэн: Тваё слова — светач для маіх ног.

104. Я разумнею ад Тваіх наказаў, *

таму я ненавіджу ўсякі шлях ілжывы.

163. Я ненавіджу фальш і адчуваю да яго пагарду, *

але маё ўпадабанне — у Тваім Законе.

Рэфрэн: Тваё слова — светач для маіх ног.

СПЕЎ ПЕРАД ЕВАНГЕЛЛЕМ (Мк 1, 15)

Акламацыя: Аллелюя, аллелюя, аллелюя.

Наблізілася Валадарства Божае,

кайцеся і верце ў Евангелле.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 9, 1–6)

Паслаў іх абвяшчаць Валадарства Божае і аздараўляць хворых

+ Чытанне святога Евангелля паводле Лукі.

У той час:

Езус паклікаў Дванаццаць і даў ім сілу і ўладу над усімі злымі духамі і ўладу лячыць хваробы. Ён паслаў іх абвяшчаць Валадарства Божае і аздараўляць хворых. І сказаў ім: Нічога не бярыце з сабою ў дарогу: ні кія, ні торбы, ні хлеба, ні грошай — не майце таксама па дзве вопраткі. Да якога дому ўвойдзеце, у тым і заставайцеся аж да свайго адыходу. Калі ж вас нехта не прыме, то, выходзячы з горада таго, абтрасіце пыл з ног вашых на сведчанне супраць іх.

Адправіўшыся, яны праходзілі па вёсках, абяшчаючы Добрую Навіну і аздараўляючы ўсюды.

Гэта слова Пана.

Чацвер (XXV)

ПЕРШАЕ ЧЫТАННЕ (Экл 1, 2–11)

Нічога новага пад сонцам

Чытанне кнігі Эклезіяста.

Марнасць марнасцяў, — кажа Эклезіяст, — марнасць марнасцяў і ўсё марнасць. Якая карысць чалавеку з усёй яго працы, што робіць пад сонцам? Пакаленне мінае, пакаленне прыходзіць, але зямля трывае навекі. Сонца ўзыходзіць, сонца заходзіць і спяшаецца да свайго месца, дзе ўзышло. Вецер вее на поўдзень і вяртаецца на поўнач, няспынна дзьме вакол, вяртаючыся на свае колы. Усе рэкі цякуць да мора, але мора не перапаўняецца; да месца, адкуль цякуць, зноў вяртаюцца рэкі.

Усе рэчы цяжкія, і ніхто не можа выказаць гэтага; вока не насыціцца ўбачаным, вуха не напоўніцца пачутым. Што было, тое зноў будзе; а што паўстала, тое зноў узнікне: няма нічога новага пад сонцам. Бывае нешта, аб чым кажуць: Глядзі, новае штосьці! Аднак гэта існавала ад вякоў, што перад намі былі. Няма памяці аб мінулым, і будучае не застанецца ў памяці тых, хто прыйдзе пасля.

Гэта слова Божае.

РЭСПАНСАРЫЙНЫ ПСАЛЬМ (Пс 90 (89), 3–4. 5–6. 12–13. 14 і 17, Р.: 1)

Рэфрэн: Пан наш прытулак з пакалення ў пакаленне.

3. Ты вяртаеш чалавека ў пыл і кажаш: *

Вяртайцеся сыны Адама.

4. Бо тысяча гадоў перад вачыма Тваімі, †

як дзень учарашні, які мінуў, *

або як адна начная варта.

Рэфрэн: Пан наш прытулак з пакалення ў пакаленне.

5. Нібы разводдзем іх змываеш, †

яны становяцца нібы ранішні сон, *

як трава, што расце:

6. раніцай цвіце і зелянее, *

а ўвечары вяне і сохне.

Рэфрэн: Пан наш прытулак з пакалення ў пакаленне.

12. Навучы нас так лічыць дні нашыя, *

каб мы здабылі мудрасць сэрца.

13. Вярніся, Пане, колькі ж яшчэ? *

Пашкадуй слугаў сваіх!

Рэфрэн: Пан наш прытулак з пакалення ў пакаленне.

14. Напоўні раніцаю нас сваёй міласэрнасцю, *

і мы будзем цешыцца і весяліцца ва ўсе дні нашыя.

17. Няхай прыхільнасць Пана Бога нашага будзе над намі, †

і працу нашых рук умацуй, *

умацуй справу рук нашых.

Рэфрэн: Пан наш прытулак з пакалення ў пакаленне.

СПЕЎ ПЕРАД ЕВАНГЕЛЛЕМ (Ян 14, 6)

Акламацыя: Аллелюя, аллелюя, аллелюя.

Я — дарога, і праўда, і жыццё, — кажа Пан.

Ніхто не прыходзіць да Айца інакш, як толькі праз Мяне.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 9, 7–9)

Яну я адсек галаву, то хто ж гэта, пра каго я чую такія рэчы?

+ Чытанне святога Евангелля паводле Лукі.

У той час:

Тэтрарх Ірад пачуў пра ўсё, што здзяйснялася Езусам і пачаў сумнявацца, бо адны гаварылі, што Ян уваскрос з мёртвых; другія, што з’явіўся Ілля; іншыя ж, што паўстаў нехта з даўніх прарокаў. Але Ірад казаў: Яну я адсек галаву, то хто ж гэта, пра каго я чую такія рэчы?

І хацеў убачыць Езуса.

Гэта слова Пана.

Пятніца (XXV)

ПЕРШАЕ ЧЫТАННЕ (Экл 3, 1–11)

Свой час мае кожная справа пад небам

Чытанне кнігі Эклезіяста.

Усё мае свой адпаведны час,

свой час мае кожная справа пад небам:

час нараджацца і час паміраць;

час саджаць і час збіраць, што пасадзілі;

час забіваць і час лячыць;

час руйнаваць і час будаваць;

час плакаць і час смяяцца;

час смуткаваць і час плясаць;

час раскідваць камяні і час іх збіраць;

час абдымацца і час ухіляцца ад абдымкаў;

час шукаць і час губляць;

час зберагаць і час выкідаць;

час разрываць адзенне і час зашываць;

час маўчаць і час гаварыць;

час любіць і час ненавідзець;

час ваяваць і час мірыцца.

Якая карысць работніку з таго, над чым працуе?

Я ўбачыў заняткі, над якімі Бог даў клапаціцца людзям.

Ён усё зрабіў добрым у свой час;

таксама вечнасць Ён паклаў у іхнія сэрцы,

але чалавек не можа зразумець справаў,

якія ўчыніў Бог ад пачатку і аж да канца.

Гэта слова Божае.

РЭСПАНСАРЫЙНЫ ПСАЛЬМ (Пс 144 (143), 1а і 2abc. 3-4, Р.: 1а)

Рэфрэн: Благаслаўлёны Пан, мая цвярдыня!

1. Благаслаўлёны Пан, мая цвярдыня! *

2. Ён — міласэрнасць мая і абарона,

прыбежышча маё і мой Збаўца. *

Ён шчыт мой,  я на Яго спадзяюся.

Рэфрэн: Благаслаўлёны Пан, мая цвярдыня!

3. Пане, чым ёсць чалавек, што Ты клапоцішся аб ім? *

Чым сын чалавечы, што Ты думаеш пра яго?

4. Чалавек падобны да подыху, *

ягоныя дні — як цень, што мінае.

Рэфрэн: Благаслаўлёны Пан, мая цвярдыня!

СПЕЎ ПЕРАД ЕВАНГЕЛЛЕМ (Мк 10, 45)

Акламацыя: Аллелюя, аллелюя, аллелюя.

Сын Чалавечы прыйшоў, каб служыць

і аддаць жыццё сваё для адкуплення многіх.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 9, 18–22)

Ты — Месія Божы. Сын Чалавечы павінен выцерпець шмат

+ Чытанне святога Евангелля паводле Лукі.

Калі Езус маліўся ў самоце, вучні далучыліся да Яго. І спытаўся ў іх: Кім лічыць Мяне народ? Яны сказалі ў адказ: Янам Хрысціцелем, іншыя — Іллёю, некаторыя ж кажуць, што адзін з даўніх прарокаў уваскрос. Ён спытаўся ў іх:  А вы кім лічыце Мяне? І адказаў Пётр: Месіяй Божым. Але Ён строга загадаў ім нікому не казаць пра гэта, кажучы, што Сын Чалавечы павінен выцерпець шмат, што адкінуць Яго старэйшыны, першасвятары і кніжнікі, што Ён будзе забіты і на трэці дзень уваскрэсне.

Гэта слова Пана.

Субота (XXV)

ПЕРШАЕ ЧЫТАННЕ (Экл 11, 9 — 12, 8)

Памятай пра Стваральніка свайго, пакуль пыл не вярнуўся ў зямлю і дух не адышоў да Бога

Чытанне кнігі Эклезіяста.

Радуйся, юнак, у маладосці сваёй, і няхай радуецца сэрца тваё ва ўсе дні твайго юнацтва. Хадзі шляхамі сэрца свайго і таго, што бачаць твае вочы. Толькі ведай, што за ўсё гэта Бог цябе пакліча на суд. Адганяй клопат ад сэрца свайго і аддаляй зло ад свайго цела, бо юнацтва і маладосць — гэта марнасць.

Памятай пра Стваральніка свайго ў дні сваёй маладосці, пакуль не настаў час нядолі і не наблізіліся гады, пра якія ты скажаш: Яны непрыемныя мне. Пакуль не паблякла сонца, святло, месяц і зоркі; пакуль не вярнуліся хмары пасля дажджу. Тады задрыжаць вартаўнікі дому і схіляцца моцныя мужы. Тады млынаркі будуць хутка спыняць працу, бо іх стане менш, і спахмурнеюць тыя, хто выглядае праз вокны. Тады зачыняцца дзверы на вуліцу, сціхне шум жорнаў, і будуць падымацца на крык птушкі. Тады замоўкнуць гукі спеву, тады пачнуць баяцца вышыняў і адчуваць страх на дарозе. Тады заквітнее міндаль, пацяжэе саранча і рассыплецца каперс. Але чалавек адыходзіць да свайго дому вечнасці і жалобніцы ўжо ходзяць па вуліцы.

Памятай пра Стваральніка, пакуль не парваўся срэбны шнур, і не разламаўся залаты кубак, і не разбіўся збан каля студні, і зламанае кола не звалілася ў калодзеж. Тады пыл вернецца ў зямлю, з якой паўстаў, а дух адыдзе да Бога, які яго даў.

Марнасць марнасцяў, — сказаў Эклезіяст, — усё марнасць.

Гэта слова Божае.

РЭСПАНСАРЫЙНЫ ПСАЛЬМ (Пс 90 (89), 3–4. 5–6. 12–13. 14 і 17, Р.: 1)

Рэфрэн: Пан наш прытулак з пакалення ў пакаленне.

3. Ты вяртаеш чалавека ў пыл і кажаш: *

Вяртайцеся сыны Адама.

4. Бо тысяча гадоў перад вачыма Тваімі, †

як дзень учарашні, які мінуў, *

або як адна начная варта.

Рэфрэн: Пан наш прытулак з пакалення ў пакаленне.

5. Нібы разводдзем іх змываеш, †

яны становяцца нібы ранішні сон, *

як трава, што расце:

6. раніцай цвіце і зелянее, *

а ўвечары вяне і сохне.

Рэфрэн: Пан наш прытулак з пакалення ў пакаленне.

12. Навучы нас так лічыць дні нашыя, *

каб мы здабылі мудрасць сэрца.

13. Вярніся, Пане, колькі ж яшчэ? *

Пашкадуй слугаў сваіх!

Рэфрэн: Пан наш прытулак з пакалення ў пакаленне.

14. Напоўні раніцаю нас сваёй міласэрнасцю, *

і мы будзем цешыцца і весяліцца ва ўсе дні нашыя.

17. Няхай прыхільнасць Пана Бога нашага будзе над намі, †

і працу нашых рук умацуй, *

умацуй справу рук нашых.

Рэфрэн: Пан наш прытулак з пакалення ў пакаленне.

СПЕЎ ПЕРАД ЕВАНГЕЛЛЕМ (пар. 2 Цім 1, 10)

Акламацыя: Аллелюя, аллелюя, аллелюя.

Наш Збаўца Езус Хрыстус знішчыў смерць

і асвятліў Евангеллем жыццё.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 9, 43b–45)

Сын Чалавечы будзе выдадзены ў рукі людзей

+ Чытанне святога Евангелля паводле Лукі.

У той час:

Калі ўсе здзіўляліся ўсяму, што рабіў Езус, Ён сказаў сваім вучням: Пакладзіце сабе ў вушы словы гэтыя, бо Сын Чалавечы будзе выдадзены ў рукі людзей.

Але вучні не зразумелі сказанага, таму што гэта было схавана ад іх, каб яны не спазналі. Запытацца ж у Яго пра сказанае баяліся.

Гэта слова Пана.

ХХVI ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Эзх 18, 25–28)

Калі грэшнік адвернецца ад граху свайго, ён захавае жывой душу сваю

Чытанне кнігі прарока Эзэхіэля.

Так кажа Пан:

Вы кажаце: Несправядлівы шлях Пана. Цяпер паслухай, доме Ізраэля: Гэта мой шлях несправядлівы, ці несправядлівыя хутчэй шляхі вашыя? Калі справядлівы адварочваецца ад справядлівасці сваёй і чыніць беззаконне, і памірае, то за гэтыя беззаконні, якія чыніў, памірае.

Калі грэшнік адвернецца ад граху свайго, які чыніў, і будзе здзяйсняць правасуддзе і справядлівасць, ён захавае жывой душу сваю. Ён пабачыў і адвярнуўся ад усіх беззаконняў сваіх, якія чыніў, таму жыць будзе і не памрэ.

Гэта слова Божае.

РЭСПАНСАРЫЙНЫ ПСАЛЬМ (Пс 25 (24), 4–5. 6–7. 8–9, Р.: 6а)

Рэфрэн: Узгадай пра міласэрнасць сваю, Пане.

4. Дай спазнаць Твае дарогі, Пане, *

і навучы мяне сцежкам Тваім.

5. Вядзі мяне ў праўдзе Тваёй і навучы, †

бо Ты Бог збаўлення майго, *

на Цябе спадзяюся кожны дзень.

Рэфрэн: Узгадай пра міласэрнасць сваю, Пане.

6. Узгадай пра міласэрнасць сваю, Пане, *

і пра ласку сваю, бо яны спрадвеку.

7. Грахоў маладосці маёй і злачынстваў маіх не ўспамінай; †

памятай пра мяне паводле міласці Тваёй, *

дзеля вялікай дабрыні Тваёй.

Рэфрэн: Узгадай пра міласэрнасць сваю, Пане.

8. Пан добры і справядлівы, *

таму паказвае грэшнікам шлях.

9. Ён кіруе прыніжанымі ў справядлівасці *

і навучае пакорных шляхам cваім.

Рэфрэн: Узгадай пра міласэрнасць сваю, Пане.

ДРУГОЕ ЧЫТАННЕ (Флп 2, 1–5)

Няхай вашыя думкі будуць такімі, як у Хрысце Езусе

Чытанне Паслання святога апостала Паўла да Філіпянаў.

Браты:

Калі ёсць які заклік ў Хрысце, калі ёсць якое падбадзёрванне любові, калі ёсць якая лучнасць духа, калі ёсць якое сардэчнае спачуванне, то дапоўніце радасць маю, каб вы думалі тое самае, мелі тую самую любоў, былі аднадушнымі і аднадумцамі. Нічога не рабіце дзеля разладу ці дзеля пустой пахвальбы, але ў пакоры лічыце адзін аднаго вышэйшым за сябе. Не клапаціцеся кожны толькі пра сваё, але і пра іншых.

Гэта слова Божае.

СПЕЎ ПЕРАД ЕВАНГЕЛЛЕМ (Ян 10, 27)

Акламацыя: Аллелюя, аллелюя, аллелюя.

Авечкі Мае слухаюць голас Мой, — кажа Пан, —

і Я ведаю іх, і яны ідуць за Мною.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 21, 28–32)

Мытнікі і распусніцы наперадзе вас ідуць у Валадарства Божае

+ Чытанне святога Евангелля паводле Мацвея.

У той час:

Езус сказаў першасвятарам і старэйшынам народу: Як вам здаецца? У аднаго чалавека былі два сыны. Прыйшоўшы да першага, ён сказаў: Сыне, ідзі і працуй сёння ў вінаградніку. Але той адказаў: Не хачу! А пасля, апамятаўшыся, пайшоў. Тады ён падышоў да другога і сказаў тое самае. Той жа сказаў у адказ: Ужо іду, спадару. І не пайшоў. Каторы з двух выканаў волю бацькі? Кажуць Яму: Першы.

Тады Езус кажа ім: Сапраўды кажу вам, што мытнікі і распусніцы наперадзе вас ідуць у Валадарства Божае. Бо прыйшоў да вас Ян шляхам справядлівасці, і вы не паверылі яму. А мытнікі і распусніцы паверылі яму. Вы ж, убачыўшы, не апамяталіся пасля, каб паверыць яму.

Гэта слова Пана.

ХХVI ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Ліч 11, 25–29)

Ці не раўнуеш ты з-за мяне? О, каб усе ў народзе Пана былі прарокамі

Чытанне кнігі Лічбаў.

У тыя дні:

Сышоў Пан у воблаку і гаварыў з Майсеем. Узяў ад духа, які быў на ім, і даў сямідзесяці старэйшынам. Калі спачыў на іх дух, сталі прарочыць, але потым перасталі.

Двое ж мужчын засталося ў лагеры. Імя аднаго Элдад, а другога — Мэдад. І на іх сышоў дух, бо і яны былі запісаныя, толькі не прыйшлі ў шацёр, і прарочылі яны ў лагеры. І прыбег юнак і паведаміў Майсею: Элдад і Мэдад прарочаць у лагеры. У адказ Езус, сын Навіна, слуга Майсея ад маладосці сваёй, сказаў: Майсей, пане мой, забарані ім. Але Майсей сказаў: Ці не раўнуеш ты з-за мяне? О, каб усе ў народзе Пана былі прарокамі, каб Пан даў ім свайго духа.

Гэта слова Божае.

РЭСПАНСАРЫЙНЫ ПСАЛЬМ (Пс 19 (18), 8. 10. 12–13. 14, Р.: 9а)

Рэфрэн: Загады Пана справядлівыя і радуюць сэрца.

8. Закон Пана дасканалы, *

умацоўвае душу,

сведчанне Пана вернае, *

яно дае мудрасць простым.

Рэфрэн: Загады Пана справядлівыя і радуюць сэрца.

10. Боязь Божая беззаганная *

і вечна трывае;

прысуды Пана праўдзівыя *

і ўсе справядлівыя.

Рэфрэн: Загады Пана справядлівыя і радуюць сэрца.

12. Слуга Твой навучаны імі, *

у іх захаванні вялікая ўзнагарода.

13. Хто зразумее свае памылкі? *

Ад укрытых памылак ачысці мяне.

Рэфрэн: Загады Пана справядлівыя і радуюць сэрца.

14. Ад ганарліўцаў барані слугу свайго, *

каб не панавалі яны нада мною.

Тады я буду беззаганны *

і вольны ад вялікай правіны.

Рэфрэн: Загады Пана справядлівыя і радуюць сэрца.

ДРУГОЕ ЧЫТАННЕ (Як 5, 1–6)

Багацце ваша згніло

Чытанне Паслання святога апостала Якуба.

Ну а цяпер вы, багатыя, заплачце і загаласіце над вашымі няшчасцямі, што прыходзяць да вас. Багацце ваша згніло, і вопратку вашу патачыла моль. Золата ваша і срэбра паржавела, і ржа іх  засведчыць супраць вас і з’есць целы вашыя, як агонь. Вы сабралі скарб у апошнія дні.

Вось кліча плата, якую вы затрымалі працаўнікам, што жалі палеткі вашыя, і крык жняцоў дайшоў да вушэй Пана Магуццяў. Вы жылі на зямлі ў распусце і раскошы, вы насыцілі сэрцы вашыя ў дзень зарэзу. Вы асудзілі і забілі Справядлівага; Ён не супраціўляўся вам.

Гэта слова Божае.

СПЕЎ ПЕРАД ЕВАНГЕЛЛЕМ (Пар. Ян 17, 17bа)

Акламацыя: Аллелюя, аллелюя, аллелюя.

Слова Тваё, Пане, гэта праўда,

асвяці нас у праўдзе.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 9, 38–43. 45. 47–48)

Хто не супраць нас, той з намі. Калі спакушае цябе рука твая, адсячы яе

+ Чытанне святога Евангелля паводле Марка.

У той час:

Ян сказаў Езусу: Настаўнік, мы бачылі чалавека, які ў імя Тваё выганяў злых духаў, і забаранялі яму, бо не хадзіў з намі.

Езус жа сказаў: Не забараняйце яму, бо ніхто, хто ўчыніў цуд у Маё імя, не зможа адразу пачаць зласловіць Мяне. Бо хто не супраць нас, той з намі. І хто напоіць вас кубкам вады ў імя таго, што вы Хрыстовыя, сапраўды кажу вам, не страціць сваёй узнагароды.

А хто спакусіць аднаго з малых гэтых, якія вераць у Мяне, таму лепш было б, каб павесілі яму на шыю млынавы камень і кінулі яго ў мора.

Калі спакушае цябе рука твая, адсячы яе. Лепш табе калекаю ўвайсці ў жыццё, чым з дзьвюма рукамі ісці ў геену, у агонь непагасны. І калі нага твая цябе спакушае, адсячы яе. Лепш табе ўвайсці ў жыццё кульгавым, чым з дзьвюма нагамі быць кінутым у геену. І калі вока тваё цябе спакушае, вырві яго. Лепш табе з адным вокам увайсці ў Валадарства Божае, чым, маючы два вокі, быць кінутым у геену, дзе чарвяк іх не памірае і агонь не гасне.

Гэта слова Пана.

XXVI ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Ам 6, 1а. 4–7)

Цяпер сціхне крык радасці распешчаных

Чытанне кнігі прарока Амоса.

Так кажа Пан усемагутны:

Гора бесклапотным на Сіёне і тым, хто спадзяецца на гару самарыйскую.

Тым, хто ўзлёг на ложах са слановай косці і песціцца на сваіх пасцелях, хто есць ягнят са статку і цялят з сярэдзіны пашы. Тым, хто спявае пад гукі гусляў, хто выдумляе сабе, нібы Давід, музычныя інструменты. Хто п’е з келіхаў віно, намашчваецца найлепшымі алеямі і не перажывае з-за падзення Юзафа.

Таму цяпер пойдуць яны ў выгнанне на чале палонных, і сціхне радасны крык распешчаных.

Гэта слова Божае.

РЭСПАНСАРЫЙНЫ ПСАЛЬМ (Пс 146 (145), 6c–7. 8–9а. 9bc–10, Р.:  1b)

Рэфрэн: Хвалі, душа мая, Пана.

6. Бог навекі захоўвае вернасць. *

7. Справядліва судзіць пакрыўджаных,

хлеб дае пакорным, *

Пан вызваляе вязняў.

Рэфрэн: Хвалі, душа мая, Пана.

8. Пан адкрывае вочы сляпым, *

Пан узнімае прыніжаных.

Пан любіць справядлівых, *

9. Пан абараняе чужаземцаў.

Рэфрэн: Хвалі, душа мая, Пана.

Пан сірату і ўдаву падтрымлівае, *

а шлях грэшных скрыўляе.

10. Пан валадарыць навекі, *

твой Бог, Сіёне, з пакалення ў пакаленне.

Рэфрэн: Хвалі, душа мая, Пана.

ДРУГОЕ ЧЫТАННЕ (1 Цім 6, 11–16)

Захоўваць запаведзь да аб’яўлення Пана

Чытанне Першага паслання святога апостала Паўла да Цімафея.

Ты, о чалавек Божы, пазбягай памылак, імкніся да справядлівасці, пабожнасці, веры, любові, цярплівасці і лагоднасці. Змагайся добрым змаганнем веры, трымайся вечнага жыцця, да якога ты пакліканы і пра якое ты даў добрае вызнанне перад многімі сведкамі.

Перад Богам, які дае жыццё ўсяму, і перад Езусам Хрыстом, які даў перад Понціем Пілатам добрае сведчанне, наказваю табе захоўваць запаведзь чыстай і беззаганнай аж да аб’яўлення Пана нашага Езуса Хрыста, якое ў свой час пакажа шчаслівы і адзіны Моцны, Кароль над каралямі і Пан над панамі,  адзіны несмяротны, які жыве ў недаступным святле, якога ніхто з людзей не бачыў і бачыць не можа. Яму пашана і вечная моц! Амэн.

Гэта слова Божае.

СПЕЎ ПЕРАД ЕВАНГЕЛЛЕМ (2 Кар 8, 9)

Акламацыя: Аллелюя, аллелюя, аллелюя.

Езус Хрыстус, хоць быў багаты, стаў бедным дзеля вас,

каб вы ўзбагаціліся Ягоным убоствам.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 16, 19–31)

Ты атрымаў ужо сваё дабро ў жыцці сваім, таксама і Лазар — ліха. Цяпер жа ён тут суцяшаецца, а ты пакутуеш

+ Чытанне cвятога Евангелля паводле Лукі.

У той час:

Езус сказаў фарысеям: Быў адзін багаты чалавек, які апранаўся ў парфіру і тонкае палатно і кожны дзень цудоўна банкетаваў. А нейкі жабрак, па імені Лазар, ляжаў каля ягонай брамы ў струпах і хацеў насыціцца тым, што падала са стала багацея. Сабакі ж прыходзілі і лізалі струпы ягоныя.

Памёр жабрак і ўзнесены быў анёламі на ўлонне Абрагама. Памёр і багаты і быў пахаваны. У пекле, будучы ў пакутах, ён узняў вочы свае, убачыў здалёк Абрагама і Лазара на ўлонні ягоным. І, усклікнуўшы, сказаў: Ойча Абрагаме, злітуйся нада мною і пашлі Лазара, каб памачыў канец пальца свайго ў ваду і ахаладзіў язык мой, бо я пакутую ў полымі гэтым. Але Абрагам сказаў: Дзіця, успомні, што ты атрымаў ужо сваё дабро ў жыцці сваім, падобным чынам і Лазар — ліха. Цяпер жа ён тут суцяшаецца, а ты пакутуеш. І да ўсяго гэтага паміж намі і вамі пакладзена вялізная прорва, так што тыя, хто хоча, не могуць перайсці адсюль да вас, ні адтуль да нас не могуць перайсці.

Тады сказаў ён: Дык прашу цябе, ойча, пашлі яго ў дом бацькі майго, бо ў мяне пяць братоў. Няхай засведчыць ім, каб і яны не прыйшлі ў гэтае месца пакуты. Абрагам адказаў: У іх ёсць Майсей і прарокі, няхай слухаюцца іх. А ён сказаў: Не, ойча Абрагаме, толькі калі хтосьці з мёртвых прыйдзе да іх, пакаюцца. Тады Абрагам сказаў яму: Калі Майсея і прарокаў не слухаюцца, то, калі хто і ўваскрэсне з мёртвых, не павераць.

Гэта слова Пана.

Панядзелак (XXVI)

ПЕРШАЕ ЧЫТАННЕ (Ёв 1, 6–22)

Пан даў, і Пан забраў. Няхай будзе благаслаўлёнае імя Пана

Чытанне кнігі Ёва.

У пэўны дзень, калі прыйшлі сыны Божыя, каб стаць перад абліччам Пана, прыйшоў таксама разам з імі сатана. І сказаў Пан сатане: Адкуль ты прыйшоў? Сатана адказаў Пану: Я хадзіў па зямлі і абышоў яе. Пан сказаў сатане: Ці звярнуў ты ўвагу на Майго слугу Ёва, бо няма падобнага да яго на зямлі: ён чалавек беззаганны, справядлівы, які баіцца Бога і пазбягае зла. Сатана сказаў Пану ў адказ: Ці ж задарма баіцца Ёў Бога? Ці не забяспечыў Ты з усіх бакоў яго і дом ягоны, і ўсё, што ягонае? Справу рук ягоных Ты благаславіў, і маёнтак ягоны пашыраецца на зямлі. Але працягні руку сваю і дакраніся да ўсяго, што ягонае, — ці будзе ён благаславіць Цябе перад Тваім абліччам? І сказаў Пан сатане: Вось усё, што ягонае, у руцэ тваёй, толькі на яго самога не працягвай рукі сваёй. І адышоў сатана ад аблічча Пана.

Аднойчы, калі сыны і дочкі Ёва елі і пілі віно ў доме свайго першароднага брата, прыйшоў пасланец да Ёва і сказаў: Валы аралі, а асліцы пасвіліся каля іх. Раптам напалі савеяне і ўзялі іх, а слугаў забілі вастрыём мяча. Уратаваўся толькі я адзін, каб расказаць табе.

Калі ён яшчэ гаварыў, прыходзіць другі і кажа: Агонь Божы ўпаў з неба і спаліў авечак, і пазабіваў слугаў. Уратаваўся толькі я адзін, каб расказаць табе.

Таксама, калі ён яшчэ гаварыў, прыйшоў іншы і сказаў: Халдэі зрабілі тры атрады і напалі на вярблюдаў, і забралі іх, а слугаў забілі вастрыём мяча. Уратаваўся толькі я адзін, каб расказаць табе.

Яшчэ ён не скончыў гаварыць, як прыйшоў іншы і сказаў: Калі сыны твае і дочкі твае елі і пілі віно ў доме свайго першароднага брата, раптам наляцеў вялікі вецер з пустыні і ўдарыў у чатыры вуглы дому, і ён упаў на дзяцей, і яны памерлі. Уратаваўся толькі я адзін, каб расказаць табе.

Тады Ёў устаў і разарваў шаты свае, пастрыг галаву і, упаўшы на зямлю, пакланіўся, і сказаў: Голы я выйшаў з улоння маці маёй і голы вярнуся туды. Пан даў, і Пан забраў. Няхай будзе благаслаўлёнае імя Пана.

Ва ўсім гэтым не зграшыў Ёў, і не сказаў нічога дрэннага супраць Бога.

Гэта слова Божае.

РЭСПАНСАРЫЙНЫ ПСАЛЬМ (Пс 17 (16), 1. 2–3. 6–7, Р.: 6b)

Рэфрэн: Схілі вуха Тваё і пачуй мае словы.

2. Выслухай, Пане, маю справядлівасць, *

пачуй маю просьбу,

прымі маю малітву *

з вуснаў неілжывых.

Рэфрэн: Схілі вуха Тваё і пачуй мае словы.

3. Ад аблічча Твайго няхай выходзіць прысуд мой, *

няхай бачаць вочы Твае праведнасць.

4. Ты праверыў маё сэрца і ноччу мяне наведаў, *

выпрабоўваў мяне і не знайшоў несправядлівасці ўва мне.

Рэфрэн: Схілі вуха Тваё і пачуй мае словы.

6. Я клічу Цябе, бо Ты выслухаеш мяне, Божа; *

схілі вуха Тваё да мяне, пачуй мае словы.

8. Пакажы цуды міласэрнасці сваёй, *

Збаўца, які ратуеш ад ворагаў тых, хто спадзяецца на Тваю правіцу.

Рэфрэн: Схілі вуха Тваё і пачуй мае словы.

СПЕЎ ПЕРАД ЕВАНГЕЛЛЕМ (Мк 10, 45)

Акламацыя: Аллелюя, аллелюя, аллелюя.

Сын Чалавечы прыйшоў, каб служыць

і аддаць жыццё сваё для адкуплення многіх.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 9, 46–50)

Хто меншы сярод усіх вас, той будзе вялікі

+ Чытанне святога Евангелля паводле Лукі.

У той час:

Між вучняў паўстала пытанне: хто з іх быў бы большы? Але Езус, пазнаўшы задуму іх сэрца, узяў дзіця, паставіў яго перад сабою і сказаў ім: Хто прыме гэтае дзіця ў імя Маё, той Мяне прымае, а хто прымае Мяне, той прымае таго, хто паслаў Мяне. Бо, хто меншы сярод усіх вас, той будзе вялікі.

Ян сказаў у адказ: Настаўнік, мы бачылі кагосьці, хто ў імя Тваё выганяе злых духаў, і забаранялі яму, бо ён не ходзіць з намі. І сказаў яму Езус: Не забараняйце; бо хто не супраць вас, той за вас.

Гэта слова Пана.

Аўторак (XXVI)

ПЕРШАЕ ЧЫТАННЕ (Ёв 3, 1–3. 11–17. 20–23)

Навошта дадзена няшчаснаму святло

Чытанне кнігі Ёва.

Ёў адкрыў свае вусны і пракляў дзень свой, і так пачаў гаварыць:

Няхай згіне дзень, у які я нарадзіўся, і ноч, у якую сказана: Зачаты чалавек. Чаму не памёр я, выходзячы з улоння, і не сканаў, калі выйшаў з нутра. Навошта прынялі мяне калені, а грудзі кармілі мяне? Цяпер бы ціха ляжаў і спачываў у сне сваім разам з каралямі і ўладарамі зямлі, якія ўзносілі сабе грабніцы, або з князямі, якія мелі  золата і напаўнялі дамы свае срэбрам. Ці, як выкідыш схаваны, я не існаваў бы; як зачатыя, што не бачылі святла. Там бязбожнікі ўжо не мітусяцца, знясіленыя там адпачываюць.

Навошта дадзена няшчаснаму святло, а жыццё тым, хто ў горычы душэўнай; хто чакае смерці, а яна не прыходзіць; хто шукаў бы яе ахвотней, чым скарб; хто ўзрадаваўся б і вельмі ўсцешыўся б, што знайшоў магілу? Навошта дадзена святло чалавеку, якому шлях закрыты і якога Бог ахінуў змрокам?

Гэта слова Божае.

РЭСПАНСАРЫЙНЫ ПСАЛЬМ (Пс 88 (87),  2–3. 4–5. 6. 7–8, Р.: 3а)

Рэфрэн: Няхай мая малітва дойдзе да Твайго аблічча.

2. Пане, Божа збаўлення майго, *

удзень і ўначы клікаў я перад Табою.

3. Няхай мая малітва дойдзе да Твайго аблічча, *

схілі вуха  сваё да крыку майго.

Рэфрэн: Няхай мая малітва дойдзе да Твайго аблічча.

5. Бо душа мая насыцілася няшчасцямі, *

і жыццё маё наблізілася да адхлані.

6. Мяне залічваюць да тых, хто сыходзіць у магілу, *

я стаў быццам чалавек, пазбаўлены сілы.

Рэфрэн: Няхай мая малітва дойдзе да Твайго аблічча.

7. Паміж мёртвымі я пакінуты, *

як забітыя, што спяць у магіле,

пра якіх Ты больш не ўспамінаеш, *

яны адкінутыя ад Тваёй рукі.

Рэфрэн: Няхай мая малітва дойдзе да Твайго аблічча.

8. Ты паклаў мяне ў глыбокім доле, *

у змроку і ў бездані.

9. Спачыла на мне Твая лютасць, *

і ўсе хвалі Твае Ты спаслаў на мяне.

Рэфрэн: Няхай мая малітва дойдзе да Твайго аблічча.

СПЕЎ ПЕРАД ЕВАНГЕЛЛЕМ (Мк 10, 45)

Акламацыя: Аллелюя, аллелюя, аллелюя.

Сын Чалавечы прыйшоў, каб служыць

і аддаць жыццё сваё для адкуплення многіх.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 9, 51–56)

Ён цвёрда вырашыў ісці ў Ерузалем

+ Чытанне святога Евангелля паводле Лукі.

Калі набліжаліся дні ўзнясення Езуса, Ён цвёрда вырашыў ісці ў Ерузалем і выслаў пасланцоў перад сабою. Пайшоўшы, яны ўвайшлі ў самаранскую вёску, каб падрыхтаваць Яму побыт. Але там не прынялі Яго, бо Ён накіроўваўся ў Ерузалем.

Калі вучні Якуб і Ян убачылі гэта, сказалі: Пане, хочаш, мы скажам, каб агонь сышоў з неба і знішчыў іх? Але Ён, павярнуўшыся да іх, забараніў ім. І пайшлі ў іншую вёску.

Гэта слова Пана.

Серада (XXVI)

ПЕРШАЕ ЧЫТАННЕ (Ёв 9, 1–12. 14–16)

Як апраўдаецца чалавек перад Богам

Чытанне кнігі Ёва.

Адказваючы, Ёў сказаў сваім сябрам:

Сапраўды, ведаю, што так ёсць, бо як апраўдаецца чалавек перад Богам. Калі хто захоча спрачацца з Ім, то не адкажа Яму ні разу на тысячу. Ён мудры сэрцам і магутны сілай. Хто паўставаў супраць Яго і заставаўся ў спакоі? Ён пераносіць горы, і не ведаюць яны, што Ён пераварочвае іх у сваім гневе. Ён падымае зямлю з яе месца, і слупы яе дрыжаць. Ён загадвае сонцу, і яно не ўзыходзіць, і зоркі замыкае, нібы пад пячаткай. Ён адзін рассцілае нябёсы і крочыць па марскіх плынях. Ён стварыў Арктур, Арыён і Плеяды, і паўднёвыя пакоі. Ён чыніць вялікае і неспазнавальнае, і цудоўнае без ліку!

Калі прыйдзе да мяне, не ўбачу Яго. Не заўважу, калі адыдзе. Калі раптам схопіць, хто Яму перашкодзіць? Хто скажа: Што Ты робіш? Што ж магу я адказаць Яму, шукаючы словы перад Ім? Калі б нават я меў слушнасць, не адказаў бы нічога, але прасіў бы аб літасці майго Суддзю. Калі б я паклікаў, і Ён адказаў мне, я не паверыў бы, што Ён пачуў мой голас.

Гэта слова Божае.

РЭСПАНСАРЫЙНЫ ПСАЛЬМ (Пс 88 (87), 10bc–11. 12–13. 14–15, Р.: 3а)

Рэфрэн: Няхай мая малітва дойдзе да Твайго аблічча.

10. Штодня я клічу Цябе, Пане, *

да Цябе працягваю рукі мае.

11. Ці ж памерлым Ты учыніш цуды? *

Ці ж мёртвыя ўстануць і будуць славіць Цябе?

Рэфрэн: Няхай мая малітва дойдзе да Твайго аблічча.

12. Ці ў магіле абвяшчаецца Твая міласэрнасць, *

і праўда Твая ў месцы згубы?

13. Хіба ў цемры пазнаюць Твае цуды, *

і ў краіне забыцця Тваю справядлівасць?

Рэфрэн: Няхай мая малітва дойдзе да Твайго аблічча.

14. Але я клічу Цябе, Пане, *

і раніцай мая малітва Цябе сустракае.

15. Чаму адкідаеш, Пане, душу маю, *

хаваеш аблічча сваё ад мяне?

Рэфрэн: Няхай мая малітва дойдзе да Твайго аблічча.

СПЕЎ ПЕРАД ЕВАНГЕЛЛЕМ (Флп 3, 8–9)

Акламацыя: Аллелюя, аллелюя, аллелюя.

Я ўсё прызнаю стратай і лічу смеццем,

каб набыць Хрыста і знайсці сябе ў Ім.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 9, 57–62)

Я пайду за Табою, куды б Ты ні пайшоў

+ Чытанне святога Евангелля паводле Лукі.

У той час:

Калі Езус і вучні Ягоныя былі ў дарозе, хтосьці сказаў Яму: Я пайду за Табою, куды б Ты ні пайшоў. Езус сказаў яму: Лісы маюць норы, і птушкі нябесныя — гнёзды, а Сын Чалавечы не мае, дзе схіліць галаву.

А другому сказаў: Ідзі за Мною. Той адказаў: Пане, дазволь мне спачатку пайсці і пахаваць бацьку майго. Але Езус сказаў яму: Пакінь мёртвым хаваць сваіх мёртвых, а ты ідзі і абвяшчай Валадарства Божае.

Яшчэ іншы сказаў: Я пайду за Табою, Пане, але спачатку дазволь мне развітацца з хатнімі маімі. Езус жа сказаў яму: Ніводзін, хто паклаў руку сваю на плуг і азіраецца назад, не надаецца да  Валадарства Божага.

Гэта слова Пана.

Чацвер (XXVI)

ПЕРШАЕ ЧЫТАННЕ (Ёв 19, 21–27)

Я ведаю: Адкупіцель мой жыве

Чытанне кнігі Ёва.

Ёў сказаў:

Злітуйцеся нада мною, сябры мае, злітуйцеся нада мною, бо рука Божая дакранулася да мяне. Чаму пераследуеце мяне, як Бог, і не можаце задаволіцца маім целам? О, каб былі запісаны словы мае! Каб былі змешчаны ў кнізе, каб жалезным разцом з волавам навекі былі выразаныя на камені!

Я ведаю: Адкупіцель мой жыве і ў апошні дзень падымецца над пылам. Нават пасля таго, як скура мая ападзе, я ў целе ўбачу Бога. Убачу Яго сам; вочы мае, а не іншага, убачаць Яго. Маё нутро знемагае ўва мне!

Гэта слова Божае.

РЭСПАНСАРЫЙНЫ ПСАЛЬМ (Пс 27 (26), 7–8аb. 8c–9аbc. 13–14, Р.: 13)

Рэфрэн: Убачу дабрыню Пана ў краіне жывых.

7. Пачуй, Пане, голас мой, калі я клічу, *

змілуйся нада мною і адкажы мне.

8. Пра Цябе кажа маё сэрца: *

шукайце Ягонага аблічча.

Рэфрэн: Убачу дабрыню Пана ў краіне жывых.

Буду шукаць Твайго аблічча, Пане. *

9. Не хавай ад мяне свайго твару.

Слугі свайго не адкідай у гневе; *

Ты — мая дапамога, не адкідай мяне.

Рэфрэн: Убачу дабрыню Пана ў краіне жывых.

13. Веру, што ўбачу дабрыню Пана *

ў краіне жывых.

14. Спадзявайся на Пана, будзь мужным, *

няхай умацуецца сэрца тваё, спадзявайся на Пана.

Рэфрэн: Убачу дабрыню Пана ў краіне жывых.

СПЕЎ ПЕРАД ЕВАНГЕЛЛЕМ (Мк 1, 15)

Акламацыя: Аллелюя, аллелюя, аллелюя.

Наблізілася Валадарства Божае:

кайцеся і верце ў Евангелле.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 10, 1–12)

На ім спачне ваш спакой

+ Чытанне святога Евангелля паводле Лукі.

У той час:

Прызначыў Пан іншых семдзесят двух вучняў і паслаў іх па двое перад сабою ў кожны горад і месца, куды сам хацеў ісці. І сказаў ім: Жніво сапраўды вялікае, а работнікаў мала, таму прасіце Гаспадара жніва, каб паслаў работнікаў на жніво сваё.

Ідзіце, вось Я пасылаю вас, як ягнят сярод ваўкоў. Не бярыце ні машны, ні торбы, ні сандаляў, і ў дарозе нікога не вітайце. У які дом увойдзеце, спачатку кажыце: Спакой гэтаму дому! І калі будзе там сын спакою, то на ім спачне ваш спакой. Калі ж не, то вернецца да вас. Заставайцеся ў тым доме, ешце і піце, што ў іх ёсць, бо работнік заслугоўвае платы сваёй. Не пераходзьце з дому ў дом.

І калі прыйдзеце ў які горад, і прымуць вас, ешце, што вам пададуць. І аздараўляйце ў ім хворых, і кажыце ім: Наблізілася да вас Валадарства Божае. Калі прыйдзеце ў які горад, і не прымуць вас, то выйдзіце на яго вуліцы і скажыце: Нават пыл горада вашага, які прыліп да ног нашых, атрасаем; аднак ведайце, што наблізілася да вас Валадарства Божае. Кажу вам, што Садоме ў дзень той будзе лепш, чым гораду таму.

Гэта слова Пана.

Пятніца (XXVI)

ПЕРШАЕ ЧЫТАННЕ (Ёв 38, 1. 12–21; 40, 3–5)

Ці ты загадваў раніцы, ці сыходзіў ты да марскіх крыніцаў

Чытанне кнігі Ёва.

Пан адказаў Ёву з віхуры, кажучы:

Ці калі-небудзь у сваім жыцці ты загадваў раніцы, паказваў зараніцы месца яе, каб яна ахапіла межы зямлі і скінула з яе бязбожнікаў? Зямля змяняецца, як гліна пад пячаткай, і расфарбавана яна, як адзенне. Аднята ў бязбожнікаў святло іхняе, і высока ўзнятая рука іх зламана?

Ці сыходзіў ты да марскіх крыніцаў і ці даследаваў дно бездані? Ці адчыняліся табе брамы смерці, ці бачыў ты брамы смяротнага ценю? Ці аглядаў ты прастору зямлі? Раскажы, калі ведаеш пра ўсё гэта.

На якім шляху жыве святло, і дзе тое месца цемры, каб дайшоў ты да іхніх межаў і ведаў сцежкі да іх дому? Ты пазнаў гэта, бо ўжо тады быў народжаны, і лічба дзён тваіх вялікая?

І адказаў Ёў Пану: Вось я малы, што Табе адкажу? Руку сваю кладу на вусны свае. Я раз прамовіў, і ўжо не адкажу; нават двойчы, але нічога не дадам.

Гэта слова Божае.

РЭСПАНСАРЫЙНЫ ПСАЛЬМ (Пс 139 (138), 1–3. 7–8. 9–10. 13–14аb, Р.: 24b)

Рэфрэн: Скіруй мяне, Пане, на Твой шлях адвечны.

5. Пане, Ты выпрабаваў мяне і пазнаў, *

6. Ты ведаеш, калі я сядаю і ўстаю.

Здалёк разумееш мае думкі, †

3. Ці іду, ці адпачываю — Ты са мною, *

і ўсе мае шляхі вядомыя Табе.

Рэфрэн: Скіруй мяне, Пане, на Твой шлях адвечны.

7. Куды пайду ад Духа Твайго, *

і ад аблічча Твайго куды ўцяку?

9. Калі ўзыду на неба, Ты там; *

калі спачну ў адхлані, Ты побач.

Рэфрэн: Скіруй мяне, Пане, на Твой шлях адвечны.

10. Калі вазьму крылы зараніцы *

і перасялюся на ўскраіну мора,

11. нават там рука Твая мяне павядзе, *

і Твая правіца будзе трымаць мяне.

Рэфрэн: Скіруй мяне, Пане, на Твой шлях адвечны.

13. Бо Ты стварыў маё нутро *

і выткаў мяне ва ўлонні маёй маці.

14. Слаўлю Цябе, бо я цудоўна створаны, *

дзівосныя справы Твае.

Рэфрэн: Скіруй мяне, Пане, на Твой шлях адвечны.

СПЕЎ ПЕРАД ЕВАНГЕЛЛЕМ (пар. Пс 95 (94), 8аb)

Акламацыя: Аллелюя, аллелюя, аллелюя.

Не рабіце сёння жорсткімі вашыя сэрцы,

але слухайце голас Пана.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 10, 13–16)

Хто адкідае Мяне, адкідае таго, хто паслаў Мяне

+ Чытанне святога Евангелля паводле Лукі.

У той час Езус сказаў:

Гора табе, Харазін! Гора табе, Бэтсаіда! Бо, калі б у Тыры і Сідоне былі цуды, што сталіся сярод вас, то яны даўно б, седзячы ў мешкавіне і ў попеле, пакаяліся. Але Тыру і Сідону лепш будзе на судзе, чым вам. І ты, Кафарнаум, што аж да неба будзеш узвышаны, аж да адхлані сыдзеш.

Хто слухае вас, Мяне слухае, і хто вас адкідае, Мяне адкідае. А хто адкідае Мяне, адкідае таго, хто паслаў Мяне.

Гэта слова Пана.

Субота (XXVI)

ПЕРШАЕ ЧЫТАННЕ (Ёв 42, 1–3. 5–6. 12–17)

Цяпер жа мае вочы бачаць Цябе

Чытанне кнігі Ёва.

Ёў сказаў Пану ў адказ:

Я ведаю, што Ты ўсё можаш і што ніводнай задумы Тваёй не стрымаць. Хто той, хто хавае параду, нічога не ведаючы? Таму без разумення я кажу пра цуды, якія пераўзыходзяць маё пазнанне. Я чуў пра Цябе са слыху вушэй; цяпер жа мае вочы бачаць Цябе. Таму я адракаюся ад тых слоў і каюся ў пыле і попеле.

І благаславіў Пан апошнія дні Ёва больш, чым папярэднія. І з’явілася ў яго чатырнаццаць тысяч авечак, шэсць тысяч вярблюдаў, тысяча пар валоў і тысяча асліц. І было ў яго сем сыноў і тры дачкі. Першую ён назваў Галубкай, другую — Кассіяй, а трэцюю — Рог сурмы. І не было на ўсёй зямлі жанчын такіх прыгожых, як дочкі Ёва. І даў ім бацька іхні спадчыну паміж іх братамі. Пасля гэтага жыў Ёў сто сорак гадоў, і бачыў сыноў сваіх і іхніх сыноў да чацвёртага пакалення. І памёр Ёў у старасці, насыціўшыся днямі.

Гэта слова Божае.

РЭСПАНСАРЫЙНЫ ПСАЛЬМ (Пс 119 (118), 66 і 71. 75 і 91. 125 і 130, Р.: 135а)

Рэфрэн: Пакажы, Пане, святло Твайго аблічча.

66. Добраму разуменню і пазнанню мяне навучы, *

бо я веру запаведзям Тваім.

71. Добра для мне, што я быў прыніжаны, *

каб навучыцца Тваім пастановам.

Рэфрэн: Пакажы, Пане, святло Твайго аблічча.

75. Ведаю, Пане, што справядлівыя суды Твае, *

і паводле праўды Ты мяне пакараў.

91. Паводле прысудаў Тваіх усё дагэтуль трывае, *

бо ўсё служыць Табе.

Рэфрэн: Пакажы, Пане, святло Твайго аблічча.

125. Я слуга Твой, навучы мяне, *

і я пазнаю сведчанні Твае.

130. Адкрыццё словаў Тваіх асвятляе *

і дае разуменне простым.

Рэфрэн: Пакажы, Пане, святло Твайго аблічча.

СПЕЎ ПЕРАД ЕВАНГЕЛЛЕМ (Пар. Мц 11, 25)

Акламацыя: Аллелюя, аллелюя, аллелюя.

Праслаўляю Цябе, Ойча, Пане неба і зямлі,

бо таямніцы Валадарства Ты аб’явіў дзецям.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 10, 17–24)

Радуйцеся таму, што імёны вашыя запісаны ў нябёсах

+ Чытанне святога Евангелля паводле Лукі.

У той час:

Семдзесят два вучні вярнуліся з радасцю і казалі: Пане, нават злыя духі слухаюцца нас у імя Тваё. А Ён казаў ім: Я бачыў сатану, які падаў з неба, як маланка. Вось даю вам уладу наступаць на змеяў і скарпіёнаў, і на ўсю сілу варожую, і нішто не пашкодзіць вам. Аднак не радуйцеся таму, што духі слухаюцца вас, а радуйцеся таму, што імёны вашыя запісаны ў нябёсах.

У той час узрадаваўся ў духу Езус і сказаў: Праслаўляю Цябе, Ойча, Пане неба і зямлі, што Ты ўтоіў гэта ад мудрых і разумных і адкрыў дзецям. Так, Ойча, бо так Табе спадабалася. Усё перададзена мне Айцом Маім. І ніхто не ведае кім ёсць Сын, апроч Айца, і кім ёсць Айцец, апроч Сына і таго, каму Сын захоча адкрыць.

І, звярнуўшыся асобна да вучняў, сказаў: Благаслаўлёныя вочы, якія бачаць тое, што вы бачыце. Бо кажу вам, што многія прарокі і каралі хацелі бачыць, што вы бачылі, і не ўбачылі, і чуць, што вы чуеце, і не пачулі.

Гэта слова Пана.

ХХVII ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Іс 5, 1–7)

Вінаграднік Пана Магуццяў — гэта дом Ізраэля

Чытанне кнігі прарока Ісаі.

Заспяваю прыяцелю майму

песню сябра майго пра вінаграднік ягоны:

Мой сябра меў вінаграднік

на ўрадлівай гары.

Ён ускапаў яго і ачысціў яго ад камення,

і пасадзіў у ім адборную вінаградную лазу,

і пабудаваў вежу пасярод яго,

і давіла вычасаў у ім.

Чакаў, што дасць ён гронкі вінаграду,

але ён прынёс дзікія ягады.

Дык цяпер, жыхары Ерузалема

і мужы юдэйскія,

рассудзіце мяне і вінаграднік мой.

Што яшчэ я павінен быў зрабіць для вінаградніку майго

і не зрабіў для яго?

Чаму я чакаў гронак вінаграду,

а ён прынёс дзікія ягады?

Цяпер я пакажу вам,

што я зраблю з вінаграднікам маім:

я прыбяру яго агароджу, і будзе спустошаны ён,

знішчу сцяну яго, і ён будзе затаптаны.

І прывяду яго ў запусценне:

не будуць падразаць і ўскопваць яго,

і зарасце ён цернем і пустазеллем,

і забараню хмарам ліць на яго дождж.

Вінаграднік Пана Магуццяў — гэта дом Ізраэля,

а мужы юдэйскія — Яго ўмілаваныя саджанцы;

Ён чакаў правасуддзя — і вось беззаконне;

чакаў справядлівасці — і вось крык.

Гэта слова Божае.

РЭСПАНСАРЫЙНЫ ПСАЛЬМ (Пс 80 (79), 9 і 12. 13–14. 15–16. 19–20, Р: Іс 5, 7а)

Рэфрэн: Вінаграднік Пана — гэта дом Ізраэля.

9. Ты перанёс з Егіпта вінаградную лазу, *

прагнаў язычнікаў, каб пасадзіць яе.

12. Яна парасткі свае распасцёрла ажно да мора,*

і галінкі свае аж да Ракі.

Рэфрэн: Вінаграднік Пана — гэта дом Ізраэля.

13. Навошта ты праламаў яе агароджу, *

і ўсе абрываюць яе, хто праходзіць?

14. Лясны дзік яе нішчыць, *

і звер палявы аб’ядае яе.

Рэфрэн: Вінаграднік Пана — гэта дом Ізраэля.

15. Вярніся, Божа Магуццяў, *

паглядзі з нябёсаў і пабач, і наведай гэты вінаграднік.

16. Захавай тое, што пасадзіла Твая правіца, *

парастак, які Ты ўмацаваў для сябе.

Рэфрэн: Вінаграднік Пана — гэта дом Ізраэля.

19. І не адступімся мы ад Цябе, *

ажыві нас, і мы будзем заклікаць імя Тваё.

20. Пане, Божа Магуццяў, вярні нас, *

і няхай Тваё аблічча заззяе над намі, і мы будзем збаўлены.

Рэфрэн: Вінаграднік Пана — гэта дом Ізраэля.

ДРУГОЕ ЧЫТАННЕ (Флп 4, 6–9)

Тое чыніце, і Бог спакою будзе з вамі

Чытанне Паслання святога апостала Паўла да Філіпянаў.

Браты:

Ні пра што не турбуйцеся, але ў кожнай малітве і мальбе з удзячнасцю адкрывайце вашыя просьбы Богу. І спакой Божы, які пераўзыходзіць усялякі розум, будзе аберагаць сэрцы вашыя і думкі вашыя ў Хрысце Езусе.

Нарэшце, браты, што ёсць праўдзівае, што годнае, што справядлівае,  што беззаганнае, што ласкавае, што хвалебнае, калі гэта нейкая цнота або нешта годнае пахвалы — пра гэта думайце. Чаму навучыліся, і што прынялі, і пачулі, і ўбачылі ўва мне, тое чыніце, і Бог спакою будзе з вамі.

Гэта слова Божае.

СПЕЎ ПЕРАД ЕВАНГЕЛЛЕМ (пар. Ян 15, 16)

Акламацыя: Аллелюя, аллелюя, аллелюя.

Я вас выбраў са свету, каб вы ішлі і прыносілі плён

і каб плён ваш трываў, — кажа Пан.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 21, 33–43)

Вінагараднік аддасць іншым вінаградарам

+ Чытанне святога Евангелля паводле Мацвея.

У той час:

Езус сказаў першасвятарам і старэйшынам народа: Паслухайце іншую прыпавесць: Быў адзін гаспадар дому, які пасадзіў вінаграднік, абнёс яго агароджаю, вычасаў у ім давіла, пабудаваў вежу і, аддаўшы яго вінаградарам, адышоў. Калі ж наблізіўся час збіраць ураджай, ён паслаў слугаў сваіх да вінаградараў, каб забраць плады свае. А вінаградары, схапіўшы слугаў ягоных, аднаго пабілі, другога забілі, а іншага закідалі камянямі. Ён зноў паслаў яшчэ больш слугаў, і з імі ўчынілі тое самае. Урэшце ён паслаў да іх свайго сына, кажучы: Пасаромеюцца сына майго. Але вінаградары, убачыўшы сына ягонага, сказалі адзін аднаму: Гэта спадкаемца. Хадземце, заб’ём яго і завалодаем спадчынай ягонай. І, схапіўшы яго, выкінулі з вінаградніку і забілі. Калі ж прыйдзе гаспадар вінаградніку, што зробіць ён з гэтымі вінаградарамі? Кажуць Яму: Злодзеяў гэтых пакарае ліхою смерцю, а вінагараднік аддасць іншым вінаградарам, якія будуць аддаваць яму плады ў адпаведны час. Езус кажа ім: Няўжо ж вы ніколі не чыталі ў Пісаннях: Той камень, які адкінулі будаўнікі, стаўся галавою вугла; праз Пана гэта сталася і дзіўнае ў вачах нашых.

Таму кажу вам, што адымецца ў вас Валадарства Божае і дадзена будзе народу, які прынясе плады яго.

Гэта слова Пана.

ХХVII ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Быц 2, 18–24)

І стануць яны адным целам

Чытанне кнігі Быцця.

І сказаў Пан Бог:

Не добра, каб чалавек быў адзін. Ствару  адпаведную яму дапамогу. Пан Бог учыніў з зямлі ўсіх звяроў палявых і ўсіх птушак нябесных і прывёў іх да Адама, каб убачыць, як ён назаве іх. І як Адам назваў кожную жывую істоту, такім і было яе імя. І назваў Адам імёнамі сваімі ўсякую жывёлу, птушак нябесных і ўсякіх звяроў палявых, але для чалавека не знайшлося адпаведнай яму дапамогі. Тады Пан Бог спаслаў на Адама глыбокі сон. А калі той заснуў, вынуў адно з рэбраў ягоных, а месца тое закрыў целам. Потым з рабра, узятага з Адама, збудаваў Пан Бог жанчыну і прывёў яе да Адама. І сказаў Адам: Гэта косць ад касцей маіх і цела ад майго цела. Яна будзе названа жанчынай, бо ад мужчыны была ўзята. Таму пакіне мужчына бацьку свайго і маці сваю і прылепіцца да жонкі сваёй, і стануць яны адным целам.

Гэта слова Божае.

РЭСПАНСАРЫЙНЫ ПСАЛЬМ (Пс 128 (127), 1–2. 3. 4–5. 6, Р.: пар. 5)

Рэфрэн: Пан благаслаўляе нас ва ўсе дні жыцця.

8. Шчаслівы кожны, хто баіцца Пана, *

хто ходзіць Ягонымі шляхамі.

9. Плён працы рук сваіх будзеш спажываць, *

будзеш шчаслівы і добра табе будзе.

Рэфрэн: Пан благаслаўляе нас ва ўсе дні жыцця.

10. Жонка твая, як урадлівая вінаградная лаза *

ў сценах дому твайго.

Сыны твае, як аліўкавыя парасткі, *

вакол стала твайго.

Рэфрэн: Пан благаслаўляе нас ва ўсе дні жыцця.

11. Вось так будзе благаслаўлёны чалавек, які баіцца Пана. *

12. Няхай благаславіць цябе Пан з Сіёну,

і ўбачыш дабрабыт Ерузалема ва ўсе дні жыцця твайго. †

6. Убачыш патомства сыноў сваіх. *

Спакой над Ізраэлем.

Рэфрэн: Пан благаслаўляе нас ва ўсе дні жыцця.

ДРУГОЕ ЧЫТАННЕ (Гбр 2, 9–11)

Той, хто асвячае, і тыя, каго асвячаюць, — усе ад Адзінага

Чытанне Паслання да Габрэяў.

Браты:

Мы бачым Езуса, які быў мала меншы ад анёлаў, увенчаны славаю і пашанаю, бо спазнаў смерць, каб з ласкі Божай за ўсіх пакаштаваць смерці. Бо належала, каб той, дзеля якога ўсё і праз якога ўсё, які прывёў да славы многіх сыноў, учыніў дасканалым праз цярпенні правадыра збаўлення іхняга. Бо і той, хто асвячае, і тыя, каго асвячаюць, — усе ад Адзінага. З гэтай прычыны Ён не саромеецца называць іх братамі.

Гэта слова Божае.

СПЕЎ ПЕРАД ЕВАНГЕЛЛЕМ (1 Ян 4, 12)

Акламацыя: Аллелюя, аллелюя, аллелюя.

Калі мы любім адзін аднаго, то Бог жыве ў нас,

і любоў Ягоная ў нас дасканалая.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 10, 2–12)

Што Бог злучыў, чалавек няхай не разлучае

+ Чытанне святога Евангелля паводле Марка.

У той час:

Падышлі фарысеі да Езуса і, выпрабоўваючы Яго, спыталіся, ці дазволена мужу разводзіцца з жонкаю? Ён сказаў ім у адказ: Што наказаў вам Майсей?

Яны сказалі: Майсей дазволіў пісаць разводны ліст і разводзіцца. А Езус сказаў ім у адказ: Дзеля жорсткасці сэрца вашага ён напісаў вам гэтую запаведзь, бо на пачатку стварэння Бог стварыў іх мужчынам і жанчынай. Таму пакіне мужчына бацьку свайго і маці сваю і злучыцца са сваёй жонкай, і будуць двое адным целам. Так што яны ўжо не двое, але адно цела. Таму тое, што Бог злучыў, чалавек няхай не разлучае.

У доме вучні зноў спыталіся ў Яго пра гэта. Ён сказаў ім: Хто развядзецца з жонкаю сваёю і ажэніцца з іншай, той чыніць распусту ў дачыненні да яе. І калі жонка развядзецца з мужам сваім і выйдзе за іншага, чыніць распусту.

Гэта слова Пана.

XXVII ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Абк 1, 2–3; 2, 2–4)

Праведны будзе жыць дзякуючы сваёй вернасці

Чытанне кнігі прарока Абакума.

Дакуль я, Пане, буду клікаць, а Ты не чуеш; дакуль буду крычаць Табе: Гвалт! — а Ты не ратуеш? Навошта паказваеш несправядлівасць і глядзіш на няшчасці? Рабунак і гвалт перада мною, і ўзнікае спрэчка, і паўстае разлад.

І сказаў мне Пан у адказ: Запішы, што бачыш, і растлумач на табліцах, каб чытач мог лёгка прачытаць. Бо тое, што бачыш, прызначана яшчэ на пэўны час і гаворыць пра канец, і не ашукае. Калі нават будзе марудзіць, чакай, бо прыйдзе абавязкова, не спозніцца.

Вось знемагае той, у каго несправядлівая душа, а праведны будзе жыць дзякуючы сваёй вернасці.

Гэта слова Божае.

РЭСПАНСАРЫЙНЫ ПСАЛЬМ (Пс 95 (94), 1–2. 6–7а. 7b–9, Р.: пар. 7b-8а)

Рэфрэн: На голас Пана сэрц не закрывайце.

5. Прыйдзіце, заспяваем Пану, *

усклікнем Богу, скале нашага збаўлення.

6. Станем з падзякаю перад абліччам Ягоным, *

у песнях усклікнем Яму.

Рэфрэн: На голас Пана сэрц не закрывайце.

6. Прыйдзіце, паклонімся і ўпадзём, *

укленчым перад Панам, які нас стварыў.

7. Бо Ён — наш Бог, *

а мы — народ Ягонай пашы і авечкі Ягонай рукі.

Рэфрэн: На голас Пана сэрц не закрывайце.

О, каб вы паслухалі сёння Ягоны голас: †

8. Не рабіце жорсткімі сэрцы вашыя, як у Мэрыба, *

як на пустыні ў дзень Масса,

9. дзе Мяне спакушалі айцы вашыя, *

выпрабоўвалі Мяне, хоць і бачылі справы мае.

Рэфрэн: На голас Пана сэрц не закрывайце.

ДРУГОЕ ЧЫТАННЕ (2 Цім 1, 6–8. 13–14)

Не саромейся сведчання нашага Пана

Чытанне Другога паслання святога апостала Паўла да Цімафея.

Умілаваны:

Нагадваю табе, каб ты распальваў дар Божы, які ёсць у табе праз ускладанне маіх рук. Таму што  Бог даў нам не Духа боязі, але сілы, любові і цвярозасці.

Дык не саромейся сведчання нашага Пана, ні мяне, вязня Ягонага, але, паводле сілы Божай, далучыся да цярпенняў дзеля Евангелля. Трымайся прыкладу здаровага вучэння, якое ты чуў ад мяне ў любові і веры, якія ў Хрысце Езусе.

Гэты прыгожы скарб захавай, дзякуючы Духу Святому, які жыве ў нас.

Гэта слова Божае.

СПЕЎ ПЕРАД ЕВАНГЕЛЛЕМ (1 П 1, 25)

Акламацыя: Аллелюя, аллелюя, аллелюя.

Слова Пана трывае навекі;

а тым словам ёсць Добрая Навіна, абвешчаная вам.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 17, 5–10)

Калі б вы мелі веру

+ Чытанне святога Евангелля паводле Лукі.

У той час:

Апосталы сказалі Пану: Дадай нам веры. Пан сказаў: Калі б вы мелі веру з гарчычнае зерне, вы маглі б сказаць смакоўніцы гэтай: «вырвіся з карэннем і перасадзіся ў мора», — і яна б паслухалася вас.

Хто з вас, маючы слугу, які арэ або пасвіць, скажа яму, калі ён вернецца з поля: «як прыйдзеш, адразу сядай за стол»? Наадварот, ці не скажа яму: «прыгатуй мне павячэраць і, падперазаўшыся, прыслужвай мне, пакуль буду есці і піць, а пасля будзеш есці і піць ты»? Ці будзе ён дзякаваць слузе гэтаму за тое, што ён выканаў загаданае?

І вы таксама, калі выканаеце ўсё загаданае вам, кажыце: «мы нікчэмныя слугі, бо зрабілі тое, што павінны былі зрабіць».

Гэта слова Пана.

Панядзелак (XXVII)

ПЕРШАЕ ЧЫТАННЕ (Гал 1, 6–12)

Не ад чалавека я прыняў Евангелле і быў навучаны яму, а дзякуючы аб’яўленню Хрыста

Чытанне Паслання святога апостала Паўла да Галатаў.

Браты:

Здзіўляюся, што ад таго, хто паклікаў вас ласкаю Хрыста, вы так хутка адыходзіце да іншага Евангелля. Яно, аднак, не іншае, а толькі ёсць людзі, якія зводзяць вас і хочуць сказіць Евангелле Хрыста.

Але калі б нават мы ці Анёл з неба пачаў абвяшчаць вам Евангелле, адрознае ад таго, якое мы абвяшчалі вам, няхай будзе пракляты. Як раней мы казалі, так і цяпер яшчэ кажу: калі хто абвяшчае вам  Евангелле, адрознае ад таго, якое вы прынялі, няхай будзе пракляты.

Ці ў людзей я цяпер шукаю ўпадабання, ці ў Бога? Ці людзям дагаджаць стараюся? Калі б я і дагэтуль дагаджаў людзям, то не быў бы слугою Хрыста. Адкрываю вам, браты, што Евангелле, якое я абвяшчаў, не ад чалавека.  Бо і я прыняў яго і быў навучаны не ад чалавека, а дзякуючы аб’яўленню Езуса Хрыста.

Гэта слова Божае.

РЭСПАНСАРЫЙНЫ ПСАЛЬМ (Пс 111 (110), 1–2. 7–8. 9 і 10c, Р.: 5b)

Рэфрэн: Пан вечна памятае пра свой запавет.

1. Буду славіць Пана ўсім сваім сэрцам *

у коле праведных і на сходзе.

2. Вялікія справы Пана, *

жаданыя для ўсіх, хто іх любіць.

Рэфрэн: Пан вечна памятае пра свой запавет.

7. Справы рук Ягоных праўдзівыя і справядлівыя, *

пэўныя ўсе Яго наказы,

8. умацаваныя на вякі вякоў, *

устаноўленыя ў праўдзе і справядлівасці.

Рэфрэн: Пан вечна памятае пра свой запавет.

11. Ён адкупленне спаслаў свайму народу, *

навекі ўстанавіў свой запавет.

Ягонае імя святое і грознае. *

10. Хвала Яго будзе трываць вечна.

Рэфрэн: Пан вечна памятае пра свой запавет.

СПЕЎ ПЕРАД ЕВАНГЕЛЛЕМ (Ян 13, 34)

Акламацыя: Аллелюя, аллелюя, аллелюя.

Новую запаведзь даю вам, — кажа Пан, —

каб вы любілі адзін аднаго, як Я палюбіў вас.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 10, 25–37)

Хто мой бліжні?

+ Чытанне святога Евангелля паводле Лукі.

У той час:

Адзін кніжнік устаў і, выпрабоўваючы Езуса, сказаў: Настаўнік, што мне рабіць, каб атрымаць у спадчыну жыццё вечнае? Езус адказаў яму: У Законе што напісана? Як чытаеш?

Той сказаў у адказ: Любі Пана Бога твайго ўсім сэрцам тваім, і ўсёю душою тваёю, і ўсёю моцаю тваёю, і ўсім розумам тваім; і бліжняга свайго, як самога сябе. Езус сказаў яму: Слушна ты адказаў. Так рабі і будзеш жыць.

Але той, жадаючы апраўдацца, сказаў Езусу: А хто мой бліжні?

Адказваючы на гэта, Езус сказаў: Адзін чалавек ішоў з Ерузалема ў Ерыхон і трапіў у рукі разбойнікаў, якія знялі з яго адзенне, паранілі яго і пайшлі, пакінуўшы ледзь жывога. Выпадкова нейкі святар ішоў тою дарогаю і, убачыўшы яго, прайшоў міма. Таксама і левіт, будучы на тым месцы, падышоў, паглядзеў і прайшоў міма. А нейкі самаранін, праязджаючы, знайшоў яго і, убачыўшы, злітаваўся. Падышоў, перавязаў яму раны, паліваючы алеем і віном. Пасадзіў яго на сваю жывёлу, прывёз у заезд і паклапаціўся пра яго. А на другі  дзень, ад’язджаючы, дастаў два дынары, даў карчмару і сказаў яму: Паклапаціся пра яго. І як патраціш больш, я аддам табе, калі вярнуся. Хто з гэтых трох, на тваю думку, быў бліжнім таму, хто трапіў у рукі разбойніка?

Ён сказаў: Той, хто паступіў з ім міласэрна. Тады Езус сказаў яму: Ідзі і ты рабі таксама.

Гэта слова Пана.

Аўторак (XXVII)

ПЕРШАЕ ЧЫТАННЕ (Гал 1, 13–24)

Пажадаў аб’явіць праз мяне свайго Сына, каб я прапаведаваў Яго язычнікам

Чытанне Паслання святога апостала Паўла да Галатаў.

Браты:

Вы чулі пра маё ранейшае жыццё ў юдаізме, як жорстка я пераследаваў Касцёл Божы і нішчыў яго, як перавышаў у юдаізме многіх аднагодкаў з майго народу, будучы зацятым прыхільнікам традыцый маіх продкаў. Калі ж Бог, выбраўшы мяне ад улоння маці маёй і паклікаўшы ласкаю сваёю, пажадаў аб’явіць праз мяне свайго Сына, каб я прапаведаваў Яго язычнікам, я не пачаў адразу ж раіцца з целам і крывёю і не пайшоў у Ерузалем да Апосталаў, якія былі маімі папярэднікамі, а пайшоў у Арабію і зноў вярнуўся ў Дамаск.

Пасля, праз тры гады, я пайшоў у Ерузалем наведаць Кефаса і прабыў у яго пятнаццаць дзён. Нікога іншага з Апосталаў я не бачыў, акрамя Якуба, брата Пана. У тым, што я пішу вам, Бог мне сведка, няма маны. Пасля гэтага адышоў я ў землі Сірыі і Кілікіі.

Касцёлам Хрыстовым у Юдэі я не быў вядомы асабіста, яны толькі чулі, што той, хто быў іх ганіцелем, цяпер прапаведуе веру, якую некалі знішчаў. І праслаўлялі Бога за мяне.

Гэта слова Божае.

РЭСПАНСАРЫЙНЫ ПСАЛЬМ (Пс 139 (138), 1–3. 13–14аb. 14c–15, Р.: 24b)

Рэфрэн: Скіруй мяне, Пане, на Твой шлях адвечны.

7. Пане, Ты выпрабаваў мяне і пазнаў, *

8. Ты ведаеш, калі я саджуся і ўстаю.

Здалёк разумееш мае думкі, †

3. Ці іду, ці адпачываю, Ты са мною, *

і ўсе мае шляхі вядомыя Табе.

Рэфрэн: Скіруй мяне, Пане, на Твой шлях адвечны.

7. Куды пайду ад Духа Твайго *

і ад аблічча Твайго куды ўцяку?

8. Калі ўзыду на неба, Ты там; *

калі спачну ў адхлані, Ты побач.

Рэфрэн: Скіруй мяне, Пане, на Твой шлях адвечны.

9. Калі вазьму крылы зараніцы *

і перасялюся на ўскраіну мора,

10. нават там рука Твая мяне павядзе, *

і Твая правіца будзе трымаць мяне.

Рэфрэн: Скіруй мяне, Пане, на Твой шлях адвечны.

13. Бо Ты стварыў маё нутро *

і выткаў мяне ва ўлонні маёй маці.

14. Слаўлю Цябе, бо я цудоўна створаны, *

дзівосныя справы Твае.

Рэфрэн: Скіруй мяне, Пане, на Твой шлях адвечны.

Ты добра ведаеш маю душу. *

15. Не былі схаваны ад Цябе мае косці,

калі ў таямніцы мяне стваралі, *

я сатканы быў у глыбіні зямлі.

Рэфрэн: Скіруй мяне, Пане, на Твой шлях адвечны.

СПЕЎ ПЕРАД ЕВАНГЕЛЛЕМ (Лк 11, 28)

Акламацыя: Аллелюя, аллелюя, аллелюя.

Шчаслівыя, хто слухае слова Божае

і захоўвае яго.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 10, 38–42)

Марта прыняла Яго, Марыя ж выбрала найлепшую частку

+ Чытанне святога Евангелля паводле Лукі.

У той час:

Прыйшоў Езус ў адну вёску. І жанчына па імені Марта прыняла Яго. У яе была сястра па імені Марыя, якая села каля ног Езуса і слухала Ягоныя словы. Марта ж была занятая многімі паслугамі. Яна, падыйшоўшы, сказала: Пане, ці Табе ўсё адно, што сястра мая пакінула мяне адну прыслугоўваць? Таму скажы ёй, каб дапамагла мне.

Пан жа сказаў ёй у адказ: Марта, Марта, ты турбуешся і клапоцішся пра многае, а патрэбна толькі адно. Марыя ж выбрала найлепшую частку, якая не адымецца ў яе.

Гэта слова Пана.

Серада (XXVII)

ПЕРШАЕ ЧЫТАННЕ (Гал 2, 1–2. 7–14)

Даведаліся пра дадзеную мне ласку

Чытанне Паслання святога апостала Паўла да Галатаў.

Браты:

Праз чатырнаццаць гадоў я зноў пайшоў у Ерузалем з Барнабам, узяўшы з сабою і Ціта. Аб’яўленне прывяло мяне туды. І Евангелле, якое прапаведую язычнікам, я выклаў сам-насам паважаным асобам, каб не аказалася, што я бегаю ці бегаў дарэмна.

Калі Якуб, Кефас і Ян, якіх лічаць стаўпамі, убачылі, што мне даручана евангелізацыя неабрэзаных, як Пятру — абрэзаных (бо той, хто дапамагаў Пятру ў апостальстве абрэзаных, дапамагаў і мне паміж язычнікамі), і калі даведаліся пра дадзеную мне ласку, яны падалі мне і Барнабе правіцу на знак супольнасці, каб нам ісці да язычнікаў, а ім — да абрэзаных. Яны прасілі толькі, каб мы помнілі пра ўбогіх, і менавіта гэта я старанна рабіў.

Калі Кефас прыбыў у Антыёхію, дык я супрацівіўся яму ў вочы, бо ён заслугоўваў дакору. Бо перш, чым некаторыя прыбылі ад Якуба, ён еў разам з язычнікамі. Калі ж тыя з’явіліся, пачаў аддаляцца і адасабляцца, баючыся абрэзаных. І крывадушнічалі разам з ім таксама іншыя юдэі, так што нават Барнабу звяла іхняя крывадушнасць. Але, убачыўшы, што яны збочылі са шляху евангельскай праўды, я сказаў Кефасу перад усімі: Калі ты, будучы юдэем, жывеш па-язычніцку, а не па-юдэйску, то чаму прымушаеш язычнікаў жыць па-юдэйску.

Гэта слова Божае.

РЭСПАНСАРЫЙНЫ ПСАЛЬМ (Пс 117 (116), 1. 2, Р.: Мк 16, 15)

Рэфрэн: Ідзіце па ўсім свеце і абвяшчайце Евангелле.

3. Хваліце Пана, усе народы, *

праслаўляйце Яго ўсе плямёны.

Рэфрэн: Ідзіце па ўсім свеце і абвяшчайце Евангелле.

4. Бо вялікая над намі Яго міласэрнасць, *

і вернасць Ягоная трывае навекі.

Рэфрэн: Ідзіце па ўсім свеце і абвяшчайце Евангелле.

СПЕЎ ПЕРАД ЕВАНГЕЛЛЕМ (Рым 8, 15)

Акламацыя: Аллелюя, аллелюя, аллелюя.

Мы прынялі  Духа ўсынаўлення,

у якім клічам: Абба, Ойча!

Акламацыя: Аллелюя, аллелюя, аллелюя.

ЕВАНГЕЛЛЕ (Лк 11, 1–4)

Пане, навучы нас маліцца

+ Чытанне святога Евангелля паводле Лукі.

Калі Езус быў у пэўным месцы і маліўся, і калі перастаў маліцца, адзін з вучняў Ягоных сказаў Яму: Пане, навучы нас маліцца, як і Ян навучыў сваіх вучняў.

Ён сказаў ім: Калі моліцеся, кажыце:

Ойча, няхай свяціцца імя Тваё,

няхай прыйдзе Валадарства Тваё.

Хлеба нашага штодзённага дай нам сёння,

і адпусці нам грахі нашыя, бо і мы адпускаем кожнаму даўжніку нашаму,

і не ўводзь нас у спакусу.

Гэта слова Пана.

Чацвер (XXVII)

ПЕРШАЕ ЧЫТАННЕ (Гал 3, 1–5)

Ці праз учынкі Закону вы атрымалі Духа, ці праз настаўленне ў веры?

Чытанне Паслання святога апостала Паўла да Галатаў.

О, неразумныя галаты, хто зачараваў вас, перад вачыма якіх быў накрэслены вобраз Езуса Хрыста ўкрыжаванага? Толькі пра адно хачу ад вас даведацца: ці праз учынкі паводле Закону вы атрымалі Духа, ці праз паслухмянасць адносна веры? Ці вы такія неразумныя, каб пачатае духам завяршаць цяпер целам? Няўжо марна вы столькі перацярпелі? Можа і сапраўды марна! Ці той, хто дае вам Духа і здзяйсняе між вамі цуды, робіць гэта праз учынкі паводле Закону або праз паслухмянасць адносна веры?

Гэта слова Божае.

РЭСПАНСАРЫЙНЫ ПСАЛЬМ (Лк 1, 69–70. 71–72. 73–75, Р.: пар. 68)

Рэфрэн: Благаслаўлёны Пан, бо народ свой збавіў.

69. Бог узняў моц збаўлення для нас

у доме Давіда, слугі свайго.

70. Як абвясціў спрадвеку

вуснамі сваіх святых прарокаў

Рэфрэн: Благаслаўлёны Пан, бо народ свой збавіў.

71. што збавіць нас ад ворагаў нашых

і ад рук усіх, хто нас ненавідзіць.

72. Каб праявіць міласэрнасць да айцоў нашых

і нагадаць пра святы запавет свой.

Рэфрэн: Благаслаўлёны Пан, бо народ свой збавіў.

73. Прысягу, якую даў Абрагаму, †

айцу нашаму, дасць нам. *

74. Каб, выбаўленыя з рук ворагаў нашых,

мы без страху служылі Яму

75. ў святасці і справядлівасці перад Ім *

ва ўсе дні нашыя.

Рэфрэн: Благаслаўлёны Пан, бо народ свой збавіў.

СПЕЎ ПЕРАД ЕВАНГЕЛЛЕМ (Пар. Дз 16, 14b)

Акламацыя: Аллелюя, аллелюя, аллелюя.

Адкрый, Пане, сэрца нашае,

каб мы прыслухоўваліся да словаў Твайго Сына.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 11, 5–13)

Прасіце, і будзе дадзена вам

+ Чытанне святога Евангелля паводле Лукі.

У той час:

Езус сказаў сваім вучням: Хтосьці з вас, маючы сябра, пойдзе да яго апоўначы і скажа яму: Дружа, пазыч мне тры боханы, бо сябар мой з дарогі зайшоў да мяне, а ў мяне няма чаго даць яму. А той знутры скажа яму ў адказ: Не турбуй мяне, дзверы ўжо замкнёныя, і дзеці мае на ложку са мною. Не магу ўстаць і даць табе. Кажу вам: калі ён не ўстане і не дасць яму з-за таго, што той сябра ягоны, то з-за настойлівасці ягонай устане і дасць яму, колькі патрабуе.

І Я вам кажу: прасіце, і будзе дадзена вам; шукайце, і знойдзеце; стукайце, і адчыняць вам. Бо кожны, хто просіць, атрымлівае; і хто шукае, знаходзіць; і хто стукае, таму адчыняць.

Калі ў нейкага з вас, бацькі, сын папросіць рыбы, ці той падасць яму замест рыбы змяю? Або, калі папросіць яйка, дасць яму скарпіёна? Калі ж вы, будучы злымі, умееце даваць добрыя дары дзецям вашым, тым больш Айцец Нябесны дасць Духа Святога тым, хто папросіць у Яго.

Гэта слова Пана.

Пятніца (XXVII)

ПЕРШАЕ ЧЫТАННЕ (Гал 3, 7–14)

Тыя, хто верыць, будуць благаслаўлёныя разам з верным Абрагамам

Чытанне Паслання святога апостала Паўла да Галатаў.

Браты:

Зразумейце, што тыя, хто верыць, гэта сыны Абрагама. І Пісанне, якое прадбачыла, што Бог праз веру апраўдае язычнікаў, ужо Абрагаму абвясціла добрую навіну: У табе благаслаўлёныя будуць усе народы. Таму тыя, хто верыць, будуць благаслаўлёныя разам з верным Абрагамам. А ўсе, хто спадзяецца на ўчынкі паводле Закону, знаходзяцца пад праклёнам, бо напісана: Пракляты кожны, хто не трымаецца ўсяго, што напісана ў кнізе Закону, каб чыніць гэта. А што дзякуючы Закону ніхто не апраўдваецца перад Богам, гэта відавочна, бо справядлівы вераю жыць будзе. Закон жа не з веры, але той, хто выконвае наказы, той жыць будзе дзякуючы ім.

Хрыстус адкупіў нас ад праклёну Закону, стаўшы праклёнам за нас, бо напісана: Пракляты кожны, хто вісіць на дрэве, — каб благаслаўленне Абрагама праз Хрыста Езуса пашырылася на язычнікаў, каб мы атрымалі праз веру абяцанага Духа.

Гэта слова Божае.

РЭСПАНСАРЫЙНЫ ПСАЛЬМ (Пс 111 (110), 1–2. 3–4. 5–6, Р.: 5b)

Рэфрэн: Пан вечна памятае пра свой запавет.

1. Буду славіць Пана ўсім сваім сэрцам *

у коле праведных і на сходзе.

2. Вялікія справы Пана, *

жаданыя для ўсіх, хто іх любіць.

Рэфрэн: Пан вечна памятае пра свой запавет.

3. Справа Ягоная — гэта хараство і веліч, *

а справядлівасць Ягоная трывае навекі.

4. Учыніў памятнымі свае цуды, *

ласкавы і міласэрны Пан.

Рэфрэн: Пан вечна памятае пра свой запавет.

5. Спажытак дае тым, хто Яго баіцца, *

навекі памятае пра свой запавет.

6. Моц сваіх справаў абвясціў свайму народу, *

каб даць яму спадчыну язычнікаў.

Рэфрэн: Пан вечна памятае пра свой запавет.

СПЕЎ ПЕРАД ЕВАНГЕЛЛЕМ (Ян 12, 31б–32)

Акламацыя: Аллелюя, аллелюя, аллелюя.

Цяпер князь гэтага свету будзе выкінуты вон, — кажа Пан, —

і Я, калі буду ўзняты над зямлёю, усіх прыцягну да сябе

Акламацыя: Аллелюя, аллелюя, аллелюя.

ЕВАНГЕЛЛЕ (Лк 11, 15–26)

Калі Я пальцам Божым выганяю злых духаў, то прыйшло да вас Божае Валадарства

+ Чытанне святога Евангелля паводле Лукі.

У той час:

Калі Езус выганяў злых духаў, казалі некаторыя з натоўпу: Ён выганяе дэманаў сілаю Бэльзэбула, князя дэманаў. А іншыя, выпрабоўваючы, патрабавалі ад яго знаку з неба.

Але Ён, ведаючы іх думкі, сказаў ім: Усялякае валадарства, якое падзялілася ў самім сабе, спусташаецца, і дом падае на дом. Калі ж і сатана раздзяліўся ў сабе, як устаіць валадарства ягонае? Вы ж кажаце, што Я сілаю Бэльзэбула выганяю злых духаў. А калі Я сілаю Бэльзэбула выганяю злых духаў, то сыны вашыя сілаю каго выганяюць іх? Таму яны будуць вашымі суддзямі. Калі Я пальцам Божым выганяю злых духаў, то прыйшло да вас Божае Валадарства. Калі ўзброены асілак пільнуе свой двор, у бяспецы маёнтак ягоны. Калі ж мацнейшы за яго нападзе і пераможа яго, то возьме ўсю зброю яго, на якую спадзяваўся, і раздасць здабычу сваю. Хто не са Мною, той супраць Мяне, і хто не збірае са Мною, той раскідвае.

Калі нячысты дух выйдзе з чалавека, то ходзіць па бязводных мясцінах, каб знайсці адпачынак, і, не знаходзячы, кажа: Вярнуся да свайго дому, адкуль выйшаў. І, прыйшоўшы, знаходзіць яго вымеценым і прыбраным. Тады ідзе і бярэ з сабою яшчэ сем духаў, больш злых за яго, і, увайшоўшы, жывуць там. І апошні стан гэтага чалавека становіцца горшым за папярэдні.

Гэта слова Пана.

Субота (XXVII)

ПЕРШАЕ ЧЫТАННЕ (Гал 3, 22–29)

Усе вы сыны Божыя праз веру

Чытанне Паслання святога апостала Паўла да Галатаў.

Браты:

Пісанне ўсіх замкнула пад грахом, каб абяцанне было дадзена веруючым праз веру ў Езуса Хрыста. Але да прыходу веры мы былі замкнёныя пад вартаю Закону да таго часу, калі належала аб’явіцца веры.

Таму Закон быў для нас выхаваўцам да Хрыста, каб мы апраўдаліся вераю. Калі ж прыйшла вера, мы ўжо не падуладныя выхаваўцу. Усе вы сыны Божыя праз веру ў Езуса Хрыста. Бо ўсе вы, хто ахрысціўся ў Хрыста, у Хрыста апрануліся. Няма ўжо ні юдэя, ні грэка; няма ні раба, ні свабоднага; няма ні мужчыны, ні жанчыны, бо ўсе вы адно ў Хрысце Езусе. Калі ж вы Хрыстовыя, то вы патомства Абрагама і, паводле абяцання, спадкаемцы.

Гэта слова Божае.

РЭСПАНСАРЫЙНЫ ПСАЛЬМ (Пс 105 (104), 2–3. 4–5. 6–7, Р.: 8а)

Рэфрэн: Вечна Пан памятае пра свой запавет.

2. Спявайце і грайце Пану псальмы, *

распавядайце пра ўсе Ягоныя цуды.

3. Ганарыцеся імем Яго святым, *

няхай радуюцца сэрцы тых, хто шукае Пана.

Рэфрэн: Вечна Пан памятае пра свой запавет.

4. Шукайце Пана і Яго моцы, *

шукайце заўсёды Яго аблічча.

5. Памятайце пра цуды Ягоныя, якія ўчыніў, *

пра знакі Яго і суды вуснаў Ягоных.

Рэфрэн: Вечна Пан памятае пра свой запавет.

6. Вы, патомства Абрагама, Яго слугі, *

сыны Якуба, вы Яго выбраныя.

7. Ён Пан Бог наш, *

па ўсёй зямлі Яго правасуддзе.

Рэфрэн: Вечна Пан памятае пра свой запавет.

СПЕЎ ПЕРАД ЕВАНГЕЛЛЕМ (Лк 11, 28)

Акламацыя: Аллелюя, аллелюя, аллелюя.

Шчаслівыя, хто слухае слова Божае

і захоўвае яго.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 11, 27–28)

Шчаслівае ўлонне, якое насіла Цябе, больш за тое, шчаслівыя, хто слухае слова Божае

+ Чытанне святога Евангелля паводле Лукі.

У той час:

Калі Езус прамаўляў да народа, адна жанчына з натоўпу ўзняла голас і сказала Яму: Шчаслівае ўлонне, якое насіла Цябе, і грудзі, якія кармілі Цябе!

А Ён сказаў: Больш за тое, шчаслівыя, хто слухае слова Божае і захоўвае яго.

Гэта слова Пана.

ХХVIII ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Іс 25, 6–10а)

Пан прыгатуе гасціну і вытра слёзы з усіх твараў

Чытанне кнігі прарока Ісаі.

У той дзень:

Пан Магуццяў прыгатуе для ўсіх народаў на гэтай гары

гасціну з тлустых страў, гасціну з добрага віна,

з туку касцей ды з найлепшага віна.

Скіне Ён на гэтай гары заслону,

што закрывае твар усіх народаў,

покрыва, расцягнутае над усімі плямёнамі.

Ён знішчыць смерць назаўсёды.

І вытра Пан Бог слёзы з усіх твараў,

і здыме ганьбу з народа свайго па усёй зямлі,

бо так сказаў Пан.

І скажуць у той дзень:

Гэта Ён, наш Бог!

На Яго мы спадзяваліся, што Ён нас збавіць.

Гэта Пан, у Ім наша надзея,

будзем радавацца і весяліцца ў Яго збаўленні!

Бо рука Пана спачне на гэтай гары.

Гэта слова Божае.

РЭСПАНСАРЫЙНЫ ПСАЛЬМ (Пс 23 (22), 1–3а. 3b–4. 5. 6, Р.: 6cd)

Рэфрэн: На доўгія дні пасялюся я ў доме Пана.

3. Пан — мой пастыр, ні ў чым не буду мець нястачы, *

4. Ён дазваляе спачываць мне на зялёных пашах.

Да водаў спакойных вядзе мяне, *

3. Ён душу маю пажыўляе.

Рэфрэн: На доўгія дні пасялюся я ў доме Пана.

Накіроўвае мяне на сцежкі справядлівасці *

дзеля Імя свайго.

4. Калі нават пайду далінай смяротнага ценю, †

не буду баяцца зла, бо Ты са мною. *

Твой жэзл і Твой посах мяне суцяшаюць.

Рэфрэн: На доўгія дні пасялюся я ў доме Пана.

5. Ты стол для мяне накрываеш *

на вачах маіх ворагаў;

намашчваеш галаву маю алеем, *

келіх мой перапоўнены.

Рэфрэн: На доўгія дні пасялюся я ў доме Пана.

7. Сапраўды, дабрыня і міласэрнасць Твая будуць са мною *

ва ўсе дні жыцця майго,

і пасялюся я ў доме Пана *

на доўгія дні.

Рэфрэн: На доўгія дні пасялюся я ў доме Пана.

ДРУГОЕ ЧЫТАННЕ (Флп 4, 12–14. 19–20)

Усё магу ў тым, хто ўзмацняе мяне

Чытанне Паслання святога апостала Паўла да Філіпянаў.

Браты:

Я ўмею быць і ў прыніжэнні, умею быць і ў дастатку; я прывучыўся да ўсяго і ва ўсім, і насычацца, і галадаць, і быць у дастатку, і цярпець нястачу. Усё магу ў тым, хто ўзмацняе мяне. Аднак вы добра зрабілі, раздзяліўшы са мною цярпенне маё.

А мой Бог няхай споўніць усялякую вашую патрэбу паводле свайго багацця ў хвале, у Езусе Хрысце. Богу ж і Айцу нашаму хвала на вякі вечныя.

Гэта слова Божае.

СПЕЎ ПЕРАД ЕВАНГЕЛЛЕМ (Пар. Эф 1, 17–18)

Акламацыя: Аллелюя, аллелюя, аллелюя.

Айцец нашага Пана Езуса Хрыста няхай асветліць вочы сэрца нашага,

каб мы ведалі, у чым надзея нашага паклікання.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 22, 1–10)

Усіх, каго сустрэнеце, запрасіце на вяселле

+ Чытанне святога Евангелля паводле Мацвея.

У той час:

Адказваючы, Езус зноў расказаў прыпавесць першасвятарам і старэйшынам народа: Валадарства Нябеснае падобнае да караля, які справіў вяселле для сына свайго. I паслаў слугаў сваіх паклікаць запрошаных на вяселле, але не хацелі прыйсці.

Зноў паслаў іншых слугаў, кажучы: Скажыце запрошаным: вось я прыгатаваў гасціну маю, зарэзаны валы мае і адкормлена жыўнасць, і ўсё падрыхтавана. Прыходзьце на вяселле!

Але яны пагардзілі і адышлі: хто на сваё поле, а хто на свой гандаль. Астатнія ж, схапіўшы слугаў ягоных, зняважылі і забілі іх.

Кароль жа раззлаваўся і, паслаўшы войска сваё, знішчыў забойцаў гэтых і падпаліў іхні горад.

Тады ён кажа сваім слугам: Вяселле гатова, але запрошаныя не былі годнымі. Таму пайдзіце на ростані і ўсіх, каго сустрэнеце, запрасіце на вяселле. I слугі тыя, выйшаўшы на дарогі, сабралі ўсіх, каго знайшлі: і кепскіх, і добрых. І напоўнілася вяселле гасцямі.

Гэта слова Пана.

ХХVIII ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Мдр 7, 7–11)

Багацце нічым я палічыў у параўнанні з ёю

Чытанне кнігі Мудрасці.

Я маліўся — і было дадзена мне разуменне; я заклікаў — і сышоў на мяне дух Мудрасці. Я аддаў ёй перавагу над скіпетрамі і тронамі, і багацце нічым я палічыў у параўнанні з ёю. Я не параўноўваў з ёю каштоўных камянёў, бо ўсё золата перад ёю — нікчэмны пясок, а срэбра перад ёй, як бруд.

Я палюбіў яе больш чым здароўе і прыгажосць, і больш хацеў бы мець яе чым святло, таму што бляск яе — непагасны. А разам з ёю да мяне прыйшлі ўсе даброты і незлічонае багацце ў яе руках.

Гэта слова Божае.

РЭСПАНСАРЫЙНЫ ПСАЛЬМ (Пс 90 (89), 12–13. 14–15. 16–17, Р.: 14)

Рэфрэн: Напоўні нас, Пане, сваёй міласэрнасцю.

12. Навучы нас так лічыць дні нашыя, *

каб мы здабылі мудрасць сэрца.

13. Вярніся, Пане, колькі ж яшчэ? *

Пашкадуй слугаў сваіх!

Рэфрэн: Напоўні нас, Пане, сваёй міласэрнасцю.

14. Напоўні раніцаю нас сваёй міласэрнасцю, *

і мы будзем цешыцца і весяліцца ва ўсе дні нашыя.

15. Узрадуй нас за дні, калі Ты прыгнятаў нас, *

за гады, калі мы бачылі нядолю.

Рэфрэн: Напоўні нас, Пане, сваёй міласэрнасцю.

16. Няхай Тваім слугам аб’явіцца справа Твая, *

і Твая веліч — іхнім сынам.

17. Няхай прыхільнасць Пана Бога нашага будзе над намі, †

і працу нашых рук умацуй, *

умацуй справу рук нашых.

Рэфрэн: Напоўні нас, Пане, сваёй міласэрнасцю.

ДРУГОЕ ЧЫТАННЕ (Гбр 4, 12–13)

Слова Божае здольнае судзіць думкі і намеры сэрца

Чытанне Паслання да Габрэяў.

Слова Божае жывое і дзейснае, вастрэйшае за ўсялякі меч двусечны. Яно пранікае ажно да падзелу душы і духа, суставаў і шпіку і здольнае судзіць думкі і намеры сэрца. І няма стварэння, схаванага ад Яго, але ўсё аголена і адкрыта перад вачыма таго, перад якім мы адкажам.

Гэта слова Божае.

СПЕЎ ПЕРАД ЕВАНГЕЛЛЕМ (Мц 5, 3)

Акламацыя: Аллелюя, аллелюя, аллелюя.

Шчаслівыя ўбогія духам,

бо іх ёсць Валадарства Нябеснае.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 10, 17–27)

Прадай усё, што маеш, і ідзі за Мною

+ Чытанне святога Евангелля паводле Марка.

У той час:

Калі Езус вырушыў у дарогу, падбег да Яго адзін чалавек, упаў перад Ім на калені і спытаўся ў Яго: Настаўнік добры, што мне зрабіць, каб атрымаць у спадчыну жыццё вечнае?

Езус сказаў яму: Чаму называеш Мяне добрым? Ніхто не ёсць добрым, толькі адзін Бог. Ты ведаеш запаведзі: не распуснічай, не забівай, не крадзі, не сведчы ілжыва, не ашуквай, шануй бацьку свайго і маці.

А той сказаў Яму ў адказ: Настаўнік, усё гэта я захоўваў з маладосці маёй.

Езус, паглядзеўшы на яго, умілаваў яго і сказаў: Табе нестае аднаго, ідзі, прадай усё, што маеш, і раздай убогім, і будзеш мець скарб у небе. Тады прыходзь і ідзі за Мною.

А ён засмуціўся ад гэтых слоў і адыйшоў маркотны, бо ў яго была вялікая маёмасць.

Езус паглядзеў навокал і сказаў сваім вучням: Як цяжка будзе тым, хто мае багацце ўвайсці ў Валадарства Божае! Вучні ж дзівіліся словам Ягоным. Але Езус зноў сказаў ім у адказ: Дзеці, як цяжка тым, хто спадзяецца на багацце, увайсці ў Валадарства Божае. Лягчэй вярблюду прайсці праз вушка іголкі, чым багатаму ўвайсці ў Валадарства Божае.

А яны яшчэ больш здзіўляліся і казалі адзін аднаму: Хто ж можа збавіцца?

Езус, зірнуўшы на іх, сказаў: У людзей гэта немагчыма, але не ў Бога; бо ў Бога ўсё магчыма.

Гэта слова Пана.

XXVIII ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (2 Вал 5, 14–17)

Вярнуўся Нааман да чалавека Божага і вызнаў Пана

Чытанне Другой кнігі Валадарстваў.

У тыя дні:

Пайшоў Нааман сірыец і акунуўся ў Ярдане сем разоў паводле слова Елісея, чалавека Божага, і абнавілася цела ягонае, як цела малога дзіцяці, і ачысцілася. Тады вярнуўся да чалавека Божага ён і ўсе, хто суправаджаў яго. Прыйшоў і стаў перад ім, і сказаў: Сапраўды я ведаю, што няма Бога на ўсёй зямлі, а толькі ў Ізраэлі. Таму прымі дар ад слугі твайго.

І адказаў Елісей: Як жывы Пан, перад абліччам якога я стаю, не прыму. А той прымушаў яго ўзяць, але ён адмовіўся.

І сказаў Нааман: Калі не, то, прашу, няхай слузе твайму дадуць столькі зямлі, колькі панясуць два мулы, бо не будзе больш слуга твой прыносіць усеспаленні і ахвяры іншым багам, апроч Пана.

Гэта слова Божае.

РЭСПАНСАРЫЙНЫ ПСАЛЬМ (Пс 98 (97), 1. 2–3аb. 3сd–4, Р.: пар. 2b)

Рэфрэн: Пан аб’явіў народам збаўленне сваё.

1. Спявайце Пану новую песню, *

бо Ён учыніў цуды.

Яму дапамагла Яго правіца *

і Яго святое плячо.

Рэфрэн: Пан аб’явіў народам збаўленне сваё.

2. Паказаў Пан сваё збаўленне, *

перад вачыма народаў аб’явіў сваю справядлівасць.

3. Успомніў пра сваю вернасць і міласэрнасць*

да дому Ізраэля.

Рэфрэн: Пан аб’явіў народам збаўленне сваё.

Убачылі ўсе межы зямлі *

збаўленне Бога нашага.

4. Усклікай Пану, уся зямля, *

радуйцеся, спявайце і грайце.

Рэфрэн: Пан аб’явіў народам збаўленне сваё.

ДРУГОЕ ЧЫТАННЕ (2 Цім 2, 8–13)

Калі церпім, то разам з Хрыстом валадарыць будзем

Чытанне Другога паслання святога апостала Паўла да Цімафея.

Уміліваны:

Памятай  пра Езуса Хрыста з пакалення Давіда, які ўваскрос з мёртвых паводле Евангелля майго, за якое я цярплю нядолю аж да кайданаў, нібы злачынца. Але Божага слова не зняволіш.

Таму я ўсё вытрымліваю дзеля выбраных, каб і яны атрымалі збаўленне ў Езусе Хрысце з вечнаю славаю. Праўдзівае слова: калі мы разам з Ім памерлі, то з Ім і ажывём; калі церпім, то разам з Ім валадарыць будзем; калі адрачэмся, і Ён адрачэцца ад нас; калі мы не верым, Ён застаецца верным, бо самога сябе адрачыся не можа.

Гэта слова Божае.

СПЕЎ ПЕРАД ЕВАНГЕЛЛЕМ (1 Тэс 5, 18)

Акламацыя: Аллелюя, аллелюя, аллелюя.

За ўсё дзякуйце,

бо такая адносна вас Божая воля ў Езусе Хрысце.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 17, 11–19)

Не знайшлося нікога, хто б вярнуўся аддаць славу Пану, акрамя гэтага чужынца

+ Чытанне святога Евангелля паводле Лукі.

Езус, калі ішоў у Ерузалем, праходзіў праз Самарыю і Галілею. І калі Ён  уваходзіў у адну вёску, сустрэлі Яго дзесяць пракажоных, якія сталі здалёк і моцным голасам казалі: Езус, Настаўнік, змілуйся над намі. Убачыўшы іх, Ён сказаў ім: Ідзіце, пакажыцеся святарам. А калі адышлі, яны ачысціліся.

І адзін з іх, убачыўшы, што стаў аздароўлены, вярнуўся, моцным голасам праслаўляючы Бога, і, упаўшы ніцма да ног Ягоных, дзякаваў Яму. А быў гэта самаранін. Тады Езус сказаў: Ці не дзесяць было ачышчаных, дзе ж дзевяць? Не знайшлося нікога, хто б вярнуўся аддаць славу Пану, акрамя гэтага чужынца? І сказаў яму: Устань, ідзі; вера твая збавіла цябе.

Гэта слова Пана.

Панядзелак (XXVIII)

ПЕРШАЕ ЧЫТАННЕ (Гал 4, 22–24. 26–27. 31 — 5, 1)

Мы дзеці не служанкі, але свабоднай

Чытанне Паслання святога апостала Паўла да Галатаў.

Браты:

Напісана, што ў Абрагама было два сыны: адзін ад служанкі, другі ад свабоднай. Але той, што ад служанкі, нарадзіўся паводле цела, а той, што ад свабоднай — з абяцання. У гэтым ёсць алегорыя: гэтыя дзве жанчыны сімвалізуюць два запаветы. Адзін, на гары Сінай, які нараджае да няволі — гэта Агар.

А верхні Ерузалем свабодны, ён — нашая маці. Бо напісана: Узвесяліся, бясплодная, што не нараджала; усклікні і закрычы, якая не цярпела родаў, таму што у пакінутай больш дзяцей, чым у замужняй.

Таму, браты, мы дзеці не служанкі, але свабоднай. Дзеля свабоды Хрыстус вызваліў вас, таму трывайце і не паддавайцеся ярму рабства.

Гэта слова Божае.

РЭСПАНСАРЫЙНЫ ПСАЛЬМ (Пс 113 (112), 1–2. 3–4. 5а і 6–7, Р.: пар. 2)

Рэфрэн: Няхай імя Пана благаславяць вечна.

17. Хваліце, слугі Пана, *

хваліце імя Пана.

18. Няхай будзе імя Пана благаслаўлёна *

цяпер і навекі.

Рэфрэн: Няхай імя Пана благаславяць вечна.

19. Ад усходу сонца да захаду *

няхай будзе праслаўлена імя Пана.

20. Узвышаны Пан над усімі народамі, *

над нябёсамі слава Ягоная.

Рэфрэн: Няхай імя Пана благаславяць вечна.

21. Хто падобны да Пана, Бога нашага, *

22. які схіляецца, каб паглядзець на неба і зямлю,

23. які падымае беднага з пылу

і са смецця ўзносіць убогага.

Рэфрэн: Няхай імя Пана благаславяць вечна.

СПЕЎ ПЕРАД ЕВАНГЕЛЛЕМ (пар. Пс 95 (94), 8аb)

Акламацыя: Аллелюя, аллелюя, аллелюя.

Не рабіце сёння цвёрдымі вашыя сэрцы,

але слухайце голас Пана.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 11, 29–32)

Гэтаму пакаленню не будзе дадзена знаку, апроч знаку Ёны

+ Чытанне святога Евангелля паводле Лукі.

У той час:

Калі стаў збірацца народ, Езус пачаў гаварыць: Пакаленне гэтае — нягоднае пакаленне, яно шукае знаку, і не будзе дадзена яму знаку, апроч знаку Ёны. Бо, як Ёна стаў знакам для нінівіцянаў, так будзе і Сын Чалавечы для гэтага пакалення. Каралева Поўдня ўстане на судзе з людзьмі гэтага пакалення і асудзіць іх, бо яна прыйшла з краю зямлі паслухаць мудрасць Саламонаву, а вось тут нешта большае за Саламона. Людзі з Нінівы ўстануць на судзе з гэтым пакаленнем і асудзяць яго, бо яны раскаяліся дзякуючы прапаведаванню Ёны, а вось тут нешта большае за Ёну.

Гэта слова Пана.

Аўторак (XXVIII)

ПЕРШАЕ ЧЫТАННЕ (Гал 5, 1–6)

Не мае моцы абразанне, але вера, якая дзейнічае праз любоў

Чытанне Паслання святога апостала Паўла да Галатаў.

Браты:

Дзеля свабоды Хрыстус вызваліў вас, таму трывайце і не паддавайцеся ярму рабства. Вось я, Павел, кажу вам: калі вы абразаецеся, не будзе вам ніякай карысці ад Хрыста. Яшчэ сведчу кожнаму чалавеку, які абразаецца, што ён  павінен выконваць увесь Закон. Вы, што апраўдваеце сябе Законам, адарваліся ад Хрыста і пазбавіліся ласкі. Мы ж у духу і праз веру чакаем надзеі справядлівасці. Таму што ў Хрысце Езусе не мае моцы ні абразанне, ні адсутнасць абразання, але вера, якая дзейнічае праз любоў.

Гэта слова Божае.

РЭСПАНСАРЫЙНЫ ПСАЛЬМ (Пс 119 (118), 41 і 43. 44–45. 47–48, Р.: 41а)

Рэфрэн: Няхай сыдзе на мяне Твая міласэрнасць.

41. Пане, няхай сыдзе на мяне Твая ласкавасць,  *

і Тваё збаўленне паводле Твайго слова.

43. Не забірай ніколі з маіх вуснаў слова праўды, *

бо спадзяюся на Твае прысуды.

Рэфрэн: Няхай сыдзе на мяне Твая міласэрнасць.

45. І буду захоўваць закон Твой *

заўсёды і на вякі вечныя.

46. І буду хадзіць па шырокім прасторы, *

бо я шукаю наказаў Тваіх.

Рэфрэн: Няхай сыдзе на мяне Твая міласэрнасць.

47. Буду цешыцца запаведзямі Тваімі, *

якія ўмілаваў я.

48. Рукі мае ўздыму да запаведзяў Тваіх, *

і буду разважаць над Тваімі пастановамі.

Рэфрэн: Няхай сыдзе на мяне Твая міласэрнасць.

СПЕЎ ПЕРАД ЕВАНГЕЛЛЕМ (Гбр 4, 12)

Акламацыя: Аллелюя, аллелюя, аллелюя.

Слова Божае жывое і дзейснае,

здольнае судзіць думкі і намеры сэрца.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 11, 37–41)

Давайце лепш міласціну, тады ўсё будзе ў вас чыстае

+ Чытанне святога Евангелля паводле Лукі.

У той час:

Калі Езус гаварыў, адзін фарысей запрасіў Яго да сябе абедаць. Ён прыйшоў і ўзлёг за сталом. Фарысей жа здзівіўся, што Ён не абмыў рук перад абедам.

Але Пан сказаў яму: Цяпер вы, фарысеі, звонку ачышчаеце кубкі і місы, а нутро вашае напоўнена драпежнасцю і злосцю. Неразумныя, ці не той, хто стварыў вонкавае, стварыў і тое, што ўнутры? Давайце лепш міласціну з таго, што ўнутры вас, тады ўсё будзе ў вас чыстае.

Гэта слова Пана.

Серада (XXVIII)

ПЕРШАЕ ЧЫТАННЕ (Гал 5, 18–25)

Тыя, хто належыць Хрысту, укрыжавалі цела разам з мукамі

Чытанне Паслання святога апостала Паўла да Галатаў.

Браты:

Калі кіруе вамі дух, то вы не пад законам. Учынкі ж цела вядомыя, а менавіта: распуста, нячыстасць, сваволя, ідалапаклонства, чарадзейства, варожасць, спрэчкі, зласлівасць, гнеў, сварлівасць, нязгоды, ерасі, зайздрасць, п’янства, непрыстойнасць і падобнае да гэтага. Кажу вам наперад, як і казаў, што тыя, хто гэта робіць, не атрымаюць у спадчыну Валадарства Божага.

А плён духа — гэта любоў, радасць, спакой, велікадушнасць, лагоднасць, дабрыня, вернасць, далікатнасць, стрыманасць. Супраць такіх няма Закону. А тыя, хто належыць Хрысту, укрыжавалі цела разам з мукамі і жаданнямі. Калі мы жывем паводле духа, то і паступаем паводле духа.

Гэта слова Божае.

РЭСПАНСАРЫЙНЫ ПСАЛЬМ (Пс 1, 1–2. 3. 4 і 6, Р.: пар. Ян 8, 12)

Рэфрэн: Хто пойдзе за Табою, Пане, той будзе мець святло жыцця.

1. Шчаслівы чалавек, які не ходзіць за радай бязбожных, †

і не ўзыходзіць на шлях грэшных *

і між насмешнікаў не засядае;

5. але ў Законе Пана яго асалода, *

над ім разважае ўдзень і ўначы.

Рэфрэн: Хто пойдзе за Табою, Пане, той будзе мець святло жыцця.

6. Ён будзе як дрэва пасаджанае каля воднага патоку, *

якое плод прыносіць у свой час,

і лісце яго не вяне, *

а ўсё, што ён чыніць, яму ўдаецца.

Рэфрэн: Хто пойдзе за Табою, Пане, той будзе мець святло жыцця.

7. Не такі лёс бязбожных: *

яны як мякіна, што вецер разносіць.

6. Бо ведае Пан шлях справядлівых, *

а дарога бязбожных загіне.

Рэфрэн: Хто пойдзе за Табою, Пане, той будзе мець святло жыцця.

СПЕЎ ПЕРАД ЕВАНГЕЛЛЕМ (Ян 10, 27)

Акламацыя: Аллелюя, аллелюя, аллелюя.

Авечкі Мае слухаюць голас Мой,

і Я ведаю іх, і яны ідуць за Мною.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 11, 42–46)

Гора вам фарысеям, і вам, кніжнікам, гора

+ Чытанне святога Евангелля паводле Лукі.

У той час:

Сказаў Пан: Гора вам, фарысеям, што даеце дзесятую частку з мяты, руты і ўсякай гародніны, і абмінаеце суд і любоў Божую. І гэта трэба было рабіць, і таго не пакідаць. Гора вам, фарысеям, бо любіце першыя месцы ў сінагогах і прывітанні на рынках. Гора вам, бо вы, быццам магілы нябачныя, па якіх ходзяць людзі і не ведаюць гэтага.

У адказ адзін з кніжнікаў сказаў Яму: Настаўнік, кажучы гэта, Ты абражаеш нас. А Ён сказаў: І вам, кніжнікам, гора, бо накладаеце на людзей цяжары нязносныя, хоць самі і адным пальцам не кранаеце гэтых цяжараў.

Гэта слова Пана.

Чацвер (XXVIII)

ПЕРШАЕ ЧЫТАННЕ (Эф 1, 1–10)

Выбраў нас у Ім перад стварэннем свету

Чытанне Паслання святога апостала Паўла да Эфесцаў.

Павел, воляю Божаю апостал Езуса Хрыста, святым, што ў Эфесе, і верным у Хрысце Езусе: ласка вам і спакой ад Бога, Айца нашага, і Пана Езуса Хрыста.

Благаслаўлёны Бог і Айцец Пана нашага Езуса Хрыста, які благаславіў нас у Хрысце ўсялякім духоўным благаслаўленнем на нябёсах, бо Ён выбраў нас у Ім перад стварэннем свету, каб мы былі святымі і беззаганнымі перад Ім у любові. Ён прадвызначыў нас для ўсынаўлення праз Езуса Хрыста, паводле ўпадабання сваёй волі, дзеля хвалы сваёй праслаўленай ласкі, якою Ён адарыў нас ва Умілаваным. У Ім мы маем адкупленнне Ягонаю Крывёю, дараванне правінаў, паводле багацця ласкі Ягонай, якою шчодра адарыў нас ва ўсялякай мудрасці і разуменні, дазволіўшы нам пазнаць таямніцу сваёй волі, паводле свайго ўпадабання, якое раней паклаў ў Ім для спаўнення паўнаты часу, каб аб’яднаць ўсё ў Хрысце: тое, што на небе і на зямлі.

Гэта слова Божае.

РЭСПАНСАРЫЙНЫ ПСАЛЬМ (Пс 98 (97), 1. 2–3аb. 3сd–4. 5–6, Р.: 2а)

Рэфрэн: Пан паказаў сваё збаўленне.

1. Спявайце Пану новую песню, *

бо Ён учыніў цуды.

Яму дапамагла Яго правіца *

і Яго святое плячо.

Рэфрэн: Пан паказаў сваё збаўленне.

2. Паказаў Пан сваё збаўленне, *

перад вачыма народаў аб’явіў сваю справядлівасць.

3. Успомніў пра сваю вернасць і міласэрнасць*

для дому Ізраэля.

Рэфрэн: Пан паказаў сваё збаўленне.

Убачылі ўсе межы зямлі *

збаўленне Бога нашага.

4. Усклікай Пану, уся зямля, *

радуйцеся, спявайце і грайце.

Рэфрэн: Пан паказаў сваё збаўленне.

5. Грайце Пану на гуслях, *

на гуслях і на арфе.

6. Пад гучанне трубаў і рога *

радасна ўсклікайце перад Панам і Валадаром.

Рэфрэн: Пан паказаў сваё збаўленне.

СПЕЎ ПЕРАД ЕВАНГЕЛЛЕМ (Ян 14, 6)

Акламацыя: Аллелюя, аллелюя, аллелюя.

Я — дарога і праўда, і жыццё, — кажа Пан.

Ніхто не прыходзіць да Айца інакш, як толькі праз Мяне.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 11, 47–54)

Няхай спагнаная будзе з пакалення гэтага ўся кроў прарокаў, ад крыві Абэля аж да крыві Захарыі

+ Чытанне святога Евангелля паводле Лукі.

У той час:

Сказаў  Пан: Гора вам, таму што будуеце грабніцы прарокам, а бацькі вашыя пазабівалі іх. Гэтым вы сведчыце пра ўчынкі бацькоў вашых і згаджаецеся з гэтым: яны пазабівалі іх, а вы будуеце.

Таму і Мудрасць Божая сказала: Пашлю да іх прарокаў і апосталаў, і некаторых заб’юць і будуць пераследаваць. Няхай спагнаная будзе з пакалення гэтага ўся кроў прарокаў, пралітая ад стварэння свету, ад крыві Абэля аж да крыві Захарыі, забітага паміж алтаром і святыняй. Сапраўды кажу вам: спагнаная будзе з гэтага пакалення.

Гора вам, кніжнікам, таму што забралі ключ пазнання. Самі не ўвайшлі і перашкодзілі тым, хто ўваходзіў.

Пасля гэтых слоў кніжнікі і фарысеі пачалі моцна нападаць на Яго і дапытвацца ў Яго шмат пра што. І хацелі пачуць што-небудзь з вуснаў Ягоных, каб абвінаваціць Яго.

Гэта слова Пана.

Пятніца (XXVIII)

ПЕРШАЕ ЧЫТАННЕ (Эф 1, 11–14)

Мы раней спадзяваліся на Хрыста, і былі пазначаныя пячаткаю Духа Святога

Чытанне Паслання святога апостала Паўла да Эфесцаў.

Браты:

У Хрысце мы былі выбраны і прадвызначаны згодна з намерам таго, хто ўсё здзяйсняе паводле пастанаўлення волі сваёй, каб мы, якія раней спадзяваліся на Хрыста, былі для хвалы Ягонай славы.

У Ім і вы, калі пачулі слова праўды, добрую навіну пра збаўленне вашае, і паверылі ў Яго, былі пазначаныя пачаткаю абяцанага Духа Святога, які ёсць задаткам нашай спадчыны дзеля адкуплення Ягонага набытку, для хвалы Ягонай славы.

Гэта слова Божае.

РЭСПАНСАРЫЙНЫ ПСАЛЬМ (Пс 33 (32), 1–2. 4–5. 12–13, Р.: 12b)

Рэфрэн: Шчаслівы народ, які Пан сабе выбраў.

3. Радуйцеся ў Пану, справядлівыя, *

праведным належыць хваліць Яго.

4. Слаўце Пана на гуслях, *

грайце Яму на дзесяціструннай арфе.

Рэфрэн: Шчаслівы народ, які Пан сабе выбраў.

4. Праўдзівае слова Пана, *

і ўсе ўчынкі Ягоныя верныя.

5. Ён любіць справядлівасць і правасуддзе, *

міласцю Пана поўніцца зямля.

Рэфрэн: Шчаслівы народ, які Пан сабе выбраў.

12. Шчаслівы народ, Богам якога ёсць Пан, *

народ, які Ён выбраў сабе ў спадчыну.

13. Пан паглядае з нябёсаў, *

бачыць усіх сыноў чалавечых.

Рэфрэн: Шчаслівы народ, які Пан сабе выбраў.

СПЕЎ ПЕРАД ЕВАНГЕЛЛЕМ (Пс 33 (32), 22)

Акламацыя: Аллелюя, аллелюя, аллелюя.

Міласэрнасць Твая, Пане, няхай будзе над намі, *

бо мы на Цябе спадзяёмся!

Акламацыя: Аллелюя, аллелюя, аллелюя.

ЕВАНГЕЛЛЕ (Лк 12, 1–7)

У вас і валасы ўсе на галаве палічаны

+ Чытанне святога Евангелля паводле Лукі.

У той час:

Калі сабраліся тысячы людзей, так што цяснілі адзін  аднаго, Езус пачаў гаварыць спачатку вучням сваім: Сцеражыцеся закваскі крывадушнасці фарысейскай. Няма нічога схаванага, што б не выявілася, і патаемнага, пра што б не даведаліся. Таму ўсё, што вы сказалі ў цемры, будзе пачута пры святле, і што сказалі на вуха ў пакоях, будзе абвешчана з дахаў.

Кажу ж вам, маім сябрам: не бойцеся тых, хто забівае цела, а потым не можа нічога больш зрабіць. Я пакажу вам, каго трэба баяцца: бойцеся таго, хто пасля забойства мае ўладу ўкінуць у геену; сапраўды кажу вам, яго бойцеся.

Ці ж не пяць вераб’ёў прадаецца за два асы? І ніводзін з іх не забыты перад Богам. А ў вас і валасы ўсе на галаве палічаны. Не бойцеся: вы даражэйшыя за многіх вераб’ёў.

Гэта слова Пана.

Субота (XXVIII)

ПЕРШАЕ ЧЫТАННЕ (Эф 1, 15–23)

Паставіў Хрыста галавою Касцёла, які ёсць целам Ягоным

Чытанне Паслання святога апостала Паўла да Эфесцаў.

Браты:

Пачуўшы пра вашую веру ў Езуса Хрыста і пра любоў да ўсіх святых, не перастаю дзякаваць за вас Богу, успамінаючы вас у малітвах сваіх, каб Бог Пана нашага Езуса Хрыста, Айцец славы, даў вам Духа мудрасці і адкрыцця ў пазнанні Яго і прасвятліў вочы сэрца вашага, каб вы ведалі, у чым надзея паклікання Ягонага, якое багацце слаўнай спадчыны Ягонай для святых і якая нязмерная веліч моцы Ягонай у нас, веруючых праз дзеянне магутнай сілы Ягонай, якую Ён выявіў у Хрысце, калі ўваскрасіў Яго з мёртвых і пасадзіў праваруч сябе на нябёсах, вышэй за ўсялякае княжанне, і ўладу, і сілу, і панаванне, і за ўсялякае імя, якое называюць не толькі ў гэтым веку, але і ў будучым.

І ўсё пакарыў пад ногі Ягоныя, і паставіў Яго па-над усім галавою Касцёла, які ёсць целам Ягоным, паўнатою таго, хто напаўняе ўсё ва ўсім.

Гэта слова Божае.

РЭСПАНСАРЫЙНЫ ПСАЛЬМ (Пс 8, 2–3а. 4–5. 6–7а, Р.: 7)

Рэфрэн: Даў Свайму Сыну ўладу над стварэннем.

2. О, Пане, Божа наш, *

якое велічнае імя Тваё па ўсёй зямлі.

Веліч Твая ўзносіцца па-над нябёсамі. *

3. З вуснаў дзяцей і немаўлят Ты ўчыніў хвалу.

Рэфрэн: Даў Свайму Сыну ўладу над стварэннем.

4. Калі я бачу Твае нябёсы, справу пальцаў Тваіх, *

месяц і зоркі, якія Ты ўмацаваў:

5. то чым ёсць чалавек, што Ты пра яго памятаеш, *

і сын чалавечы, што Ты ўзгадваеш пра яго?

Рэфрэн: Даў Свайму Сыну ўладу над стварэннем.

6. Ты ўчыніў яго мала меншым ад анёлаў, *

славаю і веліччу ўвянчаў яго.

7. Паставіў яго валадаром *

над справай рук Тваіх.

Рэфрэн: Даў Свайму Сыну ўладу над стварэннем.

СПЕЎ ПЕРАД ЕВАНГЕЛЛЕМ (Ян 15, 26b. 27а)

Акламацыя: Аллелюя, аллелюя, аллелюя.

Дух праўды будзе сведчыць пра Мяне, — кажа Пан, —

і вы таксама будзеце сведчыць.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 12, 8–12)

Дух Святы навучыць вас у тую гадзіну, што трэба казаць

+ Чытанне святога Евангелля паводле Лукі.

У той час:

Езус сказаў сваім вучням: Кожны, хто вызнае Мяне перад людзьмі, таго прызнае і Сын Чалавечы перад анёламі Божымі. А хто адрачэцца ад Мяне перад людзьмі, ад таго адракуся і Я перад анёламі Божымі. Кожнаму, хто скажа слова на Сына Чалавечага, будзе адпушчана, а таму, хто блюзнерыць супраць Духа Святога, не будзе адпушчана. Калі вас прывядуць у сінагогі, і да кіраўнікоў, і да ўлады, не турбуйцеся, як або што адказваць, ці што гаварыць, бо Дух Святы навучыць вас у тую гадзіну, што трэба казаць.

Гэта слова Пана.

ХХIX ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Іс 45, 1. 4–6)

Я трымаю моцна правіцу Кіра, каб  пакарыць перад абліччам Ягоным народы

Чытанне кнігі прарока Ісаі.

Так кажа Пан свайму памазанніку Кіру:

Я трымаю моцна  ягоную правіцу,

каб пакарыць перад абліччам ягоным народы

і развязаць паясы каралёў,

каб адчыніць перад ім дзверы;

каб брамы не былі зачыненымі.

Дзеля слугі майго Якуба

і Ізраэля, выбранніка майго,

я назваў цябе імем тваім;

Я даў табе ганаровае імя,

хоць ты і не ведаў Мяне.

Я — Пан, і няма іншага.

Апроч Мяне няма бога.

Я падперазаў цябе, хоць ты не ведаў Мяне,

каб даведаліся ад усходу сонца і да захаду,

што няма нікога апроч Мяне.

Я — Пан, і няма іншага.

Гэта слова Божае.

РЭСПАНСАРЫЙНЫ ПСАЛЬМ (Пс 96 (95), 1 і 3. 4–5. 7–8. 9–10а і c, Р.: 7b)

Рэфрэн: Аддайце Пану славу і моц.

5. Спявайце Пану новую песню, *

спявай Пану, уся зямля.

3. Апавядайце між плямёнамі пра  славу Яго, *

паміж усімі народамі пра цуды Ягоныя.

Рэфрэн: Аддайце Пану славу і моц.

4. Бо вялікі Пан і вельмі праслаўлены, *

Ён грозны па-над усімі багамі.

5. Бо ўсе богі народаў — ідалы, *

а Пан стварыў нябёсы.

Рэфрэн: Аддайце Пану славу і моц.

7. Аддайце Пану, плямёны народаў, *

аддайце Пану славу і моц,

8. аддайце Пану славу дзеля імя Ягонага. *

Прыносьце ахвяры і ўваходзьце ў Ягоныя дзядзінцы.

Рэфрэн: Аддайце Пану славу і моц.

9. Пакланіцеся Пану ў велічнай святыні. *

Дрыжы, уся зямля, перад Яго абліччам.

10. Кажыце між плямёнамі: Пан валадарыць, *

Ён будзе судзіць народы справядліва.

Рэфрэн: Аддайце Пану славу і моц.

ДРУГОЕ ЧЫТАННЕ (1 Тэс 1, 1–5b)

Памятаючы пра вашую справу веры і клопат любові, і пра цярплівую надзею

Чытанне Перашага паслання святога апостала Паўла да Тэсаланікійцаў.

Павел і Сілуан, і Цімафей да Касцёла Тэсаланікійцаў у Богу Айцу і Пану, Езусе Хрысце; ласка вам і спакой.

За ўсіх вас заўсёды дзякуем Богу, узгадваючы вас у малітвах нашых, няспынна памятаючы пра вашую справу веры і клопат любові, і пра цярплівую надзею на Пана нашага Езуса Хрыста перад Богам і Айцом нашым, ведаючы, умілаваныя Богам браты, пра выбранне вашае. Бо нашае Евангелле не было да вас толькі ў слове, але і ў сіле, і ў Святым Духу, і ў поўнай перакананасці.

Гэта слова Божае.

СПЕЎ ПЕРАД ЕВАНГЕЛЛЕМ (Флп 2, 15d. 16a)

Акламацыя: Аллелюя, аллелюя, аллелюя.

Ззяеце, нібы светачы, у свеце,

трымаючы слова жыцця.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 22, 15–21)

Аддайце цэзарава цэзару, а Божае — Богу

+ Чытанне святога Евангелля паводле Мацвея.

У той час:

Фарысеі пайшлі і раіліся, як бы злавіць Езуса на словах.

I пасылаюць да Яго вучняў сваіх разам з прыхільнікамі Ірада, каб сказалі: Настаўнік, мы ведаем, што Ты праўдзівы і шляху Божаму праўдзіва навучаеш і не зважаеш ні на кога, бо не глядзіш на асобу чалавека. Таму скажы нам: Як Табе здаецца, ці належыць даваць падатак цэзару, ці не?

Але Езус, ведаючы зласлівасць іхнюю, сказаў: Што выпрабоўваеце Мяне, крывадушныя? Пакажыце Мне падатковую манету. Яны прынеслі Яму дынар. І кажа ім: Чыя гэта выява і надпіс? Кажуць Яму: Цэзара. Тады кажа ім: Дык аддайце цэзарава цэзару, а Божае — Богу.

Гэта слова Пана.

ХХIX ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Іс 53, 10–11)

Калі ж прынясе жыццё сваё ў ахвяру за грахі, убачыць вечнае патомства

Чытанне кнігі прарока Ісаі.

Пан пажадаў раздавіць яго цярпеннем. Калі ж прынясе жыццё сваё ў ахвяру за грахі, убачыць вечнае патомства, і волю Пана здзейсніць ягоная рука. За цярпенні сваёй душы ён убачыць святло і ім насыціцца. Мой справядлівы слуга апраўдае многіх і сам панясе іхнія правіны.

Гэта слова Божае.

РЭСПАНСАРЫЙНЫ ПСАЛЬМ (Пс 33 (32), 4–5. 18–19. 20 і 22, Р.: 22)

Рэфрэн: Міласэрнасць Твая, няхай будзе над намі.

4. Праўдзівае слова Пана, *

і ўсе ўчынкі Ягоныя верныя.

5. Ён любіць справядлівасць і правасуддзе, *

міласцю Пана поўніцца зямля.

Рэфрэн: Міласэрнасць Твая, няхай будзе над намі.

18. Вось вока Пана над тымі, хто Яго баіцца, *

над тымі, хто спадзяецца на Яго міласэрнасць,

19. каб Ён душу іх уратаваў ад смерці *

і накарміў іх у час голаду.

Рэфрэн: Міласэрнасць Твая, няхай будзе над намі.

20. Душа наша чакае Пана, *

Ён — наша дапамога і абарона.

22. Міласэрнасць Твая, Пане, няхай будзе над намі, *

бо мы на Цябе спадзяёмся!

Рэфрэн: Міласэрнасць Твая, няхай будзе над намі.

ДРУГОЕ ЧЫТАННЕ (Гбр 4, 14–16)

Наблізімся з даверам да трону ласкі

Чытанне Паслання да Габрэяў.

Браты:

Маючы першасвятара вялікага, які прайшоў нябёсы, Езуса, Сына Божага, будзем цвёрда трымацца вызнання нашага. Бо мы маем не такога першасвятара, які не мог бы спачуваць слабасцям нашым, але такога, які, паводле падабенства, зведаў усе выпрабаванні, акрамя грэху. Таму наблізімся з даверам да трону ласкі, каб атрымаць міласэрнасць і знайсці ласку для своечасовай дапамогі.

Гэта слова Божае.

СПЕЎ ПЕРАД ЕВАНГЕЛЛЕМ (Мк 10, 45)

Акламацыя: Аллелюя, аллелюя, аллелюя.

Сын Чалавечы прыйшоў, каб служыць

і аддаць жыццё сваё для адкуплення многіх.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 10, 42–45)

Сын Чалавечы прыйшоў, каб аддаць жыццё сваё для адкуплення многіх

+ Чытанне святога Евангелля паводле Марка.

У той час:

Езус паклікаў Дванаццаць і сказаў ім: Вы ведаеце, што тыя, хто лічацца князямі народаў, пануюць над імі і вяльможы іх уладараць над імі. Але не так няхай будзе між вамі: хто хоча быць найбольшым сярод вас, няхай будзе вам слугою; і хто хоча сярод вас быць першым, няхай будзе нявольнікам усіх.

Бо і Сын Чалавечы не на тое прыйшоў, каб Яму служылі, але каб служыць і аддаць жыццё сваё для адкуплення многіх.

Гэта слова Пана.

XXIX ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Зых 17, 8–13)

Калі Майсей падымаў рукі, перамагаў Ізраэль

Чытанне кнігі Зыходу.

У тыя дні:

Прыйшлі амалекіцяне і ваявалі з Ізраэлем у Рэфідыме. І сказаў Майсей Езусу Навіну: Выберы нам мужоў і ідзі біцца з амалекіцянамі; заўтра я стану на вяршыні пагорка, і жазло Божае будзе ў руцэ маёй.

І зрабіў Езус, як сказаў яму Майсей, і пайшоў біцца з амалекіцянамі. А Майсей, і Аарон, і Хур узышлі на вяршыню пагорка. Калі Майсей падымаў рукі свае, перамагаў Ізраэль, а калі апускаў рукі свае, перамагаў Амалек.  Калі рукі Майсеевы ацяжэлі, тады ўзялі камень і падставілі яму, і ён сеў на ім, а Аарон і Хур падтрымлівалі рукі ягоныя, адзін з аднаго, а другі з другога боку. І былі рукі яго паднятыя аж да захаду сонца.

І перамог Езус Амалека і народ ягоны выстрыём мяча.

Гэта слова Божае.

РЭСПАНСАРЫЙНЫ ПСАЛЬМ (Пс 121 (120), 1–2. 3–4. 5–6. 7–8, Р.: пар. 2)

Рэфрэн: Дапамога ад Пана, які стварыў неба і зямлю.

1. Узнімаю вочы свае да вышыняў: *

адкуль прыйдзе мая дапамога?

2. Дапамога мая ад Пана, *

які стварыў неба і зямлю.

Рэфрэн: Дапамога ад Пана, які стварыў неба і зямлю.

3. Ён не дасць пахіснуцца назе тваёй, *

не задрэмле той, хто цябе сцеражэ.

4. Не дрэмле і не спіць *

той, хто сцеражэ Ізраэль.

Рэфрэн: Дапамога ад Пана, які стварыў неба і зямлю.

5. Пан сцеражэ цябе, *

Пан — твой цень, Ён праваруч цябе.

6. Удзень сонца не ўдарыць цябе, *

ані месяц ноччу.

Рэфрэн: Дапамога ад Пана, які стварыў неба і зямлю.

7. Пан захавае цябе ад усякага зла, *

будзе берагчы душу тваю.

8. Пан будзе сцерагчы выйсце тваё і вяртанне *

цяпер і навекі.

Рэфрэн: Дапамога ад Пана, які стварыў неба і зямлю.

ДРУГОЕ ЧЫТАННЕ (2 Цім 3, 14 — 4, 2)

Каб Божы чалавек быў дасканалы, да ўсякай добрай справы гатовы

Чытанне Другога паслання святога апостала Паўла да Цімафея.

Умілаваны:

Трывай у тым, чаму навучыўся і што табе даручана, ведаючы, ад каго навучыўся. Бо ад дзіцячых гадоў ведаеш святыя пісанні, якія могуць навучыць цябе мудрасці дзеля збаўлення праз веру ў Хрысце Езусе. Усякае Пісанне натхнёнае Богам і карыснае для навучання, для пераконвання, для настаўлення, для выхавання ў праведнасці, каб Божы чалавек быў дасканалы, да ўсякай добрай справы гатовы.

Заклінаю цябе перад Богам і Панам нашым Езусам Хрыстом, які будзе судзіць жывых і мёртвых, і перад прыйсцем Ягоным, і перад Валадарствам Ягоным: прапаведуй гэтае слова, настаўляй у час і не ў час, пераконвай, забараняй, заахвочвай з усёю доўгацярплівасцю і павучаннем.

Гэта слова Божае.

СПЕЎ ПЕРАД ЕВАНГЕЛЛЕМ (Гбр 4, 12)

Акламацыя: Аллелюя, аллелюя, аллелюя.

Жывое слова Божае і дзейснае,

здольнае судзіць думкі і намеры сэрца.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 18, 1–8)

Бог абароніць выбраных сваіх, якія просяць Яго

+ Чытанне святога Евангелля паводле Лукі.

У той час:

Езус расказаў сваім вучням прыпавесць пра тое, што трэба заўсёды маліцца і не падаць духам: У адным горадзе быў суддзя, які Бога не баяўся і людзей не саромеўся. У тым самым горадзе была адна ўдава, і яна, прыходзячы да яго, казала: Абарані мяне ад праціўніка майго.

Але ён доўгі час не хацеў. А потым сказаў сам сабе: Хоць і Бога не баюся, і людзей не саромеюся, але з-за таго, што гэтая ўдава не дае мне спакою, абараню яе, каб яна не прыходзіла больш дакучаць мне.

І сказаў Пан: Паслухайце, што кажа несправядлівы суддзя. Дык ці ж Бог не абароніць выбраных сваіх, якія просяць Яго дзень і ноч, хоць і марудзіць абараніць іх? Кажу вам, што неўзабаве абароніць іх.

Аднак Сын Чалавечы, прыйшоўшы, ці знойдзе веру на зямлі?

Гэта слова Пана.

Панядзелак (XXIX)

ПЕРШАЕ ЧЫТАННЕ (Эф 2, 1–10)

Бог ажывіў нас разам з Хрыстом і пасадзіў на нябёсах

Чытанне Паслання святога апостала Паўла да Эфесцаў.

Браты:

І вы некалі былі мёртвымі з-за праступкаў і грахоў вашых, у якіх вы калісьці жылі, згодна са звычаямі гэтага свету, па волі князя, які ўладарыць у паветры, духа, які дзейнічае цяпер у сынах непаслухмянасці. Сярод іх і мы калісьці жылі паводле жаданняў нашага цела, выконваючы волю цела і намераў, і былі па прыродзе дзецьмі гневу, як і астатнія.

Бог, будучы багатым на міласэрнасць, у сваёй вялікай любові палюбіў нас, і нас, мёртвых з-за грахоў грахоў, ажывіў разам з Хрыстом. Вы збаўлены ласкаю. Ён уваскрасіў і пасадзіў на нябёсах у Хрысце Езусе, каб паказаць у наступных вяках нязмернае багацце сваёй ласкі праз дабрыню да нас у Хрысце Езусе.

Бо ласкаю вы збаўлены праз веру. І гэта не ад вас, гэта Божы дар. Не ад учынкаў, каб ніхто не хваліўся. Бо мы — Яго справа, створаныя ў Хрысце Езусе для добрых учынкаў, якія Бог загадзя падрыхтаваў, каб мы ў іх жылі.

Гэта слова Божае.

РЭСПАНСАРЫЙНЫ ПСАЛЬМ (Пс 100 (99), 2. 3. 4. 5, Р.: 3b)

Рэфрэн: Пан стварыў нас, і мы Ягоныя.

2. Усклікай Пану, уся зямля, *

з радасцю служыце Пану.

Станьце перад Яго абліччам *

з радасным спевам.

Рэфрэн: Пан стварыў нас, і мы Ягоныя.

3. Ведайце, што Пан ёсць Богам, *

Ён стварыў нас, і мы Ягоныя.

Мы Яго народ *

і авечкі Ягонай паствы.

Рэфрэн: Пан стварыў нас, і мы Ягоныя.

4. Уваходзьце ў брамы Яго з падзякаю, †

на дзядзінцы Ягоныя з пахвалою, *

праслаўляйце і благаслаўляйце Яго імя.

5. Бо Пан ёсць добры, навекі Ягоная міласэрнасць, *

і вернасць Яго з пакалення ў пакаленне.

Рэфрэн: Пан стварыў нас, і мы Ягоныя.

СПЕЎ ПЕРАД ЕВАНГЕЛЛЕМ (Мц 5, 3)

Акламацыя: Аллелюя, аллелюя, аллелюя.

Шчаслівыя ўбогія духам,

бо іх ёсць Валадарства Нябеснае.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 12, 13–21)

Каму ж дастанецца тое, што ты нарыхтаваў?

+ Чытанне святога Евангелля паводле Лукі.

У той час:

Нехта з натоўпу сказаў Езусу: Настаўнік, скажы брату майму, каб ён падзяліўся са мною спадчынай. Але Езус адказаў яму: Чалавеча, хто паставіў Мяне судзіць або раздзяляць вас?

Пры гэтым сказаў ім: Глядзіце, сцеражыцеся ўсялякай прагнасці, бо нават калі хтосьці мае дастатак, жыццё яго не залежыць ад ягонай маёмасці.

І расказаў ім прыпавесць: у аднаго багатага чалавека добра ўрадзіла поле. І ён разважаў сам у сабе: Што мне рабіць? Няма куды мне сабраць ураджай мой. І сказаў: Вось што зраблю: паламаю засекі мае і збудую большыя, і збяру туды ўсё збожжа маё і ўсё дабро маё. І скажу душы маёй: Душа, шмат дабра ў цябе ляжыць на многія гады. Адпачывай, еш, пі і весяліся. Але Бог сказаў яму: Неразумны, гэтай жа ноччу забяруць душу тваю у цябе. Каму ж дастанецца тое, што ты нарыхтаваў? Так бывае з тым, хто збірае скарбы сабе, а не перад Богам багацее.

Гэта слова Пана.

Аўторак (XXIX)

ПЕРШАЕ ЧЫТАННЕ (Эф 2, 12–22)

Ён — мір наш, які ўчыніў адно і другое адзіным

Чытанне Паслання святога апостала Паўла да Эфесцаў.

Браты:

Без Хрыста вы былі адкінутымі ад грамадства ізраэльскага і чужымі запавету абяцання, вы не мелі надзеі і былі бязбожнікамі ў свеце.

Цяпер у Хрысце Езусе вы, якія калісьці былі далёка, сталіся блізкімі дзякуючы крыві Хрыста. Бо Ён — мір наш, які ўчыніў адно і другое адзіным і мур варожасці, што падзяляў, зруйнаваў у Целе сваім, а закон запаведзяў знішчыў навучаннем, каб з двух стварыць у сабе аднаго новага чалавека, усталёўваючы мір, і ў адным целе зноў прымірыць адных і другіх з Богам праз крыж, забіўшы на ім варожасць. І, прыйшоўшы, Ён абвясціў мір вам, якія далёка, і мір тым, якія блізка. Бо праз Яго мы, адны і другія, маем доступ у адным Духу да Айца.

Таму вы ўжо не чужыя і не прыхадні, але суграмадзяне святых і дамачадцы Бога, умацаваныя на падмурку апосталаў і прарокаў, дзе сам Езус Хрыстус з’яўляецца вуглавым каменем, на якім кожны складзены разам будынак вырастае як святая ў Пану святыня. У ёй і вы разам будуецеся Духам, каб быць жыллём Бога.

Гэта слова Божае.

РЭСПАНСАРЫЙНЫ ПСАЛЬМ (Пс 85 (84), 9аb–10. 11–12. 13–14, Р.: пар. 9)

Рэфрэн: Пан абвяшчае спакой свайму народу.

9. Паслухаю, што гаворыць Пан Бог. *

Ён спакой абвяшчае народу і святым сваім,

няхай не вяртаюцца да шаленства.

10. Сапраўды, Яго збаўленне блізкае †

для тых, хто баіцца Яго, *

і слава Божая будзе жыць на нашай зямлі.

Рэфрэн: Пан абвяшчае спакой свайму народу.

19. Міласэрнасць і вернасць сустрэнуцца разам, *

справядлівасць і спакой пацалуюцца.

20. Вернасць вырасце з зямлі, *

а справядлівасць будзе пазіраць з нябёсаў.

Рэфрэн: Пан абвяшчае спакой свайму народу.

21. Пан адорыць нас шчасцем, *

а зямля наша дасць свой плён.

22. Справядлівасць пойдзе перад Ім *

і паставіць на шлях крокі свае.

Рэфрэн: Пан абвяшчае спакой свайму народу.

СПЕЎ ПЕРАД ЕВАНГЕЛЛЕМ (Лк 21, 36)

Акламацыя: Аллелюя, аллелюя, аллелюя.

Чувайце ўвесь час і маліцеся,

каб вы маглі стаць перад Сынам Чалавечым.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 12, 35–38)

Шчаслівыя слугі, якіх пан прыйшоўшы знойдзе ў чуванні

+ Чытанне святога Евангелля паводле Лукі.

У той час:

Езус сказаў сваім вучням: Няхай сцёгны вашыя будуць падперазаныя і светачы запаленыя, а вы — падобныя да людзей, якія чакаюць вяртання свайго гаспадара з вяселля, каб, калі прыйдзе і пастукаецца, адразу адчыніць яму.

Шчаслівыя тыя слугі, якіх гаспадар знойдзе ў чуванні, калі прыйдзе. Сапраўды кажу вам, што ён падпяражацца, і пасадзіць іх і, падышоўшы, пачне служыць ім. І калі ў другую варту і ў трэцюю варту прыйдзе і знойдзе іх так, то шчаслівыя яны.

Гэта слова Пана.

Серада (XXIX)

ПЕРШАЕ ЧЫТАННЕ (Эф 3, 2–12)

Таямніца Хрыста аб’явілася цяпер: язычнікі — саўдзельнікі абяцання

Чытанне Паслання святога апостала Паўла да Эфесцаў.

Браты:

Калі вы чулі пра ўдзяленне ласкі Божай, дадзенай мне дзеля вас, бо праз аб’яўленне мне была адкрыта таямніца, пра што я ўжо коратка пісаў, то, чытаючы, можаце даведацца пра маё разуменне таямніцы Хрыста, якая не была адкрыта сынам чалавечым у мінулых пакаленнях, так як цяпер адкрылася святым апосталам Ягоным і прарокам праз Духа. Гэта значыць, што і язычнікі з’яўляюцца сунаследнікамі і членамі аднаго цела, і саўдзельнікамі абяцання ў Езусе Хрысце праз Евангелле, слугою якога я стаўся дзякуючы дару ласкі Божай, дадзенай мне дзеяннем сілы Ягонай.

Мне, найменшаму сярод усіх святых, дадзена гэтая ласка: абвяшчаць язычнікам Добрую Навіну пра невычэрпнае багацце Хрыста і адкрыць усім, чым ёсць спаўненне таямніцы, спрадвеку схаванай у Богу, Стварыцелю ўсяго; каб цяпер праз Касцёл стала вядомай княствам і ўладам на нябёсах бясконцая мудрасць Божая, паводле спрадвечнага плану, які Бог здзейсніў у Езусе Хрысце, Пану нашым.

У Ім мы маем адвагу і доступ да Айца з надзеяй праз веру ў Яго.

Гэта слова Божае.

РЭСПАНСАРЫЙНЫ ПСАЛЬМ (Іс 12, 2–3. 4bcd. 5–6, Р.: пар. 3)

Рэфрэн: З радасцю чэрпайце з крыніцаў збаўлення.

2. Вось Бог — маё збаўленне, на Яго спадзяюся і баяцца не буду.*

Бо Пан — мая моц і мая песня, Ён стаў маім збаўленнем.

7. Вы з радасцю будзеце чэрпаць ваду *

з крыніцаў збаўлення.

Рэфрэн: З радасцю чэрпайце з крыніцаў збаўлення.

8. Праслаўляйце Пана, *

заклікайце імя Ягонае

і абвяшчайце сярод народаў справы Яго; *

нагадвайце, што ўзнёслае імя Ягонае.

Рэфрэн: З радасцю чэрпайце з крыніцаў збаўлення.

9. Спявайце Пану, бо Ён учыніў вялікія рэчы, *

абвясціце гэта па ўсёй зямлі.

10. Весяліся і радуйся, жыхарка Сіёну, *

бо вялікі сярод цябе Святы Ізраэля.

Рэфрэн: З радасцю чэрпайце з крыніцаў збаўлення.

СПЕЎ ПЕРАД ЕВАНГЕЛЛЕМ (Мц 24, 42а. 44)

Акламацыя: Аллелюя, аллелюя, аллелюя.

Чувайце і будзьце гатовыя,

бо Сын Чалавечы прыйдзе ў тую гадзіну, калі вы не думаеце.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 12, 39–48)

Каму дадзена шмат, і спагнана будзе шмат

+ Чытанне святога Евангелля паводле Лукі.

У той час:

Езус сказаў сваім вучням: Ведайце ж, што калі б гаспадар дому ведаў, у якую гадзіну прыйдзе злодзей, то не спаў бы і не дазволіў бы ўварвацца ў дом свой. Будзьце ж і вы гатовыя, бо ў гадзіну, аб якой не думаеце, прыйдзе Сын Чалавечы.

Тады сказаў Пётр: Пане, гэтую прыпавесць расказваеш нам, ці ўсім людзям?

Пан жа сказаў: Хто ж ёсць верным і разумным эканомам, якога гаспадар паставіў над слугамі сваімі раздаваць ім у свой час меру хлеба? Шчаслівы той слуга, якога гаспадар, калі прыйдзе, знойдзе, што ён так робіць. Сапраўды кажу вам, што паставіць яго над усёй маёмасцю сваёй. Калі ж слуга гэты ў сэрцы сваім скажа: “не хутка прыйдзе гаспадар мой”, – і пачне біць слугаў і служанак, есці, і піць, і ўпівацца, то прыйдзе гаспадар слугі гэтага ў той дзень, калі ён не чакае, і ў гадзіну, аб якой не ведае. І жорстка пакарае яго, і спаткае яго лёс няверных. А той слуга, які ведаў волю гаспадара свайго, але не быў гатовы і не рабіў паводле волі яго, будзе моцна пабіты. А той, які не ведаў і зрабіў вартае пакарання, будзе пабіты мала. З кожнага, каму дадзена шмат, і спагнана будзе шмат з яго; і каму даручана шмат, ад таго больш і запатрабуюць.

Гэта слова Пана.

Чацвер (XXIX)

ПЕРШАЕ ЧЫТАННЕ (Эф 3, 14–21)

Каб вы, укараніўшыся і ўмацаваўшыся ў любові, напоўніліся ўсёй паўнатою Божай

Чытанне  Паслання святога апостала Паўла да Эфесцаў.

Браты:

Я схіляю калені мае перад Айцом Пана нашага Езуса Хрыста, ад якога бярэ сваю назву кожны народ на нябёсах і на зямлі, каб Ён даў вам, паводле багацця славы сваёй, умацаваць сілы Духам Ягоным дзеля духоўнага чалавека, каб праз веру Хрыстус пасяліўся ў сэрцах вашых, каб вы, укараніўшыся і ўмацаваўшыся ў любові, змаглі зразумець з усімі святымі, чым ёсць шырыня і даўжыня, і вышыня, і глыбіня, і спазнаць любоў Хрыста, якая перавышае ўсялякае разуменне, каб вы напоўніліся ўсёй паўнатою Божай.

А таму, хто сілаю, якая дзейнічае ў нас, можа зрабіць непараўнальна больш за ўсё, чаго мы просім, або пра што думаем, Яму слава ў Касцёле і ў Хрысце Езусе ва ўсе пакаленні ад веку да веку. Амэн.

Гэта слова Божае.

РЭСПАНСАРЫЙНЫ ПСАЛЬМ (Пс 33 (32), 1–2. 4–5. 11–12. 18–19, Р.: 5b)

Рэфрэн: Міласцю Пана поўніцца зямля.

4. Радуйцеся ў Пану, справядлівыя, *

праведным належыць хваліць Яго.

5. Слаўце Пана на гуслях, *

грайце Яму на дзесяціструннай арфе.

Рэфрэн: Міласцю Пана поўніцца зямля.

4. Праўдзівае слова Пана, *

і ўсе ўчынкі Ягоныя верныя.

5. Ён любіць справядлівасць і правасуддзе, *

міласцю Пана поўніцца зямля.

Рэфрэн: Міласцю Пана поўніцца зямля.

11. Намеры Пана трываюць навекі, *

задумы сэрца Ягонага з пакалення ў пакаленне.

12. Шчаслівы народ, Богам якога ёсць Пан, *

народ, які Ён выбраў сабе ў спадчыну.

Рэфрэн: Міласцю Пана поўніцца зямля.

18. Вось вока Пана над тымі, хто Яго баіцца, *

над тымі, хто спадзяецца на Яго міласэрнасць,

19. каб Ён душу іх уратаваў ад смерці *

і накарміў іх у час голаду.

Рэфрэн: Міласцю Пана поўніцца зямля.

СПЕЎ ПЕРАД ЕВАНГЕЛЛЕМ (Флп 3, 8–9)

Акламацыя: Аллелюя, аллелюя, аллелюя.

Я ўсё прызнаю стратай і лічу смеццем,

каб набыць Хрыста і знайсці сябе ў Ім.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 12, 49–53)

Прыйшоў даць не спакой, але раздзяленне

+ Чытанне святога Евангелля паводле Лукі.

У той час:

Езус сказаў сваім вучням: Агонь прыйшоў Я кінуць на зямлю і як жа хачу, каб ён ўжо разгарэўся. Хростам павінен Я ахрысціцца і як жа пакутую, пакуль гэта не споўніцца. Думаеце, што Я прыйшоў даць зямлі спакой? Не, кажу вам, не спакой, але раздзяленне. Бо з гэтага часу пяцёра ў адным доме будуць падзеленыя, трое супраць дваіх і двое супраць траіх.

Бацька будзе супраць сына,

і сын супраць бацькі,

маці супраць дачкі,

і дачка супраць маці,

свякроў супраць нявесткі сваёй,

і нявестка супраць свякрові сваёй.

Гэта слова Пана.

Пятніца (XXIX)

ПЕРШАЕ ЧЫТАННЕ (Эф 4, 1–6)

Адно цела, адзін Пан, адна вера, адзін хрост

Чытанне Паслання святога апостала Паўла да Эфесцаў.

Браты:

Малю вас я, вязень Пана, паступаць годна паклікання, якім вы пакліканы, з усёю пакораю і лагоднасцю, з доўгацярплівасцю, церпячы адзін аднаго ў любові, стараючыся захаваць еднасць духа ў саюзе міру.

Адно цела і адзін дух, як і вы пакліканы ў адной надзеі вашага паклікання. Адзін Пан, адна вера, адзін хрост, адзін Бог і Айцец усіх, які над усімі і праз усіх, і ва ўсіх нас.

Гэта слова Божае.

РЭСПАНСАРЫЙНЫ ПСАЛЬМ (Пс 24 (23), 1–2. 3–4аb. 5–6, Р.: пар. 6)

Рэфрэн: Гэта народ верны, які шукае Пана.

7. Пану належыць зямля і ўсё, што на ёй,*

сусвет і ўсё, што жыве ў ім.

8. Бо Ён заснаваў яго на морах *

і на рэках умацаваў яго.

Рэфрэн: Гэта народ верны, які шукае Пана.

9. Хто ўзыдзе на гару Пана, *

і хто стане на святым месцы Ягоным?

10. Той, у каго рукі бязвінныя і чыстае сэрца, *

хто не схіляў душы да марнасці.

Рэфрэн: Гэта народ верны, які шукае Пана.

11. Ён атрымае благаслаўленне ад Пана *

і ўзнагароду ад Бога, свайго Збаўцы.

12. Вось пакаленне тых, хто Яго шукае, *

хто шукае абліччаТвайго, Бог Якуба.

Рэфрэн: Гэта народ верны, які шукае Пана.

СПЕЎ ПЕРАД ЕВАНГЕЛЛЕМ (Пар. Мц 11, 25)

Акламацыя: Аллелюя, аллелюя, аллелюя.

Праслаўляю Цябе, Ойча, Пан неба і зямлі,

бо таямніцы Валадарства Ты выявіў дзецям.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 12, 54–59)

Аблічча зямлі і неба распазнаваць умееце, як жа часу гэтага не пазнаеце?

+ Чытанне святога Евангелля паводле Лукі.

У той час:

Езус сказаў народу: Калі бачыце хмару, якая падымаецца з захаду, адразу кажаце «дождж будзе», і так адбываецца. А калі дзьме паўднёвы вецер, кажаце «спякота будзе», і так адбываецца. Крывадушныя, аблічча зямлі і неба распазнаваць умееце, як жа часу гэтага не пазнаеце? Чаму ж вы і па саміх сабе не судзіце, што слушнае?

Калі ідзеш з праціўнікам тваім да кіраўніка, то па дарозе пастарайся пазбыцца яго, каб ён не прывёў цябе да суддзі, а суддзя не аддаў цябе дазорцу, а дазорца не ўкінуў цябе ў вязніцу. Кажу табе: не выйдзеш адтуль, пакуль не аддасі апошняга гроша.

Гэта слова Пана.

Субота (XXIX)

ПЕРШАЕ ЧЫТАННЕ (Эф 4, 7–16)

Хрыстус – Галава, дзякуючы якой усё цела атрымлівае ўзрастанне

Чытанне Паслання святога апостала Паўла да Эфесцаў.

Браты:

Кожнаму з нас дадзена ласка паводле меры Хрыстовага дару.

Таму і сказана: Узышоўшы на вышыні, паланіў палонных і даў людзям дары. А што азначае «ўзышоўшы», калі не тое, што ён сышоў да найніжэйшых частак зямлі. Той, хто сышоў, ёсць і тым, хто ўзышоў вышэй за ўсе нябёсы, каб напоўніць усё.

І Ён паставіў адных апосталамі, другіх прарокамі, іншых евангелістамі, іншых пастырамі і настаўнікамі дзеля выхавання святых для справы служэння, для будавання Хрыстовага Цела, пакуль усе мы прыйдзем да еднасці веры і пазнання Сына Божага, да чалавека дасканалага, да меры сталасці паводле Хрыстовай паўнаты. Таму мы больш не павінны быць немаўлятамі, якіх хістае і захапляе кожны вецер вучэнняў, каб падманам людскім, хітрым штукарствам увесці ў зман. Але, кажучы праўду ў любові, усё павінна ўзрастаць у тым, хто з’яўляецца Галавою, — у Хрысце. З Яго ўсё цела, якое складаецца і злучаецца праз розныя ўзаемныя сувязі, у меру дзеяння кожнай асобнай часткі, атрымлівае ўзрастанне цела для будавання самога сябе ў любові.

Гэта слова Божае.

РЭСПАНСАРЫЙНЫ ПСАЛЬМ (Пс 122 (121), 1–2. 3–4а. 4b–5, Р.: пар. 1)

Рэфрэн: З радасцю пойдзем у дом Пана Бога.

3. Узрадаваўся я, калі мне сказалі: *

Пойдзем у дом Пана.

4. Вось стаяць нашыя ногі *

ў брамах тваіх, Ерузалем.

Рэфрэн: З радасцю пойдзем у дом Пана Бога.

3. Ерузалем, пабудаваны як горад, *

дзе ўсё злучана ў адно.

4. Туды ўзыходзяць пакаленні, *

пакаленні Пана.

Рэфрэн: З радасцю пойдзем у дом Пана Бога.

Каб, паводле сведчання Ізраэля, *

праслаўляць імя Пана.

5. Там стаяць судовыя троны, *

троны дому Давіда.

Рэфрэн: З радасцю пойдзем у дом Пана Бога.

СПЕЎ ПЕРАД ЕВАНГЕЛЛЕМ (Эзх 33, 11)

Акламацыя: Аллелюя, аллелюя, аллелюя.

Не хачу смерці грэшніка, — кажа Пан, —

але каб адвярнуўся ад шляху свайго і жыў.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 13, 1–9)

Калі не пакаецеся, усе таксама загінеце

+ Чытанне святога Евангелля паводле Лукі.

У той час прыйшлі некаторыя і расказалі Езусу пра галілеян, кроў якіх Пілат змяшаў з іх ахвярамі. Езус сказаў ім на гэтае: Думаце, што гэтыя галілеяне былі большымі грэшнікамі за ўсіх галілеян, бо так пацярпелі? Не, кажу вам, але калі не пакаецеся, усе таксама загінеце. Думаеце, што тыя васемнаццаць, на якіх звалілася сілаамская вежа і забіла іх, былі больш вінаватыя за ўсіх людзей, якія жылі ў Ерузалеме? Не, кажу вам, але калі не пакаецеся ўсе таксама загінеце.

І расказаў вось якую прыпавесць: Адзін чалавек меў у вінаградніку сваім пасаджаную смакоўніцу і прыйшоў шукаць плоду на ёй, і не знайшоў. І сказаў вінаградару: Вось я трэці год прыходжу шукаць плоду на гэтай смакоўніцы, і не знаходжу. Ссячы яе. Навошта яна займае зямлю?

Але той сказаў яму ў адказ: Пане, пакінь яе на гэты год. Я абкапаю яе і абкладу ўгнаеннем. Можа, прынясе плод у будучым, а калі не, ссячэш яе.

Гэта слова Пана.

ХХX ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Зых 22, 20–26)

Калі пакрыўдзіце ўдаву і сірату, распаліцца гнеў Мой

Чытанне кнiгi Зыходу.

Так кажа Пан:

Чужаземца не ўціскайце і не прыгнятайце яго, бо вы самі былі чужаземцамі ў зямлі егіпецкай.

Ніводнай удавы і сіраты не крыўдзіце. Калі пакрыўдзіце іх, то Я, калі будуць заклікаць Мяне, пачую іхні крык; і распаліцца гнеў Мой, і заб’ю вас мячом, і будуць жоны вашыя ўдовамі, а сыны вашыя — сіротамі.

Калі пазычыш грошы народу Майму, беднаму, які ёсць з табою, не будзь для яго як ліхвяр; не вымагай ад яго працэнтаў.

Калі возьмеш у заклад плашч бліжняга свайго, да захаду сонца аддай яго, бо гэта адзінае ягонае ўбранне, гэта вопратка для цела ягонага. На чым ён яшчэ будзе спаць? І станецца, калі ён будзе заклікаць Мяне, Я пачую яго, бо Я міласэрны.

Гэта слова Божае.

РЭСПАНСАРЫЙНЫ ПСАЛЬМ (Пс 18 (17), 2–3а. 3bc–4. 47 i 51аb, Р.: 2)

Рэфрэн: Пана праслаўляю, бо дае мне сiлу.

2. Буду любіць Цябе, Пане, *

моц мая.

5. Пан — мая скала i цвярдыня, *

Ён мой Збаўца.

Рэфрэн: Пана праслаўляю, бо дае мне сiлу.

Бог мой — абарона мая, на Яго спадзяюся, *

шчыт мой, моц збаўлення майго, мая крэпасць.

6. Паклiчу Пана, годнага хвалы, *

i ад ворагаў маiх вызвалены буду.

Рэфрэн: Пана праслаўляю, бо дае мне сiлу.

47. Жыве Пан, благаслаўлёная мая Абарона. *

Няхай будзе ўзвялічаны Бог збаўлення майго.

51. Ты павялічваеш каралю свайму дапамогу,*

i свайго памазаніка адорваеш міласэрнасцю.

Рэфрэн: Пана праслаўляю, бо дае мне сiлу.

ДРУГОЕ ЧЫТАННЕ (1 Тэс 1, 5с–10)

Вы, пакінуўшы ідалаў, звярнуліся да Бога, каб служыць Яму і чакаць Сына Ягонага

Чытанне Першага паслання святога апостала Паўла да Тэсаланiкiйцаў.

Браты:

Вы ведаеце, якімі сталі мы ў вас дзеля вас. I вы пачалі наследаваць нас і Пана, прыняўшы слова ў вялікім уціску з радасцю Духа Святога, так што сталіся вы ўзорам для ўсіх вернікаў у Македоніі і Ахаі.

Дзякуючы вам прагучала слова Пана не толькі ў Македоніі і Ахаі, але і ў кожным месцы распаўсюджвалася ваша вера ў Бога, так што нам няма патрэбы нешта казаць. Самі яны пра нас сведчаць, якім быў наш прыход да вас і як вы, пакінуўшы ідалаў, звярнуліся да Бога, каб служыць жывому і праўдзіваму Богу і чакаць з нябёсаў Сына Ягонага, якога Ён уваскрасіў з мёртвых, — Езуса, які выбаўляе нас ад надыходзячага гневу.

Гэта слова Божае.

СПЕЎ ПЕРАД ЕВАНГЕЛЛЕМ (Ян 14, 23)

Акламацыя: Аллелюя, аллелюя, аллелюя.

Калі хто любіць Мяне, той захоўвае слова Маё, — кажа Пан, —

і палюбіць таго Айцец Мой, і прыйдзем да яго.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 22, 34–40)

Любі Пана Бога твайго і любі бліжняга твайго, як самога сябе

+ Чытанне святога Евангелля паводле Мацвея.

У той час:

Калі фарысеі пачулі, што Езус прымусіў замоўкнуць садукеяў, сабраліся разам. І адзін з іх, кніжнік, выпрабоўваючы Яго, спытаўся: Настаўнік, якая запаведзь найбольшая ў Законе?

Езус сказаў яму: Любі Пана Бога твайго ўсім сэрцам тваім, і ўсёй душой тваёй, і ўсім розумам тваім. Гэта найбольшая і першая запаведзь. Другая ж — падобная да яе: Любі бліжняга твайго, як самога сябе. На гэтых дзвюх запаведзях грунтуецца ўвесь Закон і Прарокі.

Гэта слова Пана.

ХХX ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Ер 31, 7–9)

Сляпога і кульгавага павяду з суцяшэннем

Чытанне кнігі прарока Ераміі.

Так кажа Пан:

Радасна спявайце для Якуба, усклікайце перад галавою народаў. Абвяшчайце, праслаўляйце і гаварыце: Збаў, Пане, народ свой, рэшту Ізраэля.

Вось я выведу іх з паўночнай зямлі і збяру іх з усіх межаў зямных. Сярод іх сляпы і кульгавы, цяжарная разам з парадзіхай; сюды вяртаецца вялікая грамада. Яны пайшлі з плачам, але з суцяшэннем іх павяду. Прывяду іх да патокаў вады роўнай дарогай, і не спатыкнуцца на ёй, бо Я стаў Айцом Ізраэля, і Эфраім — Мой сын першародны.

Гэта слова Божае.

РЭСПАНСАРЫЙНЫ ПСАЛЬМ (Пс 126 (125), 1–2аb. 2cd–3. 4–5. 6, Р.: 3)

Рэфрэн: Вялікія рэчы ўчыніў Пан для нас.

3. Калі Пан перамяніў лёс Сіёну, *

мы былі, быццам у сне.

4. Вусны нашыя тады былі поўныя смеху, *

а язык спяваў з радасці.

Рэфрэн: Вялікія рэчы ўчыніў Пан для нас.

Тады гаварылі між народамі: *

Вялікія рэчы ўчыніў Пан для іх!

3. Вялікія рэчы ўчыніў Пан для нас, *

і мы ўзрадаваліся.

Рэфрэн: Вялікія рэчы ўчыніў Пан для нас.

4. Змяні наш лёс, о Пане, *

як патокі на поўдзень.

5. Хто ў слязах сеяў, *

будзе з радасцю жаць.

Рэфрэн: Вялікія рэчы ўчыніў Пан для нас.

6. Тыя, хто ідзе і плача, *

несучы насенне, каб сеяць,

вернецца з радасцю, *

несучы снапы свае.

Рэфрэн: Вялікія рэчы ўчыніў Пан для нас.

ДРУГОЕ ЧЫТАННЕ (Гбр 5, 1–6)

Ты святар навекі на ўзор Мельхізэдэка

Чытанне Паслання да Габрэяў.

Кожны першасвятар, якога выбіраюць з людзей, прызначаны для людзей у справах Божых, каб прыносіць дары і ахвяры за грахі. Ён можа спачуваць тым, хто не ведае і блукае, бо і сам мае ў сабе слабасць. Таму ён павінен як за народ, так і за сябе прыносіць ахвяры за грахі.

І ніхто сам не бярэ сабе гэтага гонару, апроч пакліканага Богам, як і Аарон. Так і Хрыстус не сам сябе праславіў, стаўшы першасвятаром, але той, хто сказаў Яму: Ты Сын Мой, Я Цябе сёння нарадзіў; як і ў іншым месцы кажа: Ты святар навекі на ўзор Мельхізэдэка.

Гэта слова Божае.

СПЕЎ ПЕРАД ЕВАНГЕЛЛЕМ (Пар. 2 Цім 1, 10)

Акламацыя: Аллелюя, аллелюя, аллелюя.

Наш Збаўца Езус Хрыстус знішчыў смерць,

а жыццё асвятліў праз Евангелле.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 10, 46–52)

Настаўнік, каб я зноў бачыў

+ Чытанне святога Евангелля паводле Марка.

У той час:

Калі Езус выходзіў з Ерыхона са сваімі вучнямі і з вялікім натоўпам, Бартымэй, сын Тымэя, сляпы жабрак, сядзеў каля дарогі.

Пачуўшы, што гэта Езус Назаранін, ён пачаў крычаць: Езусе, Сыне Давіда, змілуйся нада мною. Многія загадвалі яму замоўкнуць, але ён яшчэ мацней крычаў: Сыне Давіда, змілуйся нада мною.

Езус спыніўся і сказаў: Паклічце яго. І паклікалі сляпога, кажучы яму: Смялей, уставай, Ён кліча цябе. Скінуўшы плашч, той падскочыў і падышоў да Езуса.

І адказваючы яму, Езус сказаў: Што хочаш, каб Я зрабіў табе? Сляпы сказаў Яму: Настаўнік, каб я зноў бачыў. Езус сказаў яму: Ідзі, вера твая вылечыла цябе. І той адразу пачаў бачыць, і пайшоў за Езусам па дарозе.

Гэта слова Пана.

XXX ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Сір 35, 12–14. 16–18)

Малітва пакорнага пранікае праз аблокі

Чытанне кнігі Мудрасці Сіраха.

Пан — справядлівы суддзя,

які не зважае на асобы.

Ён бесстаронні ў дачыненні да беднага

і выслухае малітву пакрыўджанага.

Ён не адкіне просьбаў сіраты і ўдавы,

якая вылівае скаргу сваю.

Хто служыць Богу, будзе прыняты ласкава,

і яго малітва ўзыдзе да аблокаў.

Малітва пакорнага пранікае праз аблокі

і не супакоіцца, пакуль не наблізіцца да Бога,

і не адступіць, пакуль Найвышэйшы не пачуе яе

і не ўчыніць суд як справядлівы суддзя.

Гэта слова Божае.

РЭСПАНСАРЫЙНЫ ПСАЛЬМ (Пс 34 (33), 2–3. 17–18. 19 і 23, Р.: 7а)

Рэфрэн: Няшчасны паклікаў, і Пан яго выслухаў.

2. Благаслаўляць буду Пана ва ўсе часы, *

хвала Яго заўсёды на маіх вуснах.

6. Панам будзе ганарыцца душа мая, *

няхай чуюць гэта пакорныя і няхай весяляцца.

Рэфрэн: Няшчасны паклікаў, і Пан яго выслухаў.

17. Аблічча Пана супраць тых, хто чыніць зло, *

каб памяць пра іх сцерці з зямлі.

18. Яны клічуць, і Пан чуе, *

і ад усіх бедаў іх выбаўляе.

Рэфрэн: Няшчасны паклікаў, і Пан яго выслухаў.

19. Блізкі Пан да тых, чыё сэрца змучана, *

і зламаных духам Ён збаўляе.

23. Пан выбаўляе душы слугаў сваіх, *

і кожны, хто на Яго спадзяецца, не будзе пакараны.

Рэфрэн: Няшчасны паклікаў, і Пан яго выслухаў.

ДРУГОЕ ЧЫТАННЕ (2 Цім 4, 6–9. 16–18)

А цяпер рыхтуецца мне вянок справядлівасці

Чытанне Другога паслання святога апостала Паўла да Цімафея.

Умілаваны:

Я ўжо праліваюся, як ахвяра, і настаў час майго адыходу. У добрай барацьбе я змагаўся, бег скончыў, веру захаваў. Нарэшце рыхтуецца мне вянок справядлівасці, які дасць мне Пан, справядлівы Суддзя, у дзень той. І не толькі мне, але ўсім, хто палюбіў Яго аб’яўленне. Пастарайся прыйсці да мяне неўзабаве.

Пры першай маёй абароне нікога не было са мною, але ўсе мяне пакінулі. Няхай не будзе палічана ім гэта. А Пан з’явіўся мне і ўмацаваў мяне, каб праз мяне здзейснілася прапаведаванне, і каб пачулі ўсе язычнікі, і каб пазбег я ільвінай пашчы. Уратуе мяне Пан ад кожнай ліхой справы і захавае мяне для свайго Нябеснага Валадарства. Яму слава на вякі вякоў. Амэн.

Гэта слова Божае.

СПЕЎ ПЕРАД ЕВАНГЕЛЛЕМ (2 Кар 5, 19)

Акламацыя: Аллелюя, аллелюя, аллелюя.

Бог у Хрысце яднаў з сабою свет,

даючы нам слова паяднання.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 18, 9–14)

Мытнік пайшоў у дом свой апраўданы, а не фарысей

+ Чытанне святога Евангелля паводле Лукі.

У той час:

Езус расказаў такую прыпавесць некаторым упэўненым у сваёй праведнасці, якія пагарджалі іншымі: Два чалавекі зайшлі ў святыню памаліцца; адзін фарысей, а другі мытнік. Фарысей, стаўшы, маліўся сам сабе так: Божа, дзякую Табе, што я не такі, як іншыя людзі, рабаўнікі, несправядлівыя, распуснікі або як гэты мытнік. Пашчуся два разы на тыдзень, даю дзесяціну з усяго, што набываю.

А мытнік, стоячы воддаль, не адважваўся нават падняць вачэй да неба, але, б’ючы сябе ў грудзі, казаў: Божа, будзь міласцівы да мяне, грэшніка.

Кажу вам, што менавіта гэты пайшоў у дом свой апраўданы, а не той, бо кожны, хто ўзвышае самога сябе, прыніжаны будзе, а хто прыніжае сябе, узвысіцца.

Гэта слова Пана.

Панядзелак (XXX)

ПЕРШАЕ ЧЫТАННЕ (Эф 4, 32 — 5, 8)

Паступайце ў любові, як і Хрыстус

Чытанне Паслання святога апостала Паўла да Эфесцаў.

Браты:

Будзьце адзін да аднаго лагоднымі, міласэрнымі, даруйце адзін аднаму, як і Бог у Хрысце дараваў вам.

Дык вось, наследуйце Бога, як дзеці ўмілаваныя, і паступайце ў любові, як і Хрыстус палюбіў нас, і аддаў Сябе за нас як дар і ахвяру Богу на прыемны пах.

А распуста, і ўсялякая нячыстасць, і сквапнасць няхай нават не згадваюцца сярод вас, як гэта належыць святым. Таксама і брыдота, і пустаслоўе, і непрыстойныя жарты недапушчальныя. Наадварот, няхай лепш будзе падзяка. Напэўна ведайце, што ніякі распуснік, або нячысты, ці сквапны, гэта значыць ідалапаклоннік, не мае спадчыны ў Валадарстве Хрыста і Бога.

Няхай ніхто не зводзіць вас марнымі словамі, бо праз гэта прыходзіць гнеў Божы на непаслухмяных сыноў. Не будзьце ж іх супольнікамі. Вы калісьці былі цемрай, а цяпер вы святло ў Пану. Паступайце, як дзеці святла.

Гэта слова Божае.

РЭСПАНСАРЫЙНЫ ПСАЛЬМ (Пс 1, 1–2. 3. 4 і 6, Р.: пар. Эф 5, 1)

Рэфрэн: Наследуйце Бога, як дзеці ўмілаваныя.

1. Шчаслівы чалавек, які не ходзіць за радай бязбожных †

і не ўзыходзіць на шлях грэшных, *

і між насмешнікаў не засядае;

11. але ў Законе Пана яго асалода, *

над ім разважае ўдзень і ўначы.

Рэфрэн: Наследуйце Бога, як дзеці ўмілаваныя.

12. Ён будзе як дрэва пасаджанае каля воднага патоку, *

якое плод прыносіць у свой час,

і лісце яго не вяне, *

а ўсё, што ён чыніць, яму ўдаецца.

Рэфрэн: Наследуйце Бога, як дзеці ўмілаваныя.

13. Не такі лёс бязбожных: *

яны, як мякіна, што вецер разносіць.

6. Бо ведае Пан шлях справядлівых, *

а дарога бязбожных загіне.

Рэфрэн: Наследуйце Бога, як дзеці ўмілаваныя.

СПЕЎ ПЕРАД ЕВАНГЕЛЛЕМ (пар. Ян 17, 17ba)

Акламацыя: Аллелюя, аллелюя, аллелюя.

Слова Тваё, Пане, гэта праўда,

асвяці нас праўдаю Тваёю.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 13, 10–17)

Гэтую дачку Абрагама, ці не трэба было вызваліць ад путаў у дзень шабату?

+ Чытанне святога Евангелля паводле Лукі.

У той час:

Езус навучаў у суботу ў адной з сінагог. І вось была там жанчына, якая васемнаццаць гадоў мела духа немачы: яна была згорбленая і зусім не магла выпрастацца. Езус, калі ўбачыў яе, паклікаў і сказаў ёй: Жанчына, ты вызвалена ад немачы сваёй. І ўсклаў на яе рукі, і яна адразу выпрасталася, і пачала славіць Бога.

Але кіраўнік сінагогі, абураючыся, што Езус аздаравіў у суботу, сказаў народу: Ёсць шэсць дзён, у якія трэба працаваць: тады і прыходзьце аздараўляцца, а не ў дзень шабату.

Тады Пан сказаў яму ў адказ: Крывадушнік, ці не адвязвае кожны з вас у суботу вала, ці асла свайго ад жолаба і не вядзе піць? А гэтую дачку Абрагама, якую звязаў сатана ўжо васемнаццаць гадоў назад, ці не трэба было вызваліць ад гэтых путаў у дзень шабату?

Калі ж Ён сказаў так, усе праціўнікі Яго засаромеліся, а ўвесь народ радаваўся ўсім слаўным учынкам Ягоным.

Гэта слова Пана.

Аўторак (XXX)

ПЕРШАЕ ЧЫТАННЕ (Эф 5, 21–32)

Вялікая таямніца гэта, а кажу я ў дачыненні да Хрыста і да Касцёла

Чытанне Паслання святога апостала Паўла да Эфесцаў.

Браты:

Падпарадкоўвайцеся адзін аднаму ў боязі Хрыстовай.

Жонкі, падпарадкоўвайцеся мужам сваім, як Пану, бо муж — галава жонкі, як і Хрыстус — галава Касцёла. Ён — Збаўца Цела. Таму, як Касцёл падпарадкоўваецца Хрысту, так і жонкі падпарадкоўваюцца мужам ва ўсім.

Мужы, любіце сваіх жонак, як і Хрыстус палюбіў Касцёл і аддаў сябе за яго, каб асвяціць яго, ачысціўшы купеллю вады ў слове, каб Ён з’явіўся перад Ім слаўным Касцёлам, які не мае плямы, ці заганы, ці чаго-небудзь падобнага, і каб ён быў святы і беззаганны.

Так павінны мужы любіць сваіх жонак, як сваё цела. Хто любіць сваю жонку, любіць самога сябе. Бо ніхто ніколі не меў нянавісці да свайго цела, але корміць і даглядае яго, як і Хрыстус свой Касцёл; бо мы члены Цела Ягонага.

Таму пакіне мужчына бацьку свайго і маці і злучыцца з жонкай сваёй, і будуць двое адным целам. Вялікая таямніца гэта, а кажу я ў дачыненні да Хрыста і да Касцёла.

Гэта слова Божае.

РЭСПАНСАРЫЙНЫ ПСАЛЬМ (Пс 128 (127), 1–2. 3. 4–5, Р.: 1а)

Рэфрэн: Шчаслівы кожны, хто баіцца Пана.

13. Шчаслівы кожны, хто баіцца Пана, *

хто ходзіць Ягонымі шляхамі.

14. Плён працы рук сваіх будзеш спажываць, *

будзеш шчаслівы і добра табе будзе.

Рэфрэн: Шчаслівы кожны, хто баіцца Пана.

15. Жонка твая, як урадлівая вінаградная лаза *

ў сценах дому твайго.

Сыны твае, як аліўкавыя парасткі, *

вакол стала твайго.

Рэфрэн: Шчаслівы кожны, хто баіцца Пана.

16. Вось так будзе благаслаўлёны чалавек, *

які баіцца Пана.

17. Няхай благаславіць цябе Пан з Сіёну, †

і ўбачыш дабрабыт Ерузалема *

ва ўсе дні жыцця твайго.

Рэфрэн: Шчаслівы кожны, хто баіцца Пана.

СПЕЎ ПЕРАД ЕВАНГЕЛЛЕМ (Пар. Мц 11, 25)

Акламацыя: Аллелюя, аллелюя, аллелюя.

Праслаўляю Цябе, Ойча, Пане неба і зямлі,

бо таямніцы Валадарства Ты аб’явіў дзецям.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 13, 18–21)

Вырасла зерне і стала вялікім дрэвам

+ Чытанне cвятога Евангелля паводле Лукі.

У той час:

Езус сказаў: Да чаго падобнае Валадарства Божае, і з чым параўнаю яго? Яно падобнае да гарчычнага зерня, якое ўзяў чалавек і пасадзіў у садзе сваім. І вырасла яно, і стала вялікім дрэвам, і птушкі нябесныя хаваліся ў галлі ягоным.

І зноў сказаў: З чым параўнаю Валадарства Божае? Яно падобнае да закваскі, якую жанчына ўзяла і паклала ў тры меры мукі, аж ўсё скісла.

Гэта слова Пана.

Серада (XXX)

ПЕРШАЕ ЧЫТАННЕ (Эф 6, 1–9)

Слухайцеся, як нявольнікі Хрыстовыя

Чытанне Паслання святога апостала Паўла да Эфесцаў.

Дзеці, слухайцеся ў Пану сваіх бацькоў, бо гэта справядліва. «Шануй бацьку свайго і маці» — гэта першая запаведзь у абяцанні, каб добра было табе і каб доўга жыў ты на зямлі.

І вы, бацькі, не раздражняйце дзяцей вашых, але выхоўвайце іх праз навучанне і настаўленне Пана.

Нявольнікі, слухайцеся гаспадароў вашых паводле цела з бояззю і трымценнем, у прастаце сэрца вашага, як Хрыста. Служыце не толькі для вока, каб спадабацца людзям, але як нявольнікі Хрыстовыя, выконваючы волю Божую ад душы, служачы добраахвотна, як Пану, а не як людзям. Ведайце, што кожны, нявольнік ён, ці свабодны, калі зробіць нешта добрае, атрымлівае тое ж ад Пана.

І вы, гаспадары, рабіце з імі тое самае: перастаньце пагражаць, ведаючы, што і над вамі, і над імі ёсць у нябёсах Пан, які не зважае на асобы.

Гэта слова Божае.

РЭСПАНСАРЫЙНЫ ПСАЛЬМ (Пс 145 (144), 10–11. 12–13аb. 13cd–14, Р.: 13c)

Рэфрэн: Пан верны ва ўсіх сваіх словах.

10. Няхай славяць Цябе, Пане, усе Твае стварэнні, *

і ўсе святыя Твае благаслаўляюць Цябе.

11. Няхай апавядаюць пра славу Твайго Валадарства *

і магутнасць Тваю абвяшчаюць.

Рэфрэн: Пан верны ва ўсіх сваіх словах.

12. Няхай сыны чалавечыя даведаюцца пра Тваю магутнасць *

і пра веліч славы Твайго Валадарства.

13. Валадарства Тваё — валадарства ўсіх вякоў, *

і панаванне Тваё — з пакалення ў пакаленне.

Рэфрэн: Пан верны ва ўсіх сваіх словах.

Пан верны ва ўсіх сваіх словах *

і святы ва ўсіх сваіх справах.

14. Пан падтрымлівае ўсіх, хто падае, *

і падымае ўсіх прыгнечаных.

Рэфрэн: Пан верны ва ўсіх сваіх словах.

СПЕЎ ПЕРАД ЕВАНГЕЛЛЕМ (2 Тэс 2, 14)

Акламацыя: Аллелюя, аллелюя, аллелюя.

Пан паклікаў нас праз Евангелле,

каб мы атрымалі славу Пана нашага Езуса Хрыста.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 13, 22–30)

Прыйдуць з усходу і з захаду, і сядуць за стол у Валадарстве Божым

+ Чытанне святога Евангелля паводле Лукі.

У той час:

Накіроўваючыся ў Ерузалем, Езус праходзіў праз гарады і вёскі і навучаў.

І нехта сказаў Яму: Пане, няўжо мала тых, хто будзе збаўлены?

Ён жа сказаў ім: Імкніцеся прайсці праз вузкую браму, бо, кажу вам, многія будуць спрабаваць увайсці, але не змогуць.

Калі гаспадар дому ўстане і зачыніць дзверы, тады вы, стоячы па-за домам, пачнеце стукаць у дзверы і казаць: Пане, адчыні нам. Але Ён скажа ў адказ: Не ведаю вас, адкуль вы.

І пачнеце казаць: Мы елі і пілі перад Табою, і на вуліцах нашых навучаў Ты. Але Ён скажа вам: Не ведаю вас, адкуль вы; адыдзіце ад Мяне ўсе, хто чыніць несправядлівасць.

Там будзе плач і скрыгатанне зубоў, калі ўбачыце Абрагама, Ісаака і Якуба, і ўсіх прарокаў у Валадарстве Божым, а сябе — выкінутых вон. І прыйдуць з усходу і з захаду, з поўначы і з поўдня, і сядуць за стол у Валадарстве Божым. І    вось будуць апошнія, якія стануць першымі, і будуць першыя, якія стануць апошнімі.

Гэта слова Пана.

Чацвер (XXX)

ПЕРШАЕ ЧЫТАННЕ (Эф 6, 10–20)

Прыміце зброю Божую, каб вы маглі, усё адолеўшы, выстаяць

Чытанне Паслання святога апостала Паўла да Эфесцаў.

Нарэшце, браты, мацуйцеся ў Пану магутнасцю сілы Ягонай. Апраніцеся ва ўсю зброю Божую, каб вы маглі супрацьстаяць ашуканствам д’ябла. Бо нашая барацьба не супраць крыві і цела, але супраць Панаванняў, супраць Уладаў, супраць гаспадароў цемры свету гэтага, супраць нябесных духаў злосці.

Дзеля гэтага прыміце ўсю зброю Божую, каб вы маглі супрацьстаяць у дзень ліхі і, усё адолеўшы, выстаяць.

Таму станьце, падперазаўшы сцёгны свае праўдаю, і апрануўшыся ў панцыр справядлівасці, і абуўшы ногі ў гатовасць дабравесціць спакой. А разам з усім вазьміце шчыт веры, якім зможаце пагасіць усе распаленыя стрэлы злога. І шлем збаўлення вазьміце, і меч духоўны, якім ёсць слова Божае.

Ва ўсялякай малітве і просьбе маліцеся ў Духу пры кожнай нагодзе. А дзеля гэтага дбайце з усёй стараннасцю і маліцеся за ўсіх святых і за мяне, каб мне дадзена было слова, і я мог адкрыць вусны свае, і адважна абвяшчаць таямніцу Евангелля, дзеля якога я стаў пасланнікам ў кайданах, каб смела прапаведаваў яго, як і належыць.

Гэта слова Божае.

РЭСПАНСАРЫЙНЫ ПСАЛЬМ (Пс 144 (143), 1. 2. 9–10, Р.: 1а)

Рэфрэн: Благаслаўлёны Пан, мая цвярдыня.

3. Благаслаўлёны Пан, *

мая цвярдыня,

Ён рукі мае прывучае да змагання, *

а пальцы мае — да вайны.

Рэфрэн: Благаслаўлёны Пан, мая цвярдыня.

4. Ён — міласэрнасць мая і цвярдыня, *

прыбежышча маё і мой Збаўца.

Ён шчыт мой,  я на Яго спадзяюся, *

Ён робіць мой народ падданым мне.

Рэфрэн: Благаслаўлёны Пан, мая цвярдыня.

9. Божа, новую песню Табе заспяваю, *

на дзесяціструннай арфе заспяваю Табе.

10. Ты даеш перамогу каралям, *

Ты ўратаваў слугу свайго Давіда ад мяча ліхога.

Рэфрэн: Благаслаўлёны Пан, мая цвярдыня.

СПЕЎ ПЕРАД ЕВАНГЕЛЛЕМ (пар. Лк 19, 38; 2, 14)

Акламацыя: Аллелюя, аллелюя, аллелюя.

Благаслаўлёны Кароль, які ідзе ў імя Пана;

спакой у небе і хвала на вышынях!

Акламацыя: Аллелюя, аллелюя, аллелюя.

ЕВАНГЕЛЛЕ (Лк 13, 31–35)

Немагчыма, каб прарок загінуў па-за Ерузалемам

+ Чытанне святога Евангелля паводле Лукі.

У той дзень прыйшлі некаторыя з фарысеяў і казалі Езусу: Ідзі адгэтуль, бо Ірад хоча забіць Цябе.

І сказаў ім: Ідзіце, скажыце гэтаму лісу: вось выганяю злых духаў і аздараўляю сёння і заўтра, і на трэці дзень скончу. Аднак мне трэба хадзіць сёння, заўтра і ў наступны дзень, бо немагчыма, каб прарок загінуў па-за Ерузалемам.

Ерузалем, Ерузалем, ты забіваеш прарокаў і камянуеш пасланых да цябе. Колькі разоў Я хацеў сабраць дзяцей тваіх, як птушка сваіх птушанят пад крылы, і вы не хацелі. Вось вам застаецца дом ваш. Бо кажу вам, што не ўбачыце Мяне, пакуль не прыйдзе час, калі скажаце: Благаслаўлёны той, хто ідзе ў імя Пана!

Гэта слова Пана.

Пятніца (XXX)

ПЕРШАЕ ЧЫТАННЕ (Флп 1, 1–11)

Той, хто пачаў у вас добрую справу, закончыць яе да дня Езуса Хрыста

Чытанне Паслання святога апостала Паўла да Філіпянаў.

Павел і Цімафей, слугі Езуса Хрыста, усім святым у Хрысце Езусе, якія знаходзяцца ў Філіпах, разам з біскупамі і дыяканамі: ласка вам і спакой ад Бога Айца нашага і Пана Езуса Хрыста.

Дзякую Богу майму пры кожнай згадцы пра вас. Заўсёды кожную малітву за ўсіх вас з радасцю ўзношу, за ваш удзел у абвяшчэнні Евангелля з першага дня аж дагэтуль. Упэўнены, што той, хто пачаў у вас добрую справу, закончыць яе да дня Езуса Хрыста. І гэта справядліва для мяне — так думаць пра вас, бо як супольнікаў маёй ласкі я маю ўсіх вас у сэрцы сваім, і ў кайданах маіх, і ў абароне, і ва ўмацаванні Евангелля.

Бог — мой сведка, што я люблю ўсіх вас любоўю Езуса Хрыста. І малюся за тое, каб любоў вашая яшчэ больш узрастала ў пазнанні і ва ўсякім адчуванні, каб вы, пазнавалі лепшае, каб вы былі справядлівымі і беззаганнымі ў дзень Хрыста, напоўненымі пладамі справядлівасці праз Езуса Хрыста, на славу і хвалу Божую.

Гэта слова Божае.

РЭСПАНСАРЫЙНЫ ПСАЛЬМ (Пс 111 (110), 1–2. 3–4. 5–6, Р.: 2а)

Рэфрэн: Вялікія справы Пана.

1. Буду славіць Пана ўсім сваім сэрцам *

у коле праведных і на сходзе.

2. Вялікія справы Пана, *

жаданыя для ўсіх, хто іх любіць.

Рэфрэн: Вялікія справы Пана.

3. Справа Ягоная — гэта хараство і веліч, *

а справядлівасць Ягоная трывае навекі.

4. Учыніў памятнымі свае цуды, *

ласкавы і міласэрны Пан.

Рэфрэн: Вялікія справы Пана.

5. Спажытак дае тым, хто Яго баіцца, *

навекі памятае пра свой запавет.

6. Моц сваіх справаў абвясціў свайму народу, *

каб даць яму спадчыну язычнікаў.

Рэфрэн: Вялікія справы Пана.

СПЕЎ ПЕРАД ЕВАНГЕЛЛЕМ (Ян 10, 27)

Акламацыя: Аллелюя, аллелюя, аллелюя.

Авечкі Мае слухаюць голас Мой, і Я ведаю іх, — кажа Пан, —

і яны ідуць за Мною.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 14, 1–6)

Калі ў каго-небудзь з вас сын або вол упадзе ў калодеж, ці ж не выцягне яго ў дзень шабату?

+ Чытанне святога Евангелля паводле Лукі.

Калі Езус прыйшоў у суботу да дому аднаго з кіраўнікоў фарысейскіх з’есці хлеба, яны сачылі за Ім.

І вось стаў перад Ім чалавек, які хварэў на вадзянку.

У адказ Езус спытаўся ў кніжнікаў і фарысеяў: Ці дазволена вылечыць у суботу ці не? Яны ж маўчалі.

І дакрануўшыся, аздаравіў таго і адпусціў.

А ім сказаў: Калі ў каго-небудзь з вас сын або вол упадзе ў калодеж, ці ж не выцягне адразу яго ў дзень шабату?

І не маглі запярэчыць Яму на гэта.

Гэта слова Пана.

Субота (XXX)

ПЕРШАЕ ЧЫТАННЕ (Флп 1, 18b–26)

Для мяне жыццё — гэта Хрыстус, і смерць — гэта выгада

Чытанне Паслання святога апостала Паўла да Філіпянаў.

Браты:

Як бы ні прапаведавалі Хрыста, я гэтаму радуюся і буду радавацца. Бо ведаю, што гэта прывядзе мяне да збаўлення праз вашую малітву і дапамогу Духа Езуса Хрыста, паводле чакання і надзеі маёй, што я ні ў чым не буду асаромлены. Але з поўнай адвагай, як заўсёды, так і сёння, узвялічаны будзе Хрыстус ў целе маім, ці праз жыццё, ці праз смерць. Бо для мяне жыццё — гэта Хрыстус, і смерць — гэта выгада. А калі жыццё ў целе — гэта для мяне плён працы, то не ведаю, што выбраць.

Вабіць мяне і тое, і другое: маю жаданне памерці і быць з Хрыстом, бо гэта значна лепш; але заставацца ў целе больш патрэбна для вас.

Перакананы ў гэтым, я ведаю, што застануся і буду з вамі дзеля вашага поспеху і радасці ў веры, каб хвала ваша ў Хрысце Езусе памножылася праз мяне, калі я зноў прыйду да вас.

Гэта слова Божае.

РЭСПАНСАРЫЙНЫ ПСАЛЬМ (Пс 42 (41), 2. 3. 5bcd, Р.: 3а)

Рэфрэн: Душа мая прагне Цябе, Бога жывога.

2. Як лань прагне *

вады з патоку,

так душа мая *

прагне Цябе, Божа.

Рэфрэн: Душа мая прагне Цябе, Бога жывога.

3. Душа мая прагне Бога, *

Бога жывога,

калі я пайду *

і з’яўлюся перад Божым абліччам?

Рэфрэн: Душа мая прагне Цябе, Бога жывога.

5. Я ўваходзіў са святочнай грамадой *

у цудоўны шацёр, у Дом Божы

сярод воклічаў радасці *

і з падзякаю.

Рэфрэн: Душа мая прагне Цябе, Бога жывога.

СПЕЎ ПЕРАД ЕВАНГЕЛЛЕМ (Мц 11, 29аb)

Акламацыя: Аллелюя, аллелюя, аллелюя.

Вазьміце ярмо Маё на сябе і навучыцеся ад Мяне:

бо Я ціхі і пакорны сэрцам.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 14, 1. 7–11)

Кожны, хто ўзвышае сябе, будзе паніжаны, а хто паніжае сябе, узвысіцца

+ Чытанне святога Евангелля паводле Лукі.

Калі Езус прыйшоў у суботу да дому аднаго з кіраўнікоў фарысейскіх з’есці хлеба, яны сачылі за Ім.

Заўважыўшы, што запрошаныя выбіралі першыя месцы, расказаў ім прыпавесць: Калі нехта пакліча цябе на вяселле, не сядай на першае месца, каб не аказалася, што нехта з пакліканых ім больш ганаровы за цябе, і каб той, хто запрасіў і яго, і цябе не падышоў і не сказаў табе: Саступі яму месца. І тады з сорамам павінен будзеш заняць апошняе месца.

А калі будзеш запрошаны, прыйдзі і сядай на апошняе месца, каб той, хто цябе запрасіў, падышоў да цябе і сказаў: Дружа, перасядзь вышэй. Тады будзе табе пашана перад тымі, хто сядзіць з табою. Кожны, хто ўзвышае сябе, будзе паніжаны, а хто паніжае сябе, узвысіцца.

Гэта слова Пана.

ХХXI ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Мал 1, 14b–2, 2b. 8–10)

Вы адхіліліся ад гэтага шляху, многіх прымусілі спатыкнуцца ў Законе

Чытанне кнiгi прарока Малахii.

Так кажа Пан Магуццяў: Я — вялікі Кароль, і Маё імя выклікае боязь між народамі. А цяпер для вас, святары, гэтая запаведзь. Калі не паслухаеце і не прымеце да сэрца тое, каб аддаваць хвалу імені Майму, то Я спашлю на вас пракляцце.

Вы ж адхіліліся ад гэтага шляху, многіх прымусілі спатыкнуцца ў Законе; вы знішчылі запавет з Левіем, — кажа Пан Магуццяў. Таму Я ўчыню, што вы будзеце ў пагардзе і прыніжэнні сярод усіх народаў, бо вы не трымаліся шляхоў Маіх і былі прадузятымі ў Законе.

Ці ж не адзін у нас Айцец? Ці ж не адзін Бог стварыў нас? Чаму мы здраджваем адно аднаму, зневажаючы запавет айцоў нашых?

Гэта слова Божае.

РЭСПАНСАРЫЙНЫ ПСАЛЬМ (Пс 131 (130), 1. 2. 3)

Рэфрэн: Сцеражы душу маю ў Тваім спакоі, Пане.

1. Пане, маё сэрца не ганарыцца *

i не ўзнімаюцца мае вочы,

я не ганяўся за вялiкiм *

і тым, што недасяжна для мяне.

Рэфрэн: Сцеражы душу маю ў Тваім спакоі, Пане.

2. Але суцяшаў і супакойваў маю душу; †

як немаўля, аднятае ад грудзей сваёй мацi,*

душа мая ўва мне, як аднятае немаўля.

3. Няхай Iзраэль спадзяецца на Пана *

адгэтуль i навекi.

Рэфрэн: Сцеражы душу маю ў Тваім спакоі, Пане.

ДРУГОЕ ЧЫТАННЕ (1 Тэс 2, 7b–9. 13)

Мы пажадалі перадаць вам не толькі Божае Дабравесце, але і жыццё сваё

Чытанне Першага паслання святога апостала Паўла да Тэсаланiкiйцаў.

Браты:

Мы сталіся немаўлятамі сярод вас і, як карміліца апякуецца дзецьмі сваімі, так і мы з чуласці да вас пажадалі перадаць вам не толькі Божае Евангелле, але і жыццё сваё, таму што вы сталі для нас умілаванымі. Бо вы памятаеце, браты, працу і намаганні нашыя, калі, працуючы ўначы і ўдзень, каб не абцяжарваць нікога з вас, мы абвяшчалі вам Божае Евангелле.

Таму таксама мы няспынна дзякуем Богу, што вы, прыняўшы ад нас пачутае Божае слова, прынялі яго не як чалавечае слова, але, што ёсць на самой справе, як Божае слова, якое і дзейнічае ў вас, веруючых.

Гэта слова Божае.

СПЕЎ ПЕРАД ЕВАНГЕЛЛЕМ (Мц 23, 9b. 10b)

Акламацыя: Аллелюя, аллелюя, аллелюя.

Адзін у вас Айцец Нябесны

i адзін у вас Кіраўнік — Хрыстус.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 23, 1–12)

Гавораць і не робяць

+ Чытанне святога Евангелля паводле Мацвея.

У той час:

Езус прамовіў да народа і вучняў сваіх, такімі словамі:

Пасад Майсея занялі кніжнікі і фарысеі. Таму ўсё, што скажуць вам,  рабіце і захоўвайце, але не рабіце паводле ўчынкаў іхніх. Бо яны гавораць і не робяць. Таму што яны звязваюць цяжкія і непасільныя ношы і ўскладаюць на плечы людзей, а самі не хочуць і пальцам крануць іх. Усе ж учынкі свае робяць яны дзеля таго, каб паказацца людзям. Яны пашыраюць філактэрыі свае і павялічваюць махры. Любяць першыя месцы на гасцінах і першыя лавы ў сінагогах, і прывітанні на рынках, і каб людзі называлі іх «Раббі».

Вы ж не дазваляйце называць сябе «настаўнік», бо адзін у вас Настаўнік, а ўсе вы — браты. І айцом вашым не называйце нікога на зямлі, бо адзін у вас Айцец Нябесны. I не дазваляйце называць сябе кіраўнікамі, бо адзін у вас Кіраўнік — Хрыстус. Большы з вас няхай будзе слугою для вас. Бо той, хто ўзвышае сябе, прыніжаны будзе, а той, хто прыніжае сябе, будзе ўзвышаны.

Гэта слова Пана.

ХХXI ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Дрг 6, 2–6)

Слухай, Ізраэль, любі Пана Бога твайго усім сэрцам тваім

Чытанне кнігі Другазаконня.

Майсей прамовіў да народа, кажучы:

Бойся Пана Бога твайго, захоўвай усе пастановы Яго і запаведзі, якія загадваю табе, сынам тваім і ўнукам тваім ва ўсе дні жыцця твайго, каб былі доўгімі твае дні.

Слухай, Ізраэль, і старайся выканаць гэта, каб добра было табе і каб вы памножыліся вельмі на зямлі, дзе цячэ малако і мёд, якую абяцаў даць табе Пан, Бог бацькоў тваіх.

Слухай, Ізраэль: Пан, Бог наш, Пан адзіны. Любі Пана Бога твайго усім сэрцам тваім, усёй душою тваёю, усім розумам сваім і з усіх сіл тваіх. Няхай гэтыя словы, якія сёння я наказваю табе, будуць у сэрцы тваім.

Гэта слова Божае.

РЭСПАНСАРЫЙНЫ ПСАЛЬМ (Пс 18 (17), 2–3а. 3bc–4. 47 і 51аb, Р.: 2)

Рэфрэн: Буду любіць Цябе, Пане, моц мая.

2. Буду любіць Цябе, Пане, *

моц мая.

3. Пан — мая скала i цвярдыня, *

Ён мой Збаўца.

Рэфрэн: Буду любіць Цябе, Пане, моц мая.

Бог мой — абарона мая, на Яго спадзяюся, *

шчыт мой, моц збаўлення майго, мая крэпасць.

4. Паклiчу Пана, годнага хвалы, *

i ад ворагаў маiх вызвалены буду.

Рэфрэн: Буду любіць Цябе, Пане, моц мая.

47. Жыве Пан, благаслаўлёная мая Абарона. *

Няхай будзе ўзвялічаны Бог збаўлення майго.

51. Ты павялічваеш каралю свайму дапамогу,*

i свайго памазаніка адорваеш міласэрнасцю.

Рэфрэн: Буду любіць Цябе, Пане, моц мая.

ДРУГОЕ ЧЫТАННЕ (Гбр 7, 23–28)

Святарства Езуса не прамінае, бо Ён трывае навекі

Чытанне Паслання да Габрэяў.

Браты:

Шмат было святароў папярэдняга Запавету, бо смерць не дазваляла ім трываць. Але святарства Езуса не прамінае, бо Ён трывае навекі. Таму і можа Ён ва ўсе часы збаўляць тых, хто прыходзіць праз Яго да Бога, будучы заўсёды жывым, каб заступацца за іх.

Такі і павінен быць у нас Першасвятар: святы, нявінны, беззаганны, адлучаны ад грэшнікаў і ўзнесены вышэй за нябёсы. Ён не мае патрэбы, як тыя першасвятары, прыносіць штодня ахвяры спачатку за свае грахі, а потым за грахі народа. Ён зрабіў гэта раз назаўсёды, ахвяраваўшы самога сябе. Бо Закон устанаўлівае першасвятарамі людзей, якія маюць слабасць, а слова прысягі, дадзенай пасля Закона, устанаўлівае Сына дасканалага навекі.

Гэта слова Божае.

СПЕЎ ПЕРАД ЕВАНГЕЛЛЕМ (Ян 14, 23)

Акламацыя: Аллелюя, аллелюя, аллелюя.

Калі хто любіць Мяне, той захоўвае слова Маё, — кажа Пан, —

і палюбіць таго Айцец Мой, і прыйдзем да яго.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 12, 28b–34)

Любі Пана Бога твайго, любі бліжняга твайго

+ Чытанне святога Евангелля паводле Марка.

У той час:

Адзін кніжнік, падышоў да Езуса і спытаўся ў Яго: Якая запаведзь першая з усіх? Езус адказаў: Першая такая: Слухай, Ізраэль, Пан Бог наш — Пан адзіны; любі Пана Бога твайго ўсім сэрцам тваім,і ўсёю душою тваёю, і ўсім розумам тваім, і ўсёй моцаю тваёй. Другая: Любі бліжняга твайго, як самога сябе. Няма іншай запаведзі, большай за гэтыя.

І сказаў Яму кніжнік: Добра, Настаўнік, Ты праўду сказаў, што ёсць адзін і няма іншага апрача Яго. Любіць Яго ўсім сэрцам і ўсім розумам, і ўсёю душою, і ўсёю моцаю; і любіць бліжняга, як самога сябе — гэта больш за ўсе ахвяры і ўсеспаленні. Езус, убачыўшы, што той разумна адказвае, сказаў яму: Недалёка ты ад Валадарства Божага. І ніхто ўжо больш не адважваўся пытацца ў Яго.

Гэта слова Пана.

XXXI ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Мдр 11, 22 — 12, 2)

Ты літуешся над усімі, бо любіш усё, што існуе

Чытанне кнігі Мудрасці Саламона.

Пане,

Увесь свет перад Табою, як ваганне шаляў

або як кропля ранішняй расы, якая выпадае на зямлю.

Але Ты літуешся над усімі, бо ўсё можаш

і не зважаеш на грахі людзей, каб яны маглі навярнуцца.

Бо любіш Ты ўсё, што існуе,

і нічым, што стварыў, не грэбуеш;

бо, калі б нешта ненавідзеў,

гэтага б Ты не стварыў.

Як бы магло трываць што-небудзь,

калі б Ты не захацеў?

Ці як захавалася б тое, што не было паклікана Табою?

Але Ты ўсё шкадуеш, бо яно Тваё,

о Пане, які любіш жыццё.

Нятленны дух Твой ёсць ва ўсім.

Таму Ты паступова паказваеш памылкі тым, хто ўпаў,

нагадваеш ім, у чым яны грашаць, і навучаеш,

каб яны пакінулі зло і паверылі ў Цябе, Пане.

Гэта слова Божае.

РЭСПАНСАРЫЙНЫ ПСАЛЬМ (Пс 145 (144), 1–2. 8–9. 10–11. 13cd–14, Р.: пар. 1)

Рэфрэн: Буду Цябе славіць, Бог і Валадар мой.

1. Буду ўзвялічваць Цябе, Бог і Валадар мой, *

і благаслаўляць імя Тваё навекі.

2. Кожны дзень благаслаўляць Цябе буду *

і ўсхваляць імя Тваё на вякі вечныя.

Рэфрэн: Буду Цябе славіць, Бог і Валадар мой.

8. Пан міласэрны і ласкавы, *

доўгацярплівы і шматміласцівы.

9. Пан добры да ўсіх, *

і міласэрнасць Яго над усімі стварэннямі Ягонымі.

Рэфрэн: Буду Цябе славіць, Бог і Валадар мой.

10. Няхай славяць Цябе, Пане, усе Твае стварэнні, *

і ўсе святыя Твае благаслаўляюць Цябе.

11. Няхай апавядаюць пра славу Твайго Валадарства *

і магутнасць Тваю абвяшчаюць.

Рэфрэн: Буду Цябе славіць, Бог і Валадар мой.

13. Пан верны ва ўсіх сваіх словах *

і святы ва ўсіх сваіх справах.

14. Пан падтрымлівае ўсіх, хто падае, *

і падымае ўсіх прыгнечаных.

Рэфрэн: Буду Цябе славіць, Бог і Валадар мой.

ДРУГОЕ ЧЫТАННЕ (2 Тэс 1, 11 — 2, 2)

Каб праславілася імя Пана ў вас, і вы ў Ім

Чытанне Другога паслання святога апостала Паўла да Тэсаланікійцаў.

Браты:

Мы заўсёды молімся за вас, каб наш Бог прызнаў вас годнымі паклікання і выканаў усякую добрую волю і справу веры ў моцы, каб праславілася імя нашага Пана Езуса ў вас, і вы ў Ім, паводле ласкі Бога нашага і Пана Езуса Хрыста.

Просім вас, браты, адносна прыйсця нашага Пана Езуса Хрыста і нашай сустрэчы з Ім:  не спяшайцеся губляць раўнавагу ці бянтэжыцца ні з-за духа, ні з-за слова, ні з-за паслання, якое нібыта ад нас, што нібы ўжо надыходзіць дзень Пана.

Гэта слова Божае.

СПЕЎ ПЕРАД ЕВАНГЕЛЛЕМ (Ян 3, 16)

Акламацыя: Аллелюя, аллелюя, аллелюя.

Так палюбіў Бог свет, што аддаў Сына свайго Адзінароднага,

каб кожны, хто верыць у Яго, меў жыццё вечнае.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 19, 1–10)

Сын Чалавечы прыйшоў знайсці і выратаваць тое, што загінула

+ Чытанне святога Евангелля паводле Лукі.

У той час:

Езус увайшоў у Ерыхон і праходзіў праз яго. І вось адзін чалавек па імені Закхей, кіраўнік мытнікаў і багаты, стараўся ўбачыць Езуса, хто Ён такі, але не мог з-за натоўпу, таму што быў малога росту. Забегшы наперад, ён залез на смакоўніцу, каб убачыць Яго, бо Ён павінен быў там праходзіць.

Калі Езус прыйшоў на гэтае месца, паглядзеў уверх і сказаў яму: Закхей, хутчэй спускайся, бо сёння мне трэба быць у тваім доме.

Той хутка спусціўся і прыняў Яго з радасцю.

А ўсе, убачыўшы гэта, пачалі наракаць і казалі, што Ён зайшоў пагасціць да грэшнага чалавека. Закхей жа ўстаў і сказаў Пану: Вось палову маёмасці сваёй, Пане, я аддам убогім і, калі каго ў чым ашукаў, аддам у чатыры разы больш.

Езус сказаў яму: Сёння прыйшло збаўленне ў дом гэты, таму што і ён сын Абрагама. Бо Сын Чалавечы прыйшоў знайсці і выратаваць тое, што загінула.

Гэта слова Пана.

Панядзелак (XXXI)

ПЕРШАЕ ЧЫТАННЕ (Флп 2, 1–4)

Дапоўніце радасць маю, каб вы думалі тое самае

Чытанне Паслання святога апостала Паўла да Філіпянаў.

Браты:

Калі ёсць які заклік ў Хрысце, калі ёсць якое падбадзёрванне любові, калі ёсць якая лучнасць духа, калі ёсць якое сардэчнае спачуванне, то дапоўніце радасць маю, каб вы думалі тое самае, мелі тую самую любоў, былі аднадушнымі і аднадумцамі. Нічога не рабіце дзеля разладу ці дзеля пустой пахвальбы, але ў пакоры лічыце адзін аднаго вышэйшым за сябе. Не клапаціцеся кожны толькі пра сваё, але і пра іншых.

Гэта слова Божае.

РЭСПАНСАРЫЙНЫ ПСАЛЬМ (Пс 131 (130), 1. 2. 3)

Рэфрэн: Сцеражы душу маю ў Тваім спакоі, Пане.

1. Пане, маё сэрца не ганарыцца *

i не ўзнімаюцца мае вочы,

я не ганяўся за вялiкiм *

і тым, што недасяжна для мяне.

Рэфрэн: Сцеражы душу маю ў Тваім спакоі, Пане.

2. Але суцяшаў і супакойваў маю душу; †

як немаўля, аднятае ад грудзей сваёй мацi,*

душа мая ўва мне, як аднятае немаўля.

3. Няхай Iзраэль спадзяецца на Пана *

адгэтуль i навекi.

Рэфрэн: Сцеражы душу маю ў Тваім спакоі, Пане.

СПЕЎ ПЕРАД ЕВАНГЕЛЛЕМ (Ян 8, 31b–32)

Акламацыя: Аллелюя, аллелюя, аллелюя.

Калі будзеце трываць у слове Маім, вы сапраўды вучні Мае,

і пазнаеце праўду, — кажа Пан.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 14, 12–14)

Не кліч сяброў тваіх, але кліч убогіх, калекаў

+ Чытанне святога Евангелля паводле Лукі.

У той час:

Езус сказаў кіраўніку фарысеяў, які запрасіў Яго: Калі наладжваеш абед ці вячэру, не кліч сяброў тваіх, ні братоў тваіх, ні родных тваіх, ні суседзяў багатых, каб і яны цябе ў адказ не паклікалі, і ты атрымаў бы адплату.

Але, калі наладжваеш гасціну, кліч убогіх, калекаў, кульгавых, невідушчых, і шчаслівы будзеш, што яны не маюць як адплаціць табе, бо адплаціцца табе ў дзень уваскрасення справядлівых.

Гэта слова Пана.

Аўторак (XXXI)

ПЕРШАЕ ЧЫТАННЕ (Флп 2, 5–11)

Езус прынізіў сябе, таму Бог узвысіў Яго

Чытанне Паслання святога апостала Паўла да Філіпянаў.

Браты:

Няхай вашыя думкі будуць такімі, як у Хрысце Езусе. Ён, будучы ў постаці Бога, не палічыў патрэбным быць на роўні з Богам, але выракся самога сябе, прыняўшы постаць слугі, прападобніўшыся да людзей. І з выгляду стаўшы, як чалавек, прынізіў сябе, будучы паслухмяным ажно да смерці, смерці крыжовай. Таму Бог узвысіў Яго, і даў Яму імя па-над усялякае імя, каб на імя Езуса схілілася кожнае калена стварэнняў нябесных, зямных і падземных, і каб кожны язык вызнаваў, што Панам ёсць Езус Хрыстус дзеля хвалы Бога Айца.

Гэта слова Божае.

РЭСПАНСАРЫЙНЫ ПСАЛЬМ (Пс 22 (21), 26b–27. 28–30a. 31–32, Р.: 26а)

Рэфрэн: Цябе, Пане, праслаўлю, на вялікім сходзе.

26. Выканаю абяцанні перад тымі, хто баіцца Яго.*

27. Няхай спажываюць бедныя і насычаюцца,

няхай хваляць Бога тыя, хто Яго шукае, *

няхай сэрцы іхнія жывуць навекі.

Рэфрэн: Цябе, Пане, праслаўлю, на вялікім сходзе.

28. Успомняць і навернуцца да Пана ўсе межы зямлі, *

і паклоняцца перад Табою ўсе плямёны язычнікаў.

29. Бо валадаранне належыць Пану, †

Ён валадарыць над народамі. *

30. Толькі Яму будуць пакланяцца ўсе, хто спіць у зямлі.

Рэфрэн: Цябе, Пане, праслаўлю, на вялікім сходзе.

31. Патомства маё будзе служыць Яму. *

Наступнаму пакаленню будуць расказваць пра Пана,

32. і абвесцяць Яго справядлівасць народу, які народзіцца: *

Гэта ўчыніў Пан.

Рэфрэн: Цябе, Пане, праслаўлю, на вялікім сходзе.

СПЕЎ ПЕРАД ЕВАНГЕЛЛЕМ (Мц 11, 28)

Акламацыя: Аллелюя, аллелюя, аллелюя.

Прыйдзіце да Мяне, усе спрацаваныя і абцяжараныя,

і Я супакою вас, — кажа Пан.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 14, 15–24)

Ідзі на дарогі і загарадзі і прымушай прыйсці, каб напоўніўся дом мой

+ Чытанне святога Евангелля паводле Лукі.

У той час:

Адзін з тых, хто ўзляжаў з Езусам, сказаў Яму: Шчаслівы, хто будзе есці хлеб ў Валадарстве Божым.

А Ён сказаў яму: Адзін чалавек наладжваў вялікую вячэру і паклікаў многіх. І калі настаў час вячэры, паслаў слугу свайго сказаць запрошаным: Прыйдзіце, бо ўжо ўсё гатова. І пачалі ўсе, як адзін, адмаўляцца. Першы сказаў яму: Я купіў поле, і мне трэба пайсці паглядзець яго. Прашу цябе, прабач мне. Другі сказаў: Я купіў пяць пар валоў і іду выпрабаваць іх. Прашу цябе, прабач мне. Іншы сказаў: Я ажаніўся, і таму не магу прыйсці.

Вярнуўшыся, слуга той расказаў пра гэта свайму гаспадару. Тады гаспадар дома разгневаўся і сказаў слузе свайму: Ідзі хутчэй на плошчы і на вуліцы гарадоў і прывядзі сюды ўбогіх, калек, сляпых і кульгавых. І сказаў слуга: Пане, зроблена, як загадаў ты, і яшчэ ёсць месца. Гаспадар сказаў слузе: Ідзі на дарогі і загарадзі і прымушай прыйсці, каб напоўніўся дом мой. Бо кажу вам, што ніхто з тых запрошаных людзей не пакаштуе маёй вячэры.

Гэта слова Пана.

Серада (XXXI)

ПЕРШАЕ ЧЫТАННЕ (Флп 2, 12–18)

Здзяйсняйце сваё збаўленне. Бо гэта Бог ёсць тым, хто чыніць у вас жаданне і дзеянне

Чытанне Паслання святога апостала Паўла да Філіпянаў.

Умілаваныя мае, як вы заўсёды былі паслухмянымі не толькі ў прысутнасці маёй, але яшчэ больш цяпер, у час адсутнасці маёй, так з бояззю і трымценнем здзяйсняйце сваё збаўленне. Бо гэта Бог ёсць тым, хто чыніць у вас жаданне і дзеянне паводле свайго ўпадабання.

Усё рабіце без нараканняў і сумненняў, каб вы сталі бездакорнымі,  бязвіннымі і беззаганнымі дзецьмі Божымі сярод ілжывага і падступнага пакалення, у якім вы ззяеце, як светачы ў свеце. Трымайцеся слова жыцця на пахвалу мне ў дзень Хрыстовы, што я не марна бегаў і не марна працаваў.

Калі нават і пральюся як ахвяра на служэнне веры вашай, то радуюся і цешуся разам з усімі вамі. Таксама і вы радуйцеся і цешцеся са мною.

Гэта слова Божае.

РЭСПАНСАРЫЙНЫ ПСАЛЬМ (Пс 27 (26), 1. 4. 13–14, Р.: 1а)

Рэфрэн: Пан — маё святло і маё збаўленне.

1. Пан — маё святло і маё збаўленне: *

каго ж мне баяцца?

Пан — ахова жыцця майго: *

каго ж мне палохацца?

Рэфрэн: Пан — маё святло і маё збаўленне.

4. Аднаго я прашу ў Пана і толькі гэтага жадаю, *

каб жыць мне ў доме Пана ва ўсе дні жыцця майго.

Каб сузіраць хараство Пана *

і наведваць Яго святыню.

Рэфрэн: Пан — маё святло і маё збаўленне.

13. Веру, што ўбачу дабрыню Пана *

ў краіне жывых.

14. Спадзявайся на Пана, будзь мужным, *

няхай умацуецца сэрца тваё, спадзявайся на Пана.

Рэфрэн: Пан — маё святло і маё збаўленне.

СПЕЎ ПЕРАД ЕВАНГЕЛЛЕМ (1 П 4, 14)

Акламацыя: Аллелюя, аллелюя, аллелюя.

Калі ганяць вас за імя Хрыста, то вы шчаслівыя,

бо Дух Божы спачывае на вас.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 14, 25–33)

Кожны з вас, калі не пакіне ўсяго, што мае, не можа быць вучнем Маім

+ Чытанне святога Евангелля паводле Лукі.

У той час:

Шмат людзей ішло за Езусам. Звярнуўшыся, Ён сказаў ім: Калі хто прыходзіць да Мяне і не зненавідзеў бацькі свайго, і маці, і жонкі, і дзяцей, і братоў, і сясцёр, і нават жыцця свайго, той не можа быць вучнем Маім. Хто не нясе крыжа свайго і не ідзе за Мною, не можа быць Маім вучнем.

Бо хто з вас, калі захоча пабудаваць вежу, спачатку не сядзе і не падлічыць выдаткаў, ці мае на будову. Калі ж закладзе падмурак і не зможа закончыць, усе, хто ўбачыць, пачнуць смяяцца з яго, кажучы: Гэты чалавек пачаў будаваць і не змог скончыць.

Або які кароль, ідучы на вайну супраць іншага караля, не сядзе і не параіцца спачатку, ці моцны ён, каб ісці з дзесяццю тысячамі супраць таго, хто ідзе на яго з дваццаццю тысячамі? Калі не, то пакуль той яшчэ далёка, ён пашле да яго пасланцоў прасіць міру.

Гэтак кожны з вас, калі не пакіне ўсяго, што мае, не можа быць Маім вучнем.

Гэта слова Пана.

Чацвер (XXXI)

ПЕРШАЕ ЧЫТАННЕ (Флп 3, 3–8а)

Што было для мяне набыткам, тое дзеля Хрыста я палічыў стратай

Чытанне Паслання святога апостала Паўла да Філіпянаў.

Браты:

Мы прымаем абразанне, калі служым у Божым Духу і ганарымся ў Хрысце Езусе, а не спадзяёмся на цела, хоць я магу спадзявацца і на цела. Калі хто іншы спадзяецца на цела, то тым больш я, абрэзаны на восьмы дзень, з роду Ізраэля, з пакалення Бэньяміна, габрэй ад габрэяў, паводле Закону — фарысей, паводле руплівасці — ганіцель Касцёла, паводле справядлівасці Закону — беззаганны.

Але што было для мяне набыткам, тое дзеля Хрыста я палічыў стратай. Ды і ўсё лічу стратаю дзеля перавагі пазнання Хрыста Езуса, Пана майго.

Гэта слова Божае.

РЭСПАНСАРЫЙНЫ ПСАЛЬМ (Пс 105 (104), 2–3. 4–5. 6–7, Р.: 3b)

Рэфрэн: Няхай радуюцца тыя, хто шукае Пана.

Або: Аллелюя.

2. Спявайце і грайце Яму псальмы, *

распавядайце пра ўсе Ягоныя цуды.

3. Ганарыцеся імем Яго святым, *

няхай радуюцца сэрцы тых, хто шукае Пана.

Рэфрэн: Няхай радуюцца тыя, хто шукае Пана.

Або: Аллелюя.

4. Шукайце Пана і Яго моцы, *

шукайце заўсёды Яго аблічча.

5. Памятайце пра цуды Ягоныя, якія ўчыніў, *

пра знакі Яго і суды вуснаў Ягоных.

Рэфрэн: Няхай радуюцца тыя, хто шукае Пана.

Або: Аллелюя.

6. Вы, патомства Абрагама, Яго слугі, *

сыны Якуба, вы Яго выбраныя.

7. Ён Пан Бог наш, *

па ўсёй зямлі Яго правасуддзе.

Рэфрэн: Няхай радуюцца тыя, хто шукае Пана.

Або: Аллелюя.

СПЕЎ ПЕРАД ЕВАНГЕЛЛЕМ (Мц 11, 28)

Акламацыя: Аллелюя, аллелюя, аллелюя.

Прыйдзіце да Мяне, усе спрацаваныя і абцяжараныя,

і Я супакою вас, — кажа Пан.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 15, 1–10)

На нябёсах больш радасці будзе з аднаго грэшніка, які пакаяўся

+ Чытанне святога Евангелля паводле Лукі.

У той час:

Набліжаліся да Яго ўсе мытнікі і грэшнікі, каб паслухаць Яго. А фарысеі і кніжнікі наракалі, кажучы: Ён прымае грэшнікаў і есць з імі.

Але Езус расказаў фарысеям і кніжнікам наступную прыпавесць, кажучы: Хто з вас, маючы сто авечак і згубіўшы адну з іх, не пакіне дзевяноста дзевяці ў пустыні і не пойдзе па згубленую, пакуль не знойдзе яе? А знайшоўшы, возьме яе на плечы свае з радасцю і прыйдзе дадому, пакліча сяброў і суседзяў, кажучы ім: Радуйцеся са мною, бо я знайшоў маю згубленую авечку.

Кажу вам, што таксама на нябёсах больш радасці будзе з аднаго грэшніка, які пакаяўся, чым з дзевяноста дзевяці праведнікаў, якія не патрабуюць пакаяння.

Ці якая жанчына, маючы дзесяць драхмаў і згубіўшы адну драхму, не запаліць свечкі і не пачне вымятаць дом і пільна шукаць, пакуль не знойдзе? А знайшоўшы, пакліча сябровак і суседак ды скажа: цешцеся са мною, таму што я знайшла згубленую драхму.

Так, кажу вам, бывае радасць у анёлаў Божых і за аднаго грэшніка, які каецца.

Гэта слова Пана.

Пятніца (XXXI)

ПЕРШАЕ ЧЫТАННЕ (Флп 3, 17 — 4, 1)

Мы чакаем Збаўцу, які пераменіць нашае прыніжанае цела ў падабенства свайго праслаўленага Цела

Чытанне Паслання святога апостала Паўла да Філіпянаў.

Наследуйце мяне, браты, і глядзіце на тых, хто паступае паводле ўзору, які маеце ў нас. Бо многія, пра каго  часта казаў вам, а цяпер нават з плачам кажу, паступаюць, як ворагі крыжа Хрыстовага. Іхні канец — пагібель, іхні бог — чэрава, і слава іх — у сораме іхнім; яны думаюць пра зямное.

А наша айчына знаходзіцца ў нябёсах, адкуль мы чакаем і Збаўцу, Пана Езуса Хрыста, які пераменіць нашае прыніжанае цела ў падабенства свайго праслаўленага Цела праз дзеянне моцы, якой Ён можа падпарадкаваць сабе ўсё.

Таму, мае браты ўмілаваныя, па якіх сумую, радасць і вянец мой, так трывайце ў Пану.

Гэта слова Божае.

РЭСПАНСАРЫЙНЫ ПСАЛЬМ (Пс 122 (121), 1–2. 3–4а. 4b–5, Р.: пар. 1)

Рэфрэн: З радасцю пойдзем у дом Пана Бога.

1. Узрадаваўся я, калі мне сказалі: *

Пойдзем у дом Пана.

2. Вось стаяць нашыя ногі *

ў брамах тваіх, Ерузалем.

Рэфрэн: З радасцю пойдзем у дом Пана Бога.

3. Ерузалем, пабудаваны як горад, *

дзе ўсё злучана ў адно.

4. Туды ўзыходзяць пакаленні, *

пакаленні Пана.

Рэфрэн: З радасцю пойдзем у дом Пана Бога.

Каб, паводле сведчання Ізраэля, *

праслаўляць імя Пана.

5. Там стаяць судовыя троны, *

троны дому Давіда.

Рэфрэн: З радасцю пойдзем у дом Пана Бога.

СПЕЎ ПЕРАД ЕВАНГЕЛЛЕМ (1 Ян 2, 5)

Акламацыя: Аллелюя, аллелюя, аллелюя.

Хто захоўвае слова Хрыста,

у тым сапраўды любоў Божая дасканалая.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 16, 1–8)

Сыны гэтага веку мудрэйшыя за сыноў святла ў адносінах да свайго пакалення

+ Чытанне святога Евангелля паводле Лукі.

У той час:

Казаў Езус сваім вучням: Адзін багаты чалавек меў эканома, на якога данеслі яму, што растрачвае маёмасць яго. І паклікаўшы яго, сказаў яму: Што гэта я чую пра цябе? Зрабі справаздачу з кіравання свайго, бо ўжо не можаш быць эканомам.

Тады эканом сказаў сам сабе: Што мне рабіць, бо гаспадар  мой адбірае ў мяне кіраўніцтва домам? Капаць не маю сілаў, жабраваць саромеюся. Ведаю, што зрабіць, каб людзі прынялі мяне ў дамы свае, калі адхілены буду ад кіраўніцтва домам.

І, паклікаўшы кожнага паасобку даўжнікоў свайго гаспадара, сказаў першаму: Колькі ты павінен гаспадару майму? Той сказаў: Сто кадзяў алею. І сказаў яму: Вазьмі сваю распіску, сядай хутчэй і напішы пяцьдзесят. Потым другому сказаў: А ты колькі павінен? Той сказаў: Сто кор пшаніцы. І сказаў яму: Вазьмі сваю распіску і напіші восемдзесят.

І пахваліў гаспадар несправядлівага эканома, што ён разумна ўчыніў. Бо сыны гэтага веку мудрэйшыя за сыноў святла ў адносінах да свайго пакалення.

Гэта слова Пана.

Субота (XXXI)

ПЕРШАЕ ЧЫТАННЕ (Флп 4, 10–19)

Усё магу ў тым, хто ўзмацняе мяне

Чытанне Паслання святога апостала Паўла да Філіпянаў.

Браты:

Я вельмі ўзрадаваўся ў Пану, што зноў ажыў ваш клопат пра мяне. Вы і раней клапаціліся, але вам неставала нагоды. Кажу гэта не таму, што патрэбу маю, бо я навучыўся быць задаволеным тым, што ў мяне ёсць. Я ўмею быць і ў прыніжэнні, умею быць і ў дастатку; я прывучыўся да ўсяго і ва ўсім, і насычацца, і галадаць, і быць у дастатку, і цярпець нястачу. Усё магу ў тым, хто ўзмацняе мяне. Аднак вы добра зрабілі, раздзяліўшы са мною цярпенне маё.

Ведаеце таксама вы, філіпяне, што ў пачатку дабравесця, калі я выйшаў з Македоніі, ніводны касцёл, апроч вас адных, не далучыўся да мяне ў справе давання і прыняцця. Вы таксама і раз, і два дасылалі мне ў Тэсалоніку на патрэбу. Кажу не таму, што шукаю дару, але шукаю плёну, які памнажаецца на карысць вашую.

Я атрымаў усё і маю празмерна. Я забяспечаны ўсім, атрымаўшы ад Эпафрадыта дасланае вамі – салодкі водар, ахвяру прыемную, якая падабаецца Богу.

Гэта слова Божае.

РЭСПАНСАРЫЙНЫ ПСАЛЬМ (Пс 112 (111), 1–2. 5–6. 8а і 9, Р.: 1а)

Рэфрэн: Шчаслівы чалавек, які баіцца Пана.

Або: Аллелюя.

1. Шчаслівы чалавек, які баіцца Пана *

і вельмі любіць Ягоныя запаведзі.

2. Моцным будзе ягонае патомства на зямлі, *

пакаленне праведных будзе благаслаўлёным.

Рэфрэн: Шчаслівы чалавек, які баіцца Пана.

Або: Аллелюя.

5. Шчаслівы чалавек, які міласэрны і пазычае, *

які справядліва вядзе свае справы.

6. Ён не пахіснецца ніколі, *

у вечнай памяці будзе справядлівы.

Рэфрэн: Шчаслівы чалавек, які баіцца Пана.

Або: Аллелюя.

8. Умацаванае сэрца яго не будзе баяцца. *

9. Раскідаў, раздаў бедным;

справядлівасць ягоная трывае навекі,

моц ягоная ўзвысіцца ў славе.

Рэфрэн: Шчаслівы чалавек, які баіцца Пана.

Або: Аллелюя.

СПЕЎ ПЕРАД ЕВАНГЕЛЛЕМ (2 Кар 8, 9)

Акламацыя: Аллелюя, аллелюя, аллелюя.

Езус Хрыстус, хоць быў багаты, стаў бедным дзеля вас,

каб вы ўзбагаціліся Ягоным убоствам.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 16, 9–15)

Калі вы ў несправядлівай мамоне не былі верныя, хто даручыць вам сапраўднае

+ Чытанне святога Евангелля паводле Лукі.

У той час:

Казаў Езус сваім вучням: Здабывайце сяброў сабе несправядівай мамонай, каб, калі яна праміне, прынялі вас у вечныя шатры.

Верны ў малым і ў вялікім верны, а несправядлівы ў малым несправядлівы і ў вялікім. Таму, калі вы ў несправядлівай мамоне не былі верныя, хто даручыць вам сапраўднае? І калі ў чужым не былі верныя, хто дасць вам вашае?

Ніякі слуга не можа служыць двум гаспадарам, бо ці аднаго будзе ненавідзець, а другога любіць, ці аднаго будзе моцна трымацца, а другім пагарджаць. Не можаце служыць Богу і мамоне.

Чулі ўсё гэта і фарысеі, якія любілі грошы, і насміхаліся з Яго.

І сказаў ім: Вы з’яўляецеся тымі, хто апраўдвае сябе перад людзьмі, але Бог ведае сэрцы вашыя. Бо, што вялікае ў людзей, тое брыдкае перад Богам.

Гэта слова Пана.

ХХXIІ ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Мдр 6, 12–16)

Хто шукае мудрасць, той знойдзе яе

Чытанне кнігі Мудрасці Саламона.

Цудоўная і неўвядальная мудрасць.

З лёгкасцю заўважыць яе той, хто любіць яе,

а хто шукае, той знойдзе яе.

Яна спяшаецца да тых, хто яе прагне,

каб першай адкрыцца ім.

Не стоміцца той, хто дзеля яе ўстае на світанні,

бо ўбачыць яе, як сядзіць пры ягоных дзвярах.

Думаць пра яе — гэта вяршыня разважлівасці,

і хто чувае з-за яе, хутчэй пазбавіцца клопатаў.

Бо яна сама ходзіць навокал, шукаючы годных яе,

і ласкава адкрываецца ім на шляхах іхніх,

і выходзіць насустрач усялякай іхняй задуме.

Гэта слова Божае.

РЭСПАНСАРЫЙНЫ ПСАЛЬМ (Пс 63 (62), 2. 3–4. 5–6. 7–8, Р.: 2b)

Рэфрэн: Божа, Цябе прагне душа мая.

2. Божа, Ты мой Бог, Цябе шукаю, *

Цябе прагне душа мая,

маё цела па Табе тужыць *

у зямлі пустыннай, засохлай і бязводнай.

Рэфрэн: Божа, Цябе прагне душа мая.

3. Так, у святыні я ўглядаюся ў Цябе, *

каб убачыць Тваю сілу і славу.

4. Бо міласэрнасць Твая лепшая за жыццё, *

вусны мае будуць хваліць Цябе.

Рэфрэн: Божа, Цябе прагне душа мая.

5. Так, буду благаслаўляць Цябе ў маім жыцці *

і ўзнясу рукі ў імя Тваё.

6. Душа мая насычаецца, нібы тлушчам і тукам, *

і вусны мае славяць Цябе радасным спевам.

Рэфрэн: Божа, Цябе прагне душа мая.

7. Калі ўзгадваю Цябе на маім ложы, *

разважаю пра Цябе ў начную варту.

8. Бо Ты стаў маёй дапамогай, *

у цені крылаў Тваіх узрадуюся.

Рэфрэн: Божа, Цябе прагне душа мая.

ДРУГОЕ ЧЫТАННЕ (1 Тэс 4, 13–14)

Памерлых у Езусе Бог прывядзе з Ім

Чытанне Паслання святога апостала Паўла да Тэсаланікійцаў.

Мы не хочам, браты, пакідаць вас у няведанні пра памерлых, каб не тужылі вы, як і іншыя, хто не мае надзеі. Бо калі мы верым, што Езус памёр і ўваскрос, то і памерлых у Езусе Бог прывядзе з Ім.

Гэта слова Божае.

СПЕЎ ПЕРАД ЕВАНГЕЛЛЕМ (Мц 24, 42а. 44)

Акламацыя: Аллелюя, аллелюя, аллелюя.

Чувайце і будзьце гатовыя,

бо Сын Чалавечы прыйдзе ў тую гадзіну, калі вы не думаеце.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 25, 1–13)

Вось жаніх, выходзьце яму насустрач

+ Чытанне святога Евангелля паводле Мацвея.

У той час:

Езус расказаў сваім вучням такую прыпавесць: Валадарства Нябеснае будзе падобнае да дзесяці паннаў, якія, узяўшы свае светачы, выйшлі насустрач жаніху. Пяць з іх было неразумных, а пяць — мудрых. Неразумныя, узяўшы свае светачы, не ўзялі з сабою алею. Мудрыя ж разам са светачамі сваімі ўзялі алей у пасудзіны свае. Калі жаніх спазняўся, то задрамалі ўсе і паснулі.

Але сярод ночы ўзняўся крык: Вось жаніх, выходзьце яму насустрач. Тады ўсталі ўсе панны гэтыя і прывялі ў парадак светачы свае. Неразумныя ж сказалі мудрым: Дайце нам вашага алею, бо нашыя светачы гаснуць. А мудрыя адказалі: Каб хапіла і вам, і нам, пайдзіце лепш да тых, хто прадае, і купіце сабе.

Калі ж пайшлі яны купляць, прыйшоў жаніх і тыя, якія былі падрыхтаваныя, увайшлі з ім на вяселле, і зачыніліся дзверы. Пасля прыходзяць і астатнія панны ды кажуць: Пане, пане, адчыні нам. Ён жа сказаў ім у адказ: Сапраўды кажу вам: не ведаю вас.

Таму чувайце, бо не ведаеце ні дня, ні гадзіны.

Гэта слова Пана.

ХХXII ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (1 Вал 17, 10–16)

Зрабіла ўдава са сваёй мукі праснак і прынесла Іллі

Чытанне Першай кнігі Валадарстваў.

У тыя дні:

Устаў прарок Ілля і пайшоў у Сарэпту. І калі падышоў да брамы горада, з’явілася перад ім удава, якая збірала дровы. І паклікаў яе, кажучы: Прынясі мне трохі вады ў збане напіцца. Калі яна пайшла прынесці вады, ён крыкнуў услед: Вазьмі, прашу, для мяне і кавалак хлеба.

Яна ж адказала: На жыццё Пана, твайго Бога, не маю печыва, толькі жменю мукі ў кадушцы і трохі алею ў збане. Вось збяру некалькі кавалкаў дрэва і пайду, згатую сабе і майму сыну. З’ямо гэта і памром.

Ілля сказаў ёй: Не бойся, але ідзі і зрабі, як сказала. Толькі спачатку зрабі невялікі праснак для мяне і прынясі мне. Сабе ж і сыну зробіш потым. Бо так кажа Пан, Бог Ізраэля: Кадушка мукі не скончыцца, і збан алею не апусцее аж да дня, калі Пан спашле дождж на зямлю.

Яна пайшла і зрабіла, як сказаў Ілля. І штодня елі ён, яна і дом яе. І так было кожны дзень. Кадушка мукі не скончылася, і збан алею не апусцеў паводле абяцання, якое Пан даў праз Іллю.

Гэта слова Божае.

РЭСПАНСАРЫЙНЫ ПСАЛЬМ (Пс 146 (145), 6c–7. 8–9а. 9bc–10, Р.: 1)

Рэфрэн: Хвалі, душа мая, Пана.

Або: Аллелюя.

6. Бог навекі захоўвае вернасць. *

7. Справядліва судзіць пакрыўджаных,

хлеб дае пакорным, *

Пан вызваляе вязняў.

Рэфрэн: Хвалі, душа мая, Пана.

Або: Аллелюя.

8. Пан адкрывае вочы сляпым, *

Пан узнімае прыніжаных.

Пан любіць справядлівых, *

9. Пан абараняе чужаземцаў.

Рэфрэн: Хвалі, душа мая, Пана.

Або: Аллелюя.

Пан сірату і ўдаву падтрымлівае, *

а шлях грэшных скрыўляе.

10. Пан валадарыць навекі, *

твой Бог, Сіёне, з пакалення ў пакаленне.

Рэфрэн: Хвалі, душа мая, Пана.

Або: Аллелюя.

ДРУГОЕ ЧЫТАННЕ (Гбр 9, 24–28)

Хрыстус, раз ахвяраваў сябе, каб панесці грахі многіх

Чытанне Паслання да Габрэяў.

Хрыстус увайшоў не ў свяцілішча, пабудаванае рукамі на ўзор праўдзівых, але ў само неба, каб цяпер заступіцца за нас перад абліччам Бога; і не дзеля таго, каб шматразова прыносіць сябе ў ахвяру, як штогод уваходзіць першасвятар у Святое святых з чужою крывёю, бо Яму трэба было б шмат разоў цярпець ад пачатку свету. Цяпер жа Ён адзін раз на сканчэнні вякоў з’явіўся дзеля знішчэння граху сваёю ахвяраю. І як людзям прызначана раз памерці, а пасля гэтага – суд, так і Хрыстус, раз ахвяраваўшы сябе, каб панесці грахі многіх, другі раз без грэху з’явіцца тым, хто чакае Яго дзеля збаўлення.

Гэта слова Божае.

СПЕЎ ПЕРАД ЕВАНГЕЛЛЕМ (Мц 5, 3)

Акламацыя: Аллелюя, аллелюя, аллелюя.

Шчаслівыя ўбогія духам,

бо іх ёсць Валадарства Нябеснае.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 12, 41–44)

Гэтая бедная ўдава ўкінула больш за ўсіх

+ Чытанне святога Евангелля паводле Марка.

Сеўшы насупраць скарбонкі, Езус назіраў, як людзі кідалі грошы ў скарбонку. Многія багатыя кідалі памногу. І прыйшла адна бедная ўдава, і ўкінула дзве лепты, што складае чвэрць аса.

Паклікаўшы вучняў сваіх, Езус сказаў ім: Сапраўды кажу вам, што гэтая бедная ўдава ўкінула больш за ўсіх, хто кідаў у скарбонку. Бо ўсе кідалі, маючы лішак, а яна, будучы ў нястачы сваёй, укінула ўсё, што мела, увесь пажытак свой.

Гэта слова Пана.

XXXII ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (2 Мак 7, 1–2. 9–14)

Валадар свету ўваскрасіць нас да вечнага жыцця

Чытанне Другой кнігі Макабэяў.

У тыя дні:

Здарылася, што  сем братоў разам з маці былі схоплены, і катавалі іх бізунамі і рамянямі, бо кароль хацеў прымусіць іх пакаштаваць свініны, забароненай Законам. Адзін з іх, прамаўляючы ад імя астатніх, сказаў так: Пра што хочаш спытацца або пра што даведацца ад нас? Мы гатовыя хутчэй памерці, чым парушыць бацькоўскія законы.

А другі брат на апошнім дыханні сказаў: Ты, злачынца, забіраеш у нас цяперашняе жыццё. Аднак Валадар свету ўваскрасіць да вечнага жыцця нас, якія паміраюць за Яго Закон.

Пасля гэтага катавалі трэцяга. На патрабаванне даць язык адразу ж высунуў яго, адважна выцягнуў рукі і з годнасцю сказаў: З неба іх атрымаў, але дзеля Яго законаў пагарджаю імі, бо спадзяюся зноў атрымаць іх ад Яго. Нават сам кароль і ўсе, хто быў з ім, дзівіліся адважнасці юнака, які зусім не зважаў на пакуты.

Калі памёр і той, катавалі чацвёртага, здзекуючыся падобным чынам. Канаючы, той сказаў: Лепш памерці ад людскіх рук, а на Бога ўскладаць надзею, што зноў праз Яго будзем ажыўленыя. А для цябе няма ўваскрашэння да жыцця.

Гэта слова Божае.

РЭСПАНСАРЫЙНЫ ПСАЛЬМ (Пс 17 (16), 1. 5–6. 8 і 15, Р.: 15b)

Рэфрэн: Буду насычацца Тваім абліччам, Пане.

1. Выслухай, Пане, маю справядлівасць, *

пачуй маю просьбу,

прымі маю малітву *

з вуснаў неілжывых.

Рэфрэн: Буду насычацца Тваім абліччам, Пане.

5. Умацуй мае крокі на Тваіх шляхах, *

каб не пахіснуліся мае ногі.

6. Я клічу Цябе, бо Ты выслухаеш мяне, Божа; *

схілі вуха Тваё да мяне, пачуй мае словы.

Рэфрэн: Буду насычацца Тваім абліччам, Пане.

8. Сцеражы мяне, як зрэнку вока, *

у цені Тваіх крылаў схавай мяне.

15. Я ў справядлівасці ўбачу Тваё аблічча, *

калі прачнуся, буду насычацца Тваім абліччам.

Рэфрэн: Буду насычацца Тваім абліччам, Пане.

ДРУГОЕ ЧЫТАННЕ (2 Тэс 2, 16 — 3, 5)

Бог умацуе вас у кожнай справе і добрым слове

Чытанне Другога паслання святога апостала Паўла да Тэсаланікійцаў.

Браты:

Сам Пан наш Езус Хрыстус і Бог, Айцец наш, які палюбіў нас і даў вечнае суцяшэнне і добрую надзею ў ласцы, няхай заахвоціць сэрцы вашыя і ўмацуе вас у кожнай справе і добрым слове.

Дык вось, браты, маліцеся за нас, каб слова Пана пашыралася і праслаўлялася, як гэта ёсць сярод вас, і каб мы ўратаваліся ад падступных і ліхіх людзей; бо не ва ўсіх ёсць вера. Але верны ёсць Пан. Ён умацуе вас і захавае ад злога. Мы ўпэўненыя наконт вас у Пану, што выконваеце і будзеце выконваць тое, што мы вам наказваем. А Пан няхай накіруе сэрцы вашыя да Божай любові і да Хрыстовай цярплівасці.

Гэта слова Божае.

СПЕЎ ПЕРАД ЕВАНГЕЛЛЕМ (Ап 1, 5b–6b)

Акламацыя: Аллелюя, аллелюя, аллелюя.

Езус Хрыстус — першародны сярод памерлых;

Яму слава і моц на вякі вечныя.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 20, 34–38)

Бог жа не ёсць Богам мёртвых, але жывых

+ Чытанне святога Евангелля паводле Лукі.

У той час:

Езус сказаў ім: Дзеці гэтага веку жэняцца і выходзяць замуж. А тыя, хто будзе годны таго веку і ўваскрасення з мёртвых, не будуць ні жаніцца, ні выходзіць замуж, ні памерці ўжо не змогуць, бо яны роўныя анёлам і з’яўляюцца сынамі Божымі, будучы сынамі ўваскрасення. А што мёртвыя ўваскрэснуць, і Майсей засведчыў, кажучы пра куст, калі назваў Пана «Богам Абрагама, і Богам Ісака, і Богам Якуба». Бог жа не ёсць Богам мёртвых, але жывых, бо ўсе для Яго жывуць.

Гэта слова Пана.

Панядзелак (XXXII)

ПЕРШАЕ ЧЫТАННЕ (Ціт 1, 1–9)

Каб ты прызначыў прэзбітэраў, як я наказваў табе

Пачатак Паслання святога апостала Паўла да Ціта.

Павел, слуга Божы і апостал Езуса Хрыста, дзеля веры выбраных Божых і спазнання праўды адносна пабожнасці, у надзеі на вечнае жыццё, якое спрадвеку абяцаў праўдзівы Бог, а ў адпаведныя часы з’явіў сваё слова ў прапаведаванні, давераным мне паводле загаду Збаўцы нашага, Бога — Ціту, сапраўднаму сыну ў супольнай веры: ласка і спакой ад Бога Айца і Езуса Хрыста, Збаўцы нашага.

Дзеля таго я пакінуў цябе на Крыце, каб ты прывёў у парадак тое, што засталося незакончаным, і прызначыў па гарадах прэзбітэраў, як я наказваў табе, калі толькі гэта будзе чалавек бездакорны, муж адной жанчыны, які мае веруючых дзяцей, неабвінавачаных у распусце ці непаслухмянасці. Таму што біскуп павінен быць бездакорны, як Божы эканом, не дзёрзкі, не гняўлівы, не п’яніца, не задзірысты, не карыслівы, але гасцінны, дабралюбны, разважлівы, справядлівы, пабожны, стрыманы, які трымаецца, згодна з вучэннем, праўдзівага слова, каб быў моцны, мог заахвочваць у здаровым вучэнні і пераконваць тых, хто супярэчыць.

Гэта слова Божае.

РЭСПАНСАРЫЙНЫ ПСАЛЬМ (Пс 24 (23), 1–2. 3–4аb. 5–6, Р.: пар. 6)

Рэфрэн: Гэта народ верны, які шукае Пана.

1. Пану належыць зямля і ўсё, што на ёй,*

сусвет і ўсё, што жыве ў ім.

2. Бо Ён заснаваў яго на морах *

і на рэках умацаваў яго.

Рэфрэн: Гэта народ верны, які шукае Пана.

3. Хто ўзыдзе на гару Пана, *

і хто стане на святым месцы Ягоным?

4. Той, у каго рукі бязвінныя і чыстае сэрца, *

хто не схіляў душы да марнасці.

Рэфрэн: Гэта народ верны, які шукае Пана.

5. Ён атрымае благаслаўленне ад Пана *

і ўзнагароду ад Бога, свайго Збаўцы.

6. Вось пакаленне тых, хто Яго шукае, *

хто шукае абліччаТвайго, Бог Якуба.

Рэфрэн: Гэта народ верны, які шукае Пана.

СПЕЎ ПЕРАД ЕВАНГЕЛЛЕМ (Флп 2, 15–16)

Акламацыя: Аллелюя, аллелюя, аллелюя.

Ззяеце, нібы светачы, у свеце,

трымаючы слова жыцця.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 17, 1–6)

Калі сем разоў на дзень звернецца да цябе, кажучы: Каюся, — даруй яму

+ Чытанне святога Евангелля паводле Лукі.

У той час:

Езус сказаў сваім вучням: Немагчыма, каб не прыйшлі спакусы, але гора таму, праз каго прыходзяць. Лепш было б таму, каб павесілі яму на шыю млынавы камень і кінулі яго ў мора, чым калі б стаў ён прычынаю падзення аднога з гэтых малых.

Сачыце за сабою. Калі ж брат твой зграшыць супраць цябе, дакары яго, а калі пакаецца, даруй яму. І калі сем разоў на дзень зграшыць супраць цябе і  сем разоў звернецца да цябе, кажучы: Каюся, — даруй яму.

І сказалі Апосталы Пану: Дадай нам веры. Пан сказаў: Калі б вы мелі веру з гарчычнае зерне, вы маглі б сказаць смакоўніцы гэтай: вырвіся з карэннем і перасадзіся ў мора, — і яна б паслухалася вас.

Гэта слова Пана.

Аўторак (XXXII)

ПЕРШАЕ ЧЫТАННЕ (Ціт 2, 1–8. 11–14)

Каб мы жылі пабожна, чакаючы шчаслівай надзеі і аб’яўлення Бога і Збаўцы нашага Езуса Хрыста

Чытанне Паслання святога апостала Паўла да Ціта.

Умілаваны:

Кажы тое, што адпавядае здароваму вучэнню: старцы павінны быць цвярозыя, годныя пашаны, стрыманыя, здаровыя ў веры, у любові, у цярплівасці. Старэйшыя жанчыны таксама павінны паводзіць сябе так, як належыць святым, не абмаўляць, не быць нявольніцамі віна, але вучыць прыгожаму. Няхай заахвочваюць маладых жанчын кахаць мужоў, любіць дзяцей, быць стрыманымі, цнатлівымі, добрымі гаспадынямі, паслухмянымі сваім мужам, каб не зневажалася слова Божае. Юнакоў таксама вучы быць стрыманымі.

Ва ўсім давай сам прыклад прыгожых учынкаў, у настаўніцтве непарушнасць, годнасць, слова здаровае, бездакорнае, каб праціўнік быў пасаромлены і не мог сказаць пра нас нічога кепскага.

Бо з’явілася ласка Божая, збаўчая для ўсіх людзей, якая вучыць нас, каб мы, адрокшыся ад бязбожнасці і пажадлівасці свету, жылі ў цяперашнім жыцці разважліва, справядліва і пабожна, чакаючы шчаслівай надзеі і аб’яўлення хвалы вялікага Бога і Збаўцы нашага Езуса Хрыста, які аддаў самога сябе за нас, каб адкупіць ад усялякага беззаконня і ачысціць для сябе народ выбраны, руплівы ў добрых учынках.

Гэта слова Божае.

РЭСПАНСАРЫЙНЫ ПСАЛЬМ (Пс 37 (36), 3–4. 18 і 23. 27 і 29, Р.: 39а)

Рэфрэн: Збаўленне справядлівых паходзіць ад Пана.

3. Спадзявайся на Пана і чыні дабро; *

жыві на зямлі і захоўвай вернасць.

4. Радуйся ў Пану, *

і Ён споўніць жаданні твайго сэрца.

Рэфрэн: Збаўленне справядлівых паходзіць ад Пана.

18. Пан ведае дні беззаганных, *

і спадчына іх будзе трываць вечна.

23. Пан умацоўвае крокі такога чалавека *

і Ён прыхільны да ягонага шляху.

Рэфрэн: Збаўленне справядлівых паходзіць ад Пана.

27. Ухіляйся ад зла і чыні дабро, *

і будзеш жыць навекі.

29. Справядлівыя атрымаюць у спадчыну зямлю *

і паселяцца на ёй на вякі вечныя.

Рэфрэн: Збаўленне справядлівых паходзіць ад Пана.

СПЕЎ ПЕРАД ЕВАНГЕЛЛЕМ (Ян 14, 23)

Акламацыя: Аллелюя, аллелюя, аллелюя.

Хто любіць Мяне, той захоўвае слова Маё, — кажа Пан, —

і палюбіць таго Айцец Мой, і прыйдзем да яго.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 17, 7–10)

Мы нікчэмныя слугі, бо зрабілі тое, што павінны былі зрабіць

+ Чытанне святога Евангелля паводле Лукі.

У той час:

Езус сказаў: Хто з вас, маючы слугу, які арэ або пасвіць, скажа яму, калі ён вернецца з поля: «як прыйдзеш, адразу сядай за стол»? Наадварот, ці не скажа яму: «прыгатуй мне павячэраць і, падперазаўшыся, прыслужвай мне, пакуль буду есці і піць, а пасля будзеш есці і піць ты»? Ці будзе ён дзякаваць слузе гэтаму за тое, што ён выканаў загаданае?

І вы таксама, калі выканаеце ўсё загаданае вам, кажыце: «мы нікчэмныя слугі, бо зрабілі тое, што павінны былі зрабіць».

Гэта слова Пана.

Серада (XXXII)

ПЕРШАЕ ЧЫТАННЕ (Ціт 3, 1–7)

Мы былі зведзеныя, але паводле міласэрнасці сваёй збавіў нас

Чытанне Паслання святога апостала Паўла да Ціта.

Умілаваны:

Нагадвай, каб падпарадкоўваліся кіраўніцтву і ўладам, каб былі гатовымі да ўсякай добрай справы, каб нікога не зласловілі, не былі сварлівымі, але ціхімі, паказваючы ўсялякую ласкавасць да ўсіх людзей. Бо і мы былі калісьці неразумныя, непаслухмяныя, зведзеныя, служылі розным жаданням і ўцехам, жылі ў злосці і зайздрасці, былі ненавісныя і ненавідзелі адзін аднаго.

Калі ж аб’явілася дабрыня і чалавекалюбства Бога, Збаўцы нашага, Ён не дзеля ўчынкаў справядлівасці, якія мы ўчынілі, але паводле міласэрнасці сваёй збавіў нас праз купель адраджэння і аднаўлення Святым Духам, якога шчодра выліў на нас праз Езуса Хрыста, Збаўцу нашага, каб, апраўданыя Ягонай ласкаю, мы сталі паводле надзеі спадкаемцамі вечнага жыцця.

Гэта слова Божае.

РЭСПАНСАРЫЙНЫ ПСАЛЬМ (Пс 23 (22), 1–3а. 3b–4. 5. 6, Р.: 1)

Рэфрэн: Пан — пастыр мой, не буду мець нястачы.

1. Пан — мой пастыр, ні ў чым не буду мець нястачы, *

2. Ён дазваляе спачываць мне на зялёных пашах.

Да водаў спакойных вядзе мяне, *

3. Ён душу маю пажыўляе.

Рэфрэн: Пан — пастыр мой, не буду мець нястачы.

Накіроўвае мяне на сцежкі справядлівасці *

дзеля Імя свайго.

4. Калі нават пайду далінай смяротнага ценю, †

не буду баяцца зла, бо Ты са мною. *

Твой жэзл і Твой посах мяне суцяшаюць.

Рэфрэн: Пан — пастыр мой, не буду мець нястачы.

5. Ты стол для мяне накрываеш *

на вачах маіх ворагаў;

намашчваеш галаву маю алеем, *

келіх мой перапоўнены.

Рэфрэн: Пан — пастыр мой, не буду мець нястачы.

6. Сапраўды, дабрыня і міласэрнасць Твая будуць са мною *

ва ўсе дні жыцця майго,

і пасялюся я ў доме Пана *

на доўгія дні.

Рэфрэн: Пан — пастыр мой, не буду мець нястачы.

СПЕЎ ПЕРАД ЕВАНГЕЛЛЕМ (1 Тэс 5, 18)

Акламацыя: Аллелюя, аллелюя, аллелюя.

За ўсё дзякуйце Богу,

бо такая адносна вас Божая воля ў Езусе Хрысце.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 17, 11–19)

Не знайшлося нікога, хто б вярнуўся аддаць славу Пану, акрамя гэтага чужынца

+ Чытанне святога Евангелля паводле Лукі.

Езус, калі ішоў у Ерузалем, праходзіў праз Самарыю і Галілею. І калі Ён  уваходзіў у адну вёску, сустрэлі Яго дзесяць пракажоных, якія сталі здалёк і моцным голасам казалі: Езус, Настаўнік, змілуйся над намі. Убачыўшы іх, Ён сказаў ім: Ідзіце, пакажыцеся святарам. А калі адышлі, яны ачысціліся.

І адзін з іх, убачыўшы, што стаў аздароўлены, вярнуўся, моцным голасам праслаўляючы Бога, і, упаўшы ніцма да ног Ягоных, дзякаваў Яму. А быў гэта самаранін. Тады Езус сказаў: Ці не дзесяць было ачышчаных, дзе ж дзевяць? Не знайшлося нікога, хто б вярнуўся аддаць славу Пану, акрамя гэтага чужынца? І сказаў яму: Устань, ідзі; вера твая ўратавала цябе.

Гэта слова Пана.

Чацвер (XXXII)

ПЕРШАЕ ЧЫТАННЕ (Флм 7–20)

Ужо не як слугу, але як брата ўмілаванага, прымі яго

Чытанне Паслання святога апостала Паўла да Філімона.

Умілаваны:

Мы маем вялікую радасць і суцяшэнне ў любові тваёй, бо праз цябе, браце, заспакоены сэрцы святых.

Таму, хоць і маю вялікую адвагу ў Хрысце загадваць табе тое, што трэба, хутчэй прашу цябе з любоўю. Я, Павел, будучы старцам, а цяпер і вязнем Езуса Хрыста, прашу цябе за майго сына Анісіма, якога нарадзіў я ў кайданах. Некалі ён быў бескарысны для цябе, а цяпер карысны і для цябе, і для мяне. Адсылаю яго да цябе, а ты прымі яго — гэта маё сэрца.

Я хацеў затрымаць яго пры сабе, каб ён замест цябе паслужыў мне ў кайданах за Евангелле. Але без тваёй згоды нічога не хацеў бы рабіць, каб добрая справа твая была не з прымусу, а з добрай волі. Бо, можа, ён дзеля таго аддаліўся ад цябе на пэўны час, каб ты прыняў яго назаўсёды ўжо не як слугу, але больш чым слугу, як брата ўмілаванага, асабліва для мне, а тым больш для цябе, і паводле цела, і ў Пану.

Таму, калі лічыш мяне супольнікам, то прымі яго, як мяне. Калі ж ён чым пакрыўдзіў цябе, або вінаваты табе, палічы гэта мне. Я, Павел, напісаў сваёю рукою: я адплачу, ужо не кажучы табе пра тое, што ты вінаваты мне больш за самога сябе. Так, браце, няхай я атрымаю ад цябе карысць ў Пану: заспакой маё сэрца ў Хрысце.

Гэта слова Божае.

РЭСПАНСАРЫЙНЫ ПСАЛЬМ (Пс 146 (145), 6с–7. 8–9а. 9bc–10, Р.: 5а)

Рэфрэн: Шчаслівы, каму дапамагае Бог Якуба.

Або: Аллелюя.

6. Бог навекі захоўвае вернасць. *

7. Справядліва судзіць пакрыўджаных,

хлеб дае пакорным, *

Пан вызваляе вязняў.

Рэфрэн: Шчаслівы, каму дапамагае Бог Якуба.

Або: Аллелюя.

8. Пан адкрывае вочы сляпым, *

Пан узнімае прыніжаных.

Пан любіць справядлівых, *

9. Пан абараняе чужаземцаў.

Рэфрэн: Шчаслівы, каму дапамагае Бог Якуба.

Або: Аллелюя.

Пан сірату і ўдаву падтрымлівае, *

а шлях грэшных скрыўляе.

10. Пан валадарыць навекі, *

твой Бог, Сіёне, з пакалення ў пакаленне.

Рэфрэн: Шчаслівы, каму дапамагае Бог Якуба.

Або: Аллелюя.

СПЕЎ ПЕРАД ЕВАНГЕЛЛЕМ (Ян 15, 5)

Акламацыя: Аллелюя, аллелюя, аллелюя.

Я — вінаградная лаза, вы — галіны, — кажа Пан.

Хто застаецца ўва Мне, а Я ў ім, той прыносіць багаты плён.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 17, 20–25)

Валадарства Божае ёсць унутры вас

+ Чытанне святога Евангелля паводле Лукі.

У той час:

Фарысеі спыталіся ў Езуса, калі прыйдзе Валадарства Божае. І Ён адказаў ім: Не прыйдзе Валадарства Божае прыкметна, і не скажуць: вось тут, — або: там. Бо Валадарства Божае ёсць унутры вас.

Сказаў таксама вучням: Прыйдуць дні, калі захочаце ўбачыць хоць адзін з дзён Сына Чалавечага, і не ўбачыце. І скажуць вам: вось там, — або: вось тут, — але вы не ідзіце і не ганіцеся. Бо, як маланка, якая мільганула з аднаго краю неба да другога, так будзе Сын Чалавечы ў свой дзень. Але спачатку трэба Яму шмат выцерпець і быць адкінутым гэтым пакаленнем.

Гэта слова Пана.

Пятніца (XXXII)

ПЕРШАЕ ЧЫТАННЕ (2 Ян 4–9)

Хто ж трывае ў вучэнні, той мае і Айца, і Сына

Чытанне Другога паслання святога апостала Яна.

Выбраная Пані, я вельмі ўзрадаваўся, што знайшоў сярод тваіх дзяцей такіх, якія паступаюць згодна з праўдаю паводле запаведзі, якую мы атрымалі ад Айца. І цяпер прашу цябе, Пані, не як новую запаведзь пішучы табе, але тую, якую маем ад пачатку, каб мы любілі адно аднаго.

Любоў заключаецца ў тым, каб мы паступалі паводле Ягоных запаведзяў. А запаведзь гэтая тая, як вы чулі ад пачатку, каб вы паступалі паводле яе. Бо шмат падманшчыкаў прыйшло ў свет, якія не прызнаюць, што Езус Хрыстус прыйшоў у целе. Такі чалавек ёсць падманшчыкам і антыхрыстам. Сачыце за сабою, каб не страцілі таго, над чым мы працавалі, але каб атрымалі поўную ўзнагароду. Кожны, хто выходзіць наперад і не трывае ў вучэнні Хрыста, не мае Бога. Хто ж трывае ў вучэнні, той мае і Айца, і Сына.

Гэта слова Божае.

РЭСПАНСАРЫЙНЫ ПСАЛЬМ (Пс 119 (118), 1–2. 10–11. 17–18, Р.: 1b)

Рэфрэн: Шчаслівыя, якія ходзяць у Законе Пана.

1. Шчаслівыя тыя, чый шлях беззаганны, *

якія ходзяць у Законе Пана.

2. Шчаслівыя тыя, хто захоўвае Ягоныя сведчанні, *

усім сэрцам шукаюць Яго.

Рэфрэн: Шчаслівыя, якія ходзяць у Законе Пана.

10. Усім сваім сэрцам я Цябе шукаю, *

не дай мне адхіліцца ад Тваіх запаведзяў.

11. У сэрцы маім я схаваў Тваё слова, *

каб не зграшыць перад Табою.

Рэфрэн: Шчаслівыя, якія ходзяць у Законе Пана.

17. Праяві ласкавасць да свайго слугі, і буду жыць, *

і захоўваць Тваё слова.

18. Адкрый мае вочы, *

каб я ўбачыў цуды Твайго Закону.

Рэфрэн: Шчаслівыя, якія ходзяць у Законе Пана.

СПЕЎ ПЕРАД ЕВАНГЕЛЛЕМ (Лк 21, 28)

Акламацыя: Аллелюя, аллелюя, аллелюя.

Выпрастайцеся і падыміце галовы вашыя,

бо набліжаецца адкупленне вашае.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 17, 26–37)

У той дзень з’явіцца Сын Чалавечы

+ Чытанне святога Евангелля паводле Лукі.

У той час:

Езус сказаў сваім вучням: Як было ў дні Ноя, так будзе і ў дні Сына Чалавечага. Елі, пілі, жаніліся, выходзілі замуж да таго дня, калі ўвайшоў Ной у каўчэг, і прыйшоў патоп і знішчыў  усіх. Таксама было і ў дні Лота. Елі, пілі, куплялі, прадавалі, садзілі, будавалі. Але ў дзень, калі Лот выйшаў з Садомы, праліліся з неба агонь і сера і знішчылі ўсіх. Так будзе і ў той дзень, калі з’явіцца Сын Чалавечы.

У той дзень, хто будзе на даху, а рэчы ягоныя ў доме, няхай не сыходзіць узяць іх. І хто будзе на полі, таксама няхай не вяртаецца назад. Узгадайце жонку Лота.

Хто паспрабуе захаваць жыццё сваё, той загубіць яго, а хто загубіць яго, той ажывіць яго. Кажу вам: у тую ноч будуць двое на адной пасцелі: адзін будзе ўзяты, а другі застанецца; дзве будуць малоць разам: адна будзе ўзята, а другую пакінуць.

У адказ сказалі Яму: Дзе, Пане?

А Ён сказаў ім: Дзе мёртвае цела, там збяруцца і грыфы.

Гэта слова Пана.

Субота (XXXII)

ПЕРШАЕ ЧЫТАННЕ (3 Ян 5–8)

Мы павінны стаць супрацоўнікамі праўды

Чытанне Трэцяга паслання святога апостала Яна.

Умілаваны Гай, Ты паступаеш згодна з вераю ў тым, што робіш для братоў і чужаземцаў. Яны засведчылі перад Касцёлам пра тваю любоў. Калі адправіш іх па-Божаму, добра зробіш. Бо дзеля імя Хрыстовага яны пайшлі, нічога не беручы ад язычнікаў. Таму мы павінны прымаць такіх людзей, каб стаць супрацоўнікамі праўды.

Гэта слова Божае.

РЭСПАНСАРЫЙНЫ ПСАЛЬМ (Пс 112 (111), 1–2. 3–4. 5–6, Р.: 1а)

Рэфрэн: Шчаслівы чалавек, які баіцца Пана.

1. Шчаслівы чалавек, які баіцца Пана *

і вельмі любіць Ягоныя запаведзі.

2. Моцным будзе ягонае патомства на зямлі, *

пакаленне праведных будзе благаслаўлёным.

Рэфрэн: Шчаслівы чалавек, які баіцца Пана.

3. Дастатак і багацце ў ягоным доме, *

і справядлівасць ягоная трывае навекі.

4. Узыходзіць у цемры як святло для праведных, *

ласкавы, міласэрны і справядлівы.

Рэфрэн: Шчаслівы чалавек, які баіцца Пана.

5. Шчаслівы чалавек, які міласэрны і пазычае, *

які справядліва вядзе свае справы.

6. Ён не пахіснецца ніколі, *

у вечнай памяці будзе справядлівы.

Рэфрэн: Шчаслівы чалавек, які баіцца Пана.

СПЕЎ ПЕРАД ЕВАНГЕЛЛЕМ (2 Тэс 2, 14)

Акламацыя: Аллелюя, аллелюя, аллелюя.

Пан паклікаў нас праз Евангелле,

каб мы атрымалі славу Пана нашага Езуса Хрыста.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 18, 1–8)

Бог абароніць выбраных сваіх, якія просяць Яго

+ Чытанне святога Евангелля паводле Лукі.

У той час:

Езус расказаў сваім вучням прыпавесць пра тое, што трэба заўсёды маліцца і не падаць духам: У адным горадзе быў суддзя, які Бога не баяўся і людзей не саромеўся. У тым самым горадзе была адна ўдава, і яна, прыходзячы да яго, казала: Абарані мяне ад праціўніка майго.

Але ён доўгі час не хацеў. А потым сказаў сам сабе: Хоць і Бога не баюся, і людзей не саромеюся, але з-за таго, што гэтая ўдава не дае мне спакою, абараню яе, каб яна не прыходзіла больш дакучаць мне.

І сказаў Пан: Паслухайце, што кажа несправядлівы суддзя. Дык ці ж Бог не абароніць выбраных сваіх, якія просяць Яго дзень і ноч, хоць і марудзіць абараніць іх? Кажу вам, што неўзабаве абароніць іх.

Аднак Сын Чалавечы, прыйшоўшы, ці знойдзе веру на зямлі?

Гэта слова Пана.

ХХXІIІ ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Прып 31, 10–13, 19–20, 30–31)

Ахвотна працуе рукамі сваімі

Чытанне кнігі Прыпавесцяў Саламона.

Жанчыну дасканалую хто ж знойдзе?

Цана яе большая, чым перлаў.

Давярае ёй сэрца мужа яе,

і ён не застанецца без прыбытку.

Яна адплочвае яму дабром, а не злом,

ва ўсе дні ягонага жыцця.

Яна шукае воўну і лён

і ахвотна працуе рукамі сваімі.

Рукі свае працягвае да прáсніцы,

і пальцы яе трымаюць верацяно.

Далонь сваю працягвае ўбогаму

і руку сваю падае няшчаснаму.

Прывабнасць — гэта зман, а прыгажосць — гэта марнасць,

жанчына, якая баіцца Пана, годная  пахвалы.

Аддавайце ёй паводле працы рук яе,

няхай хваляць ў брамах чыны яе.

Гэта слова Божае.

РЭСПАНСАРЫЙНЫ ПСАЛЬМ (Пс 128 (127), 1–2. 3. 4–5, Р.: пар. 1)

Рэфрэн: Шчаслівы кожны, хто баіцца Пана.

1. Шчаслівы кожны, хто баіцца Пана, *

хто ходзіць Ягонымі шляхамі.

2. Плён працы рук сваіх будзеш спажываць, *

будзеш шчаслівы і добра табе будзе.

Рэфрэн: Шчаслівы кожны, хто баіцца Пана.

3. Жонка твая, як урадлівая вінаградная лаза *

ў сценах дому твайго.

Сыны твае, як аліўкавыя парасткі, *

вакол стала твайго.

Рэфрэн: Шчаслівы кожны, хто баіцца Пана.

4. Вось так будзе благаслаўлёны чалавек, *

які баіцца Пана.

5. Няхай благаславіць цябе Пан з Сіёну, *

і ўбачыш дабрабыт Ерузалема ва ўсе дні жыцця свайго.

Рэфрэн: Шчаслівы кожны, хто баіцца Пана.

ДРУГОЕ ЧЫТАННЕ (1 Тэс 5, 1–6)

Каб дзень Пана не застаў вас, як злодзей

Чытанне Першага паслання святога апостала Паўла да Тэсаланікійцаў.

Пра часы і пэўную пару няма патрэбы пісаць вам, браты, бо вы самі дакладна ведаеце, што дзень Пана прыйдзе, як злодзей уначы.

Калі будуць гаварыць: Мір і бяспека, — тады пагібель неспадзяваная прыйдзе да іх, быццам мукі да парадзіхі, і яны не ўцякуць. Вы ж, браты, не ў цемры, каб дзень застаў вас, як злодзей; бо ўсе вы сыны святла і сыны дня. Мы не належым ні да ночы, ні да цемры.

Дык не будзем жа спаць, як астатнія, але чувайма і будзьма цвярозымі.

Гэта слова Божае.

СПЕЎ ПЕРАД ЕВАНГЕЛЛЕМ (Ян 15, 4а. 5b)

Акламацыя: Аллелюя, аллелюя, аллелюя.

Заставайцеся ўва Мне, а Я ў вас, — кажа Пан.

Хто застаецца ўва Мне, а Я ў ім, той прыносіць багаты плён.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 25, 14–15. 19–21)

У малым ты быў верны, увайдзі ў радасць гаспадара твайго

+ Чытанне святога Евангелля паводле Мацвея.

У той час:

Езус расказаў сваім вучням гэтую прыпавесць:

Пэўны чалавек, ад’язджаючы, паклікаў слуг сваіх і даручыў ім маёмасць сваю. Аднаму даў пяць талантаў, другому — два, іншаму — адзін, кожнаму паводле ўласных магчымасцяў, і ад’ехаў.

Па доўгім часе прыходзіць гаспадар слугаў гэтых і патрабуе ад іх рахунку.

Той, які атрымаў пяць талантаў, падышоў і прынёс яшчэ пяць талантаў і кажа: Гаспадар, пяць талантаў ты даў мне; вось яшчэ пяць талантаў я зарабіў на іх. Гаспадар ягоны сказаў яму: Добра, слуга добры і верны, у малым ты быў верны: над многім цябе пастаўлю. Увайдзі ў радасць гаспадара твайго.

Гэта слова Пана.

ХХXIII ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Дан 12, 1–3)

І ў той час збавіцца народ твой

Чытанне кнігі прарока Даніэля.

Паўстане ў той час Міхал, князь вялікі, які стаіць для абароны сыноў народа твайго. І надыдзе цяжкі час, якога не было з таго моманту, калі пачалі існаваць народы, аж да гэтай пары. І ў той час збавіцца народ твой, кожны, каго знойдуць запісаным у кнізе. І многія з тых, хто спіць ў пыле зямным, абудзяцца: адны — да вечнага жыцця, другія — на вечную ганьбу. І тыя, хто мудры, будуць ззяць, як свяцілы небасхілу, а тыя, хто навучыць многіх справядлівасці — як зоркі на вечную вечнасць.

Гэта слова Божае.

РЭСПАНСАРЫЙНЫ ПСАЛЬМ (Пс 16 (15), 5 і 8. 9–10. 11, Р.: 1)

Рэфрэн: Захавай мяне, Божа, бо на Цябе спадзяюся.

5. Пан частка спадчыны маёй і келіха майго, *

Ён лёс мой трымае.

8. Пана я маю заўсёды перад вачыма, *

Ён праваруч мяне, і  я не пахіснуся.

Рэфрэн: Захавай мяне, Божа, бо на Цябе спадзяюся.

9. Таму радуецца маё сэрца і весяліцца душа, *

і цела маё будзе спачываць бяспечна,

10. бо не пакінеш душы маёй у адхлані *

і не дасі святому Твайму ўбачыць тленне.

Рэфрэн: Захавай мяне, Божа, бо на Цябе спадзяюся.

11. Ты дарогу жыцця мне пакажаш, *

паўната радасці перад Табою,

вечнае шчасце *

праваруч Цябе.

Рэфрэн: Захавай мяне, Божа, бо на Цябе спадзяюся.

ДРУГОЕ ЧЫТАННЕ (Гбр 10, 11–14. 18)

Ён адной ахвярай назаўсёды зрабіў дасканалымі тых, каго асвячаюць

Чытанне Паслання да Габрэяў.

Кожны святар штодзённа стаіць у служэнні і шмат разоў прыносіць адны і тыя ж ахвяры, якія ніколі не могуць знішчыць грахоў.

А Езус Хрыстус, прынёсшы адну ахвяру за грахі, назаўсёды сеў праваруч Бога, чакаючы таго часу, калі ворагі Ягоныя будуць пакладзены як падножжа ног Ягоных. Бо Ён адной ахвярай назаўсёды зрабіў дасканалымі тых, каго асвячаюць.

А дзе ёсць прабачэнне грахоў, там ужо няма ахвяры за іх.

Гэта слова Божае.

СПЕЎ ПЕРАД ЕВАНГЕЛЛЕМ (Лк 21, 36)

Акламацыя: Аллелюя, аллелюя, аллелюя.

Чувайце ўвесь час і маліцеся,

каб вы маглі стаць перад Сынам Чалавечым.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 13, 24–32)

Збярэ выбраных сваіх ад чатырох вятроў

+ Чытанне святога Евангелля паводле Марка.

У той час:

Езус сказаў сваім вучням: У тыя дні пасля таго ўціску зацьміцца сонца, і месяц не дасць святла свайго. І зоркі будуць падаць з неба, і сілы нябесныя пахіснуцца.

Тады ўбачаць Сына Чалавечага, які будзе ісці на аблоках з вялікай сілай і ў славе. Ён пашле тады Анёлаў сваіх і збярэ выбраных сваіх ад чатырох вятроў, ад краю зямлі да краю неба.

Вучыцеся на прыкладзе смакоўніцы: калі галінка яе становіцца ўжо мяккай і распускаецца лісце, ведаеце, што блізка лета. Так і вы, калі ўбачыце, што адбываецца гэта, ведайце, што блізка Ён, пры дзвярах.

Сапраўды кажу вам: не міне пакаленне гэтае, пакуль не адбудзецца ўсё гэта. Неба і зямля прамінуць, а  словы Мае не прамінуць.

А пра дзень той або гадзіну ніхто не ведае: ні Анёлы ў небе, ні Сын, а толькі Айцец.

Гэта слова Пана.

XXXIII ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Мал 3, 19–20а)

Для вас узыдзе сонца справядлівасці

Чытанне кнігі прарока Малахіі.

Вось прыйдзе дзень, палаючы быццам печ. Тады ўсе ганарлівыя і бязбожныя стануць як салома, і спаліць іх надыходзячы дзень, – кажа Пан Магуццяў, — так што не пакіне ў іх ні карэння, ні галля. А для вас, хто баіцца імені Майго, узыдзе сонца справядлівасці, і аздараўленне будзе ў Ягоных промнях.

Гэта слова Божае.

РЭСПАНСАРЫЙНЫ ПСАЛЬМ (Пс 98 (97), 5–6. 7–8. 9, Р.: пар. 9)

Рэфрэн: Прыйдзе Пан судзіць народы справядліва.

5. Грайце Пану на гуслях, *

на гуслях і на гарфе.

6. Пад гучанне трубаў і рога *

радасна ўсклікайце перад Панам і Валадаром.

Рэфрэн: Прыйдзе Пан судзіць народы справядліва.

7. Няхай шуміць мора і ўсё, што яго напаўняе, *

сусвет і тое, што жыве ў ім.

8. Няхай рэкі пляскаюць у далоні; *

няхай узрадуюцца разам горы.

Рэфрэн: Прыйдзе Пан судзіць народы справядліва.

9. Перад абліччам Пана, які надыходзіць, *

бо Ён прыходзіць судзіць зямлю.

Ён будзе судзіць свет справядліва *

і народы паводле праўды.

Рэфрэн: Прыйдзе Пан судзіць народы справядліва.

ДРУГОЕ ЧЫТАННЕ (2 Тэс 3, 7–12)

Калі хто не хоча працаваць, няхай і не есць

Чытанне Другога паслання святога апостала Паўла да Тэсаланікійцаў.

Браты:

Вы самі ведаеце, як трэба наследаваць нас, бо мы не чынілі беспарадку сярод вас і ні ў кога не елі хлеба дарма, але цяжка і ў мазалях працавалі дзень  і ноч, каб не абцяжарваць нікога з вас. Не таму, што мы не мелі ўлады, але каб саміх сябе даць вам як прыклад для наследавання нас.

Калі мы былі ў вас, то наказвалі вам, што калі хто не хоча працаваць, няхай і не есць. Але чулі, што некаторыя сярод вас жывуць у беспарадку: нічога не робяць, але займаюцца марнымі справамі. Такім загадваем і заклінаем іх у Пану Езусе Хрысце, каб яны працавалі ў спакоі і елі свой уласны хлеб.

Гэта слова Божае.

СПЕЎ ПЕРАД ЕВАНГЕЛЛЕМ (Лк 21, 28)

Акламацыя: Аллелюя, аллелюя, аллелюя.

Выпрастайцеся і падыміце галовы вашыя,

бо набліжаецца адкупленне вашае.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 21, 5–19)

Цярпеннем сваім уратуеце жыццё вашае

+ Чытанне святога Евангелля паводле Лукі.

У той час:

Калі некаторыя гаварылі пра святыню, што яна ўпрыгожана каштоўнымі камянямі і дарамі, Езус сказаў: Прыйдуць дні, калі з таго, што вы тут бачыце, не застанецца каменя на камені, які не будзе павалены.

І спыталіся ў Яго: Настаўнік, калі ж гэта станецца і што будзе знакам, калі гэта павінна адбыцца?

Ён сказаў: Глядзіце, каб вас не звялі, бо шмат хто прыйдзе пад імем Маім, кажучы «гэта Я», – і: «наблізіўся час». Не ідзіце за імі. Калі ж пачуеце пра войны і хваляванні, не палохайцеся, бо спачатку гэта павінна адбыцца, але канец не адразу.

Тады сказаў ім: Паўстане народ на народ, і каралеўства на каралеўства; будуць вялікія землятрусы, а месцамі голад і мор, і жахлівыя з’явы, і вялікія знакі з неба. Але раней за ўсё гэта накладуць на вас рукі свае і будуць пераследаваць вас, аддаючы ў сінагогі і ў вязніцы, і паставяць перад каралямі і валадарамі за імя Маё. І будзе гэта вам на сведчанне. Таму пастанавіце ў сэрцы сваім не клапаціцца наперад, як абараніцца, бо Я дам вам вусны і мудрасць, якой не здолеюць супрацьстаяць ці супярэчыць праціўнікі вашыя.

Выдаваць вас будуць таксама бацькі, і браты, і родныя, і сябры, а некаторых з вас заб’юць. І ўсе зненавідзяць вас за імя Маё. Але і волас з галавы вашай не прападзе.

Цярпеннем сваім уратуеце жыццё вашае.

Гэта слова Пана.

Панядзелак (XXXIII)

ПЕРШАЕ ЧЫТАННЕ (Ап 1, 1–4; 2, 1–5а)

Таму ўзгадай, адкуль ты ўпаў, і пакайся

Пачатак кнігі Апакаліпсіса святога апостала Яна.

Аб’яўленне Езуса Хрыста, якое даў Яму Бог, каб паказаць слугам сваім, што неўзабаве павінна адбыцца. І Ён паказаў гэта, паслаўшы свайго Анёла да слугі свайго Яна, які засведчыў пра слова Божае і сведчанне Езуса Хрыста ўсё, што бачыў.

Шчаслівы, хто чытае і слухае словы прароцтва гэтага і захоўвае напісанае ў ім, бо час блізкі.

Ян — сямі Касцёлам у Азіі: ласка вам і спакой ад таго, які ёсць, і быў, і прыходзіць, і ад сямі духаў, што перад Ягоным тронам.

Я пачуў Пана, які казаў мне:

Напішы Анёлу эфескага Касцёла: Так кажа той, хто трымае сем зорак у сваёй правіцы, хто ходзіць сярод сямі залатых светачаў. Ведаю справы твае, і працу тваю, і цярплівасць тваю, і тое, што ты не можаш зносіць злых, і выпрабаваў тых, хто называе сябе апосталамі, але імі не з’яўляюцца, і выкрыў, што яны ашуканцы. Ты маеш цярплівасць і пакутваў дзеля імя Майго, і не знямогся.

Але маю супраць цябе тое, што ты пакінуў першую любоў. Таму ўзгадай, адкуль ты ўпаў, і пакайся, і рабі так, як ты рабіў спачатку.

Гэта слова Божае.

РЭСПАНСАРЫЙНЫ ПСАЛЬМ (Пс 1, 1–2. 3. 4 і 6, Р.: Ап 2, 7b)

Рэфрэн: Пераможцу дам есці з дрэва жыцця.

1. Шчаслівы чалавек, які не ходзіць за радай бязбожных †

і не ўзыходзіць на шлях грэшных, *

і між насмешнікаў не засядае;

2. але ў Законе Пана яго асалода, *

над ім разважае ўдзень і ўначы.

Рэфрэн: Пераможцу дам есці з дрэва жыцця.

3. Ён будзе як дрэва пасаджанае каля воднага патоку, *

якое плод прыносіць у свой час,

і лісце яго не вяне, *

а ўсё, што ён чыніць, яму ўдаецца.

Рэфрэн: Пераможцу дам есці з дрэва жыцця.

4. Не такі лёс бязбожных: *

яны, як мякіна, што вецер разносіць.

6. Бо ведае Пан шлях справядлівых, *

а дарога бязбожных загіне.

Рэфрэн: Пераможцу дам есці з дрэва жыцця.

СПЕЎ ПЕРАД ЕВАНГЕЛЛЕМ (Ян 8, 12)

Акламацыя: Аллелюя, аллелюя, аллелюя.

Я — святло свету, — кажа Пан, —

хто пойдзе за Мною, будзе мець святло жыцця.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 18, 35–43)

Што хочаш, каб я зрабіў табе? — Пане, каб я зноў бачыў

+ Чытанне святога Евангелля паводле Лукі.

Калі Езус падыходзіў да Ерыхона, адзін сляпы сядзеў пры дарозе, просячы міласціну. Пачуўшы, што праходзіць натоўп, распытваўся, што гэта такое. Яму сказалі, што гэта праходзіць Езус Назаранін. Тады ён закрычаў: Езусе, Сыне Давіда, змілуйся нада мною.

Тыя, хто ішоў наперадзе, загадвалі яму, каб замоўк. Ён жа яшчэ мацней крычаў: Сыне Давіда, змілуйся нада мною.

Спыніўшыся, Езус загадаў прывесці яго да сябе. І калі той наблізіўся да Яго, спытаўся: Што хочаш, каб я зрабіў табе? Ён сказаў: Пане, каб я зноў бачыў. Езус сказаў у адказ: Будзь відушчым, вера твая ўратавала цябе. І той адразу пачаў бачыць, і пайшоў за Езусам, славячы Бога. І ўвесь народ, убачыўшы гэта, аддаў хвалу Богу.

Гэта слова Пана.

Аўторак (XXXIII)

ПЕРШАЕ ЧЫТАННЕ (Ап 3, 1–6. 14–22)

Калі хто адчыніць дзверы, увайду да яго і буду вячэраць з ім

Чытанне кнігі Апакаліпсіса святога апостала Яна.

Я, Ян, пачуў Пана, які казаў мне:

Напішы Анёлу сардыйскага Касцёла: Так кажа той, хто мае сем духаў Божых і сем зорак. Ведаю твае справы. Ты носіш імя, быццам жывы, але ты мёртвы. Чувай і ўмацоўвай рэшту, блізкую да смерці, бо я не палічыў твае ўчынкі дасканалымі перад Богам маім.

Узгадай, што ты прыняў і чуў, і захоўвай, і пакайся. Калі ж не будзеш чуваць, то Я прыйду, як злодзей, і не будзеш ведаць, у якую гадзіну прыйду да цябе. Але ты маеш у Сардысе некалькі чалавек, якія не заплямілі шатаў сваіх і будуць хадзіць са Мною ў белым, бо яны годныя. Так апранецца ў белыя шаты пераможца, і я не сатру імені ягонага з кнігі жыцця, і вызнаю яго імя перад Айцом Маім і перад Анёламі Ягонымі. Хто мае вуха, няхай чуе, што Дух кажа Касцёлам.

І напішы Анёлу лаадыкійскага Касцёла: Так кажа Амэн, Сведка верны і праўдзівы, Пачатак стварэння Божага. Ведаю твае справы: ты ні халодны, ні гарачы. О, калі б ты быў халодны ці гарачы. Але таму, што ты цёплы, а не гарачы і не халодны, выплюну цябе з вуснаў Маіх.

Бо ты кажаш: Я багаты і разбагацеў, і ні ў чым не маю патрэбы, – а не ведаеш, што ты няшчасны, і варты жалю, і ўбогі, і сляпы, і голы. Раю табе купіць у Мяне золата, ачышчанае агнём, каб разбагацеў ты, і белую шату, каб ты апрануўся і каб не быў бачны сорам галечы тваёй. Бальзамам памаж вочы свае, каб бачыць. Каго Я люблю, тых дакараю і выхоўваю. Таму будзь руплівы і пакайся.

Вось стаю каля дзвярэй і стукаюся. Калі хто пачуе Мой голас і адчыніць дзверы, увайду да яго і буду вячэраць з ім, а ён са Мною.

Пераможцу дам сесці са Мною на троне Маім, як і Я перамог і сеў з Айцом Маім на троне Яго. Хто мае вуха, няхай слухае, што кажа Дух Касцёлам.

Гэта слова Божае.

РЭСПАНСАРЫЙНЫ ПСАЛЬМ (Пс 15 (14), 2–3a. 3bс–4ab. 5, Р.: Ап 3, 21)

Рэфрэн: Пераможцу дам сесці са Мною на троне.

2. Той, хто паступае беззаганна*

і здзяйсняе справядлівасць,

і гаворыць праўду ў сэрцы сваім.*

3. Хто языком сваім не абмаўляе.

Рэфрэн: Пераможцу дам сесці са Мною на троне.

Хто не чыніць бліжняму свайму зла,*

не ўзводзіць паклёп на свайго суседа,

4. хто з пагардаю глядзіць на злога, *

але хваліць тых, хто баіцца Пана.

Рэфрэн: Пераможцу дам сесці са Мною на троне.

5. Хто срэбра сваё не дае на ліхвярства *

і не прымае подкупу супраць нявіннага.

Хто так чыніць,*

не пахіснецца ніколі.

Рэфрэн: Пераможцу дам сесці са Мною на троне.

СПЕЎ ПЕРАД ЕВАНГЕЛЛЕМ (1 Ян 4, 10b )

Акламацыя: Аллелюя, аллелюя, аллелюя.

Бог Сам палюбіў нас і паслаў Сына свайго

як уміласціўленне за грахі нашыя.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 19, 1–10)

Сын Чалавечы прыйшоў знайсці і выратаваць тое, што загінула

+ Чытанне святога Евангелля паводле Лукі.

У той час:

Езус увайшоў у Ерыхон і праходзіў праз яго. І вось адзін чалавек па імені Закхей, кіраўнік мытнікаў і багаты, стараўся ўбачыць Езуса, хто Ён такі, але не мог з-за натоўпу, таму што быў малога росту. Забегшы наперад, ён залез на смакоўніцу, каб убачыць Яго, бо Ён павінен быў там праходзіць.

Калі Езус прыйшоў на гэтае месца, паглядзеў уверх і сказаў яму: Закхей, хутчэй спускайся, бо сёння мне трэба быць у тваім доме.

Той хутка спусціўся і прыняў Яго з радасцю.

А ўсе, убачыўшы гэта, пачалі наракаць і казалі, што Ён зайшоў пагасціць да грэшнага чалавека. Закхей жа ўстаў і сказаў Пану: Вось палову маёмасці сваёй, Пане, я аддам убогім і, калі каго ў чым ашукаў, аддам у чатыры разы больш.

Езус сказаў яму: Сёння прыйшло збаўленне ў дом гэты, таму што і ён сын Абрагама. Бо Сын Чалавечы прыйшоў знайсці і выратаваць тое, што загінула.

Гэта слова Пана.

Серада (XXXIII)

ПЕРШАЕ ЧЫТАННЕ (Ап 4, 1–11)

Святы, святы, святы Пан Бог Усемагутны, які быў, ёсць і прыходзіць

Чытанне кнігі Апакаліпсіса святога апостала Яна.

Я, Ян, паглядзеў, і вось дзверы адчыненыя ў небе, і ранейшы голас, які чуў я, як бы гук трубы, што гаварыў са мною, сказаў: Узыдзі сюды, і пакажу табе, што павінна адбыцца пасля гэтага. Я адразу напоўніўся духам. І вось трон стаяў на небе, а на троне нехта сядзеў. Той, які сядзеў, з выгляду быў падобны да каменя яшмы і сердаліку, і вясёлка была вакол трона, з выгляду падобная да смарагду.

І навокал трона было дваццаць чатыры троны. А на тронах сядзелі дваццаць чатыры старцы, апранутыя ў белыя шаты. І на галовах іхніх – залатыя вянкі. І з трона сыходзілі маланкі, і галасы, і грымоты. І сем светачаў вогненных, якія ёсць сямю Божымі духамі, гарэла перад тронам.

І перад тронам, было быццам мора шкляное, падобнае да крышталю. А пасярэдзіне трона і навокал трона былі чатыры жывыя істоты, поўныя вачэй спераду і ззаду. Першая жывая істота была падобная да льва, а другая жывая істота — падобная да вала, трэцяя жывая істота мела аблічча, як у чалавека, а чацвёртая жывая істота была падобная да арла, які ляціць. І кожная з чатырох жывых істот мела па шэсць крылаў, а вакол і ўсярэдзіне яны поўныя вачэй. І не маюць спакою ні ўдзень, ні ўначы, кажучы: Святы, святы, святы Пан Бог Усемагутны, які быў, ёсць і прыходзіць.

І калі жывыя істоты аддаюць славу, і пашану, і падзяку таму, хто сядзіць на троне, хто жыве на вякі вечныя, тады дваццаць чатыры старцы падаюць перад тым, хто сядзіць на троне, і пакланяюцца таму, хто жыве на вякі вечныя, і кідаюць вянкі свае перад тронам, кажучы: Ты, Пане і наш Божа, годны прыняць славу, і пашану, і сілу, бо Ты стварыў усё, і з Тваёй волі існуе і створана.

Гэта слова Божае.

РЭСПАНСАРЫЙНЫ ПСАЛЬМ (Пс 150, 1–2. 3–4. 5–6, Р.: Ап 4, 8b)

Рэфрэн: Святы, святы, святы Пан Бог Усемагутны.

1. Хваліце Бога ў Яго святыні, *

хваліце Яго на небасхіле моцы Ягонай.

2. Хваліце Яго за Яго магутныя справы, *

хваліце Яго за бязмежную Яго веліч.

Рэфрэн: Святы, святы, святы Пан Бог Усемагутны.

3. Хваліце Яго гукам трубы, *

хваліце Яго на гарфе і гуслях.

4. Хваліце Яго бубнам і танцам, *

хваліце Яго на струнах і флейце.

Рэфрэн: Святы, святы, святы Пан Бог Усемагутны.

5. Хваліце Яго на мілагучных цымбалах, *

хваліце Яго на цымбалах звонкіх.

6. Усё, што дыхае, *

няхай хваліць Пана.

Рэфрэн: Святы, святы, святы Пан Бог Усемагутны.

СПЕЎ ПЕРАД ЕВАНГЕЛЛЕМ (пар. Ян 15, 16)

Акламацыя: Аллелюя, аллелюя, аллелюя.

Я выбраў вас са свету, каб вы ішлі і прыносілі плён

і каб плён ваш трываў, — кажа Пан.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 19, 11–28)

Чаму ж ты не пусціў срэбра майго ў абарот

+ Чытанне святога Евангелля паводле Лукі.

У той час:

Езус расказаў прыпавесць, бо Ён быў блізка да Ерузалема, а яны думалі, што зараз з’явіцца Божае Валадарства.

Таму сказаў: Пэўны чалавек шляхетнага паходжання адпраўляўся ў далёкую краіну, каб стаць каралём і вярнуцца. Паклікаўшы дзесяць сваіх слугаў, даў ім дзесяць мінаў і сказаў ім: Зарабляйце, пакуль не вярнуся. Але грамадзяне ненавідзелі яго і адправілі следам за ім пасланцоў, сказаўшы: Не хочам, каб валадарыў над намі.

Калі ж ён стаў каралём і вярнуўся, сказаў паклікаць да сябе тых слуг, якім даў срэбра, каб даведацца, што яны зарабілі. Прыйшоў першы і сказаў: Гаспадáру, твая міна прынесла дзесяць мінаў. І сказаў яму: Выдатна, добры слуга; за тое, што ты ў малым быў верны, валадар над дзесяццю гарадамі.

Прыйшоў і другі, кажучы: Гаспадáру, твая міна прынесла пяць мінаў. І сказаў гэтаму: І ты валадар над пяццю гарадамі. Прыйшоў і іншы, кажучы: Гаспадáру, вось твая міна, якую я трымаў, загарнуўшы ў хустку, бо я баяўся цябе, таму што ты чалавек жорсткі: бярэш чаго не клаў, і жнеш чаго не сеяў. Гаспадáр сказаў яму: Паводле вуснаў тваіх суджу цябе, кепскі слуга. Ты ведаў, што я чалавек жорсткі, бяру чаго не клаў, і жну, чаго не сеяў, чаму ж ты не пусціў срэбра майго ў абарот, каб я прыйшоў і забраў яго з прыбыткам?

І сказаў тым, хто стаяў побач: Забярыце ў яго міну і аддайце таму, хто мае дзесяць мінаў. І сказалі яму: Гаспадáру, ён ужо мае дзесяць мінаў. Кажу вам, што кожнаму, хто мае, дадзена будзе; а ў таго, хто не мае, адымецца і тое, што мае. А тых ворагаў маіх, якія не хацелі, каб я валадарыў над імі, прывядзіце сюды і забіце іх перада мною.

Сказаўшы гэта, Езус пайшоў далей, падымаючыся ў Ерузалем.

Гэта слова Пана.

Чацвер (XXXIII)

ПЕРШАЕ ЧЫТАННЕ (Ап 5, 1–10)

Ягнец забіты  сваёю крывёю адкупіў нас з кожнага племені

Чытанне кнігі Апакаліпсіса святога апостала Яна.

Я, Ян, бачыў у правіцы таго, хто сядзіць на троне, кнігу, запісаную ўнутры і звонку, запячатаную сямю пячаткамі. І бачыў я магутнага Анёла, які абвяшчаў гучным голасам: Хто годны разгарнуць гэтую кнігу і зняць пячаткі з яе? І ніхто не мог ні на небе, ні на зямлі, ні пад зямлёю разгарнуць гэтую кнігу, ні зазірнуць у яе. І я моцна плакаў таму, што не знайшлося годнага, каб адкрыць кнігу і зазірнуць у яе.

Тады адзін са старцаў сказаў мне: Не плач, вось леў з племені Юды, корань Давіда, перамог, каб разгарнуць гэтую кнігу і зняць сем пячатак яе. І я ўбачыў, што пасярод трона, і чатырох жывых істотаў, і сярод старцаў стаяў Ягнец нібы забіты, і меў сем рагоў і сем вачэй, якія ёсць сямю Божымі духамі, спасланымі на ўсю зямлю.

І прыйшоў Ягнец, і ўзяў кнігу з правіцы таго, хто сядзеў на троне. І калі Ён узяў кнігу, тады чатыры жывыя істоты і дваццаць чатыры старцы ўпалі перад Ягнём, маючы кожны гуслі і залатыя чары, поўныя кадзіла, якое ёсць малітвай святых. І спяваюць яны новую песню, кажучы:

Ты годны ўзяць кнігу і зняць з яе пячаткі,

бо Ты быў забіты,

і сваёй Крывёю Ты адкупіў нас для Бога

з кожнага роду і мовы, і племені, і народа,

і зрабіў нас валадарствам і святарамі для Бога нашага,

і мы будзем валадарыць на зямлі.

Гэта слова Божае.

РЭСПАНСАРЫЙНЫ ПСАЛЬМ (Пс 149, 1–2. 3–4. 5–6а і 9b, Р.: Ап 5, 10)

Рэфрэн: Ты зрабіў нас валадарствам для нашага Бога.

Або: Аллелюя.

1. Спявайце Пану новую песню, *

хвала Яму на сходзе святых.

2. Няхай радуецца Ізраэль у тым, хто яго стварыў, *

сыны Сіёну няхай цешацца ў сваім Валадары.

Рэфрэн: Ты зрабіў нас валадарствам для нашага Бога.

Або: Аллелюя.

3. Няхай праслаўляюць імя Ягонае ў танцы, *

няхай зайграюць Яму на бубне і гарфе.

4. Бо Пан любіць свой народ, *

пакорных карануе збаўленнем.

Рэфрэн: Ты зрабіў нас валадарствам для нашага Бога.

Або: Аллелюя.

5. Няхай усклікаюць святыя ў славе, *

няхай радуюцца на ложах сваіх.

6. Пахвалы Богу на іх вуснах. *

9. Гэтая хвала для ўсіх Ягоных святых.

Рэфрэн: Ты зрабіў нас валадарствам для нашага Бога.

Або: Аллелюя.

СПЕЎ ПЕРАД ЕВАНГЕЛЛЕМ (пар. Пс 95 (94), 8аb)

Акламацыя: Аллелюя, аллелюя, аллелюя.

Не рабіце сёння жорсткімі сэрцы вашыя,

але слухайце голас Пана.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 19, 41–44)

Калі б і ты пазнаў, што служыць для спакою твайго

+ Чытанне святога Евангелля паводле Лукі.

У той час:

Калі Езус наблізіўся да Ерузалема і ўбачыў яго, заплакаў над ім і сказаў: О, калі б і ты ў гэты дзень пазнаў, што служыць для спакою твайго. Але цяпер гэта схавана ад вачэй тваіх. Бо прыйдуць да цябе такія дні, калі ворагі твае абкапаюць цябе валам, і акружаць цябе, і сціснуць з кожнага боку. І зраўнаюць з зямлёю цябе і дзяцей тваіх з табою, і не пакінуць каменя на камені за тое, што ты не пазнаў часу адведзінаў сваіх.

Гэта слова Пана.

Пятніца (XXXIII)

ПЕРШАЕ ЧЫТАННЕ (Ап 10, 8–11)

Вазьмі і праглыні кнігу

Чытанне кнігі Апакаліпсіса святога апостала Яна.

Я, Ян, чуў голас з неба, які зноў гаварыў са мною і казаў: Ідзі, вазьмі разгорнутую кнігу з рукі Анёла, які стаіць на моры і на зямлі.

І я пайшоў да Анёла, і сказаў яму: Дай мне кніжку. Ён адказаў мне: Вазьмі і праглыні яе. Яна будзе горкая для жывата твайго, але ў вуснах тваіх будзе салодкая, як мёд. І ўзяў я кніжку з рукі Анёла, і праглынуў яе. У вуснах маіх яна была салодкая, як мёд. А калі з’еў яе, то горка зрабілася ў жываце маім.

І сказалі мне: Ты зноў павінен прарочыць пра плямёны, і народы, і мовы, і пра многіх каралёў.

Гэта слова Божае.

РЭСПАНСАРЫЙНЫ ПСАЛЬМ (Пс 119 (118), 14 і 24. 72 і 103. 111 і 131, Р.: 103а)

Рэфрэн: Якія салодкія словы Твае, Пане.

14. Шляху сведчанняў Тваіх я радуюся *

больш за ўсе багацці.

24. Тваё ж сведчанне — гэта маё суцяшэнне, *

парада для мяне.

Рэфрэн: Якія салодкія словы Твае, Пане.

72. Закон вуснаў Тваіх для мяне лепшы, *

чым мноства золата і срэбра.

103. Якія салодкія словы Твае для майго паднябення, *

саладзейшыя за мёд для маіх вуснаў.

Рэфрэн: Якія салодкія словы Твае, Пане.

111. Твае сведчанні — мая спадчына навекі, *

бо яны радасць майго сэрца.

131. Адкрываю вусны мае і ўздыхаю, *

бо прагну запаведзяў Тваіх.

Рэфрэн: Якія салодкія словы Твае, Пане.

СПЕЎ ПЕРАД ЕВАНГЕЛЛЕМ (Ян 10, 27)

Акламацыя: Аллелюя, аллелюя, аллелюя.

Авечкі Мае слухаюць голас Мой, — кажа Пан, —

і Я ведаю іх, і яны ідуць за Мною.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 19, 45–48)

Вы зрабілі з Божага дома логава злодзеяў

+ Чытанне святога Евангелля паводле Лукі.

У той час:

Езус увайшоў у святыню і пачаў выганяць гандляроў, кажучы ім: Напісана: дом Мой ёсць домам малітвы, а вы зрабілі з яго логава злодзеяў.

І штодня вучыў у святыні. Але першасвятары, і кніжнікі і старэйшыя народу шукалі, як забіць Яго. І не знаходзілі, што ўчыніць Яму, бо ўвесь народ, затаіўшы дыханне, слухаў Яго.

Гэта слова Пана.

Субота (XXXIII)

ПЕРШАЕ ЧЫТАННЕ (Ап 11, 4–12)

Два прарокі гэтыя мучылі жыхароў зямлі

Чытанне кнігі Апакаліпсіса святога апостала Яна.

Сказана мне, Яну:

Два дрэвы аліўныя і два светачы, што стаяць перад Панам зямлі, – гэта два мае сведкі. І калі хто хоча іх пакрыўдзіць, то агонь выйдзе з вуснаў іхніх і паглыне ворагаў іхніх. Той, хто хоча іх пакрыўдзіць, той павінен быць забіты такім чынам.

Яны маюць уладу закрыць неба, каб не ішоў дождж на зямлю ў дні прароцтва іхняга, і маюць уладу над водамі, каб ператварыць іх у кроў і ўдарыць зямлю ўсякай пошасцю, калі толькі захочуць.

І калі скончаць яны сведчанне сваё, звер, які выходзіць з бездані, пачне бітву з імі, і пераможа іх, і заб’е іх. І трупы пакіне на плошчы вялікага горада, які сімвалічна называецца Садома і Егіпет, дзе і Пан іх быў укрыжаваны. І многія з плямёнаў, і родаў, і моваў, і народаў будуць глядзець на іх трупы тры с паловаю дні і не дазволяць пакласці ў магілу. Жыхары зямныя будуць радавацца над імі і весяліцца, і будуць слаць падарункі адзін аднаму, бо два прарокі гэтыя мучылі жыхароў зямлі.

Але праз тры с паловаю дні дух жыцця ад Бога ўвайшоў у іх, і яны ўсталі на свае ногі. І вялікі страх ахапіў тых, хто на іх глядзеў. І пачулі яны гучны голас з неба, які казаў ім: Узыдзіце сюды. І яны ўзышлі на неба ў воблаку, і глядзелі на іх ворагі іхнія.

Гэта слова Божае.

РЭСПАНСАРЫЙНЫ ПСАЛЬМ (Пс 144 (143), 1. 2. 9–10, Р.: 1а)

Рэфрэн: Благаслаўлёны Пан, мая цвярдыня.

1. Благаслаўлёны Пан, *

мая цвярдыня,

Ён рукі мае прывучае да змагання, *

а пальцы мае — да вайны.

Рэфрэн: Благаслаўлёны Пан, мая цвярдыня.

2. Ён — міласэрнасць мая і цвярдыня, *

прыбежышча маё і мой Збаўца.

Ён шчыт мой,  я на Яго спадзяюся, *

Ён робіць мой народ падданым мне.

Рэфрэн: Благаслаўлёны Пан, мая цвярдыня.

9. Божа, новую песню Табе заспяваю, *

на дзесяціструннай арфе заспяваю Табе.

10. Ты даеш перамогу каралям, *

Ты ўратаваў слугу свайго Давіда ад мяча ліхога.

Рэфрэн: Благаслаўлёны Пан, мая цвярдыня.

СПЕЎ ПЕРАД ЕВАНГЕЛЛЕМ (пар. 2 Цім 1, 10b)

Акламацыя: Аллелюя, аллелюя, аллелюя.

Наш Збаўца Езус Хрыстус знішчыў смерць

і асвятліў праз Евангелле жыццё.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 20, 27–40)

Бог жа не ёсць Богам мёртвых, але жывых

+ Чытанне святога Евангелля паводле Лукі.

У той час:

Падышлі некаторыя з садукеяў, якія адмаўлялі ўваскрасенне, і спыталіся ў Езуса: Настаўнік, Майсей напісаў нам, што калі ў некага памрэ брат, які меў жонку, і памрэ бяздзетны, то брат ягоны павінен узяць ягоную жонку і ўзбудзіць патомства брату свайму. Было ж сем братоў: першы, узяўшы жонку, памёр бяздзетны. Потым другі, і трэці ўзяў яе, таксама і ўсе сямёра, не пакінуўшы дзяцей, памерлі. Урэшце памерла і жонка. Дык вось, пасля ўваскрасення, катораму з іх яна будзе жонкаю? Бо ў семярых яна была жонкаю.

Езус сказаў ім: Дзеці гэтага веку жэняцца і выходзяць замуж. А тыя, хто будзе годны таго веку і ўваскрасення з мёртвых, не будуць ні жаніцца, ні выходзіць замуж, ні памерці ўжо не змогуць, бо яны роўныя анёлам і з’яўляюцца сынамі Божымі, будучы сынамі ўваскрасення. А што мёртвыя ўваскрэснуць, і Майсей засведчыў, кажучы пра куст, калі назваў Пана “Богам Абрагама, і Богам Ісака, і Богам Якуба”. Бог жа не ёсць Богам мёртвых, але жывых, бо ўсе для Яго жывуць.

На гэта сказалі некаторыя з кніжнікаў: Настаўнік, Ты добра сказаў. І ўжо ні пра што не адважваліся распытваць Яго.

Гэта слова Пана.

Панядзелак (XXXIV)

ПЕРШАЕ ЧЫТАННЕ (Ап 14, 1–3. 4b–5)

Імя Хрыста і імя Айца Ягонага напісана на чолах іхніх

Чытанне кнігі Апакаліпсіса святога апостала Яна.

Я, Ян, убачыў: вось Ягня стаіць на сіёнскай гары, а з Ім сто сорак чатыры тысячы, у якіх імя Яго і імя Айца Ягонага напісана на чолах іхніх.

І пачуў я голас з неба, як шум ад мноства водаў і як гук вялікага грому. А голас, які пачуў, быў нібы голас гусляроў, што гралі на гуслях сваіх. Яны спяваюць быццам новую песню перад тронам і перад чатырма жывымі істотамі і старцамі. І ніхто не мог навучыцца гэтай песні, акрамя гэтых ста сарака чатырох тысяч, адкупленых з зямлі. Гэта тыя, якія ідуць следам за Ягнцам, куды б Ён ні пайшоў. Яны адкуплены з людзей, як пачаткі Богу і Ягняці. У вуснах іхніх няма падману: яны беззаганныя.

Гэта слова Божае.

РЭСПАНСАРЫЙНЫ ПСАЛЬМ (Пс 24 (23), 1–2. 3–4аb. 5–6, Р.: пар. 6)

Рэфрэн: Гэта народ верны, які шукае Пана.

7. Пану належыць зямля і ўсё, што на ёй,*

сусвет і ўсё, што жыве ў ім.

8. Бо Ён заснаваў яго на морах *

і на рэках умацаваў яго.

Рэфрэн: Гэта народ верны, які шукае Пана.

9. Хто ўзыдзе на гару Пана, *

і хто стане на святым месцы Ягоным?

10. Той, у каго рукі бязвінныя і чыстае сэрца, *

хто не схіляў душы да марнасці.

Рэфрэн: Гэта народ верны, які шукае Пана.

11. Ён атрымае благаслаўленне ад Пана *

і ўзнагароду ад Бога, свайго Збаўцы.

12. Вось пакаленне тых, хто Яго шукае, *

хто шукае абліччаТвайго, Бог Якуба.

Рэфрэн: Гэта народ верны, які шукае Пана.

СПЕЎ ПЕРАД ЕВАНГЕЛЛЕМ (Мц 24, 42а. 44)

Акламацыя: Аллелюя, аллелюя, аллелюя.

Чувайце і будзьце гатовыя,

бо Сын Чалавечы прыйдзе ў тую гадзіну, калі вы не думаеце.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 21, 1–4)

Убачыў бедную ўдаву, якая кідала дзве лепты

+ Чытанне святога Евангелля паводле Лукі.

У той час:

Езус паглядзеў і ўбачыў багатых, якія кідалі свае дары ў скарбонку. Убачыў таксама і бедную ўдаву, якая кідала туды дзве лепты, і сказаў: Праўду кажу вам, што гэтая бедная ўдава больш за ўсіх укінула. Бо ўсе яны кідалі дар, маючы лішка, а яна, будучы ў нястачы сваёй, укінула ўвесь пажытак свой, які мела.

Гэта слова Пана.

Аўторак (XXXIV)

ПЕРШАЕ ЧЫТАННЕ (Ап 14, 14–19)

Прыйшоў час жніва, таму што жніво на зямлі саспела

Чытанне кнігі Апакаліпсіса святога апостала Яна.

Я, Ян, бачыў: вось белае воблака, а на воблаку сядзіць падобны да Сына Чалавечага. На галаве ў Яго залаты вянок, а ў руцэ ягонай востры серп. І выйшаў другі Анёл са святыні, і ўсклікнуў гучным голасам да таго, хто сядзеў на воблаку: Пашлі серп твой і пачынай жаць, бо прыйшоў час жніва, таму што жніво на зямлі саспела. Той, хто сядзеў на воблаку, кінуў серп свой на зямлю, і зямля была пажата.

І другі Анёл выйшаў са святыні, якая была на небе, і ён меў востры серп. І іншы Анёл, які меў уладу над агнём, выйшаў ад ахвярніка і гучным голасам крыкнуў да таго, хто меў востры серп: Пашлі востры серп твой і збяры гронкі вінаграду на зямлі, бо саспелі яго ягады. І кінуў Анёл серп свой на зямлю, і сабраў вінаграград на зямлі, і кінуў у вялікае давіла Божага гневу.

Гэта слова Божае.

РЭСПАНСАРЫЙНЫ ПСАЛЬМ (Пс 96 (95), 10. 11–12. 13, Р.: 13b)

Рэфрэн: Пан прыходзіць судзіць зямлю.

10. Кажыце між плямёнамі: *

Пан валадарыць.

Ён сусвет умацаваў, каб не пахіснуўся. *

Ён будзе судзіць народы справядліва.

Рэфрэн: Пан прыходзіць судзіць зямлю.

11. Няхай радуюцца нябёсы і весяліцца зямля, *

няхай шуміць мора і ўсё, што яго напаўняе.

12. Няхай усцешыцца поле і ўсё, што на ім, *

няхай усклікаюць тады ўсе дрэвы лясныя.

Рэфрэн: Пан прыходзіць судзіць зямлю.

13. Перад абліччам Пана, які прыходзіць, *

які прыходзіць судзіць зямлю.

Ён будзе судзіць свет справядліва, *

а народы паводле сваёй праўды.

Рэфрэн: Пан прыходзіць судзіць зямлю.

СПЕЎ ПЕРАД ЕВАНГЕЛЛЕМ (Ап 2, 10c)

Акламацыя: Аллелюя, аллелюя, аллелюя.

Будзь верны аж да смерці, — кажа Пан, —

і Я дам табе вянок жыцця.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 21, 5–11)

Не застанецца камня на камяні

+ Чытанне святога Евангелля паводле Лукі.

У той час:

Калі некаторыя гаварылі пра святыню, што яна ўпрыгожана каштоўнымі камянямі і дарамі, Езус сказаў: Прыйдуць дні, калі з таго, што вы тут бачыце, не застанецца каменя на камені, які не будзе павалены.

І спыталіся ў Яго: Настаўнік, калі ж гэта станецца і што будзе знакам, калі гэта павінна адбыцца?

Ён сказаў: Глядзіце, каб вас не звялі, бо шмат хто прыйдзе пад імем Маім, кажучы «гэта Я», — і: «наблізіўся час». Не ідзіце за імі.  Калі ж пачуеце пра войны і хваляванні, не палохайцеся, бо спачатку гэта павінна адбыцца, але канец не адразу.

Тады сказаў ім: Паўстане народ на народ, і каралеўства на каралеўства; будуць вялікія землятрусы, а месцамі голад і мор, і жахлівыя з’явы, і вялікія знакі з неба.

Гэта слова Пана.

Серада (XXXIV)

ПЕРШАЕ ЧЫТАННЕ (Ап 15, 1–4)

Спявалі яны песню Майсея і песню Ягняці

Чытанне кнігі Апакаліпсіса святога апостала Яна.

Я, Ян, убачыў іншы знак у небе, вялікі і дзівосны: сем Анёлаў, якія мелі сем апошніх пошасцяў, таму што імі закончыцца гнеў Божы. І ўбачыў я нібыта шкляное мора, змяшанае з агнём, а тыя, хто перамог над зверам, і вобразам ягоным, і лічбаю імя ягонага, стаялі над шкляным морам, трымаючы гуслі Божыя. І спявалі яны песню Майсея, слугі Божага, і песню Ягняці, кажучы:

Вялікія і цудоўныя справы Твае, Пане Божа Усемагутны.

Справядлівыя і праўдзівыя шляхі Твае, Валадару народаў.

Хто ж не будзе баяцца, Пане, і не праславіць імені Твайго?

Таму што Ты адзін Святы,

таму што ўсе народы прыйдуць і паклоняцца перад Табою,

бо аб’явіліся Твае прысуды.

Гэта слова Божае.

РЭСПАНСАРЫЙНЫ ПСАЛЬМ (Пс 98 (97), 1. 2–3аb. 7–8. 9, Р.: Ап 15, 3b)

Рэфрэн: Вялікія і цудоўныя справы Твае, Пане.

1. Спявайце Пану новую песню, *

бо Ён учыніў цуды.

Яму дапамагла Яго правіца *

і Яго святое плячо.

Рэфрэн: Вялікія і цудоўныя справы Твае, Пане.

2. Паказаў Пан сваё збаўленне, *

перад вачыма народаў аб’явіў сваю справядлівасць.

3. Успомніў пра сваю вернасць і міласэрнасць*

да дому Ізраэля.

Рэфрэн: Вялікія і цудоўныя справы Твае, Пане.

7. Няхай шуміць мора і ўсё, што яго напаўняе, *

сусвет і тое, што жыве ў ім.

8. Няхай рэкі пляскаюць у далоні; *

няхай узрадуюцца разам горы.

Рэфрэн: Вялікія і цудоўныя справы Твае, Пане.

9. Перад абліччам Пана, які надыходзіць, *

бо Ён прыходзіць судзіць зямлю.

Ён будзе судзіць свет справядліва *

і народы паводле праўды.

Рэфрэн: Вялікія і цудоўныя справы Твае, Пане.

СПЕЎ ПЕРАД ЕВАНГЕЛЛЕМ (Ап 2, 10c)

Акламацыя: Аллелюя, аллелюя, аллелюя.

Будзь верны аж да смерці, — кажа Пан, —

і Я дам табе вянок жыцця.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 21, 12–19)

Усе зненавідзяць вас за імя Маё. Але і волас з галавы вашай не прападзе

+ Чытанне святога Евангелля паводле Лукі.

У той час:

Езус сказаў сваім вучням: Але раней за ўсё гэта накладуць на вас рукі свае і будуць пераследаваць вас, аддаючы ў сінагогі і ў вязніцы, і паставяць перад каралямі і валадарамі за імя Маё.  І будзе гэта вам на сведчанне. Таму пастанавіце ў сэрцы сваім не клапаціцца наперад, як абараніцца, бо Я дам вам вусны і мудрасць, якой не здолеюць супрацьстаяць ці супярэчыць праціўнікі вашыя.

Выдаваць вас будуць таксама бацькі, і браты, і родныя, і сябры, а некаторых з вас заб’юць. І ўсе зненавідзяць вас за імя Маё. Але і волас з галавы вашай не прападзе.

Цярпеннем сваім уратуеце жыццё вашае.

Гэта слова Пана.

Чацвер (XXXIV)

ПЕРШАЕ ЧЫТАННЕ (Ап 18, 1–2. 21–23; 19, 1–3. 9а)

Упаў вялікі Бабілён

Чытанне кнігі Апакаліпсіса святога апостала Яна.

Я, Ян, убачыў Анёла, які сыходзіў з неба і меў уладу вялікую, а зямля асвятлілася ад славы ягонай. І ўсклікнуў ён моцным голасам, кажучы: Упаў, упаў вялікі Бабілён, стаўся жыллём дэманаў і прыстанішчам усякага нячыстага духа, і прыстанішчам усякай нячыстай птушкі, і прыстанішчам усякага нячыстага звера, што абуджае агіду.

І адзін магутны Анёл узяў камень, падобны да вялікага жарна, і ўкінуў у мора, кажучы: З такою сілаю будзе павалены Бабілён, вялікі горад, і ўжо не будзе яго. І голасу гусляроў і песняроў, і флейтыстаў, і трубачоў у табе больш не будзе чутна. Не будзе ўжо ў табе ніякага мастака ніякага мастацтва, і шуму ад жорнаў не будзе ўжо чутна ў табе. І святло лямпы ўжо не з’явіцца ў табе. І голасу абранніка і абранніцы не будзе ўжо чуваць у табе. Бо купцы твае былі вяльможамі зямлі, бо чарадзействам тваім зведзеныя ўсе народы.

Пасля гэтага я пачуў у небе моцны голас, як бы вялікага мноства людзей, якія казалі:

Аллелюя!

Збаўленне і слава,

і моц Бога нашага,

бо праўдзівыя і справядлівыя прысуды Ягоныя,

бо Ён асудзіў вялікую распусніцу,

якая нішчыла зямлю сваёй распустай,

і спагнаў кроў слугаў сваіх з яе рукі.

І другі раз сказалі:

Аллелюя!

І дым яе ўзносіцца на вякі вечныя.

І сказаў мне Анёл: Напішы: шчаслівыя пакліканыя на вясельную вячэру Ягняці.

Гэта слова Божае.

РЭСПАНСАРЫЙНЫ ПСАЛЬМ (Пс 100 (99), 2. 3. 4. 5, Р.: Ап 19, 9а)

Рэфрэн: Шчаслівыя пакліканыя на вячэру Ягняці.

2. Усклікай Пану, уся зямля, *

з радасцю служыце Пану.

Станьце перад Яго абліччам *

з радасным спевам.

Рэфрэн: Шчаслівыя пакліканыя на вячэру Ягняці.

3. Ведайце, што Пан ёсць Богам, *

Ён стварыў нас, і мы Ягоныя.

Мы Яго народ *

і авечкі Ягонай паствы.

Рэфрэн: Шчаслівыя пакліканыя на вячэру Ягняці.

4. Уваходзьце ў брамы Яго з падзякаю, †

на дзядзінцы Ягоныя з пахвалою, *

праслаўляйце і благаслаўляйце Яго імя.

Рэфрэн: Шчаслівыя пакліканыя на вячэру Ягняці.

5. Бо Пан ёсць добры, *

навекі Ягоная міласэрнасць,

і вернасць Яго *

з пакалення ў пакаленне.

Рэфрэн: Шчаслівыя пакліканыя на вячэру Ягняці.

СПЕЎ ПЕРАД ЕВАНГЕЛЛЕМ (Лк 21, 28)

Акламацыя: Аллелюя, аллелюя, аллелюя.

Выпрастайцеся і падыміце галовы вашыя,

бо набліжаецца адкупленне вашае.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 21, 20–28)

Ерузалем будзе таптаны язычнікамі, пакуль не скончацца часы язычнікаў

+ Чытанне святога Евангелля паводле Лукі.

У той час:

Езус сказаў сваім вучням: Калі ж убачыце Ерузалем, акружаны войскам, тады ведайце, што наблізілася спусташэнне ягонае. Тады ўсе, хто ў Юдэі, няхай уцякаюць у горы, а хто ў горадзе, няхай выходзяць з яго, і хто ў вёсках, няхай не ўваходзяць у яго, бо гэта дні помсты, каб збылося ўсё напісанае. Гора ж цяжарным і кормячым ў тыя дні, бо вялікі будзе ўціск на зямлі і гнеў на гэты народ. І палягуць ад вастрыя мяча, і будуць забраныя ў палон да ўсіх народаў. А Ерузалем будзе таптаны язычнікамі, пакуль не скончацца часы язычнікаў.

І будуць знакі на сонцы і месяцы, і зорках, а на зямлі — спалох народаў і замяшанне ад гулу марскога хвалявання. Людзі будуць млець ад страху і ад чакання таго, што прыйдзе на свет, бо захістаюцца моцы нябесныя. І тады ўбачаць Сына Чалавечага, які будзе ісці ў воблаку з моцаю і славаю вялікай. Калі ж гэта пачне адбывацца, тады выпрастайцеся і падыміце галовы вашыя, бо набліжаецца адкупленне вашае.

Гэта слова Пана.

Пятніца (XXXIV)

ПЕРШАЕ ЧЫТАННЕ (Ап 20, 1–4. 11 — 21, 2)

І судзілі кожнага паводле ўчынкаў ягоных, і ўбачыў я новы Ерузалем, які сыходзіў з неба

Чытанне кнігі Апакаліпсіса святога апостала Яна.

Я, Ян, убачыў Анёла, які сыходзіў з неба і меў ключ ад бездані і вялікі ланцуг у сваёй руцэ. Ён схапіў цмока, змея старадаўняга, які ёсць д’яблам і сатаною, і скаваў яго на тысячу гадоў, і ўкінуў яго ў бездань, і замкнуў яго, і паставіў над ёй пячатку, каб не зводзіў больш народы, пакуль не пройдзе тысяча гадоў. А пасля гэтага ён павінен быць вызвалены на кароткі час. І ўбачыў я троны і тых, хто сядзеў на іх і каму дадзена было судзіць, і душы сцятых за сведчанне Езуса і за слова Божае. Яны не пакланіліся зверу, ні вобразу ягонаму, і не прынялі кляйма на чало сваё і на руку сваю. Яны ажылі і пачалі валадарыць з Хрыстом тысячу гадоў.

І ўбачыў я вялікі белы трон і таго, хто сядзеў на ім, і ад аблічча якога ўцякалі неба і зямля, і не знайшлося ім месца. І ўбачыў я мёртвых, малых і вялікіх, якія стаялі перад тронам, і кнігі былі разгорнутыя. І разгарнулася іншая кніга — кніга жыцця. І судзілі мёртвых згодна з напісаным у кнігах, паводле ўчынкаў іхніх. Тады аддало мора мёртвых, якія былі ў ім, і смерць, і пекла аддалі мёртвых, якія былі ў іх. І судзілі кожнага паводле ўчынкаў ягоных. А смерць і пекла былі ўкінутыя ў возера вогненнае. Возера вогненнае — гэта другая смерць. І калі некага не знайшлі запісаным ў кнізе жыцця, той быў укінуты ў возера вогненнае.

І ўбачыў я новае неба і новую зямлю, бо ранейшае неба і ранейшая зямля мінулі, і мора ўжо няма. І ўбачыў я святы горад, новы Ерузалем, які сыходзіў ад Бога з неба, падрыхтаваны, як нявеста, упрыгожаная для свайго мужа.

Гэта слова Божае.

РЭСПАНСАРЫЙНЫ ПСАЛЬМ (Пс 84 (83), 3. 4. 5–6а і 8а, Р.: Ап 21, 3b)

Рэфрэн: Вось скінія Бога з людзьмі.

3. Знемагае і імкнецца душа мая *

ў двары Пана.

Сэрца маё і цела радасна клічуць *

да Бога жывога.

Рэфрэн: Вось скінія Бога з людзьмі.

4. Нават верабей знаходзіць сабе дом, а ластаўка сабе гняздо, *

дзе кладзе сваіх птушанят,

каля алтароў Тваіх, Пане Магуццяў, *

Кароль мой і мой Божа.

Рэфрэн: Вось скінія Бога з людзьмі.

5. Шчаслівыя, хто жыве ў доме Тваім, *

яны вечна спяваюць Табе.

6. Шчаслівы чалавек, сіла якога ў Табе. *

8. Моц іхняя будзе ўзрастаць.

Рэфрэн: Вось скінія Бога з людзьмі.

СПЕЎ ПЕРАД ЕВАНГЕЛЛЕМ (Лк 21, 28)

Акламацыя: Аллелюя, аллелюя, аллелюя.

Выпрастайцеся і падыміце галовы вашыя,

бо набліжаецца адкупленне вашае.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 21, 29–33)

Калі ўбачыце, што гэта адбываецца, ведайце, што наблізілася Валадарства Божае

+ Чытанне святога Евангелля паводле Лукі.

У той час:

Езус сказаў сваім вучням: Паглядзіце на смакоўніцу і на ўсе дрэвы. Калі яны ўжо распускаюцца, то, убачыўшы гэта, ведаеце самі, што ўжо блізка лета. Так і вы, калі ўбачыце, што гэта адбываецца, ведайце, што наблізілася Валадарства Божае. Сапраўды кажу вам, не міне пакаленне гэтае, як усё збудзецца. Неба і зямля пройдуць, слова ж Маё не праміне.

Гэта слова Пана.

Субота (XXXIV)

ПЕРШАЕ ЧЫТАННЕ (Ап 22, 1–7)

Ночы ўжо не будзе, бо Пан Бог будзе свяціць над імі

Чытанне кнігі Апакаліпсіса святога апостала Яна.

Анёл Пана паказаў мне, Яну, раку вады жыцця, бліскучую, як крышталь, якая выплывала ад трона Бога і Ягняці. Пасярод плошчы горада і па той бок ракі і па гэты — дрэва жыцця, якое прыносіць дванаццаць пладоў, кожны месяц дае плод свой; і лісце дрэва — на аздараўленне народаў.

І нічога праклятага ўжо не будзе. А трон Бога і Ягняці будзе ў ім, і слугі Ягоныя будуць служыць Яму. І ўбачаць аблічча Ягонае, і імя Ягонае будзе на іх чолах. І ночы ўжо не будзе, і не будуць мець патрэбы ні ў святле лямпы, ні ў святле сонца, бо Пан Бог будзе свяціць над імі; і яны будуць валадарыць на вякі вечныя.

І сказаў мне: Гэтыя словы пэўныя і праўдзівыя, і Пан, Бог духаў прароцкіх, паслаў Анёла свайго паказаць слугам сваім тое, што павінна адбыцца неўзабаве. І вось прыйду неўзабаве. Шчаслівы той, хто захоўвае словы прароцтва гэтай кнігі.

Гэта слова Божае.

РЭСПАНСАРЫЙНЫ ПСАЛЬМ (Пс 95 (94), 1–2. 3–5. 6–7а, Р.: 1 Кар 16, 22b і Ап 22, 20c)

Рэфрэн: Марана та! Прыйдзі, Пане Езу!

1. Прыйдзіце, заспяваем Пану, *

усклікнем Богу, скале нашага збаўлення.

2. Станем з падзякаю перад абліччам Ягоным, *

у песнях усклікнем Яму.

Рэфрэн: Марана та! Прыйдзі, Пане Езу!

3. Таму што Бог — вялікі Пан і Валадар вялікі над усімі багамі,*

4. у руцэ Ягонай глыбіні зямлі, і вяршыні гор – Ягоныя.

5. Мора належыць Яму, і Ён стварыў яго, *

і сушу стварылі Ягоныя рукі.

Рэфрэн: Марана та! Прыйдзі, Пане Езу!

6. Прыйдзіце, паклонімся і ўпадзём, *

укленчым перад Панам, які нас стварыў.

7. Бо Ён — наш Бог, *

а мы — народ Ягонай пашы і авечкі Ягонай рукі.

Рэфрэн: Марана та! Прыйдзі, Пане Езу!

СПЕЎ ПЕРАД ЕВАНГЕЛЛЕМ (Лк 21, 36)

Акламацыя: Аллелюя, аллелюя, аллелюя.

Чувайце ўвесь час і маліцеся,

каб маглі стаць перад Сынам Чалавечым.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 21, 34–36)

Чувайце, каб вы маглі пазбегнуць усяго таго, што павінна адбыцца

+ Чытанне святога Евангелля паводле Лукі.

У той час:

Езус сказаў сваім вучням: Зважайце ж на сябе, каб сэрцы вашыя не былі абцяжараныя пахмеллем і п’янствам, і жыццёвымі клопатамі, і каб дзень той не застаў вас неспадзявана, як пастка. Бо ён прыйдзе на ўсіх, хто жыве на паверхні ўсёй зямлі. Дык чувайце ўвесь час і маліцеся, каб вы маглі пазбегнуць усяго таго, што павінна адбыцца, і стаць перад Сынам Чалавечым.

Гэта слова Пана.

НАЙСВЯЦЕЙШАЙ ТРОЙЦЫ

Урачыстасць

Год А

ПЕРШАЕ ЧЫТАННЕ (Зых  34, 4b–6. 8–9)

Пан, Пан Бог міласэрны і літасцівы

Чытанне кнігі Зыходу.

У тыя дні:

Майсей, устаўшы з самае раніцы, узышоў на гару Сінай, як загадаў яму Пан. І ўзяў у рукі свае дзве каменныя табліцы. І сышоў Пан у воблаку, і стаў там паблізу яго, і ён абвясціў імя Пана.  І прайшоў Пан перад ім і ўсклікнуў: Пан, Пан Бог міласэрны і літасцівы, доўгацярплівы і шматміласцівы, і праўдзівы.

Майсей адразу ўпаў на зямлю і пакланіўся Богу, і сказаў: Калі я знайшоў упадабанне ў вачах Тваіх, Пане, то няхай пройдзе Пан сярод нас, бо народ гэты цвёрдага карку; даруй беззаконні нашыя і грахі нашыя і зрабі нас спадчынай Тваёй.

Гэта слова Божае.

РЭСПАНСАРЫЙНЫ ПСАЛЬМ (Дан 3, 52. 53 і 54. 55 і 56, Р.: 52b)

Рэфрэн: Імя Тваё, Пане, хвалебнае і ўзвялічанае навекі!

52. Благаслаўлёны Ты, Пане, Бог айцоў нашых, *

поўны хвалы і ўзвялічаны навекі.

Благаслаўлёнае святое імя славы Тваёй, *

хвалебнае і ўзвялічанае навекі.

Рэфрэн: Імя Тваё, Пане, хвалебнае і ўзвялічанае навекі!

53. Благаслаўлёны Ты ў святыні Тваёй святой славы, *

праслаўлены і ўзвялічаны навекі.

54. Благаслаўлёны Ты на троне Твайго валадарства, *

праслаўлены і ўзвялічаны навекі.

Рэфрэн: Імя Тваё, Пане, хвалебнае і ўзвялічанае навекі!

55. Благаслаўлёны Ты, які бачыш глыбіні, які сядзіш на Херубінах, *

хвалебны і ўзвялічаны навекі.

56. Благаслаўлёны Ты на скляпенні неба, *

хвалебны і ўзвялічаны навекі.

Рэфрэн: Імя Тваё, Пане, хвалебнае і ўзвялічанае навекі!

ДРУГОЕ ЧЫТАННЕ (2 Кар 13, 11–13)

Ласка Пана Езуса Хрыста і любоў Бога, і еднасць Духа Святога

Чытанне Другога паслання святога апостала Паўла да Карынцянаў.

Браты, радуйцеся, будзьце дасканалымі, суцяшайцеся, будзьце аднадумцамі, жывіце ў спакоі, і Бог любові і міру будзе з вамі.

Вітайце адзін аднаго святым пацалункам.

Вітаюць вас усе святыя.

Ласка Пана Езуса Хрыста і любоў Бога, і еднасць Духа Святога з усімі вамі.

Гэта слова Божае.

СПЕЎ ПЕРАД ЕВАНГЕЛЛЕМ (пар. Ап 1, 8)

Акламацыя: Аллелюя, аллелюя, аллелюя.

Хвала Айцу і Сыну, і Духу Святому,

Богу, які ёсць, які быў і які прыходзіць.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 3, 16–18)

Паслаў Бог Сына свайго, каб свет быў збаўлены праз Яго

+ Чытанне святога Евангелля паводле Яна.

Бо так палюбіў Бог свет, што аддаў Сына свайго Адзінароднага, каб кожны, хто верыць у Яго, не загінуў, але меў жыццё вечнае. Бо не паслаў Бог Сына свайго ў свет, каб судзіць свет, але каб свет быў збаўлены праз Яго. Хто верыць у Яго, не будзе асуджаны, а хто не верыць, той ужо асуджаны, таму што не паверыў у імя Адзінароднага Сына Божага.

Гэта слова Пана.

НАЙСВЯЦЕЙШАЙ ТРОЙЦЫ

Урачыстасць

Год B

ПЕРШАЕ ЧЫТАННЕ (Дрг 4, 32–34. 39–40)

Пан ёсць Богам на небе ў вышыні і на зямлі ўнізе, і няма іншага

Чытанне кнігі Другазаконня.

Майсей сказаў народу:

Спытайся ў даўніх часоў, якія былі перад табою, ад таго дня, калі Бог стварыў чалавека на зямлі; ад аднаго краю нябёсаў аж да другога, ці было некалі штосьці такое вялікае, як гэта, і ці было вядома штосьці падобнае? Ці чуў народ голас Божы, які гаварыў з агня, як ты чуў, і застаўся жывы? Або ці спрабаваў некалі Бог прыйсці і выбраць сабе народ паміж іншага народу праз выпрабаванні, знакі і цуды, і вайну, моцнаю рукою і ўзнятым плячом, і праз чыны страшныя — праз усё тое, што зрабіў для вас Пан, Бог ваш, перад вашымі вачыма ў Егіпце?

Таму ведай цяпер і захоўвай у сэрцы сваім, што Пан ёсць Богам на небе ў вышыні і на зямлі ўнізе, і няма іншага. Захоўвай Яго пастановы і Яго запаведзі, што я наказваю табе сёння, каб добра было табе і тваім сынам пасля цябе, каб  доўгі быў твой век на зямлі, якую на ўсе дні дае табе Пан, твой Бог.

Гэта слова Божае.

РЭСПАНСАРЫЙНЫ ПСАЛЬМ (Пс 33 (32), 4–5. 6 і 9. 18–19. 20 і 22, Р.: 12b)

Рэфрэн: Шчаслівы народ, які Пан выбраў сабе ў спадчыну.

4. Праўдзівае слова Пана, *

і ўсе ўчынкі Ягоныя верныя.

5. Ён любіць справядлівасць і правасуддзе, *

міласцю Пана поўніцца зямля.

Рэфрэн: Шчаслівы народ, які Пан выбраў сабе ў спадчыну.

6. Словам Пана створаны — нябёсы, *

дыханнем Яго вуснаў — уся іхняя моц.

9. Бо Ён прамовіў — і сталася, *

Ён загадаў — і з’явілася.

Рэфрэн: Шчаслівы народ, які Пан выбраў сабе ў спадчыну.

18. Вось вока Пана над тымі, хто Яго баіцца *

над тымі, хто спадзяецца на Яго міласэрнасць,

19. каб Ён душу іх уратаваў ад смерці *

і накарміў іх у час голаду.

Рэфрэн: Шчаслівы народ, які Пан выбраў сабе ў спадчыну.

20. Душа наша чакае Пана: *

Ён — наша дапамога і абарона.

22. Міласэрнасць Твая, Пане, няхай будзе над намі, *

бо мы на Цябе спадзяёмся!

Рэфрэн: Шчаслівы народ, які Пан выбраў сабе ў спадчыну.

ДРУГОЕ ЧЫТАННЕ (Рым 8, 14–17)

Прынялі Духа ўсынаўлення, у якім мы клічам: Абба, Ойча

Чытанне Паслання святога апостала Паўла да Рымлянаў.

Браты:

Усе, каго вядзе Дух Божы, — гэта Сыны Божыя. Бо вы не прынялі духа няволі, каб зноў баяцца, але прынялі Духа ўсынаўлення, у якім мы клічам: Абба, Ойча! Гэты самы Дух сведчыць духу нашаму, што мы дзеці Божыя. А калі дзеці, то і спадкаемцы. Спадкаемцы Божыя, спадкаемцы разам з Хрыстом, калі толькі мы церпім разам з Ім, каб разам з Ім і ўславіцца.

Гэта слова Божае.

СПЕЎ ПЕРАД ЕВАНГЕЛЛЕМ (пар. Ап 1, 8)

Акламацыя: Аллелюя, аллелюя, аллелюя.

Хвала Айцу і Сыну, і Духу Святому,

Богу, які ёсць, які быў і які прыходзіць.

Акламацыя: Аллелюя, аллелюя, аллелюя.

ЕВАНГЕЛЛЕ (Мц  28, 16–20)

Хрысціце іх у імя Айца і Сына, і Духа Святога

+ Чытанне святога Евангелля паводле Мацвея.

У той час:

Адзінаццаць вучняў пайшлі ў Галілею на гару, куды загадаў ім Езус. І калі Яго ўбачылі, пакланіліся Яму, але некаторыя засумняваліся. Тады Езус наблізіўся да іх і сказаў ім:

Дадзена Мне ўсялякая ўлада на небе і на зямлі. Дык ідзіце і навучайце ўсе народы, і хрысціце іх у імя Айца і Сына, і Духа Святога. Вучыце іх захоўваць усё, што Я загадаў вам. І вось Я з вамі ва ўсе дні аж да сканчэння веку.

Гэта слова Пана.

НАЙСВЯЦЕЙШАЙ ТРОЙЦЫ

Урачыстасць

Год C

ПЕРШАЕ ЧЫТАННЕ (Прып 8, 22–31)

Перад стварэннем зямлі  Мудрасць была ўстаноўлена

Чытанне кнігі Прыпавесцяў Саламона.

Так кажа Мудрасць Божая:

Пан стварыў мяне на пачатку шляху свайго,

перад дзеямі сваімі, спрадвеку.

Адвеку я была ўстаноўлена,

ад пачатку, перад стварэннем зямлі.

Я нарадзілася, калі не было яшчэ ні бездані,

ні крыніц, поўных вады.

Перш, чым былі пастаўлены горы,

раней за пагоркі я нарадзілася,

калі яшчэ не стварыў Ён ні зямлі, ні палёў,

ні першых пылінак сусвету.

Калі ўмацоўваў нябёсы, я была там.

Калі крэсліў скляпенне над паверхняю бездані,

калі ўсталёўваў уверсе аблокі,

калі мацаваў крыніцы бездані,

калі вызначаў межы мору,

каб воды не выходзілі па-за берагі яго,

калі закладваў асновы зямлі,

тады была пры Ім, як майстар,

была штодня Яго ўпадабаннем,

весялілася перад Яго абліччам увесь час,

весялілася на зямным коле Яго,

і радасць мая была з чалавечымі сынамі.

Гэта слова Божае.

РЭСПАНСАРЫЙНЫ ПСАЛЬМ (Пс  8, 4–5. 6–7. 8–9, Р.: 2а)

Рэфрэн: Пане, Божа наш, якое велічнае імя Тваё!

4. Калі я бачу Твае нябёсы, справу пальцаў Тваіх, *

месяц і зоркі, якія Ты ўмацаваў:

5. то чым ёсць чалавек, што Ты пра яго памятаеш, *

і сын чалавечы, што Ты ўзгадваеш пра яго?

Рэфрэн: Пане, Божа наш, якое велічнае імя Тваё!

6. Ты ўчыніў яго мала меншым ад анёлаў, *

славаю і веліччу ўвянчаў яго.

7. Паставіў яго валадаром над справай рук Тваіх, *

усё паклаў яму пад ногі.

Рэфрэн: Пане, Божа наш, якое велічнае імя Тваё!

8. Авечак і жывёлу ўсялякую *

і звяроў дзікіх,

9. птушак нябесных і рыбу марскую, *

і ўсё, што ходзіць сцежкамі марскімі.

Рэфрэн: Пане, Божа наш, якое велічнае імя Тваё!

ДРУГОЕ ЧЫТАННЕ (Рым 5, 1–5)

Любоў Божая вылілася ў сэрцы нашыя праз Духа

Чытанне Паслання святога апостала Паўла да Рымлянаў.

Браты:

Апраўданыя паводле веры, мы маем мір з Богам праз Пана нашага Езуса Хрыста, праз якога, дзякуючы веры, мы атрымалі доступ да той ласкі, у якой трываем і ганарымся надзеяй на славу Божую.

І не толькі гэтым, але ганарымся і ўціскам, ведаючы, што ўціск нараджае вытрываласць, вытрываласць жа — выпрабаваную цноту, выпрабаваная цнота ж — надзею, а надзея не ганьбіць, бо любоў Божая вылілася ў сэрцы нашыя праз Духа Святога, які дадзены нам.

Гэта слова Божае.

СПЕЎ ПЕРАД ЕВАНГЕЛЛЕМ (пар. Ап 1, 8)

Акламацыя: Аллелюя, аллелюя, аллелюя.

Хвала Айцу і Сыну, і Духу Святому,

Богу, які ёсць, які быў і які прыходзіць.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 16, 12–15)

Усе, што мае Айцец, гэта маё; Дух з Майго возьме і абвесціць вам

+ Чытанне святога Евангелля паводле Яна.

У той час:

Езус сказаў сваім вучням: Яшчэ шмат чаго маю сказаць вам, але цяпер вам гэтага не знесці. Калі ж прыйдзе Ён, Дух праўды, навучыць вас усёй праўдзе. Бо не ад сябе будзе прамаўляць, а будзе казаць вам усё, што пачуў, і будучыню абвесціць вам. Ён уславіць Мяне, бо ад Майго возьме і абвесціць вам.

Усе, што мае Айцец, гэта маё. Таму Я сказаў вам, што з Майго возьме і абвесціць вам.

Гэта слова Пана.

НАЙСВЯЦЕЙШАГА ЦЕЛА І КРЫВІ ХРЫСТА

Урачыстасць

Год А

ПЕРШАЕ ЧЫТАННЕ (Дрг 8, 2–3. 14b–16а)

Карміў цябе маннаю, якой не ведаў ты і не ведалі продкі твае

Чытанне кнігі Другазаконня.

Майсей сказаў народу:

Памятай увесь шлях, якім вёў цябе Пан, Бог твой, па пустыні гэтыя сорак гадоў, каб скарыць цябе і выпрабаваць, і пазнаць, што ў сэрцы тваім, ці будзеш захоўваць запаведзі, ці не. Ён скарыў цябе, мучаў цябе голадам і карміў цябе маннаю, якой не ведаў ты і не ведалі продкі твае, каб паказаць табе, што не адным хлебам жыве чалавек, але кожным словам, якое выходзіць з вуснаў Пана, жыве чалавек. Не забывай Пана Бога твайго, які вывеў цябе з зямлі егіпецкай, з дому няволі. Які быў тваім правадыром у пустыні вялікай і страшнай, дзе змей ядавіты і скарпіён, і зямля бязводная. Ён здабыў для цябе ваду са скалы крамянёвай. Карміў цябе ў пустыні маннаю, якой не ведалі продкі твае.

Гэта слова Божае.

РЭСПАНСАРЫЙНЫ ПСАЛЬМ (Пс 147, 12–13. 14–15. 19–20, Р.: 12а)

Рэфрэн: Хвалі, Ерузалем, Пана.

Або: Аллелюя.

12. Хвалі, Ерузалем, Пана, *

праслаўляй, Сіён, твайго Бога.

13. Бо Ён умацоўвае засовы брамаў тваіх, *

благаслаўляе сярод цябе сыноў тваіх.

Рэфрэн: Хвалі, Ерузалем, Пана.

Або: Аллелюя.

14. Ён усталёўвае мір на тваіх межах, *

і насычае цябе адборнаю пшаніцай.

15. Ён пасылае слова сваё на зямлю, *

вельмі хутка ляціць Яго слова.

Рэфрэн: Хвалі, Ерузалем, Пана.

Або: Аллелюя.

21. Ён абвясціў слова сваё Якубу, *

пастановы свае і прысуды Ізраэлю.

22. Ніякаму народу больш так не ўчыніў, *

яны не ведаюць прысудаў Ягоных.

Рэфрэн: Хвалі, Ерузалем, Пана.

Або: Аллелюя.

ДРУГОЕ ЧЫТАННЕ (1 Кар 10, 16–17)

Адзін ёсць хлеб, адно цела — мы многія

Чытанне Першага паслання святога апостала Паўла да Карынцянаў.

Браты:

Келіх благаслаўлення, які благаслаўляем, ці не з’яўляецца ўдзелам у крыві Хрыста? Хлеб, які ламаем, ці ж не з’яўляецца ўдзелам у Целе Хрыста? Адзін ёсць хлеб, адно цела — мы многія. Бо мы ўсе саўдзельнікі аднаго хлеба.

Гэта слова Божае.

СЕКВЕНЦЫЯ

1. Гэта Хлеб анёлаў Божых,

стаў пасілкам падарожных,

што імкнуцца да нябёс.

Хлеб сапраўдны слугаў Божых

псам кідаць яго не гожа,

бо яго даў сам Хрыстос.

2. У Пісаннях прадказаны,

быў спрадвеку ўшанаваны

Хлеб спасланы ад Айца.

Богу Абрагам прыносіць

сына у ахвяру, просіць

моцы ў веры да канца.

3. І ягнё, што выбіралі,

як пасхальны дар складалі —

сімвал вобраза таго.

Манна, з неба што спаслана,

сведчыць аб любові Пана,

міласэрнасці Яго.

4. Добры Пастыр, Хлеб праўдзівы,

Езу, будзь нам літасцівы,

Нас кармі і апякай.

І з Айцоўскай дабрынёю

ў славе, на нябесным Троне

нас, дзяцей сваіх, прымай.

5. Ты ўсё ведаеш і можаш,

ўсемагутны, вечны Божа,

жывіш верных на зямлі.

Дай, каб мы ў хвале нябеснай

са святымі годнай песняй

праслаўляць той Хлеб змаглі.

СПЕЎ ПЕРАД ЕВАНГЕЛЛЕМ (Ян 6, 51)

Акламацыя: Аллелюя, аллелюя, аллелюя.

Я хлеб жывы, які сышоў з неба, — кажа Пан.

Калі хто будзе есці хлеб гэты, будзе жыць вечна.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 6, 51–58)

Цела Маё — праўдзівы спажытак, а кроў Мая — праўдзівы напой

+ Чытанне святога Евангелля паводле Яна.

У той час:

Езус сказаў юдэям: Я хлеб жывы, які сышоў з неба. Калі хто будзе есці хлеб гэты, будзе жыць вечна. А хлеб, які Я дам, гэта цела Маё дзеля жыцця свету.

Юдэі спрачаліся паміж сабою, кажучы: Як Ён можа даць нам есці сваё цела?

Езус сказаў ім: Сапраўды, сапраўды кажу вам: калі не будзеце есці цела Сына Чалавечага і піць крыві Ягонай, не будзеце мець у сабе жыцця. Хто есць Маё цела і п’е Маю кроў, мае жыццё вечнае, і Я ўваскрашу яго ў апошні дзень.

Бо цела Маё — праўдзівы спажытак, а кроў Мая — праўдзівы напой. Хто есць Маё цела і п’е Маю кроў, ува Мне ёсць, а Я — у ім.

Як паслаў Мяне жывы Айцец, і Я жыву Айцом, так і той, хто есць Мяне, будзе жыць Мною. Гэта той хлеб, які сышоў з неба, а не той, які елі айцы вашыя і памерлі. Хто есць хлеб гэты, будзе жыць навекі.

Гэта слова Пана.

НАЙСВЯЦЕЙШАГА ЦЕЛА І КРЫВІ ХРЫСТА

Урачыстасць

Год B

ПЕРШАЕ ЧЫТАННЕ (Зых 24, 3–8)

Гэта кроў запавету, які Пан заключыў з вамі

Чытанне кнігі Зыходу.

У тыя дні:

Прыйшоў Майсей з гары і пераказаў народу ўсе словы Пана і ўсе Яго пастановы. І ўвесь народ адказаў аднагалосна: Усе словы, якія сказаў Пан, выканаем.

І напісаў Майсей усе словы Пана. А ўстаўшы рана, пабудаваў ахвярнік пад гарою і дванаццаць слупоў паводле дванаццаці плямёнаў Ізраэля. І паслаў юнакоў,  сыноў Ізраэля, каб яны прынеслі Пану ахвяру ўсеспалення і мірную ахвяру з маладых быкоў.

І ўзяў Майсей палову крыві, і наліў яе ў місы, а другую палову крыві выліў на ахвярнік. Потым узяў кнігу Запавету і прачытаў уголас людзям, і сказалі яны: Усё, што сказаў Пан, зробім, і будзем паслухмянымі.

Майсей узяў кроў, акрапіў народ і сказаў: Гэта кроў запавету, які Пан заключыў з вамі паводле ўсіх гэтых слоў.

Гэта слова Божае.

РЭСПАНСАРЫЙНЫ ПСАЛЬМ (Пс 116B (115), 12–13. 15 і 16bc. 17–18, Р.: 13)

Рэфрэн: Келіх збаўлення ўзніму і буду заклікаць імя Пана.

Або: Аллелюя.

12. Чым аддзячу я Пану *

за ўсе Яго дабрадзействы для мяне?

13. Келіх збаўлення ўзніму *

і буду заклікаць імя Пана.

Рэфрэн: Келіх збаўлення ўзніму і буду заклікаць імя Пана.

Або: Аллелюя.

15. Каштоўная ў вачах Пана *

смерць Яго святых.

16. Я слуга Твой, сын слугі Тваёй, *

Ты разарваў мае кайданы.

Рэфрэн: Келіх збаўлення ўзніму і буду заклікаць імя Пана.

Або: Аллелюя.

17. Я прынясу Табе ахвяру хвалы *

і буду заклікаць імя Пана.

18. Выканаю свае абяцанні для Пана *

перад усім Яго народам.

Рэфрэн: Келіх збаўлення ўзніму і буду заклікаць імя Пана.

Або: Аллелюя.

ДРУГОЕ ЧЫТАННЕ (Гбр 9, 11–15)

Кроў Хрыста ачысціць нашае сумленне

Чытанне Паслання святога апостала Паўла да Тэсаланікійцаў.

Браты:

Хрыстус, прыйшоўшы як Першасвятар будучых дабротаў, праз большую і дасканалейшую нерукатворную скінію, гэта значыць не з гэтага свету, і не праз кроў казлоў і быкоў, а праз сваю Кроў раз і назаўсёды ўвайшоў ў Святое Святых,  здабыўшы вечнае адкупленне.

Бо, калі кроў казлоў і быкоў, і попел ялаўкі праз пасыпанне асвячае апаганеных, каб чыстым стала цела, то наколькі ж больш Кроў Хрыста, які праз вечнага Духа сябе самога ахвяраваў як беззаганнага Богу, ачысціць нашае сумленне ад мёртвых учынкаў дзеля служэння жывому Богу.

І таму Ён стаў Пасрэднікам Новага Запавету, каб праз смерць, якая была дзеля адкуплення ад злачынстваў, учыненых у першым запавеце, атрымалі абяцанае тыя, хто пакліканы да вечнай спадчыны.

Гэта слова Божае.

СЕКВЕНЦЫЯ

1. Гэта Хлеб анёлаў Божых,

стаў пасілкам падарожных,

што імкнуцца да нябёс.

Хлеб сапраўдны слугаў Божых

псам кідаць яго не гожа,

бо яго даў сам Хрыстос.

2. У Пісаннях прадказаны,

быў спрадвеку ўшанаваны

Хлеб спасланы ад Айца.

Богу Абрагам прыносіць

сына у ахвяру, просіць

моцы ў веры да канца.

3. І ягнё, што выбіралі,

як пасхальны дар складалі —

сімвал вобраза таго.

Манна, з неба што спаслана,

сведчыць аб любові Пана,

міласэрнасці Яго.

4. Добры Пастыр, Хлеб праўдзівы,

Езу, будзь нам літасцівы,

Нас кармі і апякай.

І з Айцоўскай дабрынёю

ў славе, на нябесным Троне

нас, дзяцей сваіх, прымай.

5. Ты ўсё ведаеш і можаш,

ўсемагутны, вечны Божа,

жывіш верных на зямлі.

Дай, каб мы ў хвале нябеснай

са святымі годнай песняй

праслаўляць той Хлеб змаглі.

СПЕЎ ПЕРАД ЕВАНГЕЛЛЕМ (Ян 6, 51)

Акламацыя: Аллелюя, аллелюя, аллелюя.

Я хлеб жывы, які сышоў з неба, — кажа Пан.

Калі хто будзе есці хлеб гэты, будзе жыць вечна.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 14, 12–16. 22–26)

Гэта Цела Маё. Гэта Мая Кроў

+ Чытанне святога Евангелля паводле Марка.

У першы дзень Праснакоў, калі ахвяравалі Пасху, кажуць Езусу вучні Ягоныя: Дзе хочаш, каб мы пайшлі і прыгатавалі Табе з’есці Пасху. І пасылае дваіх з вучняў сваіх і кажа ім: Ідзіце ў горад; там сустрэне вас чалавек, які будзе несці збан вады. Ідзіце за ім і там, куды ўвойдзе, скажаце гаспадару дому: Настаўнік кажа: дзе святліца, у якой Я мог бы з’есці Пасху з вучнямі Маімі? І ён пакажа вам вялікі верхні пакой, засланы і падрыхтаваны; там прыгатуеце нам. І пайшлі вучні Ягоныя, і прыйшлі ў горад, і знайшлі, як сказаў ім; і прыгатавалі Пасху.

І калі яны елі, Езус, узяўшы хлеб, благаславіў, ламаў і даваў ім, кажучы: Бярыце, гэта Цела Маё. І, узяўшы келіх, падзякаваў і даў ім; і пілі з яго ўсе. І сказаў ім: Гэта Мая Кроў запавету, якая за многіх праліваецца. Сапраўды кажу вам, што ўжо не буду піць ад плоду вінаграднай лазы да таго дня, калі буду піць яго новым у Валадарстве Божым. І, праспяваўшы гімн, яны пайшлі на гару Аліўную.

Гэта слова Пана.

НАЙСВЯЦЕЙШАГА ЦЕЛА І КРЫВІ ХРЫСТА

Урачыстасць

Год C

ПЕРШАЕ ЧЫТАННЕ (Быц 14, 18–20)

Вынес хлеб і віно

Чытанне кнігі Быцця.

У тыя дні:

Мэльхізэдэк, кароль Салема, вынес хлеб і віно. А паколькі ён быў святаром Найвышэйшага Бога, благаславіў Абрама, кажучы:

Няхай будзе бласлаўлёны Абрам Богам Найвышэйшым,

Стварыцелем неба і зямлі.

Няхай будзе бласлаўлёны Найвышэйшы Бог,

які аддаў у твае рукі ворагаў тваіх.

Абрам даў яму дзесятую частку з усяго.

Гэта слова Божае.

РЭСПАНСАРЫЙНЫ ПСАЛЬМ (Пс 110 (109), 1. 2. 3. 4, Р.: 4bc)

Рэфрэн: Ты святар навекі на ўзор Мэльхізэдэка.

1. Пан сказаў майму Пану: *

Сядай праваруч мяне,

пакуль не пакладу ворагаў Тваіх *

да падножжа Твайго.

Рэфрэн: Ты святар навекі на ўзор Мэльхізэдэка.

2. Жазло сілы Тваёй спашле Пан з Сіёну: *

будзеш валадарыць сярод ворагаў Тваіх.

Рэфрэн: Ты святар навекі на ўзор Мэльхізэдэка.

3. З Табою панаванне ў дзень Тваёй моцы, *

у бляску святасці,

з улоння перад світаннем *

нарадзіў Цябе.

Рэфрэн: Ты святар навекі на ўзор Мэльхізэдэка.

4. Пан прысягнуў і не пашкадуе: *

Ты святар навекі на ўзор Мэльхізэдэка.

Рэфрэн: Ты святар навекі на ўзор Мэльхізэдэка.

ДРУГОЕ ЧЫТАННЕ (1 Кар 11, 23–26)

Кожны раз, калі будзеце есці і піць з гэтага келіха, абвяшчайце смерць Пана

Чытанне Першага паслання святога апостала Паўла да Карынцянаў.

Браты:

Я прыняў ад Пана тое, што і вам перадаў, што Пан Езус у тую ноч, у якую быў выданы, узяў хлеб, падзякаваў, паламаў і сказаў: Гэта Цела Маё, якое за вас будзе выдана. Гэта чыніце на Маю памяць. Таксама ўзяў пасля вячэры келіх і сказаў: Гэта ёсць келіх Новага Запавету ў Крыві Маёй. Кожны раз, калі Яго будзеце піць, чыніце гэта на Маю памяць.

Кожны раз, калі будзеце есці гэты хлеб і піць з гэтага келіха, абвяшчайце смерць Пана, пакуль Ён не прыйдзе.

Гэта слова Божае.

СЕКВЕНЦЫЯ

1. Гэта Хлеб анёлаў Божых,

стаў пасілкам падарожных,

што імкнуцца да нябёс.

Хлеб сапраўдны слугаў Божых

псам кідаць яго не гожа,

бо яго даў сам Хрыстос.

2. У Пісаннях прадказаны,

быў спрадвеку ўшанаваны

Хлеб спасланы ад Айца.

Богу Абрагам прыносіць

сына у ахвяру, просіць

моцы ў веры да канца.

3. І ягнё, што выбіралі,

як пасхальны дар складалі —

сімвал вобраза таго.

Манна, з неба што спаслана,

сведчыць аб любові Пана,

міласэрнасці Яго.

4. Добры Пастыр, Хлеб праўдзівы,

Езу, будзь нам літасцівы,

Нас кармі і апякай.

І з Айцоўскай дабрынёю

ў славе, на нябесным Троне

нас, дзяцей сваіх, прымай.

5. Ты ўсё ведаеш і можаш,

ўсемагутны, вечны Божа,

жывіш верных на зямлі.

Дай, каб мы ў хвале нябеснай

са святымі годнай песняй

праслаўляць той Хлеб змаглі.

СПЕЎ ПЕРАД ЕВАНГЕЛЛЕМ (Ян 6, 51)

Акламацыя: Аллелюя, аллелюя, аллелюя.

Я хлеб жывы, які сышоў з неба, — кажа Пан.

Калі хто будзе есці хлеб гэты, будзе жыць вечна.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 9, 11b–17)

І елі, і насыціліся ўсе

+ Чытанне святога Евангелля паводле Лукі.

У той час:

Езус гаварыў людзям пра Валадарства Божае і аздараўляў тых, каму было патрэбнае аздараўленне. А дзень пачаў хіліцца да вечара. І прыступіўшы да Яго, Дванаццаць казалі Яму: Адпусці людзей, каб яны пайшлі ў навакольныя вёскі і пасяленні, дзе знойдуць начлег і ежу, бо мы тут у пустынным месцы. Але Ён сказаў ім: Вы дайце ім есці. Яны сказалі: У нас няма больш пяці хлябоў і дзвюх рыбін; хіба што пойдзем купім ежы на ўвесь гэты люд?

Было ж каля пяці тысяч чалавек. Але Ён сказаў вучням сваім: Загадайце ім сесці групамі па пяцьдзясят чалавек. І зрабілі так, і пасадзілі ўсіх.

А Ён, узяўшы пяць хлябоў і дзве рыбіны і паглядзеўшы на неба, благаславіў іх і паламаў, і даваў вучням, каб раздавалі людзям.

І елі, і насыціліся ўсе; і рэшты кавалкаў сабрана было дванаццаць кашоў.

Гэта слова Пана.

НАЙСВЯЦЕЙШАГА СЭРЦА ПАНА ЕЗУСА

Урачыстасць

Год А

ПЕРШАЕ ЧЫТАННЕ (Дрг 7, 6–11)

Пан палюбіў вас і выбраў вас

Чытанне кнігі Другазаконня.

Майсей сказаў народу:

Ты — народ, прысвечаны Пану, твайму Богу. Цябе выбраў Пан, твой Бог, каб сярод усіх народаў, якія існуюць на паверхні зямлі, ты быў Яго ўласным народам.

Пан выбраў вас і знайшоў упадабанне ў вас не таму, што колькасцю ты перавысіў усе народы, бо сярод усіх вас найменш, але таму, што Пан палюбіў вас. І каб захаваць прысягу, дадзеную вашым продкам, вывеў вас моцнаю рукою і выкупіў вас з дому няволі, з рук фараона, караля Егіпту.

Таму ведай, што Пан, Бог твой, ёсць Богам, Богам верным, які захоўвае запавет і любоў да тысячнага пакалення адносна тых, хто любіць Яго і захоўвае запаведзі Ягоныя, але які адплочвае знішчэннем кожнаму з тых, хто ненавідзіць Яго. Ён не марудзіць, сам адплочвае таму, хто ненавідзіць Яго.

Таму захоўвай запаведзі, пастановы і закон, якія табе сёння загадваю выконваць.

Гэта слова Божае.

РЭСПАНСАРЫЙНЫ ПСАЛЬМ (Пс 103 (102), 1–2. 3–4. 6–7. 8 і 10, Р.: 17)

Рэфрэн: Міласэрнасць Пана навекі для тых, хто Яго баіцца.

17. Благаславі, душа мая, Пана, *

і ўсё нутро маё, імя Яго святое.

18. Благаславі, душа мая, Пана, *

і не забывай пра ўсе Яго дабрадзействы.

Рэфрэн: Міласэрнасць Пана навекі для тых, хто Яго баіцца.

19. Ён адпускае ўсе беззаконні твае, *

і вылечвае ўсе твае хваробы,

20. Ён жыццё тваё ратуе ад загубы, *

літасцю і міласэрнасцю цябе карануе.

Рэфрэн: Міласэрнасць Пана навекі для тых, хто Яго баіцца.

6. Пан здзяйсняе справядлівасць *

і правасуддзе для ўсіх прыгнечаных.

7. Ён паказаў шляхі свае Майсею, *

сынам Ізраэля — дзеі свае.

Рэфрэн: Міласэрнасць Пана навекі для тых, хто Яго баіцца.

8. Міласэрны ёсць Пан і ласкавы, *

доўгацярплівы і шматміласцівы.

10. Не чыніць з намі паводле  грахоў нашых *

і не адплачвае паводле правінаў нашых.

Рэфрэн: Міласэрнасць Пана навекі для тых, хто Яго баіцца.

ДРУГОЕ ЧЫТАННЕ (1 Ян 4, 7–16)

Бог палюбіў нас

Чытанне Першага паслання святога апостала Яна.

Умілаваныя, будзем любіць адзін аднаго, бо любоў ад Бога і кожны, хто любіць, народжаны ад Бога і ведае Бога. Хто не любіць, той не ведае Бога, таму што Бог ёсць любоў.

Любоў Бога да нас адкрылася ў тым, што Бог паслаў у свет Сына свайго Адзінароднага, каб мы жылі праз Яго. У тым праявілася любоў, што не мы палюбілі Бога, а Ён Сам палюбіў нас і паслаў Сына свайго як уміласціўленне за грахі нашыя.

Калі Бог так палюбіў нас, дык і мы павінны любіць адно аднаго. Бога ніхто ніколі не бачыў. Калі мы любім адно аднаго, то Бог жыве ў нас, і любоў Ягоная ў нас дасканалая. Па тым пазнаём, што мы жывём у Ім, а Ён у нас, што Ён даў нам ад свайго Духа. І мы бачылі, і сведчым, што Айцец паслаў Сына, Збаўцу свету. Хто вызнае, што Езус — Сын Божы, у тым жыве Бог, а ён у Богу. І мы пазналі, і паверылі ў любоў, якую мае да нас Бог.

Бог ёсць любоў, і хто жыве ў любові, той жыве ў Богу, і Бог у ім.

Гэта слова Божае.

СПЕЎ ПЕРАД ЕВАНГЕЛЛЕМ (Мц 11, 29аb)

Акламацыя: Аллелюя, аллелюя, аллелюя.

Вазьміце ярмо Маё на сябе і навучыцеся ад Мяне, — кажа Пан, —

бо Я ціхі і пакорны сэрцам.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 11, 25–30)

Я ціхі і пакорны сэрцам

+ Чытанне святога Евангелля паводле Мацвея.

У той час, адказваючы, Езус сказаў: праслаўляю  Цябе, Ойча, Пан  неба  і  зямлі, што ты схаваў гэта ад мудрых і разумных і адкрыў гэта дзецям. Так, Ойча, бо такая была Твая добрая воля. Усё перададзена Мне Айцом Маім, і ніхто не ведае Сына апроч Айца; і ніхто не ведае Айца апроч Сына і таго, каму Сын захоча адкрыць.

Прыйдзіце да Мяне, усе спрацаваныя і абцяжараныя, і Я супакою вас. Вазьміце ярмо Маё на сябе і навучыцеся ад Мяне: бо Я ціхі і пакорны сэрцам, і знойдзеце спакой для душаў вашых. Бо ярмо Маё любае і цяжар Мой лёгкі.

Гэта слова Пана.

НАЙСВЯЦЕЙШАГА СЭРЦА ПАНА ЕЗУСА

Урачыстасць

Год B

ПЕРШАЕ ЧЫТАННЕ (Ос 11, 1. 3–4. 8c–9)

Узварухнулася ўва Мне сэрца Маё

Чытанне кнігі прарока Осіі.

Гэта кажа Пан:

Калі Ізраэль быў дзіцём, Я палюбіў яго,

і паклікаў з Егіпту сына майго.

Я сам вучыў Эфраіма хадзіць,

насіў іх на сваіх руках, а яны не разумелі, што Я апекаваўся імі.

Я прыцягваў іх повязямі чалавечнасці, повязямі любові,

і быў для іх як той, хто памае дзіця да сківіцаў сваіх,

Я схіліўся над ім і карміў яго.

Узварухнулася ўва Мне сэрца Маё

і распаліўся разам жаль Мой.

Полымя гневу Майго не распалю

і не буду знішчаць больш Эфраіма,

бо Я — Бог, а не чалавек,

Святы сярод цябе,

таму не прыйду ў гневе.

Гэта слова Божае.

РЭСПАНСАРЫЙНЫ ПСАЛЬМ (Іс 12, 2–3. 4bcd. 5–6, Р.: 3)

Рэфрэн: Будзеце чэрпаць з крыніцаў збаўлення.

2. Вось Бог — маё збаўленне, на Яго спадзяюся і баяцца не буду.*

Бо Пан — мая моц і мая песня, Ён стаў маім збаўленнем.

3. Вы з радасцю будзеце чэрпаць ваду *

з крыніцаў збаўлення.

Рэфрэн: Будзеце чэрпаць з крыніцаў збаўлення.

4. Праслаўляйце Пана, *

заклікайце імя Ягонае

і абвяшчайце сярод народаў справы Яго; *

нагадвайце, што ўзнёслае імя Ягонае.

Рэфрэн: Будзеце чэрпаць з крыніцаў збаўлення.

5. Спявайце Пану, бо Ён учыніў вялікія рэчы, *

абвясціце гэта па ўсёй зямлі.

6. Весяліся і радуйся, жыхарка Сіёну, *

бо вялікі сярод цябе Святы Ізраэля.

Рэфрэн: Будзеце чэрпаць з крыніцаў збаўлення.

ДРУГОЕ ЧЫТАННЕ (Эф 3, 8–12. 14–19)

Спазнаць любоў Хрыста, якая перавышае ўсялякае разуменне

Чытанне Паслання святога апостала Паўла да Эфесцаў.

Браты:

Мне, найменшаму сярод усіх святых, дадзена гэтая ласка: абвяшчаць язычнікам Добрую Навіну пра невычэрпнае багацце Хрыста і адкрыць усім, чым ёсць спаўненне таямніцы, спрадвеку схаванай у Богу, Стварыцелю ўсяго. Каб цяпер праз Касцёл стала вядомай княствам і ўладам на нябёсах бясконцая мудрасць Божая, паводле спрадвечнага плану, які Бог здзейсніў у Езусе Хрысце, Пану нашым. У Ім мы маем адвагу і доступ да Айца з надзеяй праз веру ў Яго.

Таму я схіляю калені мае перад Айцом Пана нашага Езуса Хрыста, ад якога бярэ сваю назву кожны народ на нябёсах і на зямлі, каб Ён даў вам, паводле багацця славы сваёй, умацаваць сілы Духам Ягоным дзеля духоўнага чалавека, каб праз веру Хрыстус пасяліўся ў сэрцах вашых, каб вы, укараніўшыся і ўмацаваўшыся ў любові, змаглі зразумець з усімі святымі, чым ёсць шырыня і даўжыня, і вышыня, і глыбіня, і спазнаць любоў Хрыста, якая перавышае ўсялякае разуменне, каб вы напоўніліся ўсёй паўнатою Божай.

Гэта слова Божае.

СПЕЎ ПЕРАД ЕВАНГЕЛЛЕМ (Мц 11, 29аb)

Акламацыя: Аллелюя, аллелюя, аллелюя.

Вазьміце ярмо Маё на сябе і навучыцеся ад Мяне, — кажа Пан, —

бо Я ціхі і пакорны сэрцам.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 19, 31–37)

Прабіў дзідаю Ягоны бок, і  адразу выцекла кроў і вада

+ Чытанне святога Евангелля паводле Яна.

Юдэі ж, паколькі была пятніца, каб не заставаліся целы на крыжы ў суботу, бо гэта быў вялікі суботні дзень, папрасілі Пілата, каб укрыжаваным паламалі галені і знялі іхнія целы. І прыйшлі жаўнеры, і паламалі галені першаму і другому, якія былі ўкрыжаваныя разам з Ім. Калі падышлі да Езуса і ўбачылі, што Ён ужо мёртвы, не ламалі Яму галені, толькі адзін з жаўнераў прабіў дзідаю Ягоны бок, і  адразу выцекла кроў і вада. А той, хто ўбачыў, засведчыў, і сведчанне яго праўдзівае. І Ён ведае, што кажа праўду, каб і вы паверылі. Бо сталася гэта, каб збылося Пісанне: Косць Ягоная не будзе зламаная. І ў іншым месцы Пісанне кажа: Будуць глядзець на таго, каго прабілі.

Гэта слова Пана.

НАЙСВЯЦЕЙШАГА СЭРЦА ПАНА ЕЗУСА

Урачыстасць

Год C

ПЕРШАЕ ЧЫТАННЕ (Ез 34, 11–16)

Я буду пасвіць авечак Маіх і cам буду ўкладваць іх на адпачынак

Чытанне кнігі прарока Езэкіі.

Так кажа Пан Бог: Вось Я сам буду шукаць авечак Маіх і перагледжу іх. Як пастух пераглядае статак свой у дзень, калі апынецца сярод сваіх рассеяных авечак, так і Я перагледжу авечак сваіх і вызвалю іх з усіх месцаў, па якіх рассеяліся ў пахмурны і змрочны дзень. Я выведу іх з народаў і збяру іх з краінаў, і прывяду іх у зямлю іхнюю, і буду пасвіць іх на горах Ізраэля, каля крыніцаў і па ўсіх пасяленнях гэтай зямлі. На добрай пашы буду пасвіць іх і на высокіх гарах Ізраэля будзе загон іхні. Там яны будуць адпачываць у добрым загоне і будуць пасвіцца на сытнай пашы, на гарах Ізраэля.

Я буду пасвіць авечак Маіх і cам буду ўкладваць іх на адпачынак, — гаворыць Пан Бог. Згубленую адшукаю, зведзеную прывяду назад, параненую перавяжу і аслаблую ўмацую, а тлустую і моцную буду сцерагчы; буду пасвіць яе ў праўдзе.

Гэта слова Божае.

РЭСПАНСАРЫЙНЫ ПСАЛЬМ (Пс 23 (22), 1–3а. 3b–4. 5. 6, Р.: 1)

Рэфрэн: Пан — пастыр мой, ні ў чым не буду мець нястачы

1. Пан — мой пастыр, ні ў чым не буду мець нястачы, *

2. Ён дазваляе спачываць мне на зялёных пашах.

Да водаў спакойных вядзе мяне, *

3. Ён душу маю пажыўляе.

Рэфрэн: Пан — пастыр мой, ні ў чым не буду мець нястачы

Накіроўвае мяне на сцежкі справядлівасці *

дзеля Імя свайго.

4. Калі нават пайду далінай смяротнага ценю, †

не буду баяцца зла, бо Ты са мною. *

Твой жэзл і Твой посах мяне суцяшаюць.

Рэфрэн: Пан — пастыр мой, ні ў чым не буду мець нястачы

5. Ты стол для мяне накрываеш *

на вачах маіх ворагаў;

намашчваеш галаву маю алеем, *

келіх мой перапоўнены.

Рэфрэн: Пан — пастыр мой, ні ў чым не буду мець нястачы

6. Сапраўды, дабрыня і міласэрнасць Твая будуць са мною *

ва ўсе дні жыцця майго,

і пасялюся я ў доме Пана *

на доўгія дні.

Рэфрэн: Пан — пастыр мой, ні ў чым не буду мець нястачы

ДРУГОЕ ЧЫТАННЕ (Рым 5, 5–11)

Бог даказвае сваю любоў да нас

Чытанне Паслання святога апостала Паўла да Рымлянаў.

Браты:

Любоў Божая вылілася ў сэрцы нашыя праз Духа Святога, які дадзены нам.

Калі мы былі яшчэ слабымі, Хрыстус у вызначаны час памёр за бязбожных. Бо наўрад ці нехта памрэ за праведніка? Можа, за добрага чалавека нехта і адважыцца памерці? Бог даказвае сваю любоў да нас тым, што Хрыстус памёр за нас, калі мы былі яшчэ грэшнікамі. Тым больш цяпер, апраўданыя Яго Крывёй, мы будзем збаўленыя праз Яго ад гневу. Бо калі, будучы ворагамі, мы паядналіся з Богам праз смерць Яго Сына, то, паяднаўшыся, мы тым больш збавімся праз Яго жыццё. І не толькі гэта, але і ганарымся ў Богу праз Пана нашага Есуса Хрыста, дзякуючы Якому мы атрымалі цяпер паяднанне.

Гэта слова Божае.

СПЕЎ ПЕРАД ЕВАНГЕЛЛЕМ (Мц 11, 29аb)

Акламацыя: Аллелюя, аллелюя, аллелюя.

Вазьміце ярмо Маё на сябе і навучыцеся ад Мяне, — кажа Пан, —

бо Я ціхі і пакорны сэрцам.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 15, 3–7)

Радуйцеся са мною, бо я знайшоў маю згубленую авечку

+ Чытанне святога Евангелля паводле Лукі.

У той час:

Езус расказаў фарысеям і кніжнікам наступную прыпавесць, кажучы: Хто з вас, маючы сто авечак і згубіўшы адну з іх, не пакіне дзевяноста дзевяці ў пустыні і не пойдзе за згубленай, пакуль не знойдзе яе? А знайшоўшы, возьме яе на плечы свае з радасцю і прыйдзе дадому, пакліча сяброў і суседзяў, кажучы ім: Радуйцеся са мною, бо я знайшоў маю згубленую авечку.

Кажу вам, што таксама на нябёсах больш радасці будзе з аднаго грэшніка, які пакаяўся, чым з дзевяноста дзевяці праведнікаў, якія не патрабуюць пакаяння.

Гэта слова Пана.

XXXIV ЗВЫЧАЙНАЯ НЯДЗЕЛЯ

ПАНА НАШАГА ЕЗУСА ХРЫСТА, ВАЛАДАРА СУСВЕТУ

Урачыстасць

Год А

ПЕРШАЕ ЧЫТАННЕ (Эзх 34, 11–12. 15–17)

Я буду судзіць паміж аднымі авечкамі і другімі

Чытанне кнігі прарока Эзэхіэля.

Так кажа Пан Бог:

Вось Я сам буду шукаць авечак Маіх і перагледжу іх. Як пастух пераглядае статак свой у дзень, калі апынецца сярод сваіх рассеяных авечак, так і Я перагледжу авечак сваіх і вызвалю іх з усіх месцаў, па якіх рассеяліся ў пахмурны і змрочны дзень. Я буду пасвіць авечак Маіх і cам буду ўкладваць іх на адпачынак, — кажа Пан Бог. Згубленую адшукаю, зведзеную прывяду назад, параненую перавяжу і аслаблую падмацую, а тлустую і моцную буду сцерагчы, буду пасвіць яе ў праўдзе.

Адносна вас, авечкі мае, так кажа Пан Бог: Вось Я буду судзіць паміж аднымі авечкамі і другімі, паміж баранамі і казламі.

Гэта слова Божае.

РЭСПАНСАРЫЙНЫ ПСАЛЬМ (Пс 23 (22), 1–2а. 2b–3. 5. 6, Р.: 1)

Рэфрэн: Пан — пастыр добры, нічога мне не трэба.

3. Пан — мой пастыр, *

ні ў чым не буду мець нястачы,

4. Ён дазваляе спачываць мне *

на зялёных пашах.

Рэфрэн: Пан — пастыр добры, нічога мне не трэба.

Да водаў спакойных вядзе мяне, *

3. Ён душу маю пажыўляе.

Накіроўвае мяне на сцежкі справядлівасці *

дзеля Імя свайго.

Рэфрэн: Пан — пастыр добры, нічога мне не трэба.

5. Ты стол для мяне накрываеш *

на вачах маіх ворагаў;

намашчваеш галаву маю алеем, *

келіх мой перапоўнены.

Рэфрэн: Пан — пастыр добры, нічога мне не трэба.

7. Сапраўды, дабрыня і міласэрнасць Твая будуць са мною *

ва ўсе дні жыцця майго,

і пасялюся я ў доме Пана *

на доўгія дні.

Рэфрэн: Пан — пастыр добры, нічога мне не трэба.

ДРУГОЕ ЧЫТАННЕ (1 Кар 15, 20–26. 28)

Ён перадасць Валадарства Богу і Айцу, каб Бог быў усё ва ўсім

Чытанне Першага паслання святога апостала Паўла да Карынцянаў.

Браты:

Цяпер Хрыстус уваскрос з мёртвых, першынец сярод тых, якія заснулі. Паколькі праз чалавека прыйшла смерць, так праз Чалавека – і ўваскрашэнне мёртвых. Бо, як у Адаме ўсе паміраюць, так і ў Хрысце ўсе будуць ажыўлены. Кожны ў свой час: першы Хрыстус, потым тыя, хто належыць Хрысту, падчас прыйсця Ягонага. Канец настане тады, калі Ён перадасць Валадарства Богу і Айцу, калі знішчыць усялякае панаванне, і ўсялякую ўладу, і сілу.

Бо трэба, каб Ён валадарыў, аж пакуль не пакладзе ўсіх ворагаў пад ногі свае. Як апошні вораг будзе знішчана смерць. Калі ж усё будзе падпарадкавана Сыну, тады і сам Сын падпарадкуецца таму, хто падпарадкаваў Яму ўсё, каб Бог быў усё ва ўсім.

Гэта слова Божае.

СПЕЎ ПЕРАД ЕВАНГЕЛЛЕМ (Мк 11, 10)

Акламацыя: Аллелюя, аллелюя, аллелюя.

Благаслаўлёны той, хто прыходзіць у імя Пана!

Благаслаўлёнае валадарства айца нашага Давіда,

якое надыходзіць!

Акламацыя: Аллелюя, аллелюя, аллелюя.

ЕВАНГЕЛЛЕ (Мц 25, 31–46)

Сядзе на троне славы сваёй і аддзеліць адных ад другіх

+ Чытанне святога Евангелля паводле Мацвея.

У той час:

Езус сказаў сваім вучням: Калі ж прыйдзе Сын Чалавечы ў славе сваёй і ўсе Анёлы з Ім, тады сядзе на троне славы сваёй. I сабраныя будуць перад Ім усе народы, і аддзеліць адных ад другіх, як пастух аддзяляе авечак ад казлоў. І паставіць авечак праваруч, а казлоў — леваруч.

Тады скажа Валадар тым, хто праваруч Яго: Прыйдзіце, благаслаўлёныя Айца Майго, прыміце ў спадчыну Валадарства, падрыхтаванае вам ад стварэння свету.

Бо Я быў галодны, і вы далі Мне есці;

прагнуў, і вы напаілі Мяне;

быў падарожным, і вы прынялі Мяне;

быў голы, і вы апранулі Мяне;

быў хворы, і вы адведалі Мяне;

быў у вязніцы, і вы прыйшлі да Мяне.

Тады адкажуць Яму справядлівыя: Пане, калі мы бачылі Цябе галодным і накармілі, ці сасмяглым і напаілі? Калі мы бачылі Цябе падарожным і прынялі, ці голым і апранулі? Калі мы бачылі Цябе хворым ці ў вязніцы і прыйшлі да Цябе?

I Валадар скажа ім у адказ: Сапраўды кажу вам: тое, што вы зрабілі аднаму з гэтых братоў Маіх меншых, вы Мне зрабілі.

Тады скажа і тым, хто леваруч Яго: Ідзіце ад Мяне, праклятыя, у агонь вечны, падрыхтаваны д’яблу і анёлам ягоным.

Бо Я быў галодны, і вы не далі Мне есці;

прагнуў, і вы не напаілі Мяне;

быў падарожным, і вы не прынялі Мяне;

быў голы, і вы не апранулі Мяне;

быў хворы і ў вязніцы, і вы не адведалі Мяне.

Тады і яны адкажуць Яму, кажучы: Пане, калі мы бачылі Цябе галодным ці сасмяглым, ці падарожным, ці голым, ці хворым, ці ў вязніцы, і не ўслужылі Табе?

Тады скажа ім у адказ: Сапраўды кажу вам: Чаго вы не зрабілі аднаму з гэтых меншых, таго не зрабілі Мне. І гэтыя адыдуць на вечнае пакаранне, а справядлівыя — да вечнага жыцця.

Гэта слова Пана.

XXXIV ЗВЫЧАЙНАЯ НЯДЗЕЛЯ

ПАНА НАШАГА ЕЗУСА ХРЫСТА, ВАЛАДАРА СУСВЕТУ

Урачыстасць

Год B

ПЕРШАЕ ЧЫТАННЕ (Дан 7, 13–14)

Улада Ягоная — вечная ўлада

Чытанне кнігі прарока Даніэля.

Бачыў я ў начных візіях: вось разам з аблокамі нябеснымі ішоў нібы Сын Чалавечы, наблізіўся Ён да Старадаўняга, і быў падведзены да Яго. І дадзена Яму была ўлада, і гонар, і валадарства. І ўсе народы, плямёны і мовы служылі Яму. Улада Ягоная — вечная ўлада, якая не адымецца. І валадарства Ягонае не будзе знішчана.

Гэта слова Божае.

РЭСПАНСАРЫЙНЫ ПСАЛЬМ (Пс 93 (92), 1ab. 1c–2. 5, Р.: 1а)

Рэфрэн: Пан валадарыць, Ён апрануўся ў веліч.

Альбо: Аллелюя.

1. Пан валадарыць, *

Ён апрануўся ў веліч,

Пан апрануўся ў магутнасць *

і ёй падперазаўся.

Рэфрэн: Пан валадарыць, Ён апрануўся ў веліч.

Альбо: Аллелюя.

Так сусвет умацаваў, *

што не пахіснецца.

2. Адгэтуль трон Твой непахісны, *

Ты існуеш спрадвеку.

Рэфрэн: Пан валадарыць, Ён апрануўся ў веліч.

Альбо: Аллелюя.

5. Сведчанні Твае вельмі праўдзівыя, *

дому Твайму належыць святасць,

на доўгія дні, *

о Пане.

Рэфрэн: Пан валадарыць, Ён апрануўся ў веліч.

Альбо: Аллелюя.

ДРУГОЕ ЧЫТАННЕ (Ап 1, 5–8)

Першародны сярод зямных валадароў учыніў нас валадарствам і святарамі для Бога і Айца

Чытанне кнігі Апакаліпсіса святога апостала Яна.

Ласка вам і спакой ад Езуса Хрыста, вернага сведкі, першароднага сярод памерлых і першага сярод зямных валадароў.

Таму, хто любіць нас і хто праз сваю кроў вызваліў нас ад нашых грахоў, і ўчыніў нас валадарствам і святарамі для Бога і Айца свайго, Яму хвала і моц на вякі вечныя. Амэн.

Вось Ён прыходзіць з аблокамі, і кожнае вока ўбачыць Яго і ўсе тыя, хто Яго працяў. І будуць аплакваць Яго ўсе пакаленні зямлі. Так, амэн.

Я — Альфа і Амега, — кажа Пан Бог, — які ёсць, які быў і які прыходзіць, Усемагутны.

Гэта слова Божае.

СПЕЎ ПЕРАД ЕВАНГЕЛЛЕМ (Мк 11, 9–10)

Акламацыя: Аллелюя, аллелюя, аллелюя.

Благаслаўлёны той, хто прыходзіць у імя Пана!

Благаслаўлёнае валадарства айца нашага Давіда,

якое надыходзіць!

Акламацыя: Аллелюя, аллелюя, аллелюя.

ЕВАНГЕЛЛЕ (Ян 18, 33b–37)

Ты кажаш, што Я Кароль

+ Чытанне святога Евангелля паводле Яна.

У той час:

Пілат спытаўся ў Езуса: Ты Кароль юдэйскі?

Езус адказаў яму: Ці ад сябе ты кажаш гэта, ці іншыя сказалі табе пра Мяне?

Пілат адказваў: Ці ж я юдэй? Твой народ і першасвятары выдалі Цябе мне. Што Ты зрабіў?

Езус адказаў: Валадарства Маё не з гэтага свету. Калі б з гэтага свету было Маё Валадарства, то слугі Мае заступіліся б за Мяне, каб Я не быў выдадзены юдэям. Але цяпер Маё Валадарства не адгэтуль.

Пілат сказаў Яму: Значыць, Ты Кароль?

Езус адказаў: Ты кажаш, што Я Кароль. Я для таго нарадзіўся і для таго прыйшоў на свет, каб засведчыць аб праўдзе. Кожны, хто ад праўды, слухае голас Мой.

Гэта слова Пана.

XXXIV ЗВЫЧАЙНАЯ НЯДЗЕЛЯ

ПАНА НАШАГА ЕЗУСА ХРЫСТА, ВАЛАДАРА СУСВЕТУ

Урачыстасць

Год C

ПЕРШАЕ ЧЫТАННЕ (2 Сам 5, 1–3)

Намасцілі Давіда на караля Ізраэля

Чытанне Другой кнігі Самуэля.

У тыя дні:

Усе плямёны Ізраэля прыйшлі да Давіда ў Хэброн і сказалі: Вось мы косць твая і цела тваё. І ўчора, і яшчэ даўней, калі Саўл панаваў над намі, ты быў правадыром Ізраэля. І сказаў Пан табе: Ты будзеш пасвіць народ Мой Ізраэля і ты  будзеш кіраўніком Ізраэля.

І прыйшлі ўсе старэйшыны Ізраэля ў Хэброн, і кароль Давід заключыў з імі запавет у Хэброне перад Панам; і намасцілі Давіда на караля Ізраэля.

Гэта слова Божае.

РЭСПАНСАРЫЙНЫ ПСАЛЬМ (Пс 122 (121), 1–2. 4–5, Р.: пар. 1)

Рэфрэн: З радасцю пойдзем у дом Пана Бога.

3. Узрадаваўся я, калі мне сказалі: *

Пойдзем у дом Пана.

4. Вось стаяць нашыя ногі *

ў брамах тваіх, Ерузалем.

Рэфрэн: З радасцю пойдзем у дом Пана Бога.

Туды ўзыходзяць пакаленні, пакаленні Пана, *

каб, паводле сведчання Ізраэля, праслаўляць імя Пана.

5. Там стаяць судовыя троны, *

троны дому Давіда.

Рэфрэн: З радасцю пойдзем у дом Пана Бога.

ДРУГОЕ ЧЫТАННЕ (Клс 1, 12–20)

Прывёў у Валадарства ўмілаванага Сына свайго

Чытанне Паслання святога апостала Паўла да Каласянаў.

Браты:

Мы дзякуем Богу і Айцу, які паклікаў нас да ўдзелу ў спадчыне святых у святле, які вызваліў нас з-пад улады цемры і прывёў у Валадарства ўмілаванага Сына свайго, у якім мы маем адкупленне і адпушчэнне грахоў. Ён з’яўляецца вобразам нябачнага Бога, першародным сярод усякага стварэння. Бо ў Ім было створана ўсё, што на нябёсах і на зямлі, бачнае і нябачнае: ці троны, ці панаванні, ці начальствы, ці ўлады — усё праз Яго і для Яго створана. Ён ёсць раней за ўсё, і ўсё трымаецца ў Ім. Ён — Галава Цела, гэта значыць Касцёла. Ён — пачатак, першародны з мёртвых, каб Ён ва ўсім меў першынство. Бо спадабалася Айцу, каб у Ім жыла ўся паўната і каб праз Яго прымірыць з сабою ўсё, і зямное, і нябеснае, усталяваўшы мір праз Кроў Ягонага крыжа.

Гэта слова Божае.

СПЕЎ ПЕРАД ЕВАНГЕЛЛЕМ (Мк 11, 9–10)

Акламацыя: Аллелюя, аллелюя, аллелюя.

Благаслаўлёны той, хто прыходзіць у імя Пана!

Благаслаўлёнае валадарства айца нашага Давіда,

якое надыходзіць!

Акламацыя: Аллелюя, аллелюя, аллелюя.

ЕВАНГЕЛЛЕ (Лк 23, 35–43)

Езу, узгадай мяне, калі прыйдзеш у сваё Валадарства

+ Чытанне святога Евангелля паводле Лукі.

У той час:

Насміхаліся з Езуса разам з народам і кіраўнікі, кажучы: Іншых ратаваў, няхай уратуе сябе самога, калі Ён Месія, выбраны Богам. Таксама і жаўнеры здзекаваліся з Яго. Падыходзілі і падносілі Яму воцат, кажучы: Калі Ты Кароль юдэйскі, уратуй сябе самога.

І быў над Ім надпіс: Гэта Кароль юдэйскі.

Адзін з павешаных злачынцаў зневажаў Яго, кажучы: Калі Ты Месія, уратуй сябе і нас. А другі ў адказ дакараў яго і казаў: Ты нават Бога не баішся, хоць і сам асуджаны на тое самае?  Мы асуджаныя справядліва, бо за тое, што зрабілі, атрымліваем. Ён жа нічога благога не зрабіў. І сказаў: Езу, узгадай мяне, калі прыйдзеш у сваё Валадарства.

Езус адказаў яму: Сапраўды кажу табе: сёння ж будзеш са Мною ў раі.

Гэта слова Пана.